
Congelatio.  —  Clavus. 


Mine  Herrer! 

Vi  skulle  jo  paa  disse  Forelæsninger  ikke  alene  dvæle 
ved  de  sjeldne  og  indviklede  Tilfælde,  som  Afdelingen 
frembyder;  i  Deres  fremtidige  Praxis  er  det  endog  af 
større  Vigtighed  at  være  vel  bekj endte  med  Pathologien 
af  de  alleralmindeligste  chirurgiske  Affectioner. 

De  ville  maaskee  finde  det  mindre  interessant,  men 
alligevel  kan  det  være  Dem  gavnligere  at  studere  de 
„Smaating",  som  jeg  idag  har  at  vise  Dem  og  som  bestaae 
i  forskjellige  Lidelser,  der  have  deres  Sæde  paa  den  yderste 
Ende  af  Extremiteterne. 

Jeg  kan  saaledes  præsentere  Dem  flere  Patienter,  som 
have  Læsioner,  der  skyldes  Kuldens  Indvirkning  paa  Lege- 
met. De  vide,  at  man  taler  om  forskjellige  Grader  af  For- 
frysning, og  at  man  ofte  sammenligner  dem  med  Graderne 
af  Forbrænding;  nu  kan  der  vistkok  findes  Liigheder,  men 
i  visse  Henseender  er  der  endeel  Forskjel  paa  Kuldens  og 
Varmens  Virkning  paa  det  menneskelige  Legeme,  saaledes 
navnlig  med  Hensyn  til  de  generelle  Tilfælde,  idet  vi  langt 
hyppigere  her  see  disse  optræde  ved  Forbrændinger  end 

ved  Forfrysninger.  Den  betydelige  Liden  af  hele  Organis- 
men, som  De  saa  ofte  have  havt  Leilighecl  til  at  see,  naar 
Forbrændingen  har  angrebet  en  større  Deel  af  Legemets 
Overflade,  iagttages  meget  sjeldent  her  paa  Hospitalet  ved 
en  Forfrysning.  Imidlertid  havde  vi  dog  et  saadant  Til- 
fælde for  et  Par  Maaneder  siden,  ved  Juletid,  idet  Politiet 
indbragte  en  Person,  som  om  Natten  var  fundet  liggende 
paa  Gaden,  og  som  maaskee  allerede  lang  Tid  havde  været 
udsat  for  den  stærke  Kulde,  som  det  netop  var  den  Gang 
(1870).  Patienten  laae  stiv,  kold,  ubevægelig,  som  i  en  Døs; 
Mobiliteten  var  næsten  fuldstændigt  ophævet,  dog  kunde 
man  ved  Irritation  af  Extremiteterne  af  og  til  fremkalde 
nogen  Bevægelse  af  dem.  Pulsen  var  meget  langsom,  lige- 
saa  Respirationen,  saaat  han  i  visse  Henseender  frembød 
Billedet  af  en  Commotio  cerebri. 

Naar  man  følte  paa  Huden,  var  det  en  cadaverøs 
Kulde,  og  den  vedblev  uforandret,  uagtet  der  stadig  an- 
vendtes Frotteringer  og  forskjellige  Incitantia;  han  døde  i 
Løbet  af  det  første  Døgn,  uden  at  den  bevidstløse  Tilstand 
var  formindsket.  Den  Slags  Tilfælde  ere  dog  heldigviis 
sjeldne  hos  os;  de  give  kun  ringe  Haab  om  Helbredelse, 
naar  cle  ere  saa  udtalte  som  hos  den  omtalte  Patient. 

Man  skjelner  mellem  de  acute  og  de  chroniske  For- 
mer af  Congelation;  men  de  sidste,  der  vise  sig  ved  Ulcera- 
tioner,  Fissurer  o.  s.  v. ,  ville  vi  foreløbig  ikke  dvæle  ved. 
De  acute  Former  kan  man  henføre  deels  til  inflamma- 
toriske, dels  til  gangrænøse  Lidelser,  i  Analogi  med  den 
Inddeling,  man  pleier  at  bruge  ved  Forbrændinger,  men 
her  paa  Hospitalet  komme  de  inflammatoriske  Former  af 
Forfrysning  (hvor  der  kun  er  Rødme,  Hede,  Svulst)  sjeldnere 

under  Behandling,  idet  de  for  det  Meste  svinde  saa  let,  at 
Patienten  af  den  Grund  ikke  forlader  Hjemmet.  Derimod 
see  vi  oftere  den  gangrænøse  Form,  som  kan  være  meer 
eller  mindre  alvorlig  efter  den  Dybde,  hvortil  Gangrænen 
strækker  sig;  den  høieste  Grad  er  den,  som  strækker  sig 
igjennem  alle  de  bløde  Dele  og  endog  kan  naae  ind  til 
Benet;  i  den  mellemste  Grad  gaaer  Mortificationen  igjen- 
nem de  mere  superficielle  Lag ;  den  laveste  Grad  er  endelig 
den  bulløse  Form,  hvor  Epidermis  er  hævet  op  af  en  blodig 
Vædske.  Ved  denne  sidste  Form  er  Analogien  med  For- 
brændinger ikke  fuldstændig;  thi  den  bulløse  Form  af  Am- 
bustioner  kan  forløbe  aldeles  uden  nogen  Gangræn,  og  den 
regnes  derfor  til  cle  inflammatoriske  Læsioner  (den  saa- 
kaldte  2den  Grad),  men  den  bulløse  Congelation  træffes 
sjældent  uden  medfølgende  Destruction  af  en  større  eller 
mindre  Deel  af  corium. 

Vi  ville  nu  betragte  de  Patienter,  som  vi  tilfældigt 
have  faaet  paa  eengang  liggende  paa  Afdelingen  med  saa- 
clanne  Sygdomme.  Den  Første  —  som  De  see  her  —  er 
en  Mand  med  en  Congelation  af  begge  Hænder,  nemlig  af 
den  yderste  Ende  af  alle  ti  Fingre.  Det  er  jo  ogsaa  det 
Almindeligste,  at  det  er  de  mere  perip'here  Dele  af  Legemet, 
som  blive  Sæde  for  en  Forfrysning,  saaledes  Fingre,  Tæer, 
Næse,  Øren.  Grunden  hertil  angives  ofte  at  være  den,  at 
disse  Dele  ere  længst  bortfjernede  fra  Centrum,  i.  e.  cor, 
saaat  de  derfor  ere  mindre  rigeligt  ernærede;  dette  slaaer 
dog  ikke  til,  thi  det  er  jo  klart,  at  f.  Ex.  Næsen  er  nær- 
mere ved  cor  end  Énæet,  og  dog  er  Forfrysningen  meget 
sjeldent   paa   det  sidstnævnte  Sted.     Hvad   det  snarere 

kommer  an  paa  er,  at  Kulden  kan  indvirké  fra  flere 
Sider  paa  de  omtalte  periphere  (og  mere  isolerede)  Dele 
og  derved  lettere  kan  afkjøle  dem.  De  saae  paa  vor  Pa- 
tient en  Farveforandring  paa  de  angrebne  Fingre,  idet  paa 
Volarfladen  Huden  er  blaalig,  ved  en  Demarcationslinie 
adskilt  fra  de  sunde  Hudpartier.  Paa  Midten  af  de  deco- 
lorerede  Steder  sees  et  mere  prominerende  Parti,  der  giver 
Fluctuationsfornemmelse ,  som  om  der  var  en  Vædske  an- 
samlet, og  det  er  vistnok  ogsaa  en  Blodudtrædning  under 
Epidermis. 

Dette  er  altsaa  et  Exempel  paa  den  bulløse  Form; 
men  efter  hvad  jeg  for  Lidt  siden  sagde  Dem,  antager  jeg, 
at  det  under  Sygdommens  Forløb  vil  vise  sig,  at  corium 
for  en  Deel  udskilles  ved  Gangræn.  Naar  da  det- Mortifi- 
cerede er  elimineret,  vil  der  sees  en  granulerende  Flade, 
men  Granulationerne  ville  næppe  være  meget  tilbøielige  til 
at  cicatrisere,  saaat  Helingen  rimeligviis  vil  tage  længere 
Tid.  Dette  langsomme  Forløb  stemmer  jo  ganske  overeens 
med,  hvad  vi  iagttage  ved  Forbrændingerne  (af  3die  og  4de 
Grad). 

Den  næste  Patient  har  en  Forfrysning  af  samme  Grad. 
Paa  Volarsiden  af  2den — 5te  Finger  sees  pulpa  af  en  Hvid 
Farve ,  medens  der  paa  Dorsalsiden  findes  bullæ ;  han 
mangler  aldeles  Sensibilitet  i  disse  Dele,  hvilket  tyder  paa 
Mortification.  Jeg  troer,  at  ligeledes  her  en  Deel  af  corium 
vil  blive  udskilt,  maaskee  vil  den  yderste  Ende  af  Fingrene 
gaae  af  som  en  heel  Hætte.  Neglene  ville  vel  følge  med, 
naar  Integumenterne  blive  afstødte  i  hele  deres  Udstræk- 
ning paa  Dorsal-  og  Volarfladen  af  Fingerspidserne. 

Det  kunde  godt  tænkes,  at  bullæ  paa  Dorsalfladen 
vare  opstaaede  secundært,  idet  der  maaskee  fra  Først  af 
kun  havde  været  en  Congelation  af  pulpa;  det  er  temmelig 
almindeligt,  at  de  udvikle  sig  lidt  senere,  og  da  komme  de 
maaskee  fortrinsviis  naar  den  afficerede  Deel  opvarmes  for 
hurtigt. 

Det  var  altsaa  to  friske  Tilfælde;  nu  skal  jeg  vise  Dem 
et  Par  ældre  Patienter.  Her  see  de  saaledes  en  ung  Sø- 
mand, som  kom  ind  for  to  Maaneder  siden  —  Juleaften  — 
med  en  Forfrysning  af  de  tre  sidste  Fingre  paa  høire  Haand. 
En  heel  Hætte,  bestaaende  af  Epidermis,  Neglene  og  corium 
er  gaaet  bort,  og  at  det  sidstnævnte  Væv  har  været  læderet 
kunne  vi  see  deraf,  at  Saarfladerne  ere  helede  med  et 
fuldstændigt  Cicatricevæv.  I  Axillen  see  De  en  lille  Cicatrice, 
der  hidrører  fra  en  Absces,  som  han  fik  kort  efter  Ind- 
læggelsen; De  kunde  maaskee  troe,  at  det  havde  været  en 
lymphangitisk  eller  en  adenitisk  Absces,  og  saadanne  kunne 
jo  godt  optræde  som  Følge  af  en  Suppuration  paa  Fingrene, 
men  for  det  Første  har  han  ikke  havt  nogen  lymphangitis 
op  af  Extremiteten ,  og  dernæst  var  det  en  aldeles  super- 
ficiel  Absces,  der  aabnede  sig  og  lægtes  paa  et  Par  Dage; 
de  adenitiske  Abscesser  i  Axillen  ligge  derimod  under 
Aponeurosen,  og  det  har  altsaa  kun  været  en  lille  Suppura- 
tion i  een  af  H  u  d  glandlerne,  der  er  saa  hyppig  paa  dette 
Sted  og  som  slet  ikke  har  havt  noget  Sammenhæng  med 
hans  Sygdom  paa  Fingrene.  Det  var  kun  en  tilfældig 
Complication. 

Endelig  have  vi  den  fjerde  Patient,  hvis  Forfrysning  er 
gaaet  endnu  dybere,  idet  den  paa  de  3  sidste  Fingre  er 
naaet  ind  til  Benene.  Man  seer  endnu  nogle  mørkfarvede 
Beenender  stikke  frem  af  Saarfladerne,  som  ere  opstaaede 
ved  at  de  bløde  Dele  ere  udskilte  igjennem  en  Gangræn. 
Men  naar  nu  her  Læsionen  er  gaaet  saa  vidt,  at  endog  det 
ossøse  Væv  er  blevet  angrebet,  saa  kunde  det  være  frem- 
kommet paa  den  Maade,  at  Kuldens  Virkning  havde  været 
saa  stærk,  at  den  strakte  sig  igjennem  hele  Fingrens 
Tykkelse  og  medført  en  primær  Necrose  af  bløde  og  haarde 
Dele,  ligesom  man  ved  at  dyppe  en  Finger  i  et  smeltet 
Metal  kunde  faae  en  Deel  af  den  heelt  forkullet.  Men 
man  kunde  ogsaa  antage,  at  Forfrysningen  kun  havde  naaet 
igjennem  alle  Benets  Bedækninger  inclusive  periostium, 
saaat  Benets  Ernæring  derved  var  blevet  standset,  og  der 
secundært  var  kommet  en  Necrose. 

Man  kunde  ved  denne  Leilighed  reise  det  Spørgsmaal, 
om  man  ved  artificiel  Kulde  kan  frembringe  Insensibilitet 
heelt  ind  til  Benet,  hvis  man  f.  Ex.  vilde  anvende  local 
Anæsthesi  til  en  Finger- Amputation ;  jeg  troer  ikke,  at  dette 
Forhold  er  fuldstændigt  oplyst,  men  hvis  man  vilde  opnaae 
en  saa  dybtgaaende  Insensibilitet,  udsatte  man  sig  vistnok 
for  en  Gangræn.  Jeg  skal  dog  endnu  bemærke,  at  man 
har  gjort  Forsøg  paa  Dyr,  hvorved  man  drev  Forfrysningen 
saavidt,  at  man  fik  en  total  Gangræn  af  en  Deel,  og  man 
erfarede  da  tillige,  at  man  i  Almindelighed  ikke  kunde 
frembringe  complet  Gangræn  af  en  heel  Extremitet  uden 
at  Dyret  døde. 

Paa  denne  Patients  høire  Haand  har  jeg  maattet  tage 
tredie  phalanx  af  4de  Finger  bort;  paa  3die  Finger  er 

hele  tredie  phalanx  spontant  udskilt,  saaat  den  articulerende 
Flade  af  anden  phalanx  sees  prominerende  i  Saaret  —  og 
det  Samme  gj ælder  om  5te  Finger.  Vi  have  altsaa  den 
høieste  Grad  af  Congelation,  som  endog  har  givet  en  De- 
formitet ved  at  berøve  Patienten  de  yderste  Ender  af  tre 
Fingre. 

Med  Hensyn  til  Behandlingen  optræder  det  Spørgsmaal, 
om  man  skal  foretage  primær  Amputation.  Tidligere  meente 
man  at  kunne  besvare  det  med  „Ja",  fordi  man  da  skulde 
kunne  danne  bedre  Lapper  og  faae  Helingen  hurtigere 
istand.  Men  i  den  nyere  Tid  er  man  kommet  til  den  mod- 
satte Anskuelse,  fordi  det  har  viist  sig,  at  man  som  oftest 
ikke  strax  kan  afgjøre,  hvor  langt  Mortificationen  vil  strække 
sig;  man  vilde  da  maaskee  udsætte  sig  for,  efter  Amputa- 
tionen, at  faae  Gangræn  af  Lapperne.  Derfor  skal  man  i 
Almindelighed  overlade  Mortificationen  til  sig  selv  og  see, 
hvad  Naturen  kan  gjøre;  i  dette  Tilfælde  have  vi  faaet  en 
spontan  Exarticulation  af  tredie  phalanx  paa  to  af  Fingrene, 
og  Adskillelsen  af  det  Døde  var  foregaaet  uden  den  mindste 
Blødning.  Men  jeg  sagde  Dem,  at  den  sorte  Ende  af  den 
anden  phalanx  viste  sig  ubedækket  af  bløde  Dele,  og  Hel- 
bredelsen er  altsaa  endnu  ikke  saa  nær;  hvorledes  skulle 
vi  da  forholde  os  med  den?  Vi  kunde  overlade  til  Na- 
turen at  løsne  disse  necrotiske  Beenflader;  det  vilde  sikkert 
skee,  om  kortere  eller  længere  Tid,  men  det  kunde  da  let 
hænde,  at  de  bleve  udskilte  paa  den  Maade,  at  Beenfladen 
kom  til  at  staae  omtrent  i  Niveau  med  de  granulerende 
bløde  Dele  i  Omfanget,  saaat  Stumpen  ved  den  endelige 
Heling  frembød  en  Cicatrice  lige  paa  Benet.  Jeg  vil  derfor 
foretrække  at  tage  disse  prominerende  Beendele  bort,  og 

De  ville  see  at  jeg  gjør  det  ganske  simpelt  med  en  Been- 
sax,  efter  at  have  skudt  Bløddelene  saameget  tilbage,  at 
de  efter  Cicatrisationen  kunne  afgive  en  god  Bedækning 
for  Beenstumperne. 

De  chroniske  Congelationer  vil  jeg  maaskee  omtale 
senere,  men  hvad  de  acute  angaaer,  vil  jeg  dog  endnu  til- 
føie,  at  man  —  skjøndt  sjeldnere  —  kan  finde  en  acut 
Forfrysning,  der  viser  sig  ved  en  arthroitis,  især  i  een 
eller  anden  af  de  smaa  Articulationer  paa  Foden. 

M.  H. !  Hos  de  foregaaende  Patienter  havde  Syg- 
dommen sit  Sæde  paa  Fingrene,  men  vi  finde  den  lige  saa 
hyppigt  og  optrædende  med  de  samme  Symptomer  paa 
Foden.  Naar  vi  i  det  Hele  taget  betragte  de  chirurgiske 
Sygdomme  efter  Regionerne,  saa  kunne  vi  for  en  stor  Deel 
afhandle  Fødder  og  Hænder  under  Eet.  Der  er  saa  stor 
Liighed  i  den  anatomiske  Ordning  af  disse  Legemsdele,  at 
vi  allerede  a  priori  maatte  formode,  at  de  sygelige  Til- 
stande vilde  vise  sig  begge  Steder  paa  samme  Maade. 
Dette  gjælder  da  f.  Ex.  med  Hensyn  til  Congelationer,  men 
ogsaa  i  mange  andre  Henseender  er  Liigheden  af  de  pa- 
thologiske  Processer  iøinefaldencle;  saaledes  forløbe  de 
traumatiske  Læsioner  temmelig  eens  paa  Hænder  og  Fødder; 
vulnera  og  Contusioner  foranledige  paa  begge  Steder  de 
tendinøse  Suppurationer  eller  forskjellige  Former  af  Panari- 
tier,  frembringe  jevnligt  stærke  Knuusninger  med  diffuse 
Phlegmoner  og  (destoværre)  ofte  med  tetanus.  De  synoviale 
Cyster  ere  ogsaa  almindelige,  baacle  paa  Hænder  og  Fødder, 
ligeledes  de  chroniske  ossøse  Affectioner  (caries  eller 
osteo-arthroitis).    Medfødte  Misdannelser   kunne  hyppigt 

sees  aldeles  identiske,  som  syndactylia,  overtallige  Fingre 
eller  Tæer. 

Men  paa  den  anden  Side  findes  visse  Deformiteter  og 
Deviationer  meget  hyppigere  paa  Fødderne  (varus,  equinus 
eta),  og  det  Samme  gj ælder  om  nogle  Gangræner  (g.  se- 
nilis).  Endelig  have  vi  Forskjelligheder  i  det  Pathologiske, 
beroende  paa  de  psysiologiske  Forskjelligheder;  hos 
Mennesker  ere  Fødderne  —  i  Modsætning  til  Hænderne  — 
bestemte  til  at  gaae  paa  og  til  at  bære  Legemets  Vægt; 
som  Følge  heraf  optræde  enkelte  Lidelser  specielt  paa 
Fødderne,  enten  alene  fordi  Legemet  hviler  paa  clem  eller 
tillige  fordi  vi  bruge  Skotøi.  Af  den  førstnævnte  Grund 
lide  Fødderne  af  3  særegne  Sygdomme  1)  Contusion  af 
calcaneus,  2)  valgus  dolorosus  og  3)  maium  perforans; 
Skotøiet  foraar sager  de  forskjellige  Slags  clavi,  incarnatio 
ungvis  og  Deviationer  af  Tæerne. 

Til  Illustration  af  de  sidste  Bemærkninger  skal  jeg 
vise  Dem  et  Par  Patienter,  som  vi  netop  have  liggende 
paa  Afdelingen.  Saaledes  see  De  her  en  Kone,  der  er  ind- 
kommet, fordi  hun  ikke  kunde  taale  at  gaae  paa  høire  Fod; 
den  Sygdom  hun  lider  af  er  meget  almindelig  og  kommer 
ofte  slet  ikke  under  Lægebehandling,  idet  den  Syge  selv 
søger  at  hjælpe  paa  den.  Det  er  kun  under  visse  Om- 
stændigheder, og  især  paa  Grund  af  indtraadte  inflamma- 
toriske Complicationer  at  de  søge  chirurgisk  Hjælp:  det  er 
en  clavus,  „Ligtorn",  som  den  almindelig  kaldes  paa  Dansk. 

Clavus  er  en  Fortykkelse  af  epidermis,  oftest  paa  den 
forreste  Deel  af  Foden  og  skyldes  nærmest  Fodtøiets  Tryk; 
men  den  kan  være  af  forskjellig  Beskaffenhed,  enten  en 
ganske  simpel,  epidermoida.1  Svulst ,  som  er  let  forskydelig 

til  alle  Sider  og  ikke  volder  Patienten  videre  Smerte,  saaat 
den  kan  skjøtte  sig  selv,  eller  Vedkommende  borttager  en- 
gang imellem  Lidt  af  den  med  en  Kniv,  en  Fiil  o.  dsl.  — 
eller  den  kan  gaae  mere  i  Dybden  og  volder  da  betydeligere 
Besværligheder. 

Den  sidste  Slags  har  især  sit  Sæde  paa  Extensorsiden 
af  phalanges,  paa  de  meest  prominerende  Puncter  af  Ar- 
ticulationerne  imellem  disse  eller  mellem  phalanx  og  os 
metaljarsi  I  og  V,  og  det  er  netop  Tilfældet  hos  vor  Pati- 
ent. Hun  har  i  lang  Tid  havt  en  Fortykkelse  af  epidermis 
paa  Fibularsiden  af  art.  .metatarso-phalangea  V,  men  fra 
den  haarde  Plade,  som  viser  sig  udvendig,  gaaer  en  spids 
Forlængelse  ind  i  corium,  saaat  det  Hele  faaer  en  Liighecl 
med  et  Søm  (clavus).  Desuden  danner  der  sig  hyppigt 
under  coriurn  en  accidentel  bursa  serosa,  der  opstaaer  her 
ligesom  paa  andre  Steder  af  Legemet,  hvor  Integumenterne 
bestandig  trykkes  imod  og  glide  over  en  prominerende 
Beendeel.  Denne  bursa,  der  altsaa  skulde  være  til  Gavn 
for  Patienten  under  Gangen,  er  just  blevet  Udgangspunctet 
for  hendes  Lidelser,  idet  den  som  Følge  af  Compression  er 
blevet  angrebet  af  en  Inflammation,  myxitis,  der  endog  er 
gaaefc  over  i  Suppuration.  Pusset  har  igjennem  en  lille 
Aabning  banet  sig  Vei  udad,  og  der  sees  nu  en  Fistel,  som 
vilde  tillade  en  Sonde  at  trænge  ind  i  Huulheden.  Men 
naar  den  omtalte  bursa,  som  ligger  umiddelbart  paa  Articu- 
lationen,  udspændes  af  Pus,  finder  man  ofte,  at  den  aabner 
sig  ind  i  Articulationens  Huulhed  samtidig  med  at  den 
aabner  sig  udad.  Og  dette  er  skeet  med  denne  Kone: 
en  Sonde  indført  igjennem  den  lille  Aabning  paa  Huden 
kommer  ikke  blot  ind  i  den  suppurerende  bursa,  men 

endog  ind  i  artic.  metatarso-phalangea.  At  vi  have  en 
Aabning  ind  til  Articulationen  vilde  vi  forøvrigt  kunne  an- 
tage, selv  uden  Sondering,  thi  ved  at  bevæge  phalanx  imod 
os  metatarsi  føles  en  meget  tydelig  ossøs  Crepitation,  og 
deraf  tør  vi  slutte,  at  de  ossøse  Articulationsflader  ere 
denuderede,  hvilket  atter  har  sin  Grund  i  en  articulær 
•Suppuration. 

Der  er  endnu  Noget,  som  jeg  ikke  har  talt  om  hos 
denne  Patient,  og  som  har  været  medvirkende  til  Syg- 
dommens Udvikling.  Her  er,  som  De  maaskee  selv  alle- 
rede ville  have  bemærket,  en  Deviation  bestaaende  i,  at  5te 
Taa  er  bøiet  saaledes  over  mod  Tibialsiden,  at  den  ligger 
heelt  op  paa  Dorsalfladen  af  4de  Taa.  En  saadan  De- 
formation er  eiendommelig  for  Foden  og  træffes  ikke  sj el- 
dent;  den  kan  nok  saa  hyppigt  findes  ved  hallux,  der  da 
er  dreiet  over  mod  Fibularsiden ,  saaat  den  krydser  sig 
med  2den  Taa,  idet  den  ligger  over  denne;  dog  skal  den 
ogsaa  kunne  lægge  sig  under  den. 

Naar  jeg  hos  vor  Patient  prøver  paa  at  rette  Deformi- 
teten ved  at  trykke  5te  Taa  tilbage  paa  sin  Plads,  saa  see 
De,  at  den  gjør  endeel  Modstand,  men  De  ville  ogsaa  be- 
mærke, at  jeg  har  Vanskelighed  ved  at  presse  den  ned  i 
et  Plan  med  de  andre  Tæer,  hvorved  tendo  extensoris 
bliver  stram  og  spændt;  den  vil  ikke  give  efter,  den  er 
retraheret. 

Denne  Retraction,  som  iagttages  almindeligt  ved  de 
omhandlede  Deviationer,  saavel  af  1ste  som  af  5te  Taa,  er 
af  visse  Chirurger  udhævet  som  vigtig  i  ætiologisk  Hen- 
seende. Medens  nemlig  de  Fleste  mene,  at  Deviationen 
hovedsagelig  frembringes  derved,  at  Fodtøiet  er  for  snævert 

udover  Tæerne  og  derved  nøder  disse  til  at  dreie  sig  til 
Siden  for  at  formindske  Bredden,  ere  der  Andre,  som  an- 
tage Contraction  af  m.  extensor  for  at  være  det  Væsentlige. 
Disse  sige  da,  at  m.  extensor  hallucis  forløber  i  en  vinklet 
Retning  med  sin  tendo,  nemlig  først  skraat  fra  crus  ned- 
imod  Tibialsiden  af  metatarsus  og  derpaa  ud  til  phal.  II 
hallucis,  saaat  der  fremkommer  en  stump  Vinkel  med  Top- 
punctet  indad;  naar  der  nu  indtræder  en  Contractions- 
tilstancl  af  Musklen,  rettes  hallux  iveiret,  men  kommer  der- 
næst ogsaa  til  at  vise  med  Spidsen  udefter.  Imidlertid 
vil  det  let  indsees,  at  Contractionen  af  extensor  godt  kunde 
være  secundær  af  den  laterale  Deviation  og  jeg  troer  ogsaa 
at  Compressionen  af  Tæerne  ved  ufornuftigt  Fodtøi  er  den 
egentlige  Aarsag. 

Hvorom  Alting  er,  saa  see  vi  da  hos  denne  Kone,  at 
der  baade  er  en  Retraction  af  extensor  og  en  Vinkel  med 
Toppunctet  udefter,  men  naar  vi  sige,  at  Vinklen  findes 
imellem  os  metatarsi  og  phalanx,  da  maa  det  ikke  forstaaes 
som  om  dens  Toppunct  dannedes  af  de  to  sammen- 
stødende Beendele;  det  dannes  alene  af  capitulum  ossis 
metatarsi,  som  ofte  er  meget  forstørret,  og  Forholdet  er 
saaledes  det  samme,  som  jeg  senere  vil  faae  Leilighed  til 
at  vise  Dem  ved  Knæet,  hvor  conclyli  femoris  pleie  at  for- 
øges i  Volumen  efterhaanden  som  den  pathologiske  Luxa- 
tion  af  tibia  tiltager. 

Lad  os  nu  gaae  over  til  Behandlingen  og  erindre,  at 
vi  have  1)  en  aaben  Articulation  mecl  Suppuration  og 
Blottelse  af  cle  ossøse  Flader,  2)  en  Retraction  af  extensor 
og  3)  en  Deviation  af  Taaen  over  mod  Tibialsiden. 

Skal  man  exarticulere  Taaen?  vi  vilde  derved  fjerne 
det  besværlige  Lem,  vi  kunde  danne  regelmæssige  Lapper 
og  vistnok  faae  Saaret  lægt  uden  stor  Vanskelighed;  men 
saa  vilde  vi  have  den  betydelige  Prominens  af  capitul. 
oss.  metat.,  der  i  høi  Grad  blev  udsat  for  Tryk  af  Fodtøiet 
og  let  kunde  blive  øm  ved  Gangen. 

Da  altsaa  de  samme  Gener  maaskee  vilde  gjentage 
sig,  burde  man  vel  tillige  borttage  capitulum  ved  et  obli- 
que  Snit,  saaat  den  skarpe  Fremstaaning  paa  Randen  af 
Foden  kunde  undgaaes.  Men  er  det  tilladeligt  at  foretage 
en  saadan  „operation  de  complaisance"?  Patientens  nu- 
værende Lidelse  vil  dog  ikke  kunne  medføre  Fare  for  Livet, 
og  Operationen  kunde  maaskee  endog  blive  dødelig-  idet- 
mindste  har  man  seet,  at  Amputationen  af  en  Finger  eller 
Taa  (navnlig  1ste  og  5te)  kan  give  en  farlig  Pussænkning, 
og  jeg  tvivler  ikke  paa,  at  der  kan  findes  saa  uheldige 
Hospitalsf orhold ,  om  ikke  just  her  hos  os,  at  en  Chirurg 
vilde  betænke  sig  paa  at  udføre  denne  Operation,  naar  den 
ikke  var  nødvendig.  Imidlertid  vilde  jeg  dog  antage,  at 
det  med  Antiseptik  var  aldeles  tilladeligt  at  benytte  denne 
Behandling. 

Men  man  kunde  ogsaa  forsøge  at  helbrede  Patienten 
paa  anden  Maade,  nemlig  enten  ved  Resection  eller  endelig 
ved  en  endnu  mindre  indgribende  Cuurmethode,  idet  man 
gjorde  først  en  Tenotomi  af  extensor  for  at  rette  Devia- 
tionen og  derpaa  gjennemskjar  Fistlen  med  en  længere 
Incision,  som  tillige  forskaffede  os  en  stor  Aabning  ind  i 
Articulationen.  Det  vilde  give  frit  Udflod  for  Pusset, 
Huulheden  vilde  kunne  fyldes  med  Granulationer,  og  Arti- 

culationsfladerne  vilde  kunne  voxe  sammen  i  den  corrigerede 
Stilling. 

Da  Patienten  nu  er  chloroformeret  vil  jeg  altsaa  be- 
gynde med  at  gjøre  Tenotomi  af  den  retraherede  tendo; 
men  De  see  at  Deviationen  ligesaalidt  som  før  lader  sig 
rette.  Derfor  skrider  jeg  strax  til  at  exarticulere  Taaen  og 
bortklippe  det  promin erende  capitulum  med  en  Beensax. 


2. 


Clavus.  —  Onyxis.  —  Deviatio  digiti. 


Mine  Herrer! 

De  saae  for  en  Tid  siden,  at  jeg  foretog  en  Amputa- 
tion for  en  suppurerende  clavus  paa  høire  Fod;  hun  er  nu 
rask  og  udskrevet,  men  medens  De  endnu  have  de  Bemærk- 
ninger, jeg  den  Gang  gjorde,  i  frisk  Minde,  vil  jeg  vise 
Dem  et  analogt  Tilfælde,  hvor  Sygdommen  dog  har  sit 
Sæde  ikke  paa  5te  Taa,  men  paa  hallux. 

Det  er  atter  en  middelaldrende  Kone; -hun  kom  her- 
ind for  et  Par  Dage  siden  for  en  phlegmonøs  Svulst  af 
Foden,  udgaaende  fra  det  Parti,  der  svarer  til  Articula- 
tionen  mellem  os  metatarsi  I  og  phalanx.  Paa  dette  Sted 
sees  Svulsten  meest  toppet,  og  der  findes  en  Aabning,  som 
fører  lige  ind  i  Articulationen,  hvis'  ossøse  Flader  skure 
meget  stærkt,  naar  man  bevæger  dem  imod  hinanden. 
Skjøndt  jeg  ikke  har  seet  denne  Affection  i  den  tidligere 
Deel  af  Forløbet,  troer  jeg  dog  at  kunne  antage,  at  den 
er  opstaaet  igjennem  en  suppurativ  myxitis,  saaat  den  altsaa 
oprindelig  har  været  extracapsulær. 

Hvorledes  skulle  vi  bedst  helbrede  denne  Sygdom? 
Vistnok  kunde  man  gaae  frem  paa  samme  Maade  som  ved 

den  forrige  Patient,  men  hvis  vi  her  borttoge  hele  hallux 
og  capitulum  ossis  rnetatarsi,  vilde  det  blive  en  langt 
mere. indgribende  Operation,  baade  fordi  hallux  er  et  saa 
meget  betydeligere  Lem  end  dig.  minimus  og  især  fordi 
vi  ved  at  borttage  capitulum  vilde  berøve  den  Syge  eet  af 
de  vigtigste  Støttepuncter  for  Foden.  Vi  bør  derfor  hellere 
forsøge  een  af  de  andre  Behandlingsmaader,  som  jeg  har 
omtalt  for  Dem.  Muligviis  ville  vi  see  os  nødsagede  til  at 
fjerne  de  syge  articulære  Flader  ved  en  Resection,  men 
først  vil  jeg  dog  prøve  det  Middel,  som  flere  Gange  har 
viist  sig  gavnligt,  nemlig  at  cauterisere  hele  den  suppurerende 
Huulhed. 

Jeg  gjør  derfor  en  longitudinel  Incision  paa  den  ind- 
vendige Side  af  Articulationen ,  saaat  hele  Caviteten  godt 
aabnes,  og  nu  applicerer  jeg  deri  en  Tampon  af  Charpie, 
dyppet  i  en  Opløsning  af  chloret.  zincicum  (1 — 10  Dele). 
Denne  lader  jeg  ligge  og  omvikler  saa  hele  Partiet  med  et 
tykt  Lag  af  Vat,  som  en  Occlusionsbandage,  der  skal  blive 
urørt  idetmindste  i  flere  Dage. 

Vi  ville  da  faae  at  see,  om  det  er  lykkedes  os  at 
frembringe  en  sund  Granulation,  som  kunde  bevirke  en 
Heling  per  secundam  intentionem. 

Dernæst  vilde  jeg  idag  præsentere  Dem  flere  Patienter, 
som  lide  af  sygelige  Tilstande  i  Neglene.  Naar  man  taler 
om  syge  Negle,  mener  man  dog  ikke  saa  meget  Sygdomme 
af  Neglene  selv,  som  af  de  Dele  der  omgive  Neglene,  og 
den  almindeligste  AfTection  af  den  Art  er  incarnatio  ungvis. 

Den  Første,  der  gav  en  udførlig  Beskrivelse  af  denne 
Sygdom,  var  jo  Dupuytren,  hvis  Afhandling  herom  —  i 

hans  cliniske  Forelæsninger  —  kan  kaldes  classisk.  Især 
udhævede  han  Betydningen  af  matrix  ungvis  som  det  Or- 
gan, hvoraf  Neglen  frembragtes,  og  han  tænkte  herved 
paa  den  Fold  eller  Fals,  hvori  den  bageste  Hånd  af  Neglen 
var  indfattet;  nu  forstaae  vi  i  Chirurgien  ved  matrix  til- 
lige det  Parti  af  corium,  som  ligger  under  Neglens  bageste- 
Deel  og  noget  hen  langs  dens  Siderande,  og  som  under 
normale  Forhold  hænger  sammen  med  dem.  Efterhaanden 
som  en  Negl  voxer  længere  frem,  bliver  den  i  Almindelig- 
hed tykkere,  og  De  vide  jo  af  Deres  egen  Erfaring,  at  den 
forreste  frie  Rand  pleier  at  føles  haardere  og  tykkere  end 
lunula,  som  man  for  det  Meste  kan  faae  til  at  bøie  sig, 
naar  man  trykker  paa  den. 

Dupuytren  skjelnede  imellem  2  forskjellige  sygelige 
Tilstande  ved  Neglene,  nemlig  incarnatio  o:  en  Affection 
langs  Sideranden  af  Neglen  —  og  onychia,  der  havde  sit 
Sæde  ved  dens  bageste  Rand.  I  den  nyere  Tid  bruger 
man  ofte  Ordet  onyxis  til  i  det  Hele  at  betegne  de  Til- 
stande, der  frembringe  Sygdomme  ved  Neglene,  og  man 
taler  da  om  onyxis  lateralis  og  onyxis  retro-ungvealis 
svarende  til  Dupuytren's  incarnatio  og  onychia. 

Normalt  har  Neglen  en  ganske  svag  Krumning  saavel 
forfra  bagtil  som  fra  Side  til  Side,  men  undertiden  finder 
man  dem  i  høi  Grad  convexe  og  krummede,  og  hvis  det 
da  er  i  Sideretningen,  har  det  stor  Indflydelse  paa  Dan- 
nelsen af  en  incarnatio.  En  betydelig  Krumning  i  Længde- 
retningen har  i  Almindelighed  ikke  Saameget  at  sige,  idet 
den  maaskee  slet  ikke  generer  Patienten  videre.  Vi 
have  saaledes  netop  her  et  Tilfælde  af  den  Art;  det  er 
paa  Haanden  af  denne  Mand,  paa  hans  høire  index.  Han 

har  for  lang  Tid  siden  havt  et  ossøst  panaritium,  hvorved 
næsten  hele  yderste  phalanx  er  blevet  udskilt.  Nu  have 
ved  Helingen  alle  de  bløde  Dele  trukket  sig  sammen  om 
den  lille  resterende  Beenstump,  og  da  matrix  derved  ogsaa 
er  blevet  bøiet  omkring  Enden  af  Fingren,  har  Neglen 
faaet  denne  overordentligt  krumme  Form,  der  ligner  et 
Pappegøienæb.  Paa  hans  venstre  pollex  sees  ogsaa  en  ab- 
norm Negl,  som  Følge  af  et  lignende  ossøst  panaritium; 
isiedetfor  den  egentlige  Neglesubstans  er  her  en  ganske 
tynd  fibrøs  Plade. 

Lad  os  dernæst  betragte  denne  unge  Mand,  som  har 
en  sygelig  Tilstand  af  hallux  paa  begge  Fødder.  Paa 
høire  hallux  finde  vi  en  ildelugtende  Vædske  og  en  Afsæt- 
ning af  Skorper  omkring  en  stor  Del  af  Randen  af  Neglen. 
Denne  er  papiirtynd,  rager  ikke  fuldt  saa  langt  frem  som 
pulpa,  og  det  meest  fremrykkede  Parti,  som  jo  skulde  være 
tykkere  end  den  bageste  Rand,  er  endog  tyndere.  Langs 
Midtlinien  af  Neglen  sees  et  forfra  bagtil  gaaende  Parti, 
en  crista,  ligesom  Rygningen  af  et  Tag,  fra  hvilken  de  to 
Sidepartier  falde  skraat  ned  til  begge  Sider.  Paa  venstre 
hallux  findes  den  samme  Affection,  men  kun  i  lidt  ringere 
Grad. 

Han  er  kommet  herind  under  Diagnosen  incarnatio, 
men  det  er  ikke  den  rette  Benævnelse  for  Sygdommen,  thi 
de  tynde  Siderande  af  Pseudo-Neglen  skjære  slet  ikke  ind 
i  de  bløde  Dele;  derimod  er  her  en  pathologisk  Tilstand 
af  matrix,  som  baade  bevirker  Suppurationen  og  Ulcera- 
tionerne  og  den  abnorme  Dannelse  af  Neglen.  For  en  Tid 
siden  har  han  faaet  Neglen  taget  bort  og  den  crista,  jeg 
omtalte,  svarer  til  det  Sted,  hvor  Saxen  er  blevet  stukket 

ind  for  at  spalte  Neglen  efter  Dupuytren's  Methode.  Den 
abnorme  Tilstand  af  Neglen  er  altsaa  det  Secundære,  Syg- 
dommen i  matrix  det  Primære,  og  som  Følge  heraf  sees 
desuden  hele  den  yderste  phalanx  tyk,  bred,  øm  og  rød. 
Patienten  har  Smerter  ved  Gangen,  han  kan  ikke  taale  at 
arbeide,  og  derfor  har  han  lagt  sig  herind  paa  Hospitalet 
for  at  faae  Noget  gjort  ved  det. 

Naar  De  skulle  behandle  en  simpel  incarnatio  af  ringere 
Grad,  vil  jeg  raade  Dem  til,  førend  De  indlade  Dem  paa 
noget  Operativt,  at  forsøge  medicamentøse  Midler.  Navnlig 
seer  man  ofte  et  heldigt  Resultat  af  Adstringentia  og 
især  af  Sol.  chlor.  ferrici,  som  daglig  pensles  langs  ved 
Neglens  Rande  paa  de  svulne  bløde  Dele,  idet  disse  derved 
ligesom  garves;  der  danner  sig  en  indtørret  Skorpe,  som 
naar  den  afstødes  kan  efterlade  Ulcerationerne  lægte.  Men 
det  er  dog  en  langvarig  Methode  og  passer  kun  ved  de 
lettere  Tilfælde,  hvorfor  den  maaskee  ikke  kan  anvendes 
undtagen  hos  saadanne  Personer,  som  ikke  ere  nødte  til 
at  arbeide  staaende  eller  gaaende.  Hos  saadanne  Individer 
kunde  man  muligviis  ogsaa  opnaae  en  Cuur  ved  blot  at 
løfte  det  skarpe  forreste  Hjørne  af  Neglen  ud  fra  de  bløde 
Dele. 

For  det  Meste  maa  man  dog  ved  cle  forskjellige  Arter 
af  onyxis  tilsidst  tye  til  Operation,  og  Dupuytren  meente  da, 
at  man  ved  incarnatio  blot  skulde  fjerne  Neglen,  ved  ony- 
chia  exstirpere  matrix,  altsaa  den  Deel  af  corium,  som 
ligger  under  den  bageste  Rand  af  Neglen.  Saaledes  som 
han  foretog  den  sidstnævnte  Operation  var  den  temmelig 
langvarig,  besværlig  og  smertefuld;  jeg  saae  den  første 
Gang  udført  af  Prof.  Gundelach-Møller,  som  brugte  om- 

trent  en  halv  Time  dertil  —  naturligviis  uden  Chloroform 

—  og  den  forekom  mig  at  være  lidt  barbarisk.  Han  gjorde 
en  bueformig  Incision,  paralel  med  Hudfolden  ved  lunula 
og  saa  langt  bagved  den,  at  han  efterat  have  gjennem- 
skaaret  corium  kom  ind  til  den  bageste  Rand  af  Neglen; 
nu  bortdissekerede  han,  som  ved  en  anatomisk  Præparation, 
hele  Neglen  tilligemed  det  underliggende  Hudparti,  bagfra 
fortil.  Han  mente,  at  det  var  nødvendigt  for  at  sikkre  sig 
imod,  at  der  skulde  være  blevet  Dele  af  matrix  tilbage, 
hvilke  kunde  paany  levere  Neglesubstans.  Nuomstunder 
vilde  der  næppe  være  Mange,  der  vilde  udføre  denne  Ope- 
ration; man  vilde  foretrække  først  at  rive  Neglen  helt  af 
og  derpaa  destruere  matrix  ved  Cauterisation. 

Naar  en  Negl  er  blevet  fjernet,  kommer  den  maaskee 

—  især  hos  gamle  Folk  —  ikke  igjen;  hos  Yngre  er  det 
derimod  almindeligere,  at  den  reproduceres,  men  temmelig 
langsomt,  f.  Ex.  efter  3 — 4  Maaneder,  og  den  nydannede 
Negl  er  sjeldent  saa  smuk  som  den  tidligere.  Dupuytren's 
Methode  ved  incarnatio  bestaaer  i  at  stikke  en  Sax  ind 
under  Neglen,  forfra  bagtil,  spalte  den  i  Midtlinien  og  saa 
rive  hver  Halvdeel  ud  for  sig  med  en  stærk  Pincet.  Man 
maa  hertil  have  en  god  Sax,  nemlig  en  dygtig  stærk,  tyk 
og  skarp,  med  en  spids,  lige  Branche,  som  man  rask  skal 
stikke  saa  langt  ind  under  Neglen,  at  Spidsen  kommer 
heelt  hen  til  dennes  bageste  Rand,  og  at  man  ved  et  Snit 
kan  gjennemklippe  den  i  hele  sin  Længde. 

En  anden  Methode  bestaaer  i  at  tage  Neglen  bort 
bagfra  fortil,  idet  man  løfter  den  ud  med  en  stærk  Spatel, 
og  af  flere  nyere  Chirurger  roses  den  som  lettere  og  hur- 
tigere at  udføre  end  Dupuytren's.    Naar  imidlertid,  som 

her,  Neglen  er  sygeligt  forandret,  er  tynd  og  blød,  saa 
lader  den  sig  ikke  fjerne  paa  den  Maade,  saaat  Dupuytren's 
Operation  bør  foretrækkes.  Jeg  vil  derfor,  saasnart  Pati- 
enten er  chloroformeret,  borttage  den  ene  Negl  efter  den 
anden  og  cauterisere  Fladen  stærkt  med  Sol.  chloreti  zincici. 

Endnu  et  treclie  Tilfælde  kan  jeg  vise  Dem  paa  denne 
Patient,  som  efter  Sigende  har  faaet  Neglen  paa  den  ene 
hallux  taget  bort  i  Sommer,  omtrent  for  et  halvt  Aar  siden, 
men  det  er  saa  langt  fra,  at  der  er  skudt  en  ny  Negl 
frem,  at  vi  endog  paa  dens  Plads  finde  en  dybtgaaende 
Ulceration  forbundet  med  Denudation  af  phalanx  II;  her 
vil  det  naturligviis  være  nødvendigt  for  at  faae  en  Heling 
istand,  at  behandle  den  ossøse  Lidelse.  Forresten  er  det 
ikke  almindeligt  at  finde  en  Complication  med  et  denuderet 
Beenparti,  og  det  er  mærkeligt  nok,  da  jo  dog  sidste 
phalanx  ligger  lige  under  matrix,  saaat  man  skulde  vente, 
at  hiin  let  blev  angrebet,  naar  denne  er  syg. 

Mine  Herrer!  De  ville  maaskee  erindre,  at  jeg  i  en 
foregaaende  Forelæsning  sagde  Dem,  at  vi  finde  3  Affec- 
tioner  hidrørende  fra  Skotøiets  Tryk,  nemlig  clavus,  dnyxis 
og  Deviationer  af  Tæerne.  Af  de  sidste  har  jeg  ogsaa 
viist  Dem  een  Form,  bestaaende  i  at  en  Taa  (især  1ste  og 
5te)  skydes  hen  til  Siden  over  eller  under  den  nærmest- 
liggende.  Der  er  dog  endnu  en  anden  Deformitet,  som  er 
meget  hyppig  og  som  jeg  skulde  beskrive  Dem,  forat  vi 
paa  eengang  kunde  gjøre  os  bekjendte  med  de  almindelige 
Følgesygdomme  efter  ufornuftig  Compression  ved  Fodtøiet. 
Det  er  imidlertid  sjeldnere,  at  den  paagjældende  Lidelse 

træffes  her  paa  Hospitalet,  idetmindste  er  det  ikke  hyppigt, 
at  den  Syge  optages  paa  Grund  af  den.  I  forrige  Se- 
mester havde  vi  Exempel  derpaa,  men  da  jeg  ikke  har 
noget  for  Øieblikket  at  vise  Dem,  vil  jeg  kun  for  Fuld- 
stændighedens Skyld  omtale  det  ganske  kort. 

Ved  den  tidligere  beskrevne  Deviation  var  Compres- 
sionen  af  Tæerne  udøvet  i  Sideretningen,  Fodtøiet  havde 
været  for  snævert,  og  derfor  var  der  opstaaet  en  lateral 
Forskydning;  men  vi  kunne  ogsaa  finde  en  saadan  i  Længde- 
retningen.   Vi  vide  jo,  at  der  med  Hensyn  til  Længden  af 
digiti  er  den  Forskjel  paa  Haanden  og  paa  Foden,  at  paa 
den  første  er  dig.  III,  paa  clen  sidste  dig.  II  den  længste; 
naar  nu  Nogen  gaaer  med  altfor  kort  Skotøi,  vil  Trykket 
træffe  især  den  længst  fremstaaende  Deel,  følgelig  dig.  II. 
Denne  viger  da  for  Trykket,  men  da  den  ikke  kan  trykkes 
sammen  og  blive  kortere ,  maa  den  for  at  faae  Plads  bøie 
sig,  og  dette  foregaaer  da  altid  paa  den  Maade,  at  den 
flecteres  imellem  phal.  I  og  II.    Pulpa  vedbliver  at  ligge 
an  imod  Saalen,  men  den  flecterede  Articulation  skyder  sig 
mere  og  mere  op  imod  Dorsalsiden  og  danner  tilsidst  en 
spids  Vinkel,  hvis  Toppunct  (saaledes  som  vi  kjencle  fra 
Anatomien)  er  —  ikke  Sammenstødet  af  begge  Been  — 
men  den  nederste  Ende  af  phal.  I.  —  Denne  Stilling  bliver 
tilsidst  definitiv,  og  vedligeholdes  deels  ved  Retraction  af 
extensor   phal.  I,    deels   ved  Retraction  af  tendines  og 
Ligamenter  paa  Vinklens  Volarflade,  saaat  man  til  Slut- 
ningen   aldeles   ikke   kan   rette  Delen   ud.  Toppunctet 
lider  nu  stærkt  ved  Trykket  af  Overlæderet,  bliver  Sæde 
for  en  Callositet  og  saa  ømt,  at  Patienten  maaskee  ikke 
kan  taale  at  gaae,  men  ofte  er  Ømheden  nok  saa  stor  i 

pulpa,  som  klemmes  imod  det  faste  Underlag.  —  Naar 
man  nu  hverken  ved  redressement  under  Chloroform  eller 
ved  Tenotomier  kan  rette  Stillingen,  bliver  det  endelig 
nødvendigt  for  at  lindre  Patientens  Smerter,  at  exarticulere 
hele  Taaen,  og  det  var  saaledes,  hvad  jeg  maatte  gribe  til 
hos  den  Patient,  som  vi  havde  herinde  forrige  Semester. 
Efter  et  Par  Ugers  Forløb  var  Saaret  lægt,  og  han  gik 
godt,  da  han  udskreves. 


3. 


Morbi  adolescentium.  —  Exostosis  subungvealis. 


Mine  Herrer! 

Det  er  bekjendt  nok  at  endeel  Sygdomme  findes  hoved- 
sageligt i  visse  Aldere,  saaledes  har  man  jo  opstillet  en 
særegen  Gasse  under  Benævnelsen  „Børnesygdomme".  Man 
vilde  ligeledes  kunne  fremstille  endeel  sygelige  Tilstande 
som  eiendommelige  for  Oldinge-Alderen.  Men  Gosselin 
har  fornylig  i  sin  chirurgiske  Clinik  sammenfattet  adskillige 
Affectioner  som  hørende  til  Pubertets-Alderen,  det  vil  sige 
at  de  for  det  Meste  optræde  omkring  denne  Periode, 
maaskee  lidt  før  eller  lidt  senere,  men  i  Regelen  ikke  efter 
at  Individerne  have  opnaaet  Manddomsalderen.  Han  kal- 
der dem  morbi  adolescentium  og  mener  at  kunne  være  be- 
rettiget til  at  betragte  dem  som  een  Gruppe,  baade  fordi 
Erfaringen  har  vrist  at  de  pleie  at  opstaae  ved  den  Tid 
af  Livet  og  tillige  foreli  de  anatomisk  og  physiologisk 
høre  til  denne  Periode,  idet  cle  hænge  sammen  med  den 
anatomiske  Udvikling  af  Legemet  og  med  de  physiologiske 
Functioner,  som  characterisere  Puberteten.  Lad  os  da 
see  hvilke  sygelige  Tilstande  vi  kunne  have  Grund  til  at 
tage  ind  i  en  saaclan  Gruppe.  —  De  vigtigste  ere  de,  der 

maae  sættes  i  et  bestemt  Forhold  til  Udviklingen  og  Af- 
slutningen af  Skelettets  Væxt;  det  bliver  altsaa  ossøse 
Lidelser,  der  især  ville  blive  at  henregne  til  morbi  adole- 
scentium,  men  desuden  ogsaa  nogle,  som  have  deres  Sæde 
i  andre  Væv. 

Varicocele  er  for  Exempel  en  Sygdom,  som  pleier  at 
optræde  omtrent  ved  det  nævnte  Tidspunct;  Symptomerne 
indfinde  sig  netop  samtidig  med  at  de  genitale  Functioner 
begynde.  Men  paa  den  anden  Side  er  det  ogsaa  en  be- 
kjendt  Sag,  at  varicocele  meget  almindeligt  træffes  i  den 
høiere  Alder ;  franske  Lægers  Iagttagelser  sige  os  at  Syg- 
dommen er  overordentligt  hyppig  hos  de  gamle  Individer 
i  Lemmestiftelserne  i  Paris,  men  ved  nærmere  Undersøgelse 
erfarer  man,  at  Affectionen  skriver  sig  fra  Ungdommen,  og 
hvad  der  især  characteriserer  den  som  Pubertetslidelse  er, 
at  de  Unge  lide  af  den,  uagtet  den  ofte  kun  er  meget  lidt 
udviklet,  medens  Symptomerne  i  Reglen  pleie  at  forsvinde, 
naar  Vedkommende  bliver  ældre,  selv  om  den  varicøse 
Udviclning  vedbliver  eller  endog  tiltager. 

Den  i  forrige  Time  omtalte  onyxis  regnes  af  Gosselin 
ligeledes  til  denne  Gruppe,  men  endskjøndt  man  hyppigst 
finder,  at  den  kommer  hos  adolescentes,  er  det  dog  næppe 
saa  udtalt. 

Derimod  gjælder  det  mere  sikkert  for  visse  ossøse 
Affectioner,  hvortil  jeg  ogsaa  vil  henføre  de  fibrøse  Polyper 
(naso-pharyngei)  som  efter  hvad  jeg  har  sagt  dem  før,  vise 
sig  omtrent  i  den  Alder.  Den  epiphysære  ostitis,  som  kun 
kan  existere  saalænge  de  lange  Beens  Ossification  ikke  er 
fuldstændigt  tilendebragt,  maa  altsaa  Optræde  i  denne 
Periode  eller  i  Barne-Alderen.    De  incomplette  Fracturer 

(Infractioner,  især  af  antibrachium)  ville  næppe  træffes  efter 
det  15 — 16de  Aar.  De  cariøse  Processer  findes  hyppigt,  men 
ikke  udelukkende,  hos  Ynglinge,  vel  ogsaa  hos  Børn. 

Imidlertid  ere  der  dog  endnu  2  Sygdomme,  hvilke  jeg 
i  det  Følgende  vil  beskjæftige  mig  med,  og  som  henregnes 
til  Pubertetsperioden;  det  er  den  saakaldte  pes  valgus  dolo- 
rosus  (visse  Former  af  genu  valgum  maae  ogsaa  tages  med) 
eller  som  Gosselin  foretrækker  at  benævne  den:  tarsalgia 
adolescentium  —  og  de  epiphysære  eller  Udviklings-Exo- 
stoserne. 

Disse  sidste  kommer  jeg  i  denne  Time  til  at  tale  om, 
idet  vi  have  en  Patient  med  en  Sygdom,  som  maaskee 
er  et  Exempel  derpaa. 

Det  er  denne  lille  Dreng  —  han  er  13 — 14  Aar  gam- 
mel —  som  er  kommet  ind  for  at  faae  en  lille  Operation 
udført.  Han  lider  af  en  Sygdom,  som  fra  Dupuytren's 
Tid  findes  beskrevet  i  alle  chirurgiske  Haandbøger  og  des- 
uden har  været  Gjenstand  for  adskillige  Monographier, 
men  hvis  egentlige  Natur  dog  maaskee  ikke  er  rigtigt  op- 
lyst endnu  og  som  i  det  Hele  hører  til  de  sjeldnere  Syg- 
domme. Det  er  en  Exostose  fra  den  yderste  Ende  af 
venstre  hallux.  Sygehistorien  er  meget  simpel :  i  længere 
Tid  har  han  bemærket  denne  lille  tumor  paa  Foden,  uden 
at  han  dog  kan  angive  om  det  er  nogle  Maaneder  eller  nogle 
Aar  siden;  han  har  ikke  faaet  noget  trauma  her,  Svulsten 
er  opstaaet  uden  Smerter  og  har  først  i  den  sidste  Tid 
generet  ham  endeel  under  Gangen,  idet  han  ikke  kan  taale 
Skotøiets  Tryk. 

Denne  Art  af  Exostoser  har  vel  været  iagttaget  i  Aar- 
hundredets  Begyndelse  og  er  omtalt  af  A.  Cooper  og  Liston 

i  England,  men  den  classiske  Fremstilling  af  den  er  givet 
af  Dupuytren  og  vort  Tilfælde  stemmer  i  alle  Henseender 
overeens  med  hans  Beskrivelse  af  Sygdommen  i  de  bekjendte 
cliniske  Forelæsninger,  ligesom  den  overhovedet  har  en 
aldeles  typisk  Form.  Saaledes  ere  alle  de  refererede  Til- 
fælde opstaaede  ganske  paa  det  samme  Sted,  paa  den 
samme  Maade,  under  de  samme  Omstændigheder  og  hos 
Individer  af  omtrent  samme  Alder,  nemlig  imellem  12  og 
20  Aar. 

Naar  vi  nu  betragte  vor  Patients  Fod,  saa  see  vi  Exo- 
stosen  paa  den  yderste  Ende  af  Dorsalsiden  af  venstre 
hallux;  Basis  af  Neglen  er  noget  deprimeret  saavelsom  dens 
indvendige  Rand,  medens  den  frie  Ende  af  Neglen  er  løftet 
i  Veiret.  Svulsten  er  af  Størrelse  som  en  lille  Nød ,  be- 
dækket af  naturlig  Hud,  haard,  fast  og  ossøs  at  føle  paa, 
ikke  smertefuld  for  Berøring.  Den  kan  ikke  bevæges  uden 
at  hele  phalanx  følger  med;  den  er  altsaa  implanteret  paa 
selve  Benet.  Egentligt  sidder  den  udenfor  og  foran  Neglen, 
men  denne  er  ved  Væxten  skudt  til  Side  og  derved  blevet 
trykket  ind  med  sin  tibiale  Rand  i  de  bløde  Dele;  det  er 
ogsaa  kun  denne  abnorme  Retning  af  Neglen,  som  gjør  at 
Patienten  ømmer  sig,  naar  han  har  Skotøi  paa. 

Svulsten  er  bedækket  af  temmelig  normal,  kun  noget 
spændt  Hud;  det  er  jo  naturligt,  at  den  ved  at  voxe  frem 
fra  Spidsen  af  phalanx  mod  Dorsalsiden,  skyder  periostium 
og  Huden  foran  sig,  ligesom  ogsaa  Neglen  har  maattet 
gaae  af  Veien  for  den.  Dens  Sæde  —  paa  hallux  —  er 
aldeles  constant  og  den  er  aldrig  iagttaget  paa  nogen  anden 
dig.  pedis,  derimod  mener  Nélaton  at  den  skal  være  séet 
paa  pollex,  hvilket  dog  andre  Forfattere  ikke  ville  vide 


28 


Noget  af.  Det  er  ligeledes  constant  at  den  ikke  optræder 
efterat  Benets  Væxt  er  afsluttet. 

Ved  Exostoser  forstaaer  man  i  Almindelighed  en  Ny- 
dannelse af  Beenmasse,  der  viser  sig  som  en  Ophøining 
paa  Overfladen;  de  fleste  uclgaae  paa  periostium,  saaledes 
naar  man  taler  om  syphilitiske  eller  traumatiske  Exostoser. 
De  epiphysære  derimod  synes  at  tilhøre  Udviklingen  af 
Benene  og  have  altid  deres  Sæde  der,  hvor  Epiphysen  og 
¥)iaphysen  støde  sammen;  allerhyppigst  findes  de  paa  fe  mur, 
lige  ovenover,  og  paa  tibia  lige  nedenfor  condylus  internus. 
De  optræde  altsaa  lige  ved  Epiphyselinien  og  i  den  Periode, 
hvor  den  ossøse  Sammensmeltning  endnu  ikke  har  fundet 
Sted;  man  har  derfor  ogsaa  kaldt  dem  „Udviklings-Exo- 
stoser".  De  kunne  opnaae  et  betydeligt  Volumen  —  (som 
et  Æg  eller  maaskee  endnu  større)  —  og  ere  enten  svagt 
prominerende  eller  ofte  dannede  som  en  kugleformet 
petiolat  Svulst,  men  de  voxe  kun  indtil  det  Tidspunct,  da 
Benets  Længdevæxt  er  fuldendt,  og  blive  derefter  stationære; 
tager  mau  dem  da  bort,  reciderere  de  ikke.  Deres 
anatomiske  Sammensætning  er  saaledes,  at  vi  yderst  finde 
en  fibrøs  Beklædning  som  Fortsættelse  af  periostium,  derpaa 
en  ossøs  Masse,  som  har  en  fastere  compact  Skal  og  et 
spongiøst  Indre,  hvilket  gaaer  directe  over  i  det  spongiøse 
Væv  inde  i  selve  Benet.  Endnu  een  Egenskab  ved  dem 
har  Erfaringen  viist.  nemlig,  at  de  i  de  fleste  Tilfælde  ud- 
vikle sig  ved  den  Ende  af  de  lange  Been,  hvor  Epiphysen 
senest  voxer  sammen  med  Diaphysen.  Paa  Overextremi- 
teten  sees  de  altsaa  ved  de  Ender,  der  ere  længst  fjer- 
nede fra  artic.  cubiti,  i.  e.  deu  øverste  Deel  af  humerus 
og  den  nederste  Deel  af  antibrachium ;  paa  Underextrenii- 


29 


teten  findes  de  modsat  o:  i  de  to  Ender  af  femur  og  tibia 
som  ligge  nærmest  ved  Knæet;  dog  har  jeg  en  Gang  seet 
en  saadan  Exostose  lige  over  malleolus  internus,  men  det 
er  vistnok  en  sjelden  Undtagelse  for  den  almindelige  Regel. 

Jeg  har  maattet  forudskikke  disse  Bemærkninger,  for 
at  vi  deraf  kunne  uddrage  en  Slutning  om  vor  Exostoses 
epiphysære  Oprindelse.  I  visse  Puncter  passer  rigtignok 
Analogien  ret  godt:  Svulsten  paa  hallux  opstaaer  fra 
Enden  af  et  langt  Been  og  den  optræder  førend  det  20de 
Aar,  ved  hvilken  Tid  Ossificationen  af  phalanges  er  tilende- 
bragt. —  Det  vedkommer  jo  ikke  directe  det  foreliggende 
Spørgsmaal,  men  jeg  vil  dog  minde  Dem  om,  at  Ossifica- 
tionen i  de  forskjellige  phalanges  pleier  at  foregaae  i  den 
Orden,  at  den  er  tidligst  i  phal.  III,  derpaa  i  phal.  I  og 
sidst  i  phal.  II.  — 

Paa  den  anden  Side  ere  der  dog  endeel  Uligheder 
naar  vi  betragte  Exostoserne  paa  hallux,  de  „subungveale", 
som  de  kaldes  paa  Fransk.  Rigtignok  vise  de  sig  altid 
ved  Enden  af  phal.  II,  men  svarer  deres  Udspring  til  Epi- 
physelinien?  det  er  i  det  Mindste  tvivlsomt.  Efter  hvad 
de  nyere  franske  og  engelske  Haandbøger  lære  os,  have 
phalanges  2  Ossificationspuncter ,  eet  for  den  øverste  — 
in  casu  den  articulerende  Ende  — ,  og  eet  for  corpus  samt 
den  forreste  Extremitet.  Sammenvoxningen  skeer  altsaa 
ved  den  øverste  eller  bagerste  Ende  af  Diaphysen,  men 
det  er  ikke  her  at  Svulsten  sidder  fast;  corpus  af  phal.  IL 
hallucis  ender  fortil  med  en  smallere  Deel,  en  collum,  som 
atter  gaaer  over  i  en  afrundet,  hesteskoformet  Udvidning  og 
det  er  netop  fra  denne  sidste  at  Exostoserne  udgaae;  cle 
begynde  nemlig  altid  under  den  forreste  Deel  af  Neglen. 

Dernæst  er  der  den  Ulighed,  at  de  subungveale  Exo- 
stoser  knnne  voxe  frem  paany  efterat  man  har  taget  dem 
bort,  imedens  dette  aldrig  finder  Sted  ved  de  epiphysære 
paa  de  andre  Been.  Ved  disse  sidste  er  desuden  Svulstens 
Masse  i  fuldstændig  Continuitet  med  det  Indre  af  Benet, 
Svulsten  ligner  i  det  Hele  en  Expansion  af  det  ossøse  Væv 
paa  det  enkelte  Punct;  jeg  kunde  maaskee  bedst  ligne  det 
ved  en  aneurismatisk  Udvidning.  Men  paa  hallux  er 
Exostosen  undertiden  meget  løst  adhæreret  til  Beenfladen 
og  kan  exstirperes  uden  at  man  i  Bunden  af  Saaret  seer 
det  ossøse  Væv  af  selve  phalanx. 

De  ville  finde  flere  Tilfælde  berettede,  hvor  Exostosen 
med  Lethed  kunne  skjæres  af  med  en  Kniv  og  jeg  har 
selv  borttaget  een  af  disse  Exostoser,  der  slet  ikke  havde 
nogen  ossøs  Forbindelse  med  Tilhæftningsstedet. 

Skal  man  nu  deraf  slutte,  at  Exostosen  paa  hallux 
ikke  er  „epiphysær" ,  eller  skulde  man  søge  at  finde  en 
Forklaring  for  de  eiendommelige  Egenskaber,  der  charac- 
terisere  denae  Svulst?  Flere  Pathologer  have  antaget,  at 
Exostosen  paa  hallux  var  traumatisk  og  bevirkedes  ved 
Skotøiets  Tryk;  men  da  maatte  en  saadan  Svulst  jo  lige 
saavel  kunne  vise  sig  paa  een  af  de  andre  Tæer  eller  paa 
et  andet  Sted  af  Foden,  og  nu  er  det  jo  netop  aldeles 
constant  at  den  kun  iagttages  paa  hallux  og  kun  paa  extre- 
mitas  inferior  af  phal.  II.  —  Kunde  man  da  maaskee  an- 
tage, at  den  begynder  som  en  cartilaginøs  Udvæxt  fra 
phalanx,  inden  denne  er  ossificeret  og  at  den  derfor  under- 
tiden, naar  den  opereredes  hos  et  Barn,  kunde  exstirperes 
uden  at  man  fandt  nogen  ossøs  petiolus,  medens  man, 
naar  man  havde  ventet  med  Exstirpationen  til  en  senere 

Alder,  vilde  have  fundet  baade  Svulsten  og  dens  Forbindelse 
ossøs? —  Eller  gives  der  her  2  forskjellige  Slags  Exostoser, 
saaledes  at  nogle  ere  epiphysære,  andre  ikke? 

Hvorom  Alting  er,  saa  troer  jeg  at  man  hverken  af 
den  pathologiske  Anatomi  eller  af  Cliniken  har  faaet  noget 
bestemt  Svar  paa  Spørgsmaalet  om  Svulstens  Natur  og  jeg 
skal  derfor  ikke  opholde  mig  længere  herved,  men  gaae 
over  til  Behandlingen. 

Denne  bestaaer  i  Exstirpation ;  Dupuytren  raader  at 
skjære  den  simpelthen  bort,  med  en  meget  stærk  Kniv 
eller  Beensax  eller  maaskee  endog  Meisel,  og  denne  Me- 
thode  følges  vel  endnu  af  Mange.  Andre  ville  (for  at  und- 
gaae  Svulstens  Reproduction,  hvilket  ikke  saa  sjeldent  er 
iagttaget)  ikke  blot  borttage  Exostosen,  men  de  cauterisere 
derefter  Stedet  stærkt,  f.  Ex.  med  ferrum  candens.  Atter 
Andre  mene,  at  seiv  denne  Methode  ikke  sikkrer  til- 
strækkeligt imod  Recidiver;  Liston  har  saaledes  foreslaaet 
at  exarticulere  hele  phalanx,  men  derved  mister  Patienten 
ikke  blot  Neglen,  men  ogsaa  en  ikke  uvigtig  Deel  af  Foden; 
en  Exarticulation  kunde  jo  desuden  medføre  nogen  Fare 
for  Patienten,  selv  om  man  i  Reglen  vil  antage  Faren 
for  yderst  ringe. 

En  nyere  Methode,  som  skriver  sig  fra  den  franske 
Læge  Debrou,  tager  væsentligt  Hensyn  til  Exostosens  Sæde ; 
den  bestaaer  i  at  fjerne  den  yderste  Ende  af  phalanx 
tilligemd  Exostosen.  Paa  den  Miade  opnaaer  man,  at 
Svulsten  sikkert  kommer  bort,  idet  dens  Udgangspunct 
exstirperes,  saa  at  Recidiv  er  umulig,  men  samtidig  har 
man  den  Fordeel,  at  Basis  af  phalanx  bliver  paa  sin  Plads, 
ligesom  ogsaa  at  Articulationen,  Insertionen  af  tendines  og 

matrix  ungvis  forblive  udskadte.  Det  er  denne  Behandlings- 
maade,  jeg  agter  at  anvende. 

Da  Neglen  er  til  Hinder  for  at  komme  til  med  Instru- 
menterne, begynder  jeg  med  at  borttage  den  efter  Dupuy- 
tren's  Methode,  som  jeg  fornylig  har  beskrevet  for  Dem; 
derpaa  overhugger  jeg  —  med  Meisel  og  Hammer  —  collum 
af  phalanx  lige  ovenfor  Exostosen,  denne  fattes  med  en 
Beentang  og  dissekeres  ud  tilligemed  Beenstumpen.  Under 
en  antiseptisk  Forbinding  vil  det  lille  Saar  sandsynligviis 
snart  være  lægt,  Neglen  vil  voxe  ud  paaany  og  naar  Helin- 
gen er  tilendebragt  vil  der  næppe  være  nogen  Deformitet 
tilbage,  thi  Længden  af  hallux  er  ikke  blevet  væsentligt 
formindsket.  — 

M.  H.  Vi  have  endnu  een  lille  Dreng  her  paa  Afde- 
lingen, som  er  indlagt  til  Operation;  han  er  6 — 7  Aar 
gammel  og  har  fra  sin  Fødsel  liidt  af  en  Deformitet  i  Hæn- 
derne, nemlig  Sammenvoxning  af  Fingrene,  og  en  lignende 
Abnormitet  findes  paa  Fødderne,  idet  Tæerne  ogsaa  ere 
sammenvoxne.  En  saadan  Deformitet  medfører  naturligviis 
aldeles  ingen  Fare  for  Patientens  Almeenbefindende  og 
derfor  maae  vi  erindre,  med  Hensyn  til  Behandlingen,  at 
de  Operationer,  som  vi  maaskee  ville  udføre,  ingenlunde 
høre  til  de  absolut  nødvendige;  de  foretages  ikke  for  at 
forlænge  Patientens  Liv,  men  henhøre  snarere  til  „operations 
de  complaisance". 

Vi  ville  da  idag  slet  ikke  opholde  os  ved  Føddernes 
Tilstand  ;  Drengen  gaaer  heelt  g,odt  og  der  er  ikke  nogen- 
somhelst  Grund  til  at  forsøge  noget  Operativt  paa  dem. 
Hænderne  maae  vi  derimod  betragte  noget  nærmere. 

Naar  vi  nu  først  holde  os  til  den  høire,  da  seer  den, 
naar  man  betragter  den  i  nogen  Afstand  fra  Dorsalsiden, 
ikke  synderligt  deform  ud,  men  naar  man  nøiere  under- 
søger den,  viser  det  sig  at  Fingrene  ere  voxet  sammen,  2 
og  3  indbyrdes,  saa  at  den  deler  sig  i  et  Radialparti  af 
to,  og  et  Ulnarparti  af  tre  Fingre.  Sammenvoxningen  er 
skeet  ved  Hudbroer,  der  gaae  fra  den  ene  Finger  til  den 
anden,  ligesom  en  Svømmehud  hos  visse  Dyr.  —  Man  kan 
temmelig  godt  bevæge  hver  Finger  imod  det  tilsvarende  os 
metacarpi,  men  de  holdes  alle  i  en  let  Flexion  og  det 
synes  som  om  Integumenterne  paa  Volarsiden  vare  util- 
strækkelige til  at  tillade  en  fuldstændig  Extension.  For- 
eningen er  ikke  lige  stram  overalt,  saa  at  man  paa  phal.  I 
temmelig  godt  kan  forskyde  de  sammenhængende  Fingre 
imod  hverandre,  men  paa  phal.  III  ere  de  saa  tæt  forenede 
at  Neglene  støde  sammen  med  deres  Siderande  og  tildeels 
endog  ere  sammensmeltede.  Pollex,  der  er  voxet  sammen 
med  index,  har  forøvrigt  sine  characteristiske  Egenskaber, 
idet  den  er  meget  tykkere  og  kortere  end  de  andre  og 
ikke  har  nogen  phal.  III. 

At  her  ere  Muskler  tilstede,  sees  tydeligt  deraf,  at  han 
kan  foretage  Bevægelser  til  en  vis  Grad,  navnlig  kan  han 
holde  meget  godt  fast  med  denne  Haand,  idet  han  brin- 
ger en  Opposition  istand  imellem  Radial-  og  Ulnar-Partiet. 
Det  er  jo  især  Oppositionen  imellem  pollex  og  de  4  andre 
Fingre,  der  udmærker  den  menneskelige  Haand  og  end- 
skjøndt  pollex  her  ikke  er  fri,  har  Patienten  dog  saa  god 
Brug  af  Haandens  to  Afdelinger  imod  hinanden,  at  han 
efter  sine  Forældres  Sigende  kan  udføre  saagodtsom  alle 
almindelige  Forretninger,  og  de  ønske  slet  ikke  at  der 

skal  foretages  noget  Operativt  ved  den.  Ite  sige,  at  hvis 
han  blot  kunde  faae  den  venstre  Haand  til  at  blive  lige 
saa  god  som  den  høire  er,  saa  vilrie  de  ikke  forlange 
noget  Bedre. 

Det  er  altsaa  den  venstre  Haand  vi  skulle  beskjæftige 
os  med.  Her  findes  en  Syndactyli  i  langt  høiere  Grad, 
idet  Haanden  ikke  engang  er  adskilt  i  2  Partier,  men  alle 
Fingrene  ere  forenede  indbyrdes  ved  Hudbroer  og  han  kan 
hverken  fatte  nogen  Gjenstand  eller  holde  den  fast.  Naar 
man  vilde  tælle  Fingrene  efter  Neglenes  Antal,  saa  skulde 
der  være  7  Fingre,  men  det  er  der  dog  ikke.  Første  og 
anden  have  tilsammen  3  sammensmeltede  Negle,  tredie 
Finger  har  2,  fjerde  og  femte  have  hver  sin.  Men  desuden 
findes  der  ved  Ulnarsiden  et  lille  Appendix  som  en  rudimen- 
tær Finger. 

Naar  han  nu  er  kommet  herind  for  at  faae  Noget 
gjort  ved  denne  Deformitet,  kan  der  naturligviis  ikke  va^re 
Tale  om  at  danne  en  aldeles  normal  Haand  med  fem  Fingre ; 
dertil  er  der  vist  ikke  Hud  nok.  Man  maa  nøies  med  at 
see  at  frembringe  et  Apparat,  hvormed  han  kan  fatte  for- 
skjellige  Ting.  Pollex  og  index  ere  i  den  Grad  sammensmel- 
tede, at  jeg  foreløbig  ikke  kan  tænke  paa  at  skille  dem 
fra  hinanden  og  min  Behandling  vil  derfor  først  gaae  ud 
paa  at  tilveiebringe  en  Adskillolse  imellem  anden  og  tredie 
Finger,  idet  disse  ere  nogenlunde  forskydelige  indbyrdes; 
derved  haaber  jeg  at  kunne  faae  dannet  en  Slags  Klo,  lige- 
som der  allerede  nu  er  paa  høire  Haand. 

Erfaringen  har  lært,  at  Behandlingens  Prognose  ikke 
er  synderlig  god  og  at  der  ofte  slet  ikke  opnaaes  noget 
Resultat,   fordi  Sammenvoxningen    kommer  istand  igjen, 

hvad  man  end  gjør  for  at  forhindre  den,  og  da  kan  Til- 
standen endog  undertiden  blive  værre  end  den  oprindeligt 
var,  idet  man  maaskee  ved  de  forskjellige  operative  Ind- 
greb har  frembragt  Cicatricevæv  istedet  for  de  tidligere 
sunde  og  bløde  Væv;  Bevægelserne  kunne  derved  foregaae 
med  større  Vanskelighed  end  før  Operationen. 

De  erindre  vistnok,  M.  H.,  endeel  af  de  Operations- 
metoder, som  have  været  anbefalede  ved  disse  Affectioner ; 
selvfølgelig  gaae  de  alle  ud  paa  at  faae  Sammenhænget 
imellem  de  enkelte  Fingre  ophævet,  men  det  kan  gjøres 
paa  forkjellig  Maade.  Hvis  man  simpelthen  gjennemskj ærer 
Hudbroen,  kan  man  være  sikker  paa,  at  der  ved  Saar- 
fladernes  Granulation  og  Cicatrisation  kommer  en  ny  For- 
ening, der  begynder  i  Vinklen  imellem  de  adskilte  Fingre  og 
tilsidst  strækker  sig  heelt  ud  til  deres  Ender;  de  fleste  Me- 
thoder  have  derfor  den  Opgave  at  frembringe  en  blivende 
„Commissur".  Dette  har  man  ofte  forsøgt  paa  den  Maade, 
at  man  begynder  med  at  danne  Commissuren,  idet  man 
paa  det  Sted,  hvor  man  ønsker  at  den  skal  være,  altsaa 
ved  den  øverste  Ende  af  Hudfolden,  bringer  en  tyk  Metal- 
traad  igjennem  fra  Dorsal-  til  Volar-Siden.  Man  lader  den 
ligge  saalænge  indtil  der  er  fremkommet  en  Slags  Fistel, 
en  blivende  Aabning;  saa  kan  man  adskille  de  to  Fingre 
med  Haab  om  at  Siderne  ikke  voxe  sammen.  Eller  ogsaa 
kan  man  efter  at  have  foretaget  en  Incision  igjennem  hele 
Hudfolden,  transplantere  en  Lap  af  Integumenterne  i  Nær- 
heden (helst  fra  Dorsalsiden)  og  slaae  den  om,  saaledes 
at  den  kommer  til  at  bedække  hele  Vinklen  og  holdes  fast 
paa  denne  Plads  ved  Suturer.  Maaskee  man  kunde  hindre 
Sammenvoxningen ,  efterat  Hudfolden  er  gjennemskaaret, 

ved  at  lade  den  ene  Side  granulere,  medens  den  mod- 
staaende  daglig  cauteriseredes,  saa  at  den  ved  at  være  be- 
dækket med  en  escara  var  ude  af  Stand  til  at  forene  sig 
med  den  første. 

Den  Behandling  jeg  her  vil  forsøge,  bestaaer  i  at  jeg 
gjennemskjærer  Hudfolden  i  hele  sin  Længde,  men  holder 
mig  meget  tæt  til  den  ene  Finger;  derved  vil  denne  rigtig- 
nok vise  en  temmelig  bred  Saarflade,  men  til  Gjengjæld 
antager  jeg  at  der  vil  være  saa  rigeligt  Integumenter  til 
den  anden  Finger,  at  jeg  kan  forene  Hudrandene  hele 
Veien  med  Suturer  og  faae  en  primær  Heling.  Lykkes 
det,  da  kan  jeg  rolig  lade  Saaret  paa  den  ubedækkede 
Finger  granulere;  Granulationer  kunne  ikke  voxe  fast  til 
en  Flade,  der  er  beklædt  med  Epidermis. 

Da  jeg  betragter  det  som  den  simpleste  og  mindst 
complicerede  Operation,  vil  jeg  begynde  med  den,  men  da 
man  som  sagt  seer  at  det  saa  hyppigt  mislykkes  at  holde 
Fingrene  definitivt  adskilte,  er  jeg  forberedt  paa,  at  'jeg 
vil  kunne  blive  nødsaget  til  at  gjøre  flere  Operationer  før- 
end jeg  naaer  mit  Maal.  De  skulle  nu  see,  hvorledes  jeg 
gaaer  frem;  efterat  Patienten  er  chloroformeret  gjør  jeg 
med  en  almindelig  Bistouri  en  Incision  fra  den  forreste 
Ende  af  Hudfolden  —  som  spændes  ved  at  en  Medhjælper 
trækker  2den  og  3 die  Finger  saameget  som  muligt  ud  fra 
hinanden  —  lige  ned  til  Basis  af  phal.  I;  jeg  antager,  at 
jeg  derved  kun  gjennemskjærer  Hud  og  Cellevæv,  navnlig 
at  Articulationerne  ikke  læderes  paa  3die  Finger,  enclskjøndt 
jeg  ved  Snittet  vil  holde  mig  saa  tæt  som  muligt  op  til 
denne  Side. 

Hvad  Blødningen  angaaer,  da  vil  den  vel  kun  komme 
fra  de  digitale  Arterier,  der  selv  om  de  couperes,  næppe 
ville  frembyde  nogen  særlig  Vanskelighed  for  Ligatur;  imid- 
lertid maa  jeg  dog  være  forberedt  paa,  at  der  sammen 
med  Deformiteten  af  Fingrene  kunde  existere  Abnormiteter 
i  Arteriernes  Løb,  at  f.  Ex.  arcus  volaris  ragede  længere 
ned  end  normalt;  hvis  den  blev  overskaaret  vilde  Hæmor- 
rhagien  kunne  blive  lidt  mere  besværlig,  begge  Ender 
maatte  naturligviis  underbindes. 


4. 


Syndactylia.  —  Panaritium. 

Mine  Herrer! 

De  erindre  maaskee,  at  jeg  for  et  Par  Maaneder  siden 
opererede  en  lille  Dreng  med  syndactylia;  vi  skulle  idag 
først  see  hvorledes  det  er  gaaet  ham. 

Den  simple  Gjennemskjæring  af  Hudfolden  med  Anlæg- 
gelse af  Suturer  paa  index  mislykkedes,  idet  de  reve  ud, 
paa  Grund  af  Traadenes  Stramning.  Jeg  har  eengang  senere 
forsøgt  at  holde  de  to  Fingre  adskilte,  idet  jeg,  efterat 
have  gjentaget  Incisionen,  dissekerede  en  lille  Hudlap  fra 
Dorsalsiden  af  metacarpus,  og  lagde  den  ind  i  Vinklen  for 
derved  at  danne  en  cutan  Commissur,  men  Sutureringen 
holdt  ikke,  Lappen  trak  sig  tilbage  og  det  var  øiensynligt 
at  der,  ligesom  forrige  Gang,  ved  den  fortsatte  Granulation 
vilde  komme  en  fuldstændig  Sammenvoxning  paany.  Jeg 
tænkte  mig  da,  at  man,  for  at  modarbeide  denne  Tendens, 
kunde  anbringe  et  elastisk  Tryk  i  Vinklen  og  dertil  an- 
vendte jeg  simpelthen  et  elastisk  Rør  (Drainrør);  Midten 
af  dette  appliceredes  i  Vinklen,  de  to  Ender  bragtes  paa 
Volar-  og  paa  Dorsal-Siden  op  til  en  Rem,  der  var  spændt 
løst  omkring  carpus,  og  nu  kunde  jeg  stramme  dem  mere 

eller  mindre,  idet  jeg  bandt  dem  omkring  Kemmen.  Barnet 
vilde  eller  kunde  imidlertid  ikke  taale  denne  Compression 
og  jeg  maatte  derfor  atter  opgive  det. 

Iclag  har  jeg  faaet  construeret  et  Instrument,  som  an- 
befales af  Giraldés,  men  vistnok  egentligt  er  Maisonneuve's. 
Det  er  en  Klemme,  der  er  dannet  efter  samme  Princip 
som  Dupuytren's  Enterotom,  og  tillige  ligner  endeel  Smith's 
clamp  til  Hæmorrhoidalsvulster.  De  to  Brancher,  der  have 
en  Længde,  svarende  til  Digital-Interstiet ,  kunne  skrues 
sammen  saaledes  at  de  netop  berøre  hinanden  med  2  meget 
tynde,  men  ikke  skj ærende  Kanter.  Hudfolden,  som  fattes 
imellem  dem,  skal  da  ved  Trykket  bringes  til  at  gangrænere, 
hvorved  opstaaer  en  lineær  escara,  der  nu  altsaa  har  ad- 
skilt de  to  Fingre;  den  elimineres  efterhaanden  og  imidler- 
tid skulde  Helingen  foregaae  for  hver  enkelt  Finger  for 
sig.  Hvorvidt  Methoden  vil  vise  sig  practisk,  tør  jeg  endnu 
ikke  have  nogen  Mening  om. 

Samtidig  med  Anlæggelse  af  den  omtalte  Klemme,  vil 
jeg  borttage  det  lille  Appendix,  der  —  som  jeg  sagde  Dem 
—  fandtes  hængende  ved  Ulnarsiden  af  Haanclen  og  simu- 
lerede en  6te  Finger.  Der  findes  kun  en  lille  phal.  III, 
som  rager  frem  imod  vola  manns,  de  to  andre  phalanges 
skjule  sig  i  de  bløde  Dele  og  gaae  i  Forbindelse  med  de 
tilsvarende  paa  5te  Finger,  saaledes  at  baade  den  mere 
normale  og  den  rudimentære  Finger  articulere  med  os 
metacarpi  V.  Det  seer  ud  som  en  5te  Finger  der  ved  en 
dichotomisk  Deling  var  blevet  til  to. 

Den  surnumerære  Finger  vil  kun  kunne  være  til  Hinder 
for  ham,  ved  senere  at  bruge  Haanden,  men  med  Hensyn 
til  Operationen  troer  jeg  ikke,  at  man  skal  exstirpere  den 

i  Articulationen  med  os  metacarpi,  foreli  man  derved  tillige 
vilde  aabne  dette  Beens  Articulation  med  5te  Finger  og 
desuden  kan  man  ved  en  Deformitet  som  denne  ikke  vide, 
hvilke  Abnormiteter  der  kunne  være  ved  Articulationerne  i 
det  Hele,  om  maaskee  flere  communicere  indbyrdes  o.  s.  v. 
Det  er  vistnok  rigtigere,  hvad  der  ogsaa  i  den  nyere  Tid 
er  den  almindeligt  fulgte  Fremgangsmaade ,  at  man  ikke 
opsøger  Articulationen,  men  kun  kniber  den  rudimentære 
Fingers  Skelet  over  med  en  Beensax  paa  det  Sted,  hvor 
det  er  meest  passende  for  Configurationen  af  Haanden. 
Dette  vil  jeg  altsaa  gjøre,  saasnart  Patienten  er  chloro- 
formeret. 

Imedens  han  bedøves,  skal  jeg  dog  nævne  Dem  en 
meget  ingeniøs  Methode,  som  er  angivet  af  Verneuil  og 
maaskee  kunde  blive  indiceret  her,  hvis  jeg  tilsidst  maa 
opgive  at  faae  en  varig  Adskillelse  imellem  2den  og  3die 
Finger.  Han  har  gjort  opmærksom  paa,  at  ved  en  saa  de- 
form Haand,  som  denne,  maa  Chirurgen  opgive  at  faae 
b  adskilte  Fingre;  Opgaven  kan  kun  være  at  frembringe 
et  Redskab,  som  kan  bruges  til  at  fatte  Gjenstande.  Hvis 
man  kan  opnaae  det,  selv  om  een  af  Fingrene  derved  op- 
offres ,  vilde  der  være  Meget  vundet  for  clen  Syge ;  da 
Vanskeligheden  ved  at  faae  de  separerede  Fingre  lægte  hver 
for  sig  har  sin  Grund  i,  at  Integumenterne  ikke  ere  rige- 
lige nok  til  at  give  en  let  Bedækning  af  Saarfladerne,  saa 
foreslaaer  han  at  borttage  f.  Ex.  3die  Finger  og  anvende 
de  Integumenter,  som  derved  blive  tilovers,  til  at  beklæde 
de  to  Nabofingre,  nemlig  2den  og  4de.  Man  skal  naturlig- 
viis  kun  borttage  Skelettet  eller  ialtfalcl  de  profunde  Dele 
af  3die  Finger  og  bevare  hele  Huden  ;  derfor  gjør  man  en 

Incision  i  linea  media  af  den  nævnte  Finger  over  hele 
dennes  Længde,  saavel  paa  Dorsal-  som  paa  Volarfladen, 
Huden  præpareres  løs  overalt,  saa  at  Fingren  viser  sig 
blottet  og  kun  bestaaende  af  de  3  phalanges  og  tendines, 
nu  bortklippes  den  med  en  Beensax  ved  den  øverste  Ende 
af  phal.  I  eller  exarticuleres ,  hvorefter  Integumenterne 
sammensyes  nøiagtigt  med  Suturer  og  altsaa  beklæde 
Radialsiden  af  4de  Finger,  saavelsom  Ulnarsiden  af  index. 
Da  Integumenterne  ere  meget  rigelige,  maa  Foreningen 
kunne  hele  per  primam  intentionem. 

M.  H.  Efterat  jeg  nu  har  fuldført  Operationen  paa 
den  lille  Dreng  skal  jeg  anvende  Resten  af  Timen  til  at 
tale  til  Dem  om  de  phlegmonøse  Tilfælde,  som  vi  finde 
paa  Fingrene  og  som  hertillands  gaae  under  Navn  af  pana- 
ritium.  Dette  Ord  bruges  dog  hverken  i  Frankrig  eller 
England;  de  franske  Chirurger  kalde  Sygdommen  panaris 
og  i  det  sidstnævnte  Land  bruges  hverken  det  ene  eller 
det  andet  Ord,  men  Benævnelsen  „whitlow",  hvorunder 
indbefattes  baade  vort  panaritium  og  onyxis. 

Panaritium  betegner  da  en  Inflammation  paa  Fingre 
eller  paa  Tæer,  hyppigst  dog  det  Første;  det  er  altsaa  en 
Affection  af  de  mindste  Dele  af  Legemet,  men  derfor  kan 
den  dog  være  af  stor  Betydning,  da  Menneskets  Existens 
tidt  beroer  paa  Haandens  Tilstand,  navnlig  naar  vi  —  som 
her  paa  Hospitalet  —  have  med  den  arbeidende  Classe  at 
gjøre.  Panaritier  ere  forøvrigt  overordentligt  forskjellige  i 
Henseende  til  deres  Prognose,  i  nogle  Tilfælde  ere  de  al- 
deles indifferente  med  Hensyn  til  Patientens  Helbred,  i 
andre  kunne  de  endog  være  farlige  for  Livet,  saaledes  som 

jeg  forøvrigt  har  udviklet  for  Dem  i  en  tidligere  Forelæs- 
ning, hvor  jeg  viste  Dem  Patienter  mecl  farlige  diffuse 
Suppurationer  i  Dybden  af  antibrachium  og  med  pyarthrus 
carpi,  Altsammen  udgaaet  fra  et  panaritium. 

I  denne  Time  vil  jeg  dog  holde  mig  til  andre  Former, 
af  hvilke  der  netop  findes  Exempler  paa  Afdelingen.  De 
vide  fra  Deres  theoretiske  Forelæsninger,  at  Inddelingen 
især  tager  Hensyn  til,  hvilke  Lag  af  Fingrene,  der  ere  an- 
grebne, og  De  ville  undertiden  have  hørt  Tale  om  de  1) 
subepidermatiske,  de  2)  subcutane  og  de  3)  subaponeuro- 
tiske.  Den  sidste  Benævnelse  er  dog  meget  uheldig,  idet 
vi  ikke  have  nogen  tydelig  Aponeurose,  der  danne  en  Be- 
klædning omkring  hele  Fingren.  Den  fornuftigste  Classi- 
fication,  hvad  Dybden  angaaer,  er  den,  der  tager  Hensyn 
til  de  4  Lag,  vi  have  her,  nemlig  Epidermis,  corium,  ten- 
dines og  Benet.  Man  kan  da  beholde  de  førstnævnte  For- 
mer, Nr.  1  og  2,  og  kalde  dem  overfladiske,  men  istedetfor 
subaponeurotiske  bør  man  sætte  de  „profunde"  og  maaskee 
inddele  dem  i  Nr.  3:  de  tendinøse  og  Nr.  4:  de  ossøse 
Panaritier;  hvorledes  Forholdet  er  imellem  disse  to,  skulle 
vi  senere  komme  tilbage  til. 

Lad  os  da  betragte  de  enkelte  Former  af  Sygdommen, 
idet  vi  tage  de  Patienter  for  os,  som  frembyde  Exempler 
derpaa. 

De  første,  de  subepidermatiske,  komme  rigtignok  sjeld- 
nere  under  vor  Observation  paa  Hospitalet,  idet  de  i  Al- 
mindelighed ere  saa  ubetydelige,  at  de  Syge  ikke  søge 
herind  af  den  Grund.  Imidlertid  see  vi  dem  af  og  til,  og 
da  især  naar  flere  Fingre  ere  angrebne  samtidig,  hvorved 
f.  Ex.  Arbeidsmæncl  eller  Tjenestepiger  hindres  i  at  arbeide. 

Det  er  ogsaa  en  Erfaring,  at  kun  cle  overfladiske  Panaritier 
pleie  paa  engang  at  optræde  paa  flere  Fingre  af  den 
samme  eller  begge  Hænder.  Her  see  De  saaledes  en 
Tjenestepige,  hos  hvem  4  Fingre  for  Tiden  findes  angrebne. 
Sygdommen  viser  sig  som  en  lille,  tidt  endog  meget  lille 
Ansamling  af  purulent  Vædske  imellem  corium  og  epider- 
mis  og  som  oftest,  hvad  vi  ogsaa  iagttage  hos  vor  Patient, 
paa  yderste  phalanx.  Men  den  er  noget  forskjellig,  efter- 
som den  findes  paa  Dorsal-  eller  Volarsiden. 

I  en  stor  Mængde  Tilfælde  har  et  saadant  panaritium 
sit  Sæde  i  Omfanget  af  Neglen,  hvilket  De  vist  ofte  kunne 
have  havt  Leilighed  til  at  observere  paa  Dem  selv,  og  de 
Franske  kalde  det  „tourniole",  fordi  det  almindeligt  gaaer 
rundt  omkring  en  Deel  af  Neglen,  hvorfor  denne  kan  løsnes 
derved.  Det  viser  sig  som  en  lille,  lysesrød,  halvmaaneformet 
Hævelse,  der  er  overordentlig  øm,  langt  mere  end  man 
skulde  vente  det  af  en  saa  ringe  Affection,  men  det  hid- 
rører fra  at  corpus  papillare  trykkes  af  Ansamlingen,  saa- 
længe  Epidermis  ikke  er  bristet.  Saasnart  den  er  rumperet, 
aftager  Ømheden  betydeligt. 

De  subepidermatiske  Panaritier  paa  Volarfladen  kunne 
vistnok  findes  overalt,  men  ere  ligeledes  hyppigst  paa  phal. 
III,  hvor  de  navnlig  optræde  i  den  arbeidende  Classe,  med 
haard  og  tyk  epidermis.  Denne  hæves  i  Veiret  som  en 
lille  bulla,  og  naar  man  har  puncteret  den  eller  clen  er 
brudt  op  af  sig  selv,  hvilket  undertiden  kan  vare  temmelig 
længe,  tørrer  den  løsnede  epidermis  og  falder  af.  Syg- 
dommen er  da  helbredet. 

I  vola  manus  have  vi  forøvrigt  ogsaa  subepidermatiske 
Ansamlinger  af  Pus,  men  cle  ere  dog  noget  forskjellige  fra 

dem,  vi  hidtil  have  omtalt,  idet  de  enten  kun  tilsyneladende 
ere  subepidermatiske  eller  optræde  uafhængige  af  Lidelser 
paa  Fingrene.  I  sidste  Tilfælde  have  de  altsaa  egentligt 
Intet  at  gjøre  med  Panaritier,  men  jeg  vil  dog  sige  Dem 
et  Par  Ord  desangaaende.  Det  er  ikke  ualmindeligt,  at 
man  hos  Arbeidsfolk,  naar  de  have  en  meget  tyk  epider- 
mis, seer  en  tydeligt  fluctuerende  Svulst  indtagende  et  større 
eller  mindre  Parti  af  vola  manus;  Hævelsen  optræder  acut, 
med  stærke  Smerter  og  megen  Spænding,  begrundet  i,  at 
det  tykke  epitheliale  Lag  holder  Pusset  tilbage.  Naar  man 
da  opklipper  eller  inciderer  det  som  man  maaskee  antager 
for  kun  at  være  en  simpel  bulla,  finder  man  at  corium  er 
mørk,  mør,  ofte  med  smaa  gangrænøse  Fordybninger  eller 
endog  Perforationer.  Det  maa  enten  opfattes  som  en  Gan- 
græn  af  corium  ved  Compression  af  den  haarde  Plade  af 
epidermis  eller  som  en  myxitis.  Man  har  nemlig  efterviist 
at  der  under  de  calløse  Partier  i  vola  manus  kan  dannes, 
ligesom  over  en  clavus  paa  Foden,  en  bursa  mucosa  eller 
ialtfald  en  Cavitet  med  en  bestemt  Begrændsning,  beliggende 
imellem  corium  og  epidermis,  Opstaaer  der  nu  en  Suppu- 
ration  i  denne  Huulhed,  vilde  man  nok  kunne  benævne 
clen  myxitis.  Den  kaldes  paa  Fransk  „durilion  forcé". 
Sygdommen  er  ikke  farlig,  men  kan  undertiden  være 
overordentligt  langvarig,  idet  de  mortificerede  Partier  af 
corium  udskilles  og  cicatrisere  med  Langsomhed. 

Det  subcutane  panaritium  er  een  af  de  hyppigste  Syg- 
domme, men  kan  have  et  noget  forskjelligt  Udseende  og 
Forløb  eftersom  det  findes  paa  den  ene  eller  den  anden 
Deel  af  Fingren.    Sjældnest  træffes  det  paa  Dorsalsiden, 

almindeligst  paa  phal.  III  paa  Volarfladen,  men  dog  ogsaa 
paa  phal.  I  &  II.  Naar  det  har  sit  Sæde  paa  Dorsalsiden 
kan  det  undertiden  udbrede  sig  opad  eller  nedad,  derimod 
gaaer  det  ikke  over  paa  Volarfladen.  Anderledes  er  det 
med  de  volare  Panaritier,  der  kunne  brede  sig  ud  til 
Siderne,  men  pleie  ikke  at  overskride  den  phalanx,  hvor 
de  ere  begyndte;  de  have  stor  Tilbøielighed  til  at  gaae  i 
Dybden  og  da  faae  vi  en  Combination  af  et  overfladisk 
med  et  profund  panaritium. 

En  særegen  Form  af  subcutane  Panaritier  findes  ved 
Basis  af  phal.  I  saavel  paa  Haanden  som  paa  Foden,  alt- 
saa  lige  ved  Commissuren.  Man  finder  epidermis  ofte  løsnet, 
saa  at  det  seer  ud  som  et  stort  subepidermatisk  panaritium 
imellem  2  Fingre,  endskjøndt  det  i  Virkeligheden  er  et 
subcutant.  De  erindre  jo,  at  paa  Volarfladen  holdes 
Integumenterne  ind  imod  aponeurosis  palmaris;  opstaaer 
der  nu  en  Pusansamling  imellem  Fingrene,  under  corium, 
vil  den  brede  sig  der,  hvor  der  er  lax  Cellevæv  og  gaaer 
da  et  Stykke  ud  paa  dorsum  manus,  medens  den  som  sagt 
ikke  kan  komme  længere  frem  mod  Volarfladen.  Temmelig 
constant  vil  den  perforere  corium  med  en  meget  fiin  Aab- 
ning  og  der  kan  da  komme  en  Ansamling  under  epidermis 
foruden  den  oprindelige  subcutane,  saa  at  vi  have  en  saa- 
kaldet  timeglasformet  Absces.  Ved  første  Øiekast  vil  det 
nu  see  ud  som  om  det  kun  var  en  subepidermatisk  An- 
samling. 

Jeg  kan  vise  Dem  et  Exempel  clerpaa  hos  denne  Pa- 
tient, der  kom  herind  for  nogle  Dage  siden  med  en  Pus- 
ansamling paa  Foden.  Efterat  den  løsnede  Epidermis  er 
fjernet,  see  De  corium  blottet  i  Interstitiet  mellem  4de  og 


4G 


5te  Taa,  men  der  er  tillige  en  capillær  Aabning,  hvor- 
igjennem  en  meget  fiin  Sonde  kan  føres  et  Stykke  under 
cutis,  cler  altsaa  er  løsnet  fra  det  underliggende  Lag;  og 
den  Huulhed,  som  Sonden  trænger  ind  i,  ligger  imellem 
Integumenterne  og  mm.  interossei.  Den  blottede  corium 
kan  man  vedblive  at  behandle  saalænge  det  skal  være, 
uden  at  den  læges,  idet  Suppurationen  fortsætter  sig  i 
Caviteten  under  den;  derimod  helbredes  Sygdommen  meget 
let,  saasnart  man  ved  en  Incision  har  spaltet  de  under- 
minerede Integumenter  og  der  kan  ikke  være  nogen  Fare 
ved  at  incidere  Interstitiet  fra  Dorsal-  til  Volarfladen,  da 
Arterierne  ligge  ud  imod  Siderandene  af  Tæerne. 

Hvorledes  forholder  det  sig  nu  med  de  „profunde" 
Panaritier,  hvilke  jeg  sagde  Dem  at  man  deler  i  de  tendi- 
nøse  og  de  ossøse.  De  tendinøse  findes  kun  langs  med 
Flexorerne,  altsaa  paa  Volarfladen  af  phal.  I  og  II;  hvis 
vi  have  et  dybt  panaritium  paa  phal.  III,  maa  det  være 
ossøst,  men  de  ossøse  kunne  godt  findes  paa  de  to  andre 
phalanges.  Man  kan  vistnok  ikke  nægte  at  et  panaritium 
kan  begynde  som  ossøst  eller  tendinøst,  hvis  f.  Ex.  at 
vulnus  trænger  lige  ind  i  en  tendo  eller  i  Benet,  men  det 
er  hyppigere  at  vi  fra  Først  af  have  en  subcutan  Suppu- 
ration,  der  (maaskee  fordi  den  ikke  in  cideres  tidligt  nok) 
gaaer  i  Dybden  og  angriber  de  nævnte  dybere  Lag. 

Lad  os  betragte  et  Tilfælde  af  den  Art.  Her  er  en 
Patient,  som  kom  ind  iaftes,  men  hun  var  da  saa  øm  at 
jeg  ikke  vilde  foretage  nogen  nøiere  Undersøgelse,  men 
hellere  vente  til  idag  og  først  faae  hende  chloroformeret. 
Hun  angiver,  at  hun  for  14  Dage  siden  fik  en  „bolden 

Finger",  men  i  Begyndelsen  generede  den  hende  ikke  mere 
end  at  hun  kunde  vedblive  at  arbeide  (hun  er  Tjeneste- 
pige). For  4  Dage  siden  indtraadte  overordentligt  stærke 
Smerter  og  Fingren  tiltog  endeel  i  Volumen,  hvorfor  hun 
maatte  holde  Haanden  i  Ro.  Igaar  blev  der  paa  Hospi- 
talets Consultationsstue  gjort  en  Incision  og  om  Afteneu 
indlagdes  hun  paa  Afdelingen.  De  see  nu  at  tredie  Finger 
er  endeel  rød  og  spændt,  der  er  betydelig  Svulst  paa  phal. 
I  &  II,  hvilken  ogsaa  strækker  sig  lidt  op  over  dorsum 
manus.  Naar  de  sunde  Fingre  rettes  ud,  seer  man  tillige 
nogen  Hævelse  op  af  vola  manus,  omtrent  til  den  første 
af  de  transverselle  Hudfurer.  Der"  er  en  lille  Incisions- 
aabning  paa  Volar siden  af  phal.  II,  men  ved  Tryk  udnyder 
kun  meget  lidt  Pus. 

Hvad  er  det  nu,  der  har  frembragt  denne  Volumen- 
forøgelse? Det  kan  ikke  være  Huden  alene,  der  giver 
denne  Svulst;  men  maaskee  kunde  De  tænke  paa  det  sub- 
cutane  Cellevæv  og  De  kunde  da  betragte  det  som  et 
Tegn  paa  en  subcutan  Phlegmone  at  der  ogsaa  findes  nogen 
Svulst  op  paa  dorsum  manus.  Men  Hævelsen  er  begyndt 
paa  Volarsiden  af  phal.  II,  hvor  ogsaa  den  tidligere  Inci- 
sion er  gjort;  var  nu  dette  panaritium  subcutant,  kunde  vi 
ikke  forklare  os,  hvorfor  det  kun  angreb  phal.  II  og  I, 
men  standsede  lige  ovenfor  phal.  III.  Fingren  holdes  des- 
uden noget  flecteret;  nu  ere  vistnok  de  andre  Fingre  lige- 
ledes flecterede  og  det  er  i  det  Hele  en  mere  naturlig 
Stilling  end  den  heelt  extenderede,  men  naar  vi  prøve  paa 
at  rette  dem  ud,  skeer  det  uden  Vanskelighed;  tage  vi 
derimod  fat  paa  den  syge  3die  Finger  og  forsøge  ganske 
lempeligt  at  extendere  den,  skriger  Patienten  høit  af  Smerte. 

Her  er  altsaa  en  betydelig  Modstand  imod  Éx'tensionen  og 
den  kan  ikke  ligge  i  Artieulationerne,  thi  der  er  Intet  til 
Hinder  for  at  flectere  disse;  derfor  maa  det  være 
Flexorerne  som  sætte  sig  imod,  naar  man  vil  foretage 
Extensionsbevægelser  med  den  nævnte  Finger. 

Vi  antage  da,  at  dette  er  et  tendinøst  panaritium  i.  e. 
en  inflammatorisk  Proces  i  vagina  synovialis  om  flexores 
sublimis  &  profundus,  og  naar  De  betragte  Patienten  nøie, 
ville  De  ogsaa  opdage  at  Svulsten  netop  svarer  til  Ud- 
bredningen  af  denne  vagina;  den  begynder  i  Haanden  om- 
trent ved  capitulum  oss.  metac.,  gaaer  ud  over  Volarfladen 
af  phal.  I  &  II,  men  standser  ved  phal.  III;  den  er  ind- 
snøret paatværs  af  3  Furer,  som  just  svare  til  de  Steder, 
hvor  der  normalt  findes  en  Indsnøring  over  den  synoviale 
Huulhed.  Vi  kunne  altsaa  ikke  tvivle  om  at  Inflamma- 
tionen, og  vi  kunde  vel  ogsaa  sige,  at  Suppurationen 
maa  findes  langs  tendines.  Da  Fingren  er  blevet  syg  for 
14  Dage  siden,  da  der  ikke  er  indtraadt  Resolution,  men 
Smerterne  tvertimod  ere  tiltagne  bestandig  og  da  der  kom- 
mer lidt  Pus  ud  af  Incisionsaabningen ,  kunne  vi  stille 
Diagnosen  med  Sikkerhed. 

Medens  Patienten  nu  er  chloroformeret  ville  vi  incidere 
Svulsten,  hvad  der  er  den  eneste  rette  Behandling,  og  vi 
ville  gjøre  Incisionerne  saa  dybe,  at  vi  komme  ind  til  tendo. 
Man  inciderer  altid  longitudinelt  i  linea  media  af  Fingren, 
og  jeg  vil  her  incidere  først  paa  phal.  II,  saa  midt  paa 
phal.  I  og  endelig  oppe.  i  Haanden  ved  den  øverste  Ende 
af  Hævelsen.  Man  skal  unclgaae  at  coupere  Arterier;  ved 
de  to  første  Incisioner  er  der  ingen  Fare,  da  Digital- 
arterierne løbe  langs  Siderandene,  men  oppe  i  Haanden 

maae  vi  vogte  os  for  arcus  volaris  sublimis.  Den  kan  dog 
siges  at  være  saa  constant  i  sit  Leie,  at  vi  kunne  sikkre 
os  imod  at  overskjære  den;  man  maa  erindre  sig,  at  naar 
pollex  trækkes  saa  stærkt  som  muligt  ud  fra  de  andre 
Fingre  og  man  nu  drager  en  Linie  fra  Commissuren  imel- 
lem den  og  index  transverselt  igjennem  vola  manus,  saa 
har  man  omtrent  Retningen  af  den  nævnte  arcus  volaris. 
Holder  man  sig  altsaa  med  sin  Incision  nedenfor  den  Tvær- 
linie,  vil  man  næppe  faae  nogen  videre  Hæmorrhagi. 

De  saae,  m.  EL,  at  der  flød  rigeligt  Pus  ud  af  de  3 
Incisioner;  Hævelsen  op  over  dorsum  manus  er  kun  et 
inflammatorisk  Oedem;  det  vil  rimeligvis  svinde  af  sig  selv, 
naar  vi  uu  have  hævet  den  phlegmonøse  Spænding.  Jeg 
anlægger  da  en  antiseptisk  Forbinding  med  ol.  carbolicum 
og  endeel  Vat.  Men  hvorledes  vil  nu  Sygdommens  Forløb 
blive?  Det  er  muligt  at  vi  kunne  opnaae  en  Helbredelse 
saaledes  at  der  kun  en  kort  Tid  vedbliver  at  flyde  Pus  ud 
og  at  Incisionerne  da  læges,  men  vi  maae  befrygte,  at 
tendines,  som  findes  i  clen  suppurerencle  vagina  synovialis, 
gaae  tabt  og  udstødes  som  necrotiske. 

Vi  kunne  dernæst  ogsaa  see  at  periostium  —  der  jo 
danner  Bunden  af  den  synoviale  Cavitet  —  lider  ved  Sup- 
purationen,  saaledes  at  det  løsnes  fra  Benet  som  det  be- 
klæder, hvoraf  muligen  kan  følge  en  Necrose  af  phalanx. 
Paa  den  Maade  bliver  det  da  et  o  s  sø  s  t  panaritium,  der 
kan  afficere  enten  phal.  I,  eller  II,  olier  maaskee  begge. 

De  ossøse  Panaritier  ere  imidlertid  hyppigst  paa 
yderste  phalanx,  og  her  kunne  de  jo  ikke  opstaae  som 
Kesultat  af  en  vaginitis,  da  der  ikke  findes  nogen  vagina 

paa  denne  Deel  af  Fingren.  Hvorledes  gaaer  det  da  til? 
Ialmindelighed  foregaaer  det  paa  den  Maade,  at  der  paa 
pulpa  af  en  Finger  viser  sig  en  phlegmonøs  Svulst,  der 
holder  sig  begrændset  til  sidste  phalanx;  den  tiltager  i 
nogle  Dage,  bliver  mere  og  mere  spændt,  endelig  viser  der 
sig  Suppuration,  som  ved  et  subcutant  panaritium,  og  naar 
den  tilsidst  bryder  op  eller  vel  snarere,  naar  den  incideres, 
finder  man  ved  Sondering  Benet  denuderet.  Aabningen  vil 
•ikke  lukke  sig,  der  flyder  bestandig  noget  Pus  ud,  Sonden 
træffer  en  ru  ossøs  Flade  og  efter  en  Maaned  eller  6  Uger 
kan  man  med  en  Pincet  fatte  om  phalanx,  der  er  blevet 
berøvet  periostium  i  hele  sit  Omfang  og  kan  uddrages  som 
et  Seqvester.  Det  er  temmelig  constant  at  Seqvestrationen 
foregaaer  paa  Grændsen  af  Epiphysen  og  Diaphysen,  saaat 
det  articulerencle  Parti  er  udskadt,  saavelsom  Insertionen 
af  flexor  og  extensor.  Man  skal  aldrig  foretage  nogen 
regelmæssig  Exarticulation  ved  denne  Necrose;  naar  man 
blot  giver  Tid  vil  man  kunne  extrahere  det  løsnede  Been- 
s  tykke. 

I  sjeldne  Tilfælde  kan  det  dog  hændes,  at  phalanx 
necrotiserer  i  hele  sin  Længde,  altsaa  at  Mortificationen 
strækker  sig  til  selve  Articulationen.  Hvorom  Alting  er, 
saa  see  De,  at  jeg  betragter  de  profund e  Panaritier  som 
en  Complication  af  de  superficielle  Former;  dermed  vil  jeg 
dog  ikke  sige,  at  de  ikke  kunne  opstaae  primært  og  man 
pleier  endog  at  antage,  at  de  baade  kunne  have  en  spon- 
tan og  en  traumatisk  Oprindelse.  Der  kan  ikke  være  Tvivl 
om  at  f.  Ex.  et  vulnus  contusum,  som  trænger  ind  i  vagina 
synovialis  eller  ind  i  selve  periostium  kan  foranledige  et 
panaritium,  som  allerede  fra  Først  af  bestaaer  i  en  ostitis 

eller  synovitis  suppurativa.  Men  hvorfor  skulle  clisse  to 
suppurative  Lidelser  ikke  ogsaa  være  spontane?  Man  seer 
jo  clog  saa  almindeligt  at  en  acut,  suppurativ  ostitis  op- 
træder spontant,  navnlig  i  cle  lange  Been;  altsaa  vilde  det 
ogsaa  kunne  formodes,  at  den  undertiden  havde  sit  Sæde 
i  en  phalanx.  En  synovitis  sees  ligeledes  begynde  spon- 
tant i  andre  Synovialmenbraner,  følgelig  kunde  det  Samme 
være  Tilfældet  her  paa  Fingrene;  imidlertid  er  det  dog 
sjeldnere,  at  en  spontan  synovitis  viser  sig  som  en  acnt 
suppurativ  AfTection. 

Lad  os  da  see,  hvad  Erfaringen  siger  os  med  Hensyn 
til  Panaritiernes  Ætiologi.  Patienterne  vide  for  clet  Meste 
ikke  nogen  Grund  til  deres  Sygdom;  cle  pleie  at  sige,  at 
det  er  kommet  „af  sig  selv".  Eller  ogsaa  angive  de  Grunde, 
som  vi  maaskee  vilde  finde  tvivlsomme.  Den  Classe  Indi- 
vider, som  vel  meest  frembyde  Tilfælde  af  Panaritier,  er 
vistnok  Tjenestepiger,  og  de  anføre  da  ofte,  at  de  have 
faaet  clet  af  „Vaclsk".  Det  er  dernæst  en  meget  udbredt 
Mening,  at  Panaritier  ere  „smitsomme",  hvilket  tages  saa- 
vel  i  den  Forstand,  at  den  ene  Finger  smitter  den  anden, 
som  at  man  angribes  ved  at  blive  smittet  fra  Andre.  I 
Deres  Praxis  ville  De  jevnligt  høre  den  Paastand,  at  en 
Pige  er  blevet  smittet  ved  at  vadske  „Grødposer",  som  ere 
brugte  til  Omslag  ved  suppurerende  Saar.  Den  rimeligste 
Forklaring  er  vel,  at  Panaritier  have  deres  Oprindelse  fra 
een  eller  anden  lille  solutio  continui,  som  maaskee  ikke 
har  været  observeret,  Rifter  eller  Revner  i  Huden,  Naale- 
stik  og  deslige;  det  ubetydelige  Saar  har  Vedkommende 
ikke  paaagtet  eller  det  har  ikke  ladet  sig  gjøre  at  have 

nogen  Forbinding  derpaa  og  som  Følge  deraf  ere  de 
blottede  Væv  blevet  irriterede  eller  forurensede. 

Hvad  Behandlingen  angaaer,  da  bliver  det  et  Spørgs- 
niaal  om  man  kan  opnaae  Resolutionen  af  et  Panaritium. 
Jeg  tro  er  knap  at  have  seet  noget  Exempel  derpaa,  men 
derfor  kan  det  naturligviis  godt  finde  Sted,  og  forskjellige 
Midler  anbefales  endog  som  særligt  gavnlige.  Disse  ere  i 
det  Hele  af  Classen  derivantia  eller  Applicationer  paa  Hu- 
den, der  skulde  virke  antiphlogistisk,  og  snart  er  eet,  snart 
et  andet  Middel  udraabt  som  ufeilbarligt.  Nogle  paastaae 
at  et  panaris  kan  standses  i  sin  Udvikling  ved  at  holde 
Fingren  i  kogende  hedt  Vand ,  Andre  vilde  bruge  Iiskulde, 
Nogle  tilraade  at  bestryge  hele  Omfanget  med  collodium, 
og  Andre  stole  paa  Touchering  med  arg.  nitricum.  Af  de 
mindre  indgribende  Behandlinger  skulde  jeg  snarest  rose 
Anvendelsen  af  et  catapl.  emolliens,  som  ialtfald  synes  mig 
bedst  at  lindre  Smerterne,  men  den  egentlige  Cuur  er  dog 
Incision,  selv  om  man  ikke  har  noget  ydre  Tegn  paa  Pus.  Inci- 
sionen  hæver  Spændingen,  der  er  den  vigtigste  Aarsag  til 
de  heftige  Smerter,  og  hvis  man  strax  derefter  kan  anvende 
en  antiseptisk  Forbinding  —  ol.  carbolicum  og  Vatindpak- 
ning —  kan  Sygdommen  helbredes  ligesaa  hurtigt  som  en- 
hver anden  lille  Absces.  Selv  ved  de  Panaritier,  der  ere 
profunde,  kan  man  opnaae  en  god  Heling  uden  Destruction 
af  nogen  tendo  eller  noget  Been,  naar  man  bruger  Anti- 
septik paa  den  ovennævnte  Maade.  Hvis  man  derimod 
efter  Incision  benytter  den  gammeldags  Methode  med  vaade 
Omslag  er  Ømheden  vel  hævet,  men  Suppurationen  fort- 
sætter sig  i  lang  Tid  og  vil  ofte  først  ende  efter  Udstød- 
ning af  en  tendinøs  eller  ossøs  Deel. 

Hvis  man  altsaa  faaer  et  panaritium  under  Behandling 
efterat  det  har  aabnet  sig  eller  der  allerede  i  Forveien  er 
gjort  en  aaben  Incision,  maa  man  nøies  med  at  skaffe 
Pusset  tilstrækkeligt  Udflod,  med  at  udvadske  og  rense 
saameget  som  muligt,  men  her  nødes  man  ofte  til  at  fore- 
tage en  Amputation,  hvis  phal.  I  eller  II  ere  angrebne. 


5. 


Panaris  —  Amputatio  pollicis. 


Mine  Herrer! 

Da  jeg  i  forrige  Time  har  talt  til  Dem  om  Panaritier 
i  Almindelighed  og  givet  Dem  den  Fremstilling,  som  De 
ville  finde  i  de  fleste  chirurgiske  Haanclbøger,  vil  jeg  atter 
idag  gjøre  et  Par  Bemærkninger  om  den  samme  Gjenstand. 

Hvis  man  nu  vilde  betragte  Sygdommen  mere  fra  et 
generelt  pathologisk  Standpunct,  saa  kunde  man  sige,  at 
den  viser  sig  deels  som  en  inflammatorisk  og  suppurativ, 
deels  som  en  gangrænøs  Proces.  Det  var  den  suppurative 
Form,  jeg  nærmest  holdt  mig  til  i  sidste  Time;  lad  os  da 
see,  hvorledes  Gangrænen  kan  optræde. 

Mortificationen  kan,  som  jeg  allerede  har  sagt  Dem,  have 
sit  Sæde  i  de  dybe  Dele  og  er  da  hyppigst  en  Følge  af  at 
deres  Ernæring  forstyrres  ved  Suppurationen,  saalecles  som 
naar  Beendelene  gangrænere  ved  at  berøves  deres  periostium. 
Dette  var,  som  De  erindre,  Tilfældet  paa  yderste  phalanx 
ved  de  subcutane,  og  paa  de  andre  ved  de  tendinøse  Pana- 
ritier. Ved  disse  havde  vi  ogsaa  en  Necrose  af  tendines, 
hvis  Blodforsyning  ophævedes  igjennem  den  suppurerende 
vaginalitis.  •  Men  foruden  disse  Exempler  kan  man  endnu 

opvise  flere,  hvor  den  gangrænøse  Proces  har  en  anden 
Aars  ag.  Saaledes  ville  De  ikke  ganske  sjeldent  finde  fu- 
ranculøse  Panaritier,  der  ende  med  et  lille  Substanstab  i 
corium;  de  ligne  aldeles  Furunkler  paa  andre  Steder  af 
Legemet,  men  iagttages  kun  paa  de  Partier  af  Fingrene, 
hvor  vi  have  gi.  sebaceæ  &  piliferæ,  altsaa  paa  Dorsalsiden 
af  phal.  I  &  IL  Dernæst  kan  man  have  egentlige  diffuse 
Phlegmoner,  som  enten  komme  af  Contusioner  eller  Vul- 
nerationer  eller  maaskee  uden  nogen  tydelig  Leiligheds- 
aarsag,  men  kunne  angribe  Fingren  i  hele  dens  Omfang  og 
medføre  Destruction  af  det  subcutane  Cellevæv  saavelsom 
af  Huden.  Endelig  kan  man,  skjøndt  sjeldent,  have  en 
primær  Gangræn,  naar  en  Sammensnøring  ved  Basis  af 
Fingren  standser  den  arterielle  Tilførsel;  det  kunde  skee 
vecl  den  Indsnøring  som  en  Fingerring  kan  foraarsage, 
hvorfor  man  ogsaa  maa  erindre,  strax  ved  Begyndelsen  af 
et  panaritium  paa  en  saadan  Finger,  at  fjerne  Ringen  og 
hvis  der  allerede  er  saa  stor  Svulst  at  den  ikke  kan  trækkes 
af,  da  at  knibe  eller  file  den  over.  Men  noget  Lignende 
kan  ogsaa  indtræffe  ve.d  en  feilagtig  Behandling,  hvorpaa 
jeg  fornylig  viste  Dem  et  Exempel.  Det  var  en  Pige,  som 
havde  faaet  et  vulnus  paa  høire  index,  hvorfor  hun  hen- 
vendte sig  til  en  Barbeer;  han  lagde  en  Forbinding  med 
Heftplaster  om  Fingren,  men  for  at  standse  Blødningen 
fra  Saaret  lagde  han  de  øverste  Plasterstrimler  saa  stramt 
at,  da  hun  nogle  Dage  efter  indlagde  sig  paa  Hospitalet, 
var  hele  Fingren  gangrænøs,  aldeles  sort  og  uden  Følelse, 
saaat  jeg  strax  maatte  foretage  Amputation  af  den. 

En  Form  af  Panaritier,  som  heller  ikke  særligt  be- 
skrives i  Haanclbøgerne,  er  den  arthroitiske ;  og  dog  er  der 
vistnok  ingen  Articulationer  i  Legemet,  der  saa  hyppigt 
angribes  af  Suppuration,  som  de  imellem  2  phalanges. 
Undertiden  er  det  en  Suppuration,  der  fra  de  bløde  Dele 
strækker  sig  ind  i  Articulationen,  saaledes  som  det  f.  Ex. 
ofte  skeer  med  de  tendinøse  Panaritier;  til  andre  Tider  er 
det  et  vulnus,  som  fra  først  af  har  aabnet  een  af  disse 
Articulationer,  og  som  altsaa  fremkalder  en  pyarthrus. 
Naar  man  i  Almindelighed  giver  en  Fremstilling  af  en 
pyarthrus,  tager  man  en  større  Articulation,  f.  Ex.  Knæet, 
som  Typus,  men  der  er  temmelig  stor  Forskjel  paa  Syg- 
dommens Forløb ,  eftersom  det  er  i  Knæet  eller  paa  en 
Finger  at  den  findes.  Paa  det  sidste  Sted  er  Prognosen 
en  ganske  anden,  Affectionen  bliver  for  det  Meste  local 
og  de  livsfarlige  Tilfælde,  der  saa  ofte  ledsage,  f.  Ex.  en 
pyarthrus  genus,  ere  aldeles  exceptionelle.  Som  en  saaclan 
Undtagelse  vil  jeg  nævne  Dem  den  Patient,  som  De  ifjor 
saae  her  paa  Afdelingen  og  som  indkom  med  en  fuldstæn- 
dig purulent  Infection  efter  et  arthroitisk  suppurerende 
panaritium  paa  Haanden ;  det  var  en  *Cigarmager,  et  ungt 
Menneske  16 — 17  Aar  gammel,  hvis  Pyhæmi  viste  sig  ved 
en  dobbelt  pyarthrus  genus  og  flere  dybe  intermusculære 
Abscesser.  Efter  at  alle  disse  Suppurationer  vare  aabnede 
antiseptisk,  kom  han  sig  mærkværdigt  nok  og  gik  endog 
taaleligt,  da  han  uclskreves,  uagtet  han  saae  i  høieste  Grad 
hectisk  ud.  Han  tog  hjem  til  sin  Familie,  men  senere 
har  jeg  jevnligt  seet  ham  og  hans  Udseende  har  bedret 
sig  endeel. 

Naar  vi  have  Pus  i  en  stor  Articulation,  maae  vi  i  Al- 
mindelighed opgive  Haabet  om  at  bevare  den  som  Arti- 
culation, idet  vi  i  det  heldigste  Tilfælde  skaffe  en  Anchylose 
tilveie,  men  destoværre  ofte  nødes  til  at  gribe  til  Resection 
eller  endog  Amputation.  Ved  Fingrene  er  Forholdet,  noget 
anderledes;  vistnok  kunne  vi  ogsaa  her  ofte  faae  en  An- 
chylose og  der  kan  blive  Indication  for  de  nævnte  Opera- 
tioner, men  jeg  har  ikke  saa  sjeldent  seet  2  andre  Udgange, 
hvilket  jeg  hidtil  ikke  har  haft  Leilighed  til  at  iagttage  i 
de  store  Articulationer.  Den  ene  er  den,  som  De  allerede 
hos  Bonnet  ville  finde  beskrevet,  nemlig  en  Necrose,  Løs- 
ning og  Udstødning  af  begge  de  articulerende  Beenender, 
hvorefter  de  granulerende  ossøse  Flader  maaskee  kunne 
voxe  sammen.  Den  anden  er  endnu  mere  aparte  og  viser 
sig  paa  følgende  Maade :  efterat  Suppurationen  i  Articula- 
tionen  har  varet  i  nogen  Tid  og  der  som  Resultatet  heraf 
er  skeet  en  Afstødning  af  det  cartilaginøse  Overtræk,  føles 
en  tydelig  ossøs  Skuren  ved  Bevægelser.  Nu  aftager  Pus- 
udfloddet  lidt  efter  lidt,  Aabningen  ind  til  Articulationen 
bliver  mindre  og  lukker  sig  tilsidst,  men  der  er  ingen 
Anchylose.  Da  jeg  hidtil  ikke  er  kommet  til  at  undersøge 
denne  Tilstand  „de  visu",  kan  jeg  ikke  give  Dem  nogen 
Forklaring  af,  hvorledes  det  hænger  sammen  dermed.  Mon 
man  skal  antage  at  der  bliver  lidt  Pus  tilbage,  efterat 
det  ydre  Saar  er  helet,  men  at  de  inflammatoriske  Tilfælde 
tabe  sig  —  eller  at  de  ossøse  Flader  afslides  mod  hinanden, 
saaat  de  blive  haarde  og  skure  ved  Bevægelser,  men  uden 
at  der  er  Pus?  Det  er  som  sagt  ikke  blevet  mig  klart, 
om  der  er  Suppuration  eller  ikke  i  disse  Tilfælde  og  jeg 
kan  ikke  forstaae,  hvorfor  der  ikke  dannes  en  Anchylose. 

Dette  skeer  jo  i  Reglen  i  andre  Articulatixmer,  hvor  vi 
ikke  faae  de  ydre  Saar  lægte  uden  at  der  er  Sammenvox- 
ning  imellem  Fladerne,  enten  clen  nu  er  fibrøs  eller  ossøs. 

Jeg  vil  dernæst  sige  Dem  et  Par  Ord  om  de  Opera- 
tioner, som  vi  saa  ofte  komme  til  at  udføre  ved  dybe 
Panaritier  paa  Fingrene,  og  i  saa  Henseende  maae  vi  skjelne 
imellem  hallux  og  de  andre  Fingre.  Paa  phal.  III  er  der 
ingen  Anledning  til  at  udføre  egentlige  Operationer;  hvis 
phalanx  er  partielt  eller  totalt  necrotisk,  udtages  den  med 
en  Pincet  saasnart  den  er  heelt  løsnet.  En  Anchylose  i 
den  yderste  Articulation  indicerer  heller  ikke  noget  opera- 
tivt Indgreb,  idet  den  (enten  den  er  i  en  extenderet  eller 
flecteret  Stilling)  ikke  væsentligt  hindrer  Brugen  afHaanden. 
Derimod  bliver  det  et  Spørgsmaal  om  Anchyloser  i  de  andre 
Articulationer  ikke  genere  Patienten  i  den  Grad,  naar 
han  er  Arbeidsmand,  at  man  kunde  være  berettiget  til  at 
amputere  Fingren.  Naar  clen  er  ubevægelig,  erten  i  Exten- 
sion  eller  i  Flexion,  vil  den  absolut  være  til  stor  Skade  for 
ham  og  jeg  troer  derfor  at  man  ikke  blot  kan  være  be- 
rettiget til  at  borttage  den  Finger,  der  er  stiv,  men  ogsaa 
til  at  amputere,  naar  der  er  Sikkerhed  for  at  den  vil 
blive  stiv.  Naar  f.  Ex.  Flexorerne  ere  gaaet  tabt  vecl 
den  Necrose,  der  følger  af  en  suppurativ  vaginitis,  saa  er 
den  permanente  Extension  af  Fingren  uundgaaelig  og  jeg 
vilde  da  foreslaae  Patienten  en  tidlig  Amputation.  Dette 
staaer  ingenlunde  i  Modstrid  med  det  almindelige  conserva- 
tive  Princip,  ifølge  hvilket  man  ved  vulnera  contusa  af 
Fingrene  fraraader  en  primær  Amputation.  Ved  at  anlægge 
en    antiseptisk   Forbinding   strax  efter  Vulnerationen  — 

ialtfald  efter  maaskee  først  at  have  udtaget  smaa  løse 
Beenstykker  —  vil  man  ofte  faae  en  brugelig  Finger  og 
under  alle  Omstændigheder  ere  Fingrene  saa  gunstigt  stil- 
lede med  Hensyn  til  deres  Vitalitet  at  vi  aldrig  kunne  vide, 
i  hvilken  Udstrækning  der  vil  komme  Gangræn,  selv  om  det 
seer  ud  som  om  Vævene  vare  i  den  Grad  contunderede,  at  man 
kunde  betvivle  at  Noget  af  dem  kunde  bevares.  Ved  Læ- 
sioner skal  man  altid  indskrænke  sig  til  at  borttage  de  Dele  af 
Fingren,  der  ere  fuldstændigt  destruerede,  og  de  regelrette 
Amputationer  eller  Exarticulationer  i  det  Sunde  fiude 
nutildags  faa  Tilhængere. 

Hvis  man  derimod  har  en  ossøs  Affection  af  phal. .  I 
eller  II  som  Resultat  af  et  panaritium,  kan  man  foretage 
Resectioner  eller  Amputationer;  de  første  ere  maaskee 
sjeldnere  anvendelige  paa  de  4  Fingre,  som  vi  her  beskjæf- 
tige  os  med,  men  de  kunne  f.  Ex.  udføres  ved  en  osteo- 
arthroitis.  Jeg  har  ogsaa  eengang  udtaget  hele  phal.  II  af 
4de  Finger,  hvorefter  phal.  I  og  III  nærmede  sig  til  hin- 
anden; Saaret  helede  godt,  den  forkortede  Finger  havde 
ingenlunde  noget  stygt  Udseende,  men  der  kom  ikke  til- 
strækkelig Fasthed  til  at  Patienten  kunde  have  stor  Nytte 
af  den.  Jeg  troer  ogsaa  at  man  ved  ostitiske  Affectioner 
her  snarere  maa  exstirpere  end  resecefe  Fingren,  især  cla 
vi  jo  for  det  Meste  tillige  have  en  Complication  i  de  sam- 
tidige tendinøse  Lidelser. 

Men  naar  vi  nu  skulle  exstirpore  en  af  de  4  Fingre, 
finde  vi  stor  Uenighed  imellem  Chirurgerne  om  Hvormeget 
vi  skulde  tage  bort.  Den  almindelige  Regel  var  tidligere, 
at  man  skulde  exarticulere  hele  Fingren.  Det  er  en  temme- 
lig let  Operation:  man  gjør  enten  et  Ovalærsnit  —  Raket- 

snit  —  hvis  spidse  Ende  falder  paa  Dorsalsiden  ved  capi- 
tulum  oss.  metac,  eller  snarere  et  Lapsnit  med  to  Side- 
lapper. Dette  udføres  simplest  ved  2  Længdesnit,  eet  paa 
Dorsalsiden  og  eet  paa  Volarsiden,  og  dernæst  et  Cirkelsnit, 
hvorpaa  man  overskjærer  tendo  og  aabner  Articulationen. 
Jeg  maa  dog  forberede  Dem  paa  at  denne  Exarticulation 
tidt  heler  meget  langsomt;  der  vil  ofte  medgaae  en  Maaned 
eller  længere  inden  Cicatrisationen  er  definitiv. 

Enkelte  Chirurger  have  paastaaet  at  man  fik  et  stygt 
Resultat,  naar  man  borttog  een  af  de  midterste  (3die  eller 
4de)  Fingre,  idet  der  da  blev  et  Mellemrum  imellem  de  to 
nærmeste;  dette  skulde  man  søge  at  unclgaae  og  derfor 
samtidig  med  Exarticulationen  afknibe  capitulum  oss.  meta- 
carpi,  forat  Fingrene  kunde  komme  tættere  sammen.  Jeg 
troer  dog  ikke  at  Nogen  nutildags  deler  denne  Mening; 
derimod  er  der  i  den  nyeste  Tid  Mange,  der  tage  Ordet 
for  en  Amputation  i  Midten  af  phal.  I,  istedetfor  en  Ex- 
articulation. Den  lille  Stump,  som  Patienten  da  beholder, 
skulde  give  den  Syge  mere  Kraft  til  at  fatte  Gjenstande 
med  Haanden,  uden  at  den  kunde  komme  iveien,  saaledes 
som  en  længere  stiv  Finger  vilde  gjøre. 

Naar  vi  derefter  gaae  over  til  pollex,  blive  Indica- 
tionerne  aldeles  forskjellige,  fordi  Haandens  Betydning  netop 
beroer  paa  denne  Fingers  Tilstedeværelse.  Som  en  Regel, 
De  ikke  burde  fravige,  vil  jeg  opstille  først  og  fremmest 
at  De  aldrig  skal  amputere  den.  Jeg  har  heldigviis 
kun  en  eneste  Gang  oplevet  at  en  Candidat  her  paa  Hospi- 
talet foretog  en  primær  Exarticulation  af  denne  Finger, 
men  det  er  absolut  een  Gang  formeget.    Selv  om  der  er 

nok  saa  ringe  Haab  om  at  bevare  den,  bør  man  dog  aldrig 
borttage  den.  Er  der  betydelige  Dilacerationer  af  de  bløde 
Dele,  saa  læg  blot  en  antiseptisk  Forbinding  paa;  er  den 
næsten  afhugget,  saa  kan  man  anvende  et  Par  Suturer  og 
derpaa  Antiseptik ;  er  der  en  comminut  Fractur ,  kan  man 
fjerne  de  Fragmina  som  ligge  heelt  løse  og  atter  den  samme 
Forbinding;  selv  om  den  synes  fuldstændig  knuust  eller 
endog  gangrænøs,  saa  pak  den  ind  i  en  Occlusionsbandage 
med  Carbololie  og  Vat.  Hvor  stor  Destructionen  endog 
er,  saa  lad  Fingren  i  Fred;  man  kan  ikke  vide,  hvormeget 
af  den  der  vil  gaae  tabt,  maaskee  bliver  der  dog  en  lille 
Deel  tilbage,  og  ethvert  Stykke  af  den,  der  kan  bevares, 
er  kostbart  for  Patienten.  Selv  om  den  bliver  fuldstændigt 
stiv,  i  extenderet  eller  flecteret  Stilling,  er  den  dog  til 
megen  Nytte  og  dens  functionelle  Værd  kan  ikke  sættes 
for  høit. 

Ved  profunde  Panaritier  maa  man  heller  ikke  amputere ; 
er  der  Necrose,  saa  lad  det  Døde  løsne  sig  saaat  det  kan 
udtages,  enten  det  er  paa  phal.  I  eller  II;  er  der  Suppura- 
tion  i  een  af  Articulationerne,  saa  vent  rolig  paa  om  de 
articulerende  ossøse  Flader  ville  elimineres,  og  hvis  det 
ikke  lykkes,  saa  gjør  en  Resection.  Jeg  har  seet  særdeles 
gode  Resultater  af  denne  Operation  saavel  i  den  øverste 
som  den  nederste  Articulation ;  men  —  lad  mig  atter  gj en- 
tage  det  —  gjør  aldrig  nogen  Amputation  af  po  11  ex. 
En  saadan  Operation  vilde  jeg  kalde  en  chirurgisk  For- 
brydelse. 

Det  er  mærkeligt  at  man  af  og  til  hører  om  et  Menneske 
at  han  selv  har  afhugget  denne  Finger;  ialtfald  tidligere 
forekom   det  Tilfælde   undertiden   for   at  Vedkommende 


derved  kunde  slippe  for  Krigstjeneste.  De  kjende  vistnok 
det  franske  Udtryk  for  Feighed  at  det  er  en  „poltron"; 
men  De  have  maaskee  ikke  hørt  den  Etymologi  at  poltron 
er  fremkommet  af  de  to  Ord :  pollice  truncatus,  altsaa  den 
som  har  ladet  pollex  afhugge. 

M.  H.  Jeg  haaber ,  at  jeg  nu  har  indskjærpet  Dem 
den  Regel,  ikke  at  amputere  pollex,  men  findes  der  nogen 
Kogel  uden  Undtagelse?  Det  følger  af  sig  selv  at  en  saa- 
dan  Operation  kan  være  tilladelig,  naar  man  derved  mener 
at  kunne  redde  Patientens  Liv;  maaskee  man  saaledes 
vilde  betragte  det  som  indiceret  ved  forgiftede  Saar  paa 
denne  Finger,  ved  rabies  canina,  ved  tetanus,  ved  Slange- 
bid; ialtfald  kunne  man  vel  ikke  bryde  Staven  over  den 
Chirurg,  der  i  lignende  Tilfælde  greb  til  et  fortvivlet 
Middel.  Endelig  vilde  Exstirpation  naturligviis  være  be- 
rettiget ved  mulige  Degenerationer,  hvilke  vistnok  sj el- 
dent  træffes  paa  dette  Sted,  men  dog  kunde  findes.  De 
ville  om  Lidt  faae  en  Patient  at  see  her  paa  Operations- 
stuen, der  er  indkommet  med  en  cancer  der  er  begyndt 
nede  ved  pollex.  Undtagelser  ophæve  dog  ikke  Reglen  og 
jeg  vil  blot  endnu  tilføie,  inden  jeg  forlader  dette  Thema 
om  den  store  Betydning,  som  pollex  har  for  et  Menneske, 
at  man  har  søgt  at  erstatte  Manglen  af  denne  Finger,  naar 
den  enten  var  gaaet  tabt  ved  Gangræn  eller  ved  en  chirur- 
gisk  Operation.  For  det  Første  have  vi  selvfølgelig  den 
almindelige  Prothese,  bestaaende  i  Anbringelsen  af  et  kun- 
stigt Lem  og  jeg  vil  ved  denne  Leilighecl  minde  Dem  om, 
at  den  brugbareste  kunstigste  Haancl  (efter  amputatio 
antibrachii)  netop  er  en  Klo,  det  vil  sige  et  Apparat,  der 

kun  indeholder  2  adskilte  Stykker  som  ved  een  eller  anden 
Mechanisme  kunne  nærmes  til  hinanden  paa  samme  Maade 
som  pollex  kan  bringes  hen  imod  de  andre  Finger.  Men 
man  har  ogsaa  af  operativ  Vei  prøvet  paa  at  skaffe  en 
Opposition  tilveie  og  det  er  især  Huguier  (død  1873)  i 
Paris,  som  har  beskjæftiget  sig  med  dette  Spørgsmaal J). 
Den  Operation,  som  han  har  angivet  og  selv  udført,  be- 
staaer  i  at  gjennemskjære  første  Metacarpal  -  Interstitium 
nedenfra  opad  indtil  henimod  basis  af  ossa  metacarpi; 
Saarfladerne  saavel  paa  Ulnarsiden  af  1ste,  som  paa  Radial- 
siden  af  2det  os  metacarpi  forenes  med  Suturer  og  naar 
det  lykkes,  at  faae  disse  Incisioner  helede  hver  for  sig,  har 
man  altsaa  en  Spalte  imellem  os.  metac.  1  (der  skal  fun- 
gere som  pollex)  og  den  øvrige  Deel  af  Haanden.  Der 
frembringes  jo  en  Slags  Klemme,  i  hvilken  man  maaskee 
kunde  holde  en  Gjenstand  fast;  Ideen  er  ialtfald  ingeniøs, 
men  jeg  tør  ikke  udtale  mig  om  dens  practiske  Værd. 

Jeg  skulde  nu  vise  Dem  den  Patient,  paa  hvem  jeg 
sagde  Dem  at  jeg  maatte  udføre  en  Operation.  Det  er  en 
Kone  her  fra  Byen,  30 — 40  Aar  gammel,  hvem  De  maaskee 
erindre  at  have  seet  før,  idet  hun  for  en  Tid  siden  har 
ligget  her  paa  Afdelingen.  Hun  havde  » dengang  en  Svulst 
paa  høire  Haands  Volarflade,  lige  ved  Sammenstødet  imel- 
lem os  metacarpi  I  og  phal.  I.  Hud  fortalte  at  hun  havde 
mærket  den  i  omtrent  et  Aar,  og  at  den  var  voxet  meget 
langsomt,  men  havde  generet  hende  saaledes  ved  hendes 
Arbeide,  at  hun  af  den  Grund  søgte  til  Hospitalet.  Smer- 


*)  Pathologie  du  pouce  (oeuvrc  posthume)  —  Archives  générales  1874. 

terne  vare  forresten  ikke  betydelige  og  hendes  Almeen- 
befindende  forøvrigt  godt.  Hun  havde  været  gift  i  nogle  Aar, 
havde  to  Børn,  der  levede  og  som  vare  sunde.  Jeg  talte 
dengang  til  Dem  om  Diagnosen,  som  næppe  kunde  stilles 
med  Sikkerhed.  Svulsten  sad  altsaa  ved  den  nederste 
Ende  af  thenar,  den  var  af  Størrelse  som  en  Nød,  men 
dannede  knap  nogen  Prominens.  Huden  over  den  var 
naturligt  farvet,  kunde  let  løftes  op  i  en  Fold  og  forskydes ; 
Svulsten  laae  altsaa  dybere,  tilsyneladende  endog  heelt  ind 
imod  Benet,  idet  den  syntes  bedækket  af  et  blødt  Parti. 
Dens  Consistens  var  temmelig  fast  og  man  kunde  ikke  be- 
væge den  imod  Benet. 

Ved  at  discutere  Sygdommens  Natur  gjennemgik  jeg 
for  Dem  de  forskjellige  Lag,  hvori  den  kunde  have  sit 
Sæde,  nemlig  Musklerne,  Articulationen  og  Benet.  Hvis 
den  fandtes  i  det  muskuløse  Væv,  maatte  den  vistnok  være 
mere  bevægelig  og  desuden  udgaae  Svulster  meget  sjeldent 
derfra.    Derimod  kunde  den  snarere  have  sin  Oprindelse 

1  den  lange  tendo  af  flexor  longus,  og  jeg  omtalte  de 
tumores  vi  kunde  tænke  os  at  udgaae  fra  den;  det  var  da 
enten  en  lille  Haardhed  i  selve  tendo  eller  en  Svulst  af 
dens  vagina  synovialis.    Af  de  sidste  have  vi  som  bekjendt 

2  Slags,  nemlig  en  Ansamling  i  den  synoviale  Huulhed  og 
en  Cystedannelse,  det  saakaldte  Ganglion,  hvorved  vi  for- 
staae  en  lille  spændt  Svulst  frembragt  ved  Udviclning  af 
een  af  folliculi  synovipari.  Disse  kunne  være  saa  haarde, 
naar  de  ere  stærkt  udspilede  af  Vædske,  at  man  kunde 
antage  dem  for  en  fast  Svulst  og  cle  hænge  ofte  saa  fast 
i  Bunden,  at  man  kunde  troe,  at  de  udgik  fra  Benet. 
Imidlertid  forekom  denne  Haardhed  mig  at  hænge  i  den 

Grad  sammen  med  Skelettet  at  jeg  snarere  vilde  hælde 
til  den  Mening  at  den  havde  en  ossøs  Oprindelse. 

Hvis  den  da  udsprang  fra  os  metacarpi  I,  som  man 
efter  Leiet  især  vilde  tænke  paa,  saa  havde  man  at  vælge 
imellem  forskjellige  Affectioner.  Den  almindeligste  paa 
ossa  metacarpi  er  maaskee  Enchondromet,  men  endskjøndt 
den  kan  optræde  paa  Benets  Yderflade  ligesom  Osteophyter, 
er  det  Hyppigste  dog,  at  Sygdommen  begynder  inde  i 
Benets  Væv  og  at  den  frembringer  en  Volumenforøgelse  af 
hele  Benets  Tykkelse  som  om  det  var  blevet  udspilet  til 
alle  Sider.  Her  var  det  derimod  en  tumor  begrændset  til 
Volarfladen,  og  man  kunde  føle  baade  Dorsalsiden  og  begge 
Sidefladerne  af  Benet  aldeles  naturlige.  Bedre  kunde  Syg- 
domsbilledet passe  paa  en  Exostose  og  da  især  en  epiphy- 
sær  Exostose,  der  i  dette  Tilfælde  vel  var  udgaaet  fra 
Orændsen  imellem  Diaphysen  og  den  nederste  Epiphyse  af 
os  metacarpi. 

Da  der  kun  var  meget  ringe  Smerte  og  da  Patienten 
ellers  var  aldeles  rask,  meente  jeg  at  kunne  udelukke  de 
mulige  Degenerationer  og  eftersom  Svulsten  i  det  Hele 
forekom  mig  at  medføre  saa  lidt  Besvær  at  jeg  ikke  burde 
forsøge  nogen  indgribende  Operation,  raadede  jeg  hende 
til  at  see  Tiden  an.  Især  var  jeg  bange  for  at  flexor  lon- 
gus  vilde  lide,  naar  jeg  exstirperede  Svulsten. 

I  den  mellemliggende  Tid  har  jeg  ikke  hørt  Noget  til 
hende  og  nu  see  De  i  hvilken  Tilstmd  hun  henvender  sig 
til  os.  Vistnok  har  hun  levet  i  temmelig  fattige  Kaar, 
men  hun  seer  saa  ussel  ud,  saa  bleg,  mager  og  gusten,  at 
man  vilde  kalde  det  et  cachectisk  Ydre.    Paa  Haanden, 

hvor  vi  forhen  fandt  den  lille  begrændsecle  Svulst,  have  vi 
nu  en  stor,  stinkende,  dyb  Ulceration;  den  har  destrueret 
de  bløde  Dele  paa  thenar,  men  strækker  sig  tillige  opad 
over  lig.  carpi  volare  og  nedad  ud  paa  pollex.  Saarets 
Bund  dannes  af  mørt,  blødende  Væv,  og  man  kan  med 
Fingren  trænge  igjennem  det,  heelt  ind  i  os  metacarpL 
Hun  lider  baade  af  den  utaalelige  Stank  og  af  heftige, 
lancinerende  Smerter ;  Axillærglandlerne  dog  ikke  angrebne. 
Det  er  øiensynligt  at  vi  have  en  cancrøs  Proces  for  os  og 
der  er  kun  som  ultimum  refugium  tilbage  at  foretage 
en  Amputation,  hvis  Chancer  dog  ere  yderst  slette.  Pa- 
tienten ønsker  selv  at  faae  Operationen  udført,  da  hun 
aldeles  ikke  kan  bruge  Haanden  og  da  hun  maaskee 
kunde  befries  for  Smerterne,  naar  alt  det  Cancrøse  blev 
fjernet. 

Her  er  altsaa  et  Tilfælde,  hvor  det  kunde  have  været 
berettiget  at  amputere  hallux  og  os  metacarpi  I.  hvis 
Sygdommens  maligne  Characteer  var  blevet  diagnosticeret 
dengang  hun  tidligere  var  herinde.  Imidlertid  tydede 
Symptomerne  da  snarere  hen  til  een  eller  anden  benign 
Svulst  og  jeg  afholdt  mig  fra  at  gjøre  en  Incision  for  at 
faae  Vished.  Det  var  desuden  et  saa  ualmindeligt  Sted' 
for  en  cancrøs  Lidelse,  at  jeg  let  kunde  feile  i  min  Diag- 
nose, og  der  var  næppe  heller  Nogen  af  dem,  der  dengang 
saae  Patienten ,  som  formodede  en  saadan  Sygdoms 
Tilstedeværelse.  Hvorvidt  en  tidlig  Exstirpation  vilde 
have  medført  en  radical  Helbredelse,  kan  desuden  ikke 
afgjøres. 

Amputationen  skal  foretages  i  den  nederste  Trediedeel 
af  antibrachium  og  jeg  danner  som  sædvanligt  en  Dorsal- 
og  en  Volar-Lap. 


Helingen  af  Saaret  gik  temmelig  godt  for  sig,  men 
hun  døde  senere  hectisk  paa  Hospitalet. 


5* 


6. 

Sutura  tendinea.  —  Spasmus  digiti. 


Mine  Herrer! 

Jeg  skal  idag  begynde  med  at  foretage  to  smaa  Opera- 
tioner, som  just  ikke  frembyde  noget  Aparte,  hvad  det 
Operative  angaaer,  men  dog  kunne  give  mig  Anledning  til 
nogle  pathologiske  Bemærkninger. 

Den  første  Patient  er  en  Arbeidsmand  30  Aar  gammel, 
som  iøvrigt  er  fuldkommen  vel,  men  har  faaet  en  Læsion 
paa  høire  index,  hvorved  denne  Fingers  Function  er  i  høi 
Grad  forstyrret.  Da  det  for  en  Mand  i  hans  Stilling  er 
til  stor  Gene,  naar  han  ikke  ret  kan  bruge  sin  høire  Haand 
og  da  den  læderede  Finger  netop  er  een  af  den  vigtigste, 
maae  vi  see  om  det  skulde  være  muligt  at  skaffe  ham  den 
bragt  i  brugbar  Stand.  For  14  Dage  siden  kom  han  til 
at  skjære  sig  saa  dybt  ind  i  Fingren  paa  Volarsiden,  om- 
trent ved  Sammenstødet  af  phal.  I  og  II,  at  Flexorerne 
heelt  overskares.  Som  Følge  deraf  kan  han  nu  aldeles 
ikke  bevæge  index,  og  den  staaer  i  en  fuldstændig  exten- 
deret  Stilling.  Det  udvendige  Saar  var  kort  efter  Læsionen 
blevet  forenet  med  Suturer,  men  der  var  ikke  kommet 
nogen  Heling  af  det;  da  jeg  saae  ham,  sadde  Suturerne 

endnu,  men  igaar  have  de  skaaret  igjennem  og  nu  finder 
man  Saaret  i  Suppuration,  dets  Kande  gabende,  og  i  Bun- 
den sees  den  nederste  Ende  af  de  couperede  Flexorer. 
De  ligge  aldeles  løse,  uden  nogen  Forbindelse  med  de 
omgivende  Dele  og  sees  at  glide  i  deres  vagina,  naar  man 
foretager  passive  Bevægelser  af  Fingren.  Jeg  vil  derfor  nu 
prøve  paa  at  faae  dem  til  at  voxe  sammen  ved  at  anlægge 
Suturer. 

I  gamle  Dage  turde  man  ikke  røre  ved  aponeurotiske 
eller  tendinøse  Dele,  idet  man  troede,  at  Stik  i  dem  skulde 
fremkalde  nervøse,  navnlig  spastiske  Tilfælde.  Da  man  nu 
har  lært  at  der  aldeles  ikke  er  nogen  physiologisk  eller 
anatomisk  Liighed  imellem  Nerver  og  Aponeuroser,  har 
man  ingen  Frygt  for  at  lædere  de  tendinøse  Væv  ved 
Operationer  og  man  betænker  sig  ikke  paa  at  anlægge  Su- 
tur paa  en  frisk  overskaaret  tendo.  Faaer  man  et  vulnus 
incisum  under  Behandling  strax  efter  at  det  er  frembragt, 
vil  man  vistnok  altid  tilstræbe  en  Forening  per  primam 
intentionen!  og  ligesaavel  som  man  vil  nærme  gabende 
Hudrande  til  hinanden  ved  Suturer,  vil  man  nutildags  su- 
turere  de  to  Ender  af  en  tendo,  naar  de  ere  fjernede  fra 
hinanden.  I  disse  Tilfælde  er  der  endog  en  ret  god  Chance 
for,  at  Foreningen  skal  lykkes,  især  nåar  man  ved  Anti- 
septik kan  forhindre  Suppuration ;  men  selv  i  suppurerende 
Saar  eller  efter  Cicatrisation  har  man  ikke  saa  sjeldent 
forsøgt  den  samme  Behandlingsmaade  og  undertiden  med 
et  heldigt  Resultat.  Vistnok  er  Prognosen  nu  mindre  god, 
men  der  er  dog  Intet  tabt  ved  Forsøget. 

Hos  vor  Patient  har  jeg  rigtignok  kun  ringe  Haab, 
fordi  det  er  Flexo rerne,  som  ere  overskaarne;  jeg  har 

tidligere  sagt  Dem  at  disse  saa  ofte  necrotisere,  naar  cle 
ved  en  suppurativ  vaginitis  ere  hedt  løsnede  fra  deres 
Tilhæftninger  og  derfor  er  det  ogsaa  sandsynligt  at  vi  ikke 
opnaae  Noget  ved  at  anlægge  Suturer,  idet  de  overskaarne 
Ender  maaskee  nok  bringes  i  Contact,  men  alligevel  senere 
gaae  tabt  og  udskilles  som  mortificerede  Dele.  Paa  Ex- 
tensorerne  vilde  der  være  større  Udsigt  til  Helbredelse  lige- 
som ogsaa,  hvis  man  havde  faaet  det  ydre  Saar  lægt. 
Chassaignac  har  allerede  i  1854  meddeelt  et  Tilfælde,  hvor 
han  fandt  Flexorerne  af  pollex  og  index  couperede  ved  et 
dybt  vulnus,  der  dog  allerede  for  lang  Tid  siden  var  lægt; 
her  løsnede  han  ved  Dissection  de  adskilte  Ender,  trak 
dem  sammen  og  fæstede  dem  med  en  Silkesutur.  Det 
lykkedes  ham  at  faae  dem  forenede  og  der  kom  ret  god 
Bevægelse. 

I  de  senere  Aar  læser  man  jevnligt  Referater  af  Til- 
fælde, hvor  de  adskilte  Ender  af  en  tendo,  som  have  været 
cicatriserede,  ere  uddissekerede,  de  ere  derefter  gjort  blo- 
dige og  forenede;  men  selv  om  man  ikke  har  kunnet  faae 
de  to  overskaarne  Ender  i  Contact,  behøver  man  ikke  at 
opgive  Haabet  om  at  der  kan  komme  Bevægelse  tilbage,  idet 
der  kan  dannes  en  Mellemsubstans,  som  erstatter  det 
Manglende.  Naar  Enderne  have  trukket  sig  langt  bort 
fra  hinanden,  kan  det  undertiden  være  saa  vanskeligt  at 
faae  fat  paa  den  ene  (den  øverste)  af  dem,  at  man  tilsidst 
har  opgivet  det,  men  da  har  man  forenet  den  fundne  Ende 
med  en  anden  tendo.  B.  Anger  har  fornylig  i  sin  chirur- 
giske  Clinik  *)  omtalt  en  Operation,  som  lykkedes  fuldstændig. 


x)  Paris  1875. 

Patienten  havde  et  halvt  Aar  i  Forveien  faaet  Extensorerne 
til  dig.  minimus  (saavel  ext.  communis  som  ext.  proprius) 
overskaaret  oppe  ved  metacarpus  og  Fingren  stod  som 
Følge  deraf  i  en  permanent  Flexion.  Anger  gjorde  en 
longitudinel  Incision  paa  3 — 4  Tommer  paa  Dorsalsiden  af 
Haanden  og  fandt  et  Mellemrum  af  2"  imellem  de  cicatri- 
serede  Ender;  selv  ved  den  stærkeste  Trækning  kunde  han 
ikke  faae  dem  nærmet  mere  til  hinanden  ved  en  Staltraads- 
sutur  end  at  Afstanden  formindskedes  til  omtrent  1 men 
Incisionen  lægtes  godt,  Suturerne  skar  igjennem  3  Uger 
efter  og  nu  kom  der  efterhaanden  en  temmelig  fri  Be- 
vægelse tilbage. 

Tillaux  har  ligeledes  i  1875  fremviist .  en  Patient  i 
Société  de  chirurgie,  hos  hvem  4de  og  5te  Finger  paa  høire 
Haand  stode  flecterede  efter  at  Extensorerne  havde  været 
overskaarne  længe  i  Forveien  ved  et  accidentelt  vulnus. 
Han  fandt  ved  Dissection  let  de  nederste  couperede  Ender, 
men  efterat  have  længe  forgjæves  søgt  efter  de  øverste, 
besluttede  han  sig  til,  for  ikke  at  gjøre  Saaret  alt  for 
stort,  at  fæste  de  løspræparerede  Ender  ind  i  tendo  af 
extensor  digiti  medii,  idet  han  gjorde  en  Spalte  i  den 
sidste,  trak  de  andre  tendines  derigjennem  og  forenede 
dem  alle  tre  ved  en  Sølvtraad.  Patienten  kunde  senere 
extendere  baade  4de  og  5te  Finger  sammen  med  3die.. 

De  saae,  m.  EL,  at  der  krævedes  en  temmelig  lang 
Dissection  for  at  finde  den  øverste  Ende;  jeg  maatte  for- 
længe min  Incision  heelt  op  til  capitulum  oss.  metac.  førend 
jeg  kunde  faae  den  fat.  Jeg  har  nu  trukket  dem  heelt 
sammen  med  Staaltraads  Suturer  og  forenet  det  udvendige 

Saar,  men  som  sagt,  jeg  nærer  endeel  Tvivl  om  at  Sammen- 
voxningen  vil  lykkes. 


Den  anden  Patient,  som  skulde  opereres,  er  en  Slagter 
fra  Riugkjøbing,  29  Aar  gammel,  som  er  kommet  her  til 
Byen  for  at  underkaste  sig  en  Behandling  paa  Hospitalet. 
Han  fortæller,  at  han  for  7  Uger  siden  fik  et  vulnus  paa 
høire  dig.  minimus,  hvorefter  der  kom  Suppuration,  og  en 
Læge  derovre  gjorde  en  Incision,  som  endnu  sees  paa  Volar- 
fladen  imellem  phal.  I  og  II. 

Den  fører  ind  til  Articulationen  og  Sonden  trænger 
ind  paa  denuderede  ossøse  Flader;  der  er  altsaa  en  arthro- 
ostitis  her  og  en  saadan  Læsion  vilde  ialminclelighed  ikke 
være  saa  alvorlig,  at  Patienten  af  den  Grund  skulde  reise 
til  Byen.  Men  han  har  havt  og  har  tildeels  endnu  flere 
Complicationer,  der  have  gjort  ham  ængstelig.  For  det 
Første  har  han  været  meget  febril,  havt  Kulde  og  Hede, 
Anorexie  og  Søvnløshed,  dernæst  har  han  liidt  af  stærke 
Smerter  op  igjennem  hele  Extremiteten  og  slet  ikke  kunnet 
røre  den.  Man  maatte  da  tænke  paa  een  eller  anden 
inflammatorisk  Proces,  som  fra  Fingren  kunde  have  strakt 
sig  derop  og  jeg  søgte  efter  om  man  ikke  kunde  opdage 
nogen  erysipelas,  nogen  lymphangitis,  phlebitis,  phlegmone 
eller  deslige.  Men  med  Undtagelse  af  endeel  Rødme  og 
Svulst  i  den  nærmeste  Deel  af  Haanden  sees  intet  Inflamma- 
torisk paa  Extremiteten  og  derfor  ledes  man  til  at  formode 
en  nervøs  Complication. 

De  vide  jo,  mine  H.,  at  der  efter  Vulnerationer  jevnligt 
indtræffe  nervøse  Tilfælde,  som  kunne  være  locale  eller 

universelle  —  og  have  deres  Sæde  i  forskjellige  Sphærer 
af  Nervesystemet.  Der  kan  saaledes  komme  Dupuytren's 
délire  nerveux,  som  svarer  til  vort  delirium  tremens;  men 
det  er  der  ikke  Tale  om  hos  vor  Patient.  Hos  ham  ere 
Smerterne  forbundne  med  Convulsioner  og  vi  skulle  derfor 
undersøge,  til  hvilken  Art  de  maae  henføres. 

Follin  inddeler,  i  sin  bekjendte  Chirurgi,  saadanne 
Tilfælde  i  1)  generelle  o:  trismus  og  tetanns  og  2)  locale, 
der  atter  kunne  være  spasmes  primaires  eller  secondaires; 
til  hvilken  Slags,  hvis  vi  benytte  den  Inddeling,  ville  vi 
henregne  vort  Tilfælde?  Kunde  det  være  en  tetanus? 
Vistnok  indtræder  den  hyppigt  efter  knuste  Saar  paa 
Hænder  og  Fødder,  men  den  har  et  bestemt  Forløb  i 
Symptomerne,  idet  disse  begynde  med  trismus.  Naar  vi 
nu  udspørge  Patienten,  erfare  vi  vel  at  han  har  Convul- 
sioner i  Ansigtet,  men  ikke  i  Nakkens  eller  i  Maxillens 
Muskler.  Han  beskriver  sin  Sygdom  som  intermitterende- 
Smerter,  der  komme  jagende  fra  Fingren  op  til  Skuldren 
og  ledsages  af  stærke  Contractioner  i  samme  Udstrækning; 
man  kan  fremkalde  dem,  naar  man  berører  Saaret,  anti- 
brachium  flecteres  da  mod  humerus  og  m.  biceps  føles  meget 
spændt,  men  ogsaa  i  andre  af  Armens  Muskler  føles  spas- 
modiske Trækninger  og  høire  Side  af  Ansigtet  sees  at  be- 
væge sig  convulsivisk.  Det  har  altsaa  Characteren  af  en 
mere  local  nervøs  Affection,  der  fra  det  angrebne  Sted 
forplanter  sig  opad  imod  Centrum.  Follin  udhæver  netop 
dette  Forløb  som  et  vigtigt  diagnostisk  Symptom,  idet  han 
paastaaer,  at  tetanus  aldrig  begynder  med  locale  Træk- 
ninger i  Peripherien.  Maaskee  er  hans  Anskuelse  dog  alt 
for  exclusiv;  idetmindste  erklærer  Verneuil,  at  han  tvert- 

imod  har  seet  mange  Patienter,  hos  hvem  der  fandtes 
spasmodiske  Trækninger  og  Smerter  i  den  læderede  Deel, 
førend  tetanus  udbrød;  men  paa  den  anden  Side  troer  jeg 
at  naar  de  convulsiviske  Tilfælde  i  længere  Tid  holde 
sig  til  Peripherien,  da  gaae  de  ikke  over  i  tetanus. 

Jeg  sagde  Dem,  at  vi  havde  primære  og  secundære 
Spasmer.  De  første  indtræde  altsaa  kort  efter  Læsionen, 
hyppigst  ved  contunderede  Saar  og  ved  Fracturer  og  ere 
endog  i  den  Grad  almindelige  ved  visse  Fracturer  at  de 
næsten  kunne  regnes  til  Symptomerne,  saaledes  ved  fr. 
cruris,  hvor  de  sjeldent  mangle  i  den  første  Tid;  de  have 
kun  Betydning  forsaavidt  som  de  ere  smertefulde  og  let 
kunne  frembringe  Deviation  af  Fragmina. 

De  secundære  (der  efter  Follin's  Sigende  allerede  skulle 
være  tydeligt  beskrevne  af  Englænderen  Colles  l)  indfinde 
sig  fra  2den  til  5te  Dag,  begynde  i  Omegnen  af  Læsionen, 
strække  sig  paa  Extremiteterne  op  imod  truncus  og  kunne 
efterhaanden  indtage  den  ene  Sidedeel  af  Legemet,  men 
ere  fuldstændig  intermitterende  og  komme  især  i  natlige 
Paroxysmer,  saa  at  Patienten  næsten  frygter  for  at  falde  i 
Søvn,  fordi  de  da  snarest  indfinde  sig.  De  ere  langt  far- 
ligere end  de  primære,  idet  de  endog  kunne  ende  dødeligt, 
men  de  medføre  ikke  trismus. 

Jeg  havde  for  kort  Tid  siden  et  Tilfælde  af  den  Art 
i  Byen,  idet  en  ung  Pige,  som  havde  faaet  et  Glasskaar  i 
Foden,  fik  spasmodiske  Contractioner  først  op  igjennem 
Underextremiteten  og  senere  i  den  tilsvarende  Overextre- 
mitet.    Da  de  optraadte  paa  den  Maade  og  der  aldeles 


l)  On  traumatic  spasms.  1852. 

ingen  trismus  fandtes,  udelukkede  jeg  bestemt  tetanus;  de 
tabte  sig  ogsaa  efterat  Saaret  i  Foden  var  dilateret  og 
ved  Morphininjectioner.  Ved  de  locale  spasmodiske  Affec- 
tioner  kunne  vi  vente  god  Nytte  af  Narcotica,  medens  de 
destoværre  ikke  have  stor  Virkning  paa  tetanus. 

At  den  traumatiske  tetanus  har  sin  Oprindelse  i  Saaret 
betvivles  vel  ikke,  og  at  den  er  en  Lidelse  i  Centralnerve- 
systemet betinget  af  en  peripherisk  Nervelæsion  er  ligeledes 
almindeligt  antaget,  men  selve  Nervelæsipnen  har  man  kun 
sjeldent  kunnet  eftervise.  Derfor  omtales  ogsaa  Dupuy- 
tren's  Tilfælde  som  noget  Mærkeligt ;  en  Person  fik  tetanus 
efter  et  Pidskeslag,  som  havde  truffet  Haanden,  og  ved 
Sectionen  fandtes  Enden  af  Pidskesnærten  fastsiddende  i 
n.  ulnaris.  Larrey  har  ligeledes  lagt  Vægt  paa  at  man 
kunde  standse  og  helbrede  tetanus  ved  at  amputere  den 
Deel,  som  Læsionen  havde  truffet,  og  han  finder  deri  et 
Beviis  for,  at  tetanus  hidrører  fra  de  Nervegrene,  som  ere 
dilacererede  i  Saaret.  Men  Follin  bemærker  dertil,  at  naar 
Larrey  har  seet  en  Amputation  helbrede  tetanus  saa  er 
det  netop  fordi  han  har  forvexlet  tetanus  med  de  secun- 
dære  Spasmer. 

Naar  vi  nu  fra  disse  almindelige  pathologiske  Bemærk- 
ninger vende  tilbage  til  det  Cliniske,  saa  antager  jeg  altsaa 
at  vor  Patient  lider  af  en  secundær  spasrnus,  der  er  op- 
traadt  samtidig  med  'Neuralgier  i  Extremiteten.  Da  vi 
finde  det  primære  vulnus  paa  Volarsiden  af  5te  Finger 
maa  Udgangspunctet  vel  være  n.  ulnaris  og  derfra  have  de 
nervøse  Tilfælde  udstrakt  sig  til  andre  Grene  af  plexus 
axillaris,  endelig  til  nogle  Nerver  i  Ansigtet.  Om  vi  tør 
bruge  Ordet  neuritis  til  at  betegne  Lidelsen  i  n.  ulnaris, 

vil  jeg  lade  staae  hen,  men  ialtfald  have  vi  opnaaet  endeel 
Lindring  i  hans  Symptomer  ved  inj.  morphi,  og  da  Affec- 
tionen  af  Fingren  er  af  den  Beskaffenhed  at  en  Amputation 
er  indiceret,  haaber  jeg,  at  vi  ved  Operationen  bortfjerne 
det  syge  Parti  af  Nerven  og  altsaa  fuldstændig  standse  de 
neuralgiske  og  convulsiviske  Lidelser. 

Hvad  selve  det  Operative  angaaer,  har  jeg  isinde,  naar 
han  nu  er  chloroformeret,  at  undersøge  Fingrens  Tilstand 
npget  nøiere  og  derefter  at  afgjøre  om  jeg  skal  foretage 
en  Exarticulation  af  den  eller  nøies  med  en  Amputation 
midt  paa  phal.  I. 


Fingren  amputeredes  i  phal. ;  derefter  vare  de  nervøse 
Tilfælde  aldeles  forbi  og  han  reiste  hjem  8  Dage  efter,  da 
Helingen  af  Stumpen  syntes  at  skride  regelmæssigt  fremad. 


7. 


Retractio  digitorum. 


Mine  Herrer ! 

Vi  have  her  en  Patient,  som  har  ligget  paa  Af- 
delingen i  nogen  Tid  for  en  ubetydelig  Læsion  paa  høire 
Haand,  nemlig  en  Distorsion;  det  er  dog  ikke  denne,  jeg 
vil  tale  til  Dem  om,  men  om  en  ældre  Affection,  som  netop 
er  tilstede  hos  ham  paa  den  samme  Haand,  eller  rettere 
paa  4de  Finger. 

De  ville  bemærke,  at  han  holder  den  noget  flecteret 
og  den  kan,  selv  med  Anvendelse  af  endeel  Kraft,  ikke 
rettes  ud.  At  de  fire  Fingre  i  det  Hele  staae  lidt  flecterede, 
er  forøvrigt  ingenlunde  noget  sjeldent;  hos  Folk,  der  be- 
skjæftige  sig  med  haardt  Arbeide,  er  det  endog  almindeligt 
at  Fingrene  ere  til  en  vis  Grad  krummé. 

Det  ville  vi  ikke  betragte  som  nogen  Sygdom;  det  er 
en  ligefrem  Følge  af  deres  Haandværk  og  medfører  heller 
ikke  nogen  videre  Hindring  for  dem.  Men  vi  have  ogsaa 
Deviationer  af  Fingrene,  der  ere  meget  generende  og  dem 
ville  vi  nu  beskjæftige  os  noget  med,  idet  vi  med  eet  Ord 
ville  betegne  dem  som  permanent  Retraction,  hvilket 
temmelig  godt  angiver  det  Characteristiske  ved  dem  og 


78 


tildeels  svarer  til  den  gammeldags  Benævnelse:  „crispatura 
tendinum." 

Aarsagerne  til  en  saadan  permanent  Retraction  eller 
Flexion  af  Fingrene  maa  vi  søge  paa  mange  forskjellige 
Steder.  Saaledes  kunde  Grunden  være  en  Paralyse  af 
Extensorerne ;  men  da  er  det  kun,  idetmindste  i  Begyndelsen, 
den  abnorme  Stilling,  der  bevirkes  ved  at  Flexorerne  mangle 
deres  Antagonister.  Hæves  Paralysen,  vil  den  hidtilværende 
•  Flexion  atter  ophøre;  men  vedbliver  hiin,  kan  Retractionen 
af  Fingrene  blive  definitiv. 

Dernæst  kan  den  hidrøre  fra  Sygdomme  i  Articula- 
tionerue,  hvorved  er  opstaaet  en  Curvatur,  enten  denne  er 
en  fast  ossøs  Sammenvoxning  af  Articulationsfladerne  eller 
en  falsk,  fibrøs  Anchylose.  Dette  finder  man  saaledes  hyp- 
pigt efter  visse  Former  af  Panaritier,  hvor  der  kan  komme 
Stivhed  i  en  flecteret  Stilling,  fordi  vi  have  havt  en  suppu- 
rativ  Arthroitis,  undertiden  dog  ogsaa  blot  som  Følge  af 
en  chronisk  Infiltration  i  Vævene  udenom  Articulationen, 
naar  vi  paa  Grund  af  Inflammationen  have  holdt  Fingren 
immobil  i  flere  Uger  eller  Maaneder. 

Stivhed  i  Fingrene  er  forøvrigt  ogsaa  hyppigt  Resul- 
tatet af  en  fractura  radii,  men  her  kan  Stivheden  indtræde 
i  en  mere  extenderet  eller  mere  flecteret  Stilling.  Hvoraf 
kommer  det  sig  at  alle  Fingrene  kunne  holde  sig  saa  stive 
efter  denne  Fractur?  Vi  kunne  forklare  os  det  paa  for- 
skjellige Maader.  For  det  Første  befordres  Stivheden  der- 
ved at  vi  holde  Haanclen  i  lang  Tid  ubevægelig,  at  vi  have 
ladet  Skinnerne  ligge  længe  paa  og  undladt  at  foretage 
passive  Bevægelser  af  Fingrene.  Isaafald  er  det  da  Immo- 
biliteten, der  er  Aarsag  til  den  sygelige  Tilstand ;  men  det 

er  ikke  den  alene  der  har  Skylden,  thi  hvis  eD  fuldstændig 
sund  Deel  holdes  immobil  i  en  Maaned,  er  den  ikke  blevet 
synderlig  stiv;  har  Patienten  derimod  en  arthroitis  manus 
eller  en  fr.  radii  forbundet  med  Exsudater  i  Omfanget  af 
tendines,  saa  forstaae  vi  let,  at  disse  Bevægelser  blive  ind- 
skrænkede eller  ophævede,  hvorfor  Fingrene  komme  til  at 
staae  stive.  Især  indtræder  denne  Complication  ved  fr. 
radii,  naar  vi  ikke  have  kunnet  holde  fragmina  i  situs, 
idet  tendines  da  nødvencligviis  ville  lide  endnu  mere.  Det 
Oedem,  som  vi  i  disse  Tiltælde  ogsaa  jevnligt  finde  i  hele 
Haanden,  vil  desuden  kunne  være  medvirkende  til  den  ind- 
skrænkede Bevægelighed. 

Endskjøndt  jeg  her  taler  om  de  forskjellige  Arter  af 
permanent  Retraction,  vil  jeg  dog  med  et  Par  Ord  be- 
røre den  temporære  Retraction,  som  Nélaton  for  en 
Snees  Aar  siden  først  har  iagttaget  og  beskrevet  under 
Navnet  „doigt  å  ressort".  Den  bestaaer  i  at  een  eller 
flere  Fingre  pludseligt  blive  staaende  i  en  Flexionsstilling 
uden  at  Patienten  er  istand  til  at  rette  dem  ud  igjen  ved 
Extensorernes  Contraction ;  men  naar  han  da  fatter  dem 
med  den  anden  Haand  og  med  en  vis  Kraft  trækker  i  dem, 
springe  de  pludseligt  ud  i  den  heelt  extenderede  Stilling. 
Det  er  næsten  som  om  det  skete  ved  en  Fjederkraft  og 
deraf  er  Benævnelsen  ogsaa  kommet.  Nélaton  har  i  det 
Tilfælde  fundet  en  lille  Haarclhed  af  Størrelse  som  en  Ært, 
hængende  fast  ved  Flexorerne  omtrent  i  Høide  med  capit. 
ossis  metacarpi  og  troede  at  kunne  mærke,  at  det  var  den 
lille  Svulst,  som  hindrede  vedkommende  tendo  i  at  glide 
frit  i  sin  Synovialhuulhed.  Der  findes  nemlig,  som  be- 
kjendt,  udenom  vagina  synovialis  en  fibrøs  Beklædning, 

der  deels  viser  sig  som  en  bred  Ring,  deels  som  smallere 
transverselle  eller  oblique  Fibre,  og  det  var  een  af  disse 
der  efter  hans  Mening  dannede  en  Slags  Strictur,  som 
Svulsten  havde  Vanskelighed  ved  at  passere  igjennem. 
Paa  denne  Sygdom  vilde  det  populære  Udtryk  „Seneknude" 
kunde  passe. 

Endelig  komme  vi  da  til  den  Slags  Retractioner,  som 
vi  observere  hos  vor  Patient  og  som  altsaa  især  har  Inter- 
esse for  os;  den  bestaar  i  en  accidentel  Forkortning  af 
nogle  af  Vævene  paa  Volarsiden.  Jeg  sagde  Dem  at  hans 
4de  Finger  stod  noget  bøiet  ind  imod  Haandens  Volarflade 
og  naar  De  see  nøiere  til,  ville  De  bemærke,  at  der  er  en 
Flexion  saavel  af  phal.  I,  som  af  phal.  II,  medens  phal, 
III  er  extenderet.  Lader  man  ham  forsøge  paa  at  bevæge 
den,  kan  han  vistnok  ikke  extendere  den,  men  derimod  see 
De,  at  han  kan  flectere  den  endnu  mere  i  alle  Articula- 
tionerne;  der  synes  altsaa  ikke  at  være  nogen  sygelig  Til- 
stand i  Musklerne.  Naar  man  flecterer  carpus  saa  meget 
som  muligt,  relaxeres  nødvendigviis  de  lange  Flexorer, 
medens  de  maae  strammes  ud,  naar  carpus  exten deres, 
idet  de  da  komme  til  at  beskrive  en  større  Bue;  hvis  man 
altsaa  i  et  givet  Tilfælde  har  en  relativ  Forkortning  af 
Flexorerne,  kan  man  tildeels  bøde  derpaa  ved  at  flectere 
carpus,  men  naar  man  gjør  det  her,  kan  man  alligevel 
ikke  faae  Fingren  mere  extenderet  end  før.  Her  kan  der- 
for ikke  være  nogen  Retraction  af  tendines;  desuden  see 
De  jo  at  phal.  II  er  flecteret,  phal.  III  extenderet,  det 
maatte  altsaa  være  flexor  sublimis,  som  var  retraheret, 
medens  flexor  profundus  var  normal. 

Vi  ledes  da  til  at  antage,  at  Patienten  har,  hvad  man 
kalder,  Retraction  af  aponeurosis  palmaris.  Denne  Affec- 
tion  er  udførligt  beskrevet  af  Dupuytren,  som  meente,  at 
den  ikke  tidligere  havde  været  kjendt;  dog  har  A.  Cooper 
iagttaget  den  før  ham.  Dupuytren  fandt,  at  den  perma- 
nente Flexion  af  Fingre  ofte  beroede  paa  spændte  Strænge, 
som  kunde  føles  i  Haanden  og  som  han  antog  for  stram- 
mende Partier  af  Aponeurosen,  da  det  hverken  var  af 
Huden  eller  Flexorerne.  Hyppigst  findes  Lidelsen  paa  de 
to  yderste  Fingre,  sjeldnere  paa  3die,  sjeldoest  paa  index 
og  maaskee  slet  ikke  paa  pollex.  Man  føler  tydeligt  en 
Stræng,  der  fra  vola  manus  gaaer  ud  til  vedkommende 
Finger  (eller  hvis  flere  Fingre  lide,  een  til  hver  af  dem) 
og  den  har  omtrent  samme  Tykkelse  som  en  tendo,  men 
Integumenterne,  der  beklæde  StræDgen,  hænge  fast  sammen 
med  den  og  istedetfor  at  være  glat  eller  ialtfald  kun  at 
vise  de  normale  transverselle  Furer,  er  Huden  fortrukket  i 
semilunær  Fold  (for  hver  af  de  flecterede  Fingre)  omtrent 
ved  capitulum  oss.  metac.  Denne  Fold  har  constant  sin 
Convexitet  visende  opefter. 

Nu  er  Spørgsmaalet,  om  de  haarde  Strænge  virkelig 
ere  Portioner  af  Aponeurosen,  saaledes  som  Dupuytren 
paastod.  Aponeurosis  palmaris,  der  >  begynder  med  et 
smallere  Parti  oppe  ved  lig.  carpi  volare,  breder  sig  ud  og 
spalter  sig  i  4  Dele,  der  gaae  fortil,  een  til  hver  af  de  4 
yderste  Fingre,  og  tabe  sig  om  paa  Sidefladerne  af  phal.  I 
men  aldrig  strække  sig  ud  over  Fingrenes  Volarflade  og 
aldrig  komme  hen  til  pollex.  Naar  altsaa  pollex  ogsaa 
var  blevet  retraheret,  kunde  det  ikke  tilskrives  en  sygelig 
Tilstand  i  Aponeurosen;  men  selv  om  man  seer  bort  herfra 

—  da  pollex  saa  sjeldent  er  angrebet,  at  man  næppe  har 
mere  end  eet  Exempel,  som  er  anført  af  Goyrand  —  saa 
troer  jeg  dog  ikke  at  man  skal  søge  Aarsagen  i  Aponeu- 
rosen, thi  Stramningen  kan  fortsætte  sig  ikke  blot  ud  paa 
første,  men  ogsaa  paa  anden  phalanx,  hvor  Aponeurosen 
aldrig  kommer  hen  i  sin  normale  Udbredning. 

Medens  Dupuytren  levede,  var  hans  Autoritet  altfor 
stor  til  at  der  kunde  reises  nogen  alvorlig  Opposition  mod 
hans  Meninger,  men  efter  hans  Død  er  man  kommet  til 
et  andet  Resultat  og  det  var  især  den  franske  Provinds- 
læge  Goyrand  i  Aix,  som  ved  at  undersøge  Forholdene  paany, 
fandt,  at  det  især  var  en  Retraction  af  Vævet  udenpaa 
aponeurosis  palmaris,  nemlig  det  subcutane  Cellevæv,  men 
at  corium  ogsaa  deeltog  i  Affectionen  og  at  i  det  Hele 
ofte  corium,  Cellevævet  og  Aponeurosen  vare  saalecles 
sammensmeltede  i  de  haarde  Partier,  at  det  var  vanskeligt 
at  afgjøre,  hvilket  Lag  der  var  det  meest  angrebne. 

Ætiologien  til  denne  Stramning  er  ikke  endnu  rigtig 
oplyst;  Sygdommen  findes  snarest  hos  visse  Haandværkere, 
der  under  deres  Arbeide  gribe  fast  om  en  haard  Gjenstand 
f.  Ex.  en  Høvl.  Hos  Murere  vil  man  hyppigt  have  truffet 
den  og  man  har  da  talt  om  at  Huden  i  vola  manus  ved 
den  stadige  Berøring  med  Kalk  skulde  undergaae  en  Slags 
chronisk  Forbrænding,  hvorved  Integumenterne  bleve  haarde 
og  sammentrukne ;  men  hvorfor  skulde  saa  Læsionen  vise 
sig  meest  paa  de  to  Fingre,  hvorfor  ikke  ligemeget  paa 
alle  ? 

Dupuytren  anfører  to  andre  Exempler,  eet  hos  en 
Kudsk,  der  skulde  have  faaet  Retraction  ved  at  holde  om 
Pidsken  og  eet  hos  en  Contoirbetjent ,  der  forseglede  en 

Mængde  Skrivelser  daglig  med  et  stort  Signet.  Men  under- 
tiden har  man  ikke  kunnet  finde  nogen  saadan  Aarsag. 
Mon  der  ikke  skulde  være  Nogen  her  tilstede,  der  erindre 
den  krumme  Finger,  som  vor  afdøde  Overlæge  Trier  havde? 
Han  vidste  ikke  nogensomhelst  Grund  dertil.  Heller  ikke 
hos  vor  Patient,  der  frembyder  en  fuldstændig  Typus  paa 
den  Dupuytren'ske  permanente  Retraction,  have  vi  kunnet 
finde  nogen  bestemt  Ætiologi. 

Prognosen  er  temmelig  slet,  ikke  fordi  Sygdommen 
medfører  nogensomhelst  Fare  for  hans  Liv,  men  fordi  den 
maaskee  knap  kan  helbredes.  Jeg  har  prøvet  paa  at  ex- 
tendere  Fingren  under  Chloroform,  men  skjøndt  jeg  an- 
vendte betydelig  Kraft,  lykkedes  det  mig  ikke,  hvilket 
iøvrigt  ogsaa  vilde  tale  imod  at  det  var  en  tendinøs 
Stramning. 

Man  har  da  raadet  til  at  overskjære  de  retraherede 
Strænge  og  det  var  paa  den  Maade,  ved  frie  Incisioner 
paa  tværs,  at  Dupuytren  meente  flere  Gange  at  have  hel- 
bredet Læsionen.  Men  naar  man  læser  hans  Sygehistorier 
nøiagtigt  igjennem  vil  man  finde  at  de  Resultater,  han  op- 
naaede,  ikke  vare  synderlig  heldige,  thi  deels  vedblev  under- 
tiden Flexionen,  naar  der  ved  Sygdommens  Langvarighed 
var  kommet  en  anchylotisk  Tilstand  i  Articulationerne,  deels 
kom  Retractionen  ofte  tilbage,  idet  de  ved  Gjennemskjæring 
frembragte  Saarflader  cicatriserede  med  fornyet  Sammen- 
trækning af  Vævet. 

Goyrand  foreslog  at  man  skulde  gj øre  en  longitudinel 
Incision  langs  hele  Strængens  Forløb,  dissekere  Huden  til 
Siderne  og  nu  foretage  flere  transverselle  Overskjæringer 
af  det  Strammende.    Det  er  en  meget  god  Forbedring,  da 

det  longitudinelle  Saaig  meget  let  kan  læges  primært,  me- 
dens Dupuytrens's  Incisioner  kim  helbrededes  igjennem 
Granulation. 

A.  Cooper  udførte  Operationen  paa  den  Maade,  at  han 
stak  en  Tenotom  ind  under  Huden  og  nu  foretog  flere 
subcutane  Gjennemskjæringer ;  men  ingen  af  alle  disse  Me- 
thoder  giver  noget  paalidigt  Eesultat  og  nuomstunder  bruger 
man  i  det  Hele  sjeldnere  saadanne  Operationer.  Naar  en 
Finger  er  saa  stærkt  rekaheret  at  den  aldeles  hindrer 
Patienten  i  at  udføre  sit  Arbeide,  kunde  der  vistnok  være 
Indication  for  en  Amputation. . 

Naar  Retractionen  beroer  paa  en  Sygdom  i  Flexorerne, 
kan  den  da  helbredes?  Dette  Spørgsmaal  har  beskjæftiget 
Chirurgerne  meget  i  den  nyere  Tid  og  har  for  eD  Deel 
Aar  siden  været  Gjenstand  for  en  langvarig  og  heftig  Dis- 
cussion  i  det  franske  Académie  de  médecine,  uden  at  det 
dog  fik  nogen  fuldstændig  Afgjørelse.  Efterat  man  nemlig 
fra  Begyndelsen  af  dette  Aarhundrede  havde  beskjæftiget 
sig  med  Orthopædien  paa  en  mere  videnskabelig  Maade 
end  tidligere,  og  efterat  Scarpa  i  1803  ved  sit  Skrift  om 
talipes  havde  bragt  Behandlingen  af  Deformiteter  ind  under 
den  almindelige  Chirurgi,  foretoges  af  og  til  enkelte  Over- 
skjæringer  af  strammende  Muskler  eller  tendinøse  Dele, 
men  det  vigtigste  Stød  fremad  skete  dog  da  Delpech  i 
Montpellier  1816  udførte  en  virkelig  subcutan  Tenotomi  af 
td.  Achillis.  Dupuytren  var  den  Første,  der  i  1822  foretog 
en  subcutan  Myotomi  paa  m.  sternocleidomastoideus  og  i 
samme  Aar  gjorde,  som  jeg  for  Lidt  siden  omtalte  for  Dem, 
Astley  Cooper  Aponeurotomi  paa  aponeurosis  palmaris ; 
men  endskjøndt  de  franske  Veterinærer  ved  fortsatte  Experi- 

menter  beviste,  hvor  lidet  farlige  disse  Operationer  ere, 
varede  det  dog  nogle  Aar  inden  Chirurgerne  ret  indlode 
sig  derpaa.  Fra  1830  begyndte  lidt  efter  lidt  den  Mani 
for  Tenotomier,  som  culminerede  i  l.  Guérin's  Overskjæ- 
ringer  af  de  fleste  Muskler  eller  tendines  paa  Extremiteterne 
og  tilsidst  paa  truncus.  Men  medens  han  heri  efterfulgtes 
af  næsten  alle  Chirurger,  uden  at  der  fra  Først  af  gjordes 
nogen  Indsigelse,  optraadte  Oppositionen  netop  ved  Tenoto- 
mier af  Fingrenes  Flexorer,  idet  Bouvier  bragte  denne  Sag 
frem  i  det  franske  Academi.  I.  Guérin  erklærede  rigtignok 
at  man  med  Fordeel  kunde  overskjære  flexor  carpi  radialis 
&  ulnaris  samt  fl.  communis  digitorum  oppe  ved  carpus, 
og  at  det  var  en  god  Operation  at  tenotomere  fl.  sublimis 
midt  i  vola  manus,  fl.  profundus  midt  paa  phal.  II,  men 
de  Resultater  man  fik  Leilighed  til  at  see,  vare  ialminde- 
lighed  altfor  slette  til  at  ikke  de  Fleste  betænkte  sig  paa 
at  efterligne  ham.  Saaledes  omtalte  han  en  14aarig  Pige, 
paa  hvem  han  samme  Dag  havde  gjort  1  3  Tenotomier  og 
Myotomier  og  hun  befandt  sig  fuldstændig  vel  derefter,  men 
—  P/2  Aar  efter  fandt  man  denne  Patient  som  Lem  i 
Salpétriére,  hvor  hun  havde  maattet  indlægges  fordi  hun 
ikke  kunde  røre  Fingrene  til  nogetsomhelst  Arbeide. 

Spørgsmaalet  om  Tenotomi  af  Fingrenes  Flexorer  maa 
deles  i  to  Dele,  1.  kan  man  overskjære  enkelte  af  dem, 
f.  Ex.  de  superficielle ,  uden  at  lædere  de  profunde.  2.  er 
det  muligt  at  faae  Functionen  i  god  Stand  efter  Tenotomien? 

Hvad  det  Første  angaaer,  da  kan  man  subcutant  over- 
skjære de  superficielle  eller  de  profunde  alene,  paa  de 
Steder,  hvor  de  ere  noget  adskilte  fra  hinanden,  nemlig 
tendines  af  fl.  sublimis  i  den  Strækning,  hvor  de  forløbe  i 

vola  manus  imellem  den  fælleds  bursa  synovialis  ved  carpus 
og  de  enkelte  bursæ  synoviales,  som  begynde  omtrent  ved 
capit.  oss.  metacarpi.  Men  man  maa  befrygte  at  komme 
til  at  lædere  arcus  volaris  sublimis.  I  nogle  af  de  Tilfælde, 
hvor  denne  Overskjæring  var  udført,  var  der  ganske  vist 
kommet  lidt  Bevægelse  i  Stand,  men  forsaavidt  man  har 
kunnet  undersøge  dem  senere  ved  Section,  har  det  viist  sig 
at  enten  alle  de  overskaarne  tendines  vare  sammenvoxne 
indbyrdes,  eller  nogle  enkelte  med  hinanden,  saaledes  første 
med  tredie,  anden  med  fjerde,  eller  maaskee  de  superficielle 
med  de  profunde.  Det  er  altsaa  ikke  muligt  forud  at  sige, 
hvorledes  Sammenvoxningen  vil  blive. 

Endvidere  er  det  fremgaaet  af  den  omtalte  Discussion 
at,  ihvorvel  der  i  nogle  Tilfælde  kom  en  vis  Bevægelse 
istand,  saa  kunde  det  dog  ikke  afgjøres,  om  den  beroede 
paa  virkelig  Sammenvoxning  eller  maaskee  kunde  tilskrives 
de  i  Synovialcaviteterne  værende  retinacula.  Dette  gjælder 
da  især  ved  Tenotomier  ude  paa  Fingrene,  hvor  man  paa 
phal.  II  kunde  overskjære  fl.  profundus  alene. 

I  det  Hele  kan  man  vel  altsaa  sige,  at.  Chancen  for 
at  frembringe  en  bevægelig  og  brugbar  Finger  ved  at  cou- 
pere de  retraherede  Flexorer  er  saa  usikker,  at  man  ikke 
kan  føle  sig  synderlig  opfordret  til  at  anvende  Tenotomier 
ved  disse  Deformiteter. 


8. 


Malum  perforans. 


Mine  Herrer! 

Jeg  skal  idag  vise  Dem  en  Patient,  som  er  kommet 
herind  for  tredie  Gang  for  en  Affection,  som  vel  er  af  de 
mindre  betydelige,  men  alligevel  frembyder  ikke  ringe  In- 
teresse. Han  lider  nemlig  af  det  saakaldte  malum  per- 
forans, en  Sygdomsform,  der  først  er  blevet  fremstillet  i 
de  sidste  25  Aar.  Den  opstaaer  paa  Foden  og  da  især 
paa  de  Steder,  som  ere  meest  udsatte  for  Tryk  under 
Gangen ;  den  hører  til  de  Lidelser,  der  følge  af  Menneskets 
opreiste  Gang  og  jeg  har  derfor  ved  en  tidligere  Leilighed 
(Pag.  11)  stillet  den  ved  Siden  af  valgus  dolorosus  og 
Ømheden  af  calcaneus.  Malum  perforans  viser  sig  først 
som  en  ganske  ubetydelig  overfladisk  Læsion,  men  efter- 
haanden  udbreder  den  sig  i  Dybden,  saaat  den  tilsidst 
angriber  Skelettet.  Jeg  har  hos  Nélaton  i  Paris  seet  tre 
saadanne  Tilfælde,  som  han  fremstillede  paa  sin  Clinik,  og 
de  første  af  dem  omtalte  han  som  Noget,  han  aldrig 
tidligere  havde  iagttaget  selv  og  aldrig  havde  hørt  eller 
læst  om.  Jeg  erindrer  endnu,  at  det  var  en  ung  Mand, 
som  han  viste  os,  som  havde  liidt  af  Sygdommen  i  de 

sidste  12  Aar  og  i  den  Tid  var  blevet  underkastet  10  for- 
skjellige  Operationer  uden  at  han  dog  var  helbredet.  Affec- 
tionen  havde  oprindelig  viist  sig  som  en  Fortykkelse  af 
Epidermis,  som  en  clavus;  den  var  efterhaanden  blevet 
hævet  iveiret  som  en  bulla  af  en  seropurulent  Vædske, 
den  profereredes  og  corium  laae  da  blottet.  Nu  kom  der 
en  Ulcerationsproces,  som  gik  mere  og  mere  i  Dybden, 
indtil  der  tilsidst  opstod  en  ostitis  i  det  underliggende 
Been,  og  smaa  Stykker  af  det  udskiltes.  Patienten  havde 
været  behandlet  paa  mange  af  Hospitalerne  i  Paris  og 
efterhaanden  var  den  ene  Taa  taget  bort  efter  den  anden, 
derpaa  Stykker  af  ossa  metatarsi,  endelig  havde  Malgaigne 
exarticuleret  hele  metatarsus.  Hvergang  det  nemlig  var 
lykkedes  efter  en  Amputation  at  faae  Saaret  lægt  og  den 
Syge  var  udskrevet,  fik  han  kort  efter  en  ny  Ulceration 
paa  den  Deel  af  planta  pedis,  som  nu  kom  til  at  lide  ved 
Tryk.  Mærkeligt  var  det  forøvrigt  at  der  foruden  ham 
vare  to  af  hans  Brødre,  der  lede  af  den  samme  Sygdom. 

Hos  den  ovennævnte  Patient  var  Affectionen  begyndt 
ved  hallux;  Aaret  efter  kom  en  anden,  ældre  Mand  til 
Nélaton,  lidende  paa  samme  Maade,  men  her  var  Processen 
optraaclt  først  paa  Hælen.  Et  fortykket,  calløst  Parti  af 
Epidermis  hævedes  op  af  en  Vædske,  perforerede,  corium 
destrueredes  ved  Ulceration,  endelig  opstod  en  cariøs  ostitis 
paa  den  underste  Flade  af  calcaneus  og  smaa  Beenstykker 
udstødtes.  Nélaton  gjorde  en  fri  Incision  ind  til  det  an- 
grebne Beenparti  og  cauteriserede  det  stærkt  med  ferrum 
candens.  Han  ventede  nu  at  det  Syge  skulde  udskilles 
som  et  Seqvester,  men  det  lykkedes  ikke,  og  efter  at  Pa- 
tienten længe  havde  ligget  paa  hans  Service,  skred  han 

endelig  til  en  mere  indgribende  Operation.  Han  forklarede 
os  nemlig,  at  da  det  angrebne  Punct  var  en  Deel  af  Lege- 
met, som  nnder  Gangen  stadig  var  udsat  for  Tryk,  vilde 
Sygdommen  bestandig  recidivere  selv  om  det  kunde  lykkes 
at  bringe  en  Heling  tilveie.  Man  maatte  derfor  søge  at 
faae  en  anden  Deel  til  at  bære  Legemets  Vægt  og  for  at 
opnaae  det,  foretog  han  en  amputatio  cruris. 

Den  Mand,  som  jeg  her  viser  Dem,  har  altsaa  været 
paa  Hospitalet  2  Gange  tidligere  for  den  samme  Sygdom; 
han  er  efter  nogen  Tids  Forløb  udskrevet  med  Saaret  lægt, 
men  der  er  hurtigt  kommet  Recidiv,  og  nu  henvender  han 
sig  for  tredie  Gang  til  os.  Hans  Lidelse  har  sit  Sæde  paa 
den  underste  Flade  af  hallux  og  han  er  indlagt  under 
Diagnosen  phlegmone  hallueis,  idet  der  var  nogen  Hævelse 
af  Taaen  og  et  puriformt  Udflod  fra  en  Saarflade  paa  dens 
Plantarside.  Naar  vi  nu  see  nøiere  til,  er  cler  vel  en 
solutio  continui,  men  det  er  et  temmelig  dybt  ulcus,  i  hvis 
Omgivelser  Epidermis  danner  en  meget  tyk,  cailøs  Rand. 
Det  forøgede  Volumen  af  hallux  beroer  ikke  paa  en  phleg- 
mone, men  paa  en  eensformig  Fortykkelse  af  noget  af  Ske- 
lettet i  den,  saaat  man  snarere  kommer  til  at  tænke  paa 
en  \>ssøs  Lidelse,  periostitis,  ostitis,  caries  eller  Lignende. 
En  Sonde  kan  bringes  lige  ind  til  Benet,  omtrent  ved 
Sammenstødet  af  phal.  I  med  phal.  II,  man  træffer  en  ru 
Flade,  men  intet  Seqvester.  De  see  tillige  en  eiendomme- 
lig  Beskaffenhed  af  Integumenterne  paa  alle  de  Steder  af 
Foden,  der  under  Gangen  ere  udsatte  for  Tryk,  idet  de  ere 
ligesom  macererede,  hvilket  Nélaton  forøvrigt  ogsaa  havde 
observeret  i  sine  Tilfælde.  Vi  have  altsaa  Læsionens  Sæde 
paa  Plantarfladen,  men  ikke  paa  noget  af  de  tre  Puncter, 

som  Foden  ialmindelighed  hviler  paa ;  det  er  ikke  capit.  metat. 
I,  som  danner  Bunden  af  Ulcerationen,  men  man  kommer 
ind  paa  et  Sted,  der  nærmest  svarer  til  Articulationen 
imellem  phal.  I  og  phal.  II,  hvilket  iøvrigt  netop  ogsaa 
var  Tilfældet  hos  den  første  af  Nélaton's  Patienter. 

Det  var  i  1851  at  Nélaton  „opdagede"  denne  Sygdom 
og  han  omtalte  den  i  Begyndelsen  under  Benævnelsen  af 
en  aparte  Affection  af  Foden,  men  senere  har  man  faaet 
Navnet  malum  perforans  til  den  og  den  har  været  Gj en- 
stand  for  mange  Chirurgers  Undersøgelser,  uden  at  dog 
dens  Natur  er  fuldstændigt  opklaret.  Man  har  ogsaa  be- 
gaaet  den  Feil,  at  man  under  den  samme  Benævnelse  har 
henregnet  endeel  forskjellige  Lidelser,  der  kun  have  det 
tilfælleds  at  de  vise  sig  som  et  ulcus  paa  planta,  der  fører 
ind  til  et  sygt  Beenpunct.  Saaledes  have  vi  den  Form  af 
clavus  suppurans  jeg  tidligere  har  beskrevet  Dem,  hvor 
man  finder  en  lille  fistuløs  Aabning,  der  fører  ind  til  en 
Articulation  (hyppigst  paa  Tibialsiden  af  hallux  og  Fibular- 
siden  af  dig.  minimus)  og  hvor  man  for  det  Meste  kan 
antage,  at  der  har  været  en  suppurativ  myxitis  i  en  acci- 
dentel  bursa  serosa.  Ligeledes  har  man  brugt  Ordet  malum 
perforans  om  en  primær  ostitisk  Proces  i  tarsus  eller 
metatarsus,  som  ender  med  Caries  og  Dannelsen  af  en 
Fistelgang  udad,  men  her  er  Destructionen  af  de  bløde 
Dele  gaaet  den  modsatte  Vei,  nemlig  indenfra  udad,  me- 
dens den  ved  det  virkelige  malum  perf.  skrider  udenfra 
indad. 

Det  Characteristiske  for  Sygdommen  er  altsaa  en  Dis- 
position til  Ulceration  paa  Fodens  Plantarflade  og  netop 
paa  de  Puncter,  som  i  Legemets  opreiste  Stilling  berøre 

Jorden.  Det  er  altsaa,  forsaavidt  som  Fodens  Form  er 
normal,  calcaneus,  os.  metat.  I  og  V.,  der  ville  være  udsatte 
for  den  omtalte  Læsion;  men  hvoraf  kommer  det  da,  at 
saa  meget  faa  Individer  angribes  deraf,  da  dog  disse 
Puncter  maae  lide  det  samme  Tryk  hos  Alle?  Vi  komme 
da  til  at  lægge  Vægt  paa  Ordet  „Disposition" ,  som  jeg 
føiede  til  i  Definitionen,  thi  denne  Disposition  gjør  sig  i 
den  Grad  gjældende  hos  de  angrebne  Individer,  at  naar 
man  for  at  helbrede  det  ulcererede  Parti  fjerner  det  fuld- 
stændigt ved  en  Amputation,  vil  Ulcerationen  ofte  gjentage 
sig  paa  det  Beenpunct,  som  nu  ved  Amputationen  er  blevet 
det  decliveste  eller  det  meest  udsatte. 

Hvad  er  nu  det  Disponerende?  er  det  et  localt  eller 
et  constitutionelt  disponerende  Moment,  hvori  vi  skulle 
søge  Sygdommens  Grund?  Det  er  netop  disse  Spørgsmaal, 
som  Discussionen  har  dreiet  sig  om  og  De  ville  finde  dem 
meget  udførligt  behandlede  i  nyere  Monographier,  især  af 
Nélatons  Elever.  Saaledes  har  Péan  i  1864  givet  den  For- 
klaring, der  senere  er  adopteret  af  mange  Chirurger,  at 
Affectionen  beroede  paa  en  Lidelse  i  Arteriesystemet  og 
stod  nær  ved  en  gangræna  senilis;  en  anden  af  Nélaton's 
„internes"  Dolbeau  har  i  sin  Legons  de  clinique  chirurgi- 
cale  ikke  blot  optaget  den  samme  Anskuelse,  men  endog 
tilføiet  som  et  virkeligt  Beviis  for  Rigtigheden,  at  han  hos 
saadanne  Patienter  havde  fundet  betydelige  Afvigninger  fra 
den  normale  Circulation  (ved  Sphygmographen).  Men  hvis 
det  altsaa  skulde  være  en  Gangræn  paa  Grund  af  util- 
strækkelig Forsyning  med  arterielt  Blod,  saa  kunde  man 
indvende,  at  det  er  sjeldent  at  finde  de  arterielle  Degenera- 
tioner begrændsede  til  en  enkelt  Arterie;  man  maatte 

vente  at  træffe  begge  Fødder  angrebne  paa  samme  Maade, 
hvilket  netop  ikke  pleier  at  være  Tilfældet. 

Forøvrigt  har  Dolbeau  ogsaa  gjort  opmærksom  paa, 
at  man  temmelig  constant  finder  baade  det  ulcererede  Sted 
ved  malum  perforans  og  Omgivelserne  insensible;  derfor 
kunde  han  være  tilbøielig  til  at  søge  Aarsagen  for  en  Deel 
i  en  Nervelidelse,  som  forstyrrede  Ernæringen.  Duplay 
har  senere  endog  betragtet  den  nervøse  Lidelse  som  det 
vigtigste  ætiologiske  Moment. 

Men  paa  den  anden  Side  paastaae  Mange,  at  der  hver- 
ken behøves  nogen  nervøs  eller  arteriel  Forstyrrelse  for  at 
malum  perforans  kan  opstaae;  det  er  en  local  Ulceration 
betinget  af  det  fortsatte  Tryk,  som  en  Callositet  under 
Foden  udøver  paa  corium,  men  hvis  Callositeten  ikke  for- 
sømmes, hvis  man  fjerner  den  førend  den  ulcererer  corium, 
vil  der  ikke  komme  nogen  Destructionsproces  1).  Després, 
cler  rigtignok  synes  at  have  gjort  sig  det  til  Princip  at 
være  af  den  modsatte  Mening  af  alle  Andre,  holder  paa 
denne  aldeles  locale  Oprindelse  og  gjør  opmærksom  paa, 
at  man  hidtil  kun  har  seet  malum  perf.  hos  den  arbeidende 
Classe,  der  negligerer  at  tage  Hensyn  til  Callositeterne, 
medens  de  Individer,  der  mere  soignere  deres  Fødder,  i 
rette  Tid  fjerne  den  fortykkede  Epidermis.  Forresten 
mener  Després,  at  de  Personer,  der  ikke  transpirere  om 
Fødderne,  ere  meest  udsatte. 

I  den  nys  udkomne  chirurgiske  Anatomi  af  Tillaux 2) 
siger  Denne,  at  malum  perforans  væsentlig  betinges  af,  at 


*)  La  chirurgie  journaliére  —  Paris  1877. 
2)  Paris  1877. 

Fodens  Form  ikke  er  normal,  saaat  Legemets  Vægt  ikke 
fordeles  paa  regelmæssig  Maade  til  de  tre  naturlige  Støtte- 
puncter.  Naar  Vægten  hovedsagelig  falder  paa  et  enkelt 
Punct,  lider  dette  et  uforholdsmæssigt  Tryk,  Epidermis  for- 
tykkes, corium  comprimeres,  en  accidentel  bursa  serosa, 
der  opstaaer  som  Følge  af  denne  Compression,  bliver  in- 
flammeret,  vi  faae  en  suppurativ  myxitis,  der  bryder  op  og 
nn  er  Ulcerationen  dannet.  Efter  hans  Mening  er  det 
altsaa  en  clavus  suppurans,  men  han  har  ikke  givet  os 
nogen  Forklaring  af,  hvorfor  da  det  underliggende  Been- 
parti  angribes. 

Idet  jeg  blot  endnu  tilføier,  at  Affectionen  saagodtsom 
aldrig  er  truffet  hos  Fruentimmer  og  at  man  maaskee 
kunde  finde  en  Analogi  til  den  i  den  Affection  paa  Haan- 
den,  som  jeg  for  nogle  Timer  siden  omtalte  for  Dem  under 
Navn  af  durilion  force,  vil  jeg  lade  Ætiologien  staae  hen, 
da  De  af  det  Foregaaende  ville  have  seet,  at  man  langtfra 
har  opnaaei  nogen  Enighed  desangaaende, 

Vi  vende  altsaa  tilbage  til  vor  Patient.  Sygdommen 
er  ingenlunde  farlig  for  Livet,  men  den  hindrer  i  høi  Grad 
hans  Arbeidsdygtighed.  Naar  han  i  længere  Tid  holdt  sig 
rolig  og  naar  han  kunde  undgaae  i  Fremtiden  at  have 
staaende  Arbeide,  er  det  meget  muligt  at  man  kunde  faae 
en  Cicatrisation  istand,  men  da  han  ikke  kan  undgaae  at 
maatte  tage  fat  paa  sit  vante  Arbeide  saasnart  han  ud- 
skrives herfra,  vil  den  sikkert  recidivore. 

Derfor  troer  jeg,  at  man  maa  gjøre  noget  mere  Ind- 
gribende, nemlig  fjerne  det  syge  Been,  endskjøndt  jeg 
ingenlunde  vil  antage  Operationen   for  at  være  radical, 

fordi  Ulcerationen  maaskee  senere  optræder  paa  et  nyt 
Sted.  Man  kunde  vel  tænke  paa  at  resecere  Articulationen 
imellem  phal.  I  og  II,  men  saa  beholdt  man  dog  det 
ulcererede  Parti  eller  —  hvis  det  lægtes  —  en  Cicatrice  og 
der  er,  som  bekjendt,  i  selve  det  cicatricielle  Væv  en  Dispo- 
sition til  Ulceration,  saaat  Helbredelsen  næppe  vilde  være 
varig. 

Man  kunde  dernæst  exarticulere  hele  hallux,  men  saa 
vilde  capit.  metatarsi  I  danne  en  meget  fremstaaende  Pro- 
minens,  hvis  Integumenter  let  kunde  ulcerere,  især  da  der 
i  Forveien  er  Disposition  dertil.  Naar  man  samtidig  med 
Exarticulationen  afsaugede  capitulum  skraat,  for  at  Frem- 
staaningen  skulde  blive  mindre  stærk,  besværede  man 
Patientens  Gang  betydeligt,  idet  det  ene  Støttepunct  bort- 
toges. Derfor  vil  jeg  nøies  med  en  Amputation  midt  igjen- 
nem  phal.  I  af  hallux;  naar  jeg  gjennemskjærer  den  paa 
skraa,  vil  den  ikke  frembyde  nogen  besværlig  Prominens 
og  Patienten  vil  bevare  alle  de  tre  naturlige  Støttepuncter. 

Man  pleier,  som  De  godt  vide,  at  overskjære  de  smaa 
Been  (phalanges)  paa  Hænder  og  Fødder  ved  en  stærk 
Beensax,  men  man  gjør  dog  bedst  i  at  have  en  lille  Saug 
paa  rede  Haand,  thi  undertiden  kunne  de  være  saa  haarde 
at  man  ikke  kan  klippe  dem  over. 

M.  H.  Da  jeg  her  et  Par  Gange  har  nævnet  „Øm- 
heden" af  calcaneus,  vil  jeg  benytte  Hesten  af  Timen  til 
at  forklare  Dem ,  hvad  man  forstaaer  derved.  Jeg  sagde 
Dem,  at  da  den  underste  Flade  af  calcaneus,  eller  rettere 
Tuberklet  ved  dennes  bagerste  Ende,  var  eet  af  Fodens 
Støttepuncter  kunde  man  her  træffe  paa  malum  perforans. 

Men  undertiden  udvikler  sig,  netop  paa  det  omtalte  Tu- 
berkel, en  Ømhed  under  Gangen  uden  at  det  dog  komme 
til  Ulceration.  Patienten  faaer  en  saadan  Smerte  paa 
dette  Sted  at  han  tilsidst  ikke  kan  taale  at  staae  paa 
Foden  og  den  kan  maaskee  bedst  sammenlignes  med  den 
piinlige  Fornemmelse,  der  opstaaer,  naar  man  har  for 
snævert  Fodtøi  paa.  Saasnart  som  den  Syge  lægger  sig, 
forsvinde  Tilfældene  og  han  er  fuldstændig  smertefri  indtil 
han  atter  sætter  Foden  til  Jorden.  Sygdommen  er  i  det 
Hele  ikke  hyppig  og  skal  især  være  iagttaget  hos  dem,  der 
gaae  en  stor  Deel  af  Dagen,  f.  Ex.  Politibetjente;  Aarsagen 
kan  ikke  søges  i  Integumenterne,  thi  disse  ere  sunde  at 
see  til,  uden  Callositeter,  uden  Rødme  eller  phlegmonøse 
Symptomer.  Smerterne  fremkomme  kun  ved  et  dybt  Tryk 
imod  Benet  og  maae  derfor  have  deres  Sæde  enten  i  det 
tykke  Lag  af  cellulo-adipøst  Væv,  som  her  danner  en  heel 
„Pude",  eller  inde  paa  Skelettet.  Vistnok  finder  man  ikke 
sjeldent  smaa  Blodansamlinger  eller  endog  Abscesser  under 
Integumenterne  her,  naar  der  f.  Ex.  i  Fodtøiet  findes  en 
lille  Ujevnhed  som  trykker  bestandig  paa  det  samme  Punct, 
men  disse  purulente  eller  seropurulente  bullæ  ere  en  a cut 
Lidelse;  de  incideres  eller  puncteres  og  nu  følger  Hel- 
bredelsen snart  efter,  hvorimod  den  „Ømhed"  vi  her  be- 
skjæftige  os  med,  er  i  høi  Grad  chronisk.  Efter  Després, 
som  i  den  citerede  Chirurgie  journaliére  anfører  flere 
Exempler  paa  Sygdommen,  skulde  den  beroe  paa  en  chro- 
nisk Contusion  af  Vævet  imellem  calcaneus  og  Huden,  men 
han  leverer  intet  Beviis  derfor;  det  kunde  vel  ligesaagodt 
forklares  ved  en  periostitis  eller  en  Contusion  af  den  bursa 
der  er  fundet  lige  under  calcaneus  (Lenoir). 

x)  Tillaux  antager  denne  bursa  for  at  være  constant 
og  mener  at  den,  naar  den  er  irriteret  ved  Gaugen,  for- 
anlediger Smerterne,  men  han  bemærker  tillige  at  en  my- 
xitis  i  den  kunde  være  begrundet  i  Gonorrhoe,  paa  samme 
Maade  som  en  synovitis  articularis  eller  tendinea  kan  være 
af  gonorrhoisk  Oprindelse.  Alle  Forfattere  ere  forøvrigt 
enige  i  at  det  pleier  kun  at  være  den  ene  Fod,  der  lider; 
men  det  kunde  vistnok  have  sin  Grund  i  at  de  fleste 
Mennesker  hvile  mere  paa  den  ene  end  paa  den  anden 
Fod,  meest  paa  den  høire,  hvilket  Skomagerne  vistnok 
kunne  bekræfte.  Det  er  da  rimeligt  nok  at  den  Fod,  der 
fortrinsviis  bærer  Legemets  Vægt,  især  er  disponeret  til 
Sygdommen  og  den  samme  Omstændighed  vil  kunne  for- 
klare os,  at  malum  perforans  og  tarsalgia  ligeledes  pleie 
at  vise  sig  paa  den  ene  Side. 

Med  Hensyn  til  Prognosen  maae  vi  være  endeel  til- 
bageholdne; Affectionen  er  altid  langvarig,  uden  at  jeg 
dog  vilde  kalde  den  incurabel,  tvertimod  synes  det  som  om 
den  i  Reglen  ophører  af  sig  selv;  men  nogen  radical  Cuur 
kjendes  næppe.  Man  har  sammenlignet  den  med  coc- 
cyodonia,  men  derfor  komme  vi  ikke  Sygdommens  Væsen 
nærmere.  Den  rationelle  Behandling  vil  naturligviis  være 
at  befrie  Hælen  for  det  smertelige  Tryk;  af  den  Grund 
vilde  man  altsaa  holde  Patienten  i  Ro,  prøve  om  Ømheden 
vilde  tabe  sig,  naar  han  i  nogen  Tid  slet  ikke  traadte  paa 
Foden,  anbefale  ham  at  søge  en  siddende  Beskjæftigelse 
o.  s.  v.  Men  det  er  selvfølgelig  ofte  vanskeligt  at  gjennem- 
føre  denne  Behandlingsmaade,  især  hos  Folk  af  den  arbei- 


')  Anatomie  topographique. 

dendé  Classe ;  derfor  kunde  man  gribe  til  andre  Midler, 
saaledes  raader  Després  at  anlægge  en  Saal  af  Caoutschuk 
eller  Metal,  der  nøiagtig  passer  til  Plantarfladen  af  Foden ; 
maaskee  kunde  man  gjøre  en  Udskjæring  svarende  til  det 
ømme  Sted,  men  han  mener  dog,  at  naar  Pladen  er  saa 
accurat  formet  efter  Foden,  at  alle  de  enkelte  Puncter 
komme  til  at  hvile  ligemeget,  vil  Smerten  ogsaa  ophøre; 
men  man  maa  ikke  glemme,  at  Saalen  maa  være  forfær- 
diget af  et  Stof,  der  ikke  tager  Skade  af  Transpirationen, 
derfor  foretrækker  Després  en  forniklet  Metalplade. 

Jeg  maa  endnu  tilføie ,  at  Smerten  undertiden  har 
været  saa  heftig  at  man  har  formodet  en  lille  Absces  eller 
et  fremmed  Legeme  inde  i  Cellevævet  og  man  har  da 
gjort  Incision,  endog  heelt  ind  til  Benet  uden  dog  at  finde 
nogen  af  Delene.  De  maae  imidlertid  huske  at  man  let 
kan  lade  sig  narre  af  de  fibrøse  septa,  der  gjennemkrydse 
den  cellulo-adipøse  Pude,  saaat  man  ved  at  søge  efter  et 
muligt  corpus  alienum  troer  undertiden  at  føle  et  saadant 
med  Sonden,  medens  det  kun  er  de  haarde  fibrøse  Strænge, 
sx>m  den  støder  imod.  Naar  man  vil  explorere  i  Bunden 
af  en  Incision,  skal  man  altid  helst  gjøre  det  med  en 
Finger,  der  er  den  paalideligste  Sonde  man  kan  have,  og 
som.  kan  siges  —  saavel  figurlig  som  ( bogstavelig  —  at 
være  „nærmest  ved  Haanden". 

9. 


Valgus  dolorosus.  —  Oedema  pedum.  —  Synovitis  tendinea. 

•   

Mine  Herrer! 

Da  vi  netop  paa  eengang  have  faaet  tre  Patienter  ind 
her  paa  Afdelingen,  lidende  af  en  besværlig  Gang  som 
Følge  af  Sygdom  i  Foden,  troer  jeg  at  det  vil  være  til 
Gavn  for  Dem,  at  jeg  iclag  viser  Dem  alle  disse  Patienter, 
for  at  De  kunne  sammenligne  dem  og  lægge  Mærke  til  de 
Forskjelligheder,  som  findes  ved  hvert  enkelt  Tilfælde. 

Den  første  Patient,  som  De  see  her,  er  en  rask  og 
stærk  Karl,  noget  over  20  Aar  gammel,  som  allerede  i 
længere  Tid  har  mærket  at  der  var  Noget  „galt"  ved  hans 
venstre  Fod;  det  hindrede  ham  i  hans  Arbeide,  som  er 
temmelig  svært,  idet  han,  der  er  Møllerkudsk,  maa  bære 
Kornsække  op  og  ned  af  Trapper.  Sammenlignes  venstre 
Fod  med  høire,  seer  man  strax  en  betydelig  Forskjel,  idet 
planta  pedis  sin.  devierer  udad,  og  en  Linie,  der  drages 
paa  den  indvendige  Side  af  Foden  forfra  bagtil,  næsten  er 
fuldstændig  lige.  Tillige  finder  man  paa  Fodens  indvendige 
Rand  en  Fortykkelse  af  Epidermis,  en  Callositet  som  tyder 
paa,  at  dette  Parti  har  ligget  lige  op  imod  Skosaalen. 
Der  er  altsaa  en  Ap pianation,  en  Callositet  paa  den  ud- 

vendige  Fodrand,  samt  en  Abduction  og  disse  tre  Lidelser 
ville  vi  tilsammen  betegne  som  en  „valgus". 

De  vide  jo,  at  vi  have  forskjelligc  Deviationer  af  Foden, 
de  acqvisite  og  de  medfødte;  disse  kunne  henføres  under 
den  generelle  Benævnelse  talipes,  hvis  Underarter  ere  varus, 
valgus,  equinus  og  calcaneus.  Af  de  medfødte  Deformiteter 
er  varus  eller  varo-equinus  den  hyppigste,  valgus  derimod 
sjeldnere;  omvendt  er  af  de  acqvisite  valgus  almindelig, 
varus  meget  sjelden. 

Vor  Patient  har  altsaa  en  acqvisit  valgus,  der  tillige 
kunde  fortjene  Adjectivet  clolorosus,  idet  Smerterne  i  den 
sidste  Tid  ere  tiltagne  saaledes  at  han  halter  stærkt  og 
kun  kan  taale  at  gaae  et  kort  Stykke  Vei.  Integumenterne 
ere  aldeles  naturlige,  de  ere  hverken  røde  eller  svulne, 
man  kan  trykke  endog  temmelig  fast  om  Foden,  uden  at 
han  ømmer  sig;  derimod  sees  at  nogle  af  tendines,  som 
gaae  ud  til  Foden,  springe  stærkt  frem,  baade  tibialis 
anticus,  extensor  communis  og  peronæi.  Medens  disse 
føles  stramme,  synes  derimod  tendines  bag  mail.  internus 
at  være  normale. 

Jeg  sagde  Dem  at  der  var  en  vis  Grad  af  Abduction 
i.  e.  Rotation  udad,  men  denne  Stillingsforandring  er  i  sig 
selv  smerteløs.  Saaledes  som  han  nu  ligger  her,  har  han 
aldeles  ingen  Fornemmelse  af  Smerte,  ikke  engang  af 
nogen  Gene;  men  det  indtræder  saasnart  han  vil  støtte 
paa  Foden.  Forsøger  man  paa  at  foretage  passive  Bevæ- 
gelser, da  skee  disse  ret  frit  imellem  talus  og  crus;  vil 
man  derimod  rotere  Foden,  ømmer  han  sig  endeel  og  som 
bekjendt  foregaaer  Abduction  og  Adduction  i  selve  tarsus 
og  væsentligt  i  Articulationen  nedenfor  talus.  Deviationen 

maa  derfor  henføres  til  artic.  subastragalea  eller  medio- 
tarsea  (Chopart).  Naar  De  ville  lægge  noget  nøie  Mærke 
til  Fodens  indvendige  Rand,  hvis  Concavitet  er  blevet  ud- 
slettet, ville  De  ogsaa  opdage,  at  der  et  Stykke  foran  mail. 
internus  er  en  Prominens,  som  føles  dannet  af  et  ossøst 
Parti,  der  efter  det  Sted,  hvor  det  findes,  ikke  kan 
være  Andet  end  den  forreste  Ende  af  caput  tali,  hvilket 
præsenterer  sig  som  Toppunctet  af  en  meget  stump 
Vinkel. 

Denne  Lidelse,  pes  valgus,  har  i  den  første  Halvdeel 
af  dette  Aarhundrede  tiltrukket  sig  Chirurgernes  Opmærk- 
somhed, samtidig  med  de  andre  Deformiteter  der  bleve 
Gjenstand  for  Orthopædien,  og  Guérin  har  da  her,  ligesom 
altid,  fremdraget  Retractionen  af  tenclines  som  det  Essen- 
tielle, hvorfor  han  natur ligviis  kun  kan  erkjende  Tenoto- 
mien  som  den  rette  Behandling.  Men  hverken  Guérin  eller 
Bonnet,  der  ogsaa  beskjæftigecle  sig  med  denne  Sag, 
havde  faaet  noget  klart  Syn  paa  Sygdommen;  Nélaton 
troede  at  have  fundet  Lidelsens  Væsen  i  en  spasmodisk 
Contraction  af  visse  Muskler  i  Foden  og  vilde  sammenligne 
den  med  „Skrivekrampe";  men  endskjøndt  man  ganske 
sikkert  pleier  at  finde  Contracturer,  især  af  extensor  com- 
munis,  som  eet  af  de  tidlige  Symptomer  i  en  valgus,  er  det 
dog  kun  et  Symptom,  ikke  selve  Sygdommen.  Gosselin, 
der  ved  Sectionen  af  et  gammelt  Tilfælde  af  valgus  dolorosus 
fandt  en  arthroitis  sicca  i  tarsus,  betragtede  af  den  Grund 
Aflectionen  som  en  articulær  Lidelse  og  gav  den  Navnet 
tarsalgia,  som  endnu  ofte  benyttes. 

Duchenne  (fra  Boulogne)  har  viist,  at  en  valgus  kan 

være  en  paralytisk  Lidelse  af  m.  peronæus  longus  og 
kaldte  den  undertiden  impotentia  m.  peronæi 1). 

Endelig  skulde  vi  endnu  tilføie  at  flere  af  de  nyere 
Chirurger  lægge  mere  Vægt  paa  de  Dele,  som  holde  Benene 
i  tarsus  sammen,  og  at  de  opfatte  valgus  som  en  Slaphed, 
en  Mangel  paa  Kraft  i  Benenes  Forbindelser,  i  Capsler  og 
og  Ligamenter. 

M.  H.  Det  er  min  Opgave  at  veilede  Dem  i  den 
cliniske  Chirurgi  og  derfor  have  vi  egentligt  ikke  Noget 
at  gjøre  med  de  Spørgsmaal,  cler  høre  ind  under  den  al- 
mindelige Pathologi.  Jeg  skal  derfor  heller  ikke  indlade 
mig  paa  nogen  vidtløftig  Discussion  af  Sygdommens  Aar- 
sager,  men  paa  den  anden  Side  paavirkes  Behandlingen 
absolut  af  vor  Opfattelse  om  Deviationens  Væsen  og  da  nu 
Duchenne's  Theori  har  fundet  saa  almindelig  Tilslutning 
hos  Chirurgerne  at  de  Fleste  behandle  Sygdommen  som 
en  paralytisk  Affection,  maa  jeg  begynde  med  at  gjenkalde 
Dem  i  Erindringen  hvorledes  Muskelforholdet  er  her  paa 
Foden. 

Man  hjælper  tidt  paa  sin  Hukommelse  ved  at  sætte 
Ting  og  Tal  i  Forbindelse  med  hinanden;  saaledes  vil  jeg 
ved  denne  Leilighed  bede  Dem  huske,  at  ,Antallet  af  Benene 

1  Foden  i.  e.  i  tarsus  og  metatarsus  er  12,  Antallet  af  de 
Muskler,  der  fra  crus  gaae  ud  til  Foden  er  ligeledes  12, 
nemlig  til  td.  Achillis  høre:  3  —  peronæi:  3  —  tibiales: 

2  —  extensores:  2  —  flexores :  2.  Men  af  disse  ere  der 
nogle,  som  ikke  komme  i  Betragtning  ved  valgus,  saaat  vi 


*)  Archives  générales  de  médecine  —  1872, 

kun  have  at  gjøre  med  6  og  dette  Tal  er  det  samme,  som 
angiver  os  Bogstavernes  Antal  i  Ordet  valgus. 

Vi  skulle  da  see,  hvorledes  Duchenne  fremstiller  Virk- 
ningen af  de  6  Muskler,  ved  hvilke  Fodens  Bevægelser 
udføres.  Flexionen  skeer  ved  tibialis  anticus  og  extensor 
communis,  Extensionen  ved  td.  Achillis  (gastrocnemius  og 
soleus)  og  peronæus  longus.  Disse  Muskler  virke,  som  han 
har  paaviist  ved  gjentagne  Forsøg,  sædvanligt  combinerede; 
naar  man  derimod  ved  Anvendelse  af  Electricitet  bringer 
en  enkelt  af  dem  i  Contraction,  bevirker  denne  en  aparte 
—  man  kunde  næsten  sige:  forvredet  —  Stilling  af  Foden. 

Tendo  Achillis  insererer  sig  kun  paa  calcaneus;  dens 
Contraction  virker  altsaa  nærmest  paa  dette  Been  og 
trækker  det  i  Veiret,  hvorved  der  kunde  foregaae  en  Be- 
vægelse imellem  det  og  talus.  Men  Forbindelsen  imellem 
de  to  Been  er  temmelig  stram  saaat,  naar  calcaneus  sættes 
i  Bevægelse  af  td.  Achillis,  følger  astragalus  med  og  dreier 
sig  i  den  Articulations  -  Huulhed,  som  dannes  af  ossa 
cruris.  Da  calcaneus  ved  de  stærke  ligg.  calcaneo-cuboidea 
er  heftet  til  os  cuboideum,  følger  ligeledes  dette  Been  og 
hele  den  udvendige  Side  af  Foden  Optrækningen  af  Hælen, 
saaat  altsaa  Foden  stilles  i  Extension,  men  samtidig  skeer 
der  en  Adduction  og  Rotation  indad,  saaat  den  indvendige 
Fodrand  løftes  noget  i  Veiret  og  tillige  Spidsen  af  Foden 
drages  lidt  indefter. 

Peronæus  longus  insererer  sig  paa  den  forreste  Ende 
af  os  metatarsi  I,  men  paa  Veien  dertil  danner  den  tre 
Bøininger  og  naar  vi  ville  betragte  den  som  en  Snor,  der 
løber  over  tre  Tridser,  kunne  vi  adskille  tre  forskjellige 
Virkninger  af  den,    hvergang  den  sættes  i  Contraction. 

Det  Punct,  hvor  den  sidder  fast,  kunne  vi,  for  at  blive  ved 
Sammenligningen  med  en  Snor,  der  trækker  —  kalde  Byr- 
den og  Musklens  tendo  —  kalde  vi  Kraften.  Kraften  gaaer 
altsaa  først  i  Retning  fra  capit.  ossis  metat.  skraat  udad 
og  bagtil  følgende  sulcus  ossis  cuboidei  og  drager  Byrden 
henimod  den  udvendige  Rand  af  Foden.  Naar  disse  to 
Puncter  skulle  nærmes  til  hinanden  maa  det  skee  derved 
at  planta  pedis  bliver  mere  concav  i  transversel  Retning 
og  den  første  Virkning  af  Contractionen  af  peronæus  bliver 
altsaa  at  Foden  bliver  mere  „huul".  Dernæst  gaaer  Kraf- 
ten fra  den  udvendige  Rand  af  os  cuboidem  opad  og  bagtil 
til  malleolus  externus,  og  Byrden  følger  efter;  men  for  at 
den  kan  nærme  sig  til  clette  nye  Hypomochleon  maa  den 
udvendige  Fodrand  nærmes  til  mail.  externus,  i.  e.  Foden 
maa  roteres  udad.  Den  anden  Virkning  af  peronæus  er 
altsaa  en  Abduction.  Endelig  slaaer  den  trækkende  Kraft 
endnu  en  Bøining,  idet  den  fra  mail.  externus  gaaer  opad, 
Byrden  følger  denne  Retning  og  søger  at  nærme  sig  Bag- 
fladen af  crus,  i.  e.  Foden  extenderes,  derfor  bliver  pero- 
næus een  af  extensores  pedis. 

Tendo  Achillis  extenderer  den  udvendige  Side  af  Foden, 
idet  den  tillige  adducerer  og  dreier  Spidsen  af  Foden 
indad;  peronæus  longus  extenderer  den  indvendige  Side  af 
Foden,  idet  den  tillige  abducerer  og  dreier  Spidsen  af 
Foden  udad.  Virke  de  to  Muskler  samtidig,  extenderes 
Foden  fuldstændigt  og  den  physiologiske,  normale  Exten- 
sion  skeer  kun,  naar  de  begge  contiahere  sig  paa  eengang, 
men  er  Contractionsevnen  forstyrret  i  den  ene  af  dem, 
indtræder  som  Følge  heraf  en  abnorm  Bevægelse  og 
Stilling. 

Naar  nu  peronæus  longus  er  paralyseret,  kan  Fodens 
normale  Concavitet  ikke  holde  sig;  Foden  bliver  flad  og 
bredere,  og  under  Gangen  komme  andre  Puncter  til  at 
berøre  Jorden  foruden  den  bagerste  og  den  forreste  Hæl 
(som  Duchenne  kalder  capitulum  ossis  metatarsi  I,  Insertions- 
stedet  for  peronæus).  Man  seer  derfor  ogsaa  paa  Plantar- 
flaclen  Fortykkelser  af  epidermis,  som  Tegn  paa  at  disse 
Partier  trykkes  af  Fodtøiet.  Sammenstødet  af  caput  tali 
og  os  naviculare  er  Toppunctet  af  Fodens  normale  Con- 
vixitet,  og  efterhaanden  som  Hvælvingen  synker  mere  og 
mere  sammen,  viser  der  sig  en  Forandring  i  dette  Top- 
punct,  idet  det  kommer  til  at  træde  frem  ved  den  ind- 
vendige Side  istedetfor  at  præsentere  sig  paa  Dorsalsiden, 
og  ved  de  høiere  Grader  af  valgus  (ved  v.  acquisitus  saa- 
velsom  congenitus)  viser  Foden  endog  en  virkelig  Vinkel- 
bøining  i  artic.  medio-tarsea  med  Toppunctet  paa  den 
indvendige  Rand.  Alle  Ligamenter  og  tendines,  der  ligge 
paa  Fodens  indvendige  og  underste  Flade ,  distenderes 
ved  den  nye  Stilling  og  det  er  tildeels  denne  Stramning, 
der  volder  Patienten  Smerter  under  Gangen,  fordi  Lege- 
mets Vægt  spænder  de  fibrøse  Dele  mere  og  mere  ud. 

Ligesom  vi  have  to  extensores,  saaledes  have  vi  ogsaa 
to  flexores  pedis,  nemlig  tibialis  anticus  og  extensor  com- 
munis  digitorum,  men  deres  Virkning  er  ikke  den  samme. 
Tibialis  anticus  er  Antagonist  til  peronæus  longus  og  Du- 
chenne beskriver  paa  følgende  Maade,  hvad  han  har  iagt- 
taget ved  sine  Electriseringsforsøg.  Foden  er  i  Forveien 
stillet  i  Extension,  nu  bringes  Musklen  til  at  contrahere 
sig  og  man  seer  da  først  at  den  indvendige  Fodrand  hæver 

sig  og  Foden  dreies  indefter,  derpaa  flecteres  denne  stærkt, 
medens  Adductionen  vedbliver  at  tiltage.  Electriseres  ex- 
tensor  communis  indtræder  der  en  stærk  Abduction,  og 
samtidig  nogen  Flexion  af  Foden,  men  Abcluctionen  er  i 
den  Grad  overveiencle,  at  naar  man  paa  eengang  bringer 
begge  Muskler  i  Contraction  for  at  faae  Flexionen  istand, 
vedbliver  Abductionen  at  være  fremtrædende. 

De  to  Muskler,  vi  endnu  have  tilbage,  nemlig  tibialis 
posticus  og  peronæus  brevis,  spille  ingen  Rolle  ved  Flexion 
eller  Extension,  den  første  drager  blot  Foden  indad,  den 
sidste  drager  den  udad. 

Efter  Duchenne  er  altsaa  det  Essentielle  ved  den 
acqvisite  valgus  en  Paralyse  af  m.  peronæus  longus,  men 
skjøndt  Muskellidelsen  er  det  Oprindelige,  maae  nødven- 
digviis  Articulationerne  ogsaa  lide,  idet  Benene  i  tarsus 
komme  til  at  staae  i  en  abnorm  Stilling  til  hinanden  efter- 
haanclen  som  Fodens  Hvælving  forsvinder.  Gosselin  har 
derfor  ogsaa  tildeels  Ret,  naar  han  siger  at  valgus  er  en 
articulær  Lidelse,  men  det  Articulære  er  maaskee  kun 
secundært  og  Dette  synes  idetmindste  at  være  det  Rime- 
ligste, naar  man  seer  at  en  valgus  ofte  optræder  paa  begge 
Fødder,  om  ikke  just  paa  eengang,  saa  dog  efter  nogen 
Tids  Forløb.  Vi  finde  idetmindste  sjeldent,  at  aldeles 
symetriske  articulære  Affectioner  opstaae  paa  begge  Sider 
af  Legemet,  og  desuden  medfører  den  egentlige  valgus 
dolorosus  næsten  aldrig  nogen  hydarthrus  eller  nogen  tumor 
albus  i  tarsus.  Vilde  vel  Smerterne,  hvis  der  var  en  virke- 
lig arthroitis,  standse  øieblikkelig  saasnart  som  Patienten 
lader  være  at  gaae? 

Gosselin's  Theori  har  altsaa  Meget  imod  sig,  Duchenne's 
Forklaring  er  egentligt  en  Hypothese,  og  derfor  kommer 
man  maaskee  til  at  holde  paa  den  tredie  Anskuelse,  der 
synes  at  være  den  naturligste.  Fodens  Form  vedligeholdes 
jo  for  største  Delen  ved  de  meget  stærke  Ligamenter  i 
planta  pedis ;  naar  man  nu  en  stor  Deel  af  Dagen  lader 
Legemets  Vægt  hvile  paa  den  Hvælving,  der  findes  imellem 
den  forreste  og  den  bagerste  Hæl,  stilles  der  let  altfor 
store  Fordringer  til  de  fibrøse  Forbindelser  imellem  Buens 
enkelte  Afdelinger  (ossa  tarti  &  metatarsi).  Især  vil  clet 
være  Tilfældet  i  den  yngre  Alder,  og  det  er  netop  omkring 
Pubertetsperioden  at  valgus  pleier  at  vise  sig,  hyppigst  fra 
15de  til  20de  Aar,  sjeldnere  fra  det  20de  til  det  30te  Aar. 
Ligamenterne  give  da  mere  og  mere  efter,  Foden  appla- 
neres  mere  og  mere,  og  den  indvendige  Rand  som  normalt 
staaer  betydeligt  høiere  end  den  udvendige,  synker  ned  i 
Niveau  med  denne,  der  følgelig  er  mere  udaddreiet  end 
clen  skulde  være.  Paa  denne  Maacle  faae  vi  Applanation, 
Abduction  og  Smerte  af  Distensionen  i.  e.  en  valgus 
dolorosus. 

Lacl  os  nu  efter  disse  theoretiske  Betragtninger  komme 
tilbage  til  det  Cliniske  og  tale  lidt  om  Forløbet.  I  den 
Henseende  kan  man  adskille  3  Perioder  eller  3  Grader.  I 
Begyndelsen  føler  Patienten  blot  Træthed  ved  Gangen,  han 
har  om  Aftenen  lidt  Smerte  i  den  ene,  senere  maaskee  i 
begge  Fødder,  men  naar  han  har  sovet  om  Natten  ere 
Tilfældene  forsvundne.  Om  Morgenen  naar  han  staaer  op 
kan  han  godt  gaae,  og  først  længere  op  af  Dagen  komme 
Besværlighederne  atter  frem ;  man  seer  da  en  devieret 
Stilling  af  Foden,  men  den  rettes  med  stor  Lethed.    I  den 

anden  Grad  bliver  Deviationen  mere  stabil,  forsvinder  ikke 
ved  Leiet;  Gangen  er  strax  om  Morgenen  betydeligt  hin- 
dret og  han  maa  ofte  opgive  sin  Beskjæftigelse  for  at 
lægge  sig  hen,  hvorved  Smerterne  forsvinde.  Deformiteten 
rettes  ikke  ved  simple  Manipulationer,  men  viger  dog 
endnu  for  en  stærk  Haandkraft,  især  naar  man  chlorofor- 
merer  Patienten.  I  den  tredie  Grad  er  han  saa  øm  ved  at 
staae  eller  gaae  paa  Foden,  at  han  maa  opgive  begge 
Dele  og  naar  man  vil  corrigere  Stillingen,  lykkes  det 
maaskee  knap  efter  Chloroformering;  cler  er  indtraadt  en 
saadan  Retraction  af  ligamentøst,  tendinøst  og  musculært 
Væv  at  man  kun  hæver  Deviationen  ved  at  rumpere  Mod- 
standen eller  ved  at  foretage  Tenotomier. 

Sygdommen  er  i  det  Hele  chronisk;  endskjøndt  den 
undertiden  sees  at  udvikle  sig  temmelig  hurtigt,  er  dog 
Helbredelsen  i  Almindelighed  meget  langsom  og  hvis  den 
overlades  til  sig  selv  er  den  snarest  tilbøielig  til  at  for- 
værres. Men  det  er  ogsaa  muligt,  at  naar  Deformationen 
i  lang  Tid  er  tiltaget,  Articulationerne  tilsidst  fæste  sig  i 
deres  nye  Stilling  saaat  der  •  indtræder  en  Tilstand  af  Ro, 
og  Patienten  kan  da  komme  til  atter  at  bevæge  sig  uden 
stærke  Smerter,  men  med  en  nogen  besværlig  Gang.  En 
valgus  dolorosus  vil  formindske  Patientens  Arbeidsdygtighed 
betydeligt  og  hindre  ham  i  at  udføre  Militærtjeneste;  der- 
imod er  det  en  Erfaring,  at  Folk  med  en  medfødt  Applana- 
tion  af  Foden  (pes  pianus)  ikke  generes  synderligt,  ja 
endog  ofte  gaae  ligesaa  godt  og  ligesaa  udholdende  som 
Sunde. 

Der  gives  Former  af  valgus,  hvor  Fodens  Concavitet 
er  bevaret  eller  endog  forøget,  og  den  vil  —  i  Modsætning 

til  oveunævnte  impotentia  m.  peronæi  —  være  bevirket  ved 
at  den  samme  Muskel  er  contraheret ;  Behandlingen  vilde 
da  være  en  anden  og  her  kunde  Tenotomien  af  peronæus 
være  mere  indiceret.  Den  er  meget  sjeldnere  end  den 
applanerede  Form. 

Vi  komme  nu  til  det  vigtigste  Spørgsmaal,  nemlig: 
hvorledes  kunne  vi  bedst  behandle  vor  Patient  for  at  op- 
naae  en  Helbredelse?  Overeensstemmende  med  Duchenne's 
Theorier  burde  vi  hæve  Deformiteten  og  „Impotentsen"  ved 
Electricitet,  og  man  læser  mange  Beretninger  om  heldige 
Cure  ved  dette  Middel.  Man  har  da  anvendt  deels  den 
almindelige  Induction,  deels  den  constante  Strøm,  men 
uagtet  jeg  ofte  har  foretaget  lignende  Forsøg  er  det  ikke 
lykkedes  mig  at  opnaae  videre  gode  Resultater.  Desuden 
maae  vi  erindre,  at  Sygdommen  her  er  skredet  frem  til  et 
høiere  Stadium  og  hvis  den  er  begyndt  med  en  Paralyse 
af  m.  peronæus,  saa  er  den  nu  ialtfald  compliceret  med 
en  secundær  Retraction  af  flere  Muskler.  Jeg  troer  ikke 
at  vi  ville  udrette  Noget,  med  mindre  vi  begynde  med  at 
corrigere  Stillingen,  og  selv  om  vi  ikke  hylde  Gosselin's  An- 
skuelser, vil  det  i  pr  a  c  ti  sk  Henseende  være  det  Ratio- 
nelleste  at  behandle  Sygdommen  som  en  Articulationslidelse 
med  „redressement"  og  derefter  Immobilisering  i  den  corri- 
gerede  Stilling.  Det  er  den  Methode,  som  jeg  allerede  i 
mange  Aar  har  benyttet  og  været  tilfreds  med;  jeg  pleier 
da  at  chloroformere  Patienten,  rotere  Foden  meget  stærkt 
indad  og  derpaa,  medens  Foden  holdes  i  en  ret  Vinkel 
med  crus,  at  anlægge  en  Stivelsebandage,  som  bevarer  Ad- 
ductionsstillingen.    Undertiden  fæster  jeg  begge  Fødderne 

til  et  dobbelt  .Fodblad  af  Jern  efter  americansk  Mønster, 
der  baade  er  ingeniøst  og  let  at  skaffe  tilveie,  idet  det 
kan  forfærdiges  af  enhver  Smed.  Senere,  naar  jeg  mener 
at  kunne  lade  den  Syge  staae  op,  lader  jeg  ham  gaae  med 
Stivelsebandagen  paa,  idetmindste  i  flere  Uger.  Jeg  bruger 
meget  sjeldent  noget  compliceret  Apparat,  selv  efterat 
Stivelsen  er  taget  af;  kun  lader  jeg  ham  faae  et  Par 
Snørestøvler  af  temmelig  stærkt  Læder  og  gjør  Saalen 
endeel  tykkere  paa  den  indvendige  end  paa  den  udvendige 
Side,  saaat  han  nødes  til  at  holde  Foden  lidt  incladroteret. 
Denne  Idee  er  forøvrigt  meget  gammel,  den  synes  at  skrive 
sig  fra  Ambr.  Paræus. 

Hos  Professor  Lefort  i  Paris  har  jeg  seet  den  inamo- 
vible  Bandage  anlægge  paa  en  anden  Maade.  Han  gaaer 
ud  fra  at  den  acquisite  valgus  beroer  paa  at  Ligamenterne 
i  planta  give  efter  for  Legemets  Vægt  og  da  ligg.  calcaneo- 
cuboidea  ere  de  vigtigste  og  stærkeste  af  alle  Plantar- 
ligamenterne,  vil  han  stille  Foden  i  Gibsbandagen  saaledes, 
at  disse  Ligamenter  udspændes  saa  lidt  som  muligt;  derfor 
extenderes  Foden  saa  stærkt  som  det  lader  sig  gjøre, 
hvorved  han  mener  at  de  nævnte  Ligamenters  Enclepuncter 
kunne  bringes  nærmere  til  hinanden,  og  en  Gibsbandage 
anlægges,  medens  man  holder  Foden  fast  i  clen  angivne 
Stilling. 

Nogle  Orthopæder  f,  Ex.  Sayre  i  New- York  og  Bar- 
weil  i  London  have  for  endeel  Aar  siden  anbefalet  „kun- 
stige Muskler"  som  det  hensigtsmæssigste  Middel  imod 
forskjellige  Arter  af  talipes;  jeg  har  vel  benyttet  det  ad- 
skillige Gange,  men  jeg  foretrækker  absolut  Stivelsebandagen 
saavel  ved  den  acquisite,  som  ved  den  medfødte  Deformitet. 

M.  H.  Naar  et  yngre  Individ,  især  i  Pubertetsaarene, 
søger  til  Dem  og  klager  over  at  have  faaet  Smerter  i 
Foden  (eller  Fødderne)  saaat  det  besværer  ham  at  gaae, 
vil  man  vistnok  have  Grund  til  at  tænke,  at  det  kunde 
være  betinget  af  en  valgus,  men  vi  kunne  dog  ogsaa  træffe 
mange  andre  sygelige  Tilstande,  der  vise  sig  ved  det  samme 
Symptom.  Jeg  har  saaledes  hørt  Nélaton  sige,  at  han 
ofte  havde  seet  Patienter,  især  yngre  Tjenestepiger,  der 
klagede  over  Ømhed  og  Svulst  i  Fødderne,  hvorved  de 
hindredes  i  at  forrette  deres  Gjerning  og  naar  han  da  an- 
stillede en  nøiere  Undersøgelse,  fandt  han  —  ikke  nogen 
Deformation  —  men  et  tydeligt  Oedem  omkring  Fødderne. 
Da  Oedemet,  netop  hos  Fruentimmer,  jevnligt  hænger  sam- 
men med  Varicer,  vilde  man  i  saadanne  Tilfælde  føle  efter 
Forløbet  af  v.  saphena  interna  og  externa  om  der  ikke 
høiere  oppe  paa  crus  eller  maaskee  langs  den  indvendige 
Side  af  femur  fandtes  Dilatationer;  isaafald  vilde  man  vel 
kunne  forklare  Oedemets  Oprindelse  derfra.  Men  selv  naar 
disse  manglede,  kunne  dog  Svulsten  have  sin  Udgang  i 
Venesystemet,  idet  der  da  kunde  være  en  varicøs  Udvidning 
af  de  fine  Venegrene -udover  Foden.  Man  saae  da  mange 
smaa  blaae  bugtede  Striber  især  paa  dorsum  pedis  og 
disse  mente  han  vare  Aarsag  til  den  oedematøse  Hævelse 
og  til  Ømheden. 

En  anden  Affection,  der  ligeledes  giver  en  smertefuld 
Gang,  have  vi  hos  denne  Tjenestepige.  Hun  fortæller,  at  hun 
altid  har  været  rask  indtil  for  omtrent  4  Uger  siden,  da 
hun  efter  et  meget  anstrængende  Arbeide  (Vadsk)  følte 
stærk  Smerte  i  venstre  Fod.  Hun  havde  tillige  almindeligt 
Ildebefindende  og  gik  derfor  tilsengs,  men  da  Tilfældene 

ikke  aftoge,  lagcle  hun  sig  herind  paa  Hospitalet  for  nogle 
Dage  siden.  Der  fandtes  da  en  Svulst,  deels  paa  Foden, 
deels  lidt  op  af  crus,  ved  malleolus  int.,  den  var  rød  og 
øm,  havde  næsten  en  phlegmonøs  Characteer  og  er  derfor 
blevet  behandlet  med  et  varmt  Omslag.  De  see  nu  en 
Svulst  og  Rødme,  som  findes  i  Omfanget  af  malleolus  int., 
det  vil  sige  bagved  den,  og  strækkende  sig  baade  opad  og 
nedad,  men  ikke  hen  til  dens  forreste  Rand;  den  øverste 
Deel,  cler  gaaer  langs  den  indvendige  Side  af  td.  Achillis, 
er  ganske  mørkerød  og  man  vilde  derfor  sige  at  det  er 
noget  Phlegmonøst,  eller  en  Absces;  men  det  kunde  vel 
være,  at  Tilfældet  dog  ikke  er  saa  simpelt  som  det  ved 
første  Øiekast  kunde  synes.  Thi  da  det  nu  er  4  Uger  siden 
Sygdommen  begyndte,  maatte  der,  hvis  det  havde  været 
en  subcutan  Abces,  være  kommet  en  Perforation  af  Huden 
med  Udtømmelse  af  Pus.  Men  der  er  ikke  mere  Tegn  til 
Gjennembrucl  af  Integumenterne  nu  end  cler  har  været  i 
den  sidste  Uge;  derfor  kunde  det  maaskee  være  en  anden 
Slags  Absces,  en  mere  profund,  eller  en  mere  chronisk. 
Man  kunde  da  undersøge  om  det  ikke  var  en  lymphangitisk 
Suppuration;  Forløbet  fra  Foden  op  af  crus  kunde  vel 
passe  derpaa,  men  der  vilde  have  været  mere  diffus  Rødme, 
Glandlerne  i  ingven  vilde  rimeligviis  have  været  angrebne, 
og  desuden  naar  der  ved  en  lymphangitis  kommer  Suppu- 
ration, skeer  det  almindeligst  som  en  Deel  smaa  Foci,  der 
strække  sig  op  af  Extremiteten  og  væsentligt  følge  Ret- 
ningen af  v.  saphena  magna,  men  h.>r  er  kun  een  Absces 
og  den  findes  bagved  mail.  internus. 

I  det  Hele  vilde  man  næppe  see  en  subcutan  phleg- 
mone  holde  sig  i  omtrent  en  Maaned  og  vi  maae  derfor 

snarere  søge  Uclgangspunctet  for  Lidelsen  mere  i  Dybden, 
altsaa  inde  ved  Benet  eller  vecl  tendines.  Hvis  der  saa- 
lecles  var  en  ostitis  eller  periostitis,  vilde  vi  kunne  have 
et  langtrukket  Forløb  af  Suppurationen,  og  det  Sted,  hvor 
Sygdommen  her  sidder,  ved  den  nederste  Ende  af  crns  er 
netop  et  meget  almindeligt  Sæde  for  Affectioner  af  Skelettet 
hos  Unge.  Vor  Patient  er  omtrent  20  Aar  gammel,  altsaa 
i  den  Alder,  hvor  de  ostitiske  Processer  opstaae  spontant, 
og  vi  kunde  vel  tænke  os  at  der  kunde  hengaae  flere 
Uger  inden  Suppurationen  brøcl  igjennem.  Men  Hævelsen 
holder  sig  begrændset  til  det  bagerste  Omfang  af  malleo- 
lus;  hvis  der  var  en  periostitis  eller  ostitis.  maatte  vi  vist- 
nok føle  en  Svulst  paa  den  indvendige  Flade  af  Benet, 
der  her  ligger  saa  aldeles  subcutant. 

Vi  henvises  da  til  at  søge  Sygdommens  Sæde  i  ten- 
dines; Svulsten,  hvis  Consistens  er  halv  pastøs,  halv  fluc- 
tuerende,  svarer  just  til  Forløbet  af  de  tendines,  der 
løbe  bagom  malleolus,  nemlig  tibialis  posticus,  flexor  com- 
munis  og  flexor  longus  hallucis,  der  jo  alle  søge  ned 
igjennem  canalis  calcaneus,  der  svarer  til  canalis  radio- 
carpeus  paa  Haanden.  Tibialis  posticus  kommer  til  at  ligge 
paa  den  indvendige  Rand  af  Foden,  de  to  andre  komme  i 
planta  til  at  ligge  i  den  midterste  „Loge",  der  mod  Huden 
er  begrændset  af  aponeurosis  plantaris,  i  Dybden  af  ossa 
tarsi  &  metatarsi,  udad  af  det  septum,  der  adskiller  den 
fra  den  udvendige  Loge  og  indad  ligeledes  af  et  septum, 
der  staaer  i  Forbindelse  med  lig.  laterale  internum,  som 
danner  den  indvendige  Væg  af  canalis  calcaneus.  De  om- 
talte tendines  have  som  bekjenclt  tydelige  vaginæ  synoviales 
der  strække  sig  saavel  et  Stykke  ovenfor,  som  nedenfor 

Canalen,  og  den  pølseformige  Svulst  føles  ogsaa  at  gaae 
baade  ned  imod  planta  og  opad  paa  den  indvendige  Side 
af  tendo  Achillis.  Hun  fortæller,  at  hun  for  en  Tid  siden 
har  ligget  herinde  og  dengang  blev  behandlet  med  en  fast 
Bandage  og  Skinner  om  Foden,  saaat  man  vel  kan  antage, 
at  hun  leed  af  den  samme  Sygdom  som  nu.  Maaskee  have 
vi  ogsaa  en  subacut  synovitis  i  selve  Articulationen,  men 
her  kan  man  let  lade  sig  narre;  thi  vel  seer  det  ud  som 
om  der  var  en  Fyldighed  over  Forfladen  af  artio.  pedis, 
men  det  er  ikke  altid  noget  Pathologisk.  Det  er  temmelig 
almindeligt  at  finde  en  saadan  Udfyldning  hos  Fruentimmer, 
saaat  Extensorerne  ikke  træde  nær  saa  stærkt  frem  som 
hos  Mandfolk,  men  det  beroer  blot  paa  et  rigeligere  Fedt- 
lag. Desuden  vide  vi,  at  der  ved  denne  Articulation  ikke 
som  ved  Articulationer  i  Almindelighed,  findes  nogen  fast 
fibrøs  Capsel  lige  udenom  Synovialmembranen ,  men  der 
er  et  mere  lax  subsynovialt  Cellevæv  imellem  den  og  den 
aponeurotiske  Beklædning,  hvilket  ogsaa  bidrager  til  at 
give  Partiet  en  vis  Afrunding.  Hvis  man  vil  føle  efter 
Svulst  og  Ansamling  i  Synovialcapslen,  skal  man  ikke  føle 
paa  de  Steder,  hvor  tendines  gaae  over  den,  men  lige  foran 
malleoli,  især  mail.  internus;  der  er  Articulationen  mindst 
beskyttet. 

Jeg  antager  da  at  vi  have  en  synovitis  tendinea;  der- 
for taler  baade  Retningen  af  Svulsten  og  dens  Pølseform, 
der  endog  er  meget  characteristisk  ved  at  den  har  et  lidt 
indknebet  Parti  svarende  til  Passagen  igjennem  canalis 
calcaneus.  Endelig  passer  ogsaa  Forløbet  af  Sygdommen, 
som  ved  den  spontane  vaginitis  pleier  at  være  mere  chro- 
nisk,  om  den  end  har  noget  inflammatoriske  Symptomer. 

Grunden  til  at  jeg  hidtil  har  behandlet  den  exspectativt, 
med  Omslag,  er  at  jeg  ikke  troer  at  der  er  Pus,  endskjøndt 
man  ganske  sikkert  kunde  sige,  at  der  er  en  Fluctuations- 
Fornemmelse. 

Erfaringen  har  nemlig  viist  at  de  spontane  Former  af 
denne  synovitis  i  Almindelighed  ikke  ere  suppurative:  hvis 
der  var  gaaet  et  vulnus  i  Forveien,  vilde  den  vistnok  inde- 
holde Pus,  saaledes  som  vi  saae  ved  Panaritier  paa  Fingrene, 
men  her  have  vi  ikke  noget  trauma.  Hun  siger  at  Syg- 
dommen er  opstaaet  aldeles  spontant  og  efter  hendes  For- 
mening af  Anstrængelse ;  imidlertid  vil  jeg  dog  erindre 
Dem  om,  at  man  baade  ved  disse  tendines  og  ved  peronæi 
meget  ofte  vil  finde  en  gonorrhoisk  eller  syphilitisk  Aarsag. 
Denne  Ætiologi  synes  dog  ikke  at  være  tilstede  i  vort 
Tilfælde,  men  ialtfald  er  den  spontane  synovitis  tendinea 
saagodtsom  altid  enten  serøs  eller  hyppigere  fungøs. 

Mærkeligt  er  det  forresten  at  de  tendines,  der  gaae 
bag  malleoli  saa  ofte  blive  Sædet  for  en  fungøs  synovitis, 
medens  de,  der  gaaé  ud  til  Dorsalsiden  af  tarsus,  angribes 
af  en  ganske  anden  inflammatorisk  Sygdom,  den  saakaldte 
tenosynitis  crepitans,  der  vistnok  altid  opstaaer  ved  An- 
strængelse (lange  Marcher),  ikke  er  forbunden  med  nogen 
stor  Svulst  og  meget  hurtigt  resolveres  blot  ved  roligt 
Leie. 

Den  spontane  vaginitis  er  meget  vanskelig  at  helbrede, 
den  er  vel  i  Reglen  ikke  livsfarlig,  men  besværer  Patienten 
i  høi  Grad.  Her  paa  Foden  kan  den  undertiden  gribe 
over  paa  Articulationerne  og  da  vil  det  blive  en  alvorlig 
Sygdom,  en  virkelig  tumor  albus.  Er  den  endnu  kun 
serøs,   vil  man  begynde  Behandlingen  med  Inunctioner, 

Vesicatorier,  Immobilisering,  maaskee  senere  Puncter.  Men 
hvis  den  er  bleven  fungøs,  saaledes  som  den  vistnok  er  hos  vor 
Patient,  ere  de  nævnte  Midler  sjeldent  tilstrækkelige.  Néla- 
ton  raadede  til  at  anvende  Omslag  med  Compresser,  dyp- 
pede i  Alcohol,  men  hvis  disse  ikke  hjalp,  da  at  cauterisere 
med  ferrum  candens.  Det  har  jeg  ogsaa  brugt  mange 
Gange,  men  har  ikke  seet  stor  Gavn  deraf;  Puncturer  nytte 
i  Almindelighed  ikke,  da  Indholdet  er  saa  tykt  at  det  ikke 
kan  udtømmes  paa  den  Maade. 

Som  det  vigtigste  Middel  have  vi  da  Incisionen,  men 
jeg  vil  raade  Dem  at  være  meget  forsigtige  dermed.  Naar 
man  aabner  Huulheden,  faar  man  let  en  slem  Suppuration 
med  Sænkninger  og  udbredte  Phlegmoner;  jeg  har  tidligere 
forsøgt  det  flere  Gange  og  bagefter  fortrudt  det  meget, 
idet  der  optraadte  saa  slemme  Tilfælde,  at  endog  Patien- 
tens Liv  kom  i  Fare.  Det  var  imidlertid  førend  man 
kjendte  Antiseptiken ;  nu  kan  man  roligt  incidere  Svulsten, 
naar  man  iagttager  alle  antiseptiske  Forsigtighedsregler, 
men  De  bør  ikke  ophøre  med  disse  saalænge  Saaret  ikke 
er  fuldstændig  cicatriseret.  Man  maa  anvende  den 
samme  minutiøse  Omhue  her  som  ved  en  aaben  Articula- 
tion,  og  hvis  man  ikke  er  sikker  paa  at  kunne  gjennemføre 
Antiseptiken,  skal  man  hellere  lade  være  at  bruge  Kniven. 


De  saae,  m.  H.,  at  der  ved  Incisionen  aldeles  ikke 
udflyder  noget  Pus,  men  kun  en  halvtyk,  blodig,  fungøs 
Masse,  som  ligner  bløde  Granulationer;  der  skal  nu  an- 
lægges en  Carbolforbinding.     Jeg  vil  bede  Dem  bevare 

dette  Tilfælde  i  Deres  Erindring;  De  maae  være  forberedte 
paa,  naar  De  gjøre  Incision  i  en  saadan  synovitis,  at  der 
ikke  kommer  Pus,  hvilket  ellers  kunde  overraske  Dem 
paa  en  ubehagelig  Maade,  naar  De  mene  at  have  følt 
Fluctuation. 


10. 


Osteo-arthroitis  tarsi.  —  Amputatio  medio-tarsea. 


Mine  Herrer! 

Jeg  havde  en  tredie  Patient  med  en  Sygdom  i  Foden, 
som  jeg  vilde  have  omtalt  i  forrige  Time,  men  Tiden  slog 
ikke  til.  Jeg  vil  derfor  idag  begynde  med  at  vise  Dem  ham. 

Jeg  sagde  Dem,  at  det  var  ganske  almindeligt  at  en 
Person  i  en  yngre  Alder  faaer  Smerter  i  Foden  under 
Gangen,  at  Foden  roteres  udad,  og  at  en  saadan  valgus 
kan  beroe  paa  Sygdomme  i  ligamentøse,  i  tendinøse  eller 
i  muskuløse  Dele,  men  hos  denne  Patient  have  vi  noget 
Andet,  der  hindrer  Gangen  og  medfører  en  Deformitet  af 
Foden. 

Han  er  omtrent  20  Aar  gammel  og  er  i  længere  Tid 
bleven  behandlet  paa  Landet  for  „Rheumatisme"  i  høire 
Fod,  men  da  han  fandt,  at  Tilstanden  ikke  blev  bedre 
søgte  han  herind  til  Hospitalet.  Naar  De  nu  ville  betragte 
denne  Fod,  saa  sees  den  at  staae  i  en  temmelig  naturlig 
Stilling;  Bevægelserne  i  artic.  pedis  er  frie,  Plantarfladen 
viser  sig  med  den  normale  Hvælving,  derimod  er  Dorsal- 
fladen  af  tarsus  stærkt  fremhvælvet,  den  er  svullen,  rød 
og  øm,  og  de  enkelte  Beendele  ere  maskerede,  især  os 

naviculare.  Partiet  har  i  det  Hele  et  noget  phlegmonøst 
Udseende,  men  phlegmone  er  vel  næppe  nogen  heldig  Be- 
nævnelse for  Sygdommen,  da  den  allerede  har  varet  i 
omtrent  4  Maaneder.  Ved  nærmere  Undersøgelse  viser  det 
sig  ogsaa  at  Hævelsen  ikke  kan  være  indskrænket  til  Inte- 
gumenterne  eller  det  subcutane  Cellevæv,  den  har  absolut 
sit  Sæde  endnu  dybere  og  man  kunde  derfor  komme  til 
at  tænke  paa  en  synovitis  tendinea,  ligesom  hos  den  Pa- 
tient, De  saae  i  forrige  Time.  Men  da  Svulsten  strækker 
sig  næsten  over  hele  Dorsalfladen  af  Foden,  maatte  det 
være  en  Lidelse  i  en  stor  Mængde  tendines  og  det  er 
næppe  rimeligt,  thi  for  det  Første  pleier  man  ikke  at  see 
saa  mange  angrebne  samtidig  og  dernæst  have  vi  —  som 
jeg  allerede  har  bemærket  for  Dem  —  ikke  nogen  egentlig 
synovitis  paa  Dors  al  siden  af  Foden.  Naar  Affectionen 
da  ligger  endnu  dybere  end  tendines,  kunde  den  maaskee 
kaldes  en  periostitis  og  dog  er  dette  Navn  heller  ikke 
correct;  rigtignok  har  hans  Læge  behandlet  ham  for  „Rheu- 
matisme"  og  vi  kunde  derfor  tænke  paa  en  rheumatisk 
periostitis,  men  denne  Sygdom  angriber  ialtfald  kun  de 
lange  Been  og  selv  om  den  her  imod  Sædvane  havde  sit 
Sæde  paa  ossa  tarsi,  saa  maatte  vi  antage  en  periostitis 
af  alle  disse  Been. 

Derimod  lide  de  smaa,  korte  Been  hyppigt  af  ostitis, 
der  begynder  inde  i  Vævet  og  efter  kortere  eller  længere 
Tid  træder  frem  som  caries,  og  Smerterne  beskriver  ogsaa 
af  Patienten  som  om  de  kunde  sidde  inde  i  Skelettet,  men 
det  vilde  dog  være  mindre  almindeligt  at  paa  eengang  saa 
mange  Been  skulde  angribes  af  caries.  Man  seer  jo  unægte- 
ligt tidt  hos  scrophuløse  Børn  at  der  findes  cariøse  Pro- 


119 


cesser  paa  flere  Steder  af  Skelettet,  men  han  er  nu  20  Aar 
gammel  og  har  tidligere  ikke  frembudt  scrophuløse  Symp- 
tomer. 

Det  bliver  vel  derfor  rigtigst  at  antage  en  Sygdom 
imellem  ossa  tarsi,  en  arthroitis,  og  særligt  en  arthroitis 
i  den  større  Synovialhuulhed,  som  fra  Forfladen  af  os 
naviculare  strækker  sig  imellem  os  cuneiform.  I  og  II  heelt 
hen  til  os  metatarsi  II  og  III.  Hævelsens  Sæde  svarer 
nærmest  til  disse  Articulationer,  her  er  han  ogsaa  særlig 
øm,  og  han  klager  sig  endnu  mere  ved  passive  Bevægelser 
end  ved  Tryk.  Jeg  har  prøvet  paa  at  fremkalde  en  ossøs 
Strepitus  imellem  Benene  og  jeg  troer  ogsaa  at  have  følt 
den  en  enkelt  Gang,  men  er  ikke  aldeles  sikker  derpaa. 
Hele  Sygdomsbilledet  passer  bedst  paa  en  arthro-o stitis 
tarsi,  en  tumor  albus  med  begyndende  Suppuration  og 
Caries  af  Articulationsfladerne.  Jeg  troer  knap  at  det  vil 
vare  længe,  inden  den  røde  Svulst  bliver  fluctuerende  og 
viser  sig  som  en  Absces,  som  da  enten  vil  perforere  spon- 
tant eller  som  vi  komme  til  at  aabne.  Jeg  betragter  det 
som  en  meget  alvorlig  Læsion,  der  med  Tiden  endog  vil 
kunne  indicere  betydelige  operative  Indgreb. 

Hvad  skulle  vi  for  Øieblikket  gjøre  ved  Sygdommen? 
Jeg  vil  holde  Foden  i  fuldstændig  Ro  og  forsøge  hvad  en 
stærk  Derivation  i  Forbindelse  med  Immobilisering  vil  ud- 
rette. Cauterisation  med  ferrum  candens  vilde  vel  være 
paa  sin  Plads  her,  men  istedetfor  at  applicere  det  paa 
den  ældre  Maade  saaat  der  dannedes  en  stor  og  dyb  „Fon- 
tanelle",  vil  jeg  benytte  puncteret  Cauterisation,  idet  jeg 
borer  et  spidst  cauterium  paa  mange  Puncter  igjennem 
alle  de  bløde  Dele  ind  til  —  eller  endog  ind  i  —  Benene. 


120 

Hvis  denne  Behandling  ikke  fører  til  noget  Kesultat  vil 
jeg  enten  følge  Lister's  Raad,  som  i  lignende  Tilfælde  gjør 
en  Incision  tværs  over  hele  Fodens  Bredde  lige  ind  til 
Skelettet,  blotter  de  syge  Articulationer  og  aabner  dem 
saaledes  at  man  kan  bortfjerne  alt  det  Syge  ved  Udskrab- 
ning —  eller  foretage  en  Amputation. 

Vilde  vi  nu  kalde  Sygdommen:  Tarsalgi,  kunde  vi 
maaskee  have  Ret  dertil,  det  var  idetmindste  fuldstændigt 
i  Analogi  med  Ordet  coxalgie,  der  hos  franske  Forfattere 
betyder  en  tumor  albus  coxæ,  men  det  er  paa  ingen  Maade 
en  Tarsalgi  i  den  Forstand,  hvori  man  ellers  pleier  at 
tage  dette  Ord,  naar  vi  nemlig  efter  Gosselin  derved  ville 
betegne  den  Affection,  som  jeg  i  forrige  Time  har  beskrevet 
Dem  under  Navn  af  valgus  dolorosus. 

Vi  have  dernæst,  m.  EL,  en  Patient,  paa  hvem  jeg 
idag  skal  udføre  en  Operation.  Det  er  en  Smed  fra  Jyl- 
land, 40  Aar  gammel,  som  efter  at  have  været  underkastet 
mange  forskjellige  Behandlinger  derovre,  nu  er  kommet  ind 
til  os  for  at  blive  opereret.  Sygdommen,  som  har  sit  Sæde 
i  venstre  Fod,  begyndte  allerede  for  10  Aar  siden,  idet 
han  da  —  uden  at  der  var  gaaet  nogen  Leilighedsaarsag 
forud  —  fik  Smerter  under  Gangen.  Endskjøndt  det  gene- 
rede ham  endeel  ved  hans  Arbeide,  lod  han  det  dog  skjøtte 
sig  selv  indtil  han  for  P/2  Aar  henvendte  sig  til  en  Læge, 
som  først  behandlede  ham  i  Hjemmet  og  senere  fik  ham 
indlagt  paa  et  Sygehus  i  den  nærmeste  By.  Det  Parti, 
som  her  er  det  lidende,  er  metatarsus,  hvor  der  dannede 
sig  en  Hævelse,  som  tiltog  mere  og  mere,  uagtet  de  an- 
vendte Midler;  der  gjordes  flere  Incisioner  paa  Dorsalsiden 

og  herigjennem  udtømtes  en  stor  Mængde  af  en  blodig, 
ildelugtende  Masse,  som  efter  hans  Beskrivelse  synes  at 
have  været  geleeagtig  eller  fungøs,  maaskee  meget  blødt 
Granulationsvæv.  Tillige  er  der  trukket  Drainrør  igjennem 
Incisionerne  og  der  er  stadig  foretaget  Udsprøitninger  eller 
Injectioner,  men  Altsammen  til  ingen  Nytte,  saaat  han  til- 
sidst  besluttede  sig  til  at  reise  herover. 

Ved  Indlæggelsen  havde  han  en  Bandage  paa,  som 
var  heelt  gjennemsivet  og  i  høi  Grad  stinkende,  hvorfor 
den  strax  aftoges  og  der  anlagdes  en  simpel  Forbinding 
med  aqua  carbolica.  Men  om  Natten  fik  han  et  heftigt 
Feberanfald  med  Kulderystelse  paafulgt  af  stærk  Sveed  og 
cla  det  optraadte  sammen  med  den  putride  Suppuration, 
maatte  man  tænke  paa  om  det  ikke  angav  Udbruddet  af 
en  purulent  Infection.  Imidlertid  vare  der  dog  Omstændig- 
heder, som  beroligede  mig  noget,  nemlig  at  han  fortalte  os, 
at  Bandagen,  som  han  havde  faaet  paa  for  at  reise  her- 
over, havde  ligget  i  de  sidste  2  Døgn  og  trykket  ham 
slemt  paa  Saarene;  han  var  ogsaa  øm,  ikke  blot  i  Foden, 
men  heelt  op  igjennem  Extremiteten  og  i  ingven  fandtes 
endeel  svulne,  smertefulde  Ganglier.  Naar  en  Patient  med 
en  suppurerende  Affection  angribes  af  Febertilfælde,  be- 
tragter jeg  det  altid  som  et  godt  Tegn,  naar  jeg  finder  en 
adenitis  i  de  nærmeste  Glandler;  thi  da  kan  jeg  haabe  at 
Feberen  kun  skyldes  en  lymphangitis,  ikke  en  purulent 
Infection. 

Saaledes  viste  det  sig  ogsaa  hos  vor  Patient,  Tilfældene 
have  atter  tabt  sig  for  største  Delen,  Glandlerne  ere  ikke 
længere  ømme,  og  der  er  ingen  phlegmonøs  Svulst  omkring 
dem;  hans  Tilstand  er  saameget  bedret,  at  der  ikke  kan 

være  Noget  til  Hinder  for  at  behandle  ham  operativt.  Jeg 
har  rigtignok  allerede  undersøgt  Foden  et  Par  Gange,  men 
førend  jeg  skrider  til  en  Operation,  vil  jeg  dog  gjentage 
Undersøgelsen  under  Chloroformering.  De  see  at  der  er  2 
store  Aabninger  paa  Dorsalsiden  af  metatarsus  og  at  de 
ere  fyldte  med  en  sort  Masse,  der  ligner  coaguleret  Blod; 
naar  man  bringer  Fingren  ind,  føler  man,  at  denne  Masse 
omgiver  ossa  metat.  I  &  II  og  foraarsager  den  betydelige, 
bløde,  halvfluctuerende  Svulst,  som  viser  sig  baade  paa 
Dorsal-  og  paa  Volarfladen.  De  to  nævnte  Been  føles  for 
en  Deel  destruerede,  som  af  en  dybtgaaende  Caries,  men 
den  rigelige  Udvikling  af  det  fungøse,  blødende  Væv  kunde 
dog  ogsaa  tyde  paa  en  mulig  Degeneration;  der  er  des- 
uden saameget  mere  Grund  til  at  være  lidt  reserveret  med 
sin  Diagnose,  som  Patienten  i  den  sidste  Tid  er  blevet 
meget  emacieret  og  har  faaet  et  cachectisk  Udseende. 

Ialtfald  maa  man  her  foretage  en  Operation,  hvorved 
de  syge  ossøse  Dele  fuldstændigt  fjernes  og  jeg  vil  derfor 
tale  lidt  til  Dem  om  de  forskjellige  Amputationer  man 
foretager  i  Foden. 

De  partielle  Amputationer  af  Foden  er  deels  longitudi- 
nelle,  deels  transverselle.  Ved  de  longitudinelle  fjerner 
man  i  Almindelighed  eet  eller  flere  ossa  metatarsi  med 
tilhørende  digiti.  Hyppigst  har  man  borttaget  enten  1ste 
eller  5te,  sjeldnere  eet  af  de  midterste;  men  kan  man  ex- 
stirpere  2,  3  eller  4  af  disse  Been-  uden  at  man  derved 
gjør  Foden  aldeles  ubrugelig?  For  at  besvare  det  Spørgs- 
maal  maa  man  see  hen  til  de  enkelte  Beens  forskjellige 
Vigtighed,  der  aftager  fra  det  1ste  udad.  Os  metatarsi  I 
danner  jo  eet  af  Fodens   vigtigste  Støttepuncter  og  vil 

savnes  meget,  naar  det  er  borttaget,  men  selv  uden  det 
kunde  Patienten  dog  vel  gaae;  maatte  man  derimod  paa 
Grund  af  Læsionens  Udstrækning  tillige  fjerne  det  2 det 
eller  endog  flere  af  ossa  metatarsi,  vilde  det  vist  være 
bedre  at  amputere  hele  metatarsus.  Os  metatarsi  V  alene 
kan  være  borte  uden  at  Patienten  hindres  i  at  gaae, 
maaskee  kunde  han  ogsaa  hjælpe  sig  med  Foden,  naar 
baade  os.  metat.  IV  &  V  var  fjernet,  men  de  fleste  Chi- 
rurger  ere  dog  enige  i  at  den  Fod,  der  er  berøvet  to  eller 
flere  af  ossa  metatarsi,  vanskelig  kan  udføre  sin  Function, 
Altsaa  bruger  man  ikke  meget  longitudinelle  Amputationer 
undtagen  maaskee  ved  de  to  Been,  der  ligge  ved  den  ydre 
og  ved  den  indre  Rand,  og  her  vilde  det  være  nødvendigt 
at  borttage  idetmindste  ossa  metat.  I  &  II,  saaat  vi  under 
alle  Omstændigheder  ikke  ville  tænke  paa  en  saadan  Opera- 
tion, selv  om  hans  Lidelse  viste  sig  kun  at  være  en  simpel 
Caries.  Rigtignok  bør  Chirurgen  først  og  fremmest  sørge 
for  at  han  ved  sin  Behandling  ikke  udsætter  sin  Patients 
Liv  for  Fare  og  nu  er  det  en  almindelig  Regel,  at  en 
Amputation  bliver  farligere  jo  mere  vi  nærme  os  til  trun- 
cus,  men  deels  antager  jeg  at  Antiseptiken  omtrent  ud- 
jævner Forskj ellen,  der  tidligere  fandtes  mellem  en  Ampu- 
tation af  et  Par  ossa  metatarsi  og  den  af  et  større  Stykke 
af  Foden  —  deels  maa  vi  absolut  tage  Hensyn  til,  om  vi 
ved  vor  Operation  skaffe  ham  en  l  od,  der  er  skikket  til 
at  gaae  paa. 

Det  bliver  derfor  nødvendigt  at  vi  gjøre  os  Rede  for, 
hvorledes  Gangen  forandres  ved  de  forskj ellige  Fodamputa- 
tioner. Foretage  vi  en  Amputation  af  hele  Foden  (supramalleo- 
laris  eller  Syme's  eller  subastragalea)  saa  kommer  Extre- 

miteten  i  alle  Tilfælde  til  at  ligne  Enden  af  et  Træbeen ; 
Prothesen  vil  være  forskjellig,  men  han  kommer  til  at  gaae 
som  paa  en  Stylte.  Men  hvis  vi  udføre  en  partiel  Am- 
putation i  Foden,  kunne  vi  saa  bevare  den  normale  Mecha- 
nisme  i  den  Grad  at  Patienten  faaer  en  mere  naturlig  Gang? 
Vi  ville  først  gjenkalde  os  de  almindelige  Hovedtræk  af 
Fodens  Bygning,  Legemets  Vægt  hviler  paa  Foden  som 
paa  en  Bue  eller  Hvælving  med  sit  Appendix  dannet  af 
Tæerne  og  disse  ere  af  stor  Vigtighed  ved  Gangen,  idet  de 
afgive  en  Flade,  som  man  vedbliver  at  støtte  paa,  medens 
den  øvrige  Deel  af  Foden  løftes  op  fra  Jorden.  Tages  de 
bort,  beholder  Patienten  vel  de  3  normale  Understøtnings- 
puncter,  men  han  mangler  det  Hængsel,  hvorom  den  forreste 
Ende  af  metatarsus  skulde  dreie  sig  og  faaer  alligevel  en 
Slags  Styltegang.  Altsaa  selv  om  man  lader  alle  5  ossa 
metatarsi  urørte  bliver  Gangen  i  køi  Grad  besværet.  Jeg 
erindrer  som  Volonteur  her  ved  Hospitalet  at  have  seet 
en  ung  Pige,  der  ved  Forfrysning  havde  faaet  Gangræn  i 
alle  Tæer  paa  begge  Fødder;  i  Overeensstemmelse  med 
de *)  da  herskende  Anskuelser  skulde  man  altid  foretage 
en  regelmæssig  Amputation  i  de  sunde  Dele  istedetfor  at 
afvente  Udstillingen  af  det  Gangrænøse,  og  alle  10  Tæer 
amputeredes  derfor  paa  eengang.  Patienten,  hvem  jeg 
jevnligt  møder  paa  Gaden,  ialtfald  er  det  ikke  saa  længe 
siden  jeg  saae  hende,  har  bestandig  „humpet"  afsted  paa 
en  ynkelig  Maade  og  hun  flytter  Fødderne  som  om  de 
dannede  et  ubevægeligt  Hele. 


')  det  var  omtrent  i  Aaret  1840. 

Men  naar  vi  tillige  med  Tæerne  borttage  transverselt 
et  større  eller  mindre  Stykke  af  metatarsus  og  tarsus, 
hvorledes  bliver  da  Forholdet?  Igjennem  tibia  falder  Væg- 
ten af  Legemet  paa  talus,  men  derfra  fordeles  det  til 
Fodens  Hvælving;  denne  kan  betragtes  som  en  Bue,  hvis 
øverste  Punct  omtrent  træffer  os  naviculare,  medens  dens 
2  Endepuncter,  Buens  Hvilepuncterj  ere  den  forreste  og 
den  bagerste  Hæl,  i.  e.  proc.  post.  calcanei  og  capit.  oss. 
metat.  I.  Ville  vi  sætte  rette  Linier  istedetfor  de  krumme 
saa  have  vi  2  Vægtstangsarme  udgaaende  fra  astragalus 
som  fra  et  Hypomochleon,  den  ene  bagtil  og  nedad  igjen- 
nem calcaneus,  den  anden  fortil  og  nedad  til  den  forreste 
Ende  af  metatarsus.  Den  første  af  disse  Linier  er  langt 
kortere  end  den  anden.  Naar  vi  nu  ville  tage  successivt 
større  og  større  Portioner  bort  af  den  forreste  Deel  af 
metatarsus  bliver  den  forreste  Vægtstangsarm  samtidig  i 
samme  Grad  kortere,  og  den  resterende  Portion  af  Foden 
maa  synke  mere  og  mere  ned  for  at  kunne  naae  Jorden; 
men  derved  forandres  ogsaa  nødvendigviis  Forholdet  mellem 
crus  og  talus,  idet  den  sidste  glider  længere  og  længere 
frem  med  sin  øverste  convexe  Flade  og  Legemets  Vægt 
kommer  til  at  falde  mere  paa  den  bagerste  Deel  af  talus. 
Hvis  vi  borttage  Saameget  af  Foden  at  kun  den  bagerste 
Række  af  tarsus  beholdes,  saa  forkorter  man  den  forreste 
Vægtstangsarm  fra  at  have  været  omtrent  dobbelt  saa  |lang 
som  den  bagerste  til  endog  at  blive  en  Deel  kortere  end 
denne,  og  Følgen  bliver  da  ikke  blot,  at  Det,  der  nu  danner 
den  forreste  Ende  af  Foden,  maa  synke  betydeligt  ned  for 
at  naae  Jorden,  men  den  bagerste  Vægtstangsarm  faaer 
ved  sin  relativt  forøgede  Længde  en  saadan  Overvægt,  at 

td.  Achillis,  hvis  Kraft  er  blevet  aldeles  overveiende,  trækker 
Hælen  mere  og  mere  op.  Efter  Chopart's  Operation,  som 
denne  Exarticulation  i  Almindelighed  kaldes,  finder  man 
jevnlig  Ulcerationer  paa  den  forreste  Ende  af  Stumpen, 
da  Patienten  kommer  til  at  gaae  paa  det  forreste,  temme- 
lig spidse  Hjørne  af  calcaneus,  imod  hvilket  Integumenterne 
comprimeres  saa  stærkt  at  de  ulcerere  eller  gangrænere. 
Den  Chopart'ske  Amputation  er  i  det  Hele  en  nyere  Opera- 
tion, idet  den  skriver  sig  fra  Slutningen  af  forrige  Aar- 
hundrede.  I  Begyndelsen  blev  den  vel  modtaget  af  Chirur- 
gerne,  men  snart  efter  hans  Død  *)  lød  der  Beretninger  om 
daarlige  Kesultater.  Gangen  blev  endog  ofte  slettere  jo 
længere  Tid  der  var  forløbet  efter  Operationen.  Den  forreste 
Ende  af  Stumpen  vendte  tilsidst  heelt  nedad  og  udsattes 
ikke  blot  for  overfladiske  Ulcerationer,  men  endog  for 
Caries  og  Necrose;  Hælen  i.  e.  den  bagerste  Ende  af  cal- 
caneus viste  sig  da  trukket  heelt  op  paa  Bagfladen  af  crus. 
Man  fik  endog  efterhaanden  en  heel  Samling  af  Tilfælde, 
hvor  Patienterne  slet  ikke  kunde  gaae  og  maatte  under- 
kaste sig  en  ny  Amputation  høiere  oppe.  Man  antog  i 
Førstningen  at  det  daarlige  Eesultat  kunde  beroe  paa 
uheldige  Omstændigheder  og  forklarede  det  ved  at  Musk- 
lerne paa  Forfladen  af  crus,  hvilke  skulle  danne  en  Mod- 
vægt imod  td.  Achillis,  havde  trukket  sig  saa  langt  tilbage 
efter  Overskjæringen,  at  de  nu  ikke  mere  kunde  frembringe 
nogen  Flexion.  Men  den  feilagtige  Stilling  af  tarsus  hid- 
rører ikke  alene  fra  den  Maade,  hvorpaa  tibialis  anticus, 
extensor  communis  o.  s.  v.  ere  voxede  fast  paa  Stumpen, 


*)  Død  1795,  samme  Aar  som  Desault. 

den  er  en  ligefrem  Følge  af  de  forandrede  mechaniske 
Forhold. 

Den  Chopart'ske  Amputation  har  altsaa  ikke  faa  Mis- 
ligheder, men  dertil  kommer  endvidere  at  der  aabnes  en 
Mængde  tendinøse  Synovialhuulheder,  hvorved  vi  let  kunne 
faae  Suppurationer,  som  af  den  Vei  strække  sig  bag  om 
malleoli  heelt  op  paa  Bagfladen  af  crus.  I  de  enkelte  Til- 
tælde,  hvor  det  er  kommet  til  Section  senere  hen,  har  man 
da  fundet  Eetraction  ikke  blot  af  td.  Achillis,  men  ogsaa 
af  alle  de  Muskler,  der  gaae  bag  om  malleoli,  ja  endog  af 
Ligamenterne  i  Dybden,  og  deraf  forklarer  man  sig  let, 
hvorfor  man  i  en  senere  Periode  efter  Operationen,  naar 
man  prøvede  paa  at  hæve  Deformiteten,  ikke  kunde  udrette 
Noget  ved  de  operative  Indgreb,  som  ellers  kunde  være 
virksomme  ved  en  saadan  Deviation,  f.  Ex.  ved  en  pes 
equinus.  Hvis  nemlig  Optrækningen  af  Hælen  kun  skrev  sig 
fra  et  Misforhold  imellem  td.  Achillis  og  dens  Antagonister, 
maatte  man  vente  sig  god  Nytte  af  at  tenotomere  hiin, 
men  endskjøndt  man  meget  ofte  har  forsøgt  dette  Middel, 
er  Tilstanden  aldeles  ikke  blevet  forbedret,  eftersom  hver- 
ken de  physiske  Forhold  kunne  forandres  derved  eller 
Ligamenterne  slappes. 

Ved  de  longitudinelle  Amputationer  ere  der  andre 
Ulemper :  borttager  man  den  indvendige  Rand  af  Foden  — 
os  metatarsi  I  —  saa  berøver  man  jo  Foden  dens  forreste 
Støttepunct,  og  dernæst  bevirker  man  at  den  indre  Side 
af  Foden  maa  synke  ned  for  at  kunne  naae  Jorden.  Vi 
faae  altsaa  en  Torsion,  en  Dreining  omkring  Fodens  Længde- 
axe  og  en  Slags  Valgus-Stilling ;  derved  frembringes  nød- 
vendigvis en  Stramning  af  Ligamenterne  imellem  ossa  tarsi, 

Articulationsfladerne  forskyde  sig  imod  hinanden  og  vi  faae 
let  en  chronisk  arthroitis  eller  tumor  albus,  saaat  ogsaa 
ved  de  longitudinelle  Amputationer  det  definitive  Resultat 
kan  'blive  utilfredsstillende. 

Naar  jeg  i  det  Foregaaende  har  omtalt  de  to  Hoved- 
former af  partielle  Amputationer,  nemlig  longitudinelle  og 
transverselle,  vil  jeg  ved  denne  Leilighed  erindre  Dem  om 
at  man  ofte  borttager  Dele  af  Foden  uden  at  det  kaldes 
Amputation;  man  har  især  i  den  nyeste  Tid  ganske  al- 
mindeligt exstirperet  enkelte  Been  af  tarsus  eller  meta- 
tarsus,  i  Tilfælde  af  en  Luxation,  en  Caries,  en  varus  osv., 
hyppigst  af  alle  disse  Been  har  man  exstirperet  talus  eller 
calcaneus,  men  saadanne  Operationer  ere  forskjellige  fra 
Amputationer  og  skulle  ikke  afhandles  for  Øieblikket. 

Naar  vi  da  atter  vende  os  til  vor  Patient,  saa  bliver 
det  et  Spørgsmaal,  hvilken  Behandling  vi  skulle  vælge;  da 
der  vist  ikke  er  nogen  Tvivl  om  at  alt  det  Syge  kan  fjer- 
nes ved  Chopart's  Amputation,  kunne  vi  maaskee  forsøge 
denne  Operation,  uagtet  det  maa  erkj endes,  at  dens  Resul- 
tater med  Hensyn  til  Gangen  ikke  just  ere  særdeles  gode. 
Men  for  en  Deel  afhænge  de  dog  af  Omstændighederne; 
hvis  man  nu  gjennemfører  den  antiseptiske  Forbinding, 
hvis  man  opnaaer  en  primær  Forening  og  hvis  man  sørger 
for  en  saadan  Bedækning  af  Beenenderne  at  disse  ikke  let 
ulcerere  igjennem,  saa  bliver  det  dog  maaskee  en  brugelig 
Stump.  Ialtfald  passer  dette  Tilfælde  saa  fuldstændigt  til 
at  behandles  med  en  exarticulatio  medio-tarsea,  at  man 
vanskeligt  kunde  finde  nogen  bedre  Anledning  til  at  fore- 
tage den,  naar  den  i  det  Hele  skulde  anvendes,  og  jeg  vil 

derfor  strax  skride  til  at  udføre  den,  idet  jeg  benytter  den 
oprindelige  Methode  med  to  fiirkantede  Lapper. 

Man  kan  naturligviis  ikke  altid  vælge  sine  Lapper, 
men  maa  ofte  tage  dem  hvor  man  kan  faae  dem.  Her 
ere  dog  de  bløde  Dele  sunde  i  en  saadan  Udstrækning  at 
man  har  frit  Valg,  og  jeg  vil  da  foretrække  at  bedække 
Stumpen  med  en  Lap  fra  planta  pedis,  som  afgiver  den 
bedste  Beskyttelse  ved  sin  Tykkelse.  Af  andre  Methoder 
har  man  som  bekjendt  Baudens's,  hvorved  man  danner  en 
Lap  af  Delene  paa  Dorsalsiden,  men  disse  ere  tynde,  maae 
strammes  omkring  Benene  og  kunne  derfor  let  gangrænere 
desuden  kommer  Cicatrisen  til  at  ligge  paa  et  uheldigt 
Sted,  hvor  den  stadig  er  udsat  for  Tryk.  Denne  Methode 
er  derfor  vistnok  ikke  til  at  anbefale;  ligesaalidt  vilde  jeg 
vælge  Sédillot's  eller  I.  Roux's  med  en  Sidelap;  den  sidste 
passer  desuden  egentlig  kun  til  amputatio  subastragalea 
og  giver  næppe  tilstrækkelig  Bedækning,  naar  man  foruden 
talus  ogsaa  beholder  calcaneus. 

Til  Slutning  skulde  jeg  blot  endnu  nævne  Dem  den 
Modification  af  Chopart's  Operation,  som  i  den  nyere  Tid 
har  fundet  mange  Talsmænd,  nemlig  at  substituere  en 
Amputation  (i  Continuiteten)  for  en  Exarticulation,  saaledes 
at  man  sauger  tværs  igjennem  tarsus  istedetfor  at  opsøge 
Articulationen.  Derved  kan  man  ialtfald  faae  Stumpen 
lidt  længere  end  ved  en  regelmæssig  Chopart's  Exarticulation. 

11. 

Resectio  calcanei.  —  Osteo-arthroitis  tarsi.  — 
Amputatio  pedis. 

Mine  Herrer! 

Førend  jeg  viser  Dem  den  Patient,  som  vi  egentligt 
ville  beskjæftige  os  med  i  denne  Time,  skulle  vi  i  nogle 
Øieblikke  betragte  denne  lille  Pige,  som  jeg  opererede  for 
6  Uger  siden.  De  erindre  vist,  at  jeg  foretog  en  exstirpatio 
calcanei  for  en  caries  i  dette  Been;  hun  har  efter  den  Tid 
havt  det  godt,  hun  gaaer  endog,  som  De  see,  ret  rask  paa 
Foden,  men  derfor  tør  jeg  dog  endnu  ikke  svare  for  det 
definitive  Resultat,  idet  Fistlerne  ikke  ere  fuldstændigt 
helede.  Da  hun  kom  herind,  havde  hun  allerede  i  lang 
Tid  (hun  er  nu  8  Aar)  været  under  Lægebehandling  og 
havde  maattet  holde  Sengen  paa  Grund  af  Smerter  i  venstre 
Fod,  hvor  man  ogsaa  bag  paa  calcaneus  fandt  3  fistuløse 
Aabninger,  gjennem  hvilke  der  udflød  en  Mængde  stinkende 
Pus.  Naar  man  seer  Fistelaabninger  paa  dette  Sted,  hid- 
røre de  i  Almindelighed  fra  en  ossøs  Lidelse  i  calcaneus, 
men  den  kan  være  af  forskjellig  Art.  Vi  have  i  det  Hele 
meget  hyppigt  Affection er  af  tarsus,  men  det  er  da  snarere 
en  osteo-arthroitis  eller  en  cariøs  Lidelse  i  flere  af  Benene 

end  en  isoleret  Sygdom  i  calcaneus.  Imidlertid  har 
jeg  dog  5  Gange  seet  Tilfælde,  der  syntes  mig  at  være 
saaledes  begrændsede  til  dette  Been,  at  jeg  meente  at  burde 
foretage  en  Exstirpation  af  det;  men  endskjøndt  alle  disse 
fem  Patienter  kom  sig  saavidt  at  jeg  kunde  faae  dem  ud- 
skrevne eller  idetmindste  at  de  godt  overstode  Operationen, 
saa  har  jeg  dog  ogsaa  havt  Leilighed  til  at  see,  at  der 
efter  kortere  eller  længere  Tid  indtraadte  Eecidiver,  der 
nødvendiggjorde  en  ny  Operation.  Det  vil  væsentligt  beroe 
paa  Sygdommens  Aarsag.  En  ostitis  calcanei  kan  deels 
være  traumatisk,  deels  spontan  og  snarest  vel  det  Sidste; 
den  optræder  da  snart  som  en  caries,  snart  som  en  net-re- 
sis, snart  som  en  Blanding  af  begge.  Hvis  Affectionen  er 
cariøs  er  der  mindre  Sandsynlighed  for  at  alle  cle  andre 
ossa  tarsi  skulde  være  sunde,  derimod  træffes  en  Necrose 
oftere  isoleret  i  calcaneus.  I  eet  af  mine  Tilfælde  bestod 
Affectionen  i  et  lille  Seqvester,  der  laae  løst  i  en  Huulhed 
inde  i  Centrum  af  Benet,  og  denne  Patient  kom  sig  baade 
hurtigt  og  fuldstændigt.  Hos  denne  lille  Pige  har  jeg  min- 
dre godt  Haab,  thi  hele  Benet  var  osteoporotisk  og  skjøndt 
jeg,  efterat  have  skrællet  det  ud  af  periostium,  ikke  kunde 
opdage,  at  de  omgivende  Been  vare  lidende,  frygter  jeg 
dog  for  at  de  senere  hen  ville  vise  sig  angrebne  paa  samme 
Maade.  De  erindre  vel  at  jeg  foretog  Resectionen  ved  et 
Snit,  der  gik  igjennem  planta  pedis,  aldeles  som  den  første 
Incision  ved  Syme's  Amputation  af  Foden.  Det  er  imid- 
lertid ikke  det  Sted,  hvor  man  pleier  at  incidere  ved  Ex- 
stirpationen  af  calcaneus,  men  jeg  gjorde  det,  fordi  jeg 
tænkte  mig  at  jeg  maaskee  kunde  blive  nødt  til  strax  at 

amputere  Foden,  hvis  talus  ogsaa  havde  været  angrebet. 
Ialmindelighed  vælger  man  den  bagerste  Flade  af  Hælen 
til  Incision  og  gjør  helst  et  transverselt  Snit,  der  strækker 
sig  saavel  om  paa  den  indvendige  som  den  udvendige  Flade 
af  calcaneus  for  at  man  derved  kan  faae  en  Lap,  som 
slaaes  nedad  saaledes  at  man  skaffer  sig  let  Adgang  til  at 
dissekere  det  nævnte  Been  ud.  Det  er  forøvrigt  mærkeligt, 
at  Foden  ingenlunde  behøver  at  blive  meget  deform  efter 
denne  Eesection,  idet  man  kan  see,  at  der  fra  det  bevarede 
periostium  skeer  en  rigelig  ossøs  Nydannelse.  Kun  bliver 
Hælen  ofte  mindre  prominerende  end  tidligere  og  det  kan 
deels  tilskrives,  at  Regenerationen  fra  periostium  ikke  fuld- 
stændigt kan  erstatte  det  Tabte,  deels  at  Sygdommen  har 
været  en  epiphysær  Ostitis.  Jeg  troer  ikke,  at  man  har 
været  opmærksom  paa  denne  særegne  ossøse  Sygdom,  idet 
man  for  det  Meste  kun  tænker  paa  den,  naar  man  har  at 
gjøre  med  de  lange  Been.  Men  den  kan  findes  overalt 
paa  Skelettet,  hvor  vi  have  Epiphyser;  nu  er  netop  den 
Deel  af  calcaneus,  hvorpaa  tendo  Achillis  hæfter  sig,  en 
Epiphyse,  som  først  bliver  fastvoxet  ved  Puberteten,  og 
endnu  i  13— 14de  Aar  kan  man  tydeligt  erkjende  en  Epi- 
physelinie.  Hilton  har  saaledes  i  sit  bekjendte1)  Værk  af- 
bildet en  løsnet  Epiphyse  af  calcaneus,  som  han  selv  havde 
iagttaget,  og  hvis  man  havde  en  saadan  Form  af  ostitis 
calcanei  er  det  øiensynligt  at  Hælen  maatte  blive  fladere 
efter  Helingen,  idet  Epiphysen,  naar  den  udskiltes  som  et 
Seqvester,  ikke  vilde  regenereres. 


*)  Rest  and  pain  Pag.  467. 

Jeg  sagde  Dem,  m.  H.,  at  jeg  havde  en  anden  Patient 
at  vise  Dem  idag;  clet  er  denne  Mand,  som  De  allerede 
have  seet  her  paa  Afdelingen  i  flere  Maaneder.  Fra  den 
Commune,  hvor  han  hører  hjemme,  er  der  kommet  Fore- 
spørgsel om  han  kan  reise  tilbage  i  den  Tilstand,  hvori 
han  nu  er,  eller  om  han  skulde  underkastes  en  Operation, 
da  de  isaafald  meente  at  det  var  bedst  han  blev  herinde 
for  at  blive  fuldstændigt  helbredet. 

Vi  ville  derfor  nu  undersøge  ham  paany  for  at  afgjøre 
hvorvidt  en  Operation  er  nødvendig  eller  ikke.  Det  Til- 
fælde vi  her  have,  er  ikke  noget  sjeldent,  men  det  er  vist- 
nok mere  alvorligt  end  det  ved  en  løs  Betragtning  kunde 
see  ud  til.  Patienten  er  nu  42  Aar;  Begyndelsen  til  hans 
Sygdom  er  en  Distorsion,  som  han  paadrog  sig  for  4 
Maaneder  siden  ved  at  springe  ned  af  en  Vogn.  Han 
maatte  gaae  tilsengs,  der  kom  stærke  Smerter  og  tilsidst 
dannede  sig  en  Ansamling,  som  en  tilkaldt  Læge  inciderede 
med  Udtømmelse  af  en  stor  Mængde  Pus.  Efter  Incisionen 
har  der  holdt  sig  et  Par  aabne  Puncter  og  han  blev  derfor 
sendt  ind  her  til  Hospitalet,  hvor  vi  have  behandlet  ham 
med  Immobilisation  af  Foden  og  fuldstændig  Ro  i  Sengen, 
men  uden  Resultat.  Da  Smerterne  havde  tabt  sig  heelt, 
locle  vi  ham  prøve  paa  at  staae  op,  men  han  kunde  slet 
ikke  taale  at  støtte  paa  Foden,  enclskjøndt  han  havde 
Stivelsebandage  paa. 

Han  har  altsaa  først  faaet  et  trauma,  bestaaende  i  en 
Distorsion ,  hvorved  vi  forstaae  en  Sønderrivning  af  ligamen- 
tøse,  tendinøse,  fibrøse  Dele,  idet  een  eller  flere  Articula- 
tioner  ere  „forcerede",  o:  bevægede  ud  over  den  Grændse, 
som  er  physiologisk  tilladt.     Senere   er   hertil  kommet 

Suppuration  og  da  vi  nu  finde  fistuløse  Aabninger  paa 
begge  Sider  af  Foden  i  Nærheden  af  malleoli,  ledes  vi  til 
den  Antagelse,  at  der  kunde  være  en  Affection  i  en  af 
Articulationerne  omkring  talus. 

Fordi  der  har  været  en  Distorsion  og  efterfølgende 
Inflammation,  behøver  det  dog  ikke  at  være  en  Articula- 
tion,  som  er  angrebet;  det  kunde  være  at  tendines  havde 
været  lidende,  at  vi  havde  en  synovitis,  der  var  gaaet  over 
i  Suppuration;  men  den  Omstændighed  at  vi  her  have 
Pusudflod  baade  paa  den  udvendige  og  paa  den  indvendige 
Side  af  Foden  taler  for  at  det  er  en  Articulation,  som  er 
Sygdommens  Sæde.  Thi  han  kunde  vistnok  let  have  faaet 
en  Læsion  af  peronæi  ved  Rotation  af  Foden  indad,  eller 
en  Læsion  af  tendines  bag  malleolus  internus  ved  Rotation 
udad,  men  at  han  ved  Distorsion  skulde  have  faaet  en 
synovitis  baade  i  de  udvendige  og  i  de  indvendige  vaginæ 
tendineæ,  er  næppe  rimeligt. 

De  see  en  betydelig  Deformitet,  der  væsenligt  viser  sig 
som  en  Volumenforøgelse.  Paa  den  normale  Fod  er  der 
en  Prominens  af  malleoli  og  af  tendo  Achillis,  men  her  er 
der  en  Udfyldning  saaledes  at  Furerne  imellem  disse  Dele 
ere  udviskede,  td.  Achillis  tegner  sig  ikke  bestemt,  men 
præsenterer  sig  som  en  stor  afrundet  Convexitet  istedetfor 
at  føles  som  en  Stræng.  Man  kunde  da  mene,  at  Affec- 
tionen  havde  sit  Sæde  i  artic.  talocruralis,  men  vi  kunde 
faae  den  samme  Udfyldning  fra  en  Affection  nedenfor 
astragalus. 

Hvad  Functionen  angaaer,  har  jeg  allerede  sagt  Dem, 
at  han  ikke  kunde  støtte  paa  Foden;  hvad  de  active  Be- 
vægelser angaaer,  da  ere  de  hindrede  i  alle  Retninger, 

hvorimod  man  passivt  kan  foretage  dem  i  en  vis  Udstræk- 
ning, men  maa  snart  standse  paa  Grund  af  Smerter. 

Men  desuden  skulle  vi  undersøge  om  der  ikke  findes 
andre  Bevægelser  end  de  normale,  om  her  maaskee  er 
„abnorm  Mobilitet".  —  I  Articulationen  imellem  talus  og 
crus  er  egentligt  kun  Flexion  og  Extension  tilladte;  der 
kan  dog  være  lidt  Bevægelse  til  Siderue,  men  i  forskjellig 
Grad  efter  Fodens  Stilling  og  det  beroer  paa  den  kile- 
formige  Bygning  af  talus,  idet  den  fortil  er  lidt  bredere 
end  bagtil.  Staaer  Foden  i  en  ret  Vinkel  mod  crus,  er 
den  brede  Ende  af  talus  imellem  de  to  malleoli  og  da  er 
der  ingen  Sidebevægelse  mulig;  extenderes  derimod  Foden 
kan  der  foretages  en  svag  Rokken  fra  Side  til  Side.  Der 
er  ligeledes  en  ubetydelig  Rotation  af  Foden  om  malleolus 
internus  som  Centrum,  men  begge  disse  Bevægelser  ere 
saa  smaa,  at  man  intet  Hensyn  behøver  at  tage  til  dem. 

Idet  vi  altsaa  gaae  ud  fra  at  talus  normalt  ligger 
saaledes  inde  i  sin  Fals  (mellem  de  to  malleoli),  at  den 
ikke  kan  bevæges  til  Siderne,  maae  vi  have  eet  af  Tre  for 
at  der  kan  findes  lateral  Mobilitet.  Enten  1.  maa  Falsen 
være  blevet  rummeligere,  eller  2.  de  to  malleoli  være 
trængt  ud  fra  hinanden,  eller  3.  talus  være  blevet  smallere; 
men  disse  Forandringer  kunde  foregaae  paa  forskjellige 
Maader.  Hvad  1.  og  3.  angaaer  er  det  klart  nok,  at  hvis 
en  cariøs  Proces  har  destrueret  en  Deel  af  de  to  Sideflader 
paa  astragalus  eller  af  de  tilstødende  Flader  paa  den.  ene 
eller  begge  malleoli,  vil  talus  ikke  længere  ligge  fast;  den 
vil  kunne  deplaceres  mod  den  indvendige  eller  udvendige 
Side.  Med  Hensyn  til  2.  kunne  vi  derimod  have  flere  For- 
klaringer: fractureres  een  eller  begge  malleoli,  faae  vi  ofte 

lateral  Mobilitet;  ligesaa  naar  Fracturen  ligger  lidt  over 
selve  malleolus  (externus),  ja  vi  kunne  som  bekjendt 
i  nogle  af  disse  Tilfælde  endog  faae  en  Luxation  af 
Foden.  Hvor  vi  altsaa  efter  en  traumatisk  Læsion  finde 
abnorme  Sidebevægelser  af  talus  er  der  sandsynligviis  en 
Fractur,  men  de  kunde  ogsaa  være  begrundede  i  at  der 
er  opstaaet  en  Diastase  imellem  fibula  og  tibia  ved  en 
Sønderrivning  af  Forbindelserne  ved  den  nederste  Ende  af 
disse  Been;  dog  er  det  Sidste  meget  sjeldent.  Ligamenterne 
ved  artic.  peronæo-tibialis  inferior  have  isaafald  givet  efter 
for  en  ydre  Vold,  men  de  ville  snarere  lide  paa  en  ikke- 
traumatisk  Maade.  De  kunne  jo  enten  overrives  eller  ud- 
vides eller  destrueres;  de  overrives  ved  den  traumatiske 
Diastase,  de  distenderes  ved  en  Ansamling  i  Articulationen 
og  de  destrueres  ved  en  tumur  albus. 

Hvis  vi  nu  her  have  en  arthroitis  chronica  pedis  med 
lateral  Mobilitet  kunne  vi  enten  antage  at  den  er  kommet 
ved  at  talus  er  blevet  mindre  eller  ved  Emollition  af  Liga- 
menterne i  artic.  peronæo-tibialis,  og  i  sidste  Tilfælde  vilde 
vi  maaskee  tillige  constatere  abnorm  Bevægelighed  imellem 
tibia  og  fibula. 

Man  taler  sjeldent  om  en  tumor  albus  i  denne  Arti- 
culation,  men  den  findes  ganske  vist,  og  især  har  jeg  truffet 
den  sammen  med  Lidelser  i  artic.  talo-cruralis,  hvilke  da 
vistnok  vare  Udgangspunctet  for  den;  om  den  findes  her 
har  jeg  ikke  kunnet  afgjøre.  Jeg  har  af  og  til  faaet  en 
ossøs  Strepitus,  men  uden  at  kunne  angive,  hvorfra  den 
kom;  til  Tider  udeblev  den  ganske,  selv  om  jeg  bevægede 
Foden  i  alle  Retninger,  men  i  hvert  Fald  maa  jeg  deraf  an- 
tage, at  det  cartilaginøse  Overtræk  paa  visse  Steder  er  afstødt. 

Vi  have  her  paa  clen  indvendige  Side  bag  malleolus 
internus  en  Aabning,  der  viser  sig  fistuløs;  der  er  frem- 
skydende  Granulationer  og  lidt  pnriform  Vædske  kan  ud- 
trykkes. Man  kommer  med  Sonden  ind  paa  en  denuderet 
ossøs  Flade,  det  er  talus;  men  ved  at  følge  denne  Flade 
nedad  kommer  jeg  til  et  Sted,  hvor  jeg  kan  føre  Sonden 
igjennem  hele  Fodens  Bredde  saaat  den  føles  staae  imod 
Integumenterne  paa  den  udvendige  Side.  Den  maa  da 
enten  være  gaaet  imellem  Bagfladen  af  talus  og  de  bløde 
Dele  (tendo  Achillis)  eller  imellem  to  af  ossa  tarsi  o :  talus 
og  calcaneus.  I  denne  Articulation  er  der  jo  normalt  Be- 
vægelighed og  hvis  Ligamenterne  ere  svækkede ,  kunne  vi 
let  faae  Hælen  til  at  forskyde  sig  fra  Side  til  Side.  Man 
maa  passe  meget  nøie  paa  her  i  Foden,  hvilken  Articulation 
man  bevæger,  naar  man  føler  efter  lateral  Mobilitet;  det 
er  meget  vanskeligt  at  afgjøre,  thi  hvis  man  skal  constatere 
virkelig  Sidebevægelse  i  articulatio  pedis  maae  Fingrene 
fatte  heelt  op  over  talus  lige  under  malleoli,  og  vi  maae 
vogte  os  meget  for  ikke  at  blive  narrede. 

Den  abnorme  Mobilitet  jeg  her  har  følt,  har  vistnok 
sit  Sæde  nedenfor  talus  og  jeg  mener  derfor,  at  Det,  som 
Patienten  feiler,  er  en  tumor  albus  tarsi,  væsentligt  imel- 
lem talus  og  calcaneus ;  men  det  er  meget  muligt  at  andre 
Articulationer  ogsaa  ere  angrebne,  endskjøndt  man  ofte 
kan  finde  at  Sygdommen  holder  sig  begrændset  til  For- 
bindelsen imellem  de  to  nævnte  Been. 

Jeg  har  ialtfald  allerede  flere  Gange  sagt  ham,  at  han 
næppe  vil  komme  sig  undtagen  igjennem  en  Operation  og 
jeg  har  opfordret  ham  til  at  underkaste  sig  en  amputatio 
pedis  (Syrne). 

Maaskee  kunde  man,  hvis  den  øverste  Flade  af  talus 
var  sund,  gjøre  en  amput.  subastragalea  eller  ialtfald  be- 
holde en  Deel  af  talus,  idet  man  bortskar  eller  afsaugede 
dens  underste  Flade;  Extremiteten  skulde  jo  derved  kunne 
blive  lidt  længere.  Jeg  har  ikke  seet  denne  Operation 
udført  herhjemme,  i  Frankrig  derimod  tidt,  men  jeg  har 
ikke  havt  Leilighed  til  at  overbevise  mig  om,  hvor  godt 
Patienterne  ere  kommet  til  at  gaae  derefter.  Hvis  vi  ville 
udføre  den  her,  ville  vi  ved  de  almindelige  Incisioner  til 
Syme's  Amputation  ikke  faae  tilstrækkelig  Bedækning  af 
Stumpen;  caput  tali  staaer  for  meget  frem.  Man  maatte 
danne  andre  Lapper,  enten  en  større  Dorsallap  (Baudens) 
eller  en  Sidelap  (Roux). 

Forøvrigt  kan  en  tumor  albus  pedis  ofte  begynde  som 
en  synovitis  tendinea;  intetsteds  paa  Legemet  finde  vi 
denne  Sygdom  saa  hyppigt  som  her  og  paa  carpus,  og  da 
den  jevnligt  bliver  fungøs  og  griber  over  paa  Articula- 
tionerne,  faae  vi  tilsidst  en  virkelig  articulær  synovitis 
fungosa. 

Jeg  har  gjentagne  Gange  omtalt  Fordelene  ved  den 
Amputationsmethode,  som  bærer  Syme's  Navn;  derfor  vil 
jeg  idag,  inden  jeg  skrider  til  Operationen,  ogsaa  nævne 
Dem  de  Indvendinger,  man  har  gjort  imod  den.  For- 
trinnet er  jo  at  Patienten  kan  faae  en  Fod  at  gaae  paa, 
som  ikke  kan  erstattes  af  nogetsomhelst  mechanisk  Apparat ; 
„Hælepuden"  er  istand  til  at  bære  Legemets  Vægt,  saaat 
man  kan  nøies  med  en  simpel  Støvle.  I  Frankrig  har  man, 
indtil  de  allersidste  Aar,  meget  sjeldent  udført  denne  Am- 
putation, medens  man  der  hyppigt  anvender  amp.  supra- 
malleolaris,  hvilken  jeg  aldrig  har  foretaget.    Derimod  har 

jeg  gjort  nogle  og  tredive  Amputationer  af  Foden  (Syrne) 
og  betragter  den  som  een  af  de  fortrinligste  Operationer. 

Hovedindvendingen  imod  den  er  vel  at  den  saa  ofte 
skulde  mislykkes,  idet  Stumpen  ikke  bliver  til  at  gaae  paa. 
og  som  den  hyppigste  Grund  dertil  anføres  af  dem,  der 
ere  Modstandere  af  Operationen,  at  der  let  kommer  Gan- 
græn  af  Lappen.  Man  kan  ganske  vist  finde  at  det  skeer, 
men  jeg  troer,  at  det  altid  kan  henføres  til  en  bestemt 
Grund,  der  ikke  ligger  i  Operationen  selv. 

Saaledes  foretog  jeg  eengang  Amputationen  ved  en 
gangræna  senilis ;  her  udbredte  Gangrænen  sig  høiere  opad 
og  Patienten  døde,  men  Operationen  kunde  naturligviis  ikke 
siges  at  have  Skyld  deri.  Hvor  man  amputerer,  paa  Grund 
af  at  Foden  er  heelt  knuust,  vil  der  selvfølgelig  let  kunne 
komme  Gangræn  i  Hælelappen.  Desuden  ere  der  endnu 
to  Grunde  til  Gangræn,  hvilke  begge  ligge  i  Feil  fra  Opera- 
tørens Side ;  der  kan  nemlig  indtræde  Mortification  i  Lappen 
ved  stærk  Spænding  eller  ved  Mangel  paa  tilstrækkelig 
Blodtilførsel.  Den  første  Incision  gjøres  efter  Syrne  tværs 
igjennem  planta  pedis  fra  malleolus  externus  til  et  Punct 
paa  den  indvendige  Side,  netop  i  samme  Høide  (ikke  op 
til  Spidsen  af  mail.  internus).  Naar  man  nu  dissekerer 
Hælelappen  tilbage,  kan  man  let  paa  den  indvendige  Side 
af  calcaneus  komme  til  at  coupere  art.  tibialis  postica,  der 
skal  forsyne  Lappen  med  arterielt  Blod.  For  at  undgaae 
denne  Grund  til  Gangræn  bør  man  derfor  altid  holde  sig 
tæt  ind  til  calcaneus,  saaat  man  præparerer  alle  de  bløde 
Dele  løs  fra  dette  Been;  derved  bliver  Stammen  af  den 
omtalte  Arterie  uskadt. 

Mortificationen  kunde  ogsaa  være  begrundet  i  Spænding. 
Man  pleier  jevnlig  efter  Operationen  at  forene  Saarrandene 
for  at  faae  en  primær  Forening,  men  naar  man  har  trukket 
dem  sammen  med  Suturer,  kan  der,  selv  om  man  har  ind- 
lagt Drainrør  ved  begge  Ender  af  Saaret  eller  tværs  igjen- 
nem  Huulheden,  komme  Spænding  i  Lappen  ved  en  stærk 
Blodudtrædning.  For  at  sikkre  sig  derimod  kan  man  bedst 
gjennemstikke  den  bagerste  Lap  og  trække  et  Drain  der 
igjennem.  Man  kunde  maaskee  nøies  med  at  indlægge  et 
Drain  paatværs,  hvilket  f.  Ex.  Lister  bruger,  men  efterat 
det  eengang  er  hændet  mig  at  faae  en  lille  Mortification 
ved  at  udelade  det  bagerste  Drain,  gjør  jeg  det  ikke  mere. 
Jeg  maa  dog  bemærke,  at  til  den  af  Syrne  angivne  Opera- 
tionsmethode  hørte  ikke  nogen  Draining. 

Gangræn  er  altsaa  den  vigtigste  Indvending,  man  har 
gjort  imod  Methoclen,  men  der  kunne  ogsaa  findes  andre 
Ulemper;  saaledes  kan  der  i  en  forresten  god  Stump 
komme  saa  stærke  Smerter  at  Patienten  ikke  kan  gaae 
paa  den.  I  Reglen  er  Hælepuden  aldeles  smertefri;  jeg 
har  tidligere  talt  til  Dem  om  en1)  lille  Dreng,  som  jeg 
paa  Grund  af  et  Stiksaar  i  Foden  med  paafølgende  Sup- 
puration  var  nødt  til  at  amputere.  Jeg  møder  ham  jevn- 
ligt,  naar  jeg  kjører  og  han  morer  sig  da  med  at  løbe 
omkap  med  Vognen,  hvilket  tilstrækkeligt  viser,  hvor  godt 
han  kan  hvile  paa  Stumpen,  Det  Almindelige  er  altsaa, 
at  Patienten  tilsidst  kan  lære  at  gaae  paa  Stumpen  endog 
uden  Stok,  men  undertiden  har  man  truffet  meget  smerte- 
fulde Stumper  og  Verneuil  mener,  at  det  kunde  hidrøre 


')  1  Deel.    Pag.  81. 

fra  at  n.  tibiæus  comprimeres  under  Gangen;  han  fandt 
nemlig  eengang  i  et  saadant  Tilfælde  en  neuritis  i  denne 
Nerve  og  tilraader  derfor  under  Amputationen  at  borttage 
den  i  hele.  den  Strækning,  hvor  den  vilde  komme  til  at 
ligge  under  de  afsaugede  Been. 

Man  hører  ogsaa  indvende  imod  Syme's  Amputation, 
at  Helingen  er  saa  overordentligt  langsom;  der  holder  sig 
tidt  i  lang  Tid  Fistler  og  Suppuration  inde  i  Stumpen  end- 
skjøndt  maaskee  den  største  Deel  af  Saaret  er  lægt  primært. 
Patienten  kan  da  ikke  gaae,  han  kan  ikke  taale  at  træde 
paa  Stumpen,  medens  den  iøvrigt  er  saagodtsom  smertefri. 
Det  er  ikke  vanskeligt  at  anføre  forskjellige  Grunde  til 
denne  protraherede  Heling,  hvis  Realitet  er  almindelig  be- 
kjendt.  Vi  kunne  saaledes  ved  en  amputatio  femoris,  hvor 
der  ikke  indtræde  complicerende  Omstændigheder,  faae  en 
Heling  i  Løbet  af  et  Par  Uger,  medens  her  (ved  Foden) 
et  Par  Maaneder  snarere  ere  det  Normale.  Hvorfor  trækker 
nu  Suppurationen  saa  længe  ud  ved  en  Amputation  af 
Foden?  Det  beroer  deels  paa  de  syge,  deels  paa  de  sunde 
Vævs  Tilstand.  I  England,  ligesom  ogsaa  her  paa  Af- 
delingen, foretrækker  man  Syme's  Operation  for  enhver 
amputatio  cruris,  og  jeg  gjør  clen  derfor  ofte  hvor  der 
findes  caries  i  den  nederste  Ende  af  tibia,  hvilket.  De  alle- 
rede ville  kunne  slutte  deraf,  at  jeg  Lar  gjort  Operationen 
30  a  40  Gange,  medens  jeg  kun  13  Gange  har  amputeret 
crus.  Hvis  det  havde  været  i  Frankrig  vilde  man  i  mange 
af  disse  Tilfælde  have  gjort  en  amp.  supramalleolaris. 

Vi  have  derfor  hyppigt  en  ikke  sund  Snitflade  af  tibia, 
og  de  syge  ossøse  Partier,  der  lades  tilbage,  udskilles  først 
efter  en  langvarig  Suppuration. 

Men  ogsaa  i  de  sunde  Dele  have  vi  en  Grund  til 
protraheret  Suppuration,  idet  vi  over skj  ære  saamange 
vaginæ  synoviales;  i  disse  fortsætter  Suppurationen  sig  tidt 
længe  og  følger  opad  med  dem  til  Bagfladen  af  crus,  deels 
udvendigt  med  peronæi.  deels  indvendigt  bagom  malleolus 
internus,  saaat  vi  tilsidst  maae  gjøre  Incisioner  i  en  vis 
Afstand  fra  Operationsstedet,  indlægge  Drainrør  o.  s.  v. 

En  tredie  Grund  til  langvarigt  Pusudflod  finde  vi  i 
artic.  peronæo-tibialis;  jeg  sagde  Dem,  at  her  ofte  secun- 
dært  fandtes  en  suppurativ  arthroitis  og  det  forhaler  natur- 
ligviis  Helbredelsen.  Naar  De  have  Deres  Opmærksomhed 
henvendt  derpaa  ville  De  af  og  til  finde  denne  arthroitis 
constateret  derved,  at  De  kunne  foretage  abnorme  Bevæ- 
gelser imellem  den  nederste  Ende  af  tibia  og  fibula,  og 
undertiden  føle  ossøs  Strepitus. 

Man  maa  altsaa  indrømme  at  baade  Lægen  og  Patien- 
ten ofte  behøve  endeel  Taalmodighed  for  at  faae  et  fuld- 
stændig godt  Resultat  af  Syme's  Amputation,  men  naar 
man  blot  giver  Tid  kommer  man  dog  for  det  Meste  til 
Ende  med  Complicationerne,  og  Fordelene  ved  denne  Opera- 
tion ere  efter  min  Mening  saa  overveiende,  at  jeg  meget 
nødig  vilde  beslutte  mig  til  en  Reainputation.  Jeg  vilde 
ialtfald  først  prøve  Incisioner,  Udskrabning  og  Cauterisation 
af  de  suppurerende  eller  fungøse  Caviteter,  Indlæggelse  af 
Drainrør,  Injectioner  i  Fistlerne,  kortsagt,  jeg  vilde  bruge 
mindre  operative  Indgreb  og  egentligt  exspectere.  Lykke- 
des det  ikke,  vilde  jeg  ved  en  stor  transversel  Incision 
paany  løsne  Hælelappen  og  nu  behandle  de  syge  fungøse 
eller  cariøse  Steder  med  Ruginer  eller  bortfjerne  dem 
med  Kniven;  først  naar  ogsaa  Dette  var  frugtesløst  vilde 

jeg  tænke  paa  en  amputatio  cruris  i.  e.  en  Oversaugning 
af  crus  saa  høit  oppe,  at  jeg  ikke  kunde  bruge  Hælelappen 
til  Bedækning.  — 

Naar  vi  nu  ville  amputere  denne  Patient,  skal  det 
altsaa  være  efter  Syme's  Methode,  det  vil  sige,  jeg  exarti- 
culerer  Foden  og  afsauger  begge  malleoli  tilligemed  Saa- 
meget  af  ossa  cruris,  som  synes  mig  angrebet.  At  der 
skulde  være  nogen  Fordeel  ved  at  beholde  den  cartilaginøse 
underste  Flade  af  tibia,  hvis  den  var  sund,  er  meget  tvivl- 
somt; jeg  har  forsøgt  det  et  Par  Gange,  men  Resultatet 
forekom  mig  ingenlunde  at  være  bedre  end  hvor  jeg  havde 
afsauget  en  heel  Skive  af  crus.  Syrne  anbefalede  vel  i  Be- 
gyndelsen at  borttage  malleoli  alene,  men  senere  have 
baade  han  og  hans  Elever  nok  saa  hyppigt  tillige  bort- 
fjernet Articulationsfladen  af  tibia.  Derimod  have  de  andre 
Modificationer  af  Syme's  Operation,  hvorved  man  tillige 
bevarer  et  Stykke  af  calcaneus  (Pirogoff-Lefort)  ikke  fundet 
mange  Tilhængere.  Pirogoff  skal  nu  efter  Sigende  ikke 
engang  selv  holde  paa  sin  Methode  og  da  jeg  aldrig  har 
havt  Leilighed  til  at  see  den,  tør  jeg  ikke  udtale  nogen 
Mening  om  den.  En  høist  ubetydelig  Modification  har  jeg 
undertiden  benyttet,  nemlig  at  lade  periostium  blive  sid- 
dende paa  proc.  posterior  calcanei,  der  hvor  td.  Achillis  er 
insereret;  man  kan  da  ofte  letten  udskrælle  Benet  og 
Lappen  bliver  maaskee  snarere  bedre  derved.  Det  kan 
iøvrigt  godt  være,  at  andre  Operatører  have  gjort  eller 
gjøre  ligesaa. 

Med  Hensyn  til  det  Anatomiske  maa  jeg  endnu  gjøre 
en  Bemærkning.  Synovialmenbranen  i  artic.  talo-cruralis 
gaaer  lidt  ned  paa  begge  Sider  af  talus,  men  dækkes  af 

Ligamenter,  saavel  af  overfladiske  som  af  profunde  og  de 
sidste  ere  tildeels  interossøse.  Selv  om  man  gaaer  heelt 
op  med  Kniven  under  malleolus  internus  og  gjennemskjærer 
alle  Ligamenterne  paatværs,  aabner  man  dog  ikke  Articula- 
tionen;  man  maa  svinge  nedenom  malleolus  og  derpaa  op- 
efter paa  dens  udvendige  Side  for  at  komme  ind  i  Capslen. 
L^gesaa  forholder  det  sig,  skjøndt  i  ringere  Grad,  ved 
malleolus  externus;  ligamentum  fibulare-calcaneum  er  let 
at  overskjære,  men  de  profunde  maae  ogsaa  couperes  før- 
end man  kan  aabne  den  articulære  Cavitet.  * 


Ved  Amputationen  saaes  Affectionen  især  at  sidde 
imellem  talus  og  calcaneus,  her  viste  Articulationsfladerne 
Afstødning  af  det  cartilaginøse  Overtræk,  temmelig  dybt- 
gaaende  Caries  samt  en  Blanding  af  Granulationer  og  Pus. 
Det  var  denne  Articulation,  som  man  med  Sonden  kunde 
trænge  igjennem.  Artic.  pedis  var  ogsaa  angrebet,  men 
her  fandtes  en  ældre  Læsion,  idet  der  var  begyndt  at 
komme  en  Sammenvoxning  mellem  Fladerne.  —  Saaret 
lægtes  godt  og  Patienten  kom  sig  i  det  Hele  hurtigt. 


12. 


Periostitis  tibiæ.  —  Rachitis.  —  Osteotomia. 


Mine  Herrer! 

Vor  første  Patient  idag  er  en  lille  Pige  paa  12  Aar, 
som  kom  herind  iforgaars.  Efter  Sigende  havde  hun  op- 
rindeligt kun  havt  en  lille  Excoriation  paa  høire  Hæl  ved 
td.  Achillis,  som  var  frembragt  af  Skotøiet  og  saae  ud  som 
en  bristet  bulla;  Epidermis  hæves  jo  ofte  op  af  en  sero- 
sangvinolent  Vædske,  der  brister  og  efterlader  et  lille  ulcus 
eller  en  suppurerende  Flade.  Excoriationen  efterfulgtes  af 
nogen  Spænding,  Smerte  og  Svulst  op  af  crus,  hvorfor  hun 
allerede  havde  ligget  tilsengs  en  Uge  i  Hjemmet. 

Nu  see  vi  den  omtalte  excorierede  Flade  paa  calcaneus 
lige  ved  td.  Achillis,  men  den  synes  allerede  ifærd  med  at 
læges;  derimod  er  der  en  stor  Hævelse  oppe  paa  Indsiden 
af  crus.  Otte  Dage  efter  at  Sygdommen  var  begyndt  paa 
høire  Side,  kom  der  paa  venstre  crus  en  aldeles  lignende 
Svulst,  uden  at  dog  her  havde  været  nogen  Excoriation  i 
Forveien  og  da  var  det  at  hun  indbragtes  paa  Hospitalet. 
Hun  har  tillige  været  febril,  ikke  kunnet  sove  eller  spise, 
følt  almindeligt  Ildebefindende  og  Pulsen  er  for  Øieblikket 
over  120. 

Hvad  kan  det  nu  være,  som  Patienten  lider  af?  Det 
ligger  nær  at  antage  at  det  er  en  inflammatorisk  Affection, 
enten  en  lymphangitis  eller  en  erysipelas  eller  en  phlebitis 
eller  en  phlegmone,  der  fra  Læsionen  som  Udgangspunct 
har  strakt  sig  op  paa  crus.    En  lymphangitis  er  det  dog 
ikke,  thi  vel  findes  der  Rødme  paa  crus,  men  hun  har 
ikke  havt  nogen  Smerte  høiere  op  af  Extremiteten,  der  har 
ikke  været  røde  Striber  i  denne  Retning  og  slet  ingen 
Lidelse  af  Glandlerne  oppe  i  ingven.    Det  ligner  heller 
ikke  nogen  phlebitis,  thi  vi  finde  kun  en  rød  Flade  paa 
Indsiden  af  crus,  ingen  strængformig  Fortykkelse  opad. 
Hvis  det  havde  været  en  erysipelas,  cler  nu  havde  varet  i 
8  Dage,  vilde  den  vistnok  være  gaaet  længere  opad,  og 
samtidig  vilde  vi  i  Nærheden  af  den  lille  Excoriation  rime- 
ligviis  finde  en  begyndende  Desqvamation.    Vi  komme  da 
til  den  Formodning  at  det  snarere  maatte  være  en  phleg- 
mone, men  en  simpel,  circumscript  phlegmone  vilde  vise 
sig  lige  ved  det  oprindeligt  læderede  Sted,  ikke  i  en  vis 
Afstand  derfra;  da  nu  her  er  3 — 4  Tommers  Mellemrum 
imellem  Excoriationen  og  det  inflammatoriske  Parti,  kunde 
clet  kun  være  den  saakaldte  diffuse  Form,  hvorved  det 
subcutane  Cellevæv   viser  sig  serøst  og  senere  purulent 
infiltreret  med  samtidig  Mortification  i  større  eller  mindre 
Udstrækning;  men  naar  vi  føle  efter  paa  crus,  finde  vi  en 
aldeles  begrændset,  rød,  øm  Hævelse  af  et  Par  Tommers 
Længde  og  en  meget  tydelig  Fluctuation  overalt  paa  Svul- 
sten.   Denne  har  altsaa  alle  Characterer  af  en  „moden" 
Absces,  men  hvad  vi  især  maae  lægge  Vægt  paa,  er  Syg- 
dommens Sæde.  Den  ligger  saaledes  paa  Forfladen  af  crus 
at  den  netop  svarer  til  den  indvendige  Flade  af  tibia  og 


147 


at  den  fortil  og  bagtil  følger  med  Randene  af  dette  Been. 
Derfor  bliver  det  sandsynligt,  at  den  staaer  i  et  vist  For- 
hold til  tibia  og  navnlig  til  periostium  paa  dettes  indven- 
dige Flade;  hvis  det  er  en  Suppuration  under  periostium, 
vil  den  netop  have  disse  laterale  Begrændsninger,  medens 
en  Pussamling  i  et  andet  Lag  ikke  vilde  følge  saa  bestemt 
op  med  Benets  Rande.  Desuden  vide  vi  at  periostium  let 
løsnes  fra  Benet  i  en  stor  Udstrækning,  og  at  man  i  saa- 
danne  Tilfælde  allerede  efter  meget  kort  Tids  Forløb  finder 
en  tydelig  Fluctuation.  Patienten  er  ogsaa  i  den  Alder, 
hvor  de  acute  ostitiske  Processer  hyppigt  optræde  og  tibia 
er  det  Been,  der  alleralmindeligst  angribes.  Fremdeles 
finde  vi  en  aldeles  symmetrisk  Absces  paa  venstre  crus, 
cler  ligeledes  maa  betragtes  som  en  subperiostal  Suppura- 
tion, hvilket  Altsammen  taler  for  at  Patientens  Sygdom 
ikke  kan  være  nogen  inflammorisk  Affection,  uclgaaet  fra 
den  lille  Excoriation.  Denne  har  vistnok  Sletintet  med 
hendes  egentlige  Lidelse  at  gjøre. 

Diagnosen  bliver  altsaa  en  Absces  under  periostium, 
en  acut  periostitis  tibiæ  (abcés  sous-périostique  aigu  Chas- 
saignac  —  eller  périostitite  phlegmoneu'se  Boeckel).  Det 
er  ikke  nogen  epiphysær  ostitis,  thi  dens  nederste  Grændse 
ligger  et  godt  Stykke  ovenover  Epiphyselinien;  det  er  vist- 
nok heller  ikke  nogen  osteo-myelitk,  thi  endskjøndt  hun 
er  noget  febril  er  hun  dog  langtfra  saa  angrebet  som  Pa- 
tienterne pleie  at  være  det  ved  den  sidstnævnte  Form  af 
ostitis.  Hun  har  desuden  heller  ikke  cle  characteristiske 
voldsomme  Smerter,  og  en  osteomyelitis,  der  paa  eengang 
begyndte  i  begge  tibiæ  vilde  være  noget  ganske  Ualminde- 
ligt, medens  derimod  en  multipel  periostitis  (eller  epiphysær 

ostitis)  ikke  er  saa  sjelden.  Det  er  iøvrigt  ret  mærkeligt' 
at  vi  i  de  sidste  8  Dage  have  faaet  3  Tilfælde  af  periostitis 
tibiæ  ind  paa  Afdelingen. 

Prognosen  er  maaskee  lidt  tvivlsom,  paa  Grund  af  den 
Disposition,  der  lader  til  at  være  hos  Patienten  til  ossøse 
Inflammationer,  men  vi  betragte  det  dog  som  et  godt  Tegn 
at  hun  ikke  er  i  nogen  typhøs  Tilstand,  hvilket  man  for 
det  Meste  finder  ved  de  putride,  ondartede  Lidelser.  Syg- 
dommen holder  sig  desuden  i  en  saadan  Afstand  fra  Epi- 
physerne,  at  vi  for  Tiden  ikke  nære  nogen  Frygt  for  den 
nærmeste  Articulation ,  og  Erfaringen  har  allerede  belært 
os  om,  hvor  heldigt  disse  Tilfælde  kunne  forløbe  nutildags 
ved  Hjælp  af  Antiseptiken.  Denne  lader  sig  ogsaa  nemt 
gjennemføre  paa  crus,  saaat  jeg  ikke  tvivler  om  at  vi  nok 
skulle  faae  hende  fuldstændigt  helbredet. 

Naarjeg  nu  betragter  Diagnosen  her  som  aldeles  sikker, 
kan  jeg  heller  ikke  betænke  mig  paa  Behandlingen.  Der 
er  kun  een  Maade  at  gaae  frem  paa,  nemlig  øieblikkelig 
at  gjøre  antiseptisk  Incision  i  begge  Abscesser;  derved  vil 
jeg  ogsaa  kunne  stadfæste  min  Diagnose  for  Dem,  idet  De 
for  det  Første  ville  see,  at  jeg  udtømmer  Pus,  dernæst  at 
dette  ikke  kommer  frem  førend  jeg  har  gjennemskaaret 
periostium  og  endelig,  at  tibia  er  denuderet,  idetmindste 
paa  sin  superficielle  Flade,  maaskee  ogsaa  i  en  større  Om- 
kreds paa  de  Flader,  der  ere  bedækkede  af  Muskler,  saaat 
de  ikke  kunne  undersøges  ved  den  ydre  Palpation.  — 

De  saae,  m.  H.,  at  der  udtømtes  en  stor  Qvantitet 
Pus  fra  begge  Abscesser,  tibia  var  ogsaa  paa  begge  Sider 

demideret  i  stor  Udstrækning;  Drainrør  indlægges  for  at 
lette  Udfloddet 


Jeg  har  dernæst  atter  en  lille  Pige  at  vise  Dem,  men 
denne  er  kun  21/2  Aar  gammel;  hun  har  forøvrigt  ogsaa 
en  symmetrisk  Affection  af  begge  tibiæ,  men  af  en  aldeles 
forskjellig  Natur.  Hun  har  været  daarlig  fra  Fødslen  af; 
hun  har  liiclt  af  rachitiske  Tilfælde,  men  nu  have  de  fleste 
af  disse  dog  tabt  sig  noget  med  Undtagelse  af  Lidelsen  i 
tibiæ,  der  er  tiltaget  mere  og  mere. 

Forældrene  have  allerede  tidligt  ladet  hende  begynde 
at  støtte  paa  Fødderne,  men  istedetfor  at  komme  til  at 
gaae  bedre  og  bedre,  er  Gangen  bestandig  blevet  vanske- 
ligere og  nu  er  den  saa  daarlig  at  de  have  indlagt  hende 
paa  denne  Hospitals- Af  deling. 

De  see  strax,  hvilken  betydelig  Deformitet  her  er  til- 
stede; den  er  eens  paa  begge  Sider,  men  især  udtalt  paa 
venstre,  hvor  Foden  er  i  den  Grad  dreiet  indad  formedelst 
Krumningen  af  crus,  at  Patienten  gaaer  paa  den  udvendige 
Flade  af  malleolus  externus.  Paa  høire  Side  er  Foden 
ogsaa  væltet  stærkt  indad,  men  her  naaer  dog  kun  Spidsen 
af  malleolus  externus  ned  til  Jorden.  Ialtfald  træder  hun 
slet  ikke  paa  Plantarfladen. 

De  andre  lange  Been  paa  Extremiteterne  ere  ikke 
devierede,  men  Patientens  Alder,  Sygdommens  Sæde  paa 


l)  Patienten  udskreves  efter  Familiens  Forlangende  et  Par  Uger 
efter;  der  var  ikke  kommet  nogen  Necrose,  hun  var  fuldstændig 
vel,  men  en  lille  granulerende  Flade  var  endnu  tilbage. 

tibia,  Retningen  af  Curvaturen  og  den  symmetriske  Op- 
træden passe  aldeles  paa  rachitis;  der  er  desuden  Defor- 
matiou  af  thorax  med  Prominens  af  cartil.  costarum,  meget 
fremstaaende  abdomen  og  almindelig  Atrophi,  kort  sagt, 
en  stor  Mængde  Symptomer  paa  den  nævnte  Sygdom. 

Curvaturen  af  de  lange  Been  er  jo  i.  det  Hele  et 
hyppigt  Symptom  i  Rachitis  og  da  den  foranlediger  en 
vanzirende  Deformitet,  saavél  paa  Over-  som  paa  Under- 
extremiteterne,  har  man  naturligviis  allerede  i  meget  lang 
Tid  havt  sin  Opmærksomhed  henvendt  paa  Behandlingen. 
Det  Sted  paa  Legemet,  hvor  man  især  har  søgt  at  hæve 
Misdannelsen,  er  netop  —  som  hos  vor  Patient  —  paa 
crus,  hvor  Bøiningen  ikke  blot  frembringer  et  stygt  Ud- 
seende, men  ogsaa  kan  gjøre  Gangen  besværlig.  Man  har 
da  paa  forskjellige  Maader  hjulpet  paa  Deformiteten:  ved 
Haandkraft,  ved  Bandager,  ved  Skinner,  undertiden  vel 
endog  ved  saa  voldsomme  Udretninger,  at  der  frembragtes 
Fractur,  men  en  egentlig  operativ  Cuur  kan  clog  ikke  siges 
at  have  været  almindelig  førend  i  den  senere  Tid.  Be- 
handlingsmaaden  maa  især  beroe  paa  om  vi  kunne  antage 
at  Benet  vil  lade  sig  bøie  saameget,  at  man  kan  give  det 
en  anden  Retning  eller  om  Curvaturen  er  blevet  permanent. 
Naar  vi  faae  Barnet  i  Cuur  tidligt,  i  en  Periode,  hvor  det 
ossøse  Væv  endnu  ikke  er  blevet  særdeles  haardt,  i  det 
Hele  hos  meget  smaa  Børn,  ville  Operationer  maaskee  for 
det  Meste  kunne  undværes,  men  naar  Patienterne  ere  ældre 
eller  Krumningerne  ere  saa  udviklede,  at  vi  maae  opgive 
de  lempeligere  Methoder,  blive  den  nyere  Tids  Operationer 
vistnok  indicerede,  især  naar  Farerne  ved  dem  reduceres  til 
saa  Lidet,  som  vi  ved  Antiseptik  kunde  bringe  dem  ned  til. 

Hvis  jeg  senere  faaer  Leilighed  til  at  vise  Dem  Patien- 
ter med  Curvaturer  af  anden  Art,  f.  Ex.  genu  valgum,  vil 
jeg  igjen  komme  ind  paa  det  samme  Spørgsmaal  om  „Ope- 
ration eller  ikke";  men  her  vil  jeg  kun  beskjæftige  mig 
med  den  rachitiske  Krumning  af  crus,  som  vi  have  for  os. 
De  see  at  venstre  crus  (der  er  det  meest  angrebne)  er  i 
den  Grad  deform,  at  det  danner  en  fuldstændig  Bue,  hvis 
Convexitet  vender  forfil,  udad  og  nedad.  Tibia  føles  sub- 
cutant  i  hele  denne  convexe  Bue,  medens  fibula,  der  natur  - 
ligviis  har  maattet  følge  Bøiningen  af  det  andet  Been, 
ligger  mere  skjult  bagved;  jeg  sagde  Dem  ogsaa  at  Foden 
var  derved  dreiet  indad  i  samme  Retning  som  den  vilde 
være  ved  en  høi  Grad  af  varus,  men  her  er  dog  aldeles 
ingen  Deviation  imellem  den  og  crus.  Denne  Articulation 
er  aldeles  normal,  men  Barnet  bruger  slet  ikke  Foden  til 
at  gaae  paa,  hun  gaaer  paa  den  nederste  Deel  af  det  om- 
bøiede  crus.  Ved  de  mindre  voldsomme  Udretninger,  jeg 
hidtil  har  forsøgt  hos  hende,  har  jeg  slet  ikke  opnaaet 
Noget,  og  jeg  antager  at  Deformationen  er  saa  vidt  frem- 
skredet, at  der  kun  bliver  Tale  om  en  forceret  redresse- 
ment  med  eller  uden  Osteotomi.  Det  er  denne,  jeg  her 
har  isinde  at  udføre,  endskjøndt  Barnet  ellers  er  saa  lille, 
at  man  ved  mindre  udtalt  Krumning  kunde  haabe  paa  at 
rette  den  lidt  efter  lidt. 

Osteotomierne,  der  egentligt  ere  af  americansk  Op- 
rindelse, og  længe  betragtedes  med  megen  Mistillid,  have 
i  det  sidste  Decennium  vundet  stor  Anerkjendelse  og  be- 
nyttes i  visse  Lande  ved  mange  forskjelligartede  Sygdomme. 
Man  er  da  ogsaa  kommet  til  at  anvende  dem  ved  rachitiske 
Curvaturer  og  som  det  synes  med  meget  gode  Resultater. 

Operationen  udføres  i  dette  Tilfælde  —  ligesom  i  det  Hele 
taget,  hvor  man  vil  anvende  den  —  enten  efter  den  op- 
rindelige Methode  med  en  simpel,  stor  Incision  som  blotter 
Stedet,  eller  subcutant.  De  subcutane  Osteotomier  synes 
mig  dog  lidet  tiltalende  og  naar  man  foretager  Operationen 
antiseptisk  kan  jeg  ikke  finde  nogensomhelst  Grund  til  at 
berede  sig  Vanskeligheder  ved  ikke  at  begynde  med  en 
større  Incision.  Adams  i  London  har  rigtignok  gjentagne 
Gange  gjort  subcutan  Osteotomi  af  collum  femoris,  Ogston 
af  condyli  femoris  ved  genu  valgum,  og  det  lader  sig  alt- 
saa  vistnok  gjøre,  men  naar  jeg  skal  dømme  efter  den 
eneste  Operation  af  den  Art  jeg  har  forsøgt  (ved  collum 
femoris)  da  er  det  i  den  Grad  besværligt  at  jeg  næppe  vil 
prøve  det  oftere,  især  da  det  som  sagt,  efter  min  Mening, 
ikke  frembyder  nogen  Fordeel. 

Jeg  vil  altsaa  gjøre  et  Indsnit  lige  ind  til  Benet  paa 
det  meest  prominerende  Parti  af  Buen,  jeg  vil  trække  Saa- 
rets  Rande  til  Siderne  og  derpaa  enten  meisle  eller  sauge 
tibia  over  paatværs.  Jeg  vil  derefter  rette  crus  lige  ud, 
idet  jeg  formoder,  at  det  tynde  fibula  let  vil  brække  eller 
maaskee  tillige  lade  sig  forskyde  lidt  i  sin  øverste  Articula- 
tion.  Nu  anlægger  jeg  en  antiseptisk  Forbinding  og  holder 
Delen  fixeret  ved  et  Par  Skinner,  maaskee  ogsaa  ved  et 
Stivelsebind. 

(Operationen  udførtes  paa  den  angivne  Maade,  og  da 
den  forløb  aldeles  simpelt,  saaat  Saaret  helede  og  Benene 
fæstede  sig  i  den  corrigerede  Stilling,  foretoges  en  Maanecl 
senere  clet  Samme  paa  høire  crus.  Patienten  gik  godt  ved 
Udskrivningen). 

M.  H.  Da  der  endnu  er  Noget  af  Timen  tilbage  vil 
jeg  benytte  den  til  at  tale  om  en  Patient,  som  er  kommet 
herind  for  at  faae  en  meget  lille  Operation  udført.  Selve 
Operationen  vil  næppe  medtage  mere  end  nogle  Secunder, 
men  da  Sygdommen  ikke  hører  til  de  almindelige,  maa  jeg 
først  beskrive  Dem  den  noget  nøiere. 

Det  er  altsaa  den  Kone,  som  De  her  see  og  som  er 
omtrent  40  Aar  gammel.  Hun  har  en  lille  „Knude"  paa 
den  tibiale  Side  af  høire  crus,  omtrent  7  Tommer  over 
malleolus  internus;  den  er  begyndt  for  6  Aar  siden  og  har 
generet  hende  mere  og  mere  paa  Grund  af  cle  Smerter, 
hun  har  havt  i  clen,  og  som  nu  ere  tiltagne  i  en  høi  Grad 
i  den  sidste  Tid. 

De  fleste  tumores  pleie  jo  at  være  smertefrie;  man 
finder  i  Almindelighed  at  en  Svulst,  som  er  chronisk,  tillige 
er  indolent,  saaledes  næsten  alle  Enchondromer,  Fibromer, 
Cyster,  Lipomer,  erectile  Svulster  osv.  Kun  nogle  enkelte 
ere  i  sig  selv  smertefulde,  f.  E.  Neuromer,  der  directe 
paavirke  Nervetraadene  ved  at  comprimere  eller  distendere 
dem;  her  er  Smerten  et  Symptom.  De  cancrøse  Svulster 
siges  ogsaa  at  have  Smerte  som  et  characteristisk  Tegn; 
men  i  clen  Henseende  maa  man  dog  tage  et  vist  Forbehold. 
I  Begyndelsen  er  der  en  Periode,  hvor  de  i  Reglen  ere 
fuldstændig  indolente,  og  det  er  en  bekjendt  Sag,  at  cle 
fleste  cancrøse  Patienter,  naar  de  henvende  sig  til  Lægen, 
have  havt  en  Svulst  allerede  i  længere  Tid  uden  at  de, 
saaat  sige,  have  mærket  Noget  til  den.  Senere  hen  komme 
neuralgiske  Affectioner,  og  de  voldsomme,  lancinerende, 
egentlige  cancrøse  Smerter  indfinde  sig  for  det  Meste  først 
under  Emollitionen.     Dette  er  navnlig  Tilfældet  ved  de 

bløde,  maligne  Svulster,  de  saakaldte  Encephaloider.  Naar 
vi  altsaa  undtage  disse  og  Neuromerne,  kunne  andre  Svul- 
ster siges  at  være  smerteløse. 

I  vort  Tilfælde  ere  Smerterne  deels  spontane,  deels 
fremkaldte  ved  Berøring  af  Svulsten  eller  Bevægelser  af 
Extremiteten ;  de  ere  af  en  neuralgisk  Characteer,  inter- 
mitterende, komme  jagende  fra  truncus  nedad  som  om  de 
fulgte  med  een  eller  anden  Nerve,  og  de  maae  være  meget 
intense,  da  Patienten  alene  af  den  Grund  er  reist  fra  sit 
Hjem  for  at  søge  Indlæggelse  paa  et  Hospital  her  i  Byen. 

Naar  vi  undersøge  Svulsten,  mærke  vi  at  den  ligger 
saa  tæt  under  Huden,  at  denne  endog  hæves  lidt  i  Veiret, 
den  er  knap  saa  stor  som  en  Ært  og  saa  frit  bevægelig  i 
det  subcutane  Cellevæv  som  om  det  kunde  være  et  fremmed 
Legeme,  der  laae  her.  Jeg  kunde  bedst  ligne  den  ved  et 
stort  Hagl,  der  var  bragt  ind  under  Integumenterne,  hvilke 
iøvrigt  ere  aldeles  naturlige  og  forskydelige  over  den. 

Saadanne  Svulster  have  allerede  været  iagttaget  i  for- 
rige Aarhundrede,  Paget  siger  saaledes  at  de  ere  beskrevne 
af  Cheselden,  men  det  er  først  W.  Wood  x)  der  har  givet 
dem  et  bestemt  Navn,  nemlig  smertefulde  subcutane  Tu- 
berkler, hvortil  Dupuytren  i  sin  cliniske  Afhandling  endnu 
tilføiede  Ordene:  enkysterede  og  fibro-cellulære.  Benæv- 
nelsen Tuberkel  var  ganske  vist  ikke  heldig,  da  man  ikke 
vidste  —  og  nutildags  maaskee  endnu  mindre  veed  —  hvad 
man  skal  forstaae  ved  „Tuberkler" ;  Enkelte  have  kaldt 

dem  smertefulde  subcutane  Fibromer,  men  det  Rigtigste 
vilde  vel  være  at  sige  simpelthen  „Svulster". 

Med  Undtagelse  af  Smerterne  frembyde  de  forresten 
aldeles  ingen  fremtrædende  Symptomer,  de  ere  altid  smaa, 
voxe  overordentligt  langsomt  og  opnaae  næppe  nogen 
større  Diameter  end  en  halv  Tomme  og  kunne  da  holde 
sig  uforandrede  i  10 — 15  Aar  uden  at  emollieres  eller  ul- 
cerere.  De  findes  langt  hyppigere  hos  Fruentimmer  end 
hos  Mandfolk  og  i  de  fleste  Tilfælde  paa  den  nederste 
Deel  af  Legemet.  Men  hvorledes  skal  man  forklare  sig  de 
eiendommelige  Smerter?  Efter  hvad  jeg  før  sagde  Dem 
om  Svulster  i  Almindelighed  maatte  det  ligge  nær  at  an- 
tage at  disse  enten  var  cancrøse  eller  Neuromer,  og  begge 
disse  Anskuelser  have  ogsaa  havt  Tilhængere ;  men  da  man 
ikke  seer  dem  udbrede  sig  til  de  omliggende  Væv,  saa- 
ledes  som  de  maligne  Svulster  gjøre  og  da  man  ved  Ex- 
stirpationen  ikke  fandt  noget  Sammenhæng  med  Nerve- 
grene, er  man  i  den  sidste  Tid  kommet  til  at  betragte 
Symptomet:  Smerte,  paa  en  anden  Maade. 

Det  er  ret  mærkeligt,  at  to  eminente  Pathologer  i 
England  og  Frankrig,  Paget  og  Broca,  paa  samme  Tid  og 
vistnok  uafhængige  af  hinanden  have  fremsat  den  samme 
Mening,  at  de  omhandlede  Svulster  slet  ikke  ere  dannede 
af  noget  bestemt  Væv.  De  kalde  dem  tumores  irritabiles, 
en  Benævnelse  som  allerede  er  brugt  af  A.  Cooper,  idet 
han  opstillede  en  tumor  irritabilis  mammæ.  En  irritabel 
(Paget  siger  undertiden:  neuralgisk)  Svulst  kan  vistnok 
undertiden  være  et  Fibrom,  men  til  andre  Tider  er  den 
cartilaginøs  eller  adipøs;  saaledes  har  Paget  eengang  ex- 

stirperet  en  lille  irritabel  Svulst  paa  Forfladen  af  Abdomen 
og  den  viste  sig  at  være  et  almindeligt  Lipom.  Broca 
mener  endog  at  de  ikke  engang  altid  ere  solide,  han  har 
saaledes  i  eet  Tilfælde  fundet  at  det  var  en  simpel  tumor 
sebaceus;  altsaa  kunne  de  være  overordentlig  forskjellige  i 
deres  Sammensætning,  og  naar  de  ere  irritable,  cfa  er 
det  ikke  paa  Grund  af  en  Egenskab  ved  Svulsten,  men 
paa  Grund  af  en  særegen  Tilstand  af  Organismen.  Det  er 
Patienten  og  ikke  selve  tumor,  som  er  irritabel.  For  nær- 
mere at  oplyse  sin  Anskuelse,  sammenligner  han  dem  med 
Caries  dentium,  hvoraf  man  ogsaa  kunde  opstille  2  Former : 
een  Tand  kan  smuldre  hen  under  en  Caries  uden  Gene  for 
Patienten,  en  anden  kan  fremkalde  voldsomme  Smerter,  alt 
eftersom  det  er  et  irritabelt  eller  ikke-irritabelt  Subject. 
Caries  er  dog  den  samme  Proces  i  begge  Tilfælde,  men 
Individerne  ere  forskjellige.  Saaledes  gaaer  det  ogsaa  med 
de  subcutane  smertefulde  „Tuberkler". 

Jeg  skal  nu  exstirpere  Svulsten;  efter  Consistensen 
synes  det  at  være  en  lille  fibrøs  tumor,  men  bestemt  kan 
man  ikke  vide  det  forud. 

De  saae,  m.  H.,  at  den  lod  sig  fjerne  med  største  Let- 
hed; jeg  gjorde  blot  en  Incision  igjennem  Huden  og  ved 
at  klemme  med  2  Fingre  omkring  Svulsten,  sprang  den  ud 
af  Saaret,  saaat  den  øiensynligt  ikke  hængte  sammen  med 
de  omgivende  Dele,  ialtfald  ikke  med  nogen  Nerve;  ved 
at  gjennemskjære  den,  saae  den  ud  som  et  Fibrom.  Jeg 
har  tidligere  behandlet  en  gammel  Dame  for  en  lignende 

tumor  irritabilis  paa  patella;  liun  vægrede  sig  ved  at 
blive  opereret  og  jeg  søgte  derfor  blot  at  bevare  Stedet 
imod  enhver  Berøring  af  Klæderne  ved  at  omgive  det 
med  en  tyk  Ring  af  Hefteplaster,  som  en  „Knystepude". 
Ved  Hjælp  af  dette  simple  Middel  gik  hun  omkring  uden 
synderlig  Smerte  lige  til  sin  Død. 


13. 


Ostitis  tibiæ.  —  Ostitis  deformans. 


Mine  Herrer! 

Den  Patient,  jeg  idag  skal  vise  Dem,  er  en  ung  Pige 
som  er  kommen  herind  for  nogen  Tid  siden  og  har  sam- 
tidig 2  Affectioner,  den  ene  paa  Over-  den  anden  paa 
Under-Extremiteten.  Hun  er  nu  16  Aar  gammel  og  har 
for  9  Aar  siden  paadraget  sig  en  Fractur  af  humerus,  der 
er  blevet  efterfulgt  af  en  Pseudarthrose.  Denne  skulle  vi 
omtale  senere,  men  nu  ville  vi  først  betragte  den  Lidelse, 
hun  har  i  tibia. 

Patienten  er  ikke  meget  udviklet;  hun  er  lidet  intelli- 
gent og  hendes  Beretning  om  Sygdommen  er  temmelig  vak- 
lende. Det  synes  dog,  at  den  nuværende  Affection  er  be- 
gyndt for  omtrent  2  Aar  siden,  men  hun  veed  intet  Be- 
stemt om  dens  Oprindelse;  idetmindste  kan  hun  ikke  med 
Sikkerhed  angive  Noget  om  et  Stød,  som  hun  tro  er  at 
have  faaet  paa  dette  Sted.  Hun  har  havt  undertiden  mere, 
undertiden  mindre  Smerte,  men  i  Reglen  har  hun  dog 
kunnet  gaae  oppe;  hun  kan  ikke  huske,  om  hun  maatte 
bruge  Stok  eller  ikke,  kort  sagt:  hendes  Meddelelser  ere  i 
høieste  Grad  usikkre. 


Det  Stød,  som  hun  mener  at  have  faaet,  kan  dog  næppe 
have  været  betydeligt;  det  har  ikke  efterladt  noget  Mærke 
eller  nogen  Cicatrice  og  ialtfald  har  det  frembragt,  ikke 
en  acut,  men  en  chronisk  Lidelse  paa  det  Sted,,  hvor  det 
skulde  have  truffet. 

De  see  vistnok  at  venstre  tibia  er  langt  tykkere  end 
høire  og  denne  Volumenforøgelse  mærkes  bedst  ved  at 
gaae  med  2  Fingre  opad  langs  den  indvendige  subcutane 
Flade  af  Benet,  idet  man  da  føler,  at  dens  Bredde  tiltager 
mere  og  mere.  Man  kunde  tænke  sig  at  det  hidrørte  fra 
en  periostal  Afsætning  som  Følge  af  Stødet,  men  naar  man 
tillige  føler  paa  den  forreste  og  udvendige  Side  af  crus 
henimod  fibula,  vil  man  finde,  at  Musklerne  ere  ligesom 
hævede  frem  af  en  dybere  Udfyldning;  Fortykkelsen  er 
nemlig  ikke  indskrænket  til  den  indvendige  Flade  af  tibia, 
men  har  strakt  sig  igjennem  hele  Diametren  af  Benet. 

Normalt  gaae  condyli  femoris  et  tibiæ  næsten  over  i 
hinanden,  de  ere  omtrent  lige  brede  og  man  kan  tidt  have 
nogen  Vanskelighed  ved  at  angive  Articulationslinien  imellem 
dem,  her  derimod  findes  en  Prominens,  frembragt  vecl  at 
tibia  rager  et  betydeligt  Stykke  frem  nedenfor  cond.  inter- 
nus-  femoris.  Volumenforøgelsen  begynder  ved  den  nederste 
Trediedeel  af  crus  og  strækker  sig  derfra  op  igjennem  hele 
Diaphysen  og  den  øverste  Epiphyse.  Der  er  ingen  Smerte 
ved  Berøring  af  Integumenterne  og  disse  ere  hverken  for- 
andrede i  Consistens  eller  Farve;  heller  ikke  ved  dybere 
Tryk  er  der  for  Tiden  nogen  Ømhed. 

I  Omfanget  af  Knæet  sees  og  føles  en  Udfyldning,  de 
normale  Furer  paa  Siderne  af  patella  ere  udslettede  og 
den  bringes  med  Lethed   til   at  slaae  an  mod  condyli 

femoris.  Oppe  paa  femur  sees  intet  Sygeligt.  Havde  vi 
her  at  gjøre  med  en  acut  Lidelse,  vilde  vi  maaskee  for- 
mode en  ostitis  epiphysaria  med  Suppuration  inde  i  Capslen, 
men  vi  mangle  alle  acute,  inflammatoriske  Tegn.  Det  er 
hverken  en  ostitis  epiphysaria  eller  en  osteomyelitis  eller 
diffus  periostitis,  det  er  en  chronisk  ostitis.  At  det  er  en 
ostitis  ville  vi  vel  ikke  benægte,  da  hun  har  havt  Smerter, 
da  der  er  Svulst  af  Benet  og  da  Sygdommen  maaskee  er 
traumatisk. 

Chronisk  ostitis  forekommer  ingenlunde  sjeldent,  men 
vi  pleie  ikke  saa  tidt  at  see  den  her  paa  Hospitalet,  naar 
vi  ikke  dertil  regne  de  Tilfælde,  hvor  man  efter  en  Frac- 
tur  faaer  en  betydelig  Callussvulst.  Under  hvilke  Former 
viser  da  i  det  Hele  den  chroniske  ostitis  sig?  For  det 
Første  bemærke  vi,  at  den  i  nogle  Tilfælde  ledsages  af 
Suppuration,  i  andre  ikke.  Suppurationen  er  da  oftest 
secundær  af  en  tuberculøs,  cariøs  eller  necrotisk  Affection 
i  Benet,  og  hvis  vi  her  havde  een  af  disse  3  Former,  vilde 
der  i  Løbet  af  de  to  Aar  vistnok  være  kommet  Pus  frem; 
der  vilde  maaskee  ogsaa  nu  være  Fistler.  Desuden  taler 
Sygdommens  Sæde  tildeels  derimod:  den  ossøse  Tuber- 
culose  er  vel  i  det  Hele  sjelden,  langt  sjeldnere  end  f.  Ex. 
Nélaton  antog,  men  ialtfald  findes  den  i  det  spongiøse  Væv; 
hos  vor  Patient  er  derimod  Diaphysen  fortrinsviis  angrebet. 
Caries  er  efter  de  nuværende  Anskuelser  rimeligviis  en 
Fedtdegeneration  af  det  øssøse  Væv,  med  Emollition  og 
Suppuration;  den  foranlediger  langvarige  Fistler  hvor- 
igjennem  udtømmes  Pus,  der  ofte  er  blandet  med  fine 
Beenstykker  —  men  den  holder  sig  ogsaa  til  det  spongiøse 
Væv.    Den  necrotiske  ostitis  skulde  efter  den  almindelige 

Theori  opstaae  saaledes,  at  først  enkelte  Dele  af  et  Been 
døde  bort  og  derpaa  dannedes  et  nyt  ossøst  Væv  udenom ; 
gjennemskar  man  dette,  vilde  man  finde  et  Seqvester.  Men 
jeg  troer  ikke  at  denne  Theori  er  ganske  rigtig,  jeg  troer 
snarere  at  der  —  ved  et  trauma  eller  af  anden  Aarsag  — 
først  udvikler  sig  en  ostitis  og  i  det  angrebne  Parti  kan 
Noget  miste  sin  Ernæring  saaat  det  døer  bort  og  da 
bliver  til  et  Seqvester,  medens  den  største  Deel  kun  viser 
forøget  Haardhed  og  Svulst.  Den  betydelige  Hævelse  er 
saaledes  en  Følge  af  Inflammationen,  men  er  ikke  frem- 
bragt fordi  der  er  et  Seqvester.  Hvorom  Alting  er,  ^aa 
findes  her  ikke  nogen  necrotisk  ostitis,  thi  den  vilde 
absolut  have  være  ledsaget  af  Suppuration,  den  viser  des- 
uden ialmindelighed  en  stor  phlegmonøs  Svulst  af  de  om- 
givende bløde  Dele. 

Der*er  en  fjerde  Form  af  suppurativ  ostitis,  den  saakaldte 
abscessus  ossium,  men  den  er  meget  sjelden.  Jeg  har  kun 
seet  den  2  Gange  i  Løbet  af  de  12  Aar,  jeg  har  været  her 
som  Overlæge,  men  hos  begge  Patienter  yttrede  den  sig 
aldeles  paa  samme  Maade.  De  vare  begge  ca.  20  Aar 
gamle  (den  Ene  laae  her  i  1870,  den  Anden  i  1875)  og 
Sygdommen  havde  sit  Sæde  i  tibia  i  begge  Tilfælde.  De 
havde  gjentagne  Gange  havt  heftige  Smerter,  som  kom  og 
gik,  nu  vare  de  temmelig  vedholdende,  dybe,  borende,  for- 
bundne med  en  ossøs  Fortykkelse  ligesom  her  og  desuden 
med  en  lille  superficiel  Suppuration  midt  paa  Svulsten. 
Jeg  anvendte  i  nogen  Tid  Morphininjectioner  for  Smer- 
terne, samt  Jod  indvendig,  men  tilsidst,  da  disse  Midler 
ikke  frugtede  noget,  foretog  jeg  med  en  Perforativtrepan  en 
Boring  ind  i  Benet.  Jeg  gjennemskar  Integumenterne,  bort- 
Il 

skrabede  periostium  og  kom  efterat  have  boret  omtrent  en 
Tomme  dybt,  ned  i  en  nøddestor  ossøs  Cavitet,  der  hos  den 
Ene  fandtes  at  indeholde  godt  Pus,  hos  den  Anden  var 
fyldt  med  fungøst  Væv. 

Der  vare  ingen  løse  Beenstykker,  intet  Seqvester;  der 
var  heller  ingen  Caries,  men  en  Osteosclerosering  i  Om- 
fanget. Smerterne  toge  som  sædvanligt  af,  saasnart  som 
Huulheden  var  blevet  aabnet,  men  denne  fyldes  altid  over- 
ordenlig langsomt  og  da  de  udskreves  omtrent  2  Maaneder 
senere,  var  der  endnu  en  granulerende  Flade  tilbage.  Det 
var  to  aldeles  typiske  Tilfælde  af  Sygdommen,  idet  de  viste 
sig  i  Diaphysen  af  tibia,  og  der  var  desuden  det  In- 
teressante ved  dem,  at  jeg  derved  fik  Leilighed  til  at  iagt- 
tage de  to  forskjellige  Indhold  af  den  ossøse  Cavitet,  hvilke 
efter  Forfatterne  kunne  findes,  nemlig  hos  den  Ene  var 
Huulheden  fyldt  med  godt  Pus  som  i  en  almindelig  Absces, 
hos  den  Anden  med  et  granulerende  eller  snarere  fungøst- 
udseende  Væv. 

Man  finder  i  Almindelighed  den  ossøse  Huulhed  lige 
under  en  lille  superficiel  Suppuration;  men  naar  man  nu 
gjør  Incision  i  denne  findes  Pusset  enten  liggende  som 
en  sædvanlig  subperiostal  Absces  lige  paa  Benet  eller 
undertiden  udenpaa  det  fortykkede  periostium.  Isaafald 
maa  man  gjennemskjære  dette  og  derpaa  perforere  det 
Lag,  som  dækker  Abscessen.  Dette  maa  man  erindre, 
forat  man  ikke  skal  lade  sig  forlede  til  at  troe  at  man 
har  taget  Feil  af  Sygdommen,  naar  man  ved  at  aabne  den 
udvendige  Pusansamling  opdager,  at  den  ligger  paa  den 
ydre  Flade  af  periostium. 

Hvis  der  altsaa  senere  hen  viser  sig  en  lille  superficiel 
Absces  paa  tibia,  vil  jeg  diagnosticere  en  abscessus  ossium 
og  trepanere  Benet,  men  foreløbig  er  der  ikke  Tegn  paa 
noget  Saadant  og  vi  have  derfor  maaskee  snarere  at  gjøre 
med  den  ikke-suppurerende  ostitis,  som  vi  ogsaa  kunde 
kalde  den  chroniske  condenserende  eller  scleroserende  Form. 
Er  denne  Lidelse  udbredt  til  hele  Benets  Længde,  eller 
ialtfald  til  en  meget  stor  Deel  af  Benet,  give  vi  den  ogsaa 
Benævnelsen:  Hyperostose. 

Man  har  fornylig  opstillet  en  særegen  Slags  chronisk 
condenserende  ostitis  under  Navn  af  ostitis  deformans  og 
enclskjøndt  den  ikke  er  tilstede  hos  vor  Patient,  troer  jeg 
dog  at  maatte  omtale  den  her.  Sir  James  Paget  oplæste 
i  Medico-chirurgical  Society  i  London  for  et  Par  Aar  siden 
en  Beretning  om  fem  i  hans  Praxis  observerede  Tilfælde, 
der  vare  saa  eiendommelige,  at  han  meente  at  kunne  give 
Sygdommen  et  særligt  Navn  og  han  kaldte  den:  ostitis  de- 
formans. 

Den  første  Patient  var,  da  Paget  saae  ham  første 
Gang,  46  Aar  gammel,  og  fra  1856  til  -1876  (da  Manden 
døde)  saae  han  ham  jevnligt.  Da  denne  Patient  consulerede 
Paget  (i  1856)  var  han  tilsyneladende  rask,  han  leed  ikke 
af  Rheumatisme  eller  Arthritis,  ha^de  ikke  Syphilis;  en 
Søster  var  død  af  cancer,  men  ellers  syntes  hans  Familie 
at  være  sund.  Sygdommen  var  dengang  2  Aar  gammel  og 
viste  sig  ved  en  aparte  Svulst  af  venstre  tibia,  der  var 
betydeligt  fortykket  igjennem  hele  sin  Længde  og  havde 
begyndt  at  krumme  sig,  saaledes  at  den  frembød  en  Con- 
vexitet  fortil;  Smerterne  vare  ikke  videre  stærke.  Han 
behandledes  med  Jodkalium,  men  det  gjorde  ikke  nogen 

Forandring  i  Svulsten.  Nogle  Aar  senere  udbredte  Syg- 
dommen sig  til  venstre  femur,  der  ligeledes  blev  meget 
fortykket  og  krummede  sig  stærkt.  Derpaa  angrebes  høire 
femur  og  crus  aldeles  paa  samme  Maade,  saaat  Deformi- 
teten blev  symmetrisk.  Tilsidst  blev  Craniet  ogsaa  for- 
tykket, uden  at  dog  dets  Form  væsentligt  forandredes. 
Saaledes  havde  Sygdommen  udviklet  sig  i  Løbet  af  henved 
20  Aar,  medens  Patientens  Almeenbefindende  vedblev  at 
være  godt  og  han  kun  af  og  til  havde  lidt  Smerte  i  de 
syge  Been.  Men  da  fik  han  pludseligt  voldsomme  Smerter 
i  den  ene  Overextremitet  (antibrachium)  og  døde  snart 
efter.  Ved  Sectionen  fandtes  en  cancrøs  emollieret  Svulst 
i  radius,  men  aldeles  ingen  maligne  Degenerationer  i  noget 
af  de  oprindeligt  angrebne  Been ;  disse  vare  derimod  stærk 
osteosclerotiske,  Craniet  var  omtrent  4  Gange  saa  tykt  som 
normalt. 

Nogen  Tid  efter  havde  Paget  et  lignende  Tilfælde, 
men  her  var  det  humerus,  der  blev  angrebet  af  cancer. 
Det  tredie  Tilfælde  var  hos  en  Mand  paa  60  Aar,  ligeledes 
med  Fortykkelse  og  Krumning  af  Underextremiteternes 
Been;  her  fandtes  ved  Obductionen  cancer  duræ  matris. 
I  alle  tre  Tilfælde  indtraf  Døden  efter  16 — 20  Aars  For- 
løb, regnet  fra  Sygdommens  første  Begyndelse,  idet  der 
pludseligt  viste  sig  en  malign  Svulst  paa  et  hidtil  uangrebet 
Sted.  —  Endelig  havde  han  iagttaget  et  fjerde  og  femte 
Tilfælde  med  de  samme  characteristiske  Krumninger  og 
ossøs  Fortykkelse,  men  der  kom  ikke  nogen  Cancer. 

Paget  vidste  ikke  videre  om  Sygdommen;  den  opstod 
hos  Middelaldrende,  var  hidtil  kun  iagttaget  hos  Mandfolk, 
medførte  faa,  ikke  lancinerende  Smerter,  heller  ikke  dolores 

nocturni,  lignede  hverken  en  rheumatisk  eller  scrophuløs 
Affection,  ligesaalidt  som  Rachitis.  Man  kunde  heller  ikke 
stille  den  sammen  med  Osteomalaci,  idet  det  ossøse  Væv 
netop  blev  haardere  og  tykkere.  Den  var  heelt  forskjellig 
fra  Exostoser,  da  Volumenforøgelsen  ikke  havde  sit  Sæde 
paa  et  begrændset  Parti  af  et  Been.  Det  maatte  være  en 
generel  Affection,  da  den  optraadte  paa  saa  mange  Dele 
af  Skelettet. 

Han  havde  ikke  kunnet  finde  nogen  Grund  til  denne 
ostitis,  kun  døde  som  sagt  af  hans  fem  Patienter  de  tre 
af  cancer;  Benævnelsen  deformans  havde  han  benyttet  for 
dermed  at  tilkjendegive  den  characteristiske  Krumning. 
Denne  var  vel  en  Følge  af  den  forøgede  Beenafsætning,  og 
noget  Analogt  finde  vi  jo  ogsaa  ved  Necroser,  naar  der  i 
de  ikke  mortificerede  Partier  af  Benet  skeer  en  rigeligere 
Beendannelse,  der  tilsidst  viser  sig  ved  en  Convexitet  til 
denne  Side. 

Ostitis  deformans  og  arthroitis  deformans  have  ikke 
Andet  tilfælleds  end  Navnet;  Articulationsfladerne  angribes 
slet  ikke  ved  denne  ostitis.  -  , 

For  nu  at  komme  tilbage  til  vort  Emne  efter  denne 
Digression,  ville  vi  altsaa  sige,  at  Patientens  Affection  i  tibia 
er  en  chronisk  ostitis,  enten  af  den  condenserende  Form 
eller,  hvis  suppurativ,  da  en  chronisk  Absces,  men  sikkre 
Tegn  paa  det  Sidste  mangle  endnu.  Sygdommen  i  Knæet 
er  en  chronisk,  vistnok  reen  serøs  og  ialtfald  ikke  puru- 
lent,  Ansamling  i  Capslen  og  den  hænger  kun  indirecte 
sammen  med  den  ossøse  Lidelse.  Den  kunde  maaskee 
skyldes  den  Anstrængelse ,  det  har  voldt  hende  at  gaae 

paa  den  syge  Extremitet,  men  hun  giver  os  selv  en  anden 
Forklaring,  nemlig  at  hun  paa  Grund  af  sin  Pseudarthrose 
i  humerus  ikke  kunde  bruge  Haanden  til  at  sye  eller 
strikke  undtagen  naar  hun  hvilede  olecranon  paa  det  stærkt 
optrukne  Knæ.  I  denne  Stilling  pleiede  hun  i  Almindelig- 
hed at  sidde  i  sit  Hjem  og  den  „chroniske  Contusion", 
som  man  kunde  kalde  det,  har  da  foraarsaget  en  Exsuda- 
tion  i  Articulationen,  som  vi  altsaa  ville  diagnosticere  som 
en  Hydarthrose.  Jeg  er  overbeviist  om,  at  hvis  jeg  senere 
puncterer  denne  Ansamling  vil  den  vise  sig  at  være  serøs. 

Jeg  sagde  Dem,  m.  H.,  at  hun  tillige  havde  en  Pseu- 
darthrose af  venstre  humerus,  men  jeg  vil  hellere  opsætte 
at  tale  til  Dem  om  denne  Affection  til  jeg  foretager  en 
Eesection,  som  jeg  har  paatænkt  at  udføre  i  næste  Uge. 
Derimod  vil  jeg  i  Anledning  af  hendes  Hydarthrose  op- 
holde mig  lidt  ved  Spørgsmaalet  om  Diagnosen  af  arti- 
culære  Ansamlinger,  da  jeg  netop  idag  kan  vise  Dem  nogle 
Tilfælde,  som  kunne  tjene  til  at  illustrere  dette  Spørgsmaal. 

I  det  Hele  udgjøre  Articulationssygdomme  vort  be- 
tydeligste Materiale  paa  denne  Afdeling,  og  der  findes  til 
alle  Tider  en  Samling  saavel  af  chroniske  som  af  acute 
Tilfælde.  De  chroniske  høre  ofte  til  de  trættende  og  kjed- 
sommelige  Sygdomme,  som  baade  Patienten  og  Lægen 
blive  kjede  af;  Patienterne  forlade  ofte  Hospitalet,  efterat 
de  kun  have  opnaaet  en  relativ  Helbredelse,  men  med 
Hensyn  til  Diagnosen  ere  de  tidt  særdeles  interessante,  og 
eet  af  de  vanskelige  Spørgsmaale  i  Diagnosen  er  da  hyppigt 
om  der  er  en  Vædske  i  Capslen  og  af  hvilken  Natur 
den  er. 

Det  er  altsaa  derfor  at  jeg  vil  tage  disse  Patienter 
frem  idag,  som  Alle  lide  af  Sygdomme  i  Knæet.  Den 
Første  er  en  ældre  Mand,  som  De  maaskee  erindre  at 
have  seet  tidligere,  da  han  allerede  har  været  her  længe. 
Han  kom  nemlig  ind  paa  Hospitalet  i  Slutningen  af  forrige 
Aar  og  har  opholdt  sig  her  til  Stadighed  siden  den  Tid. 
Vi  skulle  nu  see,  hvilken  Form  af  Articulationslidelse  det 
er,  han  har.  Patienten  mener,  at  Sygdommen  er  begyndt 
i  Mai  Maaned  ifjor;  det  er  altsaa  næsten  1  Aar  siden,  da 
vi  nu  ere  i  Midten  af  April.  Ved  at  betragte  Knæet,  see 
vi  nogen  Fortykkelse  af  Articulationen,  navnlig  see  vi  paa 
begge  Sider  af  patella  en  Udfyldning  istedetfor  den  nor- 
male Indsænkning;  ligeledes  er  der  en  Udfyldning  oppe 
ved  ligamentum  patellæ  superius. 

Hvad  er  det  nu,  der  frembringer  denne  Udfyldning? 

Naar  man  finder  en  Svulst  af  en  Articulation ,  veed 
man,  at  den  kan  have  sit  Sæde  paa  3  Steder:  mellem 
Capslen  og  den  undersøgende  Finger,  i  Capslen,  i  Benet. 
Vi  finde  nu  her,  at  Svulsten  væsentligst  skyldes  en  Ansam- 
ling i  Capslen;  der  mærkes  ingen  videre  Fortykkelse  uden- 
paa  Capslen,  idet  de  bedækkende  Dele  med  Lethed  for- 
skydes og  foldes.  Foruden  Ansamlingen  var  der  ved  Ind- 
læggelsen en  ringe  Fortykkelse  omkring  Articulationsenderne 
og  ved  Grændsen  mellem  den  midterste  og  øverste  Tredie- 
deel  af  tibia  føltes  en  Fortykkelse  med  nogle  knudrede 
Prominenser.  Paa  den  udvendige  Side  af  patella  er  der 
Noget,  der  ligesom  glider  for  Fingeren,  og  man  faaer  For- 
nemmelsen som  af  et  fast  fibrøst  Legeme,  men  det  er  ikke 
noget  Pathologisk. 

Manden  har  altsaa  en  Articulationssygdom,  og  den 
maa  kaldes  chronisk.  Han  mener  selv,  at  den  er  opstaaet 
efter  en  forceret  Bevægelse,  en  Forvridning,  hvilken  Grund 
De  hyppigt  ville  finde  angivet,  og  vi  ville  ikke  betænke 
os  paa  at  sige  at  det  er  en  arthroitis  chronica. 

Men  er  nu  dette  en  simpel  Arthroitis  eller  er  der 
foruden  det  tilfældige  Trauma  en  anden  Grund  til  Syg- 
dommen? 

Jeg  tænkte  strax  paa,  at  der  maaskee  laae  noget 
Constitutionelt  til  Grund;  de  Exostoser,  der  findes  paa 
tibia,  tyde  jo  paa  en  bestemt  Diathese,  hvorfor  jeg  strax 
gav  ham  Jodkalium,  som  han  nu  har  brugt  i  meget  lang 
Tid.  Sammen  med  denne  indvendige  Behandling  anvendte 
jeg  Immobilitet  af  Knæet,  han  fik  en  Gibsbandage,  som  nu 
har  ligget  i  3  Maaneder.  Han  maatte  i  Begyndelsen  holde 
Sengen,  senere  kom  han  op  at  gaae.  Da  Bandagen  af- 
toges, var  Tilstanden  noget  bedre  end  før,  men  kort  efter 
klagede  han  over  Mangel  paa  Kraft  og  der  er  endnu  nogen 
Ansamling  i  Articulaticnen ;  men  jeg  har  egentlig  nærmest 
viist  Dem  ham,  forat  De  kunne  see,  om  man  kunde  diagno- 
sticere af  hvad  Natur  Ansamlingen  er,  om  det  er  en  Hæ- 
marthrus,  Pyarthrus  eller  Hydarthrus.  Jeg  mener,  at  vi 
her  have  en  ringe  Hydarthrus,  og  hvorfor  mener  jeg,  at 
den  er  af  serøs  Natur?  Jo,  den  er  jo  opstaaet  for  1  Aar 
siden,  der  har  ikke  været  stærk  Smerte,  ikke  noget  ud- 
vendigt Tegn  paa  Phlegmone,  Patienten  er  i  det  Hele  taget 
ret  rask,  lider  ikke  saa  stærkt,  som  han  vilde  gjøre,  der- 
som Ansamlingen  var  purulent,  og  endelig  resorberes  det 
Ansamlede  efterhaanden ;  der  er  altsaa  en  heel  Deel  Tegn, 
som  tyde  paa  en  serøs  Ansamling.    Behandlingen  skal  for 

Øieblikket  indskrænkes  til  en  stærkere  Compression  end 
hidtil;  derefter  skal  han  øve  sig  i  at  gaae.  Som  Diagnose 
af  dette  Tilfælde  ville  vi  altsaa  stille:  simpel  chronisk 
Athroitis  med  en  ringe  Hydarthrus. 

Her  see  De  saa  en  for  14  Dage  siden  indkommen  Pa- 
tient, som  Dagen  før  Indlæggelsen  havde  tilføiet  sig  en 
Læsion,  der  maatte  antages  for  farlig.  Han  var  kommen 
til  Skade  ved  sit  Arbeide  som  Tømrer;  Spidsen  af  en  Øxe 
havde  gjennemtrængt  2  Par  Beenklæder,  var  derefter  gaaet 
incl  paa  den  indvendige  Side  af  patella,  hvor  man  ved  Ind- 
læggelsen saae  et  lille  vulnus  af  circa  1 "  Længde ,  som 
strakte  sig  skraat  ovenfra  nedad.  Paa  dette  Sted  vilde 
Capslen  jo  let  træffes.  Saaret  var  forbundet,  da  han  kom 
ind;  man  kunde  ikke  slutte  noget  Videre  af  hans  Beskri- 
velse og  rørte  naturligviis  ikke  strax  ved  Forbindingen, 
ligesom  man  heller  ikke  tillod  sig  nogen  Sondering.  Immo- 
bilitet og  lis  blev  derimod  strax  bragt  i  Anvendelse. 

2  Dage  efter  klagede  han  over  Smerte,  som  var  meget 
stærk,  og  man  bemærkede  en  betydelig  Svulst  paa  den 
indvendige  Side  af  patella  henad  mod  condylus  int. ,  uden 
at  der  viste  sig  Noget  paa  den  udvendige  Side  af  Knæet. 
Partiet  var  tillige  ømt  og  hævet  noget  op,  saa  at  man 
snarest  kunde  tænke  paa  en  Ansamling  under  Huden,  især 
fordi  der  ingen  Svulst  var  paa  den  udvendige  Side  af 
Knæet.  Jeg  tog  derfor  Forbindingen  af,  førte  en  Sonde 
ind,  og  der  udflød  da  en  Blanding  af  Pus  og  Blod.  Blodet 
havde  samlet  sig  i  det  subcutane  Cellevæv,  da  det  ikke 
kunde  komme  ud  af  Saaret,  og  vi  havde  altsaa  her  en 
subcutan  Suppuration. 

Men  nogle  faa  Dage  efter  kom  der  en  stærkere  Svulst, 
som  nu  viste  sig  at  være  i  Capslen,  idet  den  fandtes  paa 
begge  Sider,  og  der  var  Udfyldning  istedetfor  Indsænkning 
paa  begge  Sider  af  patella  —  men  der  var  ikke  Spor  af 
Smerte.  Han  klagede  kun  over  at  han  bestandig  maatte 
indtage  det  samme  Leie,  befandt  sig  endogsaa  vel  ved 
smaa  Bevægelser  af  Delen,  havde  udmærket  Appetit  og 
sov  godt. 

Nu  kunde  Nogen  sige,  at  vi  i  dette  Tilfælde  havde  en 
suppurativ  Arthroitis,  som  var  forplantet  fra  det  første 
suppurerende  Sted,  men  jeg  antager  det  for  en  simpel 
serøs  Ansamling,  og  det  gjør  jeg,  fordi  han  ikke  havde  den 
mindste  Smerte,  ikke  Feber,  men  hele  Tiden  god  Appetit, 
Tegn  som  slet  ikke  harmonere  med  en  Arthroitis  suppura- 
tiva,  men  meget  mere  tyde  paa  en  Arthroitis  serosa,  som 
man  da  i  dette  Tilfælde  kan  antage  fremkaldt  ved  Irrita- 
tion fra  det  suppurerende  Sted.  Derfor  fik  han  ogsaa  et 
stort  Vesicatorium,  som  jeg  lod  suppurere  stærkt,  og  De 
see  nu  at  han  taaler  Bevægelser  i  Knæet  meget  godt. 

Vi  have  altsaa  enADsamling  her  ligesom  hos  den  fore- 
gaaen cle  Patient,  men  i  dette  Tilfælde  vilde  man  i  Be- 
gyndelsen stille  Prognosen  slettere,  idet  der  var  gaaet  en 
Vulneration  i  Forveien,  som  kunde  have  perforeret  Capslen. 
Her  vil  jeg  nu  ikke  gjøre  Andet  end  lade  ham  beholde  det 
Cataplasma,  han  er  begyndt  med,  lade  Suppurationen  tabe 
sig  og  Saaret  læges.  Derefter  skal  der  anvendes  Compres- 
sion,  hvorved  man  vel  nok  kan  faae  Ansamlingen  hævet, 
da  den  kun  er  8  Dage  gammel;  men  med  Immobiliteten 
skal  han  vedblive,  skjøndt  han  hver  Dag  plager  mig  for  at 
blive  af  med  Gouttieren. 

Desuden  skulde  jeg  tale  til  Dem  om  2  Patienter,  som 
jeg  kunde  have  viist  Dem  igaar,  men  inat  ere  de  uheldig- 
viis  begge  døde;  imidlertid  ville  vi  bagefter  kunne  see 
Obductionen. 

Den  ene  var  en  gammel  Mand  paa  73  Aar,  som  var 
temmelig  affældig  uden  dog  at  lide  af  nogen  bestemt 
Sygelighed.  Han  havde  faaet  en  Suppuration  udvendig  paa 
Knæet,  som  udgik  fra  bursa  patellaris,  hvor  der  blev  gjort 
en  Mængde  Incisioner,  men  saasnart  man  havde  incideret 
paa  eet  Sted,  sænkede  det  sig  strax  videre.  Det  er  ind- 
lysende, at  der  maatte  være  noget  Cachectisk  tilstede,  som 
hindrede  Saarenes  Lukning.  Der  kom  da  ogsaa  Feber 
med  Decubitus,  hvilket  jo  tyder  paa  en  Almeenlidelse; 
tillige  viste  der  sig  betydelig  Svulst  langs  hele  Extremi- 
teten,  som  blev  intens  rød  og  oedematøs.  Efterhaanden 
dannede  der  sig  en  mere  bestemt  Svulst  langs  vena  sa- 
phena;  Almeentilstanden  forværredes,  han  kunde  hverken 
spise  eller  sove,  fik  Delirier,  og  Tungen  blev  skorpet.  Nu 
blev  ogsaa  Knæcapslen  pludselig  stærkt  udspændt;  det 
viste  sig  som  en  almindelig  pludselig  opstaaet  Hydarthrus, 
der  kunde  være  frembragt  ved  Irritationen  udenpaa,  maa- 
skee  paa  samme  Maade  som  i  det  foregaaende  Tilfælde. 
Saaledes  kunde  man  ganske  vist  sige,  men  jeg  for  min 
Person  fik  strax  det  Indtryk,  at  der  her  var  Pus,  og 
Grunden  til  min  Antagelse  var  hele  hans  Almeentilstand. 
Cachectiske  Individer  faae  ikke  serøse  Ansamlinger,  og 
saksnart  denne  gamle  Mand  fik  Delirier,  Søvnløshed,  Decu- 
bitus, Ansamling  i  Knæcapslen  og  mistede  Appetiten,  sagde 
jeg  Dem,   at   det  maatte  være  en  purulent  Ansamling, 

hvorfor  jeg  da  ogsaa  behandlede  den  som  saadan,  for- 
saavidt  man  kan  sige,  at  en  pyhæmisk  Ansamling  kan 
behandles  ved  at  udtømmes,  naar  Patienten  samtidig 
har  alle  Tegn  paa  en  almindelig  Infection.  Jeg  gjorde 
nemlig  flere  Gange  Punctur,  hvorved  der  udtømtes  en 
Mængde  Pus.  Der  var  ikke  Indication  for  nogen  mere  ind- 
gribende chirurgisk  Behandling,  og  han  er  nu,  som  De  see, 
død,  hvilket  jo  ogsaa  bekræfter  Diagnosen. 

Den  anden  er  en  gammel  Kone,  som  er  bleven  ope- 
reret her  for  cancer  mammæ.  Det  gik  ret  godt  og  Saaret 
helede,  men  hun  indkom  saa  igjen  for  ca.  5  Uger  siden 
med  en  svullen  Glandel  i  Axillen,  som  ængstede  hende 
meget,  hvorfor  jeg  ogsaa  besluttede  mig  til  at  tage  den 
bort.  Den  sad  fast  tæt  paa  arteria  brachialis,  hvorfor 
den  ligeredes;  Ligaturen  løsnedes  godt  og  tog  Basis  af 
Svulsten  ud  med  sig.  Hun  befandt  sig  i  Begyndelsen  vel, 
men  senere  kom  der  en  icterisk  Farvning  af  Huden  og  en 
temmelig  stærk  Feber,  som  medtog  hendes  Kræfter.  Icte- 
rus  er  jo  et  slemt  Symptom,  naar  den  ikke  er  begrundet 
i  en  tilfældig  Forhindring  af  Excretionen,  og  det  er  et 
Tegn,  som  altid  maa  forurolige  os  ved  saadanne  cachectiske 
Patienter. 

I  de  sidste  Dage  af  sit  Liv  begyndte  hun  at  klage  over 
stærk  Smerte  i  venstre  Knæ,  hvor  hun  angav  tidligere  at 
have  liidt  af  Gigt.  Ved  Undersøgelsen  saaes  Knæet  meget 
spændt  ligesom  ogsaa  hele  denne  Underextremitet  var 
noget  oemedetøs  infiltreret,  Bevægelserne  vare  overordent- 
ligt smertefulde.    Jeg  antog  det  strax  for  en  purulent  An- 

samling  i  Capslen  og  Grunden  til  at  jeg  udelukkede  en 
serøs  Vædske  var  netop  de  samme  Momenter,  som  jeg 
nævnte  Dem  ved  den  gamle  Mand.  At  Diagnosen  er  rigtig 
ville  De  om  et  Øieblik  kunne  erfare,  naar  vi  aabne  Arti- 
culationen. 


14. 

Osteomyelitis  femoris. 


Mine  Herrer! 

I  forrige  Time  viste  jeg  Dem  en  Patient  med  en  ud- 
talt chronisk  ostitis  i  Nærheden  af  artic.  genus,  der 
samtidig  var  Sædet  for  en  betydelig  Ansamling;  det  er 
imidlertid  hyppigere  her  paa  Afdelingen  at  træffe  acute 
Lidelser  i  Skelettet  omkring  Knæet  og  idag  ville  De  see 
et  Exempel  paa  disse  Affectioner  hos  en  ung  Pige,  som 
iforgaars  indlagdes  fra  Byen. 

Hendes  Sygehistorie  er  forresten  temmelig  simpel:  det 
er  en  lille  Pige  paa  11  Aar,  som  tidligere  bestandig  har 
været  rask,  kun  leed  hun  for  en  Tid  siden  af  nogle  smaa 
ulcera  paa  crus,  hvilke  dog  snart  lægtes.  For  6  Dage 
siden  fik  hun  pludselig  Smerter  i  høire  Knæ  og  nederste 
Deel  af  femur;  en  tilkaldt  Læge  ordinerede  hirudines 
hvorved  Tilstanden  dog  ingenlunde  forbedredes;  tvertimod 
bleve  Smerterne  overordentligt  heftige,  Patienten  havde 
ingen  Ro,  kunde  aldeles  ikke  sove.  Hun  indkom  da  paa 
Hospitalet  under  Diagnosen  phlegmone  femoris,  men  denne 
Diagnose  forekom  mig  strax  noget  tvivlsom  eller  ialtfald 
ikke  svarende  til  det,  man  pleier  at  forstaae  ved  phlegmone. 

Forresten  var  Patienten  saa  øm  for  Berøring  at  det  ikke 
var  muligt  at  foretage  nogen  nøiagtig  Undersøgelse  og  jeg 
har  derfor  opsat  den  til  idag  for  at  De  kunde  see  hende 
inden  cler  blev  foretaget  Noget.  Hun  skal  nu  chloroformeres. 

Smerterne  opstode  som  sagt  med  en  sjelden  Voldsom- 
hed for  6  Lage  siden,  tilsyneladende  aldeles  spontant. 
Patienten  angiver  dog  at  hun  4  Dage  i  Forveien  var 
faldet  paa  Gaden  og  havde  stødt  Knæet,  men  hun  havde 
ikke  ændset  det  videre,  da  hun  strax  derefter  godt  kunde 
gaae  uden  at  føle  Smerte  og  hun  tænkte  derfor  ikke, 
at  de  Smerter,  som  optraadte  4  Dage  senere,  kunde 
hidrøre  derfra.  Altsaa  Patienten  har  faaet  et  Stød  paa 
Knæet  og  4  Dage  derefter  optræde  Smerter,  forbundet  med 
stærk  Feber.  Moderen  lægger  særlig  Vægt  paa  denne 
Feber,  som  ængstede  hende  i  høi  Grad,  idet  Barnet  var 
overordentlig  heed,  urolig  og  søvnløs.  Insomnia  er,  som 
bekjenclt,  navnlig  hos  Børn,  et  temmelig  alvorligt  Symptom 
og  vi  kunne  ogsaa  deraf  slutte,  at  hun  har  været  meget 
febril;  Pulsen  var  ved  Indlæggelsen  130. 

Naar  man  nu  sammenligner  den  syge  Extremitet  med 
den  sunde,  seer  man  let  at  der  er  en  betydelig  Volumen- 
forøgelse  af  Knæet  og  den  nederste  Deel  af  femur,  men 
at  Huden,  som  dækker  dette  Parti,  slet  ikke  er  rød.  Det 
var  netop  af  den  Grund  at  jeg  allerede  fra  Først  af  betvivlede 
at  vi  havde  at  gjøre  med  en  phlegmone;  jeg  antog,  at 
Lidelsen  maatte  ligge  saa  dybt  og  være  af  en  saa  alvorlig 
Natur,  at  der  endog  kunde  være  Tale  om  en  større  Opera- 
tion, hvilket  jeg  ogsaa  ansaae  det  for  min  Pligt  strax  at 
lade  hendes  Familie  vide.  —  Vi  have  jo  diffuse  og  circum- 
scripte  Phlegmoner;  var  her  en  circumscript  Phlegmone 

vilde  den  være  indskrænket  til  et  vist  Parti  og  vise  Rødme 
af  Integumenterne,  sandsynligviis  forbundet  med  Fluctuation, 
men  Hævelsen  indtager  hele  Delens  Omfang  og  Huden  er 
hverken  rød  eller  heed.  Hvis  vi  havde  en  diffus  Phleg- 
mone,  kunde  den  sikkert  nok  have  en  betydelig  Udstræk- 
ning, men  dog  næppe  gaae  heelt  rundt  om  femur,  og  Inte- 
gumenterne vilde  vise  sig,  om  ikke  meget  røde,  saa  dog 
noget '  hede  og  oedematøse.  Saaledes  vilde  ialtfald  Phleg- 
monen  vel  præsentere  sig,  hvis  den  var  subcutan  og  det  er 
den  i  Almindelighed,  men  selv  om  vi  havde  en  dybere 
phlegmonøs  Affection,  f.  E.  en  myitis  eller  en  intermusculær 
Suppuration,  vilde  den  dog  ikke  kunne  indtage  hele  Om- 
fanget af  femur. 

Af  Anatomien  vide  vi  at  Musklerne  paa  femur  deels 
forløbe  over  dets  nederste  Deel  uden  at  være  fæstede  til 
Benet,  deels  have  Insertioner  paa  det,  og  disse  ere  væsent- 
ligst paa  linea  aspera,  der  nedad  deler  sig  i  de  to  crura. 
Denne  linea  aspera  vilde  danne  en  bestemt  Grændse  bagtil, 
saaat  en  Phlegmone  i  Musklerne  ikke  vilde  gaae  fra  den 
udvendige  Side  over  til  den  indvendige  og  omvendt.  Vi  ledes 
da  til  at  antage,  at  Sygdommen  har  sit  Sæde  i  et  dybere 
Lag,  som  strækker  sig  rundt  om  hele  Delen,  og  et  saadant 
continueerligt  Lag  findes  i  Dybden  kun  i  periostium,  lige- 
som den  henimod  Overfladen  kun  findes  i  det  subcutane 
Cellevæv. 

De  indsee  altsaa  at  jeg  af  alle  Symptomerne  maatte 
bringes  til  at  søge  Sygdommens  Sæde  heelt  inde  paa  eller 
maaskee  snarere  under  periostium,  og  det  var  for  at  an- 
stille denne  Undersøgelse,  at  Patienten  skulde  chlorofor- 
meres.    Efterat  hun  nu  er  bedøvet,  bemærke  vi  først,  a^ 

Knæet,  som  hidtil  har  været  holdt  immobilt  i  en  ringe 
Flexion,  med  Lethed  kan  extenderes  fuldstændigt  og  vi  see 
samtidig  at  Hævelven,  som  fandtes  omkring  hele  den  forreste 
Side,  nu  især  træder  frem  som  en  Udfyldning  paa  begge 
Sider  af  patella.  Denne  Udfyldning  har  en  betydelig  Ind- 
flydelse paa  Prognosen;  lad  os  derfor  undersøge  af  hvilken 
Beskaffenhed  den  er  og  hvor  den  vel  kan  ligge.  Den  kan 
ikke  være  subcutan,  da  Huden  kan  løftes  op  i  en  Fold  og 
da  Forfladen  af  patella  føles  aldeles  normal;  den  maa 
have  sit  Sæde  inde  i  Articulationen,  da  patella  føles  at 
vippe  som  om  den  hvilede  paa  en  Vædske  og  da  den  ved 
.at  trykkes  bagtil  føles  at  slaae  an  mod  conclyli  femoris. 

Der  er  følgelig  en  Ansamling  i  Capslen,  og  hvis  man 
i  et  saadant  Tilfælde,  hvor  der  (som  vi  om  Lidt  vistnok 
kunne  overbevise  os  om)  ogsaa  findes  en  Ansamling  oppe 
paa  femur,  constaterer  en  Communication  imellem  de  to 
Ansamlinger,  saa  kan  man  temmelig  bestemt  diagnosticere 
at  Vædsken  er  purulent.  Rigtignok  kan  man  ved  en  Dis- 
torsion eller  ved  et  andet  Trauma,  der  har  medført  en 
Ruptur  igjennem  Capslen,  finde  en  Blodansamling  saavel 
inde  i,  som  uden  om  Articulationen,  men  her  sees  intet  af 
■de  Tegn,  som  kunde  tyde  paa,  at  Svulsten  skriver  sig  fra 
udtraadt  Blod. 

Kan  man  da  ikke  træffe  en  serøs  Vædske  paa  eengang 
inde  i  Capslen  og  oppe  under  Musklerne  paa  femur?  kunde 
f.  Ex.  en  hydarthrus  ikke  rumpere,  idet  Trykket  af  Væd- 
sken sprængte  Væggene,  saaledes  at  denne  nu  kunde  sænke 
sig  op  af  femur?  I  den  Henseende  troer  jeg,  at  De  gjøre 
rettest  i  at  betvivle  den  spontane  Ruptur;  det  vil  sige,  at 
Trykket  af  en  Ansamling  nok  kan  udspile  Capslen  i  høi 

Grad,  men  næppe  af  sig  selv  sprænge  den;  derimod  vil 
sikkert  den  fibrøse  Capsel  kunne  briste,  naar  et  voldsomt 
Slag  træffer  den  i  Forveien  udspændte  Huulhed.  Havde 
Patienten  havt  en  stor  Ansamling  dengang  hun  faldt  paa 
Knæet,  kunde  der  altsaa  være  Tale  om  at  Vædsken  var 
brudt  ud  af  Articulationen ,  men  hun  var  jo  fuldstændig 
rask  da  hun  faldt  og  senere  har  her  ikke  været  noget 
Trauma. 

Vi  ville  haabe  at  den  Vædske,  der  her  føles  inde  i 
Capslen,  kun  er  frembragt  ved  en  traumatisk  arthroitis, 
som  Følge  af  den  oprindelige  Contusion.  Isaafald  er  den 
ikke  meget  farlig,  men  hvis  den  communicerer  med  den 
Ansamling,  der  omgiver  femur,  er  Prognosen  i  høi  Grad 
slet,  idet  man  da  maaskee  ikke  engang  ved  en  amputatio 
femoris  vil  kunne  redde  Livet.  —  Jeg  har  glemt  at  be- 
mærke, at  jeg  ikke  har  opdaget  nogen  ossøs  Strepitus  ved 
Articulationsfladernes  Bevægelse;  var  det  Tilfældet  vilde 
man  kunne  diagnosticere  en  pyarthrus,  men  jeg  kan  ikke 
vente  at  finde  nogen  ossøs  Crepitation  her,  selv  om  der  er 
Pus,  thi  i  den  korte  Tid,  der  er  forløbet  siden  Sygdommens 
Begyndelse  vil  det  cartilaginøse  Overtræk  ikke  være  gaaet 
tilgrunde. 

Jeg  sagde  Dem,  at  jeg  havde  isinde  at  gjøre  en  Inci- 
sion  i  Hævelsen  oppe  paa  femur,  da  jeg  af  de  almindelige 
Symptomer  antager  at  der  er  Pus;  men  kan  man  ikke  i 
Forveien  diagnosticere  det  ved  Hjælp  af  Fluctuations-For- 
nemmelsen?  En  Pussamling  giver  sig  ganske  sikkert  ofte 
tilkjende  ved  Fluctuation,  men  denne  kan  være  mere  eller 
mindre  vanskelig  at  opdage;  her  har  jeg  Grund  til  at  for- 
mode, at  der  findes  Pus  under  periostium  og  isaafald  vil 

jeg  ikke  kunne  føle  Fluctuation  paa  sædvanlig  Maade,  idet 
man  ved  et  simpelt  Tryk  ikke  opnaaer  Andet  end  at  skyde 
en  Deel  af  Ansamlingen  til  Side.  Man  maa  derimod  fatte 
med  den  ene  Haand  forneden  og  den  anden  foroven  om- 
kring femur  og  saa  comprimere  —  eller  maaskee  hellere 
lade  en  Medhjælper  gjøre  det  —  derved  faaer  man  Væd- 
sken,  hvis  der  er  en  saadan,  samlet  saaledes  at  den  ikke 
skydes  af  Veien  og  naar  man  nu'-  undersøger  den  sammen- 
trykte Ansamling,  kan  man  finde  en  dyb  Fluctuation.  Det 
følger  af  sig  selv  at  man  ved  denne  Leilighed,  ligesom  i 
det  Hele,  naar  man  vil  søge  efter  Fluctuation  paa  Extre- 
miteterne,  skal  placere  Fingrene  efter  Delenes  Længdeaxe, 
da  man  ellers  kan  blive  narret  af  den  falske  Fluctuation, 
cler  frembringes  naar  lange  Muskler  forskydes  til  Siderne. 

Hvis  her  nu  findes  Pus  under  periostium,  hvorledes 
forklare  vi  os  saa  dets  Fremkomst?  Chassaignac  har  for 
20— 30  Aar  siden  givet  en  classisk  Fremstilling  af  de  acute 
suppurative,  ofte  dødelige  Tilfælde  af  ostitis  og  han  op- 
stiller som  bekjendt  2  Former  1)  den  subperiostale  Absces 
og  2)  den  acute  Osteomyelitis.  Den  sidste  skulde  navnlig 
findes  inde  i  Diaphysen  af  de  lange  Been,  eller  i  den  Deel, 
hvor  der  er  en  cavitas  medullaris,  hvoraf  jo  netop  Navnet  er 
kommet.  Men  her  indtager  Svulsten  —  hvad  der  i  det 
Hele  hyppigt  træffes  —  ikke  blot  Diaphysen,  den  strækker 
sig  lige  ned  til  Articulationen.  Derved  bliver  den  Gosse- 
lin'ske  Theori  vistnok  berettiget,  da  han  antager,  at  de 
acute  ostitiske  Processer  i  Nærheden  af  de  lange  Beens 
Articulationer  fordetmeste  udgaae  fra  Grændsen  imellem 
Epiphysen  og  Diaphysen.  Sygdommen  findes  i  den 
Alder,  hvor  der  endnu  er  en  Adskillelse  imellem  disse  to, 

især  fra  8de  til  18de  Aar,  næppe  senere,  derimod  af  og 
til  hos  yngre  Individer  endog  undertiden  hos  Børn  paa  et 
Par  Maaneder.  Da  Benets  Væxt  i  Længden  især  foregaaer 
i  Epiphyselinien,  er  det  let  forklarligt  at  det  cartilaginøse 
Lag,  hvor  Ernæringen  foregaaer  raskest,  tillige  er  det  Sted, 
hvorfra  de  pathologiske  Processer  have  deres  Udgang. 

Der  er  i  det  Hele  i  den  senere  Tid  reist  nogen  Tvivl 
om  Pligtigheden  af  Chassaignac's  Ideer,  navnlig  om  virkelig 
den  acute  Osteomyelitis  saa  ofte  skulde  optræde  primært. 
Imidlertid  troer  jeg  dog,  at  den  virkelig  existerer  og  at 
de  acute  Necroser  ofte  skrive  sig  fra  denne  Affection. 
Chassaignac's  Anskuelser,  hvilke  han  desuden  har  docu- 
menteret  ved  Sygehistorier  og  Sectioner,  tiltale  ogsaa  ved 
deres  Klarhed  og  Forstaaelighed.  Naar  det  er  de  i  Benets 
Cavitet  indeholdte  Dele,  der  primært  angribes,  vil  den 
compacte  Skal  sætte  en  Hindring  for  deres  Udvidelse  og 
Suppurationen  vil  da  snart  gaae  over  i  Gangræn,  Benets 
Ernæring  vil  tilintetgjøres  og  det  vil  kunne  necrotisere 
igjennem  hele  sin  Tykkelse.  Imidlertid  vil  Suppurationen 
kunne  være  naaet  ned  til  Epiphysen,  den  her  liggende  car- 
tilago  gjennembores  og  nu  perforeres  ligeledes  selve  Epi- 
physen med  flere  canalformige  Aabninger  som  munde  ud  i 
Articulationen.  Saaledes  opstaaer  baade  fra  osteomyelitis 
femoris  og  tibiæ  et  Gjennembrud  ind  i  Knæet,  der  pludse- 
ligt fyldes  med  Pus.  Men  den  suppurative  arthroitis  kan 
ogsaa  komme  af  en  anden  Vei;  samtidig  med  Suppurationen 
i  cavitas  medullaris  opstaaer  nemlig  en  Løsning  af  perio- 
stium  i  samme  Udstrækning,  en  subperiostal  Absces,  og 
denne  kan  strække  sig  omkring  condyli  femoris  eller  tibiæ 
heelt  ind  i  Articulationen.    Efter  Gosselin  er  det  derimod 

først  den  epiphysære  cartilago,  som  smelter  hen  i  Pus,  der- 
efter følger  Suppurationen  langs  Omfanget  af  Epiphysen 
ind  i  Capslen  og  endelig  faae  vi  en  fuldstændig  solutio 
epiphyseos,  saaat  endog  hele  Benets  Endestykke  kan  hlive 
til  et  Seqvester  og  udstødes  som  saadant.  I  andre  Tilfælde 
kan  den  løsnede  Epiphyse  paany  voxe  sammen  med  Dia- 
physen,  enten  i  den  normale  Stilling  eller  efter  at  den  er 
blevet  mere  eller  mindre  luxeret. 

Ved  Diagnosen  hos  denne  Patient  kommer  det  altsaa 
an  paa  om  vi  have  at  gjøre  med  en  primær  periostitisk 
Absces  eller  mecl  een,  som  kun  er  Følge  af  osteomyelitis 
inde  i  Benet,  eller  endelig  med  en  epiphysær  Ostitis.  Men 
det  er  ofte  overordentlig  vanskeligt  at  skjelne  imellem  disse 
Former  af  ostitis,  fordi  de  have  saamange  Symptomer  til- 
fælleds. Chassaignac  angiver,  at  der  ved  en  osteomyelitis 
findes  Pastositet  over  hele  Partiet  førend  Fluctuationen 
føles,  medens  denne  er  tilstede  strax  ved  en  primær  sub- 
periostal  Absces.  Osteomyelitis  skulde  ogsaa  vise  sig  be- 
grænclset  af  en  fast  ringformig  Rand,'  hvilken  manglede 
ved  den  anden  Affection,  dog  er  dette  vistnok  ikke  noget 
sikkert  Kj endetegn.  Diagnosen  imellem  Chassaignac's  og 
Grosselin's  ostitis  bliver  naturligviir  især  vanskelig,  naar 
Sygdommen  strax  fra  Begyndelsen  findes  tæt  ved  Articula- 
tionen  og  naar  den  holder  sig  her,  medens  man  snarere 
kan  udelukke  den  epiphysære  Form,  naar  man  har  seet 
Patienten  i  et  saa  tidligt  Stadium,  at  Svulsten  øiensynligt 
laae  et  Stykke  over  Epiphyselinien.  Ved  de  to  Chassaig- 
nac'ske  Affectioner  kan  desuden  godt  senere  hen  indtræde 
en  Epiphyseløsning  og  man  kan  derfor  ikke  med  Sikkerhed 
diagnosticere  en  epiphysær  ostitis  fordi  der  i  Forløbet  af 

en  acut  ossøs  Lidelse  opdages  en  solutio  eller  luxatio 
epiphyseos;  men  naar  man  meget  tidligt  finder  denne 
Complication,  vil  det  upaatvivleligt  tale  for  Gosselin's  An- 
skuelse. Man  kan  ogsaa  ialmindelighed  antage,  at  Capslen 
hurtigere  fyldes  med  Pus  ved  den  epiphysære  end  ved  den 
o steoniy eliske  Affection;  ved  den  sidstnævnte  mener  Chassaig- 
nac  at  Gjennembrudet  ikke  vil  være  fuldbragt  førend  efter 
14  (eller  maaskee  i  det  Tidligste  efter  12)  Dage.  Hos  vor 
Patient  fandtes  allerede  ved  Indlæggelsen  en  Udfyldning  i 
Knæet;  hvis  vi  altsaa  her  —  paa  Sygdommens  6te  Dag  — 
fandt  Pus,  vilde  det  efter  Chassaignac's  Beregning  tale  imod 
at  det  kunde  være  kommet  fra  en  osteomyelitis. 

Noget  maa  her  gjøres.  Hvis  Sygdommen  overlades  til 
sig  selv,  vil  det  medtage  lang  Tid,  maaskee  endog  flere 
Uger.  førend  der  kommer  spontan  Perforation  udvendig,  og 
i  den  Tid  vil  Affectionen  kunne  skride  længere  og  længere 
frem;  en  større  Deel  af  Benet  vil  udsættes  for  Necrose, 
ved  Destructionen  af  medulla;  periostium  vil  løsnes  mere 
og  mere;  hvis  der  er  Pus  i  Articulationen,  vil  baade  denne 
lide  mere  og  mere  og  Suppurationen  maaskee  udbrede  sig 
til  crus  ved  at  sprænge  Capslen ;  men  især  tør  vi  ikke  lade 
være  at  skride  ind,  fordi  Erfaringen  har  viist,  at  Incisioner 
ere  det  bedste  Lindringsmiddel  for  Smerten  og  tillige  ud- 
gjøre  den  vigtigste  Deel  af  Curen.  De  acute  ostitiske 
Processer  høre  til  de  allerfarligste  chirurgiske  Sygdomme, 
de  medføre  meget  ofte  Døden  enten  igjennem  en  purulent 
Infection  eller,  hvis  det  trækker  længe  ud,  da  igjennem  en 
Hectik.  Men  Faren  kan  ogsaa  hidrøre  derfra,  at  man  for 
at  redde  Patientens  Liv  foretager  indgribende  Operationer 
der  i  sig  selv  ere  alvorlige,  saaledes  kan  Døden  ofte  ind- 

træde  igjennem  Amputationer  eller  Exarticulationer.  Chas- 
saignac  har  i  sit  Værk  *)  brugt  en  ret  betegnende  Benæv- 
nelse „typhus  des  merabres",  hvorunder  han  indbefatter 
de  farlige  suppurative  Processer  paa  Extremiteterne,  hvilke 
ofte  ledsages  af  typhøse  Symptomer  og  ende  dødeligt; 
hertil  hører  ogsaa  den  diffuse  Phlegmoue  i  de  bløde  Dele 
foruden  de  to  Former  af  ossøse  Suppurationer. 

Der  ere  altsaa  hyppigt  generelle  putride  Symptomer 
ved  disse  Lidelser,  men  det  Putride  viser  sig  ogsaa  localt, 
idet  man  ikke  sjeldent  finder  at  Pusset  er  mørkt,  blod- 
blandet og  ildelugtende,  naar  man  udtømmer  det  ved  Inci- 
sionen.  Det  sees  især  ved  en  osteomyelitis  og  det  maa 
betragtes  som  et  farligt  prognostisk  Symptom,  idet  saadanne 
Patienter  i  Almindelighed  døe,  selv  om  man  strax  bort- 
fjerner hele  Lemmet.  En  anden  Egenhed  ved  det  Pus  som 
flyder  ud  af  Incisionen  er,  at  det  undertiden  indeholder 
Fedtdraaber  og  dette  tyder,  ligeledes  efter  Chassaignac, 
bestemt  paa  en  osteomyelitis. 

Naar  jeg  nu  her  finder  putrid  Pus  under  periostium 
og  Suppuration  inde  i  Articulationen,  vil  jeg  strax  tale 
med  Forældrene  og  sige  dem  at  den  eneste  Chance  for 
Helbredelse  maaskee  bestaaer  i  en  Amputation.  Sætte  de 
sig  bestemt  herimod,  maa  der  gjøres  Incisioner  saavel  i 
Capslen  som  oppe  paa  femur,  der  maa  indføres  Drainrør 
og  kanskee  foretages  Udskylninger  derigjennem.  Indvendig 
vilde  jeg  rimeligviis  give  Chinin  eller  Campher  eller,  hvad 
jeg  hyppigt  har  brugt  ved  disse  putride  Suppurationer  — 


l)  Traité  de  la  suppuration  &  du  drainage  chirurgical  —  1859.  — 

sulpho-carbolas  natricus  opløst  i  Vand  (5—200,  Spiseskee- 
ful dviis). 

Hvis  der  er  godtudseende  Pus  under  periostium  ind- 
lægges blot  Drainrør,  men  Antiseptiken  gjeDnemføres  strængt. 

Jeg  begynder  nu  med  at  punctere  Ansamlingen  i  Cap- 
slen  og  den  viser  sig  at  være  lidt  uklar,  men  ikke  puru- 
lent;  der  er  altsaa  endnu  ikke  Tegn  paa  noget  Gjennem- 
brud  fra  Abscessen  paa  femur  og  jeg  vil  derfor  nøies  med 
at  have  udtømt  Vædsken.  Paa  femur  skal  der  gjøres  en 
Incision  paa  Grændsen  imellem  den  forreste  og  den  ud- 
vendige Flade,  lidt  ovenfor  condylus.  Her  findes  ingen 
vigtige  Dele,  som  man  behøver  at  frygte  for  at  lædere  og 
jeg  kunde  altsaa  stikke  en  spids  Bistouri  igjennem  hele 
Muskellaget  ind  til  Benet,  men  jeg  vil  dog  bede  Dem  ved 
en  saadan  Leilighed  at  orientere  Dem  rigtigt,  at  De  fører 
Kniven  lige  ind  imod  den  udvendige  Flade  af  femur.  Man 
kan  ellers  let  komme  bag  om  Benet  og  stikke  ind  i  poples. 
Maaskee  det  er  nok  saa  forsigtigt  at  gjennemskjære  succes- 
sivt først  Integumenterne ,  derefter  Aponeurosen  og  saa 
aabne  Pussamlingen  ved  en  Huulsonde  og  Pincet  (Hilton's 
Methocle).  Den  ene  Incision  er  forøvrigt  ikke  tilstrækkelig 
til  Pusudfloddet,  der  maa  gjøres  een  endnu  paa  den  ind- 
vendige Side.  Pf.  Stein  pleiede  at  sige,  at  man  simpelthen 
kunde  incidere  saaledes  at  Snittet  traf  de  sammenstødende 
Rande  af  vastus  internus  og  cruræus,  men  for  den,  der 
ikke  er  særlig  Anatom,  vil  det  næppe  falde  saa  let.  Man 
kan  ogsaa  hjælpe  sig  paa  den  Maade,  at  man  fra  Incisionen 
paa  den  udvendige  Side  bringer  en  tyk  Sonde,  maaskee 
hellere  et  Fruentimmer-Catheter,  under  alle  Musklerne  og 

trykker  den  frem  imod  Huden  paa  den  indvendige  Side, 
saaat  man  kan  incidere  imod  den  prominerende  Ende. 
Der  er  dog  ikke  egentlig  nogen  Fare  for  at  lædere  vasa 
cruralia,  da  man  inciderer  nedenfor  det  Sted,  hvor  de  ere 
gaaet  igjennem  adductor  og  cle  altsaa  findes  bagtil  i  poples, 
men  man  faaer  ofte  en  rigelig  Blødning  fra  articulære  Ar- 
terier og  især  fra  a.  anastomotica  magna;  Hæmorrhagien 
bør  altid  standses  her,  ved  Ligatur  eller  paa  anden  Maade, 
førend  man  anlægger  nogen  Forbinding;  man  bør  aldrig 
stole  paa  at  den  vil  stoppe  af  sig  selv. 

De  saae,  hvorledes  jeg  inciderede  Svulsten  her  paa 
femur,  der  udflød  en  enorm  Mængde  Pus,  men  det  var  dog 
ret  godt  af  Udseende  og  Lugt,  ikke  putrid;  med  Fingren 
trænger  jeg  lige  ind  paa  den  denuderede  Beenflade  og  kan 
gaae  omkring  femur,  heelt  hen  til  dets  Bagflade.  Der  er 
ingen  Adskillelse  at  føle  i  Epiphyselinien,  men  jeg  frygter 
for  at  det  er  en  osteomyelitis  og  at  vi  senere  hen  ville 
faae  en  pyarthrus.  Hvis  der  ikke  er  Suppuration  i  Benets 
Indre,  pleier  Tilstanden  at  bedres  betydeligt  strax  efter 
Incisionerne,  Patienten  bliver  roligere,  Febren  og  Anorexien 
formindskes,  Søvnen  indfinder  sig.  Tiltage  derimod  Til- 
fældene uagtet  Pusset  har  faaet  frit  Afløb,  da  bliver  Prog- 
nosen meget  slet  og  en  Amputation  vil  muligen  være  indi- 
ceret i  en  nær  Fremtid. 

15. 

Osteomyelitis  tibiæ  —  amputatio  —  spasmi  —  reamputatio 
—  pyarthrus  sterno-clavicularis. 


Mine  Herrer! 

Jeg  har  tidligere  flere  Gange  viist  Dem  Patienter  med 
osteomyelitis  femoris.  Idag  skulle  De  see  en  Patient,  paa 
hvem  der  er  foretaget  Amputation  paa  Grund  af  en  osteo- 
myelitis tibiæ;  det  er  af  de  Sygdomme,  som  De  maae  være 
forberedte  paa  at  træffe  i  Deres  Praxis  og  som  De  bør 
være  bekj endte  med.  For  at  De  ret  kunne  forstaae  Til- 
fældet vil  jeg  give  Dem  Sygehistorien  kortelig,  saaledes 
som  den  er  skredet  frem  indtil  Operationen  blev  gjort. 

Patienten  er  en  Dreng  paa  18  Aar,  lille,  spinkel  og 
uudviklet;  han  var  temmelig  svag  i  Barndommen  og  Mode- 
ren har  antaget  ham  for  scrophuløs.  Ogsaa  findes  der  i 
Familien  flere  skrøbelige  Medlemmer.  Han  har  ellers  Intet 
feiiet  intil  han  en  Dag  i  forrige  Maaned  faldt  og  stødte 
sit  venstre  Knæ  mod  et  Trappetrin.  Han  blev  kort  efter 
indlagt  her  i  Hospitalet  og  der  fandtes  da  en  ringe  Svulst 
og  Ømhed  paa  den  udvendige  Side  af  tuberositas  tibiæ, 
men  ingen  Ansamling,  hverken  her  eller  i  artic.  genus. 

2den  Dag  havde  han  ikke  sovet  om  Natten,  men 
været  meget  urolig,  sparket  om  sig  og  forstyrret  de  andre 
Patienter  ved  Skrig ;  han  var  lidt  mere  øm  paa  det  nævnte 
Sted  af  tibia,  men  saagodtsom  ingen  Svulst,  ingen  articu- 
lær  Ansamling. 

3 die  Dag  havde  han  delireret  stærkt;  saaat  jeg  be- 
frygtede en  osteomyelitis,  og  jeg  forberedte  Moderen  paa 
at  en  Amputation  mulig  vilde  blive  nødvendg.  Der  var 
nogen  Rødme  og  mere  Udfyldning  paa  den  øverste  Deel 
af  tibia;  Partiet  havde  et  phlegmonøst  Udseende.  Udtalt 
febrile  Symptomer. 

4de  Dag  var  der  kommet  en  Efflorescents  i  venstre 
r.  frontalis  med  store  deels  adskilte,  deels  sammenflydende 
Vesikler,  som  en  herpes  zoster  med  conjunctivitis  og  neu- 
ralgiske  Smerter  omkring  Øiet.  Svulsten  var  tiltaget  og 
strakte  sig  tilligemed  Rødmen  omkring  den  øverste  Tredie- 
deel  af  tibia.  Da  der  var  Fornemmelse  af  dyb  Fluctuation, 
gjorde  jeg  den  Dag  2  store  Incisioner  paa  den  øverste 
Deel  af  cros  og  indlagde  Drainrør.  En  Mængde  ikke-lug- 
tende  Pus  fandtes  under  periostium  og  tibia  var  denuderet 
paa  sin  udvendige  og  bagerste  Flade.  Febren  meget  hæftig. 

5te  Dag  var  Patienten  lidt  roligere,  intet  synderligt 
Udflod  fra  Incisionerne,  derimod  var  Knæet  svullent  og 
her  føltes  Ansamling  i  Capslen.  Jeg  puncterede  først  med 
en  fim  Trocart,  hvorved  udflød  en  meget  uklar  Vædske; 
jeg  chloroformerede  ham  da  og  gjorde  en  Incision  paa 
hver  Side  af  patella,  hvorefter  der  udtømtes  en  større 
Mængde  Pus.  Da  jeg  paa  Grund  af  hans  typhøse  Tilstand 
antog,  at  her  var  en  begyndende  purulent  Tnfection,  gav 
jeg  ham  indvendig  sulpho-carbolas  natricus. 

6te  Dag  var  han  atter  mere  urolig,  havde  slet  ikke 
sovet.  Der  var  voldsom  Ømhed  af  venstre  Skolder  og 
humerus  holdtes  aldeles  ubevægelig.  Jeg  tænkte  da  paa 
en  pyhæmisk  arthroitis  her,  men  der  var  ingen  Fluctuation 
at  opdage  i  Articulationen.  Svulsten  paa  crus  stærkt  til- 
taget, blank,  skinnende  rød  og  forbundet  med  stor  Spænding. 

7de  Dag  ingen  Forandringer  i  de  generelle  Tilfælde; 
fremdeles  Smerter  i  venstre  reg.  deltoidea,  men  ved  en 
Explorationspunctur  udtømtes  intet  Pus. 

8de  Dag.  Smerten  tabte  sig  i  venstre  Skulder,  men 
var  nu  gaaet  ned  i  høire  Knæ,  hvor  der  dog  ikke  fandtes 
nogen  Ansamling,  men  Bevægelser  umulige  paa  Grund  af 
Smerten.  Spændingen  i  venstre  Knæ  tiltog  og  strakte  sig 
op  til  den  allerøverste  Deel  af  Capslen,  hvor  der  "gjordes 
en  ny  Incision  og  indlagdes  Drainrør.  Zona  paa  Panden 
svandt  ind,  men  hans  Almeentilstand  angav  en  tydelig  puru- 
lent  Infection,  saaat  jeg  kun  ventede  et  passende  Tidspunct 
for  Amputationen. 

9de  Dag.  Ømheden  næsten  borte  i  venstre  Skulder 
og  høire  Knæ,  men  der  var  kommet  Smerter  ved  venstre 
extrem.  sternalis  claviculæ  og  tydelig  Fluctuation.  Her 
maatte  enten  være  en  pyarthrus  eller  en  subperiostal 
Absces.  Han  blev  daarligere  og  daarligere,  havde  hyppig 
Diarrhoe,  Døsighed,  tør  Tunge,  hurtig  Puls,  laae  kortsagt  i 
en  typhøs  Tilstand.  Et  operativt  Indgreb  kunde  ikke  op- 
sættes, men  da  Infectionen  holdt  sig  til  Extremiteterne 
eller  ialtfald  til  de  udvendige  Articulationer,  antog  jeg  at 
en  Amputation  muligviis  kunde  forandre  Tilstanden. 

10de  Dag  gjordes  Amputation  af  femur  i  dens  nederste 
Trediedeel.  De  see  her  tibia,  som  jeg  har  sauget  igjennem 

paalangs,  cavitas  medullaris  var  fyldt  med  Pus,  periostium 
løsnet  i  Benets  hele  Længde,  den  nederste  Epiphyse  alle- 
rede fuldstændigt  løsnet,  den  øverste  kun  partielt.  Der  er 
ingen  Perforationsaabninger  igjennem  Epiphysen,  saaat 
Pusset  vel  har  banet  sig  Vei  til  Knæet  ved  at  trænge  ind 
langs  Capslens  Insertioner. 

Abscessen  ved  sternum  behandlede  jeg  med  Cauterisa- 
tion,  ikke  med  antiseptisk  Incision,  da  det  er  meget  be- 
sværligt ,  paa  dette  Sted  at  faae  Forbindingen  anlagt  saa- 
ledes  at  den  kan  holde  Incisionen  fri  for  Luftens  Adgang. 
Jeg  satte  derfor  en  dyb  escara  med  pasta  Viennensis  og 
lagde  et  stort  Carbolplaster  udenpaa,  som  Pusset  kunde 
træffe  paa,  naar  det  udtømte  sig  ved  Eliminationen  af 
escara.  Det  er  nu  14  Dage  siden  og  der  er  en  sund  gra- 
nulerende Flade  tilbage. 

Jeg  gjorde  Amputationen  som  sædvanligt  mecl  en  stor 
forreste  og  en  lille  bagerste  Lap;  da  Blødningen  var 
standset  forenede  jeg  dem  med  Suturer,  deels  dybe  Bly- 
pladesuturer,  deels  enkelte  suturæ  nodosæ.  Jeg  pleiede 
tidligere  at  lægge  et  Drainrør  igjennem  }iele  Saarets*Bredde 
fra  Side  til  Side,  men  man  faaer  derved  let  langvarige 
fistuløse  Aabninger,  som  vanskeligt  hele;  derfor  benyttede 
jeg  her  Listers  Methode  (oprindeligt  Chiene's)  at  indføre 
en  antiseptisk  Meche,  bestaaende  af  20 — 30  Traade  catgut. 
Derved  kan  Saarsecretet  ledes  ud,  og  selve  Drainet  absor- 
beres ind  i  Vævene,  saaat  man  kan  lade  det  skjøtte  sig 
selv.  Efter  7  Dages  Forløb  var  catgut'en  absorberet,  saaat 
de  udenfor  liggende  Ender  fandtes  aldeles  løse.  Der  er 
slet  ingen  Suppuration  nu,  Suturerne  ere  alle  udtagne  og 

kun  et  Par  Steder  sees  smaa  granulerende  Puncter  i 
Saar  linien. 

Patienten  er  kommet  sig  mærkværdigt  godt,  han  sover 
og  spiser,  seer  allerede  temmelig  rask  ud.  Prognosen  blev 
god  saasnart  det  purulente  Focus  var  fjernet. 

M.  H.  Jeg  har  saa  ofte  talt  til  Dem  om  de  acute 
ostitiske  Processer,  at  De  vel  kunde  nøies  idag  med  denne 
summariske  Fremstilling,  De  ville  selv  i  denne  kortfattede 
Skildring  finde  en  Typus  paa  en  osteo-myelitis ;  saavel  de 
generelle  som  de  locale  Tilfælde  vare  aldeles  characteri- 
stiske,  den  rivende  Hurtighed  hvormed  Sygdommen  forløb, 
saaat  der  allerede  maatte  foretages  Amputation  10de  Dag 
efter  at  Patienten  havde  stødt  sig  paa  Knæet,  er  netop 
eiendommeligt  for  en  acut  osteomyelitis  og  Diagnosen  var 
næsten  sikker  3  Dage  efter  Læsionen.  At  det  ikke  var  en 
epiphysær  ostitis  fremgik  deels  deraf  at  Sygdommen  be- 
gyndte et  Stykke  nedenfor  Epiphyselinien  af  tibia,  deels  af 
det ,  som  vi  efter  Amputationen  kunde  constatere,  nemlig 
at  tibia  i  hele  Længden  af  Diaphysen  var  fyldt  med  Pus, 
medens  den  epiphysære  cartilago  endnu  ikke  var  gaaet  til- 
grunde. De  udtalte  Tilfælde  af  purulent  Infection  hænge 
ogsaa  navnlig  sammen  med  Suppurationer  i  medulla. 

Jeg  skal  dog  berøre  et  Par  Puncter  i  denne  Sygdoms 
Historie,  da  jeg  maaskee  ikke  har  omtalt  dem  tidligere  paa 
mine  Forelæsninger.  For  det  Første  med  Hensyn  til  Ætio- 
logien: hvorledes  kan  det  ubetydelige  Stød  have  fremkaldt 
en  saa  voldsom  Inflammation  i  det  Indre  af  Benet?  Be- 
svarelsen er  vistnok  vanskelig,  og  jeg  troer  ikke  at  man 
kan  føle  sig  tilfredsstillet  ved  de  hidtil  givne  Forklaringer. 

Man  har  saaledes  søgt  Grunden  i  Patientens  sygelige  Con- 
stitution  og  især  villet  give  Scrophulose  Skylden,  saaat 
det  foregaaencle  trauma  kun  havde  en  underordnet  acci- 
dentel  Betydning;  men  det  er  ingenlunde  altid  scrophuløse 
Individer,  der  angribes.  Tvertimod  optræder  Sygdommen 
ofte  hos  Børn  eller  unge  Mennesker,  der  i  Forveien  synes 
at  have  været  fuldstændig  raske.  Rimeligere  vilde  det  være, 
at  betragte  Contusionen  som  den  egentlige  Aarsag,  thi 
man  finder  vistnok  altid  at  et  trauma  er  gaaet  umiddel- 
bart forud.  Men  saa  kommer  atter  en  Vanskelighed  ved 
at  bestemme,  hvorledes  det  har  virket.  Man  har  da 
talt  om  at  Contusionen  havde  fremkaldt  en  Commotion  af 
medulla  og  forstyrret  dens  Ernæring,  saaat  den  gik  over  i 
Suppuration.  Andre  have  sagt,  at  Stødet  havde  foraarsaget 
en  longitudinel  Fissur  igjennem  Benet,  hvorved  medulla 
var  sønderrevet;  men  endskjøndt  man  tidt  nok  har  kunnet 
undersøge  Benet  nøiagtigt,  fordi  man  maatte  foretage  Am- 
putation, er  der  kun  i  ganske  enkelte  Tilfælde  fundet  en 
saadan  Fissur.  Ætiologien  maa  vel  altsaa  foreløbig  staae 
hen  som  meget  usikker. 

Et  andet  Punct,  som  jeg  vil  henlede  Deres  Opmærk- 
somhed paa,  er  at  Sygdommen  i  visse  Henseender  kan  have 
Liighed  med  en  rheumatisk  Feber.  De  generelle  Symp- 
tomer kunne  være  temmelig  eens  i  begge  Tilfælde,  og  hos 
vor  Patient  var  det  ganske  mærkværdigt,  hvorledes  den 
ene  Articulation  angrebes  efter  den  anden.  I  venstre  Skul- 
der og  høire  Knæ  opstode  acute  Lidelser,  der  aldeles  lig- 
nede en  rheumatisk  arthroitis;  de  optraadte  pludseligt  og 
forsvandt  i  den  ene  Articulation  forat  fæste  sig  i  den 
anden,  de  frembragte  heftige  Smerter  ved  Bevægelser  og 

Øinhed  for  Tryk,  men  efterlode  ingen  materielle  For- 
andringer. De  ere  nu  fuldstændig  sunde  og  frit  bevæge- 
lige. Men  medens  de  to  nævnte  Articulationer  vendte  til- 
bage til  det  Normale,  opstod  der  en  suppurativ  Affection 
ved  artic.  sterno-clavicularis  og  her  er  der  vistnok  kommet 
en  pyarthrus.  Det  bar  derfor  kun  været  hvad  Bonnet  vilde 
have  henført  til  den  falske  Rheumatisme,  eller  hvad  man 
kunde  kalde  rheumatoide  Tilfælde,  men  de  iagttages  ikke 
sjeldent  ved  Pyhæmier. 

Endelig  have  vi  den  aparte  zona  ophthalmica,  som  udbrød 
paa  Sygdommens  3die  Dag;  i  hvilken  Forbindelse  har  den 
staaet  med  hans  osteomyelitis?  I  den  nyeste  Tid  har  man 
lagt  Mærke  til  at  Efflorescentser,  deels  vesiculøse  deels 
pustuløse,  af  og  til  complicere  chirurgiske  Lidelser  og  i 
disse  Dage  er  der  netop  leveret  et  Bidrag  til  denne  Sag 
af  en  Læge  Gousset1),  som  har  samlet  en  større  Mængde 
Tilfælde,  hvoraf  han  har  draget  følgende  Slutninger.  De 
iagttages  kun  hos  Patienter,  der  ere  i  høi  Grad  lidende, 
ved  infectiøse  Sygdomme,  ved  putride  Suppurationer  og 
især  ved  Pyhæmier,  de  vise  sig  hyppigst  i  længere  Afstand 
fra  Læsionsstedet,  de  angive  altid  at  den  Syges  Liv  er  i 
stor  Fare  og  hvis  de  optræde  i  Forløbet  af  en  Pyhæmi, 
betegne  de  den  nær  forestaaende  Død. 

Hos  denne  Patient  betragtede  jeg  det  vistnok  som  et 
meget  farligt  Symptom  og  jeg  antager  at  det  skyldtes  den 
purulente  Infection,  men  det  svandt  dog  efter  faa  Dage 
ligesaavel  som  de  forskjellige  articulære  Lidelser,  og  jeg 


l)  Thése  1876. 

kan  derfor  ikke  være  af  Gousset's  Mening,  naar  han  endog 
vil  ansee  det  for  et  Tegn  paa  den  nære  Død. 

M.  H.  Naar  jeg  idag  har  talt  til  Dem  om  denne  Pa- 
tient, er  det  dog  ikke  alene  fordi  han  frembød  et  udpræget 
Exempel  paa  osteomyelitis,  men  fordi  der  i  den  sidste  Uge 
er  kommet  en  særegen  Complication  til,  som  vel  fortjener 
Deres  Opmærksomhed.  Han  har  nemlig  faaet  stærke, 
spasmodiske  Anfald  i  Stumpen,  der  forøvrigt  kunde  be- 
tragtes som  aldeles  helbredet.  I  forrige  Semester  havde 
vi  en  lignende  Complication  hos  een  af  vore  Amputerede; 
dengang  lykkedes  det  temmelig  hurtigt  at  faae  Bugt  der- 
med, men  det  er  ofte  et  meget  haardnakket  Tilfælde,  som 
modstaaer  selv  de  meest  indgribende  Behandlinger. 

At  en  "Amputeret  længere  Tid  efter  Operationen  ved- 
bliver at  have  smertelige  Fornemmelser  ud  i  de  tabte  Dele, 
f.  Ex.  i  Tæerne  efter  Amputation  af  Underextremiteten, 
er  desværre  en  meget  almindelig  Ting,  men  det  er  ikke 
disse  Smerter  jeg  tænker  paa.  Rigtignok  er  det  nervøse 
Tilfælde,  der  skrive  sig  fra  Operationen,  men  de  vise  sig 
i  selve  Stumpen  som  smertefulde,  spasmodiske  Trækninger. 

Disse  Spasmer  ere  først  nøiere  undersøgte  og  beskrevne 
i  de  senere  Aar1),  endskjøndt  de  vistnok  have  existeret  fra 
Arilds  Tid,  idetmindste  saa  længe  bom  Amputationer  have 
været  gjorte.  Patienten  befinder  sig  vel  efter  Operationen, 
men  efter  kortere  eller  længere  Tid,  maaskee  Aar,  komme 
disse  Smerter.    Stumpen  er  ofte  fuldstændig  lægt,  der  er 


J)  Især  af  Weir  Mitchell  i  Philadelphia. 

ingen  Sænkninger  eller  Fistler,  ingen  ydre  phlegmonøse 
Tegn,  ingen  ostistisk  Proces,  i  det  Hele  intet  Inflamma- 
torisk, kun  reent  nervøse  Symptomer.    De  indtræde  næsten 
uden  Grund,  uden  noget  trauma,  eller  ialtfald  kun  efter  en 
forkeert  Bevægelse,   et  Feiltrin  eller  lignende  ubetydelige 
Leilighedsaarsager.    Naar  denne  sygelige  Tilstand  eengang 
er  begyndt,  faaer  Patienten  jevnligt  heftige  Smerter  med 
involuntære  Muskelcontractioner;  er  det  efter  en  amput. 
femoris,  saaledes  som  her,  saa  seer  man  pludseligt  Stum- 
pen trækkes  op  og  flecteres  stærkt  imod  truncus ;  den  Syge 
griber  med  begge  Hænder  om  den,  som  for  at  holde  den 
immobil,  og  fixerer  den  saameget  som  muligt,  indtil  An- 
faldet, som  kan  vare  indtil  et  Par  Minuter,  atter  gaaer 
over.    Han  har  da  Ro  indtil  der  paany  indtræder  en  Con- 
tractionstilstand  og  denne  fremkaldes  ved  de  ubetydeligste 
Berøringer,  undertiden  blot  ved  at  røre  ved  Haarene  paa. 
Stumpen.    Det  er  endog  snarere  de  lette  overfladiske  Ma- 
nipulationer, der  bevirke  Neuralgierne,  end  et  fast  og  dybt 
Tryk.    Efter  en  amputatio  femoris  kan  han  ikke  taale  at 
gaae  med  Træbeen  paa  Grund  af  Stumpens  Irritabilitet, 
men  han   kan   maaskee  ikke  engang  taale  Berøring  af 
Klæderne  eller  af  Sengetæppet.    Det  er  dog  ikke  Tryk  af 
Træbenet,  som  fra  Først  af  fremkalder  Smerterne;  thi  vel 
kunne  de  komme  efterat  Patienten  har  begyndt  at  gaae 
med  et  saaclant,  men  man  har,  skjøndt  sjeldnere,  iagttaget 
lignende  Symptomer   efter  Amputationer  paa  Overextre- 
miteten. 

De  pathologisk-anatomiske  Forandringer  kunne  være 
forskjellige;  man  har  stundom  fundet  to  Nervestammer 
sammenvoxede  med  deres  overskaarne  Ender,    man  har 

fundet  Opsvulmen  af  dem  (Neuromer),  eller  en  neuritis, 
eller  en  Fortykkelse  og  Induration  i  et  længere  Stykke  af 
en  Nerve;  men  i  en  stor  Mængde  Tilfælde  har  man  ved 
Dissection  ikke  kunnet  opdage  den  mindste  sygelige  For- 
andring i  nogen  af  Nerverne.  Man  har  desværre  tidt  nok 
havt  Leilighed  til  at  undersøge  Forholdene  i  Stumpen,  idet 
Smerterne  have  været  saa  ulidelige,  at  man  har  maattet 
udføre  gjentagne  Operationer  paa  den.  Et  saadant  Til- 
fælde er  f.  Ex.  fornylig  refereret  udførlig  af  Trélat  i  Paris : 
Der  var  gjort  en  amput.  cruris  paa  locus  electus  og  først 
et  halvt  Aar  efter  begyndte  de  smertelige  Spasmer.  Saa 
blev  Cicatricen  excideret  —  uden  Virkning;  det  Samme 
foretoges  endnu  een  Gang  —  uden  Virkning;  saa  blev  et 
Stykke  af  fibula  reseceret  —  uden  Virkning;  derefter  exci- 
derecles  et  større  Stykke  af  n.  ischiatiens,  senere  eet  af 
saphenus,  Alt  uden  Virkning.  Endelig  kom  han  ind  paa 
Hospitalet  hos  Trélat  for  muligviis  at  helbredes  ved  en 
ny  Amputation;  men  selv  Dette  er  ikke  altid  noget  radi- 
calt  Middel;  det  er  flere  Gange,  baade  i  America  og  i  Eu- 
ropa, forsøgt  uden  Nytte,  ja  man  er  endog  gaaet  saa  vidt, 
at  man  to  Gange  har  foretaget  exarticulatio  femoris  af  den 
Grund.  Trélat  betænkte  sig  derfor  paa  at  udføre  en  saa 
alvorlig  Operation  og  prøvede  iblandt  andre  Midler  den 
continuerende  Strøm.  Efterat  have  fortsat  med  denne  i 
længere  Tid  hørte  de  smertefulde  Trækninger  virkelig  op 
og  Patienten  kunde  nu  taale  Berøring  af  Stumpen,  derimod 
ikke  Træbenet;  men  Trélat  tilføier  i  sin  Beretning,  at  han 
ingenlnnde  er  sikker  paa  at  have  opnaaet  nogen  definitiv 
Helbredelse,  thi  Tilfældene  kunne  tilsyneladende  være  heelt 

ophørte  og  saa,  efter  i  lang  Tid  at  have  været  borte, 
pludselig  begynde  paany. 

Vi  maae,  som  sagt,  søge  Grunden  til  Sygdommen  i 
forskjellige  Omstændigheder  og  derefter  indrette  vor  Be- 
handling. Hvis  det  var  en  neuritis  af  een  eller  flere  over- 
skaarne  Nerver,  maatte  man  kunne  vente  Lindring  af  Igler, 
narcotiske  Omslag  og  deslige.  Hvis  der  var  et  Neurom, 
vilde  det  være  indiceret  at  borttage  det.  Hvis  Sygdommen 
kom  deraf  at  en  Nerve  laae  under  den  oversaugede  Been- 
ende  og  blev  trykket  af  den,  vilde  en  Exstirpation  vel  og- 
saa  være  paa  sin  Plads.  Jeg  har  ogsaa  tidligere  nævnet 
Dem  Verneuil's  Mening  om  Grunden  til  at  Patienter  efter 
amput.  pedis  daarligt  taale  at  gaae ;  han  forklarer  det  ved 
at  de  to  nn.  plantares  comprimeres  imod  den  ossøse  Am- 
putationsflade  og  raader  derfor  til  altid  at  bortskjære  n. 
tibiæus  under  Operationen,  men  det  er  en  Forklaring,  der 
ialtfald  kun  passer  paa  den  enkelte  Amputation.  En  anden 
Formodning  er  den  at  Smerterne  hidrøre  fra  at  Nervegrene 
voxe  sammen  med  Cicatricen  af  Saaret  og  at  de  lide  en 
Compression  ved  Retractionen  af  det  cicatricielle  Væv;  der 
er  ialtfald  Noget  som  taler  for  den  sidste  Theori,  og  det 
er  at  man  ofte  seer  Smerterne  svinde  for  en  Tid,  naar 
man  gjør  een  eller  anden  Operation  paa  Stumpen  —  en 
Neurotomi,  en  Resection  eller  blot  en  Udskjæring  af  Cica- 
tricen. Det  vil  sige  at  Smerterne  ere  borte  saalænge  som 
Saaret  efter  disse  forskjellige  Operationer  ikke  er  lægt,  og 
begynde  paany  naar  det  er  cicatriceret. 

Der  er  dog  ingen  af  alle  disse  Hypotheser,  som  kan 
være  tilfredsstillende  og  da  man  desuden  har  erfaret  at 
selv  store  Operationer  og  saadanne  hvorved  man  bortskar 

Stykker  af  alle  de  større  Nerver,  ingenlunde  have  været 
radicale,  er  man  ledet  til  at  antage  at  det  kunde  være  en 
sygelig  Tilstand  i  de  fineste  Nerveforgreninger,  uden  at 
man  dog  har  kunnet  angive,  hvori  denne  sygelige  Tilstand 
bestod.  Ialtfald  er  det  ret  mærkeligt  at  man  undertiden 
ved  Bortskjæring  af  Nerverne  har  kunnet  frembringe  en 
Anæsthesi  af  Stumpen,  men  de  neuralgiske  og  spasmodiske 
Tilfælde  ere  dog  vedblevne. 

Som  et  Vink,  der  maaskee  kunde  benyttes  til  For- 
klaring af  denne  besynderlige  Complication,  vil  jeg  blot 
erindre  Dem  om,  hvad  jeg  sagde  om  tumor  irritabilis 1). 
Skulle  vi  ved  „névralgie  des  moignons"  søge  Grunden  ikke  i 
Stumpens  Nerver,  men  i  Patientens  Irritabilitet?  Er  det 
snarere  den  Syge  end  hans  Stump,  som  er  irritabel?  Ved 
at  gaae  ud  fra  dette  Synspunct  vilde  vi  altsaa  tage  mere 
Hensyn  til  hele  Patientens  Almeenbefindende,  til  Nerve- 
systemet i  Almindelighed,  til  constitutionelle  Lidelser. 
Smerterne  kunde  da  hænge  sammen  med  Syphilis  og  vilde 
kanskee  vige  for  en  antisyphiiitisk  Behandling;  de  kunde 
beroe  paa  et  miasma,  sættes  i  Forbindelse  med  en  febris 
intermittens  og  paavirkes  ved  antiperiodica,  især  Chinin. 

Jeg  har  hos  vor  Patient  først  brugt  en  almindelig 
symptomatisk  Cuur;  han  har  faaet  narcotica,  opium  og 
morphin,  geiseminum  sempervirens ,  endelig  ogsaa  Chinin, 
men  Altsammen  uden  nogen  synderlig  Virkning.  Jeg  har 
derfor  igaar  udspurgt  hans  Mocler  om  hans  tidligere  Liv 
for  deraf  at  kunne  faae  et  Holdepunct  for  Behandlingen, 
og  jeg  fik  at  vide,  at  han  for  længere  Tid  siden  havde 

havt  epileptiske  Anfald,  ofte  endog  flere  Gange  om  Dagen. 
Nu  har  jeg  isinde  at  forsøge  antiepileptica  eller  idetmindste 
saaclanne  Medicamenter,  som  uden  bestemt  at  være  speci- 
fica,  nyde  endeel  Tillid,  navnlig  vil  jeg  bruge  belladonna  og 
brometum  kalicum. 

Kort  sagt,  jeg  troer  at  man  skal  holde  sig  til  Trélat's 
Mening,  at  det  ved  disse  Tilfælde  gj ælder  om  at  rette  sin 
Behandling,  ikke  mod  det  locale  Symptom,  men  mod  den 
dybere  liggende  Aarsag  og  at  man  skal  betænke  sig  vel 
paa  at  gjøre  nogen  større  Operation  i  Stumpen. 


De  erindrer  vistnok,  m.  H.,  at  jeg  for  omtrent  en 
Maaned  siden  viste  Dem  en  lille  Patient,  som  efter  en 
Amputation  havde  faaet  heftige  Neuralgier  i  Stumpen. 
Disse  tabte  sig  dog  efterhaanden  under  Anvendelsen  af 
forskjellige  indvendige  Midler  og  Injectioner  af  Morphin; 
han  kom  sig  saa  godt,  at  han  en  stor  Deel  af  Dagen 
spadserede  omkring  i  Gaarden  og  jeg  tænkte  at  han  snart 
kunde  udskrives ;  men  for  3  Dage  siden  faldt  han  og  stødte 
Stumpen,  dog  ikke  meget  stærkt,  saavidt  man  kan  for- 
staae.  Imidlertid  angrebes  han  lige  fra  det  Øieblik  af  saa 
voldsomme  Smerter  og  Ømhed  i  den  amputerede  Deel,  at 
det  vil  blive  nødvendigt  at  foretage  noget  Operativt,  som 
De  om  Lidt  ville  faae  at  see. 

Han  er  overordentlig  febril  og  saa  øm  at  det  ikke  er 
muligt  at  undersøge  ham,  førend  han  er  blevet  bedøvet 
og  derfor  har  jeg  nu  ladet  ham  chloroformere.  Vi  see 
forøvrigt  at  den  nederste  Ende  af  Stumpen  (som  ellers  er 
cicatriceret)  er  rød  og  spændt,  men  da  den  store  Ømhed 

tyder  paa,  at  det  ikke  kan  være  nogen  simpel  subcutan 
Phlegmone,  maa  der  være  noget  Inflammatorisk  i  Dybden, 
en  ostitis  af  een  eller  anden  Art,  maaskee  en  periostitis, 
maaskee  en  osteomyelitis,  men  ialtfald  ere  Smerterne  denne 
Gang  af  en  ganske  anden  Natur  end  før.  Forrige  Gang 
kaldte  jeg  det  en  Neuralgi,  nu  maa  det  være  en  inflamma- 
torisk Proces. 

Ved  at  føle  efter  under  Chloroform-Narcosen  —  finder 
jeg  en  tydelig,  men  dybtliggende  Fluctuation;  her  er  alt- 
saa  rimeligviis  en  Absces  under  periostium,  og  under  alle 
Omstændigheder  skal  der  strax  gjøres  en  dyb  Incision, 
hvorigjennem  man  kan  indføre  Fingeren  og  undersøge 
Benet. 

Nu  finder  jeg  periostium  løsnet  i  den  nederste  Deel, 
og  endeel  blodigt  Pus  lige  paa  Benet;  der  er  lidt  Been- 
afsætning,  som  Følge  af  den  tidligere  Amputation,  men  i  Cen- 
trum, svarende  til  cavitas  medullaris,  er  der  kommet  en 
Huulhed  med  ujevne  Vægge  og  fyldt  med  Pus.  Jeg  vil 
derfor  med  det  Samme  foretage  en  Re-Amputation  og  af- 
sauge  omtrent  en  Tomme  af  Benet*  hvis  Snitfladen  da 
viser  sig  nogenlunde  sund,  indlægges  et  Drain  og  Saaret 
forenes  paany  med  Suturer. 

De  saae,  m.  H. ,  at  Benet  var  af  temmelig  naturligt 
Udseende  paa  Oversaugningsstedet,  og  jeg  antager  derfor, 
at  den  Operation  jeg  har  foretaget  vil  være  tilstrækkelig. 
Naar  De  dernæst  betragte  det  afsaugede  Stykke,  finde 
De  det  angrebet  af  en  ostitis,  som  er  forbundet  med 
Suppuration  og  Destruction  inde  i  cavitas  medullaris,  men 
samtidig  har  endeel  nydannet  Been  udvendig.  Dette  kan 
ikke  skrive  sig  fra  en  Proces,  som  er  opstaaet  for  -3  Dage 

siden;  der  raaa  have  været  nogen  ostitis  i  Forveien,  men 
ved  det  tilkomne  trauma  er  Processen  pludseligt  blusset 
op  og  er  blevet  acut,  suppurativ.  Efter  Chassaignac  skulde 
netop  osteomyelitis  ved  sin  adscenderende  Retning,  ved  at 
gaae  fra  tibia  over  paa  femur,  adskille  sig  fra  den  suppu- 
rerende  periostitis.  Her  havde  vi  jo  oprindeligt  Sygdommen 
i  tibia  og  da  jeg  amputerede  i  den  nederste  Deel  af  femur, 
syntes  det  ossøse  Væv  paa  dette  Sted  at  være  sundt;  men 
det  er  jo  muligt  at  her  kan  have  været  en  begyndende 
osteomyelitis.  Denne  har  dog  ikke  viist  sig  ved  noget 
Symptom  under  Stumpens  Heling  og  den  vilde  maaskee 
heller  ikke  have  foranlediget  noget  Tilfælde  senere,  hvis 
ikke  den  omtalte  Contusion  var  kommet  til.  —  I  tidligere 
Tid  vilde  det  næppe  være  lykkedes  at  faae  en  Amputations- 
stump  lægt  primært,  naar  der  paa  Oversaugningsstedet  var 
en  osteomyelitisk  Lidelse,  men  ved  den  antiseptiske  Be- 
handling har  jeg  saa  ofte  seet  Helbredelsen  gaae  let  og 
uforstyrret  for  sig,  selv  om  Benet  ikke  var  sundt,  at  det 
ogsaa  vilde  kunne  være  skeet  her. 

Nogle  af  mine  Tilhørere  ville  maaskee  erindre  en  lille 
Dreng,  som  for  nogle  Aar  siden  laae  her  paa  Afdelingen 
med  en  ostitisk  Affection  af  den  nederste  Deel  af  tibia  og 
som  derfor  maatte  amputeres.  Da  Sygdommen  kun  indtog 
det  nederste  Parti  af  tibia,  meente  jeg  at  kunne  nøies  med 
en  amput.  cruris  paa  locus  electus,  og  Tilfældet  syntes  at 
ville  forløbe  meget  heldigt.  Patienten  var  endog  saa  rask, 
at  han  løb  omkring  i  Gaarden  og  skulde  allerede  udskrives, 
da  han  —  ligesom  den  nuværende  Patient  —  faldt  og 
stødte  Stumpen;  der  kom  da  ikke  blot  en  ny  ostitis  tibiæ, 

men  næsten  samtidig  viste  sig  en  osteomyelitis  femoris 
og  han  døde  ikke  mange  Dage  efter,  i  en  typhøs  Tilstand. 

Til  Slutning  vil  jeg  blot  endnu  engang  vise  Dem  den 
sjeldne  Lidelse,  som  vor  lille  Amputerede  havde  oppe  ved 
clavicula.  De  erindre,  at  da  jeg  forrige  Gang  talte  til 
Dem  om  ham,  sagde  jeg,  at  han  i  Begyndelsen  af  Syg- 
dommen havde  rheumatoide  Smerter  i  forskjellige  Articula- 
tioner,  men  at  de  svandt  uden  at  efterlade  Følger  i  nogen 
af  dem  med  Undtagelse  af  artic.  sterno-clavicularis ,  hvor 
der  kom  en  pyarthrus;  der  opstod  ialtfald  her  en  Pus- 
samling, som  jeg  lod  aabne  sig  igjennem  en  Cauterisation. 
Efterat  denne  Absces  var  perforeret,  vedblev  der  at  holde 
sig  nogen  Suppuration  fra  Dybden  og  vi  have  endnu  en 
granulerende  Flade  paa  Stedet;  det  er  ikke  en  simpel 
pyhæmisk  Absces  i  de  bløde  Dele,  den  vilde  vel  have  lukket 
sig  i  Løbet  af  2  Maaneder;  men  det  er  en  articulær  Suppura- 
tion og  det  kunne  vi  slutte  deraf,  at  vi  finde  clavicula 
luxeret.  Extremitas  sternalis  sinistra  danner  en  betydelig 
Prominens,  den  er  aldeles  bevægelig  imod  sternum  og  er 
forskudt  opad  og  fortil.  Han  har  forøvrigt  saagodtsom 
ingen  Smerter  mere  paa  dette  Sted  og  han  bevæger  venstre 
Overextremitet  frit;  vi  kunne  rigtignok  ikke  vente  at  faae 
Luxationen  reponeret,  men  clavicula  vil  i  Tidens  Løb  fæste 
sig  i  sin  nye  Stilling  og  det  ydre  Saar  vil  cicatricere.  Jeg 
har  kun  villet  gjøre  Dem  opmærksom  paa  denne  Complica- 
tion,  fordi  en  pathologisk  Luxation  af  clavicula  som  Følge 
af  pyarthrus  vistnok  er  en  meget  sjelden  Sygdom.  Jeg 
erindrer  ikke  at  have  seet  noget  andet  Tilfælde  af  den 
Art,  og  den  eneste  Forfatter,  som  jeg  kan  huske  nævner 

Exempler  derpaa,  er  Dr.  Hilton1),  der  beskriver  3  Tilfælde 
af  Suppuration  i  denne  Articulation.  To  af  Patienterne 
kom  sig,  den  tredie  døde  af  Pyhæmi  og  Hilton  bemærker 
ved  den  Leilighed,  at  man  næppe  nogensinde  faaer  nogen 
ossøs  Anchylose  her,  deels  fordi  Articulationsfladen  paa 
sternum  er  saa  lille  at  clavicula  let  forskyder  sig,  deels 
fordi  det  er  saa  vanskeligt  at  holde  clavicula  immobil  med 
sin  sternale  Ende.  Denne  bevæges  baacle  ved  hver  Con- 
traction  af  de  Muskler,  der  ere  insererede  paa  den,  navn- 
lig m.  sterno-cleiclomostoideus,  og  ved  hver  Bevægelse  af 
den  tilsvarende  Overextremitet,  saaat  Articulationsfladerne 
ikke  ville  voxe  sammen. 


x)  Rest  and  Pain.    Pag.  469. 


16. 


Mus  articuli 


Mine  Herrer! 

De  see  her  en  Patient,  paa  hvem  jeg  skal  udføre  en 
Operation,  som  jeg  vil  tilraade  Dem  ikke  at  foretage  und- 
tagen under  visse  Betingelser,  da  Sygdommen  i  sig  selv 
ikke  er  livsfarlig,  medens  derimod  Deres  Operation  kan 
drage  Døden  efter  sig.  Det  er  en  ældre,  men  endnu  kraf- 
tig Mand  —  omtrent  50  Aar  gammel  —  som  for  nogen 
Tid  siden  blev  indlagt  her  paa  Hospitalet  af  en  Læge  paa 
Landet.  Han  fortæller,  at  han  for  8  Aar  siden  blev  spar- 
ket af  en  Hest  paa  Forfladen  af  venstre  Knæ;  der  opstod 
herved  tilsyneladende  ingen  videre  betydelige  Tilfælde  og 
han  kunde  snart  tage  fat  paa  sit  Arbeide  igjen.  Men 
nogen  Tid  efter  -kom  der  endeel  Besvær  ved  Gangen,  hid- 
rørende fra  pludselige,  heftige  Smerter  i  Knæet,  og  ved 
under  disse  Anfald  at  føle  efter  paa  det  smertefulde  Sted 
mærkede  han5  at  der  nedenfor  patella  fandtes  et  haardt 
Legeme,  som  kunde  forskydes  lidt  til  Siderne.  Naar  nu 
denne  Smerte  havde  varet  kortere  eller  længere,  hørte  den 
atter  op  og  han  angiver,  at  det  var  som  om  det  bevægelige 
Legeme  igjen  var  kommet  paa  sin  rette  Plads.    Han  blev 

desuden  generet  meget  ved  at  disse  Anfald  jevnligt  gave 
Anledning  til  en  Hævelse  af  hele  Articulationen ,  hvorfor 
han  maatte  holde  sig  i  Ro  indtil  Svulsten  tabte  sig.  Da 
der  nu  i  de  sidste  4  Maaneder  har  holdt  sig  en  saadan 
Hævelse,  en  hydarthrus,  har  hans  Læge  raadet  ham  til  at 
tage  til  Kjøbenhavn  for  at  faae  det  fremmede  Legeme 
fjernet. 

Ved  Indlæggelsen  fandtes  som  sagt  endeel  Ansamling 
i  Capslen,  og  bag  ligam.  patellæ  inferius  føltes  tydeligt  et 
beenhaardt  Legeme,  som  kunde  rokkes  lidt,  saaat  man 
kunde  trykke  det  med  Fingrene  til  det  ene  og  den  anden 
Side,  men  uden  at  bringe  det  heelt  bort  fra  sin  Plads. 
Jeg  behandlede  først  hans  hydarthrus  med  Punctur  for 
derefter  bedre  at  kunne  foretage  en  Undersøgelse  af  For- 
holdene og  anlagde  saa  en  Stivelsebandage ,  som  baade 
kunde  virke  comprimerende  og  immobiliserende.  Da  jeg 
efter  et  Par  Ugers  Forløb  igaar  tog  Bandagen  af,  var  der 
igjen  kommet  en  meget  ringe  Ansamling,  men  han  kunde 
ret  godt  bevæge  Knæet;  jeg  vil  nu  skride  til  at  behandle 
hans  anden  Lidelse,  eller  rettere  den  egentlige  Sygdom,  da 
Ansamlingen  kun  kan  betragtes  som  en  temporær  Com- 
plication. 

En  hydarthrus  hører  som  bekjendt  til  de  Articulations- 
sygdomme,  der  ofte  ved  deres  Langvarighed  og  gjentagne 
Recidiveren  satte  Lægens  og  Patientens  Taalmodighed  paa 
Prøve.  Man  har  hidtil  især  benyttet  fortsatte  Derivationer 
imod  dem  og  varieret  Indgnidninger  i  det  Uendelige  eller 
brugt  vesicantia,  men  Absorptionen  foregaaer  saa  langsomt 
at  man  vel  kunde  fristes  til  at  forsøge  nye  Midler,  og  derfor 
har  jeg  allerede  i  nogen  Tid  prøvet  om  ikke  Helbredelsen 

kunde  gaae  raskere  ved  at  udtømme  Vædsken.  Rigtignok 
have  Chirurgerne  hidtil  (1869)  næret  megen  Frygt  for  at 
angribe  de  articulære  Ansamlinger  operativt,  men  jeg  har 
allerede  saa  ofte  puncteret  Knæet  i  saadanne  Tilfælde,  at 
jeg  ikke  længere  føler  nogen  Betænkelighed  ved  at  gjøre 
det  saa  tidt  det  skal  være.  Jeg  bruger  en  almindelig  lille 
Hydrocele-Trocart  og  puncterer  helst  paa  den  udvendige 
Side  af  Articulationen  lige  bag  ved  det  øverste  Hjørne  af 
patella.  Her  kommer  man  let  igjennem  Capslen  uden  at 
riskere  at  lædere  vigtigere  Dele,  og  jeg  har  endnu  aldrig 
seet  farlige  Tilfælde  opstaae  af  denne  Operation,  saaat 
jeg  ubetinget  kan  raade  Dem  til  at  prøve  det  i  Deres 
senere  Praxis.  Kun  maae  De  —  paa  det  Allerbestemteste 
—  sørge  for  at  Deres  Trocart  er  reen,  og  jeg  troer  des- 
uden at  det  er  det  Sikkreste,  lige  efter  Udtømmelsen,  at 
fixere  Knæet  med  en  Compressions-Bandage,  helst  af 
Stivelsebind. 

Vi  skulle  nu  gjøre  os  Rede  for  hvad  det  kan  være 
for  et  forskydeligt  Legeme,  der  føles  i  Knæet.  Man  kunde 
vel  paa  Forhaand  sige  at  det  maa  kaldes  en  mus  articuli, 
ved  hvilken  ældre  Benævnelse  vi  jo,  betegne  de  mobile 
articulære  Svulster,  men  dermed  have  vi  endnu  ikke  faaet 
Diagnosen  tilstrækkelig  klar.  Tidligere  vilde  man  henføre 
dem  alle  til  een  og  samme  Slags,  endskjøndt  de  ganske 
sikkert  ere  forskjellige  baade  med  Hensyn  til  Oprindelse  og 
i  clinisk  Henseende.  Den  første  Forklaring  er  fra  det  16de 
Aarhundrede,  idet  A.  Paræus  beskrev  dem  som  Stene  og 
stillede  dem  ved  Siden  af  calculi  urinarii,  saaat  de  kunde 
være  dannede  som  et  Concrement,  som  en  Bundfældning  af 
fastere  Dele  der  indeholdtes  i  Synovialvædsken.    En  nyere 

Forklaring,  som  især  forsvaredes  af  Velpeau,  var  den,  at 
de  skreve  sig  fra  Blodcoagler  eller  Fibrine.  Omtrent  sam- 
tidig opstillede  Laennec  den  Theori,  at  det  var  inflamma- 
toriske Nydannelser  udgaaede  fra  Synovialmembranen,  eller 
rettere  fra  det  subsynoviale  Cellevæv  saaat  de  i  Begyndelsen 
laae  udenpaa  Capslen,  men  senere  trængte  denne  frem  og 
nu  prominerede  ind  i  Huulheden.  Efterhaanden  bleve  de 
mer*e  patiolate  og  tilsidst  kunde  Stilken  blive  saa  tynd,  at 
den  rumperede ;  Legemet  kom  da  til  at  ligge  løst.  Man 
finder  ganske  vist  extracap sulære  begrændsede  Svulster, 
som  ligne  dem  der  træffes  inde  i  Articulationerne,  men  i 
den  sidste  Tid  har  man  givet  en  Forklaring,  som  maaskee 
passer  nok  saa  godt,  ifølge  hvilken  de  ere  dannede  inde  i 
Huulheden  som  en  hypertrophisk  Udvikling  af  de  normale 
Prominentser,  der  findes  paa  Synovialmembranens  indre 
Flade.  Man  træffer  nemlig  undertiden  en  Mængde  fryndse- 
lignende  Fremstaaenheder  som  hænge  fast  ved  Synovial- 
membranen, medens  andre  —  aldeles  lignende  —  svømme 
løse  omkring  inde  i  Capslen.  Men  naar  man  kan  see  Ar- 
throphyter  opstaae  igjennem  en  Hypertrophi  af  de  villøse 
Prominenser  paa  Synovialmembranen,  saa  maa  man  ogsaa 
antage  at  de  kunne  udgaae  fra  locale  Hypertrophier  af 
det  cartilaginøse  eller  ossøse  Væv;  de  ere  da  Ecchondroser 
eller  Exostoser,  som  efter  at  have  havt  en  petiolat  Form 
tilsidst  blive  aldeles  løse,  og  de  træffes  isaafald  især  som 
Complicationer  ved  arthroitis  sicca. 

Jeg  skal  naturligviis  ikke  opholde  mig  ved  de  for- 
skjellige  Theorier  om  Arthrophyternes  Dannelse,  da  den 
Side  af  Sagen  er  Dem  bekjendt  fra  den  almindelige  chirur- 
giske  Pathologi,  men  vi  skulle  undersøge  om  vi  for  vor 

Patients  Vedkommende  kunne  have  nogen  bestemt  An- 
skuelse om  hvorledes  Sygdommen  er  opstaaet.  Jeg  skal 
derfor  erindre  Dem  om  at  der  gives  Tilfælde,  hvor  ingen 
af  de  nævnte  Forklaringer  passer,  idet  det  løse  Legeme 
slet  ikke  skyldes  nogen  arthroitisk  Proces,  men  er  en  Deel 
af  de  normale  Væv,  som  ved  et  trauma  er  afstødt  fra 
Articulationsfladerne.  Vistnok  ere  den  Slags  mures  articuli 
meget  sjeldne,  men  cle  ere  dog  sikkert  efterviste,  og  det 
forekommer  mig  at  man  her  kunde  formode  Tilstedeværelsen 
af  et  lille  intraarticulært  Fragmen,  sandsynligviis  af  tibia. 
Legemets  Sæde,  dets  indskrænkede  Bevægelighed,  den  fore- 
gaaende  Contusion,  kunde  nok  tale  derfor,  men  Diagnosen 
vil  dog  først  blive  sikker,  naar  vi  have  uddraget  det  og 
kunne  foretage  en  nøiagtigere  Undersøgelse  af  det. 

Et  andet  Spørgsmaal  er  det:  hvorfra  stamme  de  hef- 
tige Smerter,  som  Patienten  af  og  til  har  følt?  Skrive  de 
sig  alene  fra  den  Arthroitis,  som  her  er  tilstede?  Natur- 
ligviis  vil  en  acut  Arthroitis  være  ledsaget  af  nogen  Smerte, 
men  den  vil  ikke  vise  sig  saaledes  i  Anfald,  der  komme 
pludseligt  og  efter  nogen  Tids  Forløb  atter  heelt  ophøre. 
Det  er  et  eienclommeligt  Symptom,  der  netop  hører  sammen 
med  bevægelige  løse  Legemer  i  en  Articulation,  og  kan 
betragtes  som  et  pathognomonisk  Tegn  paa  Sygdommen. 
Det  hænger  vistnok  sammen  med  Forskydeligheden  af  en 
mus  articuli,  men  man  er  ikke  ret  enig  om,  hvad  der 
foraarsager  Anfaldene.  Den  almindeligste  Forklaring  er 
den,  at  det  løse  Legeme  ved  visse  Bevægelser  skyder  sig 
ind  imellem  Articulationsfladerne  og  kommer  „i  Klemme" ; 
naar  det  atter  bliver  frit,  ophører  Smerten  og  Patienten 
kan  paany  bevæge  Articulationen.  Andre  mene,  at  Arthro- 

phyten  trækker  en  Fold  af  Capslen  ind  imellem  de  carti- 
laginøse  Flader  og  at  det  er  Indeklemningen  af  Synovial- 
membranen,  som  forvolder  den  stærke  Smerte.  Hvorom 
Alting  er,  saa  maa  Smerten  vel  paa  een  eller  anden  Maade 
tilskrives  Contusion  af  Synovialmembranen,  thi  selve  det 
fremmede  Legeme  synes  ikke  at  være  ømt  for  Tryk;  naar 
det  ligger  saaledes  at  man  kan  fatte  clet  og  comprimere 
det  imellem  Fingrene,  pleier  den  Syge  ikke  at  klage  over 
nogen  smertelig  Fornemmelse. 

For  imidlertid  at  komme  tilbage  til  det  foreliggende 
Tilfælde,  saa  er  det  vigtigste  Spørgsmaal:  hvorledes  skulle 
vi  helbrede  Patienten?  Efterat  vi  have  faaet  Antiseptiken, 
ville  vi  ikke  betænke  os  paa  at  extrahere  det  løse  Legeme 
igjennem  en  Incision,  og  naar  den  gjøres  med  Anvendelse 
af  al  mulig  Forsigtighed,  kunne  vi  bestemt  undgaae  de 
farlige  Tilfælde,  der  ellers  kunde  indtræde.  Jeg  vil  derfor 
ikke  engang  discutere  de  forskjellige  ældre  Behandlings- 
maader,  saasom  den  simple  Excision  (Paræus),  Excision 
med  Forskydning  af  Integumenterne  (Desault),Fjernelse  igjen- 
nem en  subcutan  Incision  i  Capslen  (Goyrand),  ikke  heller 
den  palliative  Cuur,  hvorved  man  forsøgte  at  fixere  Legemet 
saaledes  at  det  ikke  kunde  bevæge  sig  inde  i  Articulationen. 
Derimod  vil  jeg  blot  minde  Dem  om,  at  nogle  Chirurger 
ved  denne  antiseptiske  Excision  raade  til,  ikke  at  chloro- 
formere  Patienten,  for  at  Operationen  ikke  skal  blive 
vanskeliggjort  ved  de  involuntære  Bevægelser,  han  maaskee 
kunde  foretage  medens  han  er  bedøvet.  Jeg  har  dog  altid 
anvendt  Chloroformering  og  vil  ogsaa  gjøre  det  idag,  da 
jeg  mener  at  man  bør  forskaane  den  Syge  for  Smerterne 
ved  Incisionen. 


209 


M.  H.  Operationen  vil  næppe  optage  mange  Minuter; 
jeg  vil  derfor  benytte  Noget  af  Timen  til  at  tale  til  Dem 
om  Anæsthesering,  thi  det  er  ikke  nok  at  De  vide  at  man 
kan  bedøve  et  Menneske  (eller  et  Dyr)  med  Chloroform, 
De  bør  ogsaa  vide  Lidt  om  Anæsthesiens  Oprindelse  og 
kjende  Navnene  paa  de  Mænd,  hvem  vi  skylde  denne 
epochegjørende  Opdagelse.  —  Anæsthesering  er  jo  nu  be- 
kjendt  over  hele  Verden,  men  alligevel  tilhører  Opdagelsen 
vor  Tid,  og  den  er  ikke  ældre  end  at  man  i  min  Studeretid 
aldrig  kunde  tænke  sig  at  en  Operation  skulde  blive  udført 
smertefrit. 

Det  følger  dog  af  sig  selv,  at  man  i  tidligere  Tid  ofte 
maatte  gjøre  sig  det  Spørgsmaal,  om  Smerten  ved  en 
Operation  ikke  kunde  formindskes.  Der  er  naturligviis 
ogsaa  gjort  Forsøg  derpaa,  jeg  vil  saaledes  blot  nævne  eet, 
nemlig  at  man  prøvede  at  dulme  Smerterne  i  en  Extre- 
mitet  (paa  hvilken  man  vilde  foretage  noget  Operativt) 
ved  at  comprimere  Nervestammerne  (Moore),  men  vi  kunne 
dog  egentligt  kun  tale  om  Anæsthesien  fra  den  Tid,  da 
man  begyndte  med  Inhalation  af  forskjellige  Gasarter, 
og  det  var  omtrent  i  1776  at  man  gjorde  de  første  Experi- 
menter  med  Qvælstofforilte.  Dette  Stof  er  opdaget  af 
Priestley  og  i  Begyndelsen  blev  det  brugt  til  Morskab  for- 
medelst dets  særegne  Egenskab  at  frembringe  en  glad 
Tilstand  eller  Latter;  det  fik  derfor  ogsaa  paa  Engelsk 
Navnet  „laughing  gas".  Lidt  senere  oprettede  man  endog 
pneumatiske  Etablissementer,  hvor  Folk  kunne  gaae  hen 
og  more  sig  med  at  indaande  denne  Gas.  Man  kom  der- 
ved til  at  gjøre  den  Opdagelse  at  den  nævnte  Luftart  til- 
lige virker  bedøvende,  og  det  var  Sir  Humphry  Davy,  som 

i  1800  udgav  de  første  Beretninger  fra  et  saadant 
Etablissement. 

De  see  at  man  altsaa  dengang  var  lige  ved  at  opdage 
den  chirurgiske  Anæsthesi,  men  endskjøndt  vistnok  Folk 
vedbleve  saavel  i  England  som  i  America  at  gjøre  disse 
Forsøg  paa  sig  selv  med  Qvælstofforilte,  kom  man  dog  ikke 
videre  førend  Ætberen  blev  benyttet  af  de  americanske 
Tandlæger.  De  vide  jo,  m.  H.,  at  det  var  disse,  der  gave 
de  første  Beretninger  om  Anæsthesi  ved  at  indaande  Æthei\ 
men  det  har  givet  Anledning  til  langvarige  og  heftige 
Stridigheder  imellem  dem  indbyrdes  for  at  faae  afgjort, 
hvem  der  egentlig  skulde  have  Æren  for  det.  Der  er  dog 
mgen  Tvivl  om  at  Horace  Wells  i  Hartfort  (Connecticut) 
har  været  den  Første  til  at  benytte  Anæsthesi  paa  Patien- 
ter, men  han  har  selv  ikke  høstet  nogen  Nytte  af  sin  Op- 
dagelse. Han  gjorde  først  Forsøg  paa  sig  selv  med  at 
indaande  „Gas'en" ,  senere  paa  Andre  og  det  lykkedes 
ham  flere  Gange  at  foretage  Tandudtrækning  medens  Pa- 
tienterne vare  bedøvede.  Han  henvendte  sig  da  til  Dr. 
Warren  ved  Hospitalet  i  Boston  for  af  ham  at  faae  Til- 
ladelse til  at  give  en  offentlig  Forestilling,  hvor  han  vilde 
vise  sine  Experimenter  for  de  Studerende  (1844). 

En  Patient,  som  skulde  have  en  Tand  udtrukket,  til- 
bød sig  og  Wells  begyndte  at  anæsthesere  ham,  men  enten 
blev  Inhalationen  ikke  fortsat  længe  nok,  eller  af  en  anden 
Grund  var  den  Syge  ikke  blevet  bedøvet,  da  Tandudtræk- 
ningen skulde  skee.  Han  gav  tvertimod  et  høit  Skrig  og 
den  stakkels  Operateur  blev  udleet  eller  udpebet  af  For- 
samlingen, hvorfor  han  skyndsomst  reiste  hjem  og  foreløbig 
opgav  baade  Anæsthesering  og  Dentisteriet.    Han  levede 

da  i  nogen  Tid  af  at  fremvise  et  naturhistorisk  Musæum 
og  et  Panorama,  han  drev  dernæst  en  Forretning  med  at 
sælge  Copier  af  franske  Malerier  og  reiste  af  den  Grund 
til  Paris  1846;  det  var  netop  samtidig  at  Ætherisationen 
kom  op,  og  da  denne  Maade  at  anæsthesere  paa,  vakte  hele 
Verdens  Opmærksomhed,  søgte  Wells  i  Paris  at  gjøre  sine 
Fordringer  gjældende  som  „første  Opfinder".  Uagtet  det 
ikke  lykkedes  ham,  vedblev  han  dog  baade  i  Europa  og 
senere  i  New-York  at  kjæmpe  for  sin  Prioritetsret,  indtil 
han  endte  med  at  blive  sindssyg.  Efter  Sigende  tog  han 
sig  selv  af  Dage  i  et  Bad,  idet  han  aabnede  en  Vone  og 
derefter  indaandede  Æther. 

Ligesaalidt  som  han  i  levende  Live  kunde  faae  sine 
Eettigheder  anerkjendte,  ligesaalidt  har  man  senere  be- 
tragtet ham  som  Anæsthesiens  „Opfinder" ;  Æren  derfor 
maa  tilkomme  to  af  hans  Medarbeidere,  Jackson  og  Morton, 
men  cle  fortsatte  og  lidenskabelige  Stridigheder  imellem 
disse  have  kun  ført  til,  at  man  ikke  er  istand  til  at  frem- 
hæve den  Ene  mere  end  den  Anden.  Morton  havde  som 
Tandlæge  været  Wells's  Compagnon,  Jackson  var  Chemiker, 
og  begge  de  nævnte  Tandlæger  havde  besøgt  den  Sidstes 
Laboratorium. 

I  September  1846,  2  Aar  efter  Wells's  Forsøg,  kom 
Morton  en  Dag  op  til  Jackson  og  fik  hos  ham  en  Caout- 
scukballon;  paa  det  Spørgsmaal,  hvad  han  vilde  med  den, 
sagde  han,  at  han  vilde  fylde  Ballonen  med  x)  Gas  for  at 
foretage  en  Tandudtrækning  paa  en  vanskelig  (refractory) 
Patient.    Jackson  havde  ikke  megen  Tillid  til  „Gas"  og 

raadede  ham  at  gaae  hen  paa  et  Apothek  for  at  kjøbe  sig 
noget  Æther  sulphuricus  —  „helst  den  stærkeste,  han 
kunde  faae"  —  det  vilde  frembringe  den  forønskede  Insen- 
sibilitet;  han  behøvede  blot  at  hælde  det  paa  et  Lomme- 
tørklæde og  lade  Patienten  indaande  det.  „Æther  sulphuri- 
cus", sagde  Morton,  „hvad  er  det?  er  det  Gas?  viis  mig 
det#engang!"  Jackson  viste  ham  det;  han  skyndte  sig  at 
kjøbe  en  Portion  deraf,  prøvede  det  paa  sig  selv  og  da 
han  mærkede,  at  han  virkelig  blev  bedøvet  deraf,  anvendte 
han  det  paa  vedkommende  Patient  —  med  fuldstændigt 
Held. 

Han  kom  da  atter  til  Jackson  og  fortalte  ham,  hvor 
fortrinligt  det  var  lykkedes,  men  Denne  lod  paa  ingen 
Maade  forbauset  derover;  han  raadede  ham  derimod  at 
henvende  sig  til  Dr.  Warren  for  at  faae  Lov  til  at  anvende 
Æther  ved  en  større  Operation.  Warren  gik  villigt  ind 
derpaa  og  det  første  Forsøg  gjordes  den  14.  Octbr.  1846 
i  Overværelse  af  en  Mængde  Læger  og  Studerende.  Det 
var  en  stor  Svulst  paa  Halsen,  der  skulde  exstirperes  og 
som  vilde  fordre  en  langvarig  Dissection.  Efter  3  Minuters 
Forløb  var  den  Syge  bedøvet  og  Insensibiliteten  vedvarede 
under  hele  Operationen. 

Rygtet  om  denne  Begivenhed  udbredte  sig  naturligviis 
strax  i  America,  Jackson  meddeelte  den  til  Académie  des 
sciences  i  Paris,  (hvor  hans  Brev  dog  først  offentliggjordes 
den  18.  Januar  1847),  Morton  skrev  det  til  en  Ven  i  Lon- 
don, og  dén  første  Amputation  under  Æther-Narcose  her  i 
Europa  gjordes  af  Liston  d.  19.  December  1846;  3  Dage 
efter  foretoges  det  første  Forsøg  i  Paris  af  Jobert,  og  nu 

varede  det  ikke  længe  inden  hele  den  civiliserede  Verden 
var  bekjendt  dermed. 

De  kunne  næppe  forestille  Dem,  mine  Herrer,  hvilket 
Oprør  dette  frembragte  overalt;  men  Enhver  af  os,  som 
har  oplevet  det,  vil  mindes  den  Tid.  Man  prøvede  Æther- 
Inhalation  paa  sig  selv  og  paa  Andre,  man  brugte  det  ved 
flere  og  flere  Operationer  og  endelig  viste  Simpson  d.  17. 
Januar  1847  at  det  ogsaa  kunde  benyttes  i  Accouchement. 
Lad  os  altsaa  erindre  disse  3  Navne,  som  ingen  Læge 
nogensinde  bør  glemme:  Morton,  Jackson  og  Simpson. 
Nutildags  have  cle  Processer,  som  de  to  Første  førte  om 
Prioriteten,  ingen  Interesse  mere,  men  hvis  Nogen  føler 
Lyst  til  at  gjøre  sig  bekjendt  med  Sagen,  vil  han  finde  en 
udførlig  Fremstilling  af  Forholdene  i  en  Artikel  af  Dr. 
Bigelow  i  Boston.  Den  udkom  fornylig  i  Anledning  af  den 
americanske  Hundredaarsfest.  Det  er  sikkert  at  det  var 
Morton,  som  først  anvendte  Ætherisationen  offentligt,  men 
Jackson  var  Den,  der  havde  anviist  ham  Ætheren  med 
den  Bevidsthed  at  den  frembragte  Bedøvelse.  Jackson 
blev  i  Begyndelsen  betragtet  som  den  egentlige  Opfinder, 
hvorfor  han  ogsaa  modtog  en  Priisbelønning  af  det  franske 
Academi,  men  da  man  efter  de  senere  Processer  kom  til 
det  Resultat,  at  Morton  practisk  havde  større  Fortjeneste, 
fik  han  en  lignende  Belønning.  „Academiet  kunde  ikke 
gjøre  Andet,  men  kunde  heller  ikke  gjøre  Mere." 

Den  Nytte,  Lægekunsten  har  havt  af  de  americanske 
Experimenter  og  Opdagelsen  af  et  Anæstheticum,  kan  ikke 
vurderes  høit  nok,  men  hvormegen  Glæde  havde  de  nævnte 
Mænd  af  deres  Opdagelse?  De  hørte  at  Horace  Wells  i 
Fortvivlelse  tog  sig  selv  af  Dage,  Morton  døde  af  Apoplexi 

fremkaldt  ved  Ærgrelse  over  en  ondskabsfuld  Artikel,  der 
udkom  i  New-York,  Jackson  lider  for  Tiden  (1876)  af  en 
haabløs  Sindssygdom ! 

Saasnart  man  var  blevet  bekjendt  med  Ætherens 
anæstheserende  Virkning,  gav  man  sig  til  at  efterspore 
andre  Gasarter,  som  kunde  udrette  det  Samme  og  muligt 
bedre  end  Æther.  Simpson  begyndte  da  at  experimentere 
med  Cbloroform,  som  allerede  flere  Aar  i  Forveien  var 
opdaget  af  en  fransk  Chemiker  Soubeiran  (1831);  Forsøgene 
lykkedes  fuldstændigt  og  *)  Chloroformen  fortrængte  snart 
Ætheren  paa  Grund  af  at  den  virkede  langt  hurtigere  og 
uden  at  frembringe  den  stærke  Excitation,  der  følger  med 
Ætherisationen.  Men  man  hørte  allerede  kort  efter  at 
Chloroformeringen  var  blevet  almindelig,  Beretninger  om 
at  Patienter  vare  døde  under  Inhalationen,  og  om  man  endog 
ikke  i  Begyndelsen  lagde  Vægt  derpaa,  bleve  saadanne 
Tilfælde  dog  snart  saa  talrige,  at  man  maatte  tilskrive 
dem  Chloroformens  Virkning.  Man  erkj  endte  da  at  Chloro- 
f ormering  langt  fra  var  fareløs  og  at  man  idetmindste 
burde  anvende  endeel  Forsigtighed  ved  Benyttelsen  deraf, 
men  under  Discussionerne  desangaaende  kom  man  dog  til 
det  Resultat,  at  Procentantallet  af  Dødsfaldene  var  yderst 
ringe  Og  at  den  tilsyneladende  store  Fare  fremkom  ved  at 
alle  de  uheldige  Tilfælde  bleve  refererede,  medens  man 
ikke  fik  nogen  Optælling  af  de  Millioner  Tilfælde,  hvor 
Anæstheseringen  forløb  uden  at  skade  Patienten  i  mindste 
Maade.  Det  er  desuden  sikkert,  at  Døden  er  fremkaldt 
ved  Æther-Inhalation,  og  relativt  vil  den  maaskee  va^re 


*)  Simpsons  første  Meddelelse  daterer  sig  fra  10.  Isovbr.  1847. 

indtruffet  lige  saa  hyppigt  som  ved  Chloroformering,  men 
den  sidste  er  anvendt  i  saa  mange  Gange  flere  Tilfælde. 
Ikkedestomindre  har  der  dannet  sig,  og  findes  endnu,  to 
Partier,  hvoraf  det  ene  holder  paaÆther,  ja  endog  anseer 
det  for  en  grov  Forbrydelse  af  en  Læge  at  bruge  Chloro- 
form,  medens  det  andet  antager  at  Ulemperne  ved  Chloro- 
formen  ere  saa  forsvindende  i  Sammenligning  med  For- 
delene ved  den,  at  de  ikke  ville  opgive  Benyttelsen  af  den. 
Det  første  Parti  findes  i  en  stor  Deel  af  America  —  især 
vel  fordi  Ætherisationen  er  en  americansk  Opfindelse  — 
dernæst  enkelte  Steder  i  England  og  i  Frankrig,  f.  Ex.  i 
Lyon. 

Da  der  altsaa  kunde  indvendes  Noget  saavel  imod 
Ætheren  som  Chloroformen,  var  der  jo  Anledning  til  at 
søge  efter  om  man  ikke  kunde  finde  bedre  Midler,  og  en 
Mængde  Forsøg  ere  gjorte  i  dette  Øiemed,  Det  lykkedes 
ialtfald  at  opdage  flere  anæstheserende  Stoffer  og  der  var 
en  Tid,  da  Amylen  syntes  at  skulle  spille  en  vis  Rolle 
(1857).  Det  var  Dr.  Snow  i  London,  som  anbefalede  det, 
men  uheldigviis  havde  han  selv  det  første  dødelige  Tilfælde 
ved  dets  Anvendelse,  hvorved  dets  Credit  efterhaanden 
heelt  tabte  sig.  Dernæst  blev  Chlormethyl  anbefalet  af 
Richardson  og  det  virker  unægteligt  meget  godt  som 
Anæstheticum,  men  destoværre  er  det  ikke  mere  farefrit 
end  Chloroform.  Det  har  imidlertid  en  Fordeel  fremfor 
denne,  at  det  er  billigere;  man  har  ogsaa  sagt,  at  det  ikke 
saa  let  gav  Anledning  til  Opkastninger  som  Chloroform, 
men  det  er  dog  maaskee  tvivlsomt.  Jeg  bruger  det  imid- 
lertid udelukkende  her  paa  Hospitalet,  og  Spencer  Wells  i 

London,  som  har  benyttet  det  i  flere  hundrede  Ovario- 
tomier,  udtaler  sig  meget  gunstigt  om  det. 

Grunden  til  at  jeg  ikke  benytter  Æther  er  den,  at 
det  er  saa  vanskeligt  at  faae  Patienten  anæstheseret;  man 
maa  ialtfald  fortsætte  meget  længere  med  Inhalationen 
end  naar  man  bruger  Chloroform,  og  undertiden  har  jeg 
aldeles  ikke  kunnet  opnaae  nogen  Bedøvelse,  saaat  jeg  til- 
sidst  opgav  det.  Derimod  troer  jeg  at  man  altid  kan 
faae  den  Syge  chloroformeret  —  det  er  idetmindste 
hidtil  ikke  mislykkedes  for  mig  —  og  den  ubehagelige 
Opkastning  kan  man  for  en  Deel  unclgaae  ved  at  tage 
visse  Forsigtighedshensyn,  baade  før  og  under  Inhalationen. 
Man  burde  saaledes  sørge  for  at  Patienten  ikke  har  nydt 
Noget  flere  Timer  i  Forveien;  men  desuden  begaaer  man 
let  den  Feil  at  man  lader  ham  faae  altformeg  et  Chloro- 
form. Man  skulde  have  en  særegen  „Chloroformiseur", 
hvad  man  i  Udlandet  finder  ved  ethvert  større  Hospital 
og  hos  enhver  søgt  Operatør.  Det  er  en  Læge,  som  ikke 
har  anden  Forretning  og  som  derfor  faaer  en  overordentlig 
Øvelse,  naar  han  Dag  ud  og  Dag  ind  kun  har  det  at 
passe;  man  maa  ogsaa  være  sikker  paa  at  han  ikke  har 
sin  Opmærksomhed  henvendt  paa  Operationen,  hvorved  han 
kan  glemme  at  iagttage  Bedøvelsens  Grad.  Ved  vore  Ho- 
spitaler er  det  ialmindelighecl  een  af  Candidaterne,  der 
besørger  Chloroformeringen  og  han  vil  ofte  samtidig  be- 
tragte Operationen,  saaat  den  Syge  let  faaer  mere  Chloro- 
form end  der  er  nødvendigt.  Saasnart  nemlig  Patienten 
er  bedøvet,  bør  man  fjerne  Inhalations-Apparatet,  og  kim 
lade  ham  indaande  ganske  Lidt,  hvergang  han  vaagner; 
man  indbilder  sig  let,  at  det  er  en  simpel  Ting  at  give 

Chloroform  paa  den  rette  Maade,  men  det  er  en  Kunst, 
der  maa  læres  ligesaavel  som  enhver  anden,  og  Opkast- 
ninger komme  ganske  sikkert  for  en  Deel,  fordi  man  har 
givet  Patienten  formeget. 

Man  har  forøvrigt  forsøgt  mange  Combinationer  af 
Chloroform  med  andre  Stoffer,  i  Haab  om  at  man  derved 
kunde  opnaae  en  hurtigere  Bedøvelse  og  maaskee  sikkre 
Patienten  mod  de  farlige  Tilfælde,  som  af  og  til  indtræde. 
Man  har  i  den  Hensigt  brugt  den,  blandet  med  Æther  og 
med  Alcool,  men  der  synes  ikke  at  være  Noget  vundet 
derved  og  nu  benyttes  saadanne  Blandinger  ikke  meget. 
Derimod  er  der  en  ganske  anden  Combination,  som  kunde 
have  større  Betydning  og  som  skyldes  den  berømte  franske 
Physiolog  Claude  Bernard ;  han  har  nemlig  viist  (1868)  at 
Insenbilitet  opnaaes  lettere,  naar  man  forbinder  Morphin- 
injectioner  med  Chloroformering,  og  det  kunde  gjøres  saa- 
ledes,  at  man  enten  anvendte  Morphinen  før  Chloroformen 
eller  bagefter.  Undertiden  kaldes  det  „den  blandede  Me- 
thode",  og  den  har  deels  været  anvendt  en  Tid  i  Paris 
under  sidste  Krig,  deels  paany  i  den  allerseneste  Tiel, 
men  skjøndt  det  har  viist  sig,  at  Bedøvelsen  lettere  kom- 
mer istand,  naar  man  kort  før  har  givet  en  Morphin-Injec- 
tion,  saa  synes  det  paa  den  anden  Side  at  Faren  for  en 
Collaps  bliver  større  paa  denne  Maade.  Derimod  bruge 
vi  her  paa  Hospitalet  meget  almindeligt  at  injicere  Morphin 
strax  efter  at  have  ophørt  med  Chloroformering,  hvorved 
man  let  kan  forlænge  Insensibilitets-Stadiet  betydeligt. 

Da  jeg  her  har  omtalt  Morphin,  som  egentligt  ikke 
hører  med  til  Anæsthesien,  forsaavidt  som  man  navnlig 
tænker  paa  Bedøvelse,  frembragt  ved  Inhalation,    vil  jeg 


218 


endnu  nævne  nogle  andre  Midler,  som  man  her  benytter  i 
lignende  Øiemed.  Dertil  vil  jeg  regne  Chloralhydrat,  hvil- 
ket som  bekjendt  kan  bevirke  Søvn,  men  ogsaa  kan  bruges 
ved  Operationer,  idet  man  kan  faae  Søvnen  forlænget  i 
den  Grad,  at  Patienten  ikke  vaagner  førend  efterat  han  er 
opereret.  I  Hopital  des  enfants  i  Paris  giver  man  jevn- 
ligt  Børn  en  Dosis  Chloral  indvendig  og  udfører  mindre 
Operationer  uden  at  de  vaagne  derved.  Men  nok  saa 
hyppigt  har  man  injiceret  Chloral  enten  subcutant  eller  i 
Venerne ;  det  Sidste  maatte  a  priori  forekomme  Enhver 
noget  farligt  og  det  er  ingenlunde  blevet  almindeligt,  men 
Ore  i  Bordeaux  har  prøvet  det  mange  Gange,  som  det 
synes  uden  noget  Uheld,  og  det  skal  endog  have  holdt  en 
Patient  bedøvet  under  en  langvarig  Ovariotomi. 

Der  var  en  Tid,  da  man  troede  at  have  fundet  noget 
langt  Bedre  til  at  bedøve  Folk  med,  end  medicamentøse 
Midler,  nemlig  Hypnotisme.  I  Aaret  1859  udbredte  paa 
eengang  det  Rygte  sig  over  hele  Europa,  at  man  kunde 
komme  i  en  „magnetisk  Søvn"  ved  at  stirre  paa  en  lysende 
Gjenstand,  som  holdtes  nær  ved  Øinene.  Maaskee  nogle  af 
mine  Tilhørere  kunne  erindre  at  have  seet  saadanne  Ex- 
perimenter  gjorte  paa  et  Theater  her  i  Byen,  men  ogsaa  i 
Hospitaler  prøvedes  det  dengang,  og  der  kom  Beretninger 
fra  paalidelige  Chirurger,  at  de  under  Hypnotisme  havde 
kunnet  operere  Patienter,  uden  at  de  følte  nogen  Smerte. 
Baade  Velpeau  og  Broca  syntes  i  Begyndelsen  at  troe  paa 
dette  Middel,  men  de  Fleste,  der  prøvede  det,  fandt  det 
uvirksomt  og  efter  at  det  havde  gjort  Opsigt  i  et  Aars 
Tid  ophørte  man  at  tale  om  det.  Det  hører  til  den  samme 
Slags  Gjøglerier,  som  Borddands  og  dyrisk  Magnetisme, 

hvilket  agtværdige  Læger  næppe  ville  have  Noget  at  gjøre 
med. 

Endnu  et  Par  Bemærkninger  inden  vi  slutte  dette 
Capitel  om  den  chirurgiske  Anæsthesi:  vi  have  hidtil  kun 
havt  den  Hensigt  for  Øie  at  skaffe  Patienten  fri  for  Smer- 
ter under  Operationer,  men  vi  benytte  ogsaa  dette  Middel 
for  at  slappe  Musklerne  og  derved  er  der  i  de  sidste 
Decennier  opnaaet  smukke  Resultater  ved  Luxationer  og 
Hernier,  saaat  de  ældre  Midler  vi  havde  at  tye  til  ved 
saadanne  Repositioner,  fuldstændigt  ere  traadte  i  Skygge 
for  Chloroformeringen.  Nutildags  have  de  kun  historisk 
Interesse  og  vi  høre  ikke  mere  tale  om  Resolution  af 
Muskler  ved  store  Venæsectioner,  Tartarus  emeticus,  Alcohol 
til  Beruusning,  eller  ved  saadanne  Methoder,  som  Dupuytren 
endnu  benyttede,  nemlig  at  aflede  den  Syges  Opmærksomhed 
ved  at  skjælde  ham  ud  eller  give  ham  et  Ørefigen.  Der 
fortælles  jo  endogsaa,  at  man  i  gamle  Dage  skal  have 
tændt  Bd  i  en  Patients  Klæder  for  at  faae  hans  Tanker 
bort  fra  den  syge  Deel.  Vi  ville  dog  ikke  gaae  videre  i 
disse  historiske  Meddelelser,  men  blot  erindre  naar  og  hvor 
den  chirurgiske  Anæsthesi  er  fremstadet  —  og  saa  vende 
tilbage  til  vor  Patient,  der  altsaa  skal  chloroformeres  for 
at  vi  kunne  faae  hans  mus  articuli  extraheret. 


(Under  Oversprøitning  med  Carbolvand  gjordes  en  fri 
Incision  igjennem  Capslen  lige  ind  til  dettffreuimede  Legeme, 
der  fattedes  med  en  Pincet  og  uddroges,  skjøndt  med  en 
Deel  Besvær.  Det  viste  sig  da  af  Størrelse  som  en  Krone, 
men  meget  tykkere,  var  paa  den  ene  Flade  ossøst,  paa 

den  anden  cartilaginøst  og  Diagnosen  var  altsaa  derved 
constateret,  at  det  var  et  løsnet  Fragrnen  af  tibia.  Patien- 
ten kom  sig  godt,  men  paa  Grund  af  de  tidligere  Anfald 
af  arthroitis  vedblev  der  at  være  endeel  Stivhed  i  Articula- 
tionen,  saaat  hans  Gang  ved  Udskrivningen  endnu  var 
noget  besværet.  —  I  det  Hele  har  jeg,  saavidt  jeg  husker, 
udført  den  samme  Operation  12  Gange  og  altid  med  Held 
med  Undtagelse  af  et  eneste  Tilfælde,  hvor  destoværre  den 
antiseptiske  Forbinding  blev  forskudt,  saaat  Saaret  udsattes 
for  Luften.  Der  kom  strax  en  voldsom  Suppuration  med 
paafølgende  Pyhæmi  og  Patienten  døde). 


17. 


Tumor  albus  genus:  amputatio.  —  Genu  valgum: 
resectio. 


Mine  Herrer! 

Denne  Patient  er  kommet  ind  fra  Landet  for  en  Syg- 
dom i  høire  Knæ;  hun  er  nu  25  Aar  gammel.  Da  hun 
var  14 — 15  Aar  fik  hun  en  Affection  af  venstre  Fod,  der 
viser  sig  at  have  været  ossøs;  naar  De  nemlig  betragte 
venstre  crus,  ville  De  see  at  der  er  en  Deformitet,  be- 
staaende  i  at  det  er  krummet  i  den  nederste  Deel  med 
Concaviteten  indad,  og  paa  den  indvendige  Flade  af  tibia, 
et  Stykke  over  malleolus  internus,  findes  3  fordybede  Ste- 
der, hvor  Huden  adhærerer  til  Benet.  Her  har  da  været 
Suppuration,  forbundet  med  noget  Substanstab,  og  Cica- 
tricen,  der  har  erstattet  det  Tabte,  er  voxet  sammen  med 
os,  men  Krumningen  tyder  paa  at  der  ogsaa  har  været  en 
Lidelse  i  selve  det  ossøse  Væv,  hvilket  Patienten  iøvrigt 
bekræfter  ved  at  fortælle,  at  der  dengang  udskiltes  et  Par 
smaa  Beenstykker.  Sygdommen  i  tibia  maa,  efter  Cicatri- 
cernes  Sæde,  antages  at  have  været  epiphysær,  og  Bøinin- 
gen  af  dette  Been  er  kommet  tilveie  derved,  at  fibula  er 
vedblevet  at  tiltage  i  Længde  paa  normal  Maade,  medens 

tibia's  Væxt  er  standset.  Jeg  skal  imidlertid  ikke  opholde 
mig  længere  ved  denne  Affection,  der  nu  er  heelt  forløbet, 
jeg  omtalte  det  blot  fordi  deraf  fremgaaer,  at  Patienten 
har  Disposition  til  ossøse  Suppurationer. 

For  7  Aar  siden  fik  hun  en  Distorsion  af  høire  Knæ; 
hun  lagde  først  ikke  videre  Vægt  derpaa,  men  da  det  ved- 
blev at  smerte  hende  tilkaldtes  en  Læge,  og  hun  blev  be- 
handlet med  de  Midler,  der  kunde  være  indicerede  ved  en 
saadan  Affection,  nemlig  forskjellige  Indgnidninger  og  Deri- 
vantia.  Da  desuagtet  Smerten  vedblev  anvendtes  Immo- 
bilisation;  men  denne  hjalp  heller  ikke,  det  blev  tvertimod 
værre  og  værre,  saaat  hun  endog  i  flere  Aar  slet  ikke  har 
kunnet  gaae.  Hun  søgte  derfor  tilsidst  herind  til  Hospi- 
talet, hvor  jeg  begyndte  med  at  anlægge  en  Stivelsebandage, 
men  skjøndt  den  laae  meget  godt  og  var  saa  fast,  at  man 
ikke  kunde  troe  at  nogen  Bevægelse  i  Articulationen  var 
mulig,  ere  Smerterne  ingenlunde  hævede. 

Ved  Articulationssygdomme  er  der  det  characteristiske 
Symptom,  at  der  føles  Smerter  saavel  ved  active  som  ved 
passive  Bevægelser;  men  desforuden  kunne  der  findes  spon- 
tane Smerter,  hvilke  da  kunne  hjælpe  os  til  at  stille  en 
mere  bestemt  Diagnose  med  Hensyn  til  Sygdommens  Be- 
skaffenhed. En  almindelig  Arthroitis  med  Ansamling  vil, 
naar  De  immobilisere  den,  ikke  smerte  synderlig;  en  For- 
tykkelse af  Capslen  eller  begyndende  synovitis  fungosa 
heller  ikke,  naar  Delen  holder  fuldstændigt  i  Ro ;  men  have 
vi  at  gjøre  med  en  Arthroitis,  hvor  der  er  en  ossøs  Lidelse 
tilstede,  ville  Smerterne  sjeldent  dulmes  paa  denne  Maacle. 
Det  er  allerede  af  Sir  Benjamin  Brodie  opstillet  som  et 
sikkert  Tegn  paa,  hvad  Englænderne  kalde  „ulceration  of 

cartilages".  Hvor  Smerterne  altsaa  komme  spontant, 
komme  jagende  og  især  om  Natten,  der  kunne  vi  ialminde- 
lighed  diagnosticere  en  Affection  af  de  ossøse  Ender. 

Naar  vi  see  paa  Patientens  høire  Knæ,  blive  vi  strax 
opmærksomme  paa,  at  der  om  Articulationen  er  en  kølle- 
formet Fortykkelse,  medens  der  ovenfor  den  synes  at  være 
en  Formindskelse  i  Volumen.  Nedenfor  synes  derimod 
ikke  at  være  stor  Forskjel  imellem  den  syge  og  den  sunde 
Side.  Nu  er  det  Dem  bekjendt,  at  man  ved  langvarige 
Sygdomme  i  Knæet  snarere  finder  en  Atrophi  af  crus  end 
en  normal  Udvikling,  og  derfor  maae  vi  undre  os  over  at 
Atrophien  ikke  er  fremtrædende.  Men  De  maae  ikke  lade 
Dem  narre  af  den  tilsyneladende  Fyldighed  nedenfor  Knæet; 
i  Virkeligheden  er  der  vistnok  Atrophi,  men  den  maskeres 
af  en  betydelig  Hævelse,  der  findes  paa  det  Sted  og  som 
vi  senere  skulle  komme  tilbage  til. 

Knæet  staaer  let  flecteret,  altsaa  med  en  svag  Con- 
vexitet  fortil,  men  kommer  man  fra  det  ned  paa  crus, 
findes  der  en  fortil  vendende  Concavitet  eller  rettere  en 
Indsænkning.  For  nærmere  at  bestemme  dens  Sæde  ville 
vi  søge  efter  Articulationslinien,  hvilken  vi  dog  ikke  saa 
let  kunne  opdage  paa  Forfladen,  som  paa  Siden;  men 
efterat  have  fundet  Sammenstødspunctet  mellem  cond.  fe- 
moris  og  cond.  tibiæ,  overbevise  vi  os  om  at  Indhakket 
ikke  svarer  til  Articulationen,  derimod  ligger  lidt  længere 
nede,  som  om  denne  Deviation  ikke  beroede  paa,  at  tibia 
var  sunket  tilbage,  men  var  dannet  i  selve  tibia.  Den 
ligger  netop  paa  et  saadant  Sted,  at  man  kunde  tænke  sig 
at  den  var  opstaaet  ved  en  Forskydning  imellem  Epiphysen 
og  Diaphysen ;  det  er  dog  ikke  derfor  nødvendigt  at  antage 

at  Patienten  skulde  have  havt  tidligere  en  epiphysær  ostitis 
med  Suppuration  eller  Løsning  af  Epiphysen,  thi  det  er 
et  Factum  som  jeg  mange  Gange  har  paaviist  for  Dem,  at 
naar  man  ved  en  Arthroitis  som  denne,  der  er  forbundet 
med  Flexion,  forsøger  paa  at  rette  den,  da  vil  Udretningen 
vistnok  tildeels  kunne  foregaae  imellem  femur  og  tibia, 
men  tillige  saagodtsom  altid  imellem  Diaphysen  og  Epi- 
physen af  tibia;  og  ved  gamle  Curvaturer  af  Knæet,  hvor 
Deformiteten  maaskee  synes  at  hidrøre  fra  en  Tilbage- 
synkning eller  Subluxation  bagtil  af  tibia,  mangler  sjel- 
dent  denne  Bøining  i  selve  tibia's  Epiphyselinie. 

Ved  Betragtningen  af  Knæet  viser  sig  ogsaa  at  der  er 
en  vis  Deviation  i  en  anden  Retning,  nemlig  en  valgus; 
denne  er  jo  en  meget  hyppig  Complication  ved  en  chronisk 
arthroitis  genus,  men  her  er  den  dog  saa  ubetydelig  at 
jeg  slet  ikke  vil  lægge  nogen  videre  Vægt  paa  den. 

Naar  .vi  fra  Inspectionen  gaae  over  til  den  manuelle 
Undersøgelse  af  Knæet,  mærke  vi  for  det  Første  strax  at 
hun  ømmer  sig  endeel,  dog  ikke  i  den  Grad,  at  vi  skulde 
være  nødsagede  til  at  anvende  Chloroformering.  Man  kan 
fatte  patella  imellem  Fingrene  og  bevæge  den  lidt  til  Si- 
derne; lægger  jeg  Haanden  bagpaa  i  poples  kan  jeg  lige- 
ledes foretage  smaa  Flexionsbevægelser.  Ved  disse  Forsøg 
opdagede  jeg  at  der  ikke  er  nogen  Anchylose,  men  jeg 
føler  heller  ikke  nogen  ossøs  Strepitus.  Patienten  har, 
som  De  erindre,  været  syg  i  7  Aar,  hun  er  i  meget  lang 
Tid  behandlet  med  Immobilisering;  naar  der  desuagtet 
ikke  er  nogen  Anchylose,  bliver  Prognosen  temmelig  slet, 
thi  det  tyder  paa  at  der  ikke  er  stor  Chance  for  at  op- 
naae  den  relative  Helbredelse,  som  bestaaer  i  Sammen- 

voxning  af  Articulationsfladerne.  Desuden  har  der  paa 
begge  Sider  af  patella  holdt  sig  en  blød,  halv-fluctuerende 
Udfyldning,  der  vel  kunde  antages  for  Fungositeter,  som 
uagtet  den  længe  fortsatte  Cuur  ikke  have  villet  organisere 
sig  til  at  danne  fibrøst  Væv. 

Der  er  dernæst  en  Hævelse  ovenfor  patella,  men  den 
svarer  ikke  til  Grændserne  af  den  øverste  Deel  af  Capslen, 
den  strækker  sig  derimod  heelt  op  paa  den  nederste  Tredie- 
deel  af  femur,  meest  paa  dettes  indvendige  Side.  Den 
giver  en  tydelig,  men  dybtliggende  Fluctuation,  som  om 
der  heelt  inde  paa  Benet  kunde  findes  en  Vædske  ansamlet, 
men  selv  ved  et  temmelig  stærkt  Tryk  kan  man  ikke  for- 
skyde den  nedad  saaledes  at  den  kommer  ind  i  Capslen. 

Endelig  findes  der  som  sagt  ogsaa  en  Svulst  paa  den 
øverste  indvendige  Side  af  crus:  paa  Grund  af  den  er  der 
ikke  stor  Forskjel  i  Volumen  af  høire  og  venstre  crus. 
Tager  man  fat  i  Integumenterne,  kan  man  løfte  dem  op  i 
en  Fold  og  man  mærker  at  Svulsten  altsaa  ligger  dybere. 
Den  kan  desuden  ikke  være  subcutan  af  den  Grund,  at  vi 
finde  den  skarpt  begrændset  fortil  af  den  indvendige  Rand 
af  tibia.  Selve  superficies  interna  tibiæ  føles  fri  for  Svulst, 
men  lige  bag  den  begynder  Udfyldningen,  som  derfra  stræk- 
ker sig  langt  om  paa  Bagfladen.  Da  den  tillige  er  fluc- 
tuerende  have  vi  Grund  til  at  antage  det  for  en  Absces, 
som  ligger  under  Aponeurosen  03  meer  eller  mindre  dybt 
imellem  Musklerne  paa  Bagfladen  af  crus.  Lige  under 
Aponeurosen  kan  den  ikke  ligge,  thi  Musklerne  (gastro- 
cnemii)  ere  saa  fast  sammenvoxne  med  den,  at  der  ikke 
bliver  noget  Rum  til  en  stor  Absces.  Ligesaalidt  findes 
der  Plads  til  en  saadan  Pusansamling  imellem  gastrocnemii 

og  soleus;  vi  maae  derfor  formode,  at  den  ligger  under 
den  sidstnævnte  Muskel,  og  det  er  netop  det  Sted,  hvor 
de  store  Abscesser  pleie  at  findes,  naar  de  indtage  Bag- 
flaolen  af  crus.  De  kunne  udvikle  sig  til  et  betydeligt  Om- 
fang i  det  Cellevævslag,  som  ligger  imellem  soleus  og  Apo- 
neurosen  for  tredie  Stratum.  Man  kan  desuden  temmelig 
sikkert  sige  at  den  har  sin  Oprindelse  ovenfra,  ikke  neden- 
fra, og  Erfaringen  lærer  os,  at  der  ved  en  saadan  chronisk 
Articulationssygdom,  der  gaaer  over  i  Suppuration,  hyppigt 
udgaae  Pusansamlinger  opad  og  nedad  fra  Knæet.  Naar 
den  fibrøse  Capsel  destrueres  af  Lidelsen,  angribes  opad 
Cellevævet  paa  Forfladen  af  femur  under  cruræus,  nedad 
CeHevævet,  der  fra  poples  følger  med  vasa  ud  imellem 
andet  og  tredie  Stratum.  Det  er  ikke  umuKgt  at  finde 
Abscesser  paa  de  nævnte  Steder  i  Omfanget  af  Knæet,  der 
høre  til  de  saakaldte  „abcés  circonvoisins",  periarticulære 
Pussamlinger,  som  ikke  communicere  med  det  Indre  af 
Capslen,  men  i  Almindelighed  ere  de  „abcés  ossifluents", 
virkelige  Congestionsabscesser,  opstaaede  efter  at  Suppura- 
tionen  har  gjennembrudt  den  fibrøse  Capsel,  og  saaledes 
antager  jeg  det  at  være  hos  vor  Patient,  endskjøndt  jeg 
ikke  har  kunnet  constatere  nogen  Perforation  af  Articula- 
tionen. 

Jeg  troer  altsaa  af  Symptomerne  at  kunne  slutte,  at 
vi  have  at  gjøre  med  en  chronisk  Arthroitis,  med  ossøse 
Lidelser,  med  dyb  Suppuration  saavel  op  af  femur  som 
ned  paa  crus,  med  Deformitet,  kortsagt  en  ossøs,  suppura- 
tiv  tumor  albus  genus. 

Hvorledes  skal  man  nu  behandle  en  saadan  Patient? 
Vi  maae  erindre  at  hun  er  tilbøielig  til  ossøse  Affectioner, 

med  Suppuration  og  Necrose,  hvad  Undersøgelsen  af  veustre 
Fod  viste  os;  derfor  kunne  vi  befrygte,  at  der  maaskee 
ogsaa  er  en  lignende  Proces  oppe  i  høire  femur.  Vi  have 
dog  ikke  sikkre  Tegn  paa  den,  derimod  kunne  vi  ved 
Undersøgelsen  overbevise  os  om,  at  vi  have  en  langvarig 
arthroitis  fungosa  og  Suppurationer  i  Omfanget.  Man 
kunde  da  behandle  disse  to  Sidste  hver  for  sig.  For  Arti- 
culationens  Vedkommende  kunde  man  altsaa  endnu  engang 
prøve  at  anlægge  en  Stivelsebandage  efter  Cauterisation 
med  ferrum  candens.  —  Man  kunde  incidere  Ansamlingerne 
og  draine  dem,  for  at  faae  dem  til  at  læges.  —  Man  kunde 
dernæst  ved  en  stor  Incision  aabne  hele  Articulationen, 
saaledes  som  De  for  faa  Dage  siden  saae  mig  gjøre  ved 
en  suppurativ  tumor  albus;  man  kunde  udskrabe  Fungo- 
siteterne  med  Ruginer  og  udtømme  Abscesserne  igjennem 
den  aabnede  Articulationshuulhed.  —  Endelig  kunde  man 
foretage  Resection,  —  og  tilsidst  som  ultimum  refugium 
gribe  til  Amputation. 

De  førstnævnte  Behandlingsmaader  vilde  næppe  for- 
slaae  i  dette  Tilfælde,  hvor  der  er  saa  stor  Sandsynlighed 
for  en  ossøs  Affection,  derimod  kun<Je  vi  drøfte  Spørgs- 
maalet  om  her  skal  gjøres  Resection  eller  Amputation. 
Lykkes  Resectionen,  faaer  hun  en  Fod  at  gaae  paa,  der  i 
alle  Henseender  er  at  foretrække  for  en  mechanisk  Pro- 
these;  men  Helbredelsen  vil  ialtfald  blive  meget  protraheret, 
maaskee  vil  det  vare  y4  eller  1/2  Aar  førend  hun  kommer 
til  at  gaae.  Vil  hun  kunne  taale  det  lange  Sengeleie  og 
den  fortsatte  Suppuration,  som  vi  maae  vente  paa  Grund 
af  de  store  Absceshuulheder  i  Omfanget?  Hun  har  ganske 
vist  ingen  pulmonale  Affectioner,  har  ikke  været  scrophuløs 

i  sin  Barndom,  men  hun  har  allerede  været  syg  i  mange 
Aar,  først  i  venstre  crus,  nu  i  høire  Knæ;  desuden  vil  det 
blive  vanskeligt  at  vedligeholde  Antiseptik  i  en  saa  lang 
Tid  og  ved  en  saa  udbredt  Suppuration  som  her,  da  den 
naaer  fra  den  nederste  Trediedeel  af  femur  næsten  til 
Midten  af  crus. 

Ved  en  Amputation  vil  alt  det  Syge  kunne  fjernes  og 
Patienten  vil  rimeligviis  komme  sig  i  temmelig  kort  Tid. 
Med  de  nuværende  Midler  er  der  egentlig  ikke  nogen  peri- 
culum  vitæ  uden  den,  der  er  ved  enhver  større  Operation; 
ialtfald  er  den  vist  mindre  end  ved  en  Resection.  Hvis 
vi  ved  denne  ikke  fik  nogen  fuldstændig  Fasthed,  saa  vilde 
hun  faae  en  ligesaagod  eller  bedre  Gang  med  et  Træbeen, 
efter  amputatio  femoris.  Jeg  synes  altsaa  at  der  er  Meget, 
der  taler  for  at  amputere,  men  vi  ville  bedst  kunne  af- 
gjøre  det,  naar  vi  have  begyndt  paa  Operationen.  Jeg  vil 
i  ethvert  Fald  gjøre  den  semilunære  Ineision,  som  jeg 
pleier  at  benytte  ved  Resection;  naar  jeg  da  har  aabnet 
hele  Articulationshuulheden,  kan  jeg  undersøge  de  ossøse 
Deles  Tilstand  og  derefter  bestemme,  om  jeg  vil  fortsætte 
Resectionen  eller  forandre  den  til  en  Amputation. 


Jeg  begynder  nu  Operationen  paa  den  omtalte  Maade. 
De  see  at  der  i  condylus  internus  tibiæ  er  en  meget  dyb 
pusfyldt  Huulhed,  saa  stor,  at  jeg  kan  føre  hele  Fingren 
ned  i  den;  den  nederste  Ende  af  femur  er  ogsaa  meget 
angrebet.  Der  bliver  altsaa  ikke  Andet  for  end  at  skride 
til  decurtatio  membri. 

M.  H.  Jeg  har  i  de  foregaaende  Timer  viist  Dem  for- 
skjellige  Tilfælde  af  Lidelser  i  Knæet;  jeg  skal  atter  idag 
vise  Dem  eet,  for  at  De  ved  at  see  en  saadan  Række 
kunne  danne  Dem  et  Begreb  om  Sygdommen  i  denne 
Articulation. 

Paa  den  sidste  Patient,  der  leed  af  en  osteo-arthroitis 
erindre  De  at  jeg  gjorde  en  Amputation  af  femur,  og  den 
er  gaaet  meget  godt.  Det  synes  endog  som  om  jeg  vil 
faae  en  primær  Forening,  aldeles  uden  Suppuration,  Noget 
som  jeg  troer  knap  at  have  seet  før  her  i  Landet.  Jeg  skiftede 
for  Lidt  siden  Forbindingen  efterat  den  havde  ligget  i  4 
Dage;  der  var  ikke  en  Draabe  Pus  og  Lapperne  vare  voxet 
sammen  i  hele  deres  Udstrækning.  Jeg  gjorde  her  Ampu- 
tationen paa  en  Maade,  der  vel  ogsaa  giver  mindre  Anled- 
ning til  Suppuration  end  den  sædvanlige.  Selv  om  man 
nemlig  forøvrigt  opnaaer  Heling  af  Saaret,  faaer  man  dog 
altid  nogen  Irritation  om  de  almindelige  Drainrør,  og  naar 
man  endelig  udtager  disse,  holder  der  sig  tidt  en  Suppu- 
ration i  den  Canal,  som  de  have  dannet,  eller  ialtfald  i 
Aabningerne.  Her  brugte  jeg  et  Drain  af  catgut,  idet  en 
Deel  af  den  Slags  Traade  var  lagt  sammen  som  et  Seta- 
ceum  og  trukket  igjennem  hele  Stumpens  Bredde.  De  ere 
endnu  ikke  heelt  absorberede,  ikke  engang  i  Centrum  af 
Stumpen;  da  de  nemlig  stikke  frem  med  deres  Ender 
udenfor  Huden,  prøvede  jeg,  ved  at  rokke  lidt  ved  dem, 
om  de  ikke  laae  løse,  men  de  hængte  endnu  fast,  og  ved 
at  tage  en  enkelt  af  Traadene  og  trække  den  ud,  viste 
den  sig  endnu  ikke  opløst  og  der  kom  en  Draabe  blodig 
Vædske  frem  af  Aabningen.    Det  kommer  deraf  at  catgut 

voxer  aldeles  sammen  med  Vævene  eller  med  Granula- 
tionerne, saaat  det  maa  bløde,  naar  man  river  den  ud. 

Suturerne,  som  jeg  endnu  ikke  har  rørt  ved,  bleve 
ogsaa  lagte  paa  en  egen  Maade.  De  erindre  m.  H.,  at 
jeg  gjorde  en  semilunær  Incision  som  til  Resection,  meo 
da  jeg  maatte  beslutte  mig  til  en  Amputation  i  Stedet 
derfor,  fortsatte  jeg  Dissectionen  af  denne  Lap  opad,  indtil 
jeg  kom  til  det  Sted,  hvor  Oversaugningen  skulde  skee. 
Den  forreste  Lap  var  derfor  blevet  saa  overordentlig  stor 
at  den  let  kunde  slaaes  omkring  hele  Stumpen  og  naae 
den  lille  bagerste  Lap.  Der  var  aldeles  ingen  Stramning, 
det  saae  snarere  ud  som  om  jeg  havde  faaet  formegen 
Bedækning,  men  det  er  en  gammel  Regel,  som  man  altid 
maa  huske  ved  Amputationer,  at  Lapperne,  for  at  passe 
godt,  skulle  være  for  store.  Ialtfald  behøvede  jeg  ikke  at 
anlægge  Blypladesuturer,  hvilke  man  ofte  er  nødt  til  at 
bruge  paa  en  saa  kjødfuld  Stump,  som  fe  mur  er ;  jeg  for- 
enede blot  Randene  med  tynde  Silkesuturer  og  Hestehaar. 
Ogsaa  Dette  har  bidraget  til  at  vi  ikke  fik  Suppuration. 

Den  Patient,  som  jeg  altsaa  idag  skal  vise  Dem,  er 
denne  lille  Dreng,  som  De  maaskee  erindre  at  have  seet 
før.  Han  har  nemlig  ligget  herinde  tidligere,  omtrent  for 
IV2  Aar  siden,  og  han  leed  dengang  af  en  tumor  albus 
genus,  hvor  Fungositeterne  dog  næsten  vare  heelt  svunde, 
men  hvor  der  endnu  var  Flexion  og  Rotation  udad  af 
tibia,  tilligemed  en  betydelig  valgus  -  Stilling.  Da  jeg 
ikke  ansaae  det  for  rigtigt  at  røre  ved  Articulationen,  for 
ikke  at  fremkalde  en  ny  Inflammation,  foretog  jeg  en 
Excision  af  femur,  idet  jeg  lidt  over  condylus  internus 
udmeislede  et  trekantet  Beenstykke,  og  nu  rettede  Stillingen 

saaiedes  at  Axen  af  femur  kom  til  at  ligge  i  samme  Linie 
som  Axen  af  crus.  Jeg  fik  et  meget  godt  Resultat,  idet 
Saaret  helede  efter  kort  Tids  Forløb  og  han  frit  kunde 
støtte  paa  Extremiteten,  der  blot  var  garderet  med  en 
Stivelsebandage.  Han  blev  da  hjemsendt,  men  da  der 
senere  kom  Noget  iveien  med  Bandagen,  aftoges  den  og 
man  lod  ham  løbe  omkring  uden  at  Knæet  var  beskyttet 
paa  nogensomhelst  Maade.  Følgen  var  at  Tilstanden  atter 
blev  ligesaa  daarlig  som  før  Operationen. 

Patienten  kan  ikke  rette  Knæet  heelt  ud;  vi  maae 
derfor  flectere  det  sunde  Knæ  til  den  samme  Vinkel  forat 
kunne  sammenligne  de  to  Extremiteter,  og  naar  vi  nu  lægge 
dem  ved  Siden  af  hinanden,  see  vi  for  det  Første  at  høire 
femur  er  atrophisk  og  forkortet,  ligesom  ogsaa  tibia  synes 
at  være  kortere  end  det  paa  venstre  Side,  men  især  op- 
dage vi  en  meget  udtalt  Vinkelbøining,  hvis  Toppunct  viser 
indefter.  Der  er  altsaa  en  valgus,  hvilket  vi  jo  ogsaa 
havde,  da  han  forrige  Gang  laae  her  paa  Hospitalet,  men 
den  er  nu  tilstede  i  høiere  Grad;  condylus  internus  femoris 
føles  at  danne  en  betydelig  Prominens  og  patella  ligger 
heelt  ude  paa  condylus  externus.  , 

Normalt  danne  femur  og  crus  en  Vinkel  med  Top- 
punctet  indad,  fordi  condylus  internus  femoris  er  større 
og  rager  længere  ned  end  externus,  men  naar  denne  Vin- 
kel bliver  stærkere  udtalt,  faae  vi  en  valgus. 

Men  ved  genu  valgum  kunne  vi  have  at  gjøre  med  to 
forskjellige  Lidelser.  Den  ene  optræder  i  Slutningen  af 
Barnealderen  eller  ved  Puberteten  og  medfører  vel  nogen 
Svaghed  i  Extremiteten,  men  ledsages  ikke  af  nogen  ar- 
throitis.    Man  finder  da  saagodtsom  altid  en  Hypertrophi 

af  condylus  internus  femoris,  men  Bevægelserne  kunne  des- 
uagtet være  fuldstændigt  frie.  Navnlig  kan  Knæet  flecteres 
ligesaa  stærkt  som  under  normale  Forhold  og  ved  denne 
Bevægelse  sees  Deformiteten  at  svinde  aldeles  bort. 

Der  er  dernæst  en  anden  Form,  som  hænger  sammen 
med  en  osteo-arthroitis  og  det  er  den,  vi  have  hos  vor 
Patient. 

Hvad  er  vel  Grunden  til  at  den  abnorme  Stilling  træ- 
der saa  stærkt  frem  i  Extension  og  aldeles  ikke  sees  i 
Flexion?  Man  har  fundet  det  vanskeligt  at  forklare  dette 
Forhold,  men  det  beroer  simpelthen  paa  almindelige  physi- 
calske  Love.  Vi  have  normalt  en  Vinkelstilling  af  femur 
og  crus  og  kunne  betragte  Toppunctet  i.  e.  den  indvendige 
Side  af  Knæet,  eller  Sammenstødet  af  cond.  internus  paa 
tibia  og  paa  femur,  som  det  faste  Punct  hvorom  Bevægel- 
serne foregaae.  Hælen  vil  da  altid  søge  op  imod  nates; 
ved  valgus  er  blot  den  Forskjel,  at  der  ved  Bevægelsen 
omskrives  en  mere  spids  conus  end  normalt.  Tænke  vi 
os  Axen  gjennem  femur  som  det  ene  Been  af  Vinklen, 
Axen  igjennem  tibia  som  det  andet,  medens  Vinklens  Spids 
er  i  condyli  interni,  saa  kunne  vi  drage  en  tredie  Linie 
mellem  Endepuncterne  af  de  to  Vinkelbeen,  hvorved  vi 
faae  dannet  et  Triangel.  Dette  har  to  spidse  Vinkler,  den 
ene  nede  ved  Hælen,  den  anden  oppe  ved  nates;  og  naar 
man  bøier  dette  Triangel  sammen  paa  Midten,  nærme  de 
spidse  Vinkler  sig  mere  og  mere  indtil  de  tilsidst  støde 
sammen,  idet  Dreiningen  foregaaer  om  den  perpendiculære 
Linie,  der  fældes  fra  Knæet  ned  paa  Grundlinien.  Resul- 
tatet maa  blive  det  samme,  enten  vi  dreie  den  stumpe 
Vinkels  to  Been  op  imod  hinanden,  eller  vi  dreie  Trianglets 

2  spidse  Vinkler  op  imod  hinanden.  Man  kan  let  gjøre 
sig  det  anskueligt  ved  at  klippe  et  saadant  Triangel  ud 
af  Papiir  og  folde  det  sammen. 

At  valgus-Stillingen  maa  blive  tydelig  ved  Extensionen 
er  altsaa  indlysende;  man  skal  derfor  altid  undersøge 
denne  Deviation  i  en  saavidt  muligt  extenderet  Stilling,  og 
Størrelsen  af  Deviationen  kan  da  maales  ved  Afstanden 
imellem  de  to  malleoli  interni;  den  kan  blive  indtil  1/2 — 1 
Alen. 

Her  er  desuden  kommet  en  Flexion  til,  hidrørende  fra 
Retraction  af  Vævene  i  poples ;  man  føler  tydeligt  at  biceps 
og  semitendinosus  ere  spændte,  og  de  dybere  Dele,  navnlig 
Ligamenterne,  ere  vel  ogsaa  noget  stramme,  saaat  en 
Tenotomi  af  de  nævnte  Muskler  næppe  vilde  forslaae.  Men 
der  er  endnu  en  anden  Grund,  hvorfor  en  Extension  bliver 
umulig,  idet  den  nederste  Ende  af  femur  er  tiltaget  i  Vo- 
lumen, ikke  blot  paa  den  indvendige  Side  i  condylus  inter- 
nus,  men  ogsaa  fortil.  Bevægelserne  i  Knæet  ere,  som 
bekjendt,  sammenlignede  med  et  Hængsel;  Articulationen 
er  en  ginglymus,  hvorved  tibia  dreier  sig  om  den  trochlea, 
som  condyli  femoris  danne;  men  det  er  ikke  en  reen  gin- 
glymus. Hvis  den  nederste  Ende  af  femur  var  en  Kugle- 
flade og  Centrum  for  Bevægelsen  laae  midt  i  condyli, 
vilde  vi  have  den  fuldstændig,  men  de  forbindende  Liga- 
menter fæste  sig  længere  bagtil  paa  femur,  og  Bevægelsen 
foregaaer  om  et  excentrisk  Dreiningspunct.  Den  convexe 
Flade,  som  condyli  femoris  danne  forfra  bagtil,  kan  man 
dele  i  to  Dele,  hvilke  ere  Kugleoverflader  med  forskjellig 
Radius.  Den  forreste  Halvdeel  har  en  meget  stor  Radius, 
den  bagerste  derimod  en  meget  lille,  og  Insertionen  af 

Ligamenterne  svarer  omtrent  til  den  sidstes  Centrum. 
Tænke  vi  os  Knæet  i  Extension  og  Bevægelsen  at  foregaae 
saaledes,  at  tibia  staaer  fast,  medens  det  er  femur,  der 
dreier  sig,  saa  skeer  der  først  en  reen  Rotation  indtil 
Flexionen  har  naaet  20°;  derefter  komme  vi  til  et  Parti 
af  condyli  femoris,  som  ikke  er  kugledannet,  og  her  blive 
Ligamenterne,  der  under  Extensionen  vare  stramme  og 
hindrede  enhver  Sidebevægelse,  saameget  slappede  at  de 
tillade  smaa  laterale  Bevægelser  og  en  ringe  Rotation  om- 
kring condylus  internus  femoris  som  Centrum.  Gaae  vi 
videre  med  Flexionen,  komme  vi  til  den  anden  (bagerste) 
Kugleflade  og  nu  blive  de  laterale  Bevægelser  atter  umu- 
lige. Disse  Forhold  vilde  De  let  kunne  forstaae  ved  Hjælp 
af  et  Par  Papstykker,  som  jeg  har  udskaaret,  saaledes  at 
de  netop  have  Convexiteten  af  femur  og  Concaviteten  af 
tibia. 

Naar  vi  da  have  en  Arthroitis,  under  hvilken  Knæet 
jo  pleier  at  flecteres,  saa  vil  der,  saasnart  Flexionen  har 
naaet  til  20°,  være  Mulighed  for  en  lateral  Bevægelse  og 
for  en  Gliden  bagtil  samt  Rotation,  den  sidste  navnlig 
udad,  fordi  biceps  baade  roterer  udad  og  flecterer.  Rota- 
tionen skeer  da  om  condylus  internus  som  Centrum,  crus 
roteres  bagtil  saaat  vi  finde  capitulum  fibulæ  nærmere  hen 
imod  poples.  Men  da  der  desuden  er  Tilbøielighed  til 
Gliden,  saa  rykker  tibia  lidt  mere  bagtil,  og  derfor  er  en 
arthroitis  meget  hyppigt  compliceret  med  en  Subluxation 
i  den  Retning.  Ved  denne  pathologiske  Stilling  af  tibia 
bliver  den  forreste  Deel  af  Articulationsfladen  paa  condyli 
femoris  fuldstændig  fri;  dette  Parti  vil  da  hypertrophiere 
og  kunne  danne  en  fremstaaende  Pukkel,  idet  der  er  størst 

Disposition  til  Afsættelse  af  nyt  ossøst  Væv  paa  de  Steder, 
hvor  Articulationsfladerne  gabe  meest.  Den  meget  com- 
binerede  Deformitet  ved  gamle  Articulationslidelser  i 
Knæet  bestaaer  altsaa  i  a)  en  Flexion,  b)  en  Subluxation 
af  tibia  bagtil,  c)  en  Rotation  af  den,  saaledes  at  fibula 
ligger  dreiet  om  i  poples,  d)  en  valgus  ved  Forstørrelse  af 
condylus  internus  femoris  og  endelig  e)  en  Prominens  af 
femur  ved  en  Hypertrophi  fortil  af  den  nederste  Ende. 

Skulle  vi  altsaa  bringe  denne  Articulation  i  den  nor- 
male Extension,  maae  vi  først  hæve  Modstanden  af  Delene 
i  poples ;  men  det  er  ikke  nok.  Vi  skulde  rette  paa  Rota- 
tionen af  crus  om  dens  Længdeaxe,  men  det  lader  sig 
ikke  gjøre;  vi  skulde  ogsaa  reponere  tibia  som  er  sub- 
luxeret  bagtil,  men  den  hypertrophiske  Prominens  paa 
Forfladen  af  condyli  femoris  vil  staae  imod  og  hindre  os 
i  at  trække  det  fortil.  Man  kan  i  Almindelighed  sige,  at 
det  er  umuligt  at  hæve  Deformiteten  fuldstændigt  ved  en 
langvarig  arthroitis  genus.  Man  kunde  naturligviis  ved  en 
redressement  force  strække  Articulationen  ud  til  en  Slags 
ret  Linie,  men  Axerne  af  tibia  og  af  femur  vilde  ikke  gaae 
i  Eet;  de  ville  maaskee  kunne  blive  paralelle,  men  Axen  af 
tibia  vil  ligge  et  Stykke  bagved  den  tilsvarende  Længdeaxe 
af  femur. 

Da  vi  forrige  Gang  udskreve  denne  Patient  var  der 
opnaaet  fuldstændig  Extension,  men  da  Stivelsebandagen 
snart  blev  aftaget,  var  der  ikke  længere  nogen  Støtte  og 
Deformiteten  vendte  tilbage;  der  er  nu  omtrent  V2  Alen 
imellem  de  to  mail.  interni. 

Saaledes  som  Foden  nu  staaer  paa  den  syge  Side,  vil 
Patienten  slet  ikke  kunne  gaae,  undtagen  ved  at  synke 

langt  ned  i  det  sunde  Knæ,  og  ved  denne  Maade  at  gaae 
paa  vilde  han  overanslrænge  og  ødelægge  den  sunde  Under- 
extremitet.  Vi  maae  da  foretage  Noget  for  at  give  Knæet 
en  taalelig  Stilling. 

Hvilke  Midler  besidde  vi  nu  til  at  opnaae  Dette?  De 
erindre  at  et  genu  valgum  kan  optræde  som  en  simpel 
Udviklingssygdom,  medens  Bevægelserne  forresten  ere  uhin- 
drede eller  som  en  Complication  ved  en  osteo-arthroitis. 
Den  første  Form  har  man  allerede  i  tidligere  Tid  behandlet 
paa  forskjellige  Maader,  deels  ved  Apparater  og  Bandager, 
deels  ved  Tenotomier,  men  uden  synderligt  Held;  i  de 
senere  Aar  er  man  kommet  til  at  anvende  mere  operative 
Indgreb,  hvilket  jeg  har  nævnet  for  Dem  i  nogle  af  de 
foregaaende  Forelæsninger.  Da  de  samme  ogsaa  benyttes 
ved  den  arthroitiske  Form,  skulle  vi  atter  omtale  dem 
idag.  Delore's  (i  Lyon)  Methode  bestaaer  i  en  voldsom 
Udretning;  man  lægger  Delen  saaledes  at  Vinklen  hviler 
mod  et  fast  Underlag  og  ved  at  trykke  med  betydelig 
Kraft,  mærker  man,  at  Noget  giver  efter,  saaat  man  kan 
faae  en  lige  udstrakt  Stilling.  Hvad  er  det  da,  der  giver 
efter?  Det  er  ialmindelighed  femur.  Operationen  skulde 
nemlig  foretages  hos  unge  Individer,  eller  ialtfald  inden 
den  Livsperiode  hvor  Epiphysen  og  Diaphysen  ere  heelt 
sammenvoxede,  og  Delore's  Methode  gaaer  altsaa  ud  paa 
at  bryde  Epiphysen  fra  og  frembringe  en  fractura  supra- 
condyloidea  femoris.  Man  kan  dog  ogsaa  ved  denne  Opera- 
tion faae  en  Adskillelse  imellem  Epiphysen  og  Diaphysen 
af  tibia,  men  det  er  sjeldent.  I  begge  Tilfælde  skal  man 
naturligviis  holde  Extremiteten  i  den  rettede  Stilling  og 
behandle  Delen  som  en  accidentel  Fractur. 

Operationen  er  prøvet  meget  ofte  og  har  viist  sig 
mærkværdigt  fareløs;  een  Indvending  har  man  dog  gjort 
imod  den  og  det  er,  at  man  ved  en  saadan  forceret  „red- 
ressement"  maaskee  kommer  til  at  rampere  Ligamenterne 
paa  den  udvendige  Side,  istedetfor  Benene,  og  som  en  Følge 
deraf  kunde  Articulationen  i  Fremtiden  beholde  en  abnorm 
Slaphed.  Jeg  troer  dog  ikke  at  denne  Indvending  har 
Meget  at  sige,  thi  Ligamenterne  ville  i  Reglen  holde  og 
kunne  langt  snarere  afrive  det  Stykke  af  Benet,  som  de 
sidde  paa,  end  de  selv  sønderrives;  nu  ere  de  netop  in- 
sererede  under  Epiphyselinien  paa  femur,  og  derfor  kan 
man  med  temmelig  stor  Sikkerhed  gjøre  Regning  paa  at 
Epiphysen  afrives. 

Dernæst  have  vi  Osteotomier:  Ogston  gjør  den  sub- 
cutant;  igjennem  en  lille  Incision  paa  den  indvendige  Side 
af  Knæet  ovenfor  condylus  internus  femoris  indbringer  han 
en  fiin  Stiksaug  og  løsner  denne  condylus  med  et  oblique 
Snit  fra  den  øvrige  Deel  af  Benet,  saaat  clen  kan  skydes 
opad  indtil  Articulationslinien  bliver  horizontal.  Saar- 
fladerne  skutte  hele  som  ved  en  subcutan  Tenotomi.  En 
anden  Osteotomi  er  den,  hvorved  et  trekantet  Stykke  ud- 
meisles  af  femur  ovenfor  Articulationen.  Endelig  kan 
man  nu  ved  Antiseptikens  Hjælp  gjøre  en  almindelig  Re- 
section  af  de  articulerende  Ender  igjennem  en  større  Inci- 
sion. Annandale  i  Edinburgh  er  maaskee  den  Første,  der 
har  meddeelt  et  Tilfælde  af  den  Art,  hvor  en  Resection 
gav  et  godt  Resultat. 

Efter  disse  almindelige  Bemærkninger  om  Behandlingen 
af  et  genu  valgum  komme  vi  tilbage  til  vor  Patient,  og  vi 
skulle  da  overveie  om  vi  kunne  benytte  de  mere  lempelige 

Methoder,  enten  simpel  Udretning  under  Chloroform  eller 
Tenotomier  eller  maaskee  Ruptur  efter  Delore.  Endelig 
kunde  der  være  Tale  om  at  gjøre  Osteotomi  ligesom  sidste 
Gang  eller  endog  en  fuldstændig  Resection.  Det  kan  ikke 
siges,  hvilken  af  disse  Behandlingsmaader  der  bør  anven- 
des, førend  vi  have  seet  hvad  der  kan  opnaaes  ved  Haand- 
kraft,  hvorvidt  vi  kunne  faae  en  nogenlunde  lige  Stilling 
af  *Ex  tre  mit  e  ten;  thi  Dette  er  nødvendigt  for  at  han  skal 
kunne  gaae  paa  Foden. 

Forrige  Gang  toge  vi  et  meget  lille  Stykke  Been  bort 
og  Forkortningen  kunde  altsaa  ikke  blive  betydelig  af  den 
Grund;  men  her  er  tillige  en  saa  stor  Atrophi,  at  For- 
skjellen  i  Længden  vil  være  meget  kjendelig,  selv  om  vi 
rettede  Knæet  fuldstændigt  ud.  Maaler  man  crus  paa  den 
sunde  og  paa  den  syge  Side,  see  vi  at  den  sidste  er  4 
ctm.  mindre  i  Omfang  end  hiin.  Vil  man  dernæst  maale 
Længden,  som  man  let  kan  gjøre  paa  fibula,  finde  vi,  at 
den  paa  den  syge  Side  er  omtrent  2  ctm.  kortere.  Her 
er  altsaa  ikke  blot  en  Atrophi,  en  Mangel  paa  Ernæring 
af  Musklerne,  men  tillige  en  Mangel  paa  Udvikling  i  det 
Hele;  og  dette  vil  navnlig  blive  klart  naar  man  lægger  de 
to  Fødder  ved  Siden  af  hinanden.  Høire  Fod  er  1  Tomme 
kortere  og  er  i  alle  Retninger  langt  mindre  udviklet  end 
venstre. 

Patienten  er  vel  i  den  Alder,  hvor  Diaphysen  og  Epi- 
physen  ikke  normalt  ere  sammenvoxede,  men  vi  maae  er- 
indre, at  der  for  l1^  A.ar  siden  er  foretaget  en  Operation 
ligeover  Epiphyselinien,  og  ethvert  operativt  Indgreb  eller 
enhver  inflammatorisk  Proces  paa  dette  Sted  fremkalder 
ialmindelighed   en    tidligere   Sammenvoxning   end  ellers, 

saaat  vi  vistnok  ikke  kunne  vente  at  Delore's  Ruptur  skulde 
kunne  lade  sig  anvende. 

Patienten  er  nu  bedøvet,  men  Valgus-Stillingen  lader 
sig  ikke  rette.  Retractionen  i  poples  kan  man  nok  hjælpe 
Noget  paa;  De  see  at  den  har  givet  endeel  efter,  men  da 
jeg  selv  ved  Anvendelsen  af  alle  mine  Kræfter  ikke  kan  faae 
nogen  Ruptur  i  Epiphyselinien,  vil  jeg  skride  til  en  Resectiom 

De  saae,  at  jeg  foretog  Resection,  men  ikke  paa  den 
Maade,  paa  hvilken  jeg  ellers  har  pleiet  at  gjøre  det.  Jeg- 
gjorde først  den  sædvanlige  semilunære  Incision,  men 
istedetfor  at  dissekere  Integumenterne  op  og  derefter  bort- 
tage patella,  gjennemskar  jeg  ligamentum  patellæ  inferius, 
og  slog  nu  hele  Lappen  op,  bestaaende  af  patella  og  dens 
Bedækninger.  Jeg  afsaugede  først  en  lille  Skive  af  condyli 
femoris  og  prøvede  paa  at  faae  Knæet  udrettet,  men  da 
det  ikke  lykkedes,  maatte  jeg  borttage  noget  Mere  af  dette 
Been.  Jeg  fandt  det  ossøse  Væv  saa  blødt,  at  jeg  kunde 
skjære  igjennem  det  med  en  stærk  Kniv,  men  da  jeg  endnu 
ikke  kunde  faae  Stillingen  saa  god  som  jeg  ønskede,  bort- 
tog jeg  endvidere  en  tynd  Skive  af  condylus  internus  tibiæ. 

Blødningen  var  meget  ringe;  jeg  havde  slet  ikke  an- 
vendt noget  præventivt  Middel  som  Tourniquet  eller  ela- 
stisk Ligatur,  idet  man  saa  skal  lede  længere  efter  de 
smaa  blødende  Arterier  og  lettere  udsætter  sig  for  en 
secundær  Hæmorrhagi.  Jeg  foretrækker  at  gribe  enhver 
overskaaret  Arterie  strax  med  en  Péan's  Pincet;  naar  man 
da  efter  Operationen  atter  fjerner  Pincetterne,  er  Blødningen 
tidt  allerede  standset  eller  man  kan  underbinde  de  vasa, 
som  endnu  skulde  bløde. 

Jeg  forenede  de  to  overskaarne  Ender  af  lig.  patellæ 
med  en  Sølvsutur  og  forbandt  det  udvendige  Saar  med  tre 
Metalsuturer  og  flere  Hestehaarssuturer.  Jeg  indlagde 
ogsaa  et  Hestehaarsdrain,  men  intet  Drainrør;  derimod 
anbragte  jeg  paa  Forfladen  af  Knæet  en  stor  Svamp  til  at 
optage  den  udsivende  blodige  Vædske  og  udøve  en  jevn 
Compression.  Naar  den  er  godt  desinficeret  og  der  er 
lagt  en  tilstrækkelig  stor  antiseptisk  Gazeforbinding  uden 
om,  vil  den  maaskee  kunne  ligge  et  Par  Dage,  da  her  ikke 
findes  noget  fungøst  Væv  i  Articulationen  og  da  Udsiv- 
ningen rimeligviis  vil  være  temmelig  ringe.  Af  den  Grund 
har  jeg  ogsaa  meent  at  kunne  anlægge,  som  De  see,  en 
Stivelsebandage  omkring  det  Hele,  uden  at  efterlade  noget 
frit  Mellemrum  svarende  til  Knæet,  hvad  jeg  ved  de  tid- 
ligere Resectioner  har  pleiet  at  gjøre.  Ved  en  heel 
Stivelsebandage  holdes  Delene  bedre  sammen  og  man  ud- 
øver en  mere  jevn  Compression.  Desuden  kan  man,  om 
det  gjøres  fornødent,  gjennemskjære  Bandagen  forpaa  og 
see  til  Resectionsstedet,  men  jo  længere  Tid  man  kan 
lade  hele  Partiet  urørt  og  i  Ro,  destobedre. 

Jeg  haaber  at  vi  ville  faae  et  godt  Resultat  af  Opera- 
tionen og  i  det  Hele  kan  jeg  ikke  sige  Andet  end  at  disse 
Resectioner  ere  lykkedes  ret  godt  her  paa  Hospitalet.  Af 
de  sidste  10  Opererede  ere  kun  2  døde  og  jeg  har  meget 
sjeldent  seet  Nogen  døe  af  Operationen.  Fordetmeste  er 
Døden  først  indtraadt  efter  flere  Maaneders  Forløb  og  da 
saagodtsom  altid  af  Hectik.  Saavidt  jeg  erindrer,  har  jeg 
ialt  gjort  26  Resectioner  af  Knæet  med  en  Mortalitet  af 
omtrent  28  p.  c.  (7  Døde). 

Echinococcus  femoris. 


Mine  Herrer! 

Vi  skulle  idag  først  beskjæftige  os  med  en  Patient, 
hvis  Sygdom  hører  til  de  meget  sjeldne  —  forudsat  at  den 
Diagnose,  som  jeg  mener  at  være  kommet  til,  er  den  rigtige. 
Det  er  en  ung  Mand,  noget  over  25  Aar,  som  for  faa  Dage 
siden  kom  hertil  fra  Lolland  for  at  underkaste  sig  en  Be- 
handling i  Hospitalet. 

Han  fortæller,  at  han  for  2y2  Aar  siden  fik  en  lille 
„Knude"  i  høire  regio  cruralis,  lidt  nedenfor  lig.  Fallopii; 
han  ændsede  den  dog  ikke  videre,  da  den  var  fuldstændigt 
indolent,  men  den  voxede  mere  og  mere  og  nu  søgte  han 
en  Læge,  der  ordinerede  ham  eet  eller  andet  Præparat  til 
Indgnidning.  Dette  var  dog  aldeles  uden  Virkning  paa 
Svulsten,  som  tiltog  i  den  Grad  i  Størrelse,  at  han  be- 
sluttede sig  til  at  reise  til  Kjøbenhavn  for  at  søge  Raad 
imod  den. 

De  see  nu  at  den  nævnte  tumor  har  en  meget  betyde- 
lig Udstrækning,  er  næsten  6"  lang  og  naaer  fra  Midten 
af  femur  op  imod  lig.  Fallopii,  uden  dog  at  hænge  sammen 
med  dette;  Bredden  er  heller  ikke  saa  ringe,  idet  den  fra 

den  indvendige  Rand  af  m.  sartorms  gaaer  heelt  om  til 
Bagfladen.  Huden  over  den  er  af  naturlig  Farve,  let  folde- 
lig og  hverken  heed  eller  øm.  Derimod  hænger  Svulsten 
sammen  med  de  dybere  Dele;  naar  man  vil  bevæge  den 
til  Siderne  føler  man  at  Musklerne  følge  med,  men  den 
har  ikke  nogen  Adhærence  med  Benet.  I  Retningen  opad 
og  nedad  lader  den  sig  slet  ikke  forskyde.  Den  har  en 
meget  ujevn  Overflade,  som  om  den  bestod  af  flere  Lapper 
eller  Afdelinger. 

Han  indlagdes  her  paa  Afdelingen  med  Diagnosen 
„lipoma"  og  enkelte  Omstændigheder  kunde  ogsaa  tale  for, 
at  det  var  en  saadan  Svulst.  Den  er  blød,  indolent,  har 
ikke  angrebet  hans  Almeenbefindende,  den  er  voxet  succes- 
sivt i  Løbet  af  de  sidste  Aar,  Huden  over  den  er  normal, 
kort  sagt:  det  var  muligt  at  det  var  en  simpel,  godartet 
tumor  adiposus.  Men  det  vilde  være  et  ualmindeligt  Sted 
for  etLipom,  da  disse  især  holde  sig  til  truncus  eller  ialt- 
fald  til  dens  Nærhed  og  da  de  meest  træffes  paa  Bagfladen 
af  Legemet.  Imidlertid  er  det  ingenlunde  nogen  absolut 
Regel,  og  det  er  ikke  saa  meget  længe  siden  at  jeg  her 
paa  Hospitalet  exstirperede  et  Lipom,  der  sad  i  plica 
ingvinalis.  Men  det  var  især  den  Fornemmelse,  som  Palpa- 
tionen  af  Svulsten  gav  mig,  der  bragte  mig  til  at  nære 
endeel  Tvivl  om  Diagnosens  Rigtighed. 

Svulsten  har  nemlig  en  noget  forskjellig  Consistens 
paa  de  forskjellige  Steder;  i  den  nederste  Deel  giver  den 
vistnok  Fornemmelsen  som  af  et  Lipom,  men  opad  er 
Consistensen  underlig  blød,  ligesom  svampet  og  endelig 
paa  Midten  faaer  man  en  tydelig  Fluctuation.  Nu  kan  jo 
et  Lipom  sikkertnok  være  saa  blødt  at  det  giver  Fluctua- 

tionsfornemmelse ;  det  kunde  saaledes  blot  være  en  Feil 
ved  vore  Fingre,  at  vi  ikke  kunne  skjelne  imellem  den 
virkelige  og  den  falske  (Pseudo)  Fluctuation,  og  naar  ellers 
Intet  talte  imod  en  adipøs  Svulst,  kunde  det  dog  være  en 
saadan,  vi  have  for  os.  Men  i  Almindelighed  formode  vi 
at  en  tumor,  som  er  fluctuerende,  indeholder  Vædske  og 
derfor  maatte  vi  tænke  paa  at  Patientens  Svulst  maaskee 
var  en  Cyste  —  eller  ogsaa  en  chronisk  Absces  —  og  hvor 
er  Grændsen  imellem  en  abscessus  frigidus  og  en  tumor 
cysticus?  Den  øverste  indvendige  Side  af  femur  er  netop 
eet  af  de  Steder,  hvor  man  hyppigt  finder  chroniske  Pus- 
ansamlinger, saavel  de  egentlige  abscessus  frigidi,  som  de 
saakaldte  absc.  congestivi,  der  have  deres  Udgangspunct 
nærmere  eller  fjernere  i  Skelettet  (femur,  acetabulum,  pel- 
vis,  vertebræ).  I  dette  Tilfælde  er  der  dog  ikke  Grund  til 
at  formode  en  Pusansamling,  thi  Patienten  har  forøvrigt 
været  fuldstændig  vel,  man  kan  ikke  opdage  nogensomhelst 
ossøs  Lidelse,  og  Svulsten  har  vistnok  ikke  sænket  sig  ned 
til  det  Sted,  hvor  den  nu  findes.  Den  er  ialtfald  ikke 
kommet  frem  under  lig.  Fallopii,  thi  den  naaer  ikke  saa 
høit  op;  den  har  ikke  nogen  Stilk,  bier  kan  forfølges  op 
bag  Ligamentet  og  der  er  ingen  Udfyldning  oppe  i  fossa 
iliaca  interna.  Den  kan  heller  ikke  være  kommet  ud 
igjennem  foramen  obturatorium ,  thi  selv  ved  stærk  Tryk 
formindskes  den  ikke. 

Det  kunde  maaskee  være  en  Dilatation  af  vasa,  men 
hvis  det  var  en  arteriel  Svulst,  maatte  man  kunne  opdage 
nogen  Pulsation  eller  Compressibilitet ;  naar  den  stod  i 
Forbindelse  med  Venesystemet,  saaledes  at  det  var  en  Ud- 
vidning  af  den  øverste  Deel  af  v.  saphena  eller  et  Agglo- 

merat  af  varicøse  Dilatationer,  da  vilde  den  ligeledes  kunne 
blive  mindre  ved  at  comprimeres.  Desuden  har  Patienten 
aldrig  liidt  af  Varicer.  Heller  ikke  finde  vi  de  Symptomer, 
der  kunde  tyde  paa  en  lymphatisk  Svulst,  hvilken  jo  og- 
saa  er  saa  overordentlig  sjelden  hertillands ;  De  erindre  maa- 
skee  at  jeg  for  nogen  Tid  siden  viste  Dem  en  lille  Neger- 
dreng, der  havde  en  tumor  accurat  paa  dette  Sted  og  hvor 
vi  diagnosticerede  en  Dilatation  af  vasa  lymphatica,  men 
noget  Saadant  findes  ikke  i  dette  Tilfælde. 

Vi  ledes  da,  af  den  exclusive  Vei,  til  at  antage  en 
Cyste  hos  vor  Patient,  men  derved  have  vi  endnu  ikke 
fuldstændiggjort  Diagnosen,  thi  Cyster  kunne  være  af  meget 
forskjellig  Art  og  Oprindelse.  De  alleralmindeligste  ere 
de  sebace  Cyster,  men  da  de  udgaae  fra  de  Glandler,  der 
ligge  i  selve  Integumenterne,  maae  de  hænge  sammen  med 
cutis,  og  her  er  Huden  aldeles  forskydelig  over  Svulsten; 
desuden  ere  disse  Cyster  enkelte,  uniloculære,  og  hos  vor 
Patient  er  der  tvertimod  en  meget  ujevn,  næsten  knudret 
tumor,  der  synes  sammensat  af  flere.  Derfor  er  der  mere 
Probabilitet  for  en  agglomereret  eller  multiloculær  Cyste, 
saaledes  som  man  f.  Ex.  kan  finde  i  Ovarierne  eller  som 
man  seer  paa  Halsen  (medfødt)  eller  i  testis  (sarcocele 
cystica). 

Jeg  har  forøvrigt  saa  mange  Gange  talt  til  Dem  om 
Cyster,  at  jeg  ikke  vil  opholde  mig  ved  alle  de  Arter,  der 
kunne  findes  af  denne  Sygdom,  men  jeg  vil  blot  erindre 
Dem  om,  at  de  ere  enten  neogene  eller  progene,  og  af  den 
førstnævnte  Slags  vil  jeg  her  holde  mig  til  de  saakaldte 
perigene  Cyster,  som  fremkomme  derved,  at  der  dannes  en 
Sæk  omkring  et  „fremmed  Legeme",  enten  dette  er  en 

organisk  eller  en  uorganisk  Deel.  Vi  kunne  saaledes  have 
enkysterede  Entozoer,  og  paa  den  anden  Side  enkysterede 
Naale,  Hagl,  Blykugler. 

Af  Entozoer  kunne  vi  f.  Ex.  finde  trichiua,  cysticercus, 
echinococcus;  de  sidste  kalde  vi  ofte  Acaphalocyster  eller 
Hydatider.  Trichincysterne  blive  aldrig  saa  store,  Cysti- 
cercuscysterne  ere  ogsaa  sædvanlig  smaa  solitære  Cyster, 
Hydatiderne  derimod  kunne  være  overordentlig  store  og 
bestaae  af  en  Sæk,  der  ofte  indeslutter  en  Mængde  mindre 
Cyster.  Sækken  er  sammensat  af  2  Membraner,  en  ydre 
fibrøs,  dannet  af  det  omgivende  Væv,  og  en  indre  dyrisk, 
i  hvilken  man  finder  Echinococcerne.  Mon  vi  ikke  her 
kunne  have  en  saadan  Parasit? 

Jeg  har  hidtil  kun  havt  2  Tilfælde  af  Hydatider 
her  paa  Hospitalet;  det  ene  var  hos  en  svensk  Dame, 
der  indlagdes  med  en  uhyre  stor  Svulst  i  Abdomen 
og  antoges  at  lide  af  en  Ovariecyste.  Hun  havde  flere 
Gange  henvendt  sig  til  mig  med  Anmodning  om  at 
blive  opereret,  men  da  jeg  tvivlede  om  at  Svulsten  kunde 
exstirperes,  havde  jeg  bestandig  fraraadet  hende  at  faae 
gjort  Noget  ved  den.  Tilsidst  voxede  den  imidlertid  til  en 
saadan  Størrelse,  at  hun  erklærede  det  for  Uudholdeligt  at 
leve  i  den  Tilstand,  og  hun  foretrak  at  underkaste  sig 
hvilketsomhelst  Forsøg  paa  at  blive  befriet  for  sine  Lidelser. 
Jeg  lod  mig  endelig  overtale  til  at  foretage  en  Operation, 
men  Svulsten,  der  indeholdt  Hydatider  i  hundredeviis, 
havde  sit  Sæde  i  det  subperitonæale  Cellevæv  og  kunde 
ikke  paa  nogen  Maade  fjernes  fuldstændigt.  Da  Cysternes 
Vægge  desuden  vare  saa  tynde ,  at  de  bristede  ved  den 

mindste  Berørelse,  opstod  der  en  hurtigt  forløbende  peri- 
tonitis,  hvoraf  hun  døde. 

Den  anden  Patient  var  en  ældre  Kone,  med  en  stor 
Hydatidesvulst  i  hepar;  hun  havde  i  Byen  været  behandlet 
med  gjentagne  Puncturer,  hvorefter  der  havde  udviklet  sig 
en  peritonitis  og  hun  blev  derefter  indlagt  her  i  Hospitalet. 
Jeg  søgte  at  bane  mig  Vei  ind  til  Cystens  Indre  ved  Cau- 
terisation,  men  de  peritonitiske  Tilfælde  tiltoge  mere  og 
mere  og  medførte  Døden. 

Hydatider  findes,  som  bekjendt,  hyppigst  i  hepar,  men 
man  har  truffet  dem  paa  saagodtsom  hvert  Sted  af 
Legemet,  baade  i  de  indre  Organer  og  mere  superficielt.  De 
characteristiske  Kroge  ere  aldeles  pathognomoniske,  men 
de  maae  hentes  fra  Svulstens  Indre  og  dette  Tegn  er  alt- 
saa  ikke  uden  videre  brugeligt;  man  har  derfor  først  søgt 
at  finde  andre  Symptomer  og  man  har  troet  at  have  et 
saadant,  uden  at  Svulsten  aabnedes,  i  frémissement  hyda- 
tique;  det  findes  ogsaa  undertiden,  men  ingenlunde  con- 
stant.  Denne  saakaldte  frémissement  skulde  fremkomme 
enten  ved  en  Gnidning  af  de  smaa  Cyster  imod  hinanden 
eller  ved  en  Dirren  af  Cystemembranen,  bevirket  ved  Per- 
cussion  paa  Svulsten.  Da  jeg  havde  faaet  ^n  Formodning 
om,  at  vor  Patients  Sygdom  kunde  være  en  Acephalocyste, 
gjorde  jeg  en  Punctur  og  udtømte  en  fuldstændig  vandklar 
Vædske,  men  ved  at  undersøge  denne  microscopisk  lykkedes 
det  ikke  at  opdage  de  eiendommelige  Kroge.  Det  vand- 
klare Fluidum  talte  dog  stærkt  for  min  Anskuelse,  og  min 
Formodning  bestyrkedes  yderligere,  da  jeg  i  min  Troicart- 
canyle  fandt  en  lille  Stykke  Membran,  som  nok  kunde  ligne 
en  Acephalocyste. 

Jeg  kom  ogsaa  til  at  tænke  paa  nogle  Tilfælde ,  som 
Gosselin  har  beskrevet  i  sin  Clinique  chirurgicale ;  han  om- 
taler en  lille  Samling  af  Hydatidecyster ,  ialt  4,  som  han 
har  iagttaget;  deraf  fandtes  een  paa  antibrachium ,  een  i 
Bunden  af  Munden  (grenouillette  hydatique)  og  to  paa  den 
øverste  Deel  af  femur,  netop  paa  det  Parti,  hvor  vor  Pa- 
tient har  sin  Svulst;  det  er  altsaa  ingenlunde  noget  ual- 
mindeligt Sted  for  disse  Cyster. 

Naar  vi  da,  som  jeg  antager,  her  have  en  Hy da- 
tide, saa  ligger  den  ialtfald  ikke  subcutant;  den  yderste 
fibrøse  Membran  er  jo  dannet  af  de  Hydatiden  omgivende 
Væv,  og  hvis  den  her  fandtes  i  det  subcutane  Cellevæv, 
maatte  cutis  danne  en  Deel  af  Sækken.  Nu  er  Huden  saa 
let  forskydelig,  at  den  ikke  kan  adhærere  til  Cysten 
og  denne  maa  derfor  ligge  under  Aponeurosen,  inde  i 
mellem  Musklerne,  som  ere  intimt  forbundne  med  Svulsten 
og  danne  Noget  af  dens  Væg. 

Man  har  behandlet  Hydatider  paa  samme  Maade  som 
almindelige  Cyster,  f.  Ex.  med  Punctur  og  Jodinjection. 
Men  Joden  træffer  her  ikke  en  Membran,  som  kan  granu- 
lere og  bevirke  en  Tillukning  af  Huulheden;  den  træffer 
kun  den  homogene  dyriske  Membran  tilligemed  de  inde- 
holdte Entozoer,  som  kunne  degenerere  og  raadne,  og  der 
fremkaldes  ofte  en  Suppuration  af  putrid  Natur,  hvorved 
Dyrenes  Rester  udskilles.  Man  bruger  maaskee  hellere  at 
faae  Dyrene  dræbte  ved  at  gjøre  en  Punctur,  uden  Luftens 
Adgang,  og  udtømme  Vædsken;  de  miste  da  deres  Er- 
næringsmateriale  og  kunne  skrumpe  sammen  til  en  halv- 
fast Masse,  der  bliver  liggende  derinde  som  et  enkysteret, 
uskadeligt  corpus  alienum.    Endelig  kunde  man  exstirpere 

Svulsten  i  sin  Totalitet  eller  gjøre  en  større  Id  cision,  hvor- 
igjennem  Blærerne  let  kunne  fjernes. 

Jeg  vil  her  hverken  prøve  simpel  Punctur  eller  Punc- 
tur  med  Injection,  da  man  ikke  kan  beregne  Følgerne  af 
disse  Behandliogsmaader ;  jeg  vil  foretrække  en  mere  radi- 
cal  Operation  og  forsøge  paa  at  exstirpere  hele  Sækken, 
men  den  vil  rimeligviis  gaae  itu,  saaat  den  ikke  fjernes 
fuldstændigt.  Isaafald  vil  jeg  blot  skaffe  alle  de  inde- 
holdte Cyster  bort,  udskylle  Huulheden  gjentagne  Gange 
og  cauterisere  den  med  Chlorzink. 


Under  Operationen  gik  der  Hul  paa  Sækken,  og  der 
udflød  nu  i  hundredeviis  af  mindre  og  større  Cyster;  der- 
for spaltedes  Svulsten  i  hele  sin  Længde  og  efterat  alle 
Blærerne  vare  fjernede,  cauteriseredes  Sækkens  Indre  i.  e. 
Musklerne.  Drainrør  indlagdes  og  Saaret  forbandtes  anti- 
septisk. Patienten  vedblev  at  befinde  sig  vel,  men  det 
varede  meget  længe  inden  Saaret  var  heelt  lægt,  thi  den 
ved  Chlorzinken  frembragte  escara  udskiltes  først  lidt  efter 
lidt,  og  Huulheden,  der  vel  var  af  Størrelse  som  en  knyttet 
Haand,  skulde  have  Tid  til  at  lukkes  ved  Granulation. 


19. 

Coxitis. 


Mine  Herrer! 

Jeg  skal  idag  tale  til  Dem  om  en  Sygdom,  der  er 
temmelig  hyppig  og  som  De  i  Deres  Praxis.ofte  ville  have 
stor  Besvær  med.  Der  begaaes  ved  den  ikke  sjeldent  Feil- 
tagelser,  selv  af  ældre  Læger,  som  ikke  ere  paa  det  Eene 
med  Hensyn  til  Behandlingen.  Denne  Sygdom  er  coxitis 
(eller  som  de  Franske  kalde  den:  coxalgie)  en  arthroitis 
coxæ,  der  ialmindelighed  har  Characteren  af  en  tumor 
albus.  I  det  Væsentlige  er  den  vistnok  ikke  forskjellig  fra 
lignende  Affectioner  i  andre  Articulationer,  men  den  er 
maaskee  vanskeligere  at  kjende  og  at  behandle. 

Sygdommen,  der  i  det  Hele  hører  til  de  chroniske, 
opstaaer  næsten  altid  paa  een  og  samme  Maade,  men  dens 
Forløb  kan  variere  endeel.  Det  har  tidligere  været  den 
almindelige  Mening,  at  den  var  af  scrophuløs  Oprindelse 
og  at  dens  Behandling  fortrinsviis  skulde  være  antiscrophu- 
løs,  men  nutildags  have  Anskuelserne  i  den  Henseende 
forandret  sig  betydeligt,  og  enkelte  nyere  Chirurger  be- 
nægte saagodtsom  heelt  dens  Sammenhæng  med  en  con- 
stitutionel  Lidelse.    Sayre  i  New-York  er  een  af  dem,  der 

bestemtest  paastaae  at  coxitis  er  af  traumatisk  Oprindelse, 
selv  om  man  ikke  kan  faae  nogen  Oplysning  om  en  saa- 
dan  foregaaende  Aarsag ;  han  mener  at  en  Contusion  altid 
er  gaaet  kortere  eller  længere  Tid  forud,  men  naar  den 
øieblikkelige  Smerte  ikke  har  været  betydelig,  saa  har  Pa- 
tienten maaskee  gaaet  omkring  efter  Læsionen,  og  naar  da 
de  coxitiske  Tilfælde  senere  indtræffe  har  han  glemt  den 
oprindelige  Aarsag  til  dem.  Sayre  mener  tillige  at  Con- 
tusionen  kan  have  fra  Først  af  bevirket  forskjellige  patho- 
logiske  Forandringer  i  coxa,  f.  Ex.  en  synovitis  (maaskee 
snarere  i  Begyndelsen  en  hæmarthrus)  eller  en  Ruptur  af 
ligamentum  teres  eller  en  Blodudtrædning  inde  i  de  ossøse 
Dele.  Men  enten  det  er  den  ene  eller  den  anden  Læsion, 
vil  den  kunne  udvikle  sig  senere  som  en  inflammatorisk 
Proces,  naar  den  Syge  ikke  har  holdt  sig  saaledes  rolig 
at  det  udtraadte  Blod  har  kunnet  absorberes,  eller  Rup- 
turerne læges.  En  Hypothese,  som  Sayre  holder  meget 
stærkt  paa,  uden  at  man  dog  i  hans  Værker  finder  noget 
Beviis  derfor,  er  den  at  et  Stød,  hvorved  caput  femoris 
trykkes  ind  mod  acetubalum,  bevirker  et  Blodextravasat 
imellem  det  ossøse  Væv  og  det  cartilaginøse  Overtræk. 
Han  sammenligner  det  med  de  sangvinolente  bullæ,  som 
man  ved  Tryk  af  Fodtøiet  kan  faae  imellem  epidermis  og 
corium,  og  som,  naar  man  vedbliver  at  gaae  paa  Foden, 
kunne  blive  suppurerende.  Vi  skulle  dog  ikke  opholde 
os  længere  ved  Theorier  eller  Hypotheser,  men  strax 
gaae  over  til  at  betragte  Sygdommen  fra  det  cliniske 
Standpunctt 

Patienten,  som  for  det  Meste  er  et  Barn  eller  en  ung 
Person  i  Pubertetsalderen  begynder  at  klage  over  Smerter 

i  Knæet  og  at  halte;  disse  to  Symptomer  maa  man  lægge 
særlig  Mærke  til,  da  de  ere  af  Vigtighed  for  Diagnosen. 
Smerterne  have  deres  Sæde  hyppigst  paa  Forfladen  af 
Knæet  —  som  om  de  sadde  i  patella  —  sjeldnere  paa  den 
indvendige  eller  udvendige  Side.  Der  er  ingen  Udfyldning 
eller  Ansamling,  som  der  vilde  være,  hvis  det  var  Capslen, 
der  var  sygeligt  angrebet.  Hvad  Haltningen  angaaer,  da 
er  det  et  Symptom,  som  findes  ved  endeel  forskjellige  Syg- 
domme og  som  væsentligt  beroer  paa  at  Bevægelserne  af 
Underextremiteten  ikke  ere  frie.  De  have  vistnok  tidt,  m. 
H.,  hørt  den  ældre  Anskuelse,  at  Haltning  i  Reglen  be- 
roede paa  en  Forkortning  af  den  ene  Underextremiteic,  saa- 
ledes  ved  Fracturer  af  femår.  Dette  er  dog  ikke  aldeles 
correct.  I  Praxis  finder  vistnok  Haltning  ofte  Sted  ved 
en  Fractur  af  femur;  den  kommer  dog  ikke  just  deraf  at 
der  er  en  Forkortning,  men  snarere  fordi  Extremiteten 
ikke  bevæges  saa  frit  som  den  sunde.  Det  er  imidlertid 
en  Mening,  som  allerede  har  været  udtalt  af  de  Gamle, 
og  Celsus  har  saaledes  endog  sagt,  at  en  Fractur  af  Over- 
extremiteten  var  mindre  slem,  fordi  Forkortningen  ikke 
opdages,  hvorimod  en  Fractur  af  femur  heler  med  For- 
kortning og  foraarsager  Haltning,  hvorfor  „Patienten  vilde 
være  bedre  tjent  med  at  have  femur  fractureret  paa  begge 
Sider,  saaat  de  efter  Helingen  kunde  være  lige  lange  og 
han  kunde  slippe  for  at  halte."  Men  det  er,  som  sagt, 
urigtigt,  thi  man  kan  ofte  finde,  at  der  ikke  indtræder 
Haltning,  selv  om  den  ene  Underextremitet  er  lidt  kortere 
end  den  anden,  naar  blot  Bevægelserne  i  de  for- 
skjellige Articulationer  ere  frie;  hvis  derimod  den 

Syge  ikke  kan  føre  begge  Underextremiteter  lige  frit  frem, 
da  halter  han,  selv  om  de  ere  lige  lange. 

De  see  her  saaledes  denne  lille  Dreng,  der  er  8 — 9 
Aar  gammel,  og  som  for  1/2  Aar  siden  begyndte  at  faae 
Smerter  i  høire  Knæ  og  at  halte.  Haltningen  havde 
sin  Grund  ikke  i  en  Forkortning,  thi  begge  Underextremi- 
teter ere  lige  lange,  men  i  en  partiel  Immobilitet  af  høire 
coxa,  en  Fixitet,  der  fra  Først  af  hidrørte  fra  Muskel- 
contractur.  Disse  Forhold  ere  først  i  de  sidste  Decennier 
blevet  nærmere  bekjendte  og  det  er  da  navnlig  Bonnet 
(i  Lyon)  som  har  Fortjenesten  deraf.  Det  er  nemlig  ham, 
som  især  har  paaviist,  at  der  ved  en  coxitis  indtræde  visse 
abnorme  Stillinger  af  Underextremiteten ;  men  han  meente, 
at  denne  Deformitet  og  Immobiliteten  beroede  paa  at 
Capslen  udspændtes  af  en  Vædske  og  at  Dette  nødte  Pa- 
tienten til  at  indtage  en  bestemt  Stilling.  Denne  For- 
klaring forsvares  endnu  af  Sayre,  der  —  uden  dog  at  give 
Bonnet  Æren  derfor  —  antager  at  Stillingsforandringen 
væsentligt  skyldes  den  udspilede  Capsel,  og  man  maa  og- 
saa  tilstaae,  atBonnet's1)  Experimenter  kunde  tale  derfor. 
Denne  har  allerede  fra  1840  særlig  beskjæftiget  sig  med 
Articulationssygdommene  og  hans  Forsøg  paa  Cadavere, 
hvorved  han  viste  at  Stillingsforandringer  opstaae,  naar 
man  injicerer  en  Vædske  i  Articulationshuulheder,  gjorde 
berettiget  Opsigt,  fordi  man  derved  fik  en  Forklaring  af 
de  eiendommelige  Stillinger,  som  ledsage  en  arthroitis. 
Han  undersøgte  successivt  alle  de  større  Articulationer  og 


*)  Mémoire  sur  les  positions  des  membres  dans  les  maladies  articu- 
laires.    Gazette  médicale  1840. 

fandt  at  en  Udspiling  af  Capslen  altid  medførte  en  be- 
stemt Stilling,  der  holdt  sig  uforandret  saalænge  Capslen 
vedblev  at  være  udspændt.  Han  gjorde  sine  Forsøg  paa 
følgende  Maade:  En  Troicart  blev  boret  igjennem  een  af 
de  articulerende  Ender,  saaledes  at  han  trængte  ind  i  den 
iøvrigt  uskadte  Articulationshuulhed,  og  nu  indsprøitede 
han  en  Opløsning,  der  snart  stivnede.  Under  Injectionen 
(i  art.  coxæ)  iudtraadte  en  Bevægelse  af  femur,  der  mere 
og  mere  flecteredes,  abduceredes  og  roteredes  udad;  denne 
Stilling  vedblev  at  holde  sig  og  naar  han  nu  foretog  en 
Dissection  af  Delene  fandt  han,  at  caput  femoris  var  skudt 
et  Stykke  ud  af  acetabulum  og  at  Mellemrummet  imellem 
Articulationsfladerne  var  opfyldt  af  den  stivnede  Masse. 
Deraf  sluttede  han,  at  de  samme  Forandringer  vilde  finde 
Sted,  hvis  der  i  levende  Live  kom  en  betydelig  Ansamling ; 
nu  har  ogsaa  Erfaringen  lært  at  den  nævnte  Stilling  findes 
i  Begyndelsen  af  en  coxitis  og  der  syntes  altsaa  at  være 
Rimelighed  for  at  den  skyldes  en  Ansamling  inde  i 
acetabulum. 

Imidlertid  vil  der  kunne  gjøres  den  Indvending  der- 
imod, at  man  ved  Experimenterne  udspiler  Capslen  pludse- 
ligt og  med  stor  Kraft;  hvis  Forholdene  skulde  være  til- 
svarende ved  en  coxitis,  saa  maatte  Affectionen  ved  denne 
bestaae  i  en  acut,  betydelig,  articulær  Ansamling,  men  en 
coxitis  er  tværtimod  i  Reglen  en  meget  langsomt  frem- 
skridende Sygdom.  Den  udvikler  sig  for  det  Meste  saa 
langsomt,  at  Barnet  ofte  i  flere  Maaneder  har  havt  Syg- 
dommen førend  den  kommer  under  Lægebehandling.  Maa- 
skee  gaaer  Barnet  lidt  mindre  let  end  ellers,  eller  klager 
sig  ubetydeligt,  og  det  ansees  da  for  at  være  saakaldet 

„Voxværk",  idet  det  er  en  almindelig  Mening  mellem  Folk, 
at  der  i  den  Tid,  da  Børn  voxe,  navnlig  henimod  Puber- 
titen,  kan  optræde  Smerter,  som  hidrøre  fra  Væxten. 

Det  er  altsaa  for  det  Meste  en  chronisk  Sygdom  og 
derfor  ere  Bonnet's  Forsøg  ikke  overbevisende,  thi  naar 
der  lidt  efter  lidt  kommer  en  Ansamling  i  en  Capsel,  vil 
denne  lade  sig  udvide  mere  og  mere  uden  at  der  indtræder 
en  saadan  Spænding  og  Immobiliseren,  som  ved  en  pludse- 
lig Exsudation.  I  Knæet  opdager  man  let  den  Forskjel, 
der  er  imellem  en  acut  arthroitis  (som  ved  en  rheumatisk 
Feber)  og  en  chronisk  Hydarthrose ;  ved  den  første  er  Arti- 
culationen  maaskee  aldeles  ubevægelig  og  staaer  som  Følge 
af  den  pludselige  Ansamling  halvflecteret ,  ved  den  sidste 
kan  der  tidt  være  abnorm  Mobilitet  tilstede.  Ved  den 
almindelige  Form  af  coxitis,  der  som  sagt  er  meget  chro- 
nisk, kan  det  derfor  maaskee  være  rigtigere  at  antage 
Immobiliteten  og  Stillingsforandringen  for  at  hidrøre  fra 
en  Contraction  af  Musklerne. 

«  En  coxitis  er  da  i  Almindelighed  synonym  med  tumor 
albus  coxæ  og  Sygdommen  har  her  ligesom  i  andre  Arti- 
culationer  sit  Sæde  enten  i  de  bløde  eller  i  de  haarde 
Dele.  Hyppigst  er  den  vel  en  synovitis  med  Svulst  af 
Synovialmembranen  og  en  ringe  Ansamling;  der  kommer 
nogen  Smerte  ved  Bevægelse  og  derfor  fixerer  Patienten 
femur  saameget  som  muligt  op  imod  truncus.  Han  holder 
Extremiteterne  sammen  og  vil  man  drage  den  syge  ud  fra 
den  sunde,  ømmer  han  sig  endeel.  Extremiteterne  synes 
at  være  af  forskjellig  Længde,  og  Forlængelsen  eller  For- 
kortningen beroer  nu  paa  om  den  syge  "Extremitet  er 
fixeret  i  abduceret  eller  adduceret  Stilling. 

Det  er  bekjenut,  at  man  har  inddeelt  Forløbet  af  en 
coxitis  i  flere  Stadier,  et  første,  hvor  Extremiteten  var 
forlænget  og  et  senere,  hvor  den  var  forkortet.  Imidlertid 
kan  man  see  en  Forlængelse  endog  langt  henne  i  Syg- 
dommen, og  undertiden  kan  man  finde  en  Forkortning  i 
et  tidligt  Stadium,  men  det  Sidste  er  dog  saa  sjeldent,  at 
jeg  har  hørt  Verneuil  sige,  at  han  aldrig  havde  seet  det 
i  de  første  Maaneder.  Forlængelse  og  Forkortning  af  den 
syge  Extremitet  ved  coxitis  er  omtrent  eensbetydende  med 
en  Forskydning  af  pelvis;  er  dette  hævet  paa  den  ene 
Side,  da  synes  den  tilsvarende  Extremitet  forkortet ;  og  om- 
vendt, naar  pelvis  er  sænket  paa  denne  Side,  synes  Extre- 
miteten forlænget.  Dette  betyder,  efter  Sayre,  at  Capslen 
er  udspilet,  Hiint  at  den  er  rumperet;  Muskler  og  Liga- 
menter spille  herved  en  betydelig  Rolle,  som  vi  senere 
ville  komme  tilbage  til. 

De  see  nu  paa  denne  lille  Patient,  at  hans  venstre 
Extremitet  synes  kortere  end  høire  og  det  træder  især 
frem,  naar  man  sammenligner  .Stillingen  af  mail.  interni. 
Paa  pelvis  er  der  en  tilsvarende  Deformitet,  idet  spina 
ilei  anterior  &  superior  staaer  lavere  paa  høire  Side  end 
paa  venstre.  De  see  dernæst,  at  man  passivt  kan  bevæge 
den  syge  Extremitet  tilsyneladende  temmelig  frit,  saa  at 
De  maaskee  ville  mene,  at  det  var  urigtigt  at  kalde  Arti- 
culationen  fixeret;  men  Bevægelserne  ere  kun  tilsyne- 
ladende, thi  hvis  man  holder  pelvis  aldeles  fast,  kan  Extre- 
miteten ikke  bevæges  det  allermindste  i  acetabulum.  Naar 
man  bevæger  femur,  følger  pelvis  bestandig  med,  og  alle 

Bevægelserne  foregaae  ved  den  nederste  Ende  af  columna 
vertebralis  istedetfor  i  artic.  coxæ. 

Immobiliteten  af  denne  Articulation  og  Haltningen  ere 
egentligt  eet  og  samme  Symptom;  fatter  Lægen  om  coxa 
og  prøver  paa  at  foretage  Bevægelser  af  femur,  viser 
Immobiliteten  sig  —  prøver  Patienten  paa  at  gaae,  viser 
Haltningen  sig. 

Med  Hensyn  til  Prognosen  og  Behandlingen  skylde  vi 
Bonnet  meget;  før  ham  havde  Chirurgerne  ikke  vidst,  at 
det  Vigtigste  ved  coxitis  var  at  fixere  Articulationen  efterat 
have  rettet  Stillingen.  Han  har  ligeledes  Fortjenesten  af 
at  have  opfundet  den  Staaltraadsbandage,  som  endnu  gaaer 
under  Na,vn  af  Bonnet's  dobbelte  Grouttiére  og  som  er  et 
fortrinligt  Apparat  til  at  holde  Extremiteten  immobiliseret 
i  en  god  Stilling.  Der  er  kun  den  Ulempe  ved  den,  at 
den  er  temmelig  dyr  og  at  man  ikke  kan  bruge  den 
samme  til  alle  Patienter,  da  den  skal  passe  nøiagtigt  til 
hvert  enkelt  Individ  og  man  følgelig  maa  have  meget  for- 
skjellige  Størrelser.  I  den  nyere  Tid  har  man  ogsaa  lært 
at  bruge  simplere  Midler,  f.  Ex.  de  inamovible  Bandager, 
der  meget  godt  fixere  Delene  i  den  rette  Position.  Først 
maa  man  altsaa  placere  den  syge  Extremitet  saaledes,  at 
den  ligger  paralel  med  linea  media;  er  den  adduceret  og 
flecteret,  maa  den  abduceres  og  extenderes,  og  omvendt 
er  den  abduceret  og  flecteret,  maa  den  adduceres  og  exten- 
deres. Deviationen  er  nemlig  saagodtsom  altid  forbundet 
med  endeel  Flexion.  I  vort  Tilfælde  vil  Correctionen  rime- 
ligviis  være  nem  at  foretage,  da  Sygdommen  endnu  er  i 
sin  Begyndelse,  men  paa  Grund  af  at  den  er  smertelig 
maa  han  chloroformeres,  og  imens  han  er  bedøvet  anlægger 

jeg  Stivelsebandagen.  De  have  tidligere  ofte  seet  mig 
bruge  Gibs  til  inamovible  Bandager,  og  ved  mange  Leilig- 
heder  vil  det  være  et  meget  anvendeligt  Stof,  men  det 
passer  kun  forsaavidt  som  man  anlægger  en  Bandage  paa 
et  Sted,  som  kan  holdes  aldeles  ubevægeligt.  Ved  en 
coxitis  kan  det  ikke  saa  godt  benyttes,  da  Bandagen  kom- 
mer til  at  ligge  over  den  nederste  Deel  af  Abdomen;  da 
dette  er  et  blødt,  eftergivende  Parti,  mangler  Gibsen  et 
ubevægeligt  Underlag  og  brækker  let  i  Stykker.  Jeg  fore- 
trækker altsaa  Stivelse,  som  desuden  er  et  mere  reenligt 
Stof  at  haandtere.  Man  gjør  bedst  i  at  anlægge  Bandagen 
i  en  saadan  Længde,  at  den  naaer  fra  Foden  til  op  over 
crista  ilei,  hvilket  rigtignok  er  forbundet  med  endeel  Be- 
svær og  fordrer  flere  Medhjælpere.  Patienten  maa  holdes 
i  en  svævende  Stilling  i  den  Tid,  man  anlægger  Stivelse- 
bindene ,  men  nutildags  har  man  forskjellige  mechaniske 
Apparater,  hvorved  man  kan  understøtte  truncus  og  da 
navnlig  os  sacrum,  paa  hvilket  Vægten  fortrinsviis  kommer 
til  at  hvile.  Man  maa  ikke  forsømme  at  lægge  en  over- 
ordentlig stor  Mængde  Vat  under  Stivelsebindene,  saaat 
disse  kunne  anlægges  meget  fast;  ja  man  maa  endog  helst 
stramme  dem  med  en  betydelig  Kraft.  Det  Sted,  som  man 
især  skal  beskytte  imod  Tryk,  er  crista  og  spina  ilei;  hvis 
man  ikke  her  har  anvendt  en  Mængde  Vat,  udsætter  man 
sig  for  at  faae  Gangræn  af  Compression. 

I  et  Tilfælde  som  dette,  hvor  Sygdommen  endnu  ikke 
er  langt  fremskreden,  vil  man  ikke  see  nogen  meget  iøine- 
faldende  Virkning  afBandagen.7  men  naar  der  findes  hæftige 
Smerter  og  stor  Deviation,  er  det  mærkværdigt,  hvilket 
Resultat  Correctionen  har  med  Hensyn  til  at  lindre  Pa- 

tientens  Tilstand.  Derfor  skal  man  aldrig  betænke  sig  paa 
eller  frygte  for  at  rette  Stillingen  ved  en  coxitis;  tvert- 
iinod:  jo  mere  Patienten  ømmer  sig  ved  ethvert  Forsøg 
paa  at  bevæge  femur,  desto  mere  er  det  indiceret  strax 
at  foretage  „redressement".  Det  gjælder  iøvrigt  som  al- 
mindelig Regel,  ikke  blot  ved  coxitis,  men  ved  Articula- 
tionssygdomme  i  det  Hele,  at  de  skulle  behandles  mecha- 
nisk,  nemlig  ved  1)  at  rette  de  devierede  Articulations- 
flader  og  2)  at  fixere  dem  i  denne  Stilling.  —  Betydningen 
af  en  permanent  Extension ,  hvilket  man  kunde  kalde  den 
americanske  Methode  i  Modsætning  til  den  franske  eller 
Bonnet'ske,  ville  vi  senere  hen  omtale. 

Naar  Stivelsebandagen  er  godt  anlagt,  er  det  Vigtigste 
opnaaet;  er  den  blevet  tør  og  haard  (hvortil  hører  at  man 
benytter  Træ-  eller  Papskinner  inde  i  den)  vil  den  Syge 
snart  være  saameget  lindret,  at  han  taaler  at  løftes  eller 
bevæges  i  Sengen;  man  kan  da  skifte  Leiet,  lægge  ham 
i  en  Vogn,  transportere  ham  ud  i  fri  Luft  o.  s.  v.,  hvorved 
hans  Velvære  befordres,  men  man  skal  altid  i  lang  Tid 
holde  ham  fra  at  støtte  paa  Foden. 

I  ældre  Tider  var  det  meget  almindeligt  at  anvende 
Cauterisationer  ved  Coxalgier,  navnlig  satte  man  Striber 
med  ferrum  candens  som  Fonteneller,  een  eller  flere  om- 
kring Articulationen.  Forsøgsviis  har  jeg  et  Par  Gange 
anvendt  det,  men  har  ikke  fundet  mig  foranlediget  til  at 
bruge  det  i  de  senere  Aar,  thi  deels  volder  man  Patienten 
megen  Smerte,  deels  varer  det  overordentligt  længe  inden 
de  læges  og  de  suppurere  ofte  saa  stærkt,  at  man  derved 
hindres  i  at  faae  en  immobiliserende  Bandage  anbragt. 
Derimod  kan  man  godt,  hvis  man  vil  bruge  en  trans- 

currerende  eller  puncteret  Cauterisation ,  strax  lægge  Sti- 
velsebandage paa  ligesom  ellers;  er  der  tilstrækkeligt  Vat 
i  den,  vil  den  kunne  blive  liggende  urørt  i  flere  Uger, 
endog  et  Par  Maaneder,  og  naar  man  da  tager  den  af, 
seer  man  ofte  en  ubetydelig  Mængde  indtørret  Pus  lige  paa 
Huden,  medens  Cauterisationssaarene  ere  aldeles  lægte. 

Jeg  vil  altsaa  minde  Dem  om,  m.  H. ,  at  en  medica- 
mentøs  Behandling  af  coxitis  vel  kan  være  gavnlig,  men 
ikke  vil  kunne  belbrede  Sygdommen.  Man  skal  ikke,  saa- 
ledes  som  ældre  Læger  gjorde,  begynde  med  Igler,  Om- 
slag, Vesicatorier  eta,  ligesaalidt  som  med  Jod,  ol.  jecoris 
eta,  man  skal  begynde  med  den  manuelle  Behandling  i.  e. 
fixere  den  syge  Articulation  i  en  corrigeret  Stilling.  Faaer 
man  Patienten  i  Cuur  i  et  tidligt  Stadium,  kan  man  op- 
naae  meget  gode  Resultater  af  den  Behandling,  jeg  har 
angivet  for  Dem,  men  at  faae  en  fuldstændig  normal  Arti- 
culation med  fri  Bevægelighed  er  saagodtsom  umuligt.  Man 
maa  betragte  det  som  heldigt,  hvis  man  kan  bringe  Pa- 
tienten til  at  støtte  uden  Smerte  paa  Foden  og  til  at  gaae, 
selv  om  Gangen  er  forbundet  med  nogen  Haltning.  Hel- 
bredelsen af  en  coxitis  er  egentlig  kun  relativ,  thi  man 
maa  ikke  vente  at  faae  fri  Bevægelse  af  fe  mur  i  acetabulum; 
man  kan  godt  tale  om  en  helbredet  coxitis,  uagtet  der  er 
en  Anchylose  tilstede,  og  jeg  tør  ikke  samstemme  med  Sayre 
i  hans  Anskuelser,  naar  han  raader  til  at  begynde  saa 
tidligt  som  muligt  med  at  bevæge  den  syge  Extremitet  og 
til  at  lade  Patienten  komme  op  og  gaae  med  den  portative 
Bandage,  som  bærer  hans  Navn. 

20. 

Coxitis.  —  Deviatio.  —  Contractura.  —  Neuralgia. 

Mine  Herrer! 

De  saae  i  forrige  Time,  hvorledes  jeg  anlagde  en 
Stivelsebandage  paa  en  lille  Dreng  med  coxitis.  Vi  have 
altid  en  Deel  Tilfælde  af  denne  Sygdom  liggende  her  paa 
Afdelingen  og  jeg  vil  atter  idag  vise  Dem  et  saadant,  da 
der  findes  flere  Symptomer,  som  jeg  sidst  ikke  fik  Tid  til 
at  opholde  mig  tilstrækkeligt  længe  ved.  Det  er  en  Dreng 
omtrent  af  samme  Alder  som  den  forrige  og  han  har  efter 
Sigende  været  syg  i  omtrent  et  Aar.  Han  begyndte  da  at 
faae  Smerter  i  venstre  coxa,  saaat  han  ikke  kunde  taale 
at  gaae,  og  han  har  siden  den  Tid  ligget  tilsengs  hjemme, 
indtil  han  for  et  Par  Dage  siden  indlagdes  her;  han  har 
ikke  havt  nogen  Smerte  i  Knæet,  hvilket  ellers  er  charac- 
teristisk  og  næsten  aldrig  mangler  i  Sygdommens  Begyn- 
delse. Derimod  var  der  en  meget  stor  Ømhed  ved  Tryk  i 
Omegnen  af  Articulatiouen  og  en  betydelig  Deformitet  med 
Forskydning  af  pelvis  og  tilsyneladende  Forkortning  af 
den  syge  Extremitet.  Da  Længeforandringerne  spille  en 
stor  Rolle  ved  Diagnosen  af  coxitis,  vil  jeg  nu  benytte  Lei- 
ligheden  til  at  omtale  dem  lidt  vidtløftigere. 

For  30 — 40  Aar  siden  lagde  man  meget  stor  Vægt 
paa  disse  Forandringer,  og  endskjøndt  den  finere  Under- 
søgelse af  Længden  maaskee  ikke  har  fuldt  saa  megen 
Interesse  for  os  nu  som  dengang,  bør  De  dog  være  bekjendte 
med  de  forskjellige  Undersøgelsesmaader  og  være  istand 
til  at  benytte  dem.  En  franske  Læge,  Parise,  har  gjort 
denne  Sag  til  Gjenstand  for  flere  Afhandlinger  og  vi  ville 
begynde  med  at  betragte  de  Resultater,  han  kom  til.  Til 
sine  Undersøgelser  benyttede  han  et  Instrument,  som  endnu 
gaaer  under  hans  Navn  og  som  bestaaer  af  en  lige  Stang 
(som  en  lang  Lineal)  paa  Enden  af  hvilken  er  anbragt  en 
mindre  Tværstang  i  en  ret  Vinkel,  saaat  hele  Instrumentet 
har  en  Form  af  et  T.  Ved  Hjælp  heraf  faaer  man  at 
vide,  hvorledes  Stillingen  af  pelvis  er,  om  crista  ilei  staaer 
lige  høit  paa  begge  Sider,  eller  hvormeget  den  ene  spina 
ilei  staaer  lavere  end  den  anden.  Man  anbringer  Instru- 
mentet saaledes,  at  man  lægger  Tværstangen  over  begge 
spinæ  ilei  ant.  &  sup.;  hvis  pelvis  er  normalt  stillet,  vil 
den  lodrette  Stang  da  svare  til  linea  media  og  strække 
sig  ned  imellem  begge  Underextremiteter,  men  er  pelvis 
forskudt,  sænket  til  den  ene  eller  den  anden  Side,  vil  den 
lange  Stang  komme  til  at  staae  skjævt,  saaat  den  dreier 
til  høire  eller  venstre,  krydsende  sig  med  Underextremite- 
terne. 

Man  faaer  altsaa  at  vide,  hvilken  spina  ilei  er  sænket, 
og  det  er  det  Vigtigste,  thi  den  væsentligste  Forandring  i 
Extremitetens  Stilling  er  netop  eensbetydende  med  den 
abnorme  Stilling  af  pelvis.  Hvis  f.  Ex.  høire  spina  ilei 
staaer  2  Tommer  lavere  end  venstre,  saa  vil  høire  Under- 
extremitet  være  sænket  2  Tommer,  og  ved  at  sammenligne 

den  med  den  sunde,  vil  den  altsaa  see  ud  som  om  den 
var  saameget  længere.  Men  i  Virkeligheden  kunne  Extre- 
miteterne  være  lige  lange,  thi  den  tilsyneladende  Forskjel 
beroer  kun  paa,  at  femur  paa  den  ene  Side  ikke  danner 
samme  Vinkel  med  truncus  som  paa  den  anden  Side;  man 
kan  gjøre  det  Forsøg  paa  ethvert  sundt  Individ,  naar  man 
lacjer  ham  lægge  sig  paa  Ryggen  og  nu  trækker  den  ene 
Fod  stærkt  nedad.  Man  forlænger  da  tilsyneladende  denne 
Extremitet,  medens  man  i  Realiteten  kun  har  trukket  den 
Side  af  pelvis  nedad  og  frembragt  en  Inclination  til  Siden, 
der  kj endes  paa,  at  den  tilsvarende  spina  ilei  er  sænket 
ned  under  Niveauet  af  den  anden.  Den  nedtrukne  Extre- 
mitet vil  da  med  Hensyn  til  pelvis  komme  til  at  staae  i 
en  abduceret  Stilling,  medens  den  anden  er  blevet  addu- 
ceret.  Den  tilsyneladende  Forlængelse  af  Underextremi- 
teten  kan  altsaa  ogsaa  udtrykkes  ved  at  pelvis  er  sænket 
i  den  samme  Side,  eller  ved  at  Extremiteten  har  stillet  sig 
i  Abduction. 

Hvis  den  syge  Extremitet  sees  forkortet,  da  kan  det 
ligeledes  beroe  paa  en  Stillingsforandring,  saaledes  at  pel- 
vis paa  denne  Side  er  trukket  opad  (vedkommende  spina 
ilei  staaer  høiere)  eller,  som  man  ogsaa  kunde  udtrykke 
det,  Extremiteten  er  i  Adduction. 

Kortsagt,  naar  man  ved  at  betragte  en  Patient,  der 
lider  af  coxitis,  seer  den  syge  Extremitet  forlænget  eller 
forkortet  i  Sammenligning  med  den  sunde,  da  kan  det 
hidrøre  fra  at  de  danne  forskjellige  Vinkler  med  truncus. 
Men  er  Længdeforandringen  blot  tilsyneladende?  Kan  der 
ikke  findes  en  virkelig  Forskjel  i  deres  Længde?  For  at 
afgjøre  dette  Spørgsmaal,  kunde  man  maale  paa  begge 

Sider,  og  derved  skulde  man  troe,  at  det  let  kunde  afgjøres; 
man  har  endog  forskjellige  Maader,  hvorpaa  man  kunde 
gjøre  det,  men  de  ere  ikke  aldeles  paalidelige,  som  vi  om 
Lidt  skulle  see.  Først  ville  vi  dog  betænke,  hvorvidt  der 
er  Mulighed  for  at  Extremiteten  som  Følge  af  en  coxitis 
kan  blive  kortere  end  den  var  i  sund  Tilstand,  og  naar 
vi  sige  „kortere",  mene  vi,  at  Afstanden  fra  Foden  op  til 
acetabulum  skulde  være  blevet  mindre  end  den  var  før 
Sygdommens  Begyndelse. 

Dette  kan  der  ikke  være  Tvivl  om;  vi  vide  f.  Ex.  at 
naar  en  Patient  har  faaet  en  luxatio  iliaca,  saa  er  den 
luxerede  Extremitet  ofte  betydeligt  kortere  end  den  sunde. 
Hvis  nu  en  coxitis  foranledigede  en  Luxation  af  femur,  da 
vilde  der  ved  denne  pathologiske,  ligesaavel  som  ved  en 
traumatisk,  Luxation  opstaae  en  formindsket  Afstand  imel- 
lem Foden  og  acetabulum,  fordi  caput  femoris  ved  den 
nævnte  Dislocation  var  rykket  op  paa  et  Punct,  der  laae 
ovenfor  Articulationshuulheden.  Og  Dette  var  netop  an- 
taget i  ældre  Tid:  naar  man  i  Forløbet  af  en  coxitis  saae 
den  syge  Extremitet  betydeligt  forkortet,  saa  meente  man 
at  den  var  luxeret,  og  derfor  gik  bgsaa  coxitis  tidligere 
under  Benævnelsen  luxatio  spontanea  femoris.  Men  en 
Forkortning  kunde  ligeledes  indtræde  under  andre  Om- 
stændigheder; der  er  saaledes  i  denne  Sygdom  meget  ofte 
cariøs  Destruction  i  acetabulum  og  hvis  denne  Destruction 
f.  Ex.  gik  saa  vidt,  at  Huulheden  blev  1/2  Tomme  dybere 
end  normalt,  da  vilde  caput  femoris  rykke  V2  Tomme  høiere 
op  mod  truncus  og  følgelig  blev  Afstanden  fra  Foden  op 
til  pelvis  y2  Tomme  mindre.  Det  Samme  vilde  ogsaa 
finde  Sted,  hvis  en  cariøs  Proces  havde  destrueret  hele 

caput  femoris,  thi  da  rykkede  den  tilbageblevne  Deel  af 
femur  saameget  længere  opad.  Dernæst,  hvis  Extremiteten 
i  sin  Heelhed  havde  en  ringere  Længde  (Atrophi)  paa  den 
syge  end  paa  den  sunde  Side,  maatte  man  kunne  finde 
denne  Forskjel  ved  Maaling.  Endelig,  hvis  de  nævnte  pa- 
thologiske  Forandringer  fandtes  samtidig  hos  en  Patient, 
vilde  det  bidrage  til  at  Maalet  viste  sig  endnu  kortere,  end 
»aar  kun  en  enkelt  af  dem  var  tilstede. 

De  ville  erindre,  m.  H.,  at  jeg  har  sagt  Dem,  at  man 
tidligere  lagde  overordentlig  stor  Vægt  paa  nøiagtige  Maa- 
linger,  især  fordi  man  antog  at  en  coxitis  i  Reglen  førte 
til  en  pathologisk  Luxation  og  fordi  man  meente  at  kunne 
diagnosticere  den,  naar  man  kunde  eftervise  en  virkelig 
Forkortning.  Da  man  nu  ikke  længere  troer  derpaa,  have 
Maalingerne  mindre  Betydning;  men  fordi  man  ikke  op- 
fatter Forkortningen  som  et  Tegn  paa  Luxation,  kan  det 
dog  have  Interesse  navnlig  i  prognostisk  Henseende  at 
komme  til  Erkjendelse  af,  hvilken  Længeforskjel  der  er  paa 
de  to  Extremiteterne.  Imidlertid  er  der  den  Ulempe  ved 
de  almindelige  Maalinger,  at  det  er  overordentlig  vanske- 
ligt, ja  endog  næsten  umuligt  at  foretage  dem  accurat. 

Hvori  ligger  da  Vanskeligheden?  Ja  den  ligger  i  for- 
skjellige  Omstændigheder.  Tidligere  brugte  man  altid  at 
maale  med  Baand;  man  maalte  cla  imellem  forskjellige 
faste  Puncter  —  baade  paa  den  syge  og  paa  den  sunde 
Side  —  og  mærkede  sig  da  Forskjellen  paa  de  to  Sider. 
Man  benyttede  ialmindelighed  spina  ilei  ant.  &  super,  til 
Udgangspunct  og  maalte  nu  herfra  til  patella,  eller  til  een 
af  condyli  femoris,  eller  til  capitulum  fibulæ  eller  endelig 
heelt  ned  til  Spidsen  af  malleolus  internus.    Det  Paalide- 

ligste  vilde  naturligviis  være,  naar  man  kunde  maale  Af- 
standen fra  acetabulum  til  articulatio  genus,  men  dette 
lader  sig  ikke  gjøre;  udenpaa  acetabulum  findes  jo  saa- 
mange  Dele,  at  Baandet  ikke  kan  anbringes  der,  og  Arti- 
culationslinien  i  Knæet  er  ikke  altid  let  at  angive  med 
fuldstændig  Nøiagtighed.  Man  maa  altsaa  nøies  med  at 
maale  imellem  et  prominerende  Punct  ovenfor  og  et  andet 
nedenfor  artic.  coxæ ;  men  gives  der  saadanne  „Puncter"  ? 
Vistnok  ikke  i  mathematisk  Forstand  og  dog  er  det  klart, 
at  man  for  at  sammenligne  to  Afstande,  skulde  have  aldeles 
bestemte  Puncter,  imellem  hvilke  man  kunde  drage  Linier. 
Naar  man  altsaa  taler  om  at  man  maaler  imellem  to  Punc- 
ter, saa  er  det  i  Virkeligheden  ikke  Puncter,  thi  de  have 
en  saadan  Udstrækning  i  Rummet,  at  de  maae  kaldes 
Flader.  Spina  ilei  er  jo  intet  Punct,  men  en  afrundet 
Prominens  og  man  kan  altsaa  ikke  være  vis  paa,  at  Maa- 
lingen  altid  udgaaer  fra  det  samme  „Punct".  Dette  gjæl- 
der  ligeledes  om  alle  de  andre  Puncter,  som  man  maaler 
til.  For  nu  at  bøde  herpaa  kan  man  afsætte  forskjellige 
Mærker  paa  Huden,  saaledes  paa  begge  spinæ  ilei  og  paa 
begge  condyli  int.  femoris;  ved  at  ,  maale  imellem  disse, 
kunne  Resultaterne  maaskee  blive  lidt  nøiagtigere.  Men 
det  Bændel,  som  vi  i  Almindelighed  benytte,  kan  let 
strammes  mere  ved  Maaling  paa  den  ene  Side  end  paa 
den  anden  og  derved  kunne  atter  komme  Unøiagtigheder ; 
man  har  af  den  Grund  brugt  et  Metalmaal  istedetfor,  eller 
man  har  efter  Nélaton's  Raacl  klæbet  en  smal  Strimmel 
Heftplaster  paa  Huden  imellem  de  respective  Puncter  og 
nu  maalt  Heftplastrenes  Længde. 

Den  væsentligste  Ulempe  er  dog,  som  Nélaton  navnlig 
har  fremhævet,  at  Maalingerne  give  ganske  forskjellige 
Resultater,  eftersom  Extremiteterne  indtage  den  ene  eller 
den  anden  Stilling  til  truncus.  Det  kan  jeg  tydeligt  vise 
Dem  her  paa  vor  Patient.  Naar  jeg  f.  Ex.  maaler  fra 
spina  ilei  ant.  &  sup.  til  cond.  internus,  medens  femur  er 
flecteret,  og  derefter  lader  ham  extendere  Extremiteten,  saa 
er  Afstanden  i  første  Tilfælde  flere  Tommer  kortere  end  i 
det  sidste.  Og  ganske  det  Samme  gjælder  om  Maalingen 
i  abduceret  Stilling,  der  ligeledes  vil  give  en  Forkortning 
af  nogle  Tommer  i  Sammenligning  med  Maaling  i  addu- 
ceret  Stilling  af  Extremiteten.  At  Dette  maa  være  Til- 
fældet er  iøvrigt  klart  nok,  thi  de  Linier,  vi  maale.  er  jo 
ikke  Afstande  imellem  fixe  Puncter,  men  de  ere  Sinus  af 
en  Vinkel,  der  kan  være  større  eller  mindre  eftersom  Ex- 
tremiteterne bevæges. 

Da  vi  nu  ved  coxitis  aldrig  have  begge  Extremiteter 
staaende  i  samme  Stilling,  men  den  ene  er  abduceret,  me- 
dens den  anden  er  adduceret  osv.  ville  vi  faae  upaalidelige 
Maalinger;  Forholdene  maae  være  aldeles  eens  paa  begge 
Sider,  og  førend  vi  skride  til  at  maale,  maae  vi  have  stillet 
den  sunde  Underextremitet  nøiagtig  i  samme  Vinkel  mod 
pelvis  som  den  syge.  Men  undertiden  er  det  ikke  muligt; 
hvis  f.  Ex.  den  syge  Extremitet  er  stærkt  adduceret,  kan 
den  sunde  ikke  placeres  fuldstændigt  paa  samme  Maade, 
thi  da  den  kommer  til  at  krydse  sig  med  den  anden,  vil 
den  nødvendigviis  enten  skulle  bringes  foran  eller  bagved, 
og  i  første  Tilfælde  bliver  den  mere  flecteret,  i  sidste  Til- 
fælde mere  extenderet. 

Man  har  derfor  opfundet  andre  Methoder,  saaledes 
den,  der  kaldes  den  Nélaton'ske,  og  som  jeg  ligeledes  kan. 
vise  Dem  paa  Patienten.  Den  bestaaer  i  at  jeg  drager 
en  Linie  fra  spina'  ilei  anter.  &  superior  omkring  nates  til 
tuberositas  ischii  (femur  skal  være  noget  flecteret).  Hvis 
Articulationen  er  sund,  skal  denne  Linie  i  Midten  berøre 
Spidsen  af  trochanter  major;  er  derimod  enten  caput  fe- 
moris  forskudt  opad  eller  er  det  destrueret  ved  caries,  vil 
trochanter  være  rykket  op  over  den  nævnte  Linie,  saaledes 
som  De  see  at  det  viser  sig  i  dette  Tilfælde.  Denne  Me- 
thode  er  ret  practisk,  især  fordi  man  ved  coxitis  ialminde- 
lighed  har  at  gjøre  med  en  Flexion  af  femur;  men  den  er 
dog  ikke  absolut  sikker.  Thi  det  gjælder  kun  for  Voxne, 
ikke  hos  ganske  smaa  Børn,  hos  hvilke  vi  jo  hyppigt 
træffe  coxitis;  hos  de  Sidste  er  nemlig  trochanter  normalt 
meget  lidt  udviklet,  saaat  den  maaskee  kommer  til  at  staae 
et  Stykke  under  Nélaton's  Linie.  Naar  den  da  viser  sig 
at  ligge  netop  i  den  nævnte  Linie,  kan  det  altsaa  godt 
være  at  der  i  Virkeligheden  er  en  Forskydning  opad,  da 
den  oprindeligt  har  ligget  lavere. 

I  det  Hele  vil  jeg  dog  raade  Dem  til  at  benytte  denne 
Methode,  da  den  er  saa  simpel;  derimod  er  der  en  anden 
meget  compliceret,  som  omtales  i  den  nyere  franske  Chi- 
rurgi,  og  som  er  angivet  af  Giraud-Teulon  i  Paris.  Han 
gaaer  ud  fra,  at  ved  en  normal  artic.  coxæ  foregaae  Be- 
vægelserne saaledes  at  Centrum  for  dem  ligger  nøiagtigt 
midt  imellem  spina  ilei  og  tuberositas  ischii,  og  falder 
sammen  med  Centrum  af  caput  femoris  eller  af  acetabulum. 
Denne  Afstand  (fra  spina  ilei  til  tuber  ischii)  maaler  man, 
saaledes  som  jeg  gjør  det  ved  vor  lille  Patient,  med  en 

Krumpasser  og  finder  da  f.  Ex.  at  den  er  16  ctm.  Dernæst 
maaler  man  Afstanden  fra  spina  ilei  til  cond.  internus 
femoris  og  fra  denne  til  tuber  ischii ;  disse  Afstande  finder 
jeg  at  være  respective  32  og  24  ctm.  Man  construerer  nu 
et  Triangel  paa  følgende  Maacle:  først  afsætter  man  en 
Linie  (f.  Ex.  paa  denne  Tavle)  16  ctm.  lang;  dennes  Midt- 
punct  vil  svare  til  Centrum  i  acetabulum.  Fra  dens  to 
Ehdepuncter  slaaes  Cirkler  med  en  Radius  af  32  og  af  24 
ctm.;  disses  Skjæringspunct  vil  da  svare  til  cond.  internus, 
og  en  Linie,  som  fældes  herfra  ned  til  Midten  af  Trianglets 
Basis,  er  det  nøiagtige  Maal  for  Afstanden  fra  cond. 
internus  til  Centrum  af  Bevægelsen.  Naar  man  construerer 
to  saadanne  Triangler,  eet  for  den  sunde^  og  eet  for  den 
syge  Side,  vil  man  altsaa  kunne  maale  sig  til,  om  der  er 
den  samme  Afstand  paa  de  to  Sider  fra  den  nederste  Ende 
af  femur  til  acetabulum.  Denne  Methode  skulde  have  den 
Fordeel  at  Resultatet  vilde  blive  det  samme,  i  hvilken 
Stilling  end  Extremiteten  staaer;  men  den  er  mere  ingeniøs 
end  practisk  og  den  kan  heller  ikke  blive  accurat,  fordi 
man  ogsaa  her  mangler  „mathematiske"  Puncter  til  Maa- 
lingen. 

(Den  nyeste  Methode  er  den,  som  er  angivet  af  Dr. 
Bryant  i  London  og  derfor  ofte  benævnes  Bryant's  Triangel. 
Dette  retvinklede  Triangel  construeres  paa  følgende  Maade: 
Patienten  lægges  paa  Ryggen  paa  en  fast  Madrats,  derpaa 
drages  en  vertical  Linie  fra  spina  ilei  ant.  sup.  ned  imod 
Underlaget,  helst  med  Pen  og  Blæk;  en  anden  Linie  træk- 
kes fra  spina  ilei  til  Spidsen  af  trochanter  major,  og  herfra 
fældes  atter  en  lodret  Linie  op  imod  den  første  Perpendi- 
culær.    Det  er  Længden  af  den  mindre  Cathete  (fra  tro- 

chanter  tilPerpendiculæren)  derangiver  os  hvorvidt  trochanter 
staaer  eens  paa  begge  Sider,  eller  om  den  paa  den  syge 
Side  har  forandret  sin  Plads.  Navnlig  kan  man  paa 
denne  Maade  med  Lethed  bestemme^  hvormeget  den  syge 
trochanter  er  rykket  opad,  i.  e.,  hvor  stor  Forkortningen  er). 

Vi  ville  nu  ikke  opholde  os  længere  ved  Maalingen 
af  Længdeforandringerne,  men  gaae  over  til  et  andet  Punct 
i  Symptomatologien,  der  ogsaa  fortjener  en  nøiagtigere 
Drøftelse.  Jeg  sagde  Dem  allerede  i  forrige  Time  at  man 
ved  en  coxitis  fandt  Extremiteten  staaende  immobil  i  en 
flecteret  Stilling,  og  at  Patienten  følte  Smerter,  naar  man 
vilde  bevæge  den,  men  jeg  fik  dengang  ikke  Tid  til  at 
nævne  Dem  de  forskjellige  Forklaringer  man  havde  givet  deraf. 

I  ældre  Tid  sagde  man,  at  Patienten  selv  kunde  mærke 
at  en  bestemt  Stilling  af  Articulationen  var  den  mindst 
smertefulde  eller  den  beqvemmeste  for  ham,  og  derfor 
holdt  han  Extremiteten  ubevægelig  i  denne  Stilling.  Det 
er  imidlertid  en  urigtig  Forklaring;  Patienten  giver  ikke 
Extremiteten  denne  eller  hiin  Stilling  voluntært,  den  er 
tværtimod  paatvunget  ham  og  han  kan  ikke  forandre  den. 
Det  er  endog  ofte  den  alleruhelcligste  Stilling,  som  Delen 
kunde  indtage,  og  man  har  jo  allerede  længe  indseet,  at 
dét  Vigtigste  i  Behandlingen  egentligt  var  at  corrigere 
den  flecterede  Stilling,  som  femur  havde. 

Derefter  kom  den  Bonnet'ske  Anskuelse,  som  jeg  tid- 
ligere har  udviklet  for  Dem,  at  den  flecterede  Stilling  og 
i  det  Hele  den  Deviation,  der  fandt  Sted  imellem  femur  og 
pelvis,  var  en  nødvendig  Følge  af  at  Capslen  udspændtes 
ved  et  Exsudat.    Det  beroede  ligefrem  paa  physicalske 

Love,  idet  enhver  Huullied,  som  lader  sig  udspile  afVædske, 
altid  søger  at  antage  saavidt  muligt  Kugleformen,  der  giver 
den  største  Kummelighed;  naar  Huulhedens  Vægge  ikke 
ere  lige  eftergivende,  saaledes  som  ved  en  Articulation, 
kan  den  ikke  opnaae  Kugleformen,  men  den  udvides  dog 
altid  paa  den  Maade,  at  den  faaer  den  største  Capacitet. 
Nu  er,  som  sagt,  den  største  Rummelighed  i  art.  coxæ  til- 
stede, naar  femur  er  flecteret  og  samtidig  noget  ahduceret 
og  udadroteret ;  derfor,  siger  Bonnet,  staaer  femur  aldeles 
immobil  i  denne  Stilling,  thi  hvilken  Bevægelse  man  endog 
vilde  foretage  med  den,  saa  maatte  Capslens  Rummelighed 
derved  blive  mindre,  og  Vædsken  kunde  ikke  finde  Plads 
inde  i  den.  Men  kan  man  betragte  en  Articulationscapsel 
paa  et  levende  Menneske  som  en  simpel  Blære,  hvori  man 
indsprøiter  en  Vædske?  Skulde  Muskeloontractionen,  den 
Kraft  hvorved  Bevægelserne  foregaae  i  Legemet,  kunne 
lades  aldeles  ude  af  Betragtning?  Det  lader  sig  naturligviis 
ikke  gjøre,  og  derfor  skulle  vi  nu  gaae  over  til  den  tredie 
Forklaring  af  Immobiliseringen,  nemlig  at  femur  holdes 
fixeret  imod  pelvis  ved  Musklerne.  Ved  enhver  smertefuld 
Articulationslidelse,  enten  der  er  betydelig  Ansamling  i 
Capslen  eller  ikke,  ville  vi  finde  en  Muskelcontraction,  der 
hindrer  den  frie  Bevægelse.  Denne  Muskelcontraction,  som 
tilsidst  kan  blive  en  fuldstændig  Contractur,  er  involuntær 
og  altsaa  heelt  forskjellig  fra  den  jeg  før  nævnede,  der 
skulde  fremgaae  af  Patientens  Tact,  om  jeg  saa  maa  sige, 
eller  Instinct,  som  lærte  ham,  hvilken  Stilling  det  var  gavn- 
ligst for  Sygdommen  at  indtage. 

Muskelcontractionerne  ved  en  arthroitis  i  Almindelighed 
betinges   af  Nervernes  normale  Fordeling  i  og  omkring 

Articulationen.  Enhver  Articulation  torsynes  nemlig  af  de 
samme  Nerver,  som  forsyne  de  Muskler,  der  bevæge  de 
articulerende  Been,  og  det  Parti  af  Huden  som  bedækker 
Articulationen.  Saaledes  ogsaa  ved  articulatio  coxæ.  Her 
have  vi  3  Nerver  til  Musklerne,  nemlig  cruralis,  obturato- 
rius  og  ischiaticus.  Articulationens  Indre  forsynes  meest 
af  obturatorius,  men  den  faaer  tillige  Grene  fra  de  to  andre 
Nerver;  de  Smerter,  som  ved  en  coxitis  næsten  constant 
findes  i  Knæet,  betragtes  ogsaa  som  hidrørende  fra  disse 
Nervers  Udbredninger,  og  væsentligst  fra  obturatorius. 

N.  cruralis  forsyner  alle  de  forreste  Muskler  paa 
femur,  undtagen  tensor  fasciæ  latæ,  den  giver  tillige  cutane 
Grene  til  dette  Parti  og  en  Green  ind  til  Articulationen. 
Pectinæus  forsynes  af  n.  obturatorius,  som  først  ligger 
temmelig  tæt  ved  symphysis  sacro-iliaca,  givende  Nerver 
til  denne  Articulation  (hvoraf  forklares,  at  vi  ogsaa  ved  en 
sacro-coxalgia  finde  Smerter  nede  i  Knæet),  derpaa  løber 
omtrent  langs  med  linea  innominata,  igjennem  foramen 
obturatorium  ud  til  den  forreste  indvendige  Side  af  femur, 
forsyner  mm.  adductores,  pectinæus  og  gracilis,  giver  cutane 
Grene  til  Huden,  som  dækker  disse  Muskler,  tillige  en  be- 
tydelig Nerve  ind  til  articulatio  coxæ  og  endelig  en  Green 
fra  poples  ind  i  articulatio  genus.  Ischiaticus  forsyner  alle 
de  bagerste  Muskler  paa  femur  og  sender  ligeledes  en 
lille  Green  ind  til  acetabulum. 

Have  vi  nu  en  coxitis,  saa  opstaae  der  Smerter,  som 
reagere  paa  Nerverne  inde  i  Articulationen;  disse  overføre 
Irritationen  til  Musklerne  i  Omfanget,  som  contrahere  sig, 
og  derved  fixeres  Articulationen,  saaat  femur  hverken  kan 
bevæges  activt  eller  passivt.  At  Stillingen  er  den  flecterede, 


272 


kommer  deraf,  at  visse  Muskler  ere  stærkere  end  andre, 
saaledes  her  netop  Flexorerne  paa  Forfladen;  da  dernæst 
Adductorerne  ere  stærkere  end  Abductorerne,  ville  de  først- 
nævnte ogsaa  længere  hen  i  Sygdommen  faae  Overvægten, 
og  derfor  bliver  femur  mere  og  mere  aclduceret  i  det  sidste 
Stadium. 

Nervernes  Rolle  ved  Articulationssygdoinme  indskræn- 
ker sig  forøvrigt  ikke  til  at  bevirke  reflectoriske  Contrac- 
tioner  af  Musklerne,  de  kunne  ogsaa  foranledige  andre 
Symptomer,  saaledes  baade  Paralyser  og  Atrophier,  men 
her  vil  jeg  kun  holde  mig  til  Neuralgierne.  Smerterne  i 
Knæet,  hvilke  jeg  ogsaa  har  nævnet  tidligere,  ere  vistnok 
af  nervøs  Natur.  Rigtignok  har  man  søgt  andre  Forkla- 
ringer af  dem,  saaledes  har  man  meent  at  de  tydede  paa 
en  Affection  i  caput  femoris,  der  strakte  sig  ned  igjennem 
hele  Benets  Længde  til  condyli  og  at  Smerten  i  Knæet 
altsaa  angav  en  ostitisk  Lidelse  i  den  nederste  Ende  af 
femur;  men  Smerten  optræder  meget  tydeligt  selv  i  Til- 
fælde, hvor  coxitis  ikke  er  ossøs. 

Man  har  da  sagt,  at  Smerten  i  Knæet  beroede  paa 
en  Sympathi  imellem  de  to  Articulationer,  men  enten  er 
dette  blot  et  Ord,  som  Intet  forklarer,  eller  man  vil  an- 
tyde at  artic.  genus  virkelig  lider  af  en  inflammatorisk 
Affection  og  isaafald  er  det  ikke  rigtigt.  Thi  hvis  Smerten 
i  Knæet  angav  en  arthroitis,  maatte  man  kunne  opdage 
nogen  Svulst  i  eller  af  Capslen,  da  den  netop  er  saa  let 
tilgjængelig  for  Undersøgelse ;  men  der  er  ialmindelighed 
aldeles  ingen  Svulst  af  Articulation en.  Derimod  kan 
man  undertiden  finde  lidt  Udfyldning  svarende  til  cond. 
internus  tibiæ,  og  da  har  man  troet  at  kunne  forklare 

Smerterne  ved  en  Stramning  af  ligam.  laterale  internum 
genus,  der  jo  netop  er  insereret  paa  dette  Sted.  Ved  den 
Stilling,  som  Extremiteten  indtager  ved  en  coxitis,  kunde 
maaskee  Ligamenterne  paa  den  indvendige  Side  af  Knæet 
blive  noget  distenderede.  Men  enten  Smerten  ved  en  coxitis 
holder  sig  til  den  indvendige  Flade  af  Knæet  eller  til  pa- 
tella eller  til  det  Indre  af  Articulationen,  er  det  dog  det 
Naturligste  at  antage  den  for  nervøs,  ligesom  man  i  det 
Hele  vil  søge  Grunden  til  en  Smerte,  som  hverken  ledsages 
af  Ømhed,  Svulst  eller  Hede,  i  Nervesystemet.  Hvilke 
Nerver  have  vi  da  paa  dette  Sted?  Ja,  de  samme  3  Ner- 
ver, som  vi  nys  omtalte,  forgrene  sig  ogsaa  her,  og  det 
vilde  vi  allerede  a  priori  kunne  formode,  fordi  jo  de  samme 
Nerver,  som  forsyne  de  bevægende  Muskler,  ogsaa  forsyne 
baade  den  Articulation,  der  bevæges  af  dem,  og  Huden 
over  den.  Vi  have  paa  den  indvendige  Side  af  Knæet 
Muskler  liggende  tæt  sammen,  den  ene  ovenover  den  anden, 
nemlig  sartorius,  gracilis  og  semitendinosus;  hver  af  disse 
Muskler  forsynes  af  sin  Nerve,  sartorius  af  cruralis,  gracilis 
af  obturatorius  og  semitendinosus  af  ischiaticus.  Naar 
Smerten  altsaa  findes  ved  deres  Insertion  paa  cond,  tibiæ, 
kunne  vi  søge  Grunden  dertil  høiere  oppe  i  Forløbet  af 
een  af  disse  Nerver;  Irritamentet  kan  da  ligge  i  coxa,  og 
igjennem  hvilkensomhelst  af  dem  have  strakt  sig  til  de 
Grene,  der  innervere  de  ovenomtalte  Muskler.  Men  da 
obturatorius  er  den,  der  væsentligst  udbreder  sig  i  artic. 
coxa,  mener  man  i  Almindelighed  at  Forplantningen  skeer 
igjennem  dens  Nerveudbredning. 

21. 


Coxitis.  —  Stadia.  —  Abscessus.  —  Resectio. 


Mine  Herrer! 

Jeg  skal  atter  idag  vise  Dem  et  Tilfælde  af  coxitis, 
som  skal  opereres,  men  førend  han  bringes  herop  paa 
Operationsstuen  vil  jeg  tale  til  Dem  om  Behandlingen  af 
de  forskjellige  Stadier  i  denne  Sygdom. 

Hvad  man  i  det  Hele  forstaaer  ved  „Stadier",  er  jo 
bekjendt  nok,  nemlig  de  forskjellige  Udviklingstrin  i  For- 
løbet af  en  Sygdom,  men  i  coxitis  er  der  endeel  Uoverens- 
stemmelse imellem  Chirurgerne  med  Hensyn  til,  hvormange 
Stadier  man  skal  antage  og  hvad  man  skal  forstaae  ved 
det  første,  det  andet  osv. 

I  ældre  Tider  angav  man  i  Almindelighed  2  Stadier 
for  coxitis,  et  første,  hvor  Extremiteten  saaes  forlænget, 
og  et  andet,  hvor  den  viste  sig  forkortet —  eller  som  man 
kaldte  det,  hvor  den  var  luxeret.  En  virkelig  Luxation, 
hvor  caput  femoris  pludselig  træder  ud  af  acetabulum,  saa- 
ledes  som  ved  den  traumatiske  Form,  er  saa  sjelden  at 
Sayre  endog  mener  kun  at  have  iagttaget  den  en  eneste 
Gang.  Forresten  har  han  næppe  Ret,  naar  han  paastaaer, 
at  det  først  er  en  Dr.  March  i  America,  som  i  Aaret  185 S 

har  paaviist  at  der  i  Reglen  ikke  kommer  nogen  Luxation; 
det  har  allerede  før  den  Tid  været  omtalt  i  Europa. 

Men  ialtfald  er  det  nu  saa  almindeligt  antaget,  at  man 
istedetfor  Luxations stadium  burde  sætte:  det  Stadium 
hvor  der  findes  en  Luxations  s  ti  Hin  g  af  femur.  Sayre 
foretrækker  dog  at  beskrive  3  Stadier;  det  første  er  et 
stadium  prodromorum  med  lidt  indskrænket  Bevægelse, 
nogen  Haltning  og  for  det  Meste  Smerter  i  Knæet.  Det 
andet  er  Forlængelsesstadiet,  hvor  Capslen  er  udspændt  af 
en  Ansamling,  som  betinger  Immobiliteten  og  den  eien- 
dommelige  Stilling ;  i  dette  Stadium  ere  der  ialmindelighed 
stærke  Smerter  i  selve  coxa,  hvilke  han  tilskriver  Kampen 
imellem  Adductorerne  og  den  udspilede  Capsel.  Adduc- 
torerne  sættes  i  en  vedvarende  Contractionstilstand  ved 
den  Irritation,  som  tilføres  dem  igjennem  n.  obturatorius, 
idet  Lidelsen  i  Nervens  articulære  Green  fremkalder  en 
Keflexbevægelse  i  Musklerne;  de  søge  at  trække  femur 
indad,  medens  Ansamlingen  inde  i  Articulationen  bringer 
femur  i  Abduction.  I  det  tredje  Stadium  mener  han  at 
Capslen  er  sprængt,  nu  kunne  Adductorerne  trække  Ex- 
tremiteten  indad  uden  at  møde  Modstand,  og  den  vil  derfor 
vise  sig  forkortet,  saaledes  som  jeg  forklarede  Dem  i  for- 
rige Time.  Vædsken,  der  nu  trænger  ud  imellem  Musk- 
lerne, kommer  derefter  frem  som  en  Congestionsabsces, 
denne  kan  bryde  op  og  foranledige  Fistler  eller  (maaskee) 
absorberes,  men  for  det  Meste  er  der  en  cariøs  Destruction 
af  Articulationsfladerne,  som  udbreder  sig  mere  og  mere, 
medfører  Hectik,  Degererationer  af  indvendige  Organer, 
morbus  Brighti,  Tuberculose  osv.  Dette  Stadium  ender  da 
ofte  med  Døden. 

18* 

Symptomerne  i  2det  og  3die  Stadium  fremstiller  han 
i  følgende  Schema: 


2det  Stadium. 
Extremiteten  (tilsyneladende) 
længere. 

—  abduceret. 

—  roteret  udad. 

—  flecteret  i  coxa 
&  genu. 

Foden  naaer  til  Jorden  med  planta. 

Tæerne  roterede  udefter  (=  fr. 

colli  fem.) 
Pelvis  lavere  paa  syge  Side. 
Spina  ilei  staaer  mere  fortil. 
Inclination  spidsvinklet. 
Regio  glutæa  applaneret  og  lavere. 

Linea   interglutæa  vender  mod 
syge  Side. 

Smerten  heftig. 


3die  Stadium. 
Extremiteten  kortere. 

—  adduceret. 

—  roteret  indad. 

—  flecteret  i  coxa  (ikke 
nødvendigt  i  art, 
genus). 

Foden  berører  kun  Jorden  med 
Tæerne. 

Tæerne  roterede  indad  (==  luxatio 
iliaca). 

Pelvis  høiere. 

—   mere  roteret  bagtil. 
Inclination  en  ret  Vinkel. 
Regio  glutæa  mere  hvælvet  og 
høiere. 

Linea   interglutæa    vender  mod 

sunde  Side. 
Smerten  formindsket. 


Sayre's  Fremstilling  af  Stadierne  svarer  omtrent  til 
den,  som  man  finder  hos  de  fleste  nyere  Forfattere,  men 
Nogle  dele  endnu  hans  tredie  Stadium  i  to  og  regne  det 
da  for  et  sidste  (eller  4de)  Stadium,  hvor  der  komme  Fist- 
ler, Hectik  og  mors,  eller  maaskee  paa  den  anden  Side 
Helbredelse  igjennem  Operation  eller  Anchylose. 

Det  er  naturligviis  ligegyldigt,  om  man  antager  2,  3 
eller  4  Stadier,  naar  man  blot  veed  hvad  der  forstaaes 
derved;  det  Vigtigste  er  imidlertid,  at  man  veed,  at  der  i 
Reglen  findes  een  Periode  i  denne  Sygdoms  Forløb,  hvor 
man  endnu  kan  vente  en  taalelig  Helbredelse  med  nogen 
Stivhed  og  Haltning  —  og  en  anden,  hvor  der  baade  er 

Suppuration  og  Caries,  saaat  operative  Behandlinger  ofte 
blive  nødvendige,  hvis  man  ikke  vil  udsætte  Patienten  for 
de  dødelige  Følger  af  den  ossøse  Suppuration.  Da  Syg- 
dommen hyppigst  er  chronisk,  ville  der  naturlig viis  sjeldnere 
findes  pludselige  Spring  i  Forløbet;  det  vil  for  det  Meste 
have  en  gradeviis  Udvikling,  men  man  kan  dog  ikke  nægte 
at  der  stundom  kan  skee  en  pludselig  Overgang  fra  eet 
Stadium  til  et  andet,  især  fra  2det  til  3die  (efter  Sayre) 
saaledes  at  Abductionen  pludseligt  --  i  een  Nat  —  gaaer 
over  til  Adduction,  og  da  tyder  det  vel  paa  at  Capslen  i 
det  Øieblik  er  rumperet. 

Ialmindelighed  kan  man  sige  at  en  coxitis  tager  flere 
Aar  til  at  gjennemløbe  de  forskjellige  Stadier,  men  under- 
tiden kan  den  være  i  høi  Grad  acut  og  endog  lige  fra  Be- 
gyndelsen være  suppurativ.  Dette  er  ikke  blot  i  de  sjeldne 
Tilfælde,  hvor  coxitis  optræder  som  en  pyarthrus  under 
Forløbet  af  en  Pyhæmi,  men  ogsaa  hvad  jeg  et  Par  Gange 
har  iagttaget,  hvor  den  begynder  med  en  acut  epiphysær 
ostitis.  De  erindre  vistnok,  m.  H.,  at  jeg  ofte  tidligere 
har  talt  til  Dem  om  de  articulære  Suppurationer ,  der 
skrive  sig  fra  denne  Form  af  ostitis,,  og  at  jeg  tillige  ved 
den  Leilighed  har  gjort  Dem  opmærksom  paa  at  det  beroer 
paa  Epiphyseliniens  Plads,  om  Articulationen  angribes  strax 
eller  senere.  En  ostitis  epiphysaria  sees  vel  allerhyppigst 
paa  tibia  og  her  vil  der  ogsaa  i  Reglen  komme  en  pyarthrus, 
men  da  f.  Ex.  dens  nederste  Epiphyselinie  ligger  ovenfor 
Articulationen,  kan  det  vare  en  Tid  inden  der  viser  sig 
Pus  i  artic.  pedis.  Have  vi  derimod  en  ostitis  epiphysaria 
imellem  caput  og  collum  femoris,  da  angribes  Articulationen 
øieblikkeligt,  fordi  denne  Epiphyselinie  ligger  inde  i  Capslen. 

Jeg  har,  soni  sagt,  enkelte  Gange  seet  denne  acute  Form 
af  coxitis  og  endog  i  eet  Tilfælde  været  nødt  til  at  fore- 
tage en  Resection  ca.  1  Maaned  efter  Sygdommens  Begyn- 
delse. Caput  fandtes  da  løsnet  fra  collum  og  Articulationen 
fuld  af  Pus. 

Lad  os  dog  nu  foreløbig  holde  os  til  den  hyppigste, 
den  chroniske  Form  af  coxitis  og  betragte  Behandlingen 
af  den  efter  de  forskjellige  Stadier.  I  de  foregaaende 
Timer  har  jeg  vel  berørt  dette  Spørgsmaal,  men  jeg  vil 
idag  optage  det  paany.  Jeg  sagde  Dem,  at  efter  min  Me- 
ning var  det  den  vigtigste  Indication,  saa  snart  man  op- 
dagede —  eller  maatte  antage  —  en  coxitis,  da  at  holde 
Delen  i  Ro  og  i  en  god  Stilling  i.  e.  saaledes  at  begge 
Extremiteter  stode  paralelle  og  aldeles  eens  i  deres  For- 
hold til  pelvis.  Da  der  for  det  Meste  er  nogen  Deviation, 
maa  man  derfor  i  Reglen  corrigere  denne  og  derpaa  immo- 
bilisere Articulationen  paa  een  eller  anden  Maade.  Jeg- 
nævnede  Dem  saaledes  Gouttiére  og  Stivelsebandage,  eller 
hvad  man  vel  kunde  kalde  den  franske  Methode;  men  i 
England  benyttede  man  saagodtsom  aldrig  disse  to  Midler, 
idet  man  foretrak  at  fixere  Extremiteten  ved  Hjælp  af 
Skinner.  Næsten  overalt  var  det  den  gamle  Boyer'ske 
Skinne,  der  anvendtes;  den  anlagdes  paa  den  udvendige 
Flade  og  var  saa  lang  at  den  fra  Axillen  naaede  ned  indtil 
lidt  under  Foden. 

En  saadan  Skinne  er  nu  vistnok  ikke  istand  til  at 
holde  Delen  aldeles  ubevægelig,  men  den  giver  alligevel 
ret  gode  Resultater,  naar  man  har  at  gjøre  med  en  tidlig 
Periode  i  Sygdommen.  Det  var  ogsaa  især  i  en  begyn- 
dende coxitis,  at  man  satte  sin  Lid  til  den.    Men  naar 

Tilstanden  alligevel  forværredes,  naar  man  saae  Extremi- 
teten  blive  kortere  og  kortere,  da  tyede  man  gjerne  til  en 
anden  Behandling  og  meente  at  Indicationen  var  at  repo- 
nere  caput  femoris,  der  antoges  for  at  være  luxeret.  Man 
yilde  trække  det  tilbage  paa  sin  Plads  og  derfor  gik  man 
over  til  at  extendere  paa  den  syge  Extremitet.  Extensions- 
metboden  er  altsaa  fremstaaet  af  den  ældre  Anskuelse,  at 
man  havde  at  gjøre  med  en  luxatio  spontanea  og  at  man 
skulde  see  at  faae  den  „i  Led"  igjen.  Man  har  havt  en 
Deel  Extensionsapparater,  af  hvilke  især  den  lange  udven- 
dige Skinne  og  Strækrammen  have  været  benyttede.  Den 
sidste  bestaaer  af  2  lange  Skinner,  der  ere  forenede  med 
et  Fodbrædt,  men  have  en  saadan  Afstand  fra  hinanden, 
at  der  kan  være  Plads  til  Patienten  imellem  dem;  man 
pleiede  nu  at  foretage  Extensionen  ved  at  fæste  Foden 
paa  den  syge  Side  ned  til  Fodbrædtet,  medens  Contra- 
extensionen  skeete  ved  en  Slynge,  der  igjennem  perinæam 
paa  den  syge  Side  førtes  op  til  den  øverste  Ende  af  Skin- 
nen. Men  Patienterne  ere  sædvanligt  saa  ømme  i  Om- 
fanget af  den  syge  Articulation  at  de  ikke  kunne  taale 
Slyngen  paa  dette  Sted.  Desuden  .  give  de  almindelige 
Slynger  efter,  naar  de  have  ligget  nogen  Tid;  de  slappes 
og  derved  ophører  Extensionen.  Skulde  denne  være  per- 
manent og  til  nogen  Nytte,  maatte  man  helst  tage  elastiske 
Bind  eller  Caoutschuksnore  dertil,  men  jeg  har  altid  fore- 
trukket at  anlægge  Contraextensionen  paa  den  sunde  Side. 
Det  lader  sig  meget  let  gjøre,  naar  man  befæster  den 
sunde  Extremitet  i  hele  sin  Længde  til  den  Skinne,  der 
ligger  paa  dens  udvendige  Side;  man  kan  fra  ingven  lade 
en  Rem  gaae  igjennem  perinæum  op  til  Skinnens  øverste 

Ende  og  derpaa  anlægge  et  Expulsivbind,  der  omfatter 
baade  Skinnen  og  Extremiteten  fra  ingven  ned  til  malleoli. 
Derved  faaer  man  Tværbrædtet  til  at  blive  et  punctum 
fixum,  til  hvilket  man  kan  drage  den  syge  Fod  ned  uden 
at  behøve  nogen  Bandagering  af  det  smertefulde  Parti  om 
artic.  coxæ. 

Den  bedste  Maade  at  extendere  paa,  er  dog  den,  som 
vi  have  lært  af  Americanerne,  efter  hvem  den  ogsaa  er 
opkaldt.  Ved  denne  Vægtextension  udøves  Trækket  ved 
Hefteplastre,  som  maae  være  temmelig  lange,  og  et  Par 
Tommer  brede.  Disse  lange  Strimler  klæbes  paa  den  ind- 
vendige og  den  udvendige  Flade  af  Extremiteten  lige  fra 
malleoli  indtil  op  paa  Midten  af  det  syge  femur.  Naar 
man  ikke  lader  dem  gaae  høiere  op  end  paa  crus ,  vil 
Knæet  lide  ved  Trækningen,  og  der  kommer  enten  en  ar- 
throitis  her  eller  Ligamenterne  distenderes,  saaat  der  op- 
staaer  en  Slaphed  i  denne  Articulation.  Naar  man  da 
senere  har  faaet  Sygdommen  saavidt  helbredet  at  Patienten 
skal  begynde  at  gaae,  vil  Knæets  sygelige  Tilstand  besvære 
Gangen  i  høi  Grad.  For  at  undgaae  smertefuldt  Tryk  af 
Hefteplastrene  paa  malleoli  bør  man  altid  lade  dem  diver- 
gere forneden,  idet  man  fæster  dem  til  et  Fodbrædt,  hvis 
Bredde  er  større  end  Diametren  af  malleoli.  Vægten,  som 
med  en  Snor  anbringes  midt  i  Fodbrædtet,  kan  være  større 
eller  mindre,  fra  et  Par  Pund  indtil  et  halvt  Lispund  eller 
endog  mere;  den  føres  over  en  Tridse,  der  er  befæstet 
paa  Fodenden  af  Sengen. 

Contraextensionen  udførte  man  tidligere  ved  en  Slynge 
i  ingven,  men  langt  beqvemmere  er  det  at  benytte  Le- 
gemets Vægt,  idet  man  stiller  Sengen  saaledes  at  Fodenden 

staaer  høiere  end  Hovedenden.  Ved  denne  skraa  Stilling 
vil  Legemet  komme  til  at  danne  en  Modvægt  imod  Trækket, 
og  jo  større  Vægt  man  vil  anbringe  nede  ved  den  syge 
Fod,  destomere  maa  man  reise  Fodenden  af  Sengen  i 
Veiret. 

Americanerne  have  ikke  blot  lært  os  Maaden,  hvorpaa 
man  let  kan  frembringe  en  permanent  Extension;  de  have 
ogsaa  givet  os  en  ny  Theori  for  denne  Behandling.  Den 
er  nemlig  i  det  Hele  anvendelig  ved  coxitis,  og  virker 
gavnlig,  selv  i  de  Tilfælde,  hvor  der  ikke  er  nogen  Luxa- 
tionsstilling,  ja  den  kan  endog  benyttes,  naar  Extremiteten 
synes  forlænget.  Den  kan  være  smertestillende  i  alle  Sta- 
dier af  Sygdommen,  idet  den  formindsker  Trykket  af  de 
syge  Beendele  imod  hinanden;  tillige  formindsker  den  den 
tiltagende  Absorption  af  disse  ossøse  Flader,  men  især 
hjælper  den  fortrinligt  paa  Flexionen,  som  jo  aldrig  mang- 
ler ved  en  coxitis  og  som  foraarsager  Lordosen.  Denne 
svinder  undertiden  fuldstændigt  ved  Anvendelsen  af  den 
permanente  Vægtextension. 

Men  hvorlænge  tør  man  fortsætte  denne  Behandling,  naar 
Sygdommen  desuagtet  synes  at  skride  fremad?  Paa  hvilket 
Tidspunct  af  en  coxitis  er  det  indiceret  at  gaae  over  til 
mere  indgribende  Midler?  At  give  et  almindeligt  Svar 
herpaa  er  særdeles  vanskeligt;  de  forskjellige  chirurgiske 
Autoriteter  ville  maaskee  udtale  sig  paa  aldeles  modsat 
Maade,  idet  Enhver  danner  sig  sin  Mening  efter  det  Ind- 
tryk, han  i  sin  Praxis  har  faaet  af  Sygdommens  Farlighed. 
Desuden  ville  Indicationerne  variere  overordentligt  efter  de 
individuelle  Omstændigheder,  og  hvert  enkelt  clinisk  Til- 
fælde maa  bedømmes  særskilt.  Imidlertid  ere  dog  Nutidens 

Chirurger  mere  tilbøielige  til  at  gaae  operativt  tilværks, 
og  jeg  troer  for  mit  Vedkommende,  at  Prognosen  næsten 
altid  er  meget  slet,  naar  man  vil  vedblive  med  en  exspec- 
tativ  Behandling,  efterat  der  er  kommet  cariøs  Destruction 
af  Articulationsfladerne  og  Congestionsabscesser  i  Omfanget. 
Jeg  vil  paa  ingen  Maade  benægte  Muligheden  af  at  Conge- 
stionsabscesser kunne  holde  sig  uforandrede  igjennem  flere 
Aar,  at  de  maaskee  endog  tildeels  kunne  absorberes,  eller 
at  de  paa  den  anden  Side  kunne  bryde  op,  udtømmes  og 
maaskee  læges;  men  jeg  frygter  for  at  man  ved  at  afholde 
sig  fra  den  chirurgiske  —  meer  eller  mindre  operative  — 
Behandling  udsætter  Patienten  for  større  Fare  end  ved 
en  mere  djærv  Indskriden.  Der  er  heller  ingen  Tvivl  om 
at  en  cariøs  Proces  i  Articulationen  har  kunnet  ende 
spontant  med  en  relativ  Helbredelse  igjennem  Anchylose, 
men  Chancerne  for  et  saa  heldigt  Resultat  forekomme  mig 
altfor  ringe,  at  dømme  efter  de  mange  Tilfælde  af  coxitis, 
jeg  har  havt  Leilighed  til  at  see  her  i  Hospitalet,  hvor 
Patienterne  uagtet  al  anvendt  Omhu  gik  til  Grunde  igjen- 
nem Hectik. 

Jeg  har  saa  ofte  tidligere  talt  til  Dem  om  Congestions- 
abscesser at  jeg  kun  vil  gjentage  kortelig,  hvorledes  jeg 
troer  at  de  bedst  kunne  behandles.  Jeg  vil  ikke  gjøre 
nogen  Indvending  imod  en  capillair  Punctur;  naar  denne 
gjøres  forsigtigt  og  maaskee  helst  med  en  Aspirateur,  der- 
imod vil  jeg  absolut  fraraade  Dem  at  aabne  saadanne 
Abscesser  ved  en  simpel  Incision;  enten  man  gjør  Incisionen 
stor  eller  lille,  enten  man  bruger  Drainage  eller  ikke,  enten 
man  udsprøiter  og  cauteriserer  Huulheden  eller  ikke,  under 
alle  Omstændigheder  troer  jeg  at  man  udsætter  Patienten 

for  store  Farer.  Man  bør,  efter  min  Mening,  kun  aabne 
Congestionsabscesser  antiseptisk  og  altid  sørge  for  frit 
Udflod,  helst  ved  Drainrør;  man  maa  desuden  sikkre  sig 
at  Incisionen  kan  boldes  antiseptisk,  og  derefter  vælge 
Stedet,  hvor  man  vil  aabne.  Hvis  jeg  kun  kunde  aabne 
Abscessen  ved  et  Snit  paa  Grændsen  af  anus  eller  vulva, 
vilde  jeg  hellere  undlade  at  incidere. 

Endelig  have  vi  det  Spørgsmaal,  om  en  Caries  afgiver 
Indication  for  særegne  operative  Behandlinger.  I  den  Hen- 
seende vil  jeg  minde  Dem  om,  at  hvor  man  finder  Conge- 
stionsabscesser, er  der  saagodtsom  constant  Caries  tilstede. 
De  Læger,  der  ikke  ynde  de  radicale  Cuurmethoder  for 
Abscessernes  Vedkommende,  ville  da  maaskee  heller  ikke 
gribe  ind  imod  den  cariøse  Proces,  men  enten  forholde  sig 
aldeles  exspectativt  eller  nøies  med  den  udvendige  Deriva- 
tion f.  Ex.  ved  Cauterisation.  Men  foretrækker  man  at 
incidere  Abscessen,  skal  man  da  samtidig  anvende  Midler 
til  at  helbrede  den  cariøse  Complication  ?  Nogle  ville 
haabe  paa  at  de  cariøse  Flader  kunne  granulere  og  cica- 
triseres  —  eller  voxe  sammen  med  hinanden  hvis  de  ligge 
i  Contact,  saaledes  femur  og  pelvis.  ,  De  nøies  da  med  at 
aabne  og  draine  Abscessen  og  røre  aldeles  ikke  ved  det 
syge  ossøse  Parti;  det  er  saaledes  Lister's  almindelige 
Fremgangsmaade  og  han  mener  at  det  hos  Børn  ofte  vil 
lykkes.  Jeg  har  endnu  aldrig  seet  ham  gjøre  en  resectio 
coxæ,  men  derfor  er  han  dog  ikke  nogen  absolut  Mod- 
stander af  denne  Operation,  idet  han  mener  at  den  und- 
tagelsesviis  kan  være  nødvendig,  navnlig  hos  Ældre. 

Andre  ville  udtømme  Pusset  og  samtidig  gjøre  Injec- 

tion  i  "den  cariøse  Huulhed,  enten  med  tra.  jodii  eller  med 
fortyndet  Carbolsyre. 

Atter  Andre  ville  gjøre  Aabningen  paa  Abscessen  saa 
stor  at  de  kunne  føre  Fingren  og  Instrumenter  ind  i  den 
cariøse  Articulation,  som  de  da  cauterisere,  ruginere,  ud- 
skrabe o.  s.  v. 

Endelig  findes  der  nu  Mange,  som  i  disse  Tilfælde 
foretrække,  strax  at  skride  til  en  Resection,  og  denne 
Operation  faaer  flere  og  flere  Tilhængere  eftersom  man 
lærer  at  undgaae  de  Farver,  som  selve  Resectionen  tidligere 
i  høi  Grad  medførte. 

M.  H.  Efter  disse  almindelige  Bemærkninger  ville  vi 
nu  undersøge  den  Patient,  som  jeg  sagde  Dem  skulde 
opereres  idag.  Det  er  en  halvvoxen  Dreng,  der  er  kommet 
herover  fra  Veile  og  som  jeg  netop  for  2  Maaneder  siden 
viste  Dem  her  paa  Operationsstuen,  saaat  De  maaskee 
erindre  at  have  seet  ham  tidligere.  Han  er  nu  18  Aar; 
hans  Sygehistorie  begyndte  for  et  Aar  siden,  idet  han  for- 
tæller at  der  da  kom  Smerter  i  høire  Underextremitet, 
meest  i  Knæet.  De  vare  fra  Først  af  intermitterende, 
men  senere  bleve  de  vedholdende  og  saa  meget  heftigere 
at  man  maatte  søge  en  Læge.  De  forskjellige  Midler,  der 
anvendtes,  hjalp  dog  ikke,  hvorfor  han  blev  sendt  herover, 
og  det  var  kort  efter  Indlæggelsen  at  jeg  lod  Dem  see  ham. 

Der  var  dengang  en  abnorm  Stilling  af  Underextremi- 
teten,  idet  baade  femur  og  crus  stode  stærkt  flecterede 
og  denne  Flexion,  som  successivt  var  tiltaget,  havde  tilsidst 
gjort  ham  det  umuligt  at  faae  Foden  ned  til  Jorden,  saaat 
han  kun  kunde  flytte  sig  ved  Hjelp  af  2  Krykker.  Vi 

chloroformerede  ham  da  og  extenderede  Extremiteten ;  der 
var  vel  ingen  Tvivl  for  os  om,  at  vi  havde  at  gjøre  med 
en  coxitis,  men  paa  den  anden  Side  var  der  intet  Tegn 
paa  at  det  var  en  suppurativ  coxitis.  Der  var  ingen  tyde- 
lig Ansamling  at  føle,  hverken  i  Articulationen  eller  i  dens 
Omfang;  rigtignok  fandtes  der  en  Udfyldning  bag  trochanter 
major,  men  den  havde  ikke  Characteren  af  en  Congestions- 
absces  og  ved  en  Prøvepunctur  med  Aspiration  udtømtes 
heller  ingen  Vædske.  Da  vi  altsaa  diagnosticerede  en  syge- 
lig Tilstand  i  artic.  coxæ  (men  uden  Pus)  og  en  ostitisk 
Fortykkelse  ved  den  øverste  Ende  af  femur,  foretoges 
puncteret  Cauterisation,  Stillingen  rettedes  og  der  anlagdes 
en  Stivelsebandage. 

Saasnart  Smerten  i  Cauterisationssaarene  var  svundet, 
befandt  han  sig  ret  vel.  En  stor  Deel  af  hans  Lidelser 
beroede  paa  den  abnorme  Stilling  og  da  den  var  corrigeret, 
aftoge  de  selvfølgelig;  desuden  vide  vi  at  Cauterisation  i 
Almindelighed  hæver  de  spontane  Smerter  ved  en  ostitis. 
I  den  Henseende  har  jeg  altid  fundet  bekræftet,  hvad  Néla- 
ton  pleiede  at  sige ,  at  Cauterisation  ikke  var  saameget 
curativ,  som  palliativ,  nemlig  at  en  ostitis  sjeldent  hel- 
brededes derved,  hvorimod  Smerterne  formindskedes 
betydeligt.  Hans  Almeenbefindende  var  i  nogen  Tid  godt, 
han  kunde  nu  spise,  drikke  og  sove  og  man  kunde  næsten 
troe,  at  der  var  kommet  en  virkelig  Bedring  af  Sygdommen. 
Men  i  de  sidste  14  Dage  ere  Smerterne  vendte  tilbage  og 
de  indfinde  sig  meget  hyppigt,  selv  naar  han  er  fuldstændig 
i  Ko;  ved  enhver  Bevægelse  blive  de  saa  voldsomme,  at 
han  skriger  høit,  og  han  kan  næppe  taale  at  man  glatter 
Lagenet  under  ham. 

Dernæst  har  han  i  denne  Tid  jevnligt  havt  Tilfælde  af 
heftige  Coliksmerter  og  en  saadan  Ømhed  af  Abdomen, 
som  om  der  kunde  være  en  begyndende  peritonitis;  men 
jeg  sætter  dog  ikke  disse  Smerter  i  Forbindelse  med  hans 
coxitis;  thi  de  kunne  svinde  fuldstændigt  visse  Dage  og 
desuden  findes  de  væsentligt  i  venstre  regio  iliaca,  medens 
det  er  høire  coxa,  der  er  angrebet.  Men  hvad  der  meest 
gjør  mig  betænkelig,  er  at  han  næsten  Intet  vil  spise  og 
hans  Udseende  er  blevet  saa  claarligt.  Derfor  vil  jeg  nu 
chloroformere  ham  og  foretage  en  nøiagtig  Undersøgelse 
efterat  jeg  har  fjernet  Stivelsebandagen;  han  er  altfor  øm 
til  at  kunne  taale  at  undersøges  uden  at  være  bedøvet. 
Jeg  vil  derefter  prøve  om  man  ved  passive  Bevægelser  kan 
opdage  nogen  ossøs  Skuren,  ligeledes  vil  jeg  see  at  erfare 
om  der  er  Tegn  paa  Suppuration;  rimeligviis  vil  jeg  da 
gjøre  en  Incision  heelt  ind  til  acetabulum  og  undersøge 
Delenes  Tilstand,  saaledes  at  jeg  kan  ende  med  Resection 
naar  jeg  finder  det  nødvendigt. 

Jeg  har  nogle  Gange  seet  Smerter  i  Abdomen  staae 
i  Forbindelse  med  en  coxitis,  idet  de  have  havt  deres  Op- 
rindelse fra  en  Affection  paa  den  indvendige  Flade  af  os 
ilei,  svarende  til  acetabulum.  Beenpladen,  der  danner 
Bunden  i  acetabulum  er  meget  tynd,  ofte  endog  gjennem- 
skinnende,  naar  man  holder  den  op  for  Lyset,  og  det  er 
mærkeligt  at  man  næsten  aldrig,  ved  at  falde  paa  tro- 
chanter,  faaer  en  Fractur  i  Bunden  af  acetabulum,  men 
derimod  brækker  collum  femoris.  Grunden  dertil  er  for 
det  Første,  at  der  i  acetabulum  findes  en  adipøs  Pude, 
der  tager  imod  Stødet  og  dernæst  at  ligamentum  teres 
hindrer  femur  fra  at  trykke  lige  ind  i  Bunden  af  Huulheden. 

Ligamentet  har  jo  en  ganske  mærkværdig  Retning,  idet 
det  begynder  omtrent  midt  paa  caput,  derpaa  ruller  sig 
om  dets  Convexitet  og  endelig  tager  sin  Tilhæftning  ved 
incisura  acetabuli;  naar  da  femur  presses  ind  imod  aceta- 
bulum,  ved  et  Fald  paa  trocbanter,  vil  Ligamentet  nøde  caput 
til  at  dreie  sig  mere  imod  Siderne  end  imod  Bunden  af 
Caviteten  og  man  kan  derfor  snarere  see  de  stærke  Rande 
af  acetabulum  brækkes,  end  den  tynde  Bund. 

Lad  os  nu  see,  hvorledes  Suppurationen  forholder  sig 
ved  coxitis;  af  den  normale  Anatomi  vide  vi  at  der,  over 
og  under  collum  femoris,  findes  2  stærke  fibrøse  Bundter 
udgaaende  fra  pelvis  og  at  den  synoviale  Capsel  fortsætter 
sig  ud  under  dem,  med  en  Poche  under  hver.  Naar  der 
nu  kommer  en  Ansamling  i  Capslen  maa  den  først  spile 
disse  fibrøse  Éaand  ud  førend  den  kan  komme  tilsyne  eller 
føles  udvendigfra. 

(Endskjøndt  det  ikke  hører  herhen,  vil  jeg  dog  i  An- 
ledning af  denne  Capsel  gjøre  en  Bemærkning  om  de  gamle 
Benævnelser:  fr.  colli  femoris  extracapsularis  og  intracap- 
sularis.  Disse  Adjectiver  ere  ikke  heldige,  thi  begge  For- 
mer kunne  findes  inde  i  Capslen,  idet  den  fibrøse  Capsel 
strækker  sig  heelt  ud  til  linea  intertrochanterica  anterior, 
og  netop  her  finde  vi  den  saakaldte  extracapsulære 
Fractur,  dannende  i  Almindelighed  en  Vinkel  med  Top- 
punctet  ind  i  trochanter  major,  men  dog  liggende  indenfor 
Grændserne  af  den  fibrøse  Capsel.  Man  burde  derfor 
hellere  skjelne  imellem  en  intra-  og  en  extra-articulær 
Form,  thi  den  saakaldte  intracapsulære  Fractur  af  collum 
femoris  ligger  inde  i  den  synoviale  Huulhed,  den  extra- 
capsulære udenfor  samme.    Jeg  sagde  Dem  at  den  saa- 

kaldte  extracapsulære  Fractur  i  Reglen  var  intracapsulær, 
og  jeg  troer  at  man  paa  følgende  Maade  kan  forklare  sig 
at  den  pleier  at  findes  i  Høide  med  linea  intertrochanterica. 
Axen  af  collum  og  Axen  af  trochanter  ligge  nemlig  ikke  i 
eet  Plan,  men  danne  en  fortil  spids  Vinkel  omtrent  ved 
denne  Linie;  naar  da  trochanter  trykkes  saa  haardt  imod 
collum  at  der  kommer  en  Fractur,  vil  denne  naturligviis 
lettest  skee  i  Vinklens  Toppunct.  Hos  Unge  finde  ,  vi  der- 
for i  Almindelighed  en  extraarticulær  Fractur,  idet  denne 
er  betinget  af  clet  Anatomiske,  hos  Gamle  derimod  en 
intra-articulær,  idet  den  er  betinget  af  det  Pathologiske, 
nemlig  deu  ossøse  Atrophi  i  collum  femoris.  Ved  den 
extraarticulære  Fractur  bliver  Vinklen  imellem  Axerne  af 
trochanter  og  af  collum  mindre,  spidsere;  og  da  dens  Top- 
punct vender  udad  og  fortil,  maa  Spidsen  af  Foden  rotere 
udad.  En  saadan  Udadrotation  kunne  vi  ogsaa  ofte  finde 
ved  den  intr aarticulære  Fractur,  men  ved  denne  kan 
Foden  lettere  reises  op  i  sin  naturlige  Stilling,  medens 
Dette  i  Reglen  ikke  er  Tilfældet  ved  den  extraarticulære, 
idet  den  fracturerede  Ende  af  collum  drives  ind  i  den 
spongiøse  Substans  af  trochanter  og  endog  derved  kan 
spalte  denne  i  flere  Stykker.  Som  Følge  af  en  saadan 
Splintring  føles  da  den  syge  trochanter  forøget  i  Volumen, 
hvorved  vi  faae  et  diagnostisk  Skjelnemærke  imellem  de  2 
Fracturer  af  collum  femoris). 

Lad  os  efter  denne  lille  Digression  komme  tilbage  til 
vor  Patient  og  navnlig  til  det  Spørgsmaal,  om  der  findes 
periarticulære  Suppurationer.  Jeg  kan  imidlertid  ikke  op- 
dage saadanne  nogetsteds,  endskjøndt  Undersøgelsen  nu 
kan  foretages  frit  under  Anæsthesien;  jeg  har  følt  nøie 

efter  paa  de  Steder,  hvor  Abscesser  hyppigst  komme  frem, 
naar  de  udgaae  fra  en  Ruptur  af  Capslen.  Er  Pusset 
trængt  ud  igjennem  en  Perforation  af  den  bagerste  Deel 
af  Articulationen,  vil  det  i  Almindelighed  vise  sig  bagved 
og  udenpaa  trochanter,  og  en  Congestionsabsces  her  vil  i 
det  Hele  erkjendes  temmelig  let,  da  den  giver  Fluctuations- 
fornemmelse.  Undertiden  kan  Svulsten  endog  være  i  den 
Grad  fluctuerende  at  man  fristes  til  at  antage  den  for 
subcutan,  men  naar  De  inciclere  den,  ville  De  næsten  altid 
finde,  at  den  i  Virkelighed  er  clækkket  af  Mere  end  Inte- 
gumenterne  og  at  Pusset  ligger  subaponeurotisk.  Det  andet 
Sted,  hvor  man  skal  søge  efter  Abscesser,  er  paa  den 
forreste  indvendige  Flade  af  femur,  hvor  Pusset  kari  komme 
frem  efter  at  have  rumperet  den  fibrøse  Capsel  fortil.  Ab- 
scesserne her  kunne  være  mere  eller  mindre  dybtliggende, 
hyppigst  vel  subaponeurotiske ,  men  af  og  til  endnu  mere 
profunde,  idet  de  ved  Insertionen  af  psoas  kunde  trænge 
sig  ind  i  dennes  vagina  og  saaledes  endog  sænke  sig  op 
bagved  lig.  Fallopii  til  fossa  iliaca  interna.  Foruden  disse 
loca  electa  sagde  jeg  Dem  før,  at  der  endnu  vare  nogle 
Steder,  hvor  man  havde  seet  Abscesser  udvikle  sig,  nemlig 
paa  den  indvendige  Side  af  os  ilei. '  Suppurationen  kan 
opstaae  paa  to  Maader,  enten  saaledes  at  den  cariøse  De- 
struction  gaaer  heelt  igjennem  Bunden  af  acetabulum  og 
da  kan  det  være  en  virkelig  Sænkning  fra  Articulations- 
huulheden,  aldeles  liig  de  Sækninger,  vi  finde  paa  femur 
—  eller  en  ostitis  i  acetabulum  kan  uden  Perforation  for- 
anledige en  periostal  Pusansamling  paa  den  indvendige 
Flade,  som  ikke  communicerer  med  Articulationen.  Den 
vil  da  senere  kunne  udbrede  sig  enten  over  eller  under 

m.  levator  ani,  altsaa  enten  i  spatium  pelvi-rectale  eller 
spatium  ischio-rectale.  Jeg  har  fornylig  havt  to  Tilfælde 
af  den  Art,  næsten  samtidig,  her  i  Hospitalet.  Den  ene 
Patient  var  en  18-aarig  Dreng,  som  var  blevet  reseceret 
paa  Grund  af  en  cariøs  coxitis;  han  var  allerede  kommet 
sig  ret  godt,  da  han  omtrent  1/2  Aar  efter  Resectionen 
med  Eet  blev  febril,  hectisk  og  døde;  ved  Sectionen  fandtes 
hele  acetabulum  destrueret,  saaat  man  kunde  bringe  Fingren 
igjennem  den  ind  i  cavum  pelvis,  hvor  der  var  en  stor 
Absces.  Det  andet  Tilfælde  forløb  heldigere;  Patienten 
var  ligeledes  reseceret  lang  Tid  i  Forveien,  da  der  begyndte 
at  komme  en  Hævelse  paa  den  indvendige  Side  af  spina 
ilei  anter.  &  superior.  Endskjøndt  der  kun  var  utydelig 
Fluctuationsfornemmelse ,  besluttede  jeg  mig  dog  til  at 
gjøre  en  Incision,  idet  jeg  antog,  at  der  maatte  være  Pus 
paa  den  indvendige  Side  af  acetabulum;  efterat  have  banet 
mig  Vei  herhen  langs  den  indvendige  Flade  af  os  ilei, 
fandt  jeg  ogsaa  en  stor  Absces,  som  udtømtes,  drainedes 
og  tilsidst  helbredtes.  Vi  havde  altsaa  en  Suppuration  i 
spatium  pelvi-rectale,  men  vistnok  uden  Perforation  af 
acetabulum,  thi  Patienten  kom  sig  ret  godt  og  udskreves 
til  sit  Hjem,  jeg  troer  paa  Lolland. 

Det  var  Erindringen  om  disse  to  Tilfælde,  der  gjorde 
mig  meget  betænkelig,  da  vor  Patient  som  sagt  fik  de  hef- 
tige Smerter  i  Abdomen;  imidlertid  troer  jeg  dog  ikke  at 
de  skyldes  den  Aarsag  og  jeg  har  allerede  anført  Dem 
mine  Grunde  derfor.  Derimod  see  De,  at  der  er  en  kjende- 
lig  Udfyldning  i  regio  cruralis;  men  naar  jeg  nu  føler  paa 
den,  viser  den  sig  saa  dyb  og  saa  spændt  at  jeg  maa  an- 
tage at  det  er  en  Udspiling  af  selve  Capslen.     Ved  at 

foretage  roterende  Bevægelser  kan  jeg  rigtignok  ikke  op- 
dage ossøs  Strepitus,  men  desuagtet  kan  der  godt  være  en 
temmelig  udbredt  caries,  og  ialtfald  vil  jeg  gjøre  en  Ex- 
plorations-Incision  for  at  komme  til  sikker  Kundskab  om, 
hvorledes  Tilstanden  er. 

Jeg  gjør  nu  først  et  Snit,  som  begynder  lidt  over 
Spidsen  af  trochanter  og  fortsættes  nedad  i  Længde  af  2 — 
3  Tommer  langs  med  den  udvendige  og  bagerste  Side  af 
femur;  jeg  kommer  nu  om  paa  Bagfladen  af  collum,  men 
endskjøndt  jeg  er  heelt  inde  paa  Capslen  er  der  dog  intet 
Pus.  Den  Volumenforøgelse,  som  jeg  havde  følte  af  tro- 
chanter, er  ikke  ossøs,  den  bestaaer  kun  i  en  betydelig 
Fortykkelse  af  periostium  og  det  nærmest  omgivende  Væv. 
Jeg  vil  da  gaae  endnu  dybere  og  aabne  Articulationen 
bagfra;  nu  see  De  Pus  strømme  ud  i  stor  Mængde,  jeg 
indfører  da  Fingren  og  finder  saavel  caput  som  acetabulum 
i  høi  Grad  cariøs.  Der  er  vistnok  intet  Andet  at  gjøre 
end  strax  at  skride  til  Kesection.  Jeg  dilaterer  Saaret  for 
at  kunne  gjennemskjære  alle  Forbindelserne  imellem  femur 
og  pelvis  og  derpaa  luxere  caput. 

De  saae,  m.  H.,  at  jeg  brugte  en  almindelig  Saug  og 
resecerecle  femur  nedenfor  trochanter;  det  har  jeg  gjort 
i  alle  de  Resectioner  jeg  hidtil  har  fortaget,  og  jeg  antager 
at  det  giver  bedre  Resultater  end  ved  blot  at  fjerne  caput. 
Deels  har  den  ostitiske  Proces  i  Reglen  strakt  sig  heelt 
ned  igjennem  collum,  saaat  denne  helst  skal  fjernes,  deels 
faaer  Pusset  lettere  Udflod  ved  at  borttage  et  større  Stykke 
af  femur,  men  den  vigtigste  Grund,  hvorfor  jeg  altid  af- 
sauger  trochanter,  er  at  dennes  Spids  er  tilbøielig  til  at 
promin^e  lige  imod  Incisionssaaret,  saaat  man  vanskeligere 

faaer  det  til  at  læges.  Den  cariøse  Flade  af  os  ilei  blev 
afskrabet  med  en  Rugine  og  hele  Saarfladen  cauteriseredes 
med  sol.  chloreti  zincici.  Da  der  aldeles  ikke  var  nogen 
Blødning,  indførtes  to  tykke  Drainrør,  og  det  øvrige  Saar 
forenedes  nøiagtigt,  deels  ved  2  Blyplade-Suturer,  deels 
med  flere  metallinske  suturæ  nodosæ.  I  den  antiseptiske 
Forbinding  anlagdes  indvendig  en  stor  Svamp  for  at  op- 
suge den  blodige  Vædske,  som  i  rigelig  Mængde  vil  flyde 
ud  i  de  første  Dage.  Man  maa  altid  være  forberedt  paa 
en  betydelig  Udsivning  fra  en  Huulhed,  som  er  cauteriseret 
med  Chlorzink.  Resectionen  var  efter  min  Mening  absolut 
indiceret  i  dette  Tilfælde  og  jeg  vil  haabe  at  den  maa 
lykkes.  Operationen  fremstiller  sig  heller  ikke  for  mig 
som  særdeles  farlig,  og  det  Eneste,  som  jeg  her  antager  for 
at  være  mindre  heldigt  i  prognostisk  Henseende,  er  at 
den  cariøse  Affection  af  os  ilei  er  saa  udbredt,  Det  er  af 
mindre  Vigtighed,  om  den  ossøse  Lidelse  strækker  sig 
lidt  ned  i  femur,  thi  her  kan  man  vedblive  at  afsauge 
indtil  man  naaer  et  nogenlunde  normalt  Væv,  men  hvis 
acetabulum  er  stærkt  angrebet  saavel  i  Bredde  som  i 
Dybde,  er  det  vanskeligt  at  faae  det  Syge  fuldstændigt 
fjernet. 

Naar  Patienter  døe  efter  en  resectio  coxæ,  er  det 
undtagelsesviis  som  Følge  af  Operationen,  men  næsten  altid 
fordi  den  cariøse  Proces  er  vedblevet  at  skride  fremad. 
Idetmindste  er  det  forekommet  mig  saaledes,  naar  jeg 
skal  dømme  efter  den,  temmelig  begrændsede,  Erfaring  jeg 
har  havt  her  paa  Hospitalet.  Jeg  har  hidtil  kun  reseceret 
28  Patienter;  af  disse  ere  i  det  Hele  12  døde,  men  den 
store  Dødelighed  falder  meest  paa  de  første  Aar,  da*5pera- 

tionen  næsten  udelukkende  gjordes  i  det  allersidste  Stadium 
af  Sygdommen  og  egentligt  som  et  ultimum  refugium  efter 
at  Patienterne  vare  blevne  i  høi  Grad  hectiske.  Den  fuld- 
komnere Antiseptik  har  dog  især  Æren  for  at  Resultaterne 
i  den  sidste  Tid  have  været  langt  bedre,  og  ved  at  dele 
alle  de  Opererede  i  to  Halvdele,  finder  jeg  at  af  de  første 
14  døde  8,  af  de  sidste  14  kun  4. 


22. 

Pseudocoxalgia.  —  Cancer.  —  Periostitis.  —  Residuous 
abcesses.  —  Sacrocoxalgia.  —  Coxalgia  hysterica. 

Mine  Herrer! 

Jeg  har  i  nogle  af  de  foregaaende  Timer  viist  Dem 
Patienter,  der  lede  af  coxitis,  og  jeg  har  ved  den  Leilig- 
hed  gjennemgaaet  de  forskjellige  Symptomer  for  Dem;  men 
hvis  De  troe,  at  det  altid  er  let  at  dignosticere  denne 
Sygdom,  da  tage  De  storlig  Feil  og  jeg  vil  forberede  Dem 
paa,  at  De  i  Deres  fremtidige  Praxis  ofte  ville  komme  til 
at  staae  ligeoverfor  Tilfælde,  hvis  Natur  det  vil  være  Dem 
overordentligt  vanskeligt  at  tyde.  Paa  den  ene  Side  ville 
De  træffe  en  begyndende  coxitis,  som  De  ikke  erkjende, 
paa  den  anden  Side  en  Sygdom ,  som  De  diagnosticere 
for  coxitis,  men  som  ikke  er  det. 

Grunden  til  den  første  Feiltagelse  er  den  at  en  coxitis 
i  Reglen  er  saa  chronisk  og  saa  „lumsk"  i  sin  Optræden, 
at  man  i  det  tidligste  Stadium  mangler  de  diagnostiske 
Tegn,  og  jeg  tvivler  ikke  paa,  at  det  vil  gåae  Dem,  lige- 
som det  er  gaaet  mig,  at  De  ikke  opdage  Sygdommen  fra 
Først  af.  Naar  Patienten  indlægges  her  i  Hospitalet,  er 
Sygdommen  for  det  Meste  gammel,  eller  ialtfald  har  den 

igjennem  en  længere  Tid  været  iagttaget  af  en  anden  Læge, 
som  nu  indsender  den  til  os  med  tydeligt  udtalte  Symp- 
tomer og  med  den  bestemte  Diagnose  af  coxitis.  Under 
saadanne  Omstændigheder  vil  man  sjeldent  have  nogen 
Tvivl,  men  anderledes  er  det,  naar  man  som  sagt  seer  en 
coxitis  i  dens  første  Periode. 

Hvad  der  dernæst  vanskeliggjør  Diagnosen,  er  at  vi  have 
en  falsk  coxitis,  en  „pseudo-coxalgie"  (Verneuil),  Tilfælde,  som 
simulere  denne  Sygdom,  idet  de  optræde  med  en  stor  Deel 
af  de  Symptomer,  som  pleie  at  ledsage  en  coxitis.  Ved 
Ordet  „coxitis"  ville  de  Fleste  forstaae  en  Form  af  arthroi- 
tis  coxæ,  som  er  —  eller  som  viser  Tendens  til  at  blive 
—  suppurativ;  hvis  man  holder  sig  til  den  Definition,  da 
er  der  egentligt  kun  eet  sikkert  Tegn,  nemlig  at  man  kan 
erkjende,  at  der  er  Pus  i  Articulationen.  Men  Dette  vil 
man  ialmindelighed  først  kunne  erkjende  langt  henne  i 
Sygdommen,  derimod  benytter  man  endeel  Symptomer  til 
deraf  at  drage  den  Slutning,  at  der  rimeligviis  er  eller  vil 
komme  Suppuration.  Naar  nemlig  Erfaringen  har  lært  at 
en  coxitis  pleier  at  udvikle  sig  paa  en  vis  Maade,  at  have 
visse  sygelige  Tegn  i  de  forskjellige  Stadier,  at  foranledige 
visse  Smertefornemmelser,  visse  Functionsforstyrrelser,  visse 
Deviationer  og  Længdeforandringer,  saa  diagnosticerer  man 
„coxitis",  endskjøndt  de  fleste  af  de  nævnte  Tegn  ikke  ere 
pathognomoniske  for  denne  Affeotion,  men  ogsaa  kunne 
findes  i  andre  Sygdomme. 

Naar  saaledes  et  yngre  Individ  begynder  at  halte, 
kommer  man  for  det  Meste  til  at  tænke  paa,  at  det  kunde 
være  en  begyndende  coxitis,  men  Haltningen  kan  skrive 
sig  fra  sygelige  Tilstande  i  en  anden  af  Underextremitetens 

Articulationer ,  eller  fra  en  sacro-coxalgia,  eller  fra  en 
psoitis,  eller  fra  mange  andre  Lidelser,  der  hindre  en  fri 
Bevægelse  af  Extremiteten. 

Man  pleier  at  lægge  megen  Vægt  paa  en  spontan 
Smerte  i  Knæet  uden  Svulst,  men  for  det  Første  kan  en 
materiel  Lidelse  findes  her  uden  Svulst,  dernæst  kan  en 
Smerte,  aldeles  liig  den  ved  coxitis,  findes  i  Knæet  som 
Følge  af  een  eller  anden  Affection,  der  paavirker  n.  obtura- 
torius  høiere  oppe  end  i  acetabulum.  Den  kunde  ogsaa 
antyde  en  Læsion  i  Forløbet  af  n.  cruralis  eller  ischiaticus. 

Smerten  i  regio  coxæ,  baade  den  spontane  og  den  ved 
Tryk  og  ved  Bevægelse,  kan  findes  uden  at  der  er  coxitis, 
.  deels  ved  andre  inflammatoriske  Tilfælde,  deels  ved  den 
nervøse  Coxalgi,  ved  Rheumatisme  o.  s.  v. 

Immobiliseringen  af  femur  og  den  dermed  combi- 
nerede  Deviation  ere  ikke  nødvendigviis  Tegn  paa  en  coxi- 
tis, idet  det  kun  angiver  at  Musklerne,  paa  Foranledning 
af  eet  eller  andet  Irritament,  holde  Extremiteten  fixeret  i 
en  vis  Stilling. 

Svulst  i  Omfanget  af  artic.  coxæ  kan  findes  ved  en 
simpel  arthroitis,  ved  en  Contusion,  ved  en  rheumatisk 
Feber,  ligesom  den  paa  den  anden  Side  sees  ved  Affec- 
tioner  af  de  Dele,  der  ligge  heelt  udenfor  Articulationen, 
ved  ostitis  femoris  aut  pelvis,  ved  Osteosarcomer  etc. 

Congestionsabscesser  eller  andre  Abscesser  kunne  op- 
staae  i  Nærheden  af  coxa  uden  at  Articulationen  lider; 
det  kunde  saaledes  være  en  simpel  abscessus  frigidus  eller 
en  Absces  udgaaet  fra  den  øverste  extraarticulære  Ende  af 
femur  eller  den  kunde  være  kommet  fra  pelvis. 

Allerede  af  disse  Antydninger  ville  De  vel  kunne  slutte 
Dem  til,  at  mange  Lidelser  kunne  simulere  en  coxitis  og 
at  man  ikke  maa  nøies  med  et  enkelt  eller  et  Par  Symp- 
tomer for  at  diagnosticere  denne  Sygdom.  Jeg  har  mange 
Gange  her  paa  Hospitalet  faaet  Patienter  indlagte,  fordi 
de  efter  Sigende  lede  af  coxitis,  men  det  senere  Forløb 
har  tydeligt  vrist,  at  Articulationen  ikke  var  angrebet  paa 
den  Maade,  som  ved  en  tnmor  albus  coxæ.  Naar  jeg 
skulde  samle  i  min  Erindring  de  Tilfælde  jeg  har  seet  af 
Pseudocoxalgi,  mener  jeg  at  kunne  bedst  danne  2  Grupper 
af  dem,  nemlig  1)  Sygdomme,  der  vel  sidde  i  Articulationen, 
men  ikke  have  den  coxitiske  Characteer  og  2)  Sygdomme, 
som  sidde  udenfor  den.  Til  den  første  Slags  vilde  jeg  da 
regne  den  simple  Contusion  af  Articulationen  (med  hæmar- 
thrus  eller  vel  en  let  traumatisk  arthroitis ,  som  svinder 
hurtigt  ved  Rolighed)  den  acute  rheumatiske  Form,  som 
ved  fb.  rheumatica,  den  saakaldte  malum  coxæ  senile  og 
maaskee  den  nervøse,  hysteriske,  Coxalgi.  Til  den  anden 
høre  ossøse  Lidelser  i  Nærheden  af  acetabulum ,  enten 
i  pelvis  eller  femur;  de  sidste  ere  ingenlunde  sjeldne,  vi 
have  saagodtsom  altid  nogle  Tilfælde  -af  denne  Art  liggende 
her  paa  Hospitalet  og  jeg  vil  derfor  kunne  vise  Dem 
Exempler  derpaa  i  denne  eller  i  næste  Time.  Disse  ossøse 
Affectioner  ere  i  Almindelighed  inflammatoriske,  som  osti- 
tis,  periostitis.  caries,  men  af  og  til  cancrøse  og  isaafald 
ere  de  meget  vanskelige  at  diagnosticere.  Ifjor  saae  De  en 
saadan  Patient,  en  Styrmand  fra  Taasinge,  der  laae  i  flere 
Maaneder  paa  Afdelingen  og  leed  af  hvad  man  kunde  kalde 
„rationelle"  Symptomer  paa  en  coxitis ;  Smerterne  vare 
imidlertid  saa  intense,  at  der  absolut  maatte  være  Suppura- 

tion,  hvis  Sygdommen  havde  sit  Sæde  i  Articulatiouen,  men 
vi  kunde  ikke  finde  nogen  Suppuration  i  eller  omkring  den. 
Derimod  blev  hele  Partiet  mere  og  mere  svullent,  som  om 
den  øverste  Deel  af  femur  var  forøget  til  dét  dobbelte 
eller  tredobbelte  Volumen.  Tilsidst  besluttede  jeg  mig  til 
at  skjære  ind,  deels  for  at  komme  til  Klarhed  i  Diagnosen, 
deels  for  at  foretage  Noget,  der  kunde  lindre  hans  Smerte. 
Jeg  fandt  da  et  emollieret  Osteosarcom  af  den  øverste 
Ende  af  femur,  hvilket  fjernedes  ved  Resection,  men  desto- 
værre  havde  den  samme  Degeneration  angrebet  acetabulum 
og  den  nærmeste  Deel  af  pelvis;  vistnok  borttog  jeg  saa- 
vidt  muligt  det  Syge,  og  Patienten  kom  sig  saavidt  at 
han  kunde  gaae  noget  omkring  og  tilsidt  reiste  hjem,  men 
der  var  allerede  tydeligt  et  Recidiv  af  den  cancrøse  Svulst 
at  føle  i  Dybden.  Det  er  det  eneste  Tilfælde  jeg  har  havt, 
hvor  en  cancrøs  Degeneration  i  den  Grad  simulerede  coxi- 
tis,  at  Diagnosen  først  opklaredes  under  Operationen;  i  de 
andre  Tilfælde  har  den  cancrøse  Svulst  dog  siddet  i  en  vis 
Afstand  fra  Articulationen,  saaat  man  ikke  kunde  forvexle 
den  med  en  tumor  albus.  Men  jeg  har  for  nogle  Aar 
siden  assisteret  Lister  ved  en  Amputation  af  femur  hos  en 
ældre  Kone,  som  han  antog  havde  en  suppurativ  tumor 
albus  genus;  efter  Amputationen  fandt  han  at  Articula- 
tionen ikke  var  angrebet,  hvorimod  der  var  et  emollieret 
Osteosarcom  af  condyli  femoris. 

Jeg  har  nu  ladet  en  lille  Pige  bringe  herop  paa 
Operationsstuen;  vi  ville  hos  hende  finde  en  Illustration  til 
de  foregaaende  Bemærkninger  om  Pseudocoxalgi.  Hun  er 
nu  11  Aar,  er  forøvrigt  temmelig  rask  og  frembyder  intet 

Tegn  paa  Sygelighed,  men  naar  De  betragte  høire  Under- 
extremitet,  see  De,  at  den  stiller  sig  som  ved  en  coxitis  i 
Elongationsstadiet ;  den  er  abduceret,  roteret  udad  og 
flecteret,  hvilket  De  ville  opdage  ved  at  betragte  hende  fra 
Siden,  thi  naar  femur  hviler  paa  Madratsen,  er  der  en 
kj endelig  Lordose  i  regio  lumbalis.  Hun  ømmer  sig  endeel 
ved  Tryk  i  Omfanget  af  trochanter  major  og  sætter  sig  til 
Modværge,  naar  man  vil  foretage  passive  Bevægelser.  Naar 
man  fatter  omkring  trochanter,  faaer  man  en  betydelig  Vo- 
lumenforøgelse og  fra  dens  apex  strækker  sig  en  fluctuerende, 
lidt  øm  Hævelse  et  Stykke  nedad  og  bagtil.  Her  kunde 
man  vistnok  komme  til  at  tænke  paa  en  coxitis;  hun  har 
været  syg  i  omtrent  et  Aar,  der  er  Ømhed,  Deviation,  Im- 
mobilitet, Hævelse  og  endelig  en  Absces.  Men  ved  nøiere 
Undersøgelse  finder  man  at  der  dog  er  endeel  Bevægelse  i 
acetabulum,  der  er  ingen  øssøs  Skuren,  Ømheden  findes 
kun  paa  trochanter,  ikke  i  Articulationen ,  hun  er  af  et 
sundt  og  rask  Udseende,  der  er  slet  ikke  nogen  Atrophi 
af  Musklerne  paa  femur.  Der  ere  altsaa  mange  Omstæn- 
digheder tilstede ,  der  tale  imod  en  coxitis ,  og  vi  kunne 
forklare  alle  Symptomerne  af  en  Sygdom  i  eller  om  tro- 
chanter; der  er  rimeligviis  en  Absces  paa  dette  Sted  og 
den  giver  Hævelse,  Ømhed,  Muskelcontractur  og  Hindring 
for  Gangen. 

Patienten  har  for  et  Aar  siden  ligget  her  paa  Af- 
delingen; da  havde  hun  omtrent  de  samme  Symptomer 
som  nu  og  ligeledes  en  Absces,  som  dog  laae  lidt  høiere 
oppe  end  denne,  idet  den  fra  Spidsen  af  trochanter  strakte 
sig  et  Stykke  op  i  høire  regio  glutæa.  Den  havde  Charac- 
teren  af  en  kold  Absces  og  blev  behandlet  med  antiseptisk 

Incision,  hvorved  udflød  en  stor  Mængde  tyndt,  ikke  lug- 
tende Pus.  I  Bunden  kunde  man  føle  periostium,  men 
intetsteds  nogen  dybere  ossøs  Affection.  Huulheden  lukkede 
sig  efterhaanden  og  der  var  kun  et  enkelt  aabent  Punct 
tilbage,  da  hun  tog  hjem.  Nu  er  Functionsforstyrrelsen 
tiltaget  paany  og  derfor  indlagdes  hun  igjen  i  Hospitalet. 

Jeg  sagde  Dem  at  den  første  Absces  syntes  at  være 
aldeles  uafhængig  af  Articulationen,  og  det  bringer  mig  til 
at  antage  det  Samme  om  den  nuværende.  Men  hvorfra 
skulle  vi  da  mene,  at  den  har  sin  Oprindelse?  Lad  os 
begynde  med  ret  at  mærke  os  dens  Plads,  idet  vi  af  en 
Sygdoms  anatomiske  Leie  tidt  kunne  ledes  til  Diagnosen. 
Den  ligger  altsaa  nøiagtigt  svarende  til  et  Parti,  der  fra 
apex  trochanteris  gaaer  lidt  nedad  og  bagtil,  og  dens  Bund 
maa  netop  hvile  paa  den  øverste  Ende  af  os  femoris,  thi 
den  kan  ikke  forskydes  til  Siderne.  Nu  vil  en  Suppura- 
tion,  der  ligger  lige  paa  et  Been,  i  de  allerfleste  Tilfælde 
have  sin  Udgang  fra  det  ossøse  Væv  og  altsaa  være  en 
Følge  af  en  ostitis  af  een  eller  anden  Art.  Det  kan  være 
en  cariøs  eller  necrotisk  ostitis,  eller  en  chronisk  ostéo- 
myelitis  eller  en  Inflammation  udgaaet  fra  Epiphyselinien 
eller  endelig  en  simpel  subperiostal  Absces,  men  i  ethvert 
Fald  vilde  man  da  i  Bunden  af  Absceshuulheden  trænge 
ind  til  et  blottet  ossøst  Parti. 

Men  jeg  sagde  Dem  at  den  forrige  Absces,  der  var 
fuldstændig  Hig  denne,  laae  udenpaa  periostium  og  alt- 
saa ikke  angav  nogen  Lidelse  inden  i  selve  det  ossøse  Væv; 
hvorfra  kunde  den  saa  være  opstaaet?  Ja,  vi  kunne  endnu 
forklare  os  den  paa  to  Maader.  Vi  vide,  at  der  paa  den 
udvendige  Flade  af  trochanter  findes  temmelig  constant  een 


301 


eller  to  bursæ  serosæ  og  at  disse  af  og  til  kunne  blive 
Sæde  for  Sygdomme;  saaledes  har  man  seet  en  Ansam- 
ling af  Blod  eller  Vædske  (undertiden  med  risengrynagtige 
Legemer  i)  analogt  med  hvad  der  saa  hyppigt  træffes  paa 
patella,  og  endelig  kan  her  komme  en  myxitis  med  Suppura- 
tion,  der  kan  brede  sig  vidt  omkring,  naar  den  har  sprængt 
sin  Begrændsning.  En  Absces  af  den  Art  vilde  have  sit 
Sæde  paa  den  udvendige  Flade  af  periostium  ligesom  hos 
vor  Patient  og  isaafald  vilde  man  ikke  finde  nogen  ossøs 
Denudation  i  Bunden. 

Dernæst  har  man  i  den  allernyeste  Tid  opstillet  en 
særegen  periostitis  under  Navn  af  p.  albuminosa,  der 
skulde  simulere  den  almindelige  ostitis,  men  netop  være 
forskjellig  derfra  ved  at  man  ikke  fandt  Benet  angrebet, 
naar  man  igjennem  en  Incision  kom  til  at  foretage  en 
nærmere  Undersøgelse.  Det  er  vistnok  Ollier  i  Lyon,  som 
først  har  beskrevet  den  Slags  periostitis,  og  hans  Theorier 
derom  ere  senere  udviklede  i  en  Monographi  af  een  af 
hans  Elever,  Poncet;  fornylig  har  Lannelongue  i  Paris  om- 
talt nogle  lignende  Tilfælde  og  den  beshrives  saaledes,  at 
der  udenpaa  periostium,  som  ikke  var  løsnet  men  kun  lidt 
fortykket,  fandtes  en  synovilignende  Vædske  blandet  med 
lidt  Pus.  Den  er  iagttaget  især  paa  Børn  og  hyppigst  paa 
femur  og  tibia,  hvor  man  altsaa  antog  at  Exsudatet  havde 
dannet  sig  udenpaa  periostium,  istedetfor  som  sædvanligt 
imellem  periostium  og  Benet.  Det  maatte  dog  tilskrives 
en  inflammatorisk  Proces  i  denne  Membran,  hvorfor  den 
kaldtes  periostitis ,  og  den  fik  Adjectivet  albuminosa  fordi 
Vædsken  mere  lignede  Albumen  end  Pus.  Det  kunde  vel 
være;  at  vi  her  netop  havde  et  Exempel  paa  den  Sygdom. 

Forresten  ville  De  maaskee  erindre,  at  jeg  tidligere 
har  beskrevet  Dem  en  Slags  Abscesser,  der  kunne  findes 
paa  Brystet  lige  udenpaa  et  costa,  hvilke  af  Duplay  be- 
tragtes som  en  periostitis  'med  udvendig  Suppuration, 
medens  Verneuil  snarere  vilde  antage  at  de  ere  udgaaecle 
fra  en  myxitis  i  en  accidentil  bursa  serosa,  der  undertiden 
udvikler  sig  imellem  costæ  og  de  bedækkende  bløde  Dele. 

Men  med  Hensyn  til  at  her  var  opstaaet  paany  en 
Absces,  efter  at  der  tidligere  havde  været  een  paa  det 
samme  Sted,  kommer  man  til  at  tænke  paa  de  Pussam- 
linger, om  hvilke  man  fornylig  har  faaet  endeel  Oplysninger 
i  Dr.  Paget's  chirurgiske  Cliniker.  Han  beskriver  heri 
hvad  han  kalder  „residuous  abscesses",  et  Ord,  som  vi 
ikke  ret  godt  kunne  oversætte  paa  Dansk  undtagen  ved  at 
kalde  dem  recidiverende  Abscesser.  Egentligt  er  det 
„Absces  af  et  Residuum",  det  vil  sige:  en  Absces,  som  op- 
staaer  fordi  der  er  blevet  et  Residuum  tilbage  efter  en 
tidligere  Suppuration  paa  det  Punct.  Saaledes  gaaer  det 
hyppigt  ved  en  cellulitis  pelvia,  der  aabner  sig  udad;  der 
kan  indtræde  fuldstændig  Ro  for  en  Tiel,  men  pludselig 
opstaaer  atter  en  Absces  paa  samme  Sted  som  den  første. 
Disse  Paget's  Abscesser  findes  dernæst  ogsaa  tidt  efter 
adenitiske  Suppurationer ,  idet  der  maaskee  er  blevet  lidt 
Pus  tilbage,  der  ikke  er  blevet  resorberet;  efter  længere 
Tids  Forløb  viser  sig  paany  en  Absces  her.  Et  tredie 
Sted,  hvor  vi  ofte  see  noget  Lignende,  er  i  det  ossøse  Væv; 
lad  os  sætte,  at  vi  have  et  angrebet  Sted  paa  tibia  og  der 
udskilles  et  Beenstykke  ved  Suppuration.  Saaret  heler  og 
Patienten  kan  gaae  1 — 3 — 10  Aar  uden  at  mærke  noget 
Sygeligt,  saa  kommer  der,  enten  lidt  efter  lidt  en  abscessus 

frigidus,  eller  der  danner  sig  pludseligt  paa  2—3  Dage  en 
abscessus  calidus  med  en  stærk  Inflammation,  netop  paa 
det  samme  Punct  hvor  den  tidligere  Sygdom  havde  sit 
Sæde. 

Saaledes  kunde  man  kanskee  sige,  at  det  forholder  sig 
hos  vor  Patient;  hendes  første  Absces  ifjor  helbrededes, 
men  enten  Sygdommen  har  været  en  Slags  periostitis  eller 
en  myxitis,  saa  har  der  fra  den  Tid  holdt  sig  et  Irritament, 
der  efter  at  have  slumret  i  omtrent  et  Aar,  atter  giver  en 
Suppuration  paa  det  samme  Sted  og  altsaa  i  Henseende 
til  Oprindelsen  kunde  benævnes  „residuous". 

Hvorom  Alting  er,  saa  findes  lige  paa  os  femoris  en  flue- 
tuerende  Ansamling  og  den  ville  vi  nu  aabne.  De  see  at 
der  flyder  endeel  tynd,  puslignende  Vædske  ud;  jeg  kan 
bringe  Fingren  ind  igjennem  Incisionen  og  finde  en  stor 
Huulhed,  der  dog  ligger  udenpaa  periostium.  Ved  derefter 
at  gjennemskjære  denne  Membran  mærker  jeg,  at  den  er 
overordentligt  fortykket,  men  den  hænger  aldeles  fast  til 
Benet,  der  synes  at  have  naturlig  Consistans.  Det  vilde 
derfor  kunne  passe  ind  under  Verneuil's  Benævnelse: 
Pseudocoxalgi,  thi  her  er  sikkert  ikke  nogen  Suppuration 
inde  i  Articulationen,  men  Abscessen  maa  snarere  betragtes 
som  periostitisk,  cla  vi  finde  en  saa  betydelig  Fortykkelse 
af  denne  Membran. 

Vi  have,  som  jeg  før  sagde  Dem,  mange  andre  Affec- 
tioner,  der  simulere  coxitis  og  De  kunne  f.  Ex.  i  Sayre's 
cliniske  Forelæsninger  finde  refereret  en  stor  Mængde  Syge- 
historier til  at  oplyse  Pseudocoxalgien ;  her  paa  Hospitalet 
have  vi  dog  ikke  iagttaget  mange  Tilfælde  af  ostitis  p el- 
vis,  som  man  kunde  forvexle  med  Sygdomme  i  coxa.  Den 

eneste  Lidelse  af  den  Art,  som  er  indtruffet  mindre  sjel- 
dent,  er  sacro-coxalgia  o:  en  Affection  af  symphysis  sacro- 
iliaca.  Denne,  der  ligesom  en  femoro-coxalgia  vistnok  hyp- 
pigt er  af  traumatisk  Oprindelse,  har  netop  i  sin  Begyn- 
delse flere  Symptomer  tilfælleds  med  en  coxitis.  Der  er 
Haltning,  undertiden  Smerter  i  Knæet,  Ømhed  naar  man 
trykker  Underextremiteten  opad,  Forskydning  af  pelvis  med 
tilsyneladende  Forlængelse,  og  ofte  tillige  Smerter  ved  Be- 
vægelsen af  femur;  men  ved  nøiere  Undersøgelse  vil  man 
dog  finde,  at  Smerten  holder  sig  mere  i  Regionen  af  Sym- 
physen  og  kun  fremkaldes  ved  Bevægelser,  forsaavidt  som 
disse  medføre  en  Sammentrykning  af  os  ilei  og  os  sacrum, 
eller  en  Gnidning  af  disses  Articulationsflader  imod  hin- 
anden. Hvis  der  kommer  Svulst  paa  den  forreste  Flade 
af  Symphysen,  kan  den  foranledige  Smerter  i  intestina 
eller  neuralgiske  Smerter  i  de  nærliggende  Nerver,  men 
snarest  vil  denne  arthroitis  give  Hævelse  paa  Bagfladen  og 
tilsidst  en  Congestionsabsces  her.  Da  vil  ialmindelighed 
Diagnosen  ikke  være  vanskelig.  Det  er  forøvrigt  en  meget 
alvorlig  Sygdom ,  der  endog  er  farligere  end  en  coxitis  og 
i  Reglen  ender  med  Døden. 

Vi  ville  imidlertid  ikke  beskjæftige  os  længere  med  de 
Affectioner,  der  muligen  kunne  ligne  en  coxitis,  men  kun 
holde  os  til  dem,  der  præsentere  sig  for  os  her  i  Hospi- 
talet. Jeg  har  netop  for  et  Par  Dage  siden  faaet  en  Pa- 
tient herind,  som  jeg  nu  vil  vise  Dem. 

Det  er  denne  unge  Pige  her.  Hun  fortæller  os,  at 
hun  for  to  Aar  siden  (hun  er  28  Aar)  pludseligt  fik  Smer- 
ter i  høire  Knæ,  uden  at  der  dog  var  gaaet  noget  trauma 
i  Forveien.    I  selve  Knæet  var  der  intet  Sygeligt  at  op- 

dage  og  der  er  heller  ikke  nu  nogen  Svulst  eller  Functions- 
forstyrrelse  her.  Men  kort  efter  fik  hun  Ømhed  i  høire 
coxa  og  hun  søgte  da  til  en  Læge  i  Nærheden  —  ude  paa 
Landet  —  som  efter  den  Tid  jevnligt  har  tiiseet  og  be- 
handlet hende.  Hun  har  i  disse  2  Aar  deels  ligget,  deels 
gaaet  oppe  med  Krykker,  men  da  Sygdommen  ikke  er 
bedret,  har  hun  tilsidst  besluttet  sig  til  at  reise  ind  til 
Byen  for  at  søge  Hjælp  paa  dette  Hospital. 

Patienten  taaler  altsaa  ikke  at  gaae;  prøver  man  paa 
passivt  at  bevæge  femur,  føler  hun  Smerter,  der  ganske 
sikkert  have  deres  Sæde  i  acetabulum,  og  man  mærker 
en  stærk  Modstand  ved  enhver  Forandring  af  den  Stilling, 
som  Extremiteten  nu  indtager.  Fatter  man  omkring  Arti- 
culationen,  idet  man  med  den  ene  Haand  trykker  i  regio 
cruralis  og  med  den  anden  bagved  trochanter,  ømmer  hun 
sig  endeel  og  hele  Regionen  føles  ogsaa  at  være  mere  fuld. 

Her  ere  altsaa  flere  Ting,  der  kunde  tyde  paa  en 
coxitis:  Patientens  Alder  —  at  Sygdommen  er  begyndt 
med  Smerter  i  Knæet  —  at  den  har  varet  i  to  Aar  —  at 
der  er  Smerte  og  Functionsforstyrrelse  i  coxa,  og  endelig 
—  at  hun  har  været  i  al  den  Tid  under  Lægebehandling 
for  coxitis.  Men  dog  troer  jeg,  at  det  er  en  Pseudocoxalgi ; 
hun  lider  egentlig  blot  af  functio  læsa,  det  vil  sige  af  en 
Modstand  mod  Bevægelser  i  Articulationen,  og  det  kunde 
hidrøre  fra  en  Contractionstilstand  af  Musklerne. 

Naar  vi  ville  recapitulere,  hvad  jeg  i  foregaaende  Time 
har  sagt  Dem  om  Immobiliseringen  af  femur  i  en  coxitis, 
saa  have  vi  den  deels  frembragt  ved  Capslens  Udspiling, 
deels  ved  Musklernes  Sammentrækning  (Contractur-Retrac- 
tion) ,  og  denne  kunde  atter  opstaae  som  Reflexbevægelse 

20 


306 


paa  Grund  af  en  smertefuld  Affection,  der  ligesaavel  kunde 
sidde  i,  som  i  Nærlieden  af,  Articulationen. 

Maaskee  vi  dog  her  hverken  have  nogen  ossøs  eller 
nogen  articulær  Lidelse,  men  kun  en  primær,  essentiel 
Contraction,  altsaa  en  reen  Coxalgi.  Man  vilde  da  ogsaa 
kunne  betegne  den  med  Adjectivet  „nervøs"  eller  „hyste- 
risk" Coxalgi  i  Modsætning  til  de  inflammatoriske  Former. 
Brodie  i  England  har  allerede  i  Begyndelsen  af  dette  Aar- 
hundrede  opstillet  en  saadan  Sygdom,  der  navnlig  rindes 
hos  unge  Piger,  især  i  de  høiere  Classer  af  Samfundet; 
men  enten  har  han  overdrevet  dens  Hyppighed ,  eller 
Hysterien  findes  langt  almindeligere  iblandt  de  aristocra- 
tiske  Damer  i  England  end  i  andre  Lande,  thi  han  siger: 
„idetmindste  4/5  af  disse  Syge,  som  man  troer  have  en 
articulær  Affection,  lide  af  Hysteri  og  af  intet  Andet? 
Paget,  der  dog  har  sin  Praxis  netop  i  de  samme  Sam- 
fundsclasser,  mener  at  Brodie's  Tal  ere  meget  overdrevne, 
men  De  ville  see  af  hans  cliniske  Forelæsninger,  at  han 
alligevel  ikke  har  havt  saa  faa  Exempler  derpaa  og  han 
har  givet  en  fortrinlig  Skildring  af  disse  simulerede  Syg- 
domme, som  han  henfører  under  Fælledsnavnet :  Neuro- 
mimesis. 

Lad  os  nu  see,  hvorfor  jeg  her  vilde  antage  en  Pseudo- 
coxalgi.  Det  vigtigste  Tegn  er  mig  Føddernes  Stilling ; 
maa  jeg  bede  Dem  lægge  Mærke  til  at  de  to  Fødder  staae 
aldeles  eens,  den  syge  er  hverken  dreiet  indad  eller  udad, 
den  er  hverken  forkortet  eller  forlænget.  Hvis  hun  i  2 
Aar  havde  havt  en  coxitis,  vilde  der  nødvendigviis  være 
Forskjel  i  Stillingen  af  de  to  Extremiteter ;  de  vilde  ikkun 
kunne  staae  eens,  hvis  de  vare  holdte  i  den  rette  Stilling 

ved  en  Bandage,  et  Apparat  eller  noget  Lignende.  Men 
Patienten  fortæller,  at  hun  aldrig  har  havt  nogen  Bandage 
paa,  hun  er  behandlet  med  Sengeleie  og  med  mange  deri- 
vantia  omkring  trochanter,  men  der  er  aldrig  rettet  paa 
det  syge  femur. 

En  coxitis  vil  dernæst  allerede  i  et  meget  tidligt  Sta- 
dium medføre  en  Flexion ,  der  i  Reglen  tiltager  mere  og 
mere;  her  ligger  Extremiteten  heelt  extenderet  og  der 
findes  slet  ingen  Lordose. 

Lægger  jeg  nu  Haanden  i  poples  og  løfter  Knæet  i 
Veiret,  føler  jeg  tydeligt  en  ringe  Bevægelse  af  femur  i 
acetabulum,  og  saalænge  som  jeg  kun  gjør  smaa  Bevægelser, 
har  hun  ingen  Smerte.  Man  kan  jo  vistnok  lade  sig  narre 
ved  saadanne  Forsøg,  naar  man  ikke  fixerer  pelvis;  men 
De  see,  at  medens  jeg  med  den  ene  Haand  holder  spina 
ilei  fast,  kan  jeg  rotere  caput  femoris  til  alle  Sider,  omend 
ikke  i  den  normale  Udstrækning. 

Hvis  hun  havde  havt  en  coxitis  i  to  Åar,  vilde  der 
desuden  findes  Atrophi  af  den  syge  Deel,  men  her  er  den 
saa  lidet  udtalt,  hvis  der  er  nogen,  at'De  knap  ville  kunne 
opdage  det.  Jeg  bruger  Ordet  Atrophi  uden  derved  at 
ville  angive  blot  Hensvinden  af  de  bestaaende  Væv;  men 
betegner  dermed  en  rmgere  Ernæiing,  en  mangelfuld  Ud- 
vikling af  alle  Delene,  og  det  findes  altid  ved  Articulations- 
lidelser.  Vi  see  constant  en  betydelig  Formindskelse  i  Vo- 
lumen, saavel  over  som  under  en  syg  Articulation,  og  man 
har  tidligere  sagt,  at  den  skrev  sig  fra  den  Mangel  paa 
Bevægelse,  der  fulgte  af  at  man  holdt  Delen  i  Ro.  Nu  er 
det  sikkert  at  en  langvarig  Immobilisering  vil  gjøre  Musk- 
lerne atrophiske,   og  man  træffer  clet  ikke  blot  ved  Arti- 

culations sygdomme,  men  f.  Ex.  ved  Fracturer,  der  fordre 
at  en  Extremitet  i  lang  Tid  holdes  fuldstændig  stille; 
imidlertid  har  man  i  nyere  Tid  fundet  at  denne  Forklaring 
ikke  var  tilstrækkelig.  Allerede  for  nogle  Aar  siden  havde 
Lefort  i  Paris  iagttaget,  at  der  ved  en  arthroitis  genus 
jevnligt  viste  sig  en  udtalt  Atrophi  i  cle  allerførste  Dage, 
saaat  det  umuligt  kunde  tilskrives  en  langvarig  Immobili- 
tet, og  senere  har  man  lagt  Mærke  til,  at  der  under  disse 
Omstændigheder  kunde  Opstaae  en  Parese  eller  endog  fuld- 
stændig Paralyse  samtidig  med  Atrophien.  Det  lader  alt- 
saa  til,  at  der  maa  være  et  vist  Sammenhæng  imellem  en 
Articulations  Lidelser  og  Ernæringen  af  de  Muskler,  der 
bevæge  den.  Man  har  ogsaa  ved  Experimenter  paa  Dyr 
seet,  at  der  efter  en  artificiel  Læsion  af  en  Articulation 
kom  snart  Atrophi,  snart  Paralyser,  snart  begge  Dele 
(Valtaz).  Det  er  derfor  letforklarligt  at  en  coxitis  led- 
sages af  Atrophi,  men  her,  hvor  vi  kun  antage  en  nervøs 
Affection,  maatte  vi  give  alene  Immobiliteten  Skyld  for 
det,  hvis  høire  femur  virkelig  var  mindre  udviklet  end 
venstre. 

Jeg  sagde  Dem,  at  Patienten  ømmede  sig  for  Tryk 
paa  Articulationen  og  at  der  var  lidt  Udfyldning  i  Re- 
gionen omkring  trochanter.  Vilde  disse  Symptomer  da 
ikke  angive  en  inflammatorisk  Proces?  Nei;  de  angive  ialt- 
fald  ikke  nogen  coxitis.  Smerte  ved  Berøring  kan  ligesaa- 
vel  være  tilstede  ved  den  hysteriske  Form,  ja  man  finder 
endog  undertiden  denne  i  høi  Grad  udtalt,  som  en  Hy- 
peræsthesi,  saaat  man  netop  vilde  diagnosticere  en  nervøs 
Coxalgi,  naar  Patienten  var  overordentligt  sensibel  og  knap 
kunde  taale  den  letteste  Berøring  af  Huden.  Ømhed  alene, 

uden  nogen  Hede  eller  Svulst,  er  ingenlunde  Tegn  paa 
Inflammation. 

Men  her  var  jo  nogen  Udfyldning!  Det  behøver  slet 
ikke  at  være  Tegn  paa  coxitis ,  thi  det  forklares  let  ved 
de  fortsatte  derivantia,  der  have  været  anvendte  hos  hende, 
idet  netop  gjentagne  Vesicatorier  pleie  at  foraarsage  en 
serøs  Infiltration  i  Integumenterne ;  og  den  Svulst,  der 
findes  hos  vor  Patient,  er  vistnok  heelt  overfladisk. 

Det  var  altsaa  Extremitetens  Stilling,  der  først  bragte 
mig  til  at  tvivle  om  Tilstedeværelsen  af  en  coxitis,  men 
dernæst  see  De  at  alle  Symptomerne  kunde  passe  paa  en 
nervøs  Coxalgi,  og  endelig  taler  Patientens  Almeentilstand 
derfor.  Hun  har  et  sundt,  blomstrende  Udseende,  medens 
en  toaarig  coxitis  vilde  give  et  lidende,  sygeligt  eller  endog 
hectisk  Ydre;  hun  har  tillige  i  lang  Tid  havt  mange 
hysteriske  Tilfælde  og  lider  bestandigt  af  Hovedpine,  Op-  » 
pression,  Cardialgi,  Obstipation. 

Naar  vi  nu  af  det  Foregaaencle  komme  til  den  rime- 
lige Diagnose,  at  det  er  en  Pseudocoxalgi  eller  en  coxal- 
gia  hysterica,  saa  ville  vi  see  at  faae  den  yderligere 
stadfæstet  ved  at  prøve  Articulationens  Tilstand  under 
Anæsthesi.  Hvis  nemlig  en  Patient  holder  femur  immobi- 
liseret paa  Grund  af  den  coxitisKe  Udspiling  af  Capslen, 
vil  der  selv  under  Narcose  ikke  være  nogen  fri  Bevægelig- 
hed; hvis  den  fixe  Stilling  derimod  blot  skyldes  Muskel- 
contraction,  vil  den  tabe  sig,  naar  Patienten  er  chlorofor- 
meret.  Sayre  gaaer  imidlertid  videre  og  paastaaer  at  man 
ogsaa  ved  Hjælp  af  Chloroformen  kan  afgjøre,  om  Contrac- 
tionen  er  essentiel  o:  afhænger  af  en  nervøs  Coxalgi,  eller 
er  en  reflectorisk  Sammentrækning  af  Musklerne  formedelst 

en  smertefuld  inflammatorisk  Sygdom.  Er  Affectionen 
hysterisk,  vil  den  fixe  Stilling  ophøre  strax  ved  Narcosen 
og  ikke  vende  tilbage,  før  noget  efter  at  Patienten  er 
vaagnet;  hvis  der  derimod  er  en  inflammatorisk  Proces, 
ville  Musklerne  være  „paa  Vagt"  og  bringe  femur  i  den 
tidligere  Stilling,  endog  inden  Anæsthesien  fuldstændigt  er 
ophørt.  Verneuil  udtrykker  det  Samme  ved  et  meget  pas- 
sende fransk  Ord  „vigilance  des  muscles". 

De  see  nu,  m.  H.,  efterat  jeg  har  chloroformeret  hende, 
hvorledes  alle  Bevægelser  saavel  af  femur  som  af  crus 
kunne  udføres  i  normal  Udstrækning  og  der  føles  derved 
heller  ingen  ossøs  Gnidningslyd.  Derimod  er  den  ovenfor 
nævnte  Distinction  (af  Sayre)  imellem  de  to  Slags  Muskel- 
contractioner  lidt  for  fiin  til  at  kunne  opfattes  med  Sikkerhed. 

Hvorledes  skulle  vi  nu  behandle  denne  Sygdom?  Mon 
efter  de  samme  Principer  som  en  coxitis?  Det  vilde  være 
meget  urimeligt  at  immobilisere  en  Articulation ,  der  ikke 
er  syg;  jeg  vil  derfor  ikke  anlægge  Skinner  eller  Lignende, 
jeg  vil  vel  ikke  engang  holde  hende  i  Sengen.  Derimod 
vil  jeg  sandsynligviis  bruge  antinervina  baade  udvendigt 
og  indvendigt.  Det  vilde  langtfra  være  irrationelt  at  an- 
vende et  Omslag  med  narcotica  (Hilton) ;  hvis  her  nemlig 
er' en  Udfyldning  og  endeel  Ømhed,  da  kunne  begge  Dele 
vel  være  superficielle  og  da  vilde  Omslaget  være  paa  sin 
Plads.  Udfyldningen,  som  hidrører  fra  de  gjentagne  deri- 
vantia,  vil  resolveres  derved  og  Ømheden,  som  rimeligviis 
for  en  Deel  er  en  cutan  Hyperæsthesi ,  vil  paavirkes  ved 
narcotica.  Vi  kunne  enclog  godt  haabe  paa,  at  Smerten 
inde  i  Articulationen  vil  dulmes  derved  ,  thi  —  som  De 

erindre  —  clet  er  Grene  fra  de  samme  Nerver,  som  for- 
syne Articulationen  og  Huden  over  den. 

Man  kunde  dernæst  benytte  Bade  af  forskjellig  Slags, 
man  kunde  anvende  Injectioner.  ligesom  ved  en  ischias, 
enten  af  Morphin  eller,  som  Mange  nu  raade  til,  af  Chloro- 
form.  Endelig  er  der  et  gammelt  Middel,  som  jeg  har 
seet  anvende  meget  af  Simpson  i  Edinburgh,  til  hvem  der 
var  et  stort  Tilløb  af  nervøse  og  hysteriske  Damer.  Han 
meente  at  have  iagttaget  særdeles  god  Virkning  af  Acu- 
punctur  i  saadanne  nervøse  Lidelser  og  jeg  har  efte1*  hans 
Eaad  ofte  prøvet  det.  Man  bruger  dertil  meget  tynde  og 
spidse  Naale,  2 — 3  Tommer  lange,  hvilke  man  stikker  ind 
i  Omfanget  af  den  smertelige  Articulation ;  man  kan  uden 
Fare  stikke  dem  ind  igjennem  alle  de  bløde  Dele  lige  til 
Benene  og  lader  dem  da  blive  siddende  1/2  Time;  jeg 
har  aldrig  seet  nogen  Hæmorrhagi  eller  nogen  Suppuration 
af  dem  og  de  volde  ikke  saa  stor  Smerte  som  en  Morphin- 
injection. 

Hvis  jeg  skulde  komme  til  at  maatte  anvende  endnu 
andre  Midler,  vilde  jeg  forsøge  Virkningen  af  Electricitet, 
der  synes  mig  at  være  indiceret  her. 


0  . 

23. 

Luxatio  spontanea  femoris.  —  Exarticulatio  coxæ. 

Mine  Herrer! 

Idet  jeg  endnu  i  denne  Time  vedbliver  at  holde  mig 
til  den  samme  Region,  skal  jeg  først  vise  Dem  en  Patient, 
som  ifjor  kom  ind  paa  Afdelingen  for  en  coxitis  dextra, 
for  hvilken  jeg  tilsidst  maatte  foretage  Resection.  Det 
varede  temmelig  længe  inden  Saaret  vilde  læges,  men  i 
den  senere  Tid  er  han  kommet  til  at  gaae  saa  godt  at 
han  ønsker  at  udskrives.  Han  boer  ovre  paa  Lolland, 
hvor  han  er  Uhrmager  og  da  hans  Beskjæftigelse  saaledes 
meest  er  siddende,  mener  han  at  han  atter  kan  tage  fat 
paa  sit  tidligere  Erhverv.  Naar  De  nu  see  ham  gaae, 
kunde  De  maaskee  synes  at  Resultatet  var  temmelig  middel- 
maadigt,  thi  han  maa  jo  endnu  bruge  en  Krykke;  men 
han  kan  taale  at  gaae  temmelig  lange  Strækninger,  og 
naar  vi  faae  hans  Tilstand  nøiere  undersøgt,  ville  De  vist- 
nok give  mig  Ret,  naar  jeg  betragter  Udfaldet  som  godt. 

Maa  jeg  bede  Dem  lægge  Mærke  til  at  han  har  en 
Resectionsstøvle  paa  venstre  Fod,  medens  han  er  opereret 
paa  høire  Side.  Nu  antager  man  ialmindelighed  at  den 
recererede  Extremitet  bliver  endeel  kortere  end  den  anden,, 

og  for  at  bøde  paa  Forkortningen  giver  man  Patienten  en 
særegen  Støvle,  hvor  Hælen  er  meget  høi  og  hvor  der  des- 
uden indvendig  er  lagt  en  Pude  i  Saalen;  han  har  en 
saadan  Støvle  paa  den  Side,  som  vi  maatte  kalde  den 
sunde. 

For  at  De  ikke  skulle  betvivle  at  Patienten  havde  en 
coxitis  paa  Høire  og  at  han  blev  reseceret  her,  kan  jeg 
vise  Dem  det  udtagne  Stykke  Been;  De  see  let  at  det  er 
den  øverste  Ende  af  høire  femur,  som  er  afsauget  lige 
under  trochanter;  caput  er  meget  cariøs  og  det  Samme 
var  forøvrigt  Tilfældet  med  acetabulum,  hvis  Bund  derfor 
blev  udskrabet  stærkt  med  Ruginer. 

Uagtet  vi  altsaa  have  Beviis  for  at  der  er  borttaget 
et  større  Stykke,  finde  vi  dog  at  den  resecerede  Extremitet 
er  noget  længere  end  den  „sunde".  Dette  kunde  vel  give 
Dem  endeel  at  grunde  over,  men  den  simpleste  Forklaring 
vilde  være,  at  den  venstre  Extremitet  i  Forveien  havde 
været  saa  meget  kortere  at  den  selv  nu  ikke  naaede  den 
resecerede  i  Længde.  Det  er  netop  Tilfældet  hos  vor  Pa- 
tient, men  saa  bliver  det  næste  Spørgsmaal:  hvad  er  da 
Grunden  til  at  han  allerede  forud  havde  en  saa  stor  For- 
kortning paa  venstre  Side? 

For  at  faae  det  opklaret,  viJe  vi  lade  ham  klæde  sig 
af  og  lægge  sig  paa  Sengen;  først  betragte  vi  Resections- 
stedet,  og  det  viser  da  en  lidt  fordybet  Cicatrice,  der  kun 
i  Midten  har  et  lille  aabent  Punct,  saa  stort  som  et 
Knappenaalshoved,  men  der  er  ikke  længer  nogen  Ømhed 
eller  Suppuration.  Ved  at  fatte  om  femur  og  forsøge  paa 
at  bevæge  det,  see  De  at  der  er  en  vis  Grad  af  Mobilitet 
i  Resectionen,  derimod  opdages  aldeles  ingen  ossøs  Stre- 

pitus.  Man  har,  som  bekjéndt,  debatteret  endeel  om  man 
helst  efter  resectio  coxæ  skulde  see  at  tilveiebringe  en 
complet  Anchylose,  eller  foretrække  at  opnaae  en  partiel 
Bevægelighed;  jeg  troer  at  det  Sidste  er  det  Bedste. 

Dernæst  skulde  vi  undersøge  den  venstre  Under- 
extijemitet,  der  altsaa  har  været  for  kort  tidligere.  Det 
Sandsynligste  var.  at  det  beroede  paa  at  han  ogsaa  havde 
havt  en  coxitis  her,  maaskee  i  sin  Barndom  —  lian  er  nu 
25  Aar  — ;  han  fortæller  os  ogsaa,  at  han  fra  sine  første 
Leveaar  har  havt  en  „Feil  i  Hoften",  man  seer  en  stor 
Udfyldniug  i  regio  glutæa  sinistra.  og  vecl  Bevægelser 
er  der  en  tydelig  ossøs  Strepitus.  Vecl  at  maale  med 
den  Nélaton'ske  Linie  finder  man  at  den  øverste  Ende  af 
femur  staaer  4 "  over  den.  Alt  Dette  kunde  passe  paa 
en  coxitis  i  et  meget  fremrykket  Stadium;  men  hvis  virke- 
lig femur  som  Følge  heraf  var  trukket  opad  i  den  Grad, 
vilde  det  vistnok  frembyde  en  Luxationsstilling,  og  staae 
temmelig  fast  i  Adduction  og  Rotation  indad  —  og  nu 
finde  vi  tvertimod  at  Extremiteten  ligger  ganske  lige  ud, 
den  kan  med  største  Lethed  roteres  til  alle  Sider,  samt 
flecteres  og  extenderes  ligesom  under  normale  Forhold. 

Det  er  altsaa  ikke  en  almindelig  coxitis,  som  Patienten 
har  havt  paa  venstre  Side,  men  det  er  en  luxatio  congenita, 
og  det  Mærkelige  ved  dette  Tilfælde  er  altsaa,  at  han  paa 
Hoire  har  havt  en  coxitis,  som  nødvendiggjorde  Resection, 
paa  Venstre  en  Luxation  fra  Fødslen  af.  Som  Følge  heraf 
har  femur  slet  ikke  ligget  i  en  normal  acetabulum,  men 
staaer  med  sin  øverste  Ende  i  fossa  iliaca  externa.  Hvis 
vi  havde  seet  Patienten  kort  Tid  efter  Fødslen,  vilde  vi 
kunne  have  trukket  femur  op  og  ned,  eller  som  Sayre  ud- 

trykker  sig:  Benet  kan  skydes  ud  og  ind  som  en  Kikkert. 
Nu  er  der  dannet  en  fibrøs  Forbindelse  imellem  femur  og 
pelvis,  saaat  det  ikke  kan  trækkes  ned;  der  er  sandsynlig- 
vis tillige  kommet  endeel  Osteophytafsætning  paa  den  ud- 
vendige Flade  af  os  ilei,  og  det  er  ved  Gnidning  imod 
denne  rue  Cavitet  at  man  faaer  den  ossøse  Skraben. 

Men  De  kunde  muligen  troe,  at  han  havde  havt  en 
luxatio  congenita  paa  begge  Sider,  da  denne  Sygdom  jo 
ofte  er  dobbelt;  paa  Grund  af  de  ossøse  Deles  Gnidning 
imod  hinanden  kunde  der  i  Aarenes  Løb  være  kommet 
en  caries,  og  nu  var  det  denne  cariøse  Proces,  som  havde 
fordret  en  Resection.  Men  det  er  ikke  Tilfældet;  thi  ved 
luxatio  congenita  have  vi  ingen  acetabulum,  men  en  saa- 
dan  fandtes  ved  Operationen;  og  selv  om  De  ikke  vidste 
Noget  derom,  eller  hvis  De  betvivlede  mit  Udsagn,  saa 
behøve  vi  blot  at  see  paa  det  udtagne  caput  femoris. 
Dette  er  af  normal  Størrelse  og  Form,  og  er  først  i  de 
senere  Aar  blevet  angrebet  af  Caries ;  ved  en  medfødt 
Luxation  er  derimod  caput  mangelfuldt  udviklet  eller  findes 
saagodtsom  ikke.  Saalecles  er  det  paa  venstre  Side;  der 
kan  Rotation  foregaae  i  en  Udstrækning,  som  vilde  være 
umulig,  hvis  der  var  et  udviklet  caput,  og  femur  roteres 
som  om  trochanter  dreiede  sig  om  sin  Længdeaxe  uden  at 
der  var  Noget  af  collum  tilbage. 

De  see  altsaa,  m.  H.,  at  det  er  et  ret  interessant  Sam- 
mentræf af  Sygdomme  i  coxa,  idet  vi  have  paa  de  to 
Sider  to  aldeles  forskjellige  Aifectioner. 

M.  H.  Jeg  foretog  for  nogle  Dage  siden  en  meget 
alvorlig  Operation,  som.  Enkelte  af  Dem  vel  overværede, 

men  jeg  kunde  ikke  i  Patientens  Paahør  gaae  ind  paa 
Operationens  Prognose  og  vil  derfor  idag  atter  beskjæftige 
mig  med  dette  Thema. 

Det  var  en  ung  Pige  paa  18  Aar,  som  var  kommet 
herover  fra  Jylland  for  at  underkaste  sig  en  Operation,  der 
efter  hendes  Læges  Udtalelser  nødvendiggjorde  Indlæggelsen 
paa  Hospitalet.  Hun  har  været  rask  i  sin  Barndom  og 
Opvæxt,  men  for  1/2  Aar  siden  mærkede  hun,  at  der,  uden 
hende  bekjendt  Aarsag,  var  opstaaet  en  lille  haard  „Knude" 
paa  den  indvendige  Side  af  venstre  femur,  omtrent  ved 
dettes  Midte.  Denne  tumor  er  senere  voxet  endeel  og 
har  været  forbundet  med  Smerter,  men  de  indfandt  sig 
kun  af  og  til;  cler  vare  frie  Mellemrum,  i  hvilke  hun  mener 
at  Svulstens  Væxt  standsede  noget.  Hun  gik  i  Begyndelsen 
oppe,  men  for  en  Maaned  siden  maatte  hun  gaae  tilsengs 
baade  paa  Grund  af  Smerterne,  som  bleve  continuerende, 
og  foreli  hun  aldeles  ikke  kunde  støtte  paa  Extremiteten 
—  „Benet  kunde  slet  ikke  bære  hende'',  siger  hun.  — 

Hendes  Læge  gjorde  for  3  Uger  siden  en  Punctur  i 
Svulsten,  men  derved  udtømtes  kun  et  Par  Draaber  Blod. 
Efter  den  Tid  er  tumor  voxet  med  stor  Hurtighed,  og 
Smerterne  vare  saa  voldsomme,  navnlig  ved  enhver  Be- 
vægelse, at  hun  besluttede  sig  til  at  reise  herover.  Hun 
er  efter  Sigende  magret  betydeligt  af  i  denne  Sygdom, 
men  hendes  Udseende  var  dog  hverken  cachectisk  eller 
hectisk. 

Venstre  femur  viste  sig  betydeligt  forøget  i  Volumen 
og  havde  antaget  en  aparte  Form,  idet  clet  i  sin  midterste 
Trediedeel  næsten  havde  en  Kugleform,  medens  det  saavel 
opad,  som  især  nedad  imod  Knæet  var  indknebet.  Volumen- 

forøgelsen  skyldtes  den  omtalte  tumor,  som  indtog  hele 
Circumferencen  af  os  femoris,  men  var  meest  prominerende 
paa  den  indvendige  Flade,  hvor  man  kunde  forfølge  den 
fra  2  "  over  cond.  internus  til  op  imod  trochanter  minor, 
men  her  tabte  dens  Grændse  sig  umærkeligt  paa  Grund  af 
det  tykke  Muskellag.  Paa  den  udvendige  Side  begyndte 
Svulsten  5  "  under  Spidsen  af  trochanter  major  og  strakte 
sig  indtil  3  "  over  cond.  externus.  Der,  hvor  den  havde 
sit  største  Omfang,  maalte  den  20 "  i  Circumferencen, 
eller  8  "  mere  end  paa  det  tilsvarende  Sted  af  høire  femur ; 
den  var  af  temmelig  fast  Consistens,  hængte  saaledes 
sammen  med  Benet  at  den  ikke  kunde  bevæges  derfra, 
men  den  adhærede  ogsaa  til  Integumenterne ,  der  vare 
overordentligt  spændte.  Ved  Tryk  var  hun  ikke  synderlig 
øm,  men  enhver  Bevægelse  smertede  hende  meget  i  Svul- 
sten; hun  kunde  saagodtsW  ikke  bevæge  Extremiteten 
activt,  men  ved  at  undersøge  Articulationerne  fandtes  saa 
vel  den  overliggende  som  underliggende  aldeles  uskadte, 
og  hun  henførte  ved  disse  Forsøg  altid  Smerten  til  Svul- 
sten selv. 

Patienten  var  forberedt  paa  at  underkaste  sig  en  Am- 
putation og  da  hun  leed  saameget  ved  enhver  Bevægelse  i 
Sengen,  at  man  næppe  kunde  skatte  hende  Ro  ved  Morphin- 
injectioner,  besluttede  jeg  mig  faa  Dage  efter  hendes  Ind- 
læggelse til  at  udføre  denne  Operation,  men  jeg  tvivlede 
ikke  paa  at  hele  femur  maatte  fjernes  og  at  jeg  altsaa 
vilde  blive  nødt  til  at  gjøre  en  exarticulatio  coxæ. 

Der  kunde  jo  ikke  være  Tale  om  Andet  end  om  en 
Borttagen  af  det  Syge;  af  nogen  ikke  operativ  Behandling 
vilde  man  ikke  kunne  vente  Helbredelse.  Diagnosen  maatte 


318 


temmelig  bestemt  stilles  paa  en  malign  Svulst;  den  havde 
udviklet  sig  med  forfærdelig  Hurtighed,  hængte  sammen 
med  femur,  men  havde  allerede  udspilet  Huden  saaledes, 
at  denne  syntes  nær  ved  at  rumpere ;  hun  havde  lancine- 
rende  Smerter,  var  endeel  afmagret;  en  Punctur  havde 
viiat  at  Svulsten  ikke  indeholdt  nogen  Vædske.  Alt  tydede 
hen  paa  en  cancer  ossium,  men  endnu  var  der  ikke  Glandel- 
svulster  at  føle,  og  man  opdagede  heller  ikke  nogen  can- 
crøs  Affection  af  andre  Organer,  saaat  en  Exstirpation  vel 
kunde  være  tilladelig,  selv  om  dens  Prognose  maatte  være 
slet.  Det  Værste  var  imidlertid  at  Svulsten  var  saa  nøie 
forbundet  med  Benet,  at  den  maatte  antages  for  at  være 
uclgaaet  derfra,  og  hvis  den  rimeligviis  var  cancrøs,  vilde 
en  partiel  Borttagelse  være  aldeles  utilstrækkelig.  Her 
kunde  kun  være  Spørgsmaal  om  at  gjøre  nil  eller  fjerne 
hele  det  angrebne  femur,  altsaa  exarticulere  i  acetabulum. 
Denne  maatte  jeg  formode,  var  aldeles  sund. 

Da  jeg  før  Operationen  chloroformerede  Patienten,  fik 
jeg  endnu  et  vigtigt  Symptom  til,  idet  jeg  fandt  en  abnorm 
Mobilitet  paa  Midten  af  femur,  svarende  til  den  største 
Diameter  af  Svulsten;  den  spontane  Fractur  maatte  jo  be- 
tragtes som  et  Tegn  paa,  at  der  var  en  Degenerations- 
proces,  der  i  den  Grad  havde  destrueret  det  ossøse  Væv, 
at  der  endog  var  kommet  en  Ophævelse  af  Continuiteten. 
Jeg  skred  altsaa  uden  nogen  Betænkning  til  strax  at  ex- 
articulere. 

En  Incision  gjordes  igjeunem  Integumenterne  i  Raket- 
form, saaat  dens  spidse  Ende  laae  lidt  under  spina  ilei 
anterior  &  superior,  og  den  brede  afrundede  Deel  paa  den 
indvendige  Side  af  femur  oml  rent  en  Haandsbredde  neden- 

for  perinæum.  Integumenterne  dissekeredes  lidt  tilbage, 
hvorefter  Musklerne  gjennemskares  ind  imod  acetabulum, 
nu  aabnedes  Capslen  og  caput  femoris  udtoges  med  temme- 
lig stor  Lethed,  hvorpaa  de  bløde  Dele,  som  endnu  holdt, 
hurtigt  bleve  couperede.  Blødningen  var  under  Operationen 
ikke  betydelig,  idet  der  baade  anvendtes  Compression  af 
a.  iliaca  imod  os  pubis  og  af  aorta  ved  Lister's  clamp. 
Men  der  var  dog  en  Mængde  Arterier  at  underbinde  for- 
uden a.  cruralis,  navnlig  vare  der  to  smaa  Arteriegrene 
lige  paa  Kanden  af  acetabulum,  hvilke  ikke  kunde  frem- 
drages tilstrækkeligt  til  at  anlægge  en  almindelig  Catgut- 
Ligatur  om  dem,  hvorfor  de  bleve  omstukne  med  en  Staal- 
traad.  Da  al  Hæmorrhagi  var  standset  forenedes  Saaret, 
hvis  Rande  kom  let  i  Contact,  deels  med  2  Blypladesuturer, 
deels  med  flere  metailinske  suturæ  nodosæ;  i  Midten  af 
Saaret  var  der  indlagt  2  sædvanlige  Drainrør  og  et  Glasrør, 
hvilket  naaede  heelt  ned  til  Bunden  af  acetabulum.  En 
stor  antiseptisk  Forbinding  af  Carbolgaze  anlagdes  med 
en  Svamp  inderst,  for  at  comprimere  Huulheden,  hvorpaa 
Stumpen  endnu  fixeredes  paa  en  Papskinne,  der  strakte 
sig  under  venstre  regio  glutæa. 

Efter  Operationen,  har  Patienten  naturligviis  været  en 
Deel  medtaget  og  afkræftet;  hun  har  ogsaa  havt  nogen 
Opkastning  af  Chloroformen,  og  været  endeel  febril,  men 
selve  Stumpen  og  Saaret  have  hidtil  havt  et  godt  Udseende. 
Det,  som  er  mig  det  meest  Betænkelige,  er  at  hun  har 
faaet  en  betydelig  Dyspnøe,  dog  uden  Hoste  eller  Expec- 
torat;  man  har  naturligviis  ikke  villet  bevæge  hende  saa- 
meget  at  der  kunde  foretages  en  fuldstændig  stethoscopisk 
Undersøgelse,  men  saavidt  man  har  kunnet  høre  paa  For- 

fladen,  har  der  ikke  været  nogen  Pneumoni  eller  Pleuritis 
at  opdage. 

Vi  kunne  endnu  ikke  have  nogen  bestemt  Mening  om 
hvorledes  Udfaldet  vil  blive,  men  Operationen  er  jo  i  sig 
selv  overordentligt  farlig,  eller  snarere  een  af  de  allerfar- 
ligste. Jeg  har  nu  foretaget  den  fire  Gange  og  alle  de 
tidligere  Opererede  ere  døde;  hos  to  Patienter  udførtes 
den  paa  Grund  af  en  o  stitis  (osteomyelitis),  men  under 
saaclanne  Omstændigheder,  at  der  knap  var  noget  Haab, 
idet  den  Ene  havde  begyndende  Pyhæmi,  den  Anden  meget 
udtalt  Albuminuri  med  Oedemer.  Den  Tredie  var  en  lille 
Pige  med  en  cancer  femoris,  ligesom  den  nuværende  Pa- 
tient, men  i  den  Grad  anæmisk  og  udtæret,  at  hun  næsten 
saae  ud  som  et  Liig.  Naar  derfor  disse  tre  Opererede  ere 
døde,  da  har  Exarticulationen  spillet  en  underordnet  Rolle 
som  Dødsaarsag  og  jeg  har  egentligt  kun  forsøgt  Opera- 
tionen en  désespoir  de  cause.  Vor  Patient  syntes  ialt- 
fald  ikke  saa  medtaget  som  nogen  af  de  Forrige,  og  derfor 
kan  der  vel  være  lidt  mindre  slet  Prognose;  men  jeg  tør 
dog  ikke  have  stort  Haab. 

Hvori  bestaaer  da  vel  Faren  ved  denne  Exarticulation  ? 
Ja;  man  kunde  jo  sige,  at  Faren  bestaaer  i  at  man  fjerner 
en  saa  stor  Deel  af  Legemet,  men  naar  man  vil  gjøre  sig 
selv  Rede  for,  paa  hvilke  Maader  Fjernelsen  af  en  heel 
Unclerextremitet  kan  medføre  Døden,  vil  man  finde,  at 
Aarsagen  til  den  kan  søges  i  forskjellige  Ting. 

Denne  Sag  er  fornylig  blevet  udførligt  debatteret  i 
det  franske  société  de  chirurgie,  hvor  Verneuil  bragte  dette 
Spørgsmaal  paa  Bane  i  Anledning  af,  at  han  havde  havt 
en  Patient,  der  var  kommet  sig  efter  Exarticulation.  Den 

almindeligste  Forklaring,  man  pleier  at  give,  er,  at  den 
Opererede  døer  af  „choc" ;  men  dette  er  et  Ord,  som 
Verneail  søger  heelt  at  afskaffe,  idet  han  mener,  at  det 
ikke  betyder  Noget.  Derimod  'mener  han  at  Faren  ligger 
i  Hæmorrhagien  (og  den  deraf  følgende  Collaps)  eller  i 
den  paafølgende  Septichæmi.  Disse  to  farlige  Potenser 
troer  han  bedst  at  kunne  undgaae  ved  den  Methode,  han 
anvendte  i  det  givne  Tilfælde.  Han  gjorde  nemlig  Exarti- 
culationen  paa  samme  Maade,  som  naar  man  exstirperer 
en  Svulst,  idet  han  udførte  Gjennemskjæringen  af  de  bløde 
Dele  langsomt  og  med  smaa  Snit,  saaat  han  bestandig 
undertandt  Arterierne,  saasnart  de  bleve  couperede  eller 
endog  førend  de  bleve  aabnede;  da  han  endelig  udtog 
caput  femoris  havde  han  en  Saarflade,  hvor  der  aldeles 
ingen  Blødning  var. 

En  saadan  Amputationsmaade  forudsætter  rigtignok  en 
overordentlig  øvet  Operateur  og  en  fortrinlig  Anatom, 
saaat  Verneuil  vel  er  istand  til  at  udføre  det,  men  det 
maa  betragtes  som  særdeles  vanskeligt.  Hvad  det  andet 
Punct  angaaer,  nemlig  at  undgaae  Septichæmien,  da  har 
han  ligeledes  sine  egne  Anskuelser;  han  paastaaer  nemlig, 
at  acetabulum,  der  er  en  ueftergivende  Huulhed,  altid  vil 
holde  endeel  Pus  tilbage,  naar  man  forener  Saaret,  og 
dette  Pus  vil  nødvendigviis  putrescere  og  inficere  Organismen. 
Han  har  ikke  nogen  fuldstændig  Tiltro  til  Lister's  Anti- 
septik og  kan  derfor  ikke  see  noget  andet  Middel  til  at 
undgaae  Putrescentsen,  end  at  lade  Saaret  ligge  heelt 
aabent.  Man  kan  da  bestandig  udskylle  og  rense  det  lige 
ned  til  Bunden,  medens  enhver  Forening  af  Saaret  lægger 

en  Hindring  iveien  derfor.  Jeg  skal  villigt  indrømme,  at 
hans  Anskuelser  indeholde  meget  Rigtigt,  men  det  bliver 
dog  et  Spørgsmaal,  om  den  Opererede  ikke  udsættes  for 
Farer  ved  et  saa  uhyre  stort  aabent  Saar,  og  om  man  kan 
være  sikker  paa  altid  at  faae  det  lægt,  naar  man  slet  ikke 
trækker  det  sammen.  Hvis  jeg  skulde  gaae  incl  paa  at 
bruge  Verneuil's  Saarbehandling,  da  vilde  det  ialtfald  være 
med  den  Modification,  at  jeg  cauteriserede  hele  Saarfladen 
øieblikkeligt  med  en  Opløsning  af  Clilorzink,  men  jeg  troer 
endnu,  at  man  maatte  kunne  opnaae  en  Helbredelse  igjen- 
nem  Lister's  antiseptiske  Behandling,  som  rigtignok  skulde 
anvendes  saa  strængt  som  muligt,  og  som  fordrede  en  paa- 
liclelig  Draining  af  den  Exsudation,  der  vilde  samle  sig  i 
acetabulum. 

Det  er  maaskee  af  mindre  Vigtighed,  hvorledes  man 
danner  Lapperne,  og  jeg  har  baade  forsøgt  2  Lapper  (for- 
reste og  bagerste)  og  Raketsnittet,  men  jeg  finder,  at  det 
sidste  absolut  er  at  foretrække;  det  er  ligesaa  hurtigt  og 
nok  saa  let  at  udføre,  Randene  lægge  sig  sammen  uden 
nogen  Stramning  og  naar  de  ere  suturerede,  presser  man 
alle  de  bløde  Dele  ind  imod  acetabulum  ved  at  applicere 
en  meget  stor  desinficeret  Svamp  indeni  Forbindingen. 
Det  er  vistnok  vanskeligt  at  hindre  Luften  fra  at  trænge 
ind  under  Randen  af  Forbindingen,  men  man  kan  jo  gjøre 
den  saa  stor  at  den  strækker  sig  op  over  den  nærmeste 
Deel  af  truncus,  og  des.uden  kan  man  holde  Randene  ind 
imod  Huden  ved  nogle  Toure  af  et  elastisk  Bind. 

Da  jeg  (ligesom  Verneuil)  troer  at  det  farlige  Puuct 
er,  at"  vi  i  Bunden  have  en  aabenstaaende  Huulhed  (aceta- 

bulum)  saa  havde  man  jo  forøvrigt  i  visse  Tilfælde  den 
Udvei,  at  man  fra  Først  af  kunde  foretage  en  Amputa- 
tion ved-  at  oversauge  femur  nedenfor  caput,  saaat  dette 
blev  liggende  i  acetabulum  og  udfyldte  denne  fuldstændigt. 
Man  kunde  da,  hvis  det  antoges  nødvendigt,  senere  exarti- 
culere  den  tilbageblevne  Deel. 

Hvad  Hæmorrhagien  angaaer,  da  har  den  i  mine  fire 
Tilfælde  forekommet  mig  mindre  voldsom,  end  den  omtales 
i  Bøgerne,  og  den  har  idetmindste  ikke  været  saa  rigelig 
at  den  skulde  kunne  antages  at  være  i  sig  selv  dødelig; 
men  man  har  absolut  stor  Nytte  af  at  comprimere  aorta 
med  Lister's  clamp,  et  Instrument,  der  ligner  noget  Carte's 
Compressorium  til  Aneurismer.  Den  værste  Blødning  kom- 
mer jo  fra  Grenene  af  art.  iliaca  interna,  og  naar  man 
ved  at  comprimere  aorta  standser  Blødningen  fra  dem, 
kan  man  give  sig  mere  Tid  til  successivt  at  underbinde 
dem;  desuden  kan  man  tildeels  stoppe  Blodet  fra  den 
bagerste  Halvdeel  af  Saarfladen  ved  at  presse  en  godt  af- 
trykket stor  Svamp  lige  imod  Saarfladen,  og  Péan's  Pin- 
cetter ere  ogsaa  vel  værd  at  benytte. 


Uden  at  der  senere  constateredes  nogen  Pleuritis  eller 
Pneumoni  tiltog  Dyspnøen  mere  og  mere  og  hun  døde 
egentligt  af  Suffocation,  11  Dage  efter  Operationen.  Saar- 
randene  vare  godt  forenede,  Udfloddet  temmelig  ubetyde- 
ligt, og  ved  Sectionen  saaes  kun  en  meget  ringe  Mængde 
Pus  i  acetabulum;  derimod  fandtes  mange,  spredte  can- 

crøse  Svulster  i  pulmones;  ligesom  i  de  andre  Tilfælde  kan 
denne  Patient  altsaa  siges  at  være  død,  uagtet  Operationen. 
Svulsten,  dér  var  udgaaet  fra  femur  og  havde  destrueret 
dette  fuldstændigt  i  et  større  Stykke,  trængte  tillige  ind  i 
cavitas  medullaris,  og  var  allerede  paa  mange  Partier 
emollieret.    Den  lignede  aldeles  Cerebralmasse. 


24. 


Tumor  synovialis  carpi.  —  Periostitis  radii. 


Mine  Herrer! 

De  erindre  at  jeg  for  nogen  Tid  siden  viiste  Dem  en 
Patient  med  en  begyndende  coxitis;  jeg  sagde  Dem,  at 
jeg  i  dette  Tilfælde  kunde  haabe  at  faae  en,  idetmindste 
relativ,  Helbredelse  ved  at  holde  Articulationen  i  absolut 
Ro  og  .hindre  femur  fra  at  forskyde  sig.  Han  fik  derfor 
en  Stivelsebandage  paa,  som  ligger  endnu,  og  han  har  det 
forsaavidt  godt,  som  han  er  aldeles  fri  for  Smerte  og  nu 
begynder  at  bevæge  sig  med  Lethed  i  Sengen. 

Men  da  han  idag  tilfældigviis  kom  til  at  omtale  for 
mig,  at  han  ikke  ret  kunde  bruge  venstre  Haand,  gav  jeg 
mig  til  at  undersøge  den.  Ved  en  løselig  Betragtning 
vilde  man  maaskee  ikke  finde  noget  Abnormt  ved  den,  og 
da  han  i  al  den  Tid  han  har  ligget  her,  aldrig  har  nævnet 
et  Ord  om  denne  Sygdom,  kan  den  vel  heller  ikke  have 
generet  ham  meget.  Han  fortæller  da  ogsaa  at  det  kun 
er  ved  sit  Arbeide,  at  han  i  Løbet  af  det  sidste  Aar  har 
i  havt  nogen  Gene;  tidligere  vare  begge  Hænder  omtrent 
lige  stærke,  og  han  maatte  bruge  dem  ved  sin  Profession, 
da  han  ér  Snedkerlærling  —  Patienten  er  18  Aar  gammel. 

Naar  vi  nøiere  betragte  den  nævnte  Haand,  saa  see 
De  paa  Volarsiden  en  Udfyldning,  som  begynder  nede  i 
palma  manus  og  gaaer  op  imellem  thenar  og  bypothenar 
til  lig.  carpi  volare  proprium;  den  er  blød,  indolent,  halv- 
fiuctuerende,  men  bedækket  af  naturlige  Integumenter,  har 
altsaa  ikke  Characteren  af  nogen  Suppuration.  Føler  man 
dernæst  efter  paa  den  nederste  Deel  af  actibrachium,  fin- 
der man  ogsaa  her  en  Svulst,  lige  over  Ligamentet;  dens 
øverste  Ende  kan  man  ikke  angive  aldeles  tydeligt,  men 
den  synes  at  forsvinde  omtrent  en  Tomme  høiere  oppe. 
Naar  man  trykker  vedholdende  og  temmelig  fast  paa  denne 
Hævelse,  formindskes  den,  idet  den  glider  bort  under 
Fingrene,  og  naar  man  samtidig  applicerer  et  Par  Fingre 
paa  Udfyldningen  nede  i  Haanden,  mærker  man  at  denne 
bliver  mere  spændt.  Det  er  altsaa  to  Svulster,  der  com- 
municere  indbyrdes,  men  der  er  en  snæver  Forbindelses- 
canal  imellem  dem,  hvorfor  man  kun  ved  fortsat  Compres- 
sion  kan  bringe  Indholdet  fra  den  ene  ind  i  den  anden. 
Vi  benævne  jo  den  Slags  Svulster:  timeglasformede,  og 
finde  saadanne  paa  mange  Steder  al  Legemet,  hyppigst 
maaskee  i  ingven,  hvor  de  f.  Ex.  som  Congestionsabscesser, 
der  gaae  under  lig.  Fallopii,  have  een  Udvidning  i  fossa 
iliaca,  en  anden  nede  paa  femur.  Ligesom  der  det  ind- 
knebne Parti  skyldes  lig.  Fallopii,  saaledes  have  vi  paa 
carpus  en  tilsvarende  Indsnøring  frembragt  af  lig.  volare 
proprium.  Den  anatomiske  Ordning  af  de  Dele,  som  pas- 
sere bag  om  Ligamentet,  er  Dem  vel  tilstrækkeligt  bekjendt, 
og  jeg  har  jo  mange  Gange  i  mine  Forelæsninger  paaviist,  * 
hvorledes  de  suppurative  Processer,  der  fulgte  Løbet  af 
barsæ    synoviales   flexorum,   kom   fra  Haanden   op  paa 

antibrachium.  Her  have  vi  imidlertid  aldeles  intet  Tegn 
paa  noget  Phlegmonøst  eller  noget  Suppurativt;  det  er  en 
chronisk,  indolent  Hævelse,  men  den  har  dog  sit  Sæde 
netop  i  de  samme  vaginæ  synoviales. 

Da  Indholdet  altsaa  ikke  kan  være  Pas,  men  dog  vist- 
nok er  en  Vædske,  og  da  denne  Vædske  er  kommet  lidt 
efter  lidt  uden  noget  Trauma,  maae  vi  formode  at  den  er 
serøs;  blot  serøs  kan  den  dog  hellerikke  være,  thi  der  er  en 
meget  tydelig  Gnidningslyd  eller  Knagen  ved  Tryk  paa 
Svulsten,  men  netop  dette  Symptom  angiver  os  bestemt, 
at  vi  have  at  gjøre  med  een  af  de  „Cyster",  som  Dupuy- 
tren  har  givet  os  Beskrivelsen  af,  og  som  derfor  ogsaa 
kaldes  Dupuytren's  Cyster.  Vi  have  her  et  typisk  Exempel 
paa  en  Ansamling  i  vagina  synovialis  flexorum  med  en 
Deel  „risengrynlignende"  Legemer,  hvilke  den  nævnte 
Chirurg  antog  for  en  Slags  Hydatider,  men  de  nyere  Pa- 
thologer  antage  for  fibrinøse  Dannelser  fra  den  serøse 
Membran. 

Der  er  endnu  ikke  opnaaet  Énighed  om  det  Navn, 
man  helst  skulde  give  disse  Svulster;  man  har  undertiden 
stillet  dem  sammen  med  Hygromer,  undertiden  kaldt  dem 
hydrops  bursæ  synovialis,  eller  a^ter'  synoviale  Cyster,  ende- 
lig Ganglier.  Jeg  troer  at  for  Øjeblikket  er  „synovial 
Cyste"  den  almindeligste  .Benævnelse,  men  af  og  til  for- 
vexles  de  vist  endnu  med  „Ganglier".  Hvad  skulle  vi  da 
forstaae  ved  Ordet  Ganglion?  det  er  et  Udtryk  fra  den 
ældre  Tid  og  betydede  i  det  Hele  de  (cystiske)  Svulster, 
der  viiste  sig  paa  Haanden  eller  Foden,  meest  paa  Dorsal- 
siden,  og  som  man  meente  stode  i  et  vist  Forhold  enten 
til  tendines  eller  Articulationer.    Nogle  antoge  at  Ganglier 

kun  udgik  fra  tendines,  Andre  deriverede  dem  kun  fra 
Articulationerne,  men  de  Fleste  meente  dog,  at  de  kunde 
udvikle  sig  saavel  fra  den  ene,  som  fra  den  anden  Slags' 
Synovialmembraner.  Den  endnu  levende  Prof.  Gosselin,  i 
Paris,  er  maaskee  den,  der  først  har  anstillet  omhyggelige 
Undersøgelser  om  denne  Gjenstand,  og  da  efterhaanden 
mange  andre  Chirurger  have  optaget  hans  Meninger,  troer 
jeg  at  man  bør  holde  sig  til  dem.  Jeg  vil  derfor  skjelne 
imellem  en  Ansamling  i  en  tendinøs  vagina  synovialis  og 
et  Ganglion;  det  sidste  har  ikke  den  langagtige  Form,  som 
en  Ansamling  i  en  langstrakt  tendinøs  vagina  vilde  have, 
det  er  tvertimod  en  temmelig  kuglerund  Svulst,  der  ofte 
kan  forskydes  lidt,  som  om  den  blot  i  et  enkelt  Punct 
hængte  fast  ved  de  dybere  Dele,  men  den  ligger  aldrig 
heelt  løs  i  det  subcutane  Cellevæv.  Den  Gosselin'ske  For- 
klaring er  da,  at  de  smaa  lukkede  Huulheder  i  Synovial- 
membranernes  Vægge,  som  han  kalder  folliculi  synovipari, 
ere  Udgangspunctet  for  Retentionscyster,  hvilke,  naar  .de 
voxe  til  en  vis  Størrelse,  skaffe  sig  Plads  ved  at  trænge 
sig  udad  og  tilsidst  komme  frem  udvendig  saaat  de  synes 
at  ligge  lige  under  Huden.  Denne  Fremstilling,  der  aldeles 
svarer  til  den  almindelige  Proces,  hvorved  Retentionscyster 
dannes,  er  mere  naturlig  end  at  Ganglier  skulde  være 
Divertikler  fra  Synovialmembranen,  herniøse  Fremskydninger 
af  denne,  hvilke  senere  afsnøredes  saaat  de  ikke  mere 
communicerede  med  den  oprindelige,  serøse  Huulhed. 
Gangliernes  Indhold,  der  ofte  ligner  stiv  Gelée,  vilde  ogsaa 
snarere  tale  for  en  Cystedannelse  end  for  Hernie-Theorieri. 

Men  for  at  komme  tilbage  til  vor  Patients  Sygdom, 
saa  mener  jeg  altsaa  at  den  ikke  bør  kaldes  Ganglion, 

men  enten  hydrops,  eller  cystis,  eller  maaskee  simpelthen 
tumor  synovialis.  Hvad  skulle  vi  nu  gjøre  ved  denne 
Svulst?  den  er  chronisk,  den  vil  sandsynligviis  blive  større 
og  da  medføre  endnu  mere  Functionsforstyrrelse,  men  den 
vil  næppe  kunne  bringes  til  at  svinde  ved  nogen  resol- 
verende Behandling.  Jeg  har  seet  Nélaton  anvende  de 
forskjelligste  resolventia,  endog  i  meget  lang  Tid,  men  i 
Almindelighed  uden  nogen  Nytte.  Hans  Yndlingsmiddel 
var  alcool,  der  brugtes  som  et  almindeligt  vaadt  Omslag, 
men  endskjøndt  han  altid  pleiede  at  begynde  med  det, 
troer  jeg  ikke  at  have  seet  en  eneste  Gang,  at.  han  derved 
fik  Ansamlingen  fjernet.  Han  tyede  da  senere  til  Vesica- 
torier,  ja  endog  til  Derivation  med  ferrum  candens,  men 
egentlige  operative  Behandlinger  vilde  han  nødig  indlade 
sig  paa.  Han  havde  vistnok  ogsaa  god  Grund  til  at  be- 
tænke sig  paa  at  forsøge  Operationer,  da  de  ofte  efter- 
følges af  farlige  Tilfælde,  nemlig  udbredte  Suppurationer, 
der  forløbe  ligesom  ved  de  tendinøse  Panaritier,  der  udgaae 
fra  dig.  minimus  —  en  Sygdom,  som  jeg  tidligere  har  be- 
skrevet Dem  udførligt. 

Saalænge  man  indskrænkede  sig  til  Punctur,  med  eller 
uden  Injection,  var  Faren  vel  ikke  saa  stor,  men  da  man 
ved  disse  Midler  sjeldent  opm.aede  radical  Helbredelse, 
greb  man  til  Incision,  og  da  kunde  Patienten  endog  ud- 
sættes for  Livsfare  eller  idetmindste  for  at  faae  en  næsten 
ubrugelig  Haand  paa  Grund  af  at  Fingrenes  Bevægelse 
ophævedes.  Jeg  vilde  ikke  vove  at  gjøre  Incision  i  en 
saadan  Svulst  paa  den  Maade,  som  det  tidligere  gjordes; 
man  aabnede  nemlig  ligefrem  Ansamlingen  enten  ved  et 
Snit  i  hver  af  de  to  Partier  af  den  timeglasformede  Huulhed, 

eller  man  spaltede  hele  den  forreste  Væg  af  Svulsten, 
inclusive  lig.  carpi  volare.  Ved  Luftens  Adgang  kom  der 
altid  en  heftig  Inflammation  med  Suppuration,  og  den 
maatte  man  nu  see  at  bekjæmpe  ved  antiphlogistiske 
Midler.  Med  Lister's  Antiseptik  vil  jeg  derimod  roligt 
kunne  incidere  og  udtømme  alt  Indholdet,  thi  jeg  kan 
sikkre  mig  imod  Suppurationen  og  Putrescentsen. 

Det  er  det,  som  jeg  nu  vil  vise  Dem.  Under  antisep- 
tisk spray  gjør  jeg  altsaa  een  Incision  i  vola  manus  og  en 
anden  over  carpus;  De  see  at  der  udflyder  en  ringe  Mængde 
blodblandet  Vædske,  men  i  hundredviis  af  „Gryn".  Disse 
ere  alle  fuldstændigt  eens,  af  samme  Størrelse  (som  en 
Lindse),  fladtrykte  fra  de  to  Sider  og  af  Form  lidt  lang- 
agtige. Da  de  ere  noget  vanskelige  at  fjerne,  drager  jeg 
med  en  Curette  et  Drainrør  igjennem  begge  Aabninger,  og 
ved  at  trække  det  rask  frem  og  tilbage,  faaer  jeg  endnu 
en  stor  Portion  Gryn  udtømt.  Nu  antager  jeg  at  de  alle 
ere  udtagne,  derfor  indfører  jeg  en  Méche  af  Hestehaar 
igjennem  Svulstens  hele  Længde  og  anlægger  saa  en  anti- 
septisk Forbinding,  udenpaa  hvilken  der  fæstes  en  Træ- 
skinne for  at  Patienten  ikke  skal  foretage  nogen  Bevægelse 
af  Haanden. 

(Der  indtraadte  aldeles  ingen  farlige  Tilfælde,  der 
kom  ikke  Suppuration  og  Hestehaarene  uddroges  da  efter- 
haanden.  3  Uger  efter  vare  Saarene  lægte,  der  var  ikke 
kommet  Stivhed  af  Fingrene  og  han  havde  mere  Kraft  i 
Haanden  end  tidligere.  Hans  coxitis  bedredes  og  saa  saa 
godt  at  han  allerede  3  Maaneder  efter  Indlæggelsen  forlod 
Hospitalet;  han  kunde  da  gaae  uden  at  behøve  nogen  Stok, 
men  havde  fremdeles  Stivelsebandagen  paa). 

M.  H.  Vi  fik  iaftes  en  Patient  ind  paa  Afdelingen, 
som  har  en  Affection  omtrent  i  den  samme  Region  som 
den,  De  nu  saae,  men  hans  Sygdom  er  rigtignok  af  en 
ganske  anden  Slags  og  Diagnosen  er  maaskee  lidt  vanskelig. 

Det  er  en  20-aarig  Sømand,  som  altid  har  været  rask, 
indtil  han  fik  denne  Lidelse  ved  venstre  Haand.  Efter 
hans  Sigende  er  den  opstaaet  som  en  traumatisk  Læsion, 
ved  Anstrængelse  af  Haanden,  idet  han  i  meget  haardt 
Veir  maatte  staae  i  lang  Tid  tilroers ;  kort  efter  var  det, 
at  han  følte  Smerter  fra  Haanden  op  i  antibrachiiim,  og 
han  har  senere  ikke  kunnet  taale  at  arbeide  med  denne 
Haand.  Det  er  nu  3  Uger  siden,  men  Skibet  er  først  igaar 
kommet  hertil,  og  han  blev  da  strax  indlagt  paa  Hospitalet. 

Naar  vi  da  nærmere  undersøge  den  syge  Extremitet, 
see  De,  at  der  er  en  tydelig  Svulst  ved  den  nederste  Deel 
af  antibrachium  og  venstre  carpus.  Den  er  meest  udtalt 
paa  Radialsiden,  men  strækker  sig  dog  saavel  om  paa 
Dorsal-  som  paa  Volarsiden  og  taber  sig  ved  ulna;  den 
er  meget  øm,  rød  og  spændt;  Huden  over  den  er  ikke 
forskydelig. 

Ved  disse  Symptomer  kommer  man  til  at  tænke  paa 
noget  Inflammatorisk,  Phlegmonøst,  men  det  kan  ikke  have 
sit  Sæde  i  Integumenterne  eller  være  nogen  subcutan 
Phlegmone,  da  Sygdommen  isaafald  ikke  vilde  have  varet 
i  3  Uger,  uden  enten  at  være  resolveret,  eller  være  gaaet 
over  i  Suppuration  og  brudt  igjennem  HudeD.  Hvis  den 
derfor  maatte  antages  at  have  sit  Sæde  dybere,  da  kunde 
det  være  at  den  fandtes  imellem  Musklerne  eller  ved  ten- 
dines, hvilke  jo  netop  her  hyppigt  afficeres,  da  de  ere 
omgivne    af   Synovialmembraner ;    man    kunde  maaskee 

tænke  paa  en  vaginitis  tendinum,  eller  som  den  ogsaa 
kaldes,  en  synovitis  tendinea.  Men  i  hvilken  vagina  skulde 
Inflammationen  her  sidde?  Det  kan  ikke  være  i  den  store 
bursa  flexorum,  som  var  angrebet  hos  vor  forrige  Patient, 
thi  den  har,  som  vi  vide,  sit  Leie  paa  Volarsiden  og  den 
vilde«  ikke  give  en  saadan  Hævelse  omkring  hele  radius; 
vistnok  kan  denne  synovitis  udbrede  sig  betydeligt,  og  naar 
den  er  blevet  suppurativ,  kan  den  strække  sig  høit  op  paa 
antibrachium  eller  gaae  ud  til  Fingrene,  men  den  kan 
ikke  træde  frem  paa  Dorsalsiden  undtagen  naar  den  først 
har  foranlediget  en  suppurativ  arthroitis  carpi.  Men  der 
undes  jo  ogsaa  en  bursa  synovialis  for  flexor  pollicis  longus, 
og  den  inflammatoriske  Svulst  findes  jo  væsentligt  ved 
Radialsiden;  kunde  vi  da  ikke  formode  en  vaginitis  i  den? 
Nei!  clen  vil  heller  ikke  kunne  give  nogen  phlegmonøs 
Svulst  paa  Dorsalsiden  af  antibrachium;  men  den  vilde 
vise  en  Hævelse  i  thenar,  og  dette  Parti  er  tvertimod  aldeles 
normalt  at  føle  paa. 

Endelig  have  vi  de  synoviale  Beklædninger  omkring 
de  skraae  Muskler  til  pollex,  og  disse  afficeres  maaskee 
allerhyppigst  af  alle,  ved  Anstrængelser  af  Haanden;  den 
saakaldte  tenosynitis  crepitans  findes  jo  især  langs  de 
nævnte  ten  dines,  og  viser  sig  ved  en  rød,  øm  Hævelse,  der 
fra  carpus  løber  skraat  op  over  antibrachium.  Men  for 
det  Første  er  det  altid  kun  paa  Radial-  og  paa  Dorsalsiden, 
at  Svulst  og  Rødme  findes  ved  den  sidstnævnte  Sygdom,  og 
dernæst  vil  man  ved  at  bevæge  pollex  kunne  fremkalde 
Ømhed  og  Crepitation  langs  tendines;  disse  Tegn  mangle 
aldeles. 

Det  er  altsaa  næppe  i  de  tendinøse  Dele  at  Affectionen 
sidder,  men  hvilke  andre  Læsioner  kunne  være  frembragte 
ved  den  forceerte  Brug  af  Haanden?  Skulde  den  være  en 
Slags  Distorsion  med  paafølgende  arthroitis  ?  men  Hævelsen 
og  Ømheden  strækker  sig  høit  op  paa  antibrachium,  er 
ingenlunde  begrændset  til  nogen  Articulation.  Eller  skulde 
han  have  faaet  en  Ruptur  af  vasa  med  en  Blodudtræd- 
ning, der  nu  var  gaaet  over  i  Suppuration,  fordi  Delen 
ikke  var  holdt  tilstrækkeligt  i  Ro?  En  saadan  Svulst  (hvad 
man  tidligere  pleiede  at  kalde  et  aneurisma  diffusum) 
kunde  vistnok  have  dette  Udseende,  men  der  maatte  tillige 
findes  andre  Symptomer. 

•  Endnu  kunde  man  tænke  paa  en  Lidelse,  der  laae 
heelt  inde  i  Dybden,  og  det  er  vistnok  det  Sandsynligste. 
Da  Svulsten  indtager  baade  Radial-  og  Dorsal-  og  Volar- 
siden  af  den  nederste  Ende  af  antibrachium,  vilde  man 
kunne  søge  Udgangspunctet  i  Svulstens  Centrum,  altsaa 
inde  i  radius;  hvis  vi  havde  en  ostitis  eller  periostitis  radii, 
vilde  vi  netop  føle  en  saadan  phlegmonøs  Hævelse  omkring 
dette  Parti  af  antibrachium.  Efter  Svulstens  Udseende, 
efter  Forløbet  og  efter  alle  de  tilstedeværende  Symptomer 
troer  jeg,  at  man  maa  diagnosticere  en  acut  ossøs  Affec- 
tion,  og  jeg  mener  endog  at  kunne  antage  den  for  at  være 
suppurativ.  Jeg  har  da  isinde  nu  at  gjøre  en  Incision  lige 
ind  til  Benet;  der  er  saa  stor  Spænding  og  Ømhed  at  det 
under  alle  Omstændigheder  er  indiceret  at  skjære  ind,  selv 
om  der  ikke  findes  Pus;  ved  denne  Behandling  ville  vi 
tillige  faae  Diagnosen  sikkret. 

De  saae,  m.  H.,  hvorledes  der  udtømtes  en  Deel  tyndt, 
blodblandet,  ikke  lugtende  Pus,  men  det  laae  heelt  inde 

under  Musklerne;  ved  at  indbringe  en  Sonde  føler  jeg  at 
Suppurationen  har  været  subperiostal,  idet  man  træffer  en 
denuderet,  men  ikke  cariøs  Flade  af  radius.  Jeg  vil  dog 
ikke  fortsætte  Sonderingen  altfor  længe,  og  derfor  veed  jeg 
ikke  om  man  med  Sonden  kunde  komme  ind  imellem  Epi- 
phys^en  og  Diaphysen,  men  radius  er  angrebet  saa  langt 
nede,  at  Udgangspunctet  muligen  kunde  være  Epiphyse- 
linien.  Isaafald  er  Patientens  Sygdom  ret  alvorlig,  thi  den 
epiphysære  ostitis  strækker  sig  ofte  til  den  nærliggende  Ar- 
ticulation,  og  man  maa  derfor  være  forberedt  paa  at  kunne 
faae  en  suppurativ  arthroitis  carpi.  Vi  ville  dog  haabe  at 
Udtømmelsen  af  Suppurationen  vil  forbedre  Tilstanden  og 
at  vi  ved  omhyggelig  Antiseptik  kunne  faae  Incisionen  hel- 
bredet, idet  jo  Luften  ikke  har  havt  Adgang  til  Pusset, 
førend  vi  inciderede,  og  selve  Incisionen  er  foretaget  under 
spray. 

At  det  Essentielle  i  Patientens  Sygdom  er  den  sub- 
periostale  Pusansamling,  kunne  vi  naturligviis  formode, 
men  derfor  have  vi  dog  endnu  ikke  faaet  oplyst,  om  det  er 
en  traumatisk  ostitis,  eller  om  den  skulde  have  en  spon- 
tan (?)  Oprindelse  og  først  kaldtes  til  Frembrud  ved  den 
Overanstræugelse,  hans  Haand  blev  udsat  for.  Det  er  et 
Spørgsmaal,  der  endnu  ikke  kan  besvares  bestemt,  om  de 
saakaldte  spontane  Former  af  ostitis  ikke  have  en  trau- 
matisk Aarsag,  der  rigtignok  kan  være  tilsyneladende  ube- 
tydelig og  undertiden  ligger  længere  tilbage  i  Tiden,  saaat 
den  næsten  er  glemt  af  Patienten. 


25. 


Resectio  carpi.  —  Resectio  cubiti.  —  Antiseptica. 

Mine  Herrer! 

I  Slutningen  af  Timen  vil  jeg  rimeligviis  foretage  en 
resectio  cubiti,  men  først  skulde  jeg  vise  Dem  denne  Pa- 
tient, som  fornylig  er  kommet  herover  fra  Jylland,  hvor 
han  i  længere  Tid  er  blevet  behandlet  for  en  Sygdom  i 
venstre  Haand.  Han  er  nu  29  Aar  gammel  og  har  i  de 
sidste  4  Aar  havt  denne  Sygdom,  der  stadig  er  forværret, 
indtil  den  tilsidst  har  bevirket  at  han  ikke  kan  benytte 
Haanden  til  Nogetsomhelst.  Han  er  meget  øm  for  Be- 
røring, saaat  en  nøiere  Undersøgelse  først  vil  kunne  fore- 
tages under  Chloroformnarcose.  De  see,  at  her  er  en  be- 
tydelig Svulst  paa  Dorsalsiden  af  venstre  carpus,  og  der 
findes  forskjellige  Aabninger,  som  føre  meer  eller  mindre  i 
Dybden:  een  Aabning  findes  ved  processus  styloideus  ulnæ, 
og  gjennem  den  kan  en  Sonde  føres  ind  til  Benet;  en 
anden  findes  ved  processus  styl.  radii,  en  tredie  ved  os 
metacarpi  II,  en  fjerde  ved  os  metacarpi  IV  og  endelig  en 
femte,  cutan  Aabning  omtrent  svarende  til  articulatio  meta- 
carpo-phalangea  IV.  Gjennem  disse  Aabninger  er  der  til 
forskjellige  Tider  flydt  Pus,  og  af  og  til  ogsaa  udskilt 

necrotiserede  Beenpartier.  Antibrachium  er  meget  smal  og 
tynd,  i  Sammenligning  med  den  sunde,  og  seer  jo  slet  ikke 
ud,  som  om  den  tilhørte  en  stærk  og  sund  Mand  fra 
Landet.  Haanden  er  ogsaa  meget  smal,  langstrakt  og  slank. 
Fingrene  paa  den  syge  Haand  holdes  flecterede  i  articula- 
tiones  phalangeæ,  extenderede  derimod  i  articulationes 
metacarpo-phalangeæ,  og  de  staae  ubevægelige  i  denne 
Stilling,  deels  paa  Grund  af  Smerter,  deels  paa  Grund  af 
Retraction  af  tendines.  Paa  Volarfladen  endelig  finder 
man,  at  den  Fordybning,  som  normalt  dannes  imellem  den 
prominerende  thenar  og  hypothenar,  (i  regio  carpea),  er 
udslettet,  og  hele  Partiet  indtaget  af  en  jevn  Udfyldning. 

Hvad  feiler  nu  denne  Patient?  Ja,  det  er  klart,  at  her  er 
en  sygelig  Tilstand  af  Beendelene,  en  Caries;  men,  for  at 
komme  til  en  fuldstændig  Diagnose,  vilde  det  være  nødven- 
digt at  undersøge  Bevægelserne  i  de  forskjellige  Articula- 
tioner;  det  kan  dog,  som  sagt,  ikke  skee,  uden  at  Patienten 
er  chloroformeret.  Man  vil  ved  denne  Undersøgelse  vistnok 
finde  en  abnorm  Bevægelighed  i  de  forskjellige  Articula- 
tioner,  og  tillige  maaskee  en  strepitus,  tydende  paa  Denuda- 
tion  af  Articulationsfladerne,  baade  af  ossa  carpi  opad  mod 
antibrachium,  og  nedad  mod  metacarpus.  Sygdommen  er 
rimeligviis  udgaaet  fra  ossa  carpi,  og  har  herfra  strakt  sig 
med  Congestionsabscesser  baade  opad  og  nedad.  Og  De 
vide  jo  ogsaa,  at  ossa  carpi  høre  til  de  Been,  der  aller- 
hyppigst angribes  af  Caries  (ligesom  ossa  tarsi).  Vi  have 
altsaa  nu  en  Tilstand  af  de  forskjellige  Articulationer,  som 
vi  kunde  kalde  en  tumor  albus.  — ■  Patienten  er  i  sit 
Hjem  blevet  behandlet  paa  forskjellig  Maade,  men  uden 
Held ;  derfor  søger  han  nu  herover,  for  at  underkaste  sig 

en  Operation.  Spørgsinaalet  b'liver  da,  hvad  her  bør  gjøres. 
Tidligere  vilde  man  vist,  uden  at  betænke  sig,  have  fore- 
taget ainputatio  antibrachii,  og  herved  vilde  man  jo  ogsaa 
faae  en  radical  Helbredelse,  uden  synderlig  Fare  for  Pa- 
tienten, men  med  Tabet  af  hele  Haanden.  Nu  troer  jeg 
derimod,  at  man  først  bør  prøve  paa,  blot  at  borttage  det 
Syge,  og  beholde  saa  meget  som  muligt  af  Haanden  og 
navnlig  FiDgrene.  Thi,  selv  om  Fingrene  blive  nok  saa 
stive  og  ubevægelige,  saa  er  de  dog  mange  Gange  bedre, 
end  clen  bedste  og  kunstigste  artificielle  Haand,  nogen 
Instrumentmager  kan  fabrikere.  Jeg  vil  derfor  her  fore- 
tage en  Resection  af  carpus,  o:  borttage  ossa  carpi, 
basis  ossium  metacarpi  og  de  nederste  Ender  af  radius  og 
ulna.  Det  er  en  temmelig  langvarig  og  vanskelig  Operation, 
da  man  maa  søge  at  beholde  vasa,  som  ernære  Haanden, 
og  tendines,  som  bevæge  Fingrene,  fordi  man  jo  netop  ved 
denne  Operation  tilsigter  en  saa  stor  Bevægelighed  af 
Fingrene  som  muligt.  Tendines  til  carpus  derimod  bevarer 
man  ikke,  dem  har  man  jo  ingen  Brug  for,  naar  ossa  carpi 
ere  exstirperede.  Derimod  maa  man  navnlig  søge  at  bevare 
abductor  pollicis  longus  og  extensores  pollicis,  saavelsom 
de  fælleds  Flexorer  og  Extensorer  til  de  øvrige  Fingre. 
Denne  Operation  vil  jeg  udføre  engang  i  næste  Uge,  men 
da  De,  paa  Grund  af  den  nu  begyndende  Sommerferie, 
maaskee  ikke  ville  være  tilstede,  vil  jeg  beskrive  Dem, 
hvorledes  den  skal  foretages. 

Operationen  er  tidligere  gjort  temmelig  sjeldent  og 
saavidt  jeg  veed,  aldrig  her  paa  Hospitalet,  men  jeg  har 
hos  Lister  seet  et  Par  Tilfælde,  hvor  den  gav  saa  fortrin- 

lige  Eesultater,  at  jeg  vil  prøve  den  hos  vor  Patient,  og 
jeg  vil  udføre  den  efter  denMethode,  som  han  har  angivet. 

Man  har  nemlig  den  Vanskelighed  at  kjæmpe  med,  at 
man  skal  borttage  Been,  der  næsten  fra  alle  Sider  ere 
omgivne  af  tendines ,  som  for  største  Delen  skulle  skaanes ; 
især,  som  jeg  sagde  Dem,  er  det  af  Vigtighed  at  skaane 
de  lange  Muskler  til  pollex,  da  Haandens  Brug  væsentligt 
beroer  paa,  at  denne  Finger  kan  bevæges  nogenlunde  frit 
og  sættes  i  Opposition  til  de  fire  andre.  Fra  Volarsiden, 
hvor  vi  have  hele  Massen  af  Flexorer,  kan  man  ikke  komme 
ind  til  de  Been,  der  skulle  borttages;  man  maa  holde  sig 
til  Siderandene  eller  Dorsalsiden. 

Jeg  vil  nøiagtig  følge  de  Regler,  som  Lister  har  givet 
i  denne  Henseende,  nemlig  at  gjøre  to  Incisioner,  een  ved 
Radial-  og  een  ved  Ulnarsiden.  Den  første  begynder  paa 
den  nederste  Deel  af  radius  og  følger  langs  Ulnarranden 
af  m.  extensor  pollicis  longus,  indtil  man  er  kommet  til 
os  metac.  II;  nu  dreier  man  lige  nedad,  følgende  Radial- 
siden af  dette  Been  indtil  dets  Midte;  derved  undgaaer 
man  at  lædere  a.  radialis.  Saarranden  trækkes  tilside  og 
man  gaaer  da  ind  med  forskjellige  Instrumenter,  saaat 
man  lidt  efter  lidt  fjerner  de  ossa  carpi,  som  ligge  paa 
denne  Side.  Dernæst  gjør  man  et  Snit  langs  Ulnarranden 
af  Haanden,  holdende  sig  om  paa  Volarsiden,  og  trænger 
lige  ind  til  Benene.  De  lange  tendines  løsnes  fra  Benene, 
som  nu  efterhaanden  udtages.  Naar  ossa  carpi  ere  bort- 
tagne bliver  der  god  Plads,  saaat  man  kan  komme  til 
Basis  af  ossa  metacarpi  og  fjerne  dem  med  en  stærk  Been- 
sax  eller  lignende  Instrumenter.  Den  nederste  Ende  af 
radius  og  af  ulna  skal  derefter  borttages,  saaat  nu  de  ossøse 

Flader  fra  antibrachium  kunne  lægges  op  imod  dem  fra 
metacarpus.  Hvis  det  gaaer  heldigt,  kommer  der  Sammen- 
voxning  imellem  dem,  saaat  Haanden  faaer  Fasthed,  medens 
Fingrene  skulle  bevæges  daglig  for  at  de  kunne  blive  be- 
vægelige. Man  maa  imidlertid  ikke  vente  nogen  hurtig 
Helbredelse;  Incisionssaarene  læges  i  det  Hele  langsomt, 
ofte  udstødes  senere  smaa  løsnede  Beendele  og  ialtfald  maa 
man  lade  Patienterne  i  mange  Maaneder  have  Resectionen 
støttet  ved  en  Volarskinne.  Denne  kan  ikke  undværes 
førend  der  er  opnaaet  en  paalidelig  ossøs  Forbindelse,  men 
den  maa  lægges  saaledes  at  Patienten  samtidig  frit  kan 
bruge  Fingrene. 

(Jeg  har  senere  udført  denne  Resection  nogle  —  10 
—  Gange ;  to  af  Patienterne  ere  døde,  men  den  ene  havde 
allerede  ved  Indlæggelsen  en  chronisk  Pyhæmi  og  den 
anden  døde  først  nogle  Maaneder  efter.  Af  selve  Opera- 
tionen er  Ingen  død  og  Nogle  af  de  Resecerede  have  faaet 
fortrinlig  Brug  af  Haanden). 


Der  var  altsaa,  m.  H.,  en  Operation,  som  skulde  gjøres 
i  denne  Time  og  Patienten  vil  om  et  Øieblik  blive  bragt 
herop.  Imidlertid  kunne  vi  gjøre  os  bekjendte  med  hendes 
Sygehistorie.  Det  er  en  ung  Pige  fra  Jylland,  18  Aar 
gammel,  som  allerede  for  et  Par  Maaneder  siden  indlagdes 
her  i  Hospitalet  for  en  Sygdom  i  venstre  Overextremitet. 
Hun  blev  syg  omtrent  for  et  Aar  siden,  men  har  ellers 
været  heelt  rask,  navnlig  har  hun  ikke  liidt  af  Scrophulose 
som  Barn.  Hun  regner  sin  nuværende  Lidelse  fra  en  Gang 
ifjor,  da  hun  af  et  lille  Barn  fik  et  Slag  med  en  Stok,  der 

traf  venstre  olecranon.  Dette  er  jo  en  temmelig  ubetyde- 
lig Leilighedsaarsag ,  men  hun  mener  bestemt  at  der  lige 
fra  den  Tid  have  været  Smerter  og  nogen  Svulst  paa  Stedet. 
Hun  saae  ved  Indlæggelsen  sund  og  blomstrende  ud,  alle 
Functionerne  vare  i  god  Orden,  men  der  var  en  tydelig 
Svulst  deels  omkring  olecranon,  deels  lidt  høiere  oppe  paa 
humerus;  der  anlagdes  strax  en  Stivelsebandage,  hvorved 
Articulationen  immobiliseredes,  og  med  den  har  hun  gaaet 
oppe  og  befundet  sig  fuldstændigt  vel.  Først  idag  har  jeg 
efter  2  Maaneders  Forløb  aftaget  den  og  jeg  vil  nu  vise 
Dem,  hvorledes  Delen  seer  ud,  for  at  vi  derefter  kunne 
discutere  Behandlingen. 

Der  fandtes  altsaa  dengang  Smerte  og  Svulst,  eller 
rettere  sagt,  2  Svulster,  een  i  Articulationen  og  een  lidt 
høiere  oppe;  begge  ere  der  endnu.  Smaa  Bevægelser  ere 
ikke  hindrede  og  kunne  udføres  activt,  derimod  mærker 
man  en  Modstand,  naar  Flexion  eller  Extension  drives 
videre;  dette  kunde  jo  tænkes  at  skrive  sig  fra  den  lange 
Immobilisation ,  men  det  var  allerede  tilstede  fra  Først  af 
i  samme  Grad  som  nu. 

De  nævnte  2  Svulster  ere  noget  forskjellige  fra  hin- 
anden; den  paa  humerus  er  af  Størrelse  som  en  Valdnød, 
den  ligger  paa  den  indvendige  Side,  ca.  2  Tommer  over 
plica  cubiti  og  føles  som  en  Pose,  halvfyldt  med  Vædske; 
den  er  temmelig  overfladisk,  bedækket  af  fortyndede, 
blaaligrøde  Integumenter. 

Svulsten  ved  Articulationen  viiste  et  særegent  Forhold. 
For  det  Første  see  De,  at  der  paa  Forfladen,  ved  plica 
cubiti,  saavelsom  paa  den  udvendige  Flade,  aldeles  ikke  er 
noget  Abnormt  at  opdage,  men  paa  den  indvendige  bageste 

Side  er  der  en  prominerende  tumor  af  Størrelse  som  et 
Æg.  Den  fylder  hele  Rummet  imellem  olecranon  og  con- 
dylus  internus  og  strækker  sig  op  om  den  nederste  Deel  af 
tendo  tricipitis,  idet  den  synes  at  gaae  heelt  ind  under 
den.  Denne  Svulst  er  overordentlig  blød,  halv-fluctuerende, 
saaat  man,  hvis  der  vare  andre  Tegn  paa  en  Suppuration, 
kunde  formode  en  Ansamling  af  Pus. 

De  normale  Bevægelser  vare,  som  jeg  sagde  Dem, 
noget  indskrænkede,  men  der  føltes  aldeles  ingen  ossøs 
Skuren;  abnorme  Bevægelser  fandtes  ikke,  navnlig  var  der 
ingen  lateral  Mobilitet. 

Hvad  er  det  da,  som  vi  her  have  at  gjøre  med?  Er 
der  nogen  Forbindelse  imellem  de  to  Svulster?  —  Lad  os 
først  betragte  den,  der  findes  ved  olecranon;  hvis  den  er 
fluctuerende ,  saa  have  vi  en  Vædske  derinde  og  da  enten 
Pus,  Blod  eller  Serum.  En  Blodansamling,  som  kunde 
være  opstaaet  ved  Slaget,  vilde  næppe  have  holdt  sig  i  et 
Aar.  Hvis  der  var  en  serøs  Ansamling,  kunde  vi  tænke 
paa  en  Cyste,  og  vi  have  jo  i  denne  Region  undertiden 
Ansamlinger  i  bursæ  serosæ,  altsaa  som  Hygromer.  De 
kunne  komme  som  accidentelle ;  men  af  constante  have 
vi  den  store  subcutane ,  der  dækker  det  Øverste  af  Bag- 
fladen af  olecranon;  hvis  den  ei  Sædet  for  et  Hygrom,  saa 
ligger  dette  lige  under  Huden,  holder  sig  til  Bagfladen  og 
kunde  ikke  strække  sig  heelt  hen  til  condylus  internus. 
Desuden  ere  her  Integumenterne  aldeles  uberørte  af  Svul- 
sten, de  kunne  løftes  op  i  en  Fold  og  hæves  ud  fra  selve 
tumor,  der  følgelig  maa  ligge  dybere.  Hvis  vi  havde  en 
bursa1)  under  Insertionen  af  triceps,  kunde  den  vistnok 

*)  Findes  omtalt  af  nogle  Anatomer  —  mon  constant? 

blive  cystisk  udvidet  og  vilde  være  temmelig  profund,  men 
den  vilde  næppe  strække  sig  heelt  ned  paa  Siden  af  ole- 
cranon. 

Snarere  kunde  det  dybe  Leie  af  Svulsten  passe  paa  en 
intraarticulær  Ansamling ;  da  kunde  det  være  en  hydar- 
thrus,  og  denne  skulde  saa  været  blevet  tilbage  efter  den 
ved  Slaget  fremkaldte  arthroitis.  Men  hvis  vi  havde  en 
Ansamling  inde  i  Capslen,  maatte  den  kunne  forskydes  om 
til  den  udvendige  Side  af  olecranon,  den  vilde  ikke  være 
saa  bestemt  begrændset  til  et  Parti  af  Articulations- 
huulheden. 

Da  det  altsaa  synes  mindre  rimeligt,  at  Svulsten  har 
et  flydende  Indhold,  kunde  man  her  maaskee  have  en 
solid  tumor  og  den  bløde  Fornemmelse  maatte  da  kaldes 
Pseudofluctuation.  Det  er  bekjendt  nok  hvor  let  denne 
Fornemmelse  kan  narre  os.  Fornylig  kom  netop  dette 
Spørgsmaal  paa  Tale  i  det  franske  société  de  chirurgie; 
eet  af  Medlemmerne  tog  da  en  Svulst,  som  han  kort  i 
Forveien  havde  exstirperet,  lagde  den  paa  et  Bord  og  be- 
dækkede den  med  et  Haandklæde,  hvorpaa  han  opfordrede 
sine  Colleger  til  at  sige  om  Svulsten  var  fluctuerende  eller 
ikke.  Der  vare  omtrent  lige  Mange,  der  sagde  ja  og  nei; 
den  blev  da  aabnet  og  viste  sig  at  være  et  Lipom.  Naar 
man  ikke  engang  i  dette  Tilfælde,  hvor  dog  Svulsten  laae 
paa  et  saa  fast  Underlag  som  et  Bord,  kunde  afgjøre  om 
det  var  en  Vædske  eller  ikke,  hvormeget  lettere  kan  man 
da  feile,  naar  Svulsten  endnu  ligger  inde  i  Legemet!  For 
et  Par  Uger  siden  exstirperede  jeg  et  Lipom,  der  laae  inde 
under  Musklerne  paa  Siden  af  thorax;  jeg  torde  ikke  sige, 
selv  efter  Exstirpationen.  om  det  var  en  Cyste ;  jeg  maatte 

gjennemskjære  den  for  at  erfare,  at  den  kun  indeholdt 
adipøst  Væv.  Ligesaa  gaaer  det  med  de  fungøse  Svul- 
ster og  derfor  er  det  her  maaskee  blot  Fungositeter ,  der 
ligge  indenfor  den  fibrøse  Capsel  og  ere  udgaaet  fra 
Synovialmembranen.  Førend  jeg  anlagde  hendes  Stivelse- 
bandage, gjorde  jeg,  for  yderligere  at  sikkre  Diagnosen, 
en  Prøvepunctur,  men  derved  udtømtes  kun  en  Draabe 
Blod. 

Jeg  talte  før  om  Lipomer;  herved  tænker  man  i  Al- 
mindelighed paa  Svulster  i  det  subcutane  Cellevæg,  men 
de  kunne  ogsaa  være  profunde,  saaledes  som  i  det  Exempel, 
jeg  nævnede  for  Dem,  og  man  har  ogsaa  en  egen  Slags, 
som  kaldes  lipoma  arborescens,  der  er  endnu  dybere,  idet 
det  kan  strække  sig  ind  i  Articulationerne.  Det  har  en 
aparte  Form,  idet  det  spreder  sig  med  Forgreninger 
(arborescens),  der  skyde  ud  i  alle  Retninger.  De  ere  for- 
øvrigt meget  sjeldne  og  deres  Oprindelse  er  noget  uklar; 
de  kunde  see  ud  som  — ■  og  antages  af  Nogle  for  at  være 
—  udgaaede  fra  en  Hypertrophi  af  Synovialmembranens 
smaa  villøse  Ujevnheder.  Men  man  kunde  ogsaa  tænke 
sig  Lipomer  opstaaede  fra  de  adipøse  Masser,  der  findes 
ved  visse  Articulationscapsler ,  f.  Ex.  netop  i  artic.  cubiti. 

Lægge  vi  et  perpendiculært  Snit  forfra  bagtil  igjen- 
nem  Midtlinien  af  denne  Articulation ,  see  vi  at  humerus 
lige  over  processus  cubitalis  er  meget  tynd,  undertiden 
endog  som  en  gjennemsigtig  Beenplade,  og  den  danner 
paa  en  Maade  en  Stilk,  hvorpaa  trochlea  sidder.  Idet  nu 
triceps  passerer  forbi  dette  indknebne  Parti,  bliver  der 
følgelig  et  Rum  imellem  dem,  og  dette  Rum  er  udfyldt  af 
en  Fedtklump  af  temmelig  betydelig  Størrelse,  men  den 

ligger  heelt  udenfor  Capslen,  som  kun  skyder  sig  nedenfra 
op  paa  den  underste  Flade  af  denne  adipøse  Masse1).  Hvis 
denne  nu  tiltager  og  udvikler  sig  til  et  Lipom,  kan  den 
skyde  Synovialmembranen  foran  sig  og  trænge  heelt  ind  i 
Articulationen ;  den  kunde  da  vise  sig  ligesom  den  Svulst, 
der'findes  hos  vor  Patient,  men  jeg  troer  dog  ikke  at  det 
er  Tilfældet  her,  jeg  er  meest  tilbøielig  til  at  antage  Ud- 
fyldningen for  at  være  fungøs. 

Der  staaer  endnu  tilbage  at  klare  Forholdet  imellem 
de  to  Svulster  hos  Patienten;  hvis  hun  nemlig  har  en  tu- 
mor albus  cubiti  og  tillige  en  fluctuerende  Svulst  lidt 
høiere  oppe  paa  humerus,  ligger  det  nær  at  sætte  dem  i 
den  Forbindelse  indbyrdes,  at  den  sidste  er  en  Congestions- 
absces,  udgaaet  fra  Articulationen.  Men  Abscessen  ligger 
dog  i  en  vis  Afstand  fra  Articulationen  og  vi  maatte  kunne 
finde  den  Vei  den  har  taget,  hvis  den  virkelig  er  opstaaet 
ved  Sænkning;  men  det  er  ikke  den  Vei,  disse  Abscesser 
forløbe,  naar  de  komme  fra  en  pyarthrus  cubiti,  de  holde 
sig  meest  til  Bagfladen,  sænke  sig  enten  ned  paa  anti- 
brachium  eller  opad  mod  td.  tricipitis,  men  vise  sig  ikke 
saalecles  som  her  paa  den  forreste  indvendige  Flade  af 
humerus.  Jeg  troer  derfor  at  de  to  tumores  ere  uafhængige 
af  hinanden,  den  paa  humerus  vilde  jeg  antage  for  en 
absc.  frigidus,  der  ikke  har  noget  andet  nexus  med  Svul- 
sten ved  olecranon  end  at  de  begge  antyde  en  sygelig 
Disposition  hos  Patienten.  I  det  subcutane  Cellevæv 
frembringes  en  kold  Absces,  og  i  Articulationen  frembringes 


')  Paa  Forfladen  af  Capslen  findes  forøvrigt  en  lignende,  mindre 
Fedtklump  lidt  ovenfor  apex  proc.  coronoidei. 

en  fungøs  Arthroitis.  Men  i  prognostisk  Henseende  har 
dog  Abscessen  endeel  Betydning,  idet  vi  maae  befrygte  at 
ligesom  der  er  kommet  en  Pusansamling  i  Cellevævet,  saa- 
ledes  vil  der  rimeligviis  komme  —  eller  er  maaskee  alle- 
rede kommet  —  en  Suppuration  i  Fungositeterne. 

Efter  at  jeg  nu  har  fremstillet  Dem  min  Opfattelse  af 
Sygdommens  Natur,  ville  De  let  kunne  forstaae  den  Be- 
handling, jeg  har  isinde  at  underkaste  den.  Svulsten  paa 
humerus  vil  jeg  incidere,  og  naar  Pusset  er  udtømt,  vil  jeg 
fylde  Huulheden  med  en  Tampon,  dyppet  i  solutio  chlor. 
zincici.  Hvad  Articulationen  angaaer,  da  vil  jeg  ogsaa  her 
gjøre  en  Incision,  men  det  er  ikke  for  at  udtømme  en 
Vædske,  kun  for  at  kunne  anstille  en  Undersøgelse  af  dens 
Natur.  Hvis  Svulsten  viser  sig,  blot  at  være  fungøst  Væv, 
kunde  jeg  maaskee  nøies  med  at  udskrabe  det  med  en 
Rugine,  men  hvis  jeg  ved  at  indføre  Fingren  finder  de 
ossøse  Dele  angrebne  —  hvilket  jeg  antager  for  sandsyn- 
ligt —  vil  jeg  strax  skride  til  Resection. 


De  saae,  m.  H. ,  at  jeg  udførte  Operationen  saaledes 
som  jeg  havde  angivet  Dem  at  ville  gjøre.  Ved  at  incidere 
Abscessen  udflød  en  Deel  tyndt  Pus ,  hvorfor  Huulheden 
blev  cauteriseret.  Articulationen  aabnedes  derpaa,  det 
fungøse  Væv  var  allerede  begyndt  at  emollieres  og  Fingren 
følte  ulna  tydeligt  blottet,  saaat  jeg  maatte  antage  det  for 
indiceret  at  gjøre  Resection,  og  De  saae  den  Methode,  jeg 
anvendte. 

Operationen  hører  forresten  ikke  til  de  hyppige  her 
paa  Hospitalet,  den  er  ialtfald  gjort  sjelclnere  end  res. 

genus  &  coxæ.  Fra  1868 J)  indtil  nu  har  jeg  udført  den 
12  Gange  og  med  ret  gode  Resultater,  idet  kun  een  af 
Patienterne  er  død,  og  det  var  endda  først  mange  Maa- 
neder  efter  OperationeD.  Det  var  en  ældre  Mand  (40 — 50 
Aar)  som  i  lang  Tid  havde  havt  en  ossøs  arthroitis  cubiti; 
jeg  troede  at  en  Resection  vilde  være  tilstrækkelig,  og  i 
Begyndelsen  syntes  det  ogsaa  som  om  det  vilde  gaae  godt, 
men  senere  udviklede  sig  en  osteomyelitis  humeri,  der 
igjennem  en  Septichæmi  medførte  mors.  Erfaringen  her 
paa  Hospitalet  har  altsaa  bekræftet  den  almindelige  Me- 
ning, at  af  alle  de  større  articulære  Resectioner  er  denne 
den  mindst  farlige. 

Operationen  kan  udføres  paa  flere  Maader.  I  alle  de 
tidligere  Tilfælde  benyttede  jeg  Moreau's  Operationsmethode, 
idet  jeg  gik  ind  bagfra,  gjorde  to  longitudinelle  Incisioner, 
een  paa  hver  Side  af  olecranon,  og  forbandt  dem  ved  et 
Tværsnit  i  Midten;  men  derved  couperes  m.  triceps,  og  man 
har  derfor  søgt  at  komme  ind  i  Articulationen  ved  at  lægge 
Snittene  saaledes  at  man  kunde  bevare  Extensionen  af 
antibrachium  ved  at  skaane  den  nævnte  Muskel.  Nélaton 
gik  frem  paa  den  Maade,  at  han  inciderede  longitudinelt 
langs  den  udvendige  Rand  af  olecranon  ned  til  capitulum 
radii  og  derfra  gjorde  et  lille  transverselt  Snit;  nu  ud- 
tog han  først  dette  capitulum,  dernæst  olecranon  og  ende- 
lig, naar  der  var  blevet  Plads  nok  til  at  proc.  cubitalis 
humeri  kunde  bringes  ud  igjennem  Saaret,  afsaugede  han 
denne.     Ollier2)  i  Lyon,  som  særlig  har  taget  Forsvaret 


*)  Da  jeg  begyndte  at  anvende  Antiseptik. 

2)  Larghi  i  Italien  har  dog  maaskee  gjort  det  Samme  før  Ollier. 

for  de  subperiostale  Resectioner,  vil  at  man  skal  lade  den 
fibrøse  Capsel  og  periostiurn  blive  siddende;  han  gjør  da 
en  Z- formet  Incision  og  præparerer  den  fibrøse  Beklæd- 
ning heelt  bort  fra  de  ossøse  Ender,  der  nu  skulle  ud- 
tages. 

Andre  have  nøiedes  med  en  enkelt  longitudinel  Inci- 
sion og  det  kan  vistnok  lade  sig  gjøre,  men  i  de  sidste 
Tilfælde  har  jeg  foretrukket  at  følge  den  Anviisning  som 
Lister  har  givet  mig,  nemlig  at  foretage  to  longitudinelle 
Incisioner,  een  paa  den  udvendige,  en  anden  paa  den  ind- 
vendige Side  af  olecranon.  Den  mellemliggende  Bro  løs- 
nes nu  fra  Benet,  saaledes  at  triceps  kommer  til  at  hænge 
sammen  med  Integumenterne ,  og  igjennem  de  to  Aab- 
ninger  udpiller  man  da  de  articulerende  Ender  af  alle  tre 
Been.  Methoden  er  noget  besværlig,  og  det  er  tvivlsomt 
om  man  nødvendigviis  maa  beholde  td.  tricipitis  for  at 
kunne  faae  Bevægelse  i  den  resecerede  Deel.  Flexorerne 
ere  vel  nok  saa  vigtige  og  derfor  bør  man  see  at  skaane 
baade  biceps  og  brachiæus  internus,  af  hvilke  den  første 
jo  tillige  er  supinator.  Man  skal  derfor  om  muligt  af- 
sauge  Benene  ovenover  Musklernes  Insertion.  Biceps 
sætter  sig  paa  tuberositas  rad;i  og  man  kan  altsaa  uden 
Fare  afsauge  hele  collum  radii ;  brachiæus  sætter  sig  under 
proc.  coronoidens  og  man  kan  derfor  borttage  den  øverste 
Ende  af  ulna  heelt  ned  til  dette  Sted. 

Man  antager  ikke  at  a.  brachialis  kan  være  udsat  for 
at  læderes,  naar  man  blot  bærer  sig  nogenlunde  forsigtigt 
ad;  derimod  skal  man  tage  sig  iagt  for  n.  ulnaris,  der  let 
kunde  overskjæres,  da  den  ligger  saa  tæt  op  paa  Benene. 
Man  skal  undgaae  at  coupere  den. 

Hvad  det  angaaer  at  skulle  under  Operationen  bevare 
disse  tendinøse  Insertioner,  maa  jeg  dog  bemærke,  at  jeg 
har  seet  Syrne  i  Edinburgh  mange  Gange  gjøre  den  paa 
Moreau's  Maade,  hvorved  triceps  uden  Videre  overskjæres, 
men  alligevel  have  de  Syge  kunnet  faae  bagefter  ret  god 
activ  "Bevægelighed  af  antibrachium  og  fuldstændig  Kraft  i 
Haanden,  hvilket  jo  er  Noget  af  det  Vigtigste. 

Da  vi  dog  endnu  have  Lidt  af  Timen  tilbage  vil  jeg 
benytte  den  til  at  gjøre  nogle  Bemærkninger  om  Saarets 
Forbinding.  Jeg  vil  her,  ligesom  jeg  pleier,  lægge  en  Li- 
ster's  Gazeforbinding  paa,  men  De  bør  dog  ogsaa  kjende 
Noget  til  de  ældre  Forbindingsmaader ,  selv  om  De  maa- 
skee  for  Fremtiden  i  Deres  Praxis  kun  ville  benytte  Car- 
bolpræparater  —  eller  Borsyre  eller  Salicylsyre,  hvis  De 
have  mere  Tro  til  disse  Stoffers  antiseptiske  Virkning. 

Det  er  vistnok  forbausende,  hvilken  Udbredelse  de 
Lister'ske  Anskuelser  have  faaet  i  hele  den  civiliserede 
Verden,  naar  man  betænker  at  hans  første  Meddelelser 
derom  kun  skrive  sig  fra  Aaret  1867.  Men  Hvormeget 
endog  Nutiden  skylder  Lister,  maa  man  dog  huske,  at  han 
har  havt  Forgjængere,  der  have  banet  Veien  for  ham  og 
at  han  hverken  har  „opfundet"  Carbolsyren  eller  de  Theo- 
rier  om  Putrefactionen,  som  have  været  Udgangen  for  hans 
Forsøg. 

Paa  en  Maade  kan  man  sige,  at  Undersøgelserne  om 
den  purulente  Infection  i  den  første  Deel  af  dette  Aar- 
hundrede  have  forberedt  det  Omslag,  der  i  vore  Dage  er 
skeet  med  Hensyn  til  Saarbehandlingen,  og  naar  man  skulde 
nævne  en  Enkelt,  der  har  særlig  Fortjeneste  af  denne  Sag, 
skulde  det  være  Velpeau,  hvis  Doctordisputats  (1823)  angik 

de  metastiske  Abscesser.  Han  udtalte  allerede  dengang  at 
disse  skreve  sig  fra  at  Blodet  var  blevet  forandret  ved 
Iblanding  af  Pus,  hvilket  enten  kom  fra  Saaret  eller  fra 
de  nærmeste  Vener.  Man  kom  da  til  Theorien  om  den 
suppurative  phlebitis,  som  nu  i  en  lang  Aarrække  antoges 
af  Chirurgerne,  men  forøvrigt  allerede  kunde  siges  at  være 
antydet  af  Hunter  i  hans  bekj endte  Værker  om  Inflamma- 
tion. Jeg  skal  naturligviis  ikke  opholde  mig  ved  de  for- 
skjellige  senere  Theorier,  hvilke  jo  ligge  den  almindelige 
Pathologi  nærmere  end  Chirurgien;  jeg  vil  blot  minde  Dem 
om,  at  man  en  Tid  talte  om  „purulent  Diathese"  (Teissier 
1838)  o:  at  der  dannedes  Pus  i  Blodet  paa  Grund  af  en 
sygelig  Tilstand  i  Legemet;  derpaa  kom  Theorien  om  en 
septisk,  putrid  Infeetion  og  Piorry  dannede  1842  Ordet 
Pyhæmi,  som  har  holdt  sig  fra  den  Tid;  endelig  fik  man 
Ordet  septiehæmia  og  man  gav  sig  da  især  til  at  under- 
søge, hvad  Grunden  kunde  være  til  at  Saarets  Vædsker 
decomponeredes  og  derved  bleve  farlige  for  Organismen. 

Jeg  har  blot  nævnet  disse  'Undersøgelser,  fordi  de 
ledede  til  at  man  søgte  at  undgaae  Farerne  ved  Opera- 
tionssaar,  derved  at  man  brugte  visse  Stoffer  til  Forbindingen, 
men  endnu  i  1850  fandt  man  overalt  i  Frankrig  kun  al- 
mindeligt Cerat  strøget  paa  pillet  Charpi  (plumasseaux) 
eller  paa  fenestrerede  Compresser.  Samtidig  traf  jeg  saa- 
godtsom  alle  Steder  i  England,  Skotland  og  Irland  Saarene 
forbundne  med  „water-dressing",  o:  engelsk  Charpi  dyppet 
i  koldt  Vand. 

Resultaterne  forekom  mig  vistnok  endeel  bedre  i 
engelske  end  i  franske  Hospitaler,  fordi  Saarene  holdtes 
renere  i  de  første,  og  fordi  man  i  det  Hele  sørgede  for 

bedre  hygieniske  Forhold,  men  i  Sammenligning  med  det 
nuværende  Udfald  af  Operationer  var  Prognosen  ikke  hel- 
dig for  den  Patient,  der  skulde  underkaste  sig  en  chi- 
rurgisk  Behandling,  hvorved  der  fremkom  store  Saarflader. 
Eigtignok  vare  der  Chirurger,  som  af  den  Grund  søgte  at 
sætte  caustica  eller  ferrum  candens  istedetfor  Kniven,  men 
det  sidste  Instrument  benyttedes  dog  af  de  Fleste. 

Man  kan  vel  sige  at  de  første  Forsøg  til  „antiseptiske" 
Forbindinger  datere  sig  fra  1855,  da  Demarquay  i  Paris 
meddeelte  at  Glycerin  havde  givet  ham  saa  fortrinlige  Re- 
sultater med  Hensyn  til  Saarheling,  at  det  burde  sættes 
istedetfor  de  hidtil  brugte  Fedtstoffer.  Han  havde  især 
benyttet  det  ved  urene  Saar  (gangræna  nosocomialis),  men 
snart  anvendtes  det  paa  alle  Saarflader,  og  man  troede  at 
have  fundet  et  Middel  til  at  hindre  de  farlige  Følger  fra 
Suppurationer.  Enthusiasmen  varede  dog  ikke  længe,  idet 
man  kom  til  clen  Erkj endelse,  at  Glycerinen  vel  var  bedre 
end  det  gamle,  smudsige  Cerat,  men  at  den  ikke  var  i  Be- 
siddelse af  særegne  antiputride  Egenskaber. 

I  1859  begyndte  man  med  Tjære-Præparater.  Det 
første  var  et  Pulver  af  100  Dele  Gibs  og  1 — 3  Dele  „coal- 
tar"  (paa  Dansk  Kultja^re),  hvorved  forstaaes  den  Vædske, 
der  fremkommer,  naar  man  destillerer  Kul  for  at  frem- 
bringe den  almindelige  Belysningsgas.  Navnet  er  gaaet 
over  i  det  franske  Sprog  og  bruges  endnu  bestandig.  Op- 
finderne af  dette  Pulver  vare  2  Franskmænd,  Corne  (Veteri- 
nær) og  Demeaux  (Læge),  og  Præparatet  gaaer  fremdeles 
under  deres  Navn,  som  poudre  désinfectante  de  Corne  & 
Demeaux.  Det  fik  meget  stor  Udbredelse  i  Frankrig  og 
er  benyttet,  indtil  for  ikke  længe  siden,  til  ulcererede, 

gangrænøse  og  suppurerende  Saar,  ligesom  man  ogsaa 
fandt  Anvendelse  for  det  til  Desinfection  i  Almindelighed. 
Imidlertid  fik  det  ogsaa  den  samme  Medfart,  som  enhver 
ny  Opfindelse  faaer,  nemlig  at  man  enten  søgte  at  ned- 
sætte dets  Virkning  ved  at  sige  at  man  havde  mange 
andre,  ligesaa  gode  Stoffer  —  eller  —  at  man  søgte  at 
vise,  at  det  ikke  var  noget  Nyt,  thi  man  havde  allerede 
fra  ældre  Tider  kjendt  og  brugt  lignende  Stoffer,  saasom 
Kulpulver,  Tjærevand,  Terpenthin. 

I  England  vandt  dette  Pulver  ikke  nogen  Indgang ; 
derimod  fik  man  her  netop  i  det  samme  Aar  (1859)  et 
Middel,  som  senere  har  nydt  stor  Berømmelse  og  er  blevet 
indført  saavel  i  Danmark  som  i  de  fleste  andre  Lande. 
Det  var  „Condy's  Fluid",  en  Opløsning  af  Hypermanganas 
kalicus,  hvilket  ganske  sikkert  har  desinficerende  Egen- 
skaber, men  i  den  sidste  Tid  har  maattet  vige  Pladsen  for 
de  moderne  Antiseptica. 

I  Frankrig  holdt  man  sig  fremdeles  til  coaltar,  men 
Pulveret  erstattedes  snart  af  en  anden  Sammensætning, 
nemlig  „coaltar  saponiné"  af  Lebeuf,  Apotheker  i  Bayonne; 
han  opløste  Kultjæren  i  tinctura  saponini,  hvorved  han  fik 
en  Vædske,  der  langt  bedre  end  et  pulverformigt  Stof 
kunde  anvendes  til  Vadskning  og  Forbinding  af  Saar.  Det 
er  en  Forbindelse  af  10  Dele  coaltar  og  24  Dele  tra.  sapo- 
nini, og  blandet  med  Vand  (1 — 4)  danner  det  en  Emulsion, 
som  er  blevet  omtalt  med  stor  Roes  fra  mange  franske 
Hospitaler 1). 


*)  De  ville  endnu  daglig  see  det  averteret  i  de  franske  medicinske 
Journaler. 


352 


Coaltar  er  imidlertid  et  Stof,  hvis  Styrke  er  tem- 
melig variabel,  derfor  raadede  man  til  at  vælge  bestemte 
chemiske  Præparater,  der  kunde  indeholde  det  samme  virk- 
somme Stof,  og  det  første  af  den  Slags  var  „phénol  Bo- 
boeuf"  o:  phenylsuurt  Natron.  Da  man  altsaa  var  kommet 
til  de  phenylsure  Salte,  laae  det  nær  at  bruge  selve  Phe- 
nylsyren  eller  Carbolsyren,  og  allerede  1861  have  vi  den 
første  Meddelelse  om  denne  Syres  Virkning  fra  en  Fransk- 
mand Lemaire,  hvem  Lister  selv  nævner  som  sin  For- 
gjænger. 

Carbolsyren  fandt  iøvrigt  i  Begyndelsen  kun  faa  Til- 
hængere i  Frankrig,  hvor  man  derimod  troede  at  have 
fundet  et  antiseptisk  Forbindingsstof  i  Alcool,  som  fra 
1860  blev  brugt  i  mange  Hospitaler,  og  som  f.  Ex.  Néla- 
ton  i  nogle  Aar  benyttede  næsten  udelukkende  til  Opera- 
tionssaar  i  sit  Hopital  des  Cliniques ;  han  lod  i  det  Hele 
til  at  være  ret  tilfreds  med  Resultaterne  deraf,  men  det 
anvendtes  dog  for  det  Meste  endeel  fortyndet.  Meget  hyp- 
pigt seer  man  endnu  alcool  anvendt  i  Paris  som  spiritus 
camphoratus;  for  20 — 30  Aar  siden  saae  jeg  allerede  at 
man  gjorde  udstrakt  Brug  deraf  som  resolvens,  især  var 
det  da  almindeligt  som  epithema  ved  Fracturer,  hvor  man 
lagde  Compresser  dyppede  i  fortyndet  Campherspiritus  nær- 
mest paa  Huden,  og  udenpaa  et  „Scultet's"  Bind.  Om  det 
har  stor  Virkning  ved  Fractur-Behandling,  tør  jeg  ikke 
sige ;  derimod  kan  man  ikke  betvivle,  at  det  besidder  anti- 
septiske Egenskaber,  og  det  havde  vistnok  været  langt  hel- 
digere for  Patienterne,  om  man  dengang  havde  skiftet  de 
to  Stoffer  Cerat  og  Campherspiritus  saaledes  om,  at  man 

havde  lagt  Cerat  paa  alle  Fracturerne  og  Campherspiritus 
paa  alle  Saarene. 

Det  vedkommer  forøvrigt  ikke  det  foreliggende  Emne, 
men  jeg  skulde  dog  erindre  Dem  om,  at  man  i  den  nyere 
Tid  bruger  endeel  antiseptiske  Stofter  indvendig  ligesaavel 
som  udvendig;  de  meest  benyttede  ere  Salicylsyre  (især 
som  Natronsalt),  Carbolsyre  (sulpho -carbolas  natricus) 
og  Campher,  hvilket  sidste  jeg  især  ynder  som  et  anti- 
putrid  Medicament.  Den,  der  især  har  arbeidet  paa  at 
indføre  Campher  som  et  Universalmiddel,  er  den  franske 
Læge  Easpail,  som  netop  nu  er  død;  det  var  dog  tilsidst 
en  Galskab  for  ham,  at  alle  Sygdomme  skulde  kunne 
cureres  ved  Hjælp  af  Campher,  og  han  kaldtes  derfor  ofte 
i  Frankrig  den  „gale  Campherdoctor". 

Medens  de  ovennævnte  Forsøg  paa  at  fjerne  Farerne 
ved  chirurgiske  Saar  gaae  forud  for  Lister's  Antiseptik  i 
1867,  er  der  dog  en  anden  Række  Undersøgelser,  der  langt 
mere  har  beredet  Veien  for  ham,  og  han  har  selv  altid  be- 
tragtet Pasteur  som  den  Mand,  der  havde  den  største  An- 
deel i  den  nye  Methode.  Det  var  en  længe  fortsat  Experi- 
menteren  efter  Pasteur's  Angivelser,  der  bragte  ham  til  den 
practiske  Anvendelse  af  Carbolsyren  ved  Forbindingen  af 
Saarflader.  Men  Lister  kan  bestemt  siges  at  være  Skaber 
af  den  antiseptiske  Methode,  thi  før  ham  havde  Ingen  an- 
vendt de  forskjellige  Opdagelser  og  Opfindelser  paa  den 
Maade.  Pasteur  har  givet  ham  de  Ideer  om  Gjæring  og 
Putrefaction,  hvorpaa  hans  Theori  er  baseret,  Lemaire  har 
givet  ham  Carbolsyren,  og  dernæst  har  Chassaignac  givet 
ham  Drainingen,  der  nu  maa  betragtes  som  et  nødvendigt 
Led  i  Antiseptiken.     Endelig  kunne  vi  maaskee  nævne 

Richardson  som  den,  der  ved  sin  spray-producer  har  givet 
Impulsen  til  de  Apparater,  hvormed  man  frembringer  en 
antiseptisk  Athmosphære.  Men  endskjøndt  man  nødig  vilde 
undvære  disse,  hvor  Talen  er  om  at  gjennemføre  en  stræng 
Antiseptik,  eftersom  dette  Hjælpemiddel  i  overordentlig 
Grai  letter  os  Udførelsen  og  gjør  os  trygge  og  sikkre  under 
store  Operationer,  saa  har  man  jo  dog  ogsaa  kunnet  fore- 
tage betydelige  chirurgiske  Indgreb  antiseptisk,  førend  man 
kjendte  til  nogen  „pulvérisateur".  Saaledes  blev  den  første 
Extraction  (den  vanskeligste  jeg  har  havt)  af  en  mus  arti- 
culi  genus  foretaget  under  en  vedvarende  Oversprøitning 
af  Saaret  med  Carbolvand  igjennem  almindelige  store  Saar- 
sprøiter,  og  dette  store  inciderede  Saar  i  Articulationen 
helede  som  et  aseptisk  Saar  (vide  Pag.  265).  Naturligviis 
er  Techniken  ved  Antiseptik  undergaaet  mange  Forbedringer 
i  Lister's  Hænder  i  Løbet  af  dette  Decennium,  men  hans 
Methode  er  dog  den  samme  og  det  vedbliver  at  være  hans 
Methode,  selv  om  den  varieres  nok  saa  meget  af  Andre, 
der  ville  sætte  noget  „Bedre"  i  Stedet  for  Det  som  han 
benytter. 

Det  forekommer  mig,  at  der  hidtil  kun  er  fremkommet 
een  Behandlingsmaade,  der  under  visse  Omstændigheder  kan 
concurrere  med  Lister's,  og  det  er  Alphonse  Gruérin's  Occlu- 
sions-  eller  Vat-Forbinding.  Lister  har  selv,  efterat  han  i 
Sommer  under  et  længere  Ophold  i  Paris  havde  seet  Gué- 
rin's  Praxis,  faaet  megen  Agtelse  for  den  og  erkj ender  dens 
fortrinlige  Resultater,  men  han  havde  endnu  ikke  studeret 
dens  Virkemaade  tilstrækkeligt  til  at  ville  udtale  sig  om 
det  Terrain,  paa  hvilket  den  meest  passende  kunde  be- 
nyttes.   Her  paa  Hospitalet  har  den  allerede  i  mange  Aar 

været  anvendt  med  stor  Nytte,  men  jeg  har  væsentligt  ind- 
skrænket Brugen  af  den  til  visse  Regioner,  især  nemlig  ved 
den  yderste  Ende  af  Extremiteterne.  Paa  selve  truncus 
eller  i  dennes  Nærhed  synes  dens  Anvendelse  mig  temmelig 
vanskelig,  men  i  det  Hele  troer  jeg  at  den  har  en  sikker 
Fremtid  for  sig. 

Hvis  jeg  skulde  give  Dem  en  almindelig  Regel  i  saa 
Henseende,  da  skulde  det  være  denne:  see  at  udfinde  i 
Deres  fremtidige  Praxis,  hvilke  Tilfælde  egne  sig  bedst  for 
Lister's,  hvilke  for  Guérin's  Behandling,  men  glem  ikke,  at 
De  ofte  ville  faae  Patienter,  hos  hvilke  der  allerede  er 
Putrefaction  i  Forveien.  Her  ville  De  maaskee  forgjæves 
anvende  enten  den  ene  eller  anden  Methode,  hvis  De  ikke 
begynde  med  at  destruere  Putrefactionen,  og  dertil  have  vi 
næppe  noget  bedre  Middel  end  Chlorzinken. 

